
Prolog 
New York, noiembrie 1972 


Ellie tremura în lumina continuă, ca de amiază, a 
marelui bulevard alb, strângând gulerul paltonului 
împrumutat, în timp ce se grăbea de la locul de muncă 
spre casă. Și apoi se făcu lumină, se gândi ea. 
Pretutindeni lumină - strălucind de pe firmele 
luminoase, pulsând din oglinzile care înconjurau 

cluburile de noapte, săgetând de la maşinile care 
curgeau pe Broadway. 

Dar era o lumină rece. Chiar şi în Euphrates, 
Minnesota, în inima albastră a iernii, cu bălțile 
îngheţate bocnă şi cu păşunile acoperite de zăpadă, nu 
se simţise atât de înfrigurată. Îmbrăcată în uniforma ei 
ieftină, din nailon, şi cu paltonul prea mare al surorii ei, 
îşi imagină că i se vor frânge oasele la fel cum se rup 
crenguţele într-o furtună de zăpadă. 

Doar sânii, umflaţi de lapte, păreau să radieze o 
căldură potolită. Simţea că începeau să o înţepe - era 
timpul de alăptat. Grăbi pasul, dând colţul spre Strada 
47, tot trupul ei dorind bebeluşul, în timp ce se 
îndrepta spre clădirea părăginită de la capătul blocului 
unde împărțea, cu sora ei, o cămăruţă. 

Oare îi lăsase lui Nadine destul lapte praf? Surorii 
ei nu i-ar trece prin cap să iasă şi să mai cumpere. Ellie 
şi-o imagină pe Bethanne agitându-se, feţişoara ei 
dulce, de păpuşă, devenind roşie şi schimonosită în 
timp ce se foieşte în braţele lui Nadine. Ellie se strânse, 
de parcă ar fi ţinut-o pe Bethanne în braţe, liniştind-o. 
De fapt, toată seara, în timp ce stătea cocoţată pe un 
scaun înalt în înăbuşitoarea casă de bilete de la Loew's 
State, între Broadway şi Strada 45, dând bilete şi 
primind banii prin ferestruică, avusese acest sentiment 
- o nelinişte persistentă, care o rodea continuu. 

Dar dacă acea uşoară roşeaţă din obrajii fetiţei ei, 
pe care o remarcase în cursul zilei, însemna că Bethy 
pregătea ceva? Pojar, oreion... sau chiar variolă? Ellie 
îşi simţi măruntaiele răscolindu-se, apoi se linişti 
singură. 

În zilele noastre, copiii nu mai fac variolă, îşi spuse 
cu fermitate. În plus, i s-au făcut vaccinuri. Aşa că, 
linişteşte-te şi nu-ți mai face griji. Ai alte probleme 

mult mai serioase acum, primordial fiind cum să faci să 
pui deoparte destui bani ca să te muti în locuința ta. 

Din câştigul ei, ca vânzătoare de bilete, deşi 
punea deoparte fiecare bănuţ care nu era pentru 
mâncare sau pentru partea ei din chirie, se părea că 
avea să pună perdeluţe în propria ei bucătărie abia pe 
la începutul secolului următor. Dar numai gândul la un 
spaţiu pe care să-l poată aranja, cu un pătuţ cumpărat 
la mâna a doua, având şi o saltea adevărată (spre 
deosebire de patul-canapea, cu gâlme, pe care dormea 
la Nadine), o învioră puţin. Se simţi de fapt ridicată 
deasupra pavajului, de parcă pantofii ei sport ar fi 
căpătat brusc arcuri. 

Cumva, o să facă să se întâmple lucrul ăsta. O să- 
şi găsească o slujbă mai bună. O să găsească o 
modalitate să urmeze un colegiu. Poate chiar o să-şi 
găsească un soţ, undeva, pe acest drum, deşi nu-şi 
punea mari speranţe în domeniul ăsta. S-ar putea să 
dureze un timp, asta era tot. Şi singurul lucru din care 
avea din plin era timpul. Pentru Dumnezeu, avea doar 
optsprezece ani! Deşi nu-şi amintea când simţise 
ultima oară că era cu adevărat adolescentă. 

Trecând pe sub un felinar, Ellie îşi zări imaginea 
într-o oglindă a unei vitrine. Era o fată înaltă, cu o faţă 
lată, cu pomeţi puternici şi cu părul blond al 
înaintaşilor ei scandinavi. O fată pe care te-ai aştepta 
să o vezi pe o reclamă pe şoseaua 1-94, între 
Minnesota şi Wisconsin, îmbrăcată într-o pereche de 
stretch şi cu o bluză cu mâneci bufante, salutând 
vizitatorii statului din nord şi amintindu-le să-şi pună 
centura de siguranţă. 

Zâmbi în timp ce ocolea o grămăjoară de cioburi 
de pe trotuar. Doamne, ea era atât de departe de a fi 
imaginea lăptăresei cu obrajii ca merele, încât nici 

măcar nu era de râs. Cu mai puţin de un an în urmă, îşi 
luase rămas-bun de la liceu, după absolvire, şi acum, 
iată, era mamă. Oricât o iubea pe Bethanne, uneori lui 
Ellie i se părea imposibil ca ea să fie mama cuiva. 

Frânturi de amintiri din noaptea în care născuse i 
se îngrămădeau în minte: camera de gardă, oameni 
care se foiau în jurul ei, apoi sala de travaliu cu şirul de 
paturi despărțite de draperii, mâini care cercetau şi 
instrumente reci. Apoi a urmat doar ritmul crescând al 
durerilor ei şi, în sfârşit, alunecarea copilului din ea cu 
un zgomot de proporţii biblice. 

Când i s-a dat în braţe fetiţa micuță, înfăşurată 
într-o pânză albă, ca pe un dar minunat, Ellie a izbucnit 
în plâns, iar sentimentele care au cuprins-o erau ca un 
ciclon dintre acelea care treceau uneori prin 
Euphrates, smulgând acoperişurile coteţelor de găini şi 
aruncând în aer camioane ca pe jucării. Jucăria ei era 
atât îngrozitoare, cât şi înspăimântătoare. 

In acel moment, viitorul lui Ellie fusese pecetluit la 
fel de sigur ca un borcan de conserve scufundat în apă 
fierbinte. Devenise matură. Era timpul să nu mai 
plângă după oalele sparte. Jesse nu avea să o ia de 
nevastă, iar mama şi tata nu se vor ruga de ea să vină 
înapoi acasă, mai ales după criza de nervi a mamei 
care, după ce a citat fiecare blestem din Biblie, a 
aruncat cu cartea sfântă după ea. În afară de Nadine 
care abia putea să se întreţină singură, darmite să o 
ajute şi pe ea, Ellie era singură. 

Dar, în ciuda faptului că Ellie se descurca, un 
sâmbure de teamă creştea în ea cu fiecare zi ce 
trecea. Să-şi lase bebeluşul cu Nadine şase nopţi pe 
săptămână, în timp ce lucra în schimbul de noapte la 
Loew's State, nu era de suportat. Dar ce altă şansă 
avea? La salariul ei, nu-şi putea permite o îngrijitoare, 

iar Nadine putea avea grijă să nu i se întâmple nimic 
rău lui Bethy. 

Eşti chiar atât de sigură de asta? Ce se întâmplă 
când îi vin prietenii, bărbaţii? Ar auzi-o oare pe Bethy 
plângând? 

Gura lui Ellie se umplu de un gust acru în timp ce 
se grăbea spre casă, iar inima parcă i se strângea cu 
fiecare pas. Incercă să-şi imagineze copila ei, în vârstă 
de patru luni, adormită liniştit în pătuţul improvizat, 
dar fără să reuşească. Nu-şi putea alunga sentimentul 
acela îngrozitor că s-a întâmplat ceva rău... sau urma 
să se întâmple. 

Ultima oară când avusese un asemenea sentiment 
a fost atunci când i-a spus lui Jesse că e însărcinată. De 
îndată ce a tăcut, el s-a jurat pe toţi zeii că o iubeşte, 
că Dumnezeu ştie că o iubeşte mai mult ca pe orice 
altceva sau altcineva pe lume... Dar ce putea face, să 
renunţe să plece la West Point şi să rămână în 
Euphrates toată viaţa? l-a promis că se vor căsători 
după absolvirea şcolii. După patru ani, va termina 
studiile, va avea grad şi vor putea trăi oriunde - poate 
chiar şi în Germania. Vor călători în toată Europa. 
Copilul lor va creşte vorbind mai multe limbi. Toate se 
vor termina mai bine aşa, va vedea şi ea. 

Ellie a zărit strălucirea de disperare din ochii lui şi 
în paharul speranţelor ei se forma un bulgăre de 
gheaţă. Se gândise: La Paştele cailor. 

Realitatea era că Jesse uitase deja de ea, din 
momentul în care maşina sa, Corvette, a trecut de 
bifurcarea unde şoseaua Aikens intră în autostrada 
interstatală. l-a răspuns la o singură scrisoare şi 
singura dată când i-a dat telefon a fost când ea s-a 
întors acasă de la spital cu Bethy şi când nu i-a cerut 
scuze, ci i-a făcut doar o vagă ofertă de bani care nu 

sosiseră încă. 

La naiba cu Jesse, se gândi ea cu o bruscă 
vehemenţă. La naiba cu toţi, la naiba cu toate acele 
suflete nesuferite, care i-au întors spatele, aici fiind 
incluşi şi părinţii ei. Cu un an în urmă, când se urcase 
pe estradă să primească premiul concursului de 
poezie, nu avusese nevoie de nimeni să-i spună cine 
este. Şi nu avea nevoie nici acum. 

Ellie îşi dădu seama că un bărbat scund, cu o 
pălărie trasă pe frunte, venea spre ea pe trotuarul 
pustiu. Aproape că se oprise în loc şi se uita la ea 
ostentativ. 

Ellie, cu inima bătându-i tare, trecu iute pe lângă 
el. Cartierul ăsta, la vest de Times Square, nu era un 
loc pe unde o femeie singură să umble la ora 
unsprezece noaptea, în zi de lucru. Se cutremură şi îşi 
strânse mai tare paltonul pe ea. 

Ai putea oricând să trăieşti cu ajutorul social, îi 
spunea o voce interioară. O voce atât de calmă şi de 
raţională, încât îi era greu să contraargumenteze. 

Nu ar primi mai puţin decât câştiga acum. Şi asta 
ar dura doar puţin timp, până va găsi o slujbă mai 
bună, suficient ca să plătească şi îngrijirea lui 
Bethanne în timpul zilei, şi studiile ei, la seral, la City 
College, pe care îl notase în broşura ce o purta mereu 
cu ea, împăturită în geantă, ca pe un talisman. 

Brusc, i se ivi în minte figura mamei ei, având 
expresia aceea cu ochii îngustaţi ori de câte ori avea 
ocazia să-şi arunce privirea spre vecina lor, doamna 
Iverson, când aceasta ducea afară gunoiul sau când îşi 
trimitea la şcoală pe vreunul dintre copii; felul în care 
privirea ochilor albaştri ai mamei aluneca peste femeia 
încovoiată, cu halatul ei de casă decolorat, părea ca un 
cuţit care curăța rămăşiţele de mâncare de pe o 

farfurie. 

„Poţi să fii nevoiaş, spunea ea, dar în ziua în care 
mă veţi vedea stând la coadă pentru ajutoare de la 
guvern, puteţi să-mi puneţi revolverul la tâmplă şi să 
apăsaţi pe trăgaci”. 

Ajutorul social ar fi mai umilitor, decât să ia bani 
de la tatăl lui Jesse, se gândi Ellie. Se cutremură, 
amintindu-şi de colonelul Overby care se oferise să-i 
scrie un cec şi de felul în care cuvintele ieşiseră de pe 
buzele lui subţiri ca nişte cuişoare. Simţise că va muri 
de ruşine pe loc. Îi trebuise tot curajul ca să-şi îndrepte 
spatele şi să i se uite drept în ochi. Ceruse doar atât 
cât să acopere costul autobuzului până la New York şi 
o mie de dolari ca să se descurce până la naşterea 
copilului. ÎI urmărise cum scria cecul cu mişcări rapide 
ca nişte împunsături ale stiloului, cu o expresie 
dispreţuitoare, care spunea ce părere proastă avea 
despre ea, dar asta nu pentru faptul că rămăsese 
însărcinată, ci pentru că era prea mândră şi prea 
ignorantă ca să ceară mai mult. | se făcuse o 
asemenea greață, încât se gândea că-şi va revărsa 
micul dejun chiar acolo, pe biroul lui din lemn de nuc 
sculptat. 

Nu, asistenţa socială nu putea intra în discuţie. Nu 
va mai lua nici ajutoare. Singurul lucru mai rău ar fi să 
trebuiască să depindă de un număr de prieteni bărbaţi, 
aşa ca Nadine. 

Prieteni bărbați? Recunoaşte că sora ta e o femeie 
uşoară. 

Ei, măcar Nadine a reuşit să nu cadă pe bec, îşi 
aminti repede Ellie. În plus, sora ei a primit-o la ea 
când nimeni n-a vrut să ştie de ea. Ce drept avea săo 
judece? Asta ar fi un fel de „râde ciob de oală spartă”. 

Chiar şi aşa, în sufletul ei, Ellie ştia că nu semăna 

cu sora ei. Nu spusese oare tatăl ei că se deosebeau ca 
mazărea de porumb? Când a mai crescut, Ellie şi-a 
petrecut fiecare moment liber la biblioteca publică din 
Euphrates, cu nasul într-o carte. Nadine, pe de altă 
parte, putea fi găsită la magazinul Den Franklin de pe 
strada principală, încercând rujuri şi discutând despre 
nuanţe de ojă numite Răsărit coraliu şi Nebunie moca. 

Dar în ziua în care Nadine s-a urcat în autobuzul 
pentru New York, nici măcar un strat gros de fond de 
ten, Coty, n-a putut ascunde vânătaia care îi apăruse 
sub ochi, datorită palmei pe care i-o dăduse tatăl ei 
când a găsit-o, lângă pârâu, cu pantalonii daţi jos, iar 
pe Clay Pillsbury călărind-o ca un taur în călduri. Asta 
se întâmplase în urmă cu patru ani şi singurul mod al 
lui Nadine de a se căi era că nu se mai oferea pe 
gratis. 

Cu Jesse n-a fost acelaşi lucru, îşi spuse Ellie 
repede. Dar asta o făcea oare mai bună decât 
Nadine... sau doar mult mai proastă? 

Trecea prin faţa unui magazin anost, deasupra 
căruia scria la madame Zofia cu litere decolorate, când 
observă o maşină neagră stând lângă trotuar, la mică 
depărtare. Recunoscând numărul de înmatriculare, 
simţi o răceală pe şira spinării. 

E Monk, îşi spuse ea. 

Bărbatul negru, curios de liniştit, aproape ca un 
predicator, apărea o dată pe săptămână stând rareori 
mai mult de o oră sau două, plecând întotdeauna cu un 
plic doldora de bancnote, ce constituia partea lui din 
câştigul lui Nadine. 

Omul acela o înfricoşa nu doar pentru că 
activitatea lui îl aşeza pe treapta cea mai de jos, ci şi 
pentru felul cum o privea, cu ochii aceia negri, de 
nepătruns, care observau totul. Ochi care spuneau: 

„Încă nu ştiu la ce eşti bună, dar când am să aflu, am 
să vin să-mi iau partea”. 

Ellie se opri, răsuflând uşurată când văzu maşina 
depărtându-se. Măcar nu va fi nevoită să-i vorbească. 
Slavă Domnului pentru favorul mărunt. 

Chiar şi aşa, inima îi bătea puternic când urcă 
treptele de piatră, sfărâmate, ale clădirii şi intră pe uşa 
din faţă, plină cu mâăzgălituri. Urcă la etajul şase, 
având grijă să nu-şi prindă picioarele în cauciucurile 
răsucite de pe trepte, dându-şi seama, din când în 
când, de zgomotele care veneau din spatele uşilor 
închise: voci  înăbuşite, mormăitul televizoarelor, 
scârţâitul unui scaun pe linoleum. 

Uşa apartamentului lor era uşor întredeschisă, de 
parcă Monk ar fi fost grăbit când a plecat. 

— Nadine? strigă Ellie cu vocea având o octavă 
mai sus decât de obicei. 

Se uită prin camera de zi sărăcăcioasă, cu acea 
canapea extensibilă care îi lăsase o durere 
permanentă în spate. Într-un colţ, Ellie întinsese o 
draperie dintr-un cearşaf cu volane. Nu prea arăta a 
cameră de copil, dar trebuia să o folosească până va 
avea un loc al ei. 

Ellie era gata să tragă draperia să vadă copilul, 
când atenția îi fu distrasă de apariţia lui Nadine care 
stătea în uşa dormitorului ei, cu o mână acoperindu-şi, 
ruşinată, maxilarul drept. Era într-un hal făr' de hal, cu 
un ochi umflat, închis, şi se uita la Ellie cu o privire 
fixă, sticloasă, exact ca a unui om aflat într-un şoc 
profund. Nadine lăsă mâna în jos şi Ellie nu mai 
respiră, văzând umflătura roşie, care deforma partea 
de jos a feţei fine, frumoase, a surorii ei. 

— Fiul ăla de căţea! înjură Ellie cu furie. El ţi-a 
făcut asta, nu-i aşa? 

Porni spre sora ei, dar Nadine se retrase, 
strângându-şi chimonoul de culoare roşu-aprins, de 
parcă doar acesta o ţinea în picioare, şi scoase un 
sunet jos, gemut, din gât: 

— N-am putut să-l opresc, am încercat, dar nu m-a 
ascultat... 

Vocea gâtuită, care ieşea de foc buzele umflate 
ale lui Nadine, o făcu pe Ellie să se gândească la verile 
când, copii fiind, sugeau îngheţatele până le amorţea 
limba. 

Acum, ea se simţea amorțţită, uitându-se la sora ei 
şi încercând să înţeleagă vorbele ce i se revărsau din 
gură. 

— M-a lovit când am încercat să i-o iau... A spus 
că îi face şi ei rău dacă nu mă opresc... Ellie... jur... jur 
că n-a fost vina mea. 

înţelegerea a lovit-o cu brutalitatea pumnului care 
pocnise faţa surorii ei. Bethanne... Ceva s-a întâmplat 
cu bebeluşul... 

Ellie sări, cu un geamăt sălbatic, şi o apucă pe 
Nadine de umeri, scuturând-o cu furie. Nu-i păsa dacă 
îi făcea vreun rău surorii ei. Nu o interesa decât 
copilaşul ei. 

— Ce încerci să-mi spui? Ce? strigă Ellie. 

Ochiul sănătos al lui Nadine se mişca la fel ca al 
unui animal prins în cursă. 

— Bebeluşul, gâfâi ea. 

Lui Ellie i se opri inima în loc şi se dădu un pas 
înapoi. Camera deveni cenuşie, ceţoasă, şi fu cuprinsă 
de ameţeală. Cu un reflex, duse pumnul la gură şi 
muşcă tare, simțind gustul de sânge. Durerea o 
readuse la realitate. 

Cu un țipăt jos, se repezi la aşa-zisa draperie, 
trăgând atât de tare, încât o desprinse din sârma care 

o ancora de perete. Draperia căzu dezvăluind coşuleţul 
de nuiele de pe podea, pe care ea îl căptuşise cu cârpe 
şi îl împodobise cu dantelă de la o cămaşă veche a lui 
Nadine. 

Coşul era gol. 

Ellie se uită, nevenindu-i să creadă. Parcă se 
urcase într-un carusel; camera se învârtea şi se clătina 
încet. Simţi că se apleacă într-o parte şi întinse mâna 
spre perete, ca să nu-şi piardă echilibrul. Asta nu se 
poate, îşi spuse în sinea ei. Asta nu... 

— Unde e? 

Vorbele ieşeau din gâtul ei, cu un urlet de groază. 

Se răsuci şi o zări pe Nadine alunecând încet spre 
podea, unde ajunse, cu o bufnitură, în fund, cu 
picioarele întinse în faţă, ca o păpuşă aruncată. 

— Monk, şopti Nadine. A zis că-l ştie pe tipul ăla... 
un avocat care găseşte copii pentru oameni care nu-i 
pot avea pe ai lor. A zis că pentru copii cu ochi albaştri 
se dau cei mai mulţi bani. 

începu să plângă, gemând. 

— Unde-i el? Unde a dus-o? 

Ellie era atât de înnebunită, încât nu-şi dădea 
seama că stătea aplecată spre sora ei cu pumnii 
ridicaţi, până când Nadine nu se retrase cât putu. 

— Nu ştiu, chiţăi Nadine. 

— Ce vrei să spui? Doar ştii unde locuieşte, nu-i 
aşa? 

Nadine clătină din cap. 

— N-a vrut să mă ducă acolo... A zis că s-ar putea 
să am necazuri. 

Ellie se depărtă de sora ei. Poliţia. Va chema 
poliţia. O vor ajuta. O vor găsi pe Bethy. 

Dar perspectiva de a forma numărul, apoi de a 
încerca să explice unei voci, fără trup, eventual 

bănuitoare, o oprea, deşi se apropia nebuneşte de 
telefonul de lângă canapea. 

Un val de groază o opri în loc. O groază 
amestecată cu furia că monstrul acela își imagina că 
poate scăpa uşor, după ce i-a luat copilul. Işi lăsă capul 
pe spate şi scoase un urlet care părea că rupe 
podeaua de sub ea. Apoi se repezi spre uşă, aruncând 
deoparte un scaun, răsturnând un lampadar care se 
clătină ca un beţiv înainte de a cădea pe podea. 

Câteva minute mai târziu, pe jumătate ieşită din 
minţi, cu obrajii îngheţaţi de lacrimi, pe care nu ştia că 
le vărsa, Ellie se trezi alergând pe Broadway, 
căutând... nu ştia ce anume. Ajutor. Salvare. Orice. Pe 
oricine. 

Îşi dădea seama vag de paltoanele care se 
atingeau de mânecile ei, de voci înăbuşite şi de 
zgomotul circulaţiei, de luminile de neon strălucind în 
toate direcţiile. 

Simţi o umezeală caldă, lipicioasă, pe bluză. 

Sânge, se gândi ea, într-un mod straniu de 
detaşat. Așa te simţi când eşti împuşcat în inimă. 

Dar era doar faptele care începuse să curgă. 

Undeva, în toată nebunia asta, se auzea un plâns 
de copil. Un bebeluş care poate era flămând. Un copil 
care se ruga să fie alei. 


Capitolul 1 
Northfield, Connecticut, 1980 


Uneori putea uita. Momente. Ore. Alteori trecea 
câte o zi întreagă, până când Kate îşi dădea seama, 
când se spăla pe dinţi sau când se urca în pat, că nu-i 
trecuse prin minte secretul teribil care era la fel de 

bine înfipt în ea ca şi tijele de oţel din femurul ei stâng 
sfărâmat; un secret însoţit de-o ruşine care, ca şi 
durerea din piciorul şi şoldul ei, creştea şi plutea în 
întuneric. 

Astăzi era una dintre acele zile. Stând lângă 
balustrada terenului de antrenament de la ferma Stony 
Creek, urmărind-o pe Skyler, în vârstă de opt ani, 
călare pe poneiul ei sărind peste o serie de obstacole, 
Kate Sutton se simţi nu doar mândră, ci şi... 
binecuvântată. 

Fiica mea, se gândi ea. A mea. 

Şi-o aminti pe Skyler la doi ani, aşezată prima 
oară în şa, cu picioruşele ei mici abia atingând scările 
ridicate cât se poate de sus. Din ziua aceea, nu a mai 
putut fi dată jos. De parcă Skyler ar fi fost predestinată 
pentru călărie. Şi cine s-ar putea îndoi? Era de ajuns să 
te uiţi la ea. Sortită să fie copilul e; şi să crească la 
Orchard Hill, unde se afla grajdul de piatră centenar, 
cu hectarele de păşune, pe care să galopeze, şi cu 
tufele peste care să sară. 

Şi ce noroc că Stony Creek, una dintre cele mai 
bune şcoli de călărie din regiune, era doar la câţiva 
kilometri de casa lor, în partea de nord a luncilor, unde 
Willoughby Road se bifurcă spre sat. Cum Skyler 
locuia, practic, aici în fiecare vară, iar în restul anului, 
doar în weekend-uri, Duncan MackKinney devenise 
aproape un al doilea tată pentru Skyler - cum fusese şi 
pentru Kate când era copil. Deşi n-ai crede asta auzind 
cum îi dădea ordine acum. 

— Relaxează-te! Umerii înapoi! Te agăţi de gâtul 
lui afurisit! 

Fostul medaliat olimpic cu aur, înalt, subţire, cu o 
coamă de păr roşu, care albea, încununând o forţă 
devenită tot mai imperială, cu trecerea anilor, stătea 


17 


drept ca un catarg în mijlocul terenului. 

Skyler, cu faţa ei mică, serioasă de concentrare, 
se mişcă puţin într-o parte şi strânse frâul în stânga, 
obligându-l pe Cricket să facă o diagonală pe teren. 
Poneiul vioi ar fi constituit o problemă chiar şi pentru 
cineva de două ori cât Skyler, însă aceasta îl strunea 
perfect. Stătea dreaptă, cu spatele slăbuţ, arcuit uşor, 
în timp ce conducea calul cu mişcări atât de subtile ale 
mâinilor şi ale picioarelor, încât ar fi trecut neobservate 
de un ochi mai puţin cunoscător decât al lui Kate. 

Imaginea lui Skyler, cu cizmele şi pantalonii de 
călărie, şi cu părul strâns sub cască, o făcu să 
zâmbească unei amintiri. Acasă, în colecţia ei de 
panglici decolorate şi trofee, Kate avea fotografii cu ea 
pe primul ei ponei, arătând foarte asemănător cu 
Skyler de acum - cu picioare lungi şi subţiri ca o 
trestie, cu capul sus, cu privirea îndreptată spre un 
orizont îndepărtat, de parcă anticipa că o aştepta ceva 
minunat când va ajunge acolo. 

În ultima vreme, când se uita în oglindă, în loc să 
vadă cu îngrijorare micile riduri şi firele argintii, cum ar 
fi făcut o altă femeie la treizeci şi şase de ani, Kate 
vedea părul ei castaniu, în timp ce al fiicei ei era de un 
auriu-pal, ca al zânelor din poveştile fraţilor Grimm, şi 
ochii ei verzi, cenuşii, pe o faţă care nu avea nicio 
asemănare cu a lui Skyler. 

Credeam că ştiu care va fi viitorul, dar de fapt nu 
aveam nicio idee. 

— La ultima săritură, a greşit cu o jumătate de 
pas. 

Vocea clară, subţire, a lui Skyler spărgea căldura 
de august, care se instalase deasupra terenului. 

— Am avut impresia că se grăbeşte. 

— Mai încearcă o dată. Mergi cu el la trap 

obişnuit! îi comandă Duncan, cu un gest de dirijor, 
mişcând, cu braţul lui lung, praful care atârna în aer, la 
fel de nemişcat ca umbra fagului sub care stătea Kate. 

— Fă-o uşor. Frumos şi adunat. Eşti încordată, 
relaxează-te! 

— ÎI sar pe ăsta, arătă Skyler spre un obstacol de 
la capătul îndepărtat al terenului, format din trei stâlpi 
orizontali înălţaţi, cu spaţii de nu mai mult de 
cincisprezece centimetri între ei. 

Kate, inspirând repede, socoti că înălţimea 
ultimului stâlp al obstacolului este cam de un metru 
douăzeci, un metru şi jumătate. 

— Peste cadavrul meu! Faţa lui Duncan, lungă ca 
şi trupul lui, şi bătută de vânturi, se înroşi de furie. 

— Pot s-o fac. Le-am sărit pe toate celelalte, 
adăugă ea. Nu e mult mai înalt decât săritura triplă. 

Nu era nimic sfidător în felul cum i se împotrivea 
Skyler. O spunea ca pe un lucru obişnuit. 

— Când am să spun eucă eşti pregătită, iar asta o 
să fie când o să sari mai sus decât genunchiul meu! 
tună el. 

Skyler râse, făcând ca lui Kate să-i treacă un fior 
prin corp. Kate cunoştea acest râs. Era un râs insolent, 
cum insistau profesorii de la şcoala lui Skyler. Acesta 
era însă doar felul ei de a arăta că ştie ea mai bine, 
atunci când era oprită de un adult binevoitor, dar clar 
în necunoştinţă de cauză. 

Dar prea adesea era o distanţă mare între ceea ce 
credea Skyler că poate realiza şi ce putea de fapt. O 
imagine îi trecu prin minte lui Kate: Skyler alergând pe 
bulevardul din Manhattan, la o oră de vârf, ca să 
salveze un porumbel rănit. Avea şase ani şi trecea 
printre maşini şi taxiuri, ignorând ţipetele lui Kate care 
alerga după ea. 

Acum, Skyler ignora ţipetele lui Duncan, 
aducându-l pe Cricket în linie directă spre obstacol. Cu 
capul sus, măsurând pasul poneiului, dându-i semnale 
corecte, era al naibii de bună şi nu era drept să o 
reţină. Chiar când strigătul lui Kate - „Nu!” - îi ieşi din 
piept, ea îşi dădu seama de un fior ce i se răspândea în 
trup, o fantomă a valului de adrenalină care se revărsa 
când se apropia de un obstacol. 

Dar alături de emoția amintirii, vechea groază o 
înjunghie în piept. Apucă atât de strâns gardul, încât 
simţi mici aşchii intrându-i în palmă. 

Kate inspiră adânc aerul cu miros de grajd. Un 
metru treizeci, îşi spuse în sinea ei. La adunarea de 
luna trecută a Clubului Pone;, la grupa de sărituri a 
celor sub doisprezece ani, Skyler trecuse un obstacol 
vertical, aproape la fel de înalt, şi nu-l trecuse, pur şi 
simplu, ci adăugase o panglică roşie la cea albastră pe 
care o cucerise la puncte. 

Totuşi, Kate se trezi că ochii îi alunecă spre 
bastonul sprijinit de stâlpul gardului unde stătea ea. 
Era din mahon simplu, puternic, neprietenos. Nu 
atrăgea atenţia asupra limitelor ei fizice, ci servea doar 
ca să-i amintească de accidentul care o lăsase infirmă 
şi care, printr-o răsturnare bizară a sorții, dusese la 
adoptarea lui Skyler. Un fel de talisman. 

Dar acum, niciun fel de talisman nu avea să o 
protejeze, se gândi ea uitându-se neputincioasă, 
îngrozită, la fiica ei care îşi îndemna poneiul spre 
obstacol. Kate, cu inima în gât, o urmărea pe Skyler 
aplecându-se înainte, apucând cu o mână o şuviţă de 
coamă, iar cu cealaltă formând un pod cu frâul peste 
coama poneiului. Călcâiele erau în jos şi funduleţul ei 
era ridicat atât cât să încapă pumnul unui copil, între 
şa şi fundul de piele al pantalonilor ei. 

Dar afurisitul de ponei nu era atent. Când ajunse 
la mică distanţă de obstacol, o porni repede... apoi, la 
câţiva centimetri de prima bară, se opri şi o luă spre 
stânga. 

Cu groază, Kate văzu copila ei de opt ani aruncată 
din şa, zburând cu capul înainte şi căzând cu un 
scrâşnet care îţi făcea rău. 

Un lung moment, Skyler nu se mişcă. Apoi, cu o 
mişcare rapidă, mai mult un spasm, se ridică. Kate 
văzu că nu mai avea cască. Cureaua trebuie să se fi 
rupt la forţa impactului. 

Inima paralizată a lui Kate a tresărit. 

— Nu te mişca! urlă ea. 

Dar Skyler era deja în picioare, păşind nesigură. 
Făcu doi paşi înainte să se prăbuşească, trupul ei 
subţire adunându-se jos cu o graţie stranie, ca o rochie 
care alunecă de pe umeraş. 

Kate se luptă cu zăvorul şi trecu de poartă. 
Ignorând durerea care îi săgeta piciorul stâng, alergă... 
mai repede decât ar fi crezut că e posibil. Mai repede 
chiar decât Duncan, pe care îl putea vedea cu coada 
ochiului cum alerga în direcţia ei. 

Când ajunse la mica siluetă care zăcea 
inconştientă, piciorul şi şoldul lui Kate erau în flăcări. 
Ar fi fost un coşmar pentru ea fie şi numai să se aşeze 
pe un fotoliu, dar, fără nicio ezitare, se aşeză în patru 
labe lângă fetiţă. 

Skyler, culcată pe spate, părea turtită în mod 
curios... şi atât de palidă, cu gura ca o amprentă 
cenuşie şi faţa de culoarea oaselor decolorate. O 
umflătură roşie se forma imediat sub linia părului. 
Kate, prea speriată ca să ţipe, se aşeză pe vine şi duse 
o mână la piept. 

Te rog... O, Doamne sfinte, fă să fie bine... te rog! 

Îşi dădea seama cumva că Duncan se lăsase jos, 
alături de ea, şi mângâia părul lui Skyler, unde se 
desfăcuse din coada de cal. Ea netezea tâmplele lui 
Skyler. 

— Sky! Ascultă-mă, copilă! O să te faci bine. Mă 
auzi? O să te faci bine. 

Ea îşi fixă privirea pe faţa nemişcată a fiicei ei, 
vrând ca gura lui Skyler să tresară într-un zâmbet care 
o trăda întotdeauna când pretindea că doarme. 

— Lasă-mă să văd! 

La comanda lui Duncan, Kate îşi mută privirea 
spre silueta ghemuită de lângă ea. Urmări cum îşi 
trece mâinile îndemânatic pe braţul lui Skyler, în bluza 
de bumbac, albastră cu galben, cu însemnele fermei 
Stony Creek. 

— Nimic rupt. 

Vocea lui gravă, cu ritmul de om de la munte, nu 
lăsa să se vadă nicio urmă din panica pe care cu 
siguranţă o simţea. 

La fel cum îl văzuse adesea plimbându-şi mâna pe 
piciorul unui cal, pipăind un genunchi umflat sau o 
potcoavă nepotrivită, care putea duce la şchiopătare, 
Duncan atingea uşor ca o pană coastele şi picioarele 
lui Skyler. Kate, calmată de mişcarea blândă a mâinilor 
noduroase, cafenii, ale antrenorului, simţi că i se mai 
potolesc bătăile inimii. 

— O să fie bine. O să fie, auzi Kate propria ei voce, 
cu o disperată nevoie de a se autoconvinge. 

Dar nu existau asigurări şi ea ştia asta. 

Kate se simţi însă ancorată de privirea liniştită a 
lui Duncan. 

— E o fetiţă tare, spuse el cu blândeţe 
morocănoasă. Ca şi maică-sa. O să iasă cu bine din 
asta. 

Kate se agăţă de această promisiune, în timp ce 
ambulanţa alerga pe Hickory Lane sub umbra leneşă a 
stejarilor, pe lângă privelişti cu cai şi vaci care păşteau 
pe câmpuri luminate de soare, ca în tablourile lui 
Constable. Doamne, nu mi-o lua, se ruga ea, în timp ce 
blestema drumul sinuos cu porţiuni nepavate, păstrat 
cu tot farmecul lui rustic, atunci când bunicul ei şi al lui 
Will şi-au construit fermele alăturate. 

Uitându-se la silueta palidă, nemişcată, a fiicei ei, 
legată de targă, îi reveni totul în minte. În urmă cu opt 
ani, Kate trecuse senină pe la Shop & Shop să cumpere 
un litru de lapte... şi plecase de acolo cu o durere în 
suflet pentru toată viaţa. leşind din magazin, uitându- 
se la ziarele de pe stand, un titlu înspăimântător îi 
reţinu privirea: VĂ ROG NU-I FACEŢI NICIUN RĂU 
COPILULUI MEU. 

Citind pe furiş articolul despre o tânără mamă al 
cărei bebeluş fusese răpit cu o săptămână în urmă, 
Kate ameţise atât de rău, încât una dintre funcţionare, 
Louise Myers, insistase să o ducă în sala de odihnă a 
personalului. Dar chiar stând, cu şerveţele ude la 
tâmple, Kate simţea că i se învârteşte capul în timp ce 
refuza să accepte ceea ce inima ei ştia: fetiţa pe care 
ea şi Will o luaseră acasă, chiar în urmă cu câteva zile 
- îngeraşul blond, cu ochi albaştri, de care s-au 
îndrăgostit pe moment cu pasiune - nu le aparţinea lor, 
în cele din urmă. Avocatul lor pretindea că fusese 
găsită abandonată într-o clădire din Lower East Side, 
fără certificat de naştere, fără niciun alt fel de 
document pentru a putea fi identificată; dar, în 
realitate, era copilul unei femei care o dorea foarte 
mult. 

O privire mai atentă la fotografia mamei şi a 
copilului, care însoțea articolul, nu a făcut decât să-i 

confirme bănuiala lui Kate. 

Ah, ce uşor au fost păcăliţi ea şi Will! Erau prea 
ameţiţi de norocul lor, ca să privească mai departe de 
copilul cu figura dulce, înfăşurat într-o păturică roz. Mai 
multe întrebări ar fi dus la răspunsuri pe care ei nu 
doreau să le audă. ŞI, oricum, de ce ar fi trebuit să se 
îndoiască de avocatul lor? Grady Singleton nu era un 
terchea-berchea; avea birouri pe Wall Street şi le 
fusese călduros recomandat de tatăl lui Kate. lar 
documentul pe care li l-a prezentat nu părea fals - un 
ordin semnat de un judecător. 

Uitându-se încă o dată la ghemotocul în roz din 
braţele ei, Kate îşi spusese: Ne-a fost sortită nouă. Cu 
patru ani înainte, când a căzut de pe cal la un obstacol 
vertical la Hampton Clasic, făcuse mai mult decât să-şi 
sfărâme piciorul. Pierduse şi copilul pe care îl purta în 
pântece. După operaţie, când i s-a spus că nu va mai 
naşte alt copil, Kate căzuse într-o deprimare atât de 
adâncă, încât zile întregi n-a putut să se dea jos din 
pat. Atunci nu crezuse că va fi vreodată atât de 
binecuvântată. 

Au numit-o Skyler, după bunica lui Kate, Lucinda 
Skyler Dawson. 

O zguduire bruscă o aruncă pe Kate cu umărul în 
peretele ambulanţei. Se ridică şi se uită pe fereastră. 
Trecuseră prin sat, cu magazinele şi cârciumile lui, şi 
se apropiau repede de partea de sud a oraşului, unde 
se zăreau, ca o oază, terenurile ce semănau cu un parc 
ale spitalului Northfield. 

La intrarea de urgenţă, ambulanţa se opri. Mâini, 
atât de multe mâini, mişcau aerul din jurul ei, 
îndreptau legături,  desprindeau targa, ridicau, 
împingeau. Alte mâini o ţineau pe Kate de cot, 
sprijinind-o, în timp ce silueta nemişcată a lui Skyler 

era dusă pe un coridor luminat cu neon. 

Urmărind-o pe fiica ei cum dispare, Kate se opri 
scurt, ca o pasăre care se loveşte de un geam. 

Sprijinindu-se în baston ca să uşureze durerea ce 
se instalase în şoldul ei, se forţa să se mişte, prin cei 
se părea a fi un canal cu apă până la genunchi, 
trecând pe lângă vreo şase pacienţi adunaţi lângă 
cabinetul de primire. La ghişeu, o femeie plinuţă, într- 
un halat albastru-deschis, ajuta un bărbat mai în vârstă 
să completeze un formular pe care părea că nu-l va 
termina niciodată. Lui Kate îi veni să urle. 

Din fericire, nu fu nevoie s-o facă datorită apariţiei 
altei funcţionare, o femeie tânără, cu păr creţ şi cu un 
dinte din faţă rupt. De îndată ce Kate îşi spuse numele 
de familie, dând din cap obosită, femeia ridică 
întrebător din sprâncene, spunând: 

— Da, acel Sutton? 

Kate fu repede însoţită prin hol. Când era mai 
tânără, servilismul sătenilor o deranjase mult pe Kate. 
Dar acum se obişnuise, ba îi era chiar profund 
recunoscătoare în acest moment străbunicului lui Will, 
Leland Sutton, care dăruise oraşului, pe lângă trei sute 
de milioane, terenul pe care fusese construit spitalul 
Northfield. 

Dar nicio influență a familiei nu putea să o apere 
pe Kate de panica ce o cuprindea cu fiecare pas 
dureros care o apropia de sala de aşteptare de la 
radiografie. Şchiopătând pe lângă un grup de canapele 
şi fotolii comode, ea se aşeză pe scaunul de plastic 
turnat al unui telefon public, de parcă acesta ar fi fost 
o barcă de salvare. 

Will. Trebuia să-l găsească pe Will. 

Kate se  strădui să-şi amintească prefixul 
complicat pentru Anglia, înainte de a forma numărul 

telefonistei căreia îi dictă numărul biroului din Londra 
al lui Sutton, Yamesway & Falk. 

Niciun răspuns. Când îşi aminti diferenţa de fus 
orar de cinci ore, sună la hotelul Savoy, dar Will nu era 
nici acolo. Punând receptorul jos, lui Kate îi veni să 
plângă. 

Dacă cineva i-ar spune măcar ce se întâmplă. Ştia 
că era rău. Dar cât de rău? 

Teama o cuprinse în valuri. Sunt pedepsită. Am 
tăcut, chiar după ce am ştiut că era furată. Acum îmi 
este luată. 

Kate habar nu avea cât stătuse acolo, în 
pantalonii ei kaki, pătaţi de la scoarţa de stejar, şi cu 
bluza în carouri, roşu cu alb, cu mâinile pe mânerul 
bastonului. Puteau să fi trecut minute sau ore. Când un 
doctor, cu păr ca nisipul, în halat alb, a apărut în faţa 
ei, clipi surprinsă, de parcă ar fi fost prinsă dormind. 

Kate fu informată, pe un ton sumbru, că 
accidentul lui Skyler a produs un hematom epidural. Va 
avea nevoie de o operaţie urgentă, ca să uşureze 
presiunea pe creier. 

În timp ce ea şi fiica ei erau transportate cu 
elicopterul, Kate se simţi de parcă fusese înălţată de 
un ciclon, ca Dorothy. Puteau să se îndrepte spre vreo 
ţară din basme, unde trăiau vrăjitoare şi monştri, şi nu 
spre spitalul de pediatrie Langdon de pe Strada 84 est 
din Manhattan. 

Doctorul Westerhall, neurochirurgul pediatru, îi 
aştepta când sosiră. Îndesat, cu păr cenuşiu, tuns 
scurt, o făcu pe Kate să se gândească la un general 
care merge repede pe un culoar în Pentagon. 
Strângerea lui de mână, fermă, uscată, era ca o 
injecție cu un calmant. Legănată de încrederea din 
vocea lui, abia înţelegea ce-i spunea despre 

dificultăţile şi riscurile implicate în acest gen de 
operaţie. Ea dădea doar din cap, de parcă ar fi înţeles 
fiecare cuvânt, gândindu-se în acelaşi timp: Nu-mi 
pasă cum o faci, doar salveaz-o, fir-ar să fie, salveaz-o! 

Două ore mai târziu, Kate stătea în perimetrul de 
aşteptare, în faţa camerei asistentelor, sorbind, dintr-o 
ceaşcă de carton, cafea luată de la automat şi pe care 
nu o dorea, dar trebuia să facă neapărat ceva. 

Incercase să o sune pe Miranda, însă îi răspunsese 
robotul. Îşi aminti că era o licitaţie în Greenwich la care 
Miranda plănuise să liciteze pentru un fotoliu 
Hunzinger, pe care îl văzuse în revista Arts and 
Antiques Weekly. Acum probabil că se îndrepta spre 
locul acela grăbindu-se nebuneşte, pentru că o 
aşteptase pe Kate până în ultimul moment posibil, 
întrucât aceasta îi promisese că se va întoarce la timp 
ca să-i ţină locul la magazin. 

Kate se gândi un moment s-o cheme pe mama ei, 
dar nu avea energia. Mama îi va îngreuna doar 
situaţia, cerând să-i spună ce se face, cine anume şi 
dacă acest doctor Westerhall era cineva cunoscut. Cu 
alte cuvinte, dacă era unul dintre specialiştii de pe Park 
Avenue, frecventat de cercul ei de prieteni. 

Kate n-ar fi putut suporta. Avea energie doar 
pentru Skyler. 

— Trebuie să fii masochistă sau să ai un stomac 
de oţel. 

Kate se uită în sus la o pereche de ochi uimitori de 
albaştri, pe faţa drăguță a unei tinere femei cu păr 
blond şi o rochie verde-pal. Arăta vag familiar, cu 
pomeţii izbitori şi maxilarele cam pătrate. Lucra oare 
aici? Nu purta halat şi nici plăcuţă cu numele ei, dar 
tonul vioi şi zâmbetul cald au eliminat-o din rândul 
părinţilor nefericiţi pe care Kate îi văzuse plimbându-se 

acolo ca nişte stafii. 

Cu un oftat obosit, Kate puse ceaşca de cafea pe 
masa joasă din faţa ei. 

— De fapt, nu o beau, spuse ea. 

— Pot să-ţi aduc altceva? O băutură răcoritoare? 

Kate simţi că va primi şi o veste... şi se ruga să nu 
fie una rea. De ce altceva s-ar fi ocupat femeia asta de 
ea? 

— Nu, mulţumesc, răspunse ea. 

— Eu sunt Ellie Nightingale... secţia psihiatrie. 
Dumneata eşti doamna Sutton, nu-i aşa? 

Tânăra femeie întinse mâna, pe care Kate o simţi 
fermă şi capabilă. 

— Doctorul Westerhall s-a gândit că poate ai 
nevoie să stai de vorbă cu cineva. 

Kate simţi că se încordează. Oare chirurgul ştia 
ceva şi nu-i spusese... ceva care ar face-o să se 
dezintegreze? 

Rațiunea se impuse din nou. O veste atât de rea i- 
ar fi transmis-o doctorul personal. 

— Nu sunt îngrijorată pentru mine, ci pentru fiica 
mea, zise Kate, neputând să-şi reţină o notă ascuţită 
din voce. 

— Şi eu aş fi îngrijorată. 

Răspunsul lui Ellie Nightingale, departe de a fi 
încurajator, era onest şi Kate simţi că se relaxează 
puţin. 

— Nu pari a fi un psihiatru, comentă ea, cu un mic 
zâmbet. 

Dacă se uita bine la ea, Ellie nu părea nici destul 
de în vârstă pentru a fi aşa ceva. Nu putea să aibă mai 
mult de douăzeci şi şase, douăzeci şi şapte de ani. 

Ellie făcu o mutră acră. 

— Fac un externat aici, pentru doctorat. Dacă o să 

încep să vorbesc ca un psihiatru, promit să-mi 
reconsider cariera, nu vreau să fiu oficială. 

Ea se aşeză pe fotoliul din faţa lui Kate, netezindu- 
şi părul lung până la umeri, de culoarea stejarului 
lustruit. Purta o pereche de cercei atârnaţi. 

— Simti nevoia de companie? 

— Nu în mod deosebit, îi spuse Kate, uşor mirată 
de lipsa ei de bună-cuviinţă. 

Ellie trebuie să-i fi văzut expresia, pentru că îi 
zâmbi şi îi spuse: 

— Nu te îngrijora, nu mă simt jignită. 

— N-a fost intenţionat. 

— Nu-i nimic. Doar eşti mamă, nu? Probabil că eşti 
foarte speriată. 

Kate o privi de parcă o vedea pentru prima dată. 
Era surprinsă să găsească la un spital o persoană atât 
de directă, având în vedere că de obicei acolo ţi se 
vorbeşte de sus sau cu indiferenţă. 

— Fiica mea o să se facă bine, declară ea. Apoi 
adăugă mai moale: Dar îţi mulţumesc şi apreciez grija 
dumitale. 

— Te-ar ajuta dacă ţi-aş spune că eu consider că 
doctorul Westerhall e cel mai bun? întrebă Ellie 
sinceră. A făcut aceeaşi operaţie unuia dintre copiii 
soţului meu, chiar săptămâna trecută, iar micuțul 
pleacă mâine acasă. 

Kate o privi confuză. 

— Paul este rezident la secţia terapie intensivă 
pentru nou-născuţi, explică Ellie. 

— Înţeleg. 

O văzu pe Ellie că se uită la bastonul ei. Spre 
deosebire de alţii care îşi mutau repede privirea ca să 
nu o jignească, femeia se uită la ea deschis. 

— Cum s-a întâmplat? întrebă ea. 

Un moment, Kate crezu că era vorba despre 
Skyler, apoi îşi dădu seama că Ellie se referea la 
accidentul e. 

— Accident de călărie, spuse ea. Când văzu că 
Ellie nu întrebase din politeţe, ci era interesată, 
continuă: Participam la concursul Hampton Clasic, 
urma să fie ultima mea apariţie... pentru un timp. Eram 
însărcinată în luna a patra. Plouase, terenul era 
noroios. Calul meu a alunecat şi a intrat direct în 
obstacol. Nu-mi amintesc multe după aceea. Mi s-a 
spus că a căzut peste mine. Mi-a sfărâmat aproape 
toate oasele din picior. 

— E un miracol că n-ai pierdut copilul. 

Kate deschise gura ca să corecteze neînţelegerea, 
să spună că Skyler nu era copilul pe care îl aştepta ea, 
apoi îşi dădu seama că spusese mai mult decât trebuia 
să ştie această străină. 

Ea dădu pur şi simplu din cap. 

Ceva îi frământa mintea - ceva ce nu putea defini. 
Nu putea să se descotorosească de sentimentul că o 
cunoştea pe femeia asta, dar nu de aici. Din altă 
perioadă... 

— Ai copii? întrebă Kate, ca să fie politicoasă, deşi 
nu o interesa. 

O umbră păru că trece peste faţa frumoasă, cu 
pomeţi proeminenţi, a lui Ellie. 

— Am avut... o fetiţă. 

Nu continuă. Dregându-şi glasul, se sprijini de 
spătar şi spuse veselă: 

— Paul şi cu mine intenţionăm să ne facem o 
familie când o să termine el rezidența şi când eu o să- 
mi termin studiile; dar o să mai dureze un timp. 

Brusc, Kate se lumină. Văzu în minte tăietura din 
ziar, acum o relicvă îngălbenită, ascunsă într-o carte 

rareori deschisă din biblioteca ei de acasă. Un nume pe 
care îl îngropase adânc în memorie a revenit la 
suprafaţă, cu o recunoaştere tăioasă. 

Ellie. Şi numele tinerei mame fusese Ellie. Alt 
nume de familie... dar atunci nu era căsătorită. 

Am avut o fetiță. 

Doamne... s-ar putea să fie ea? 

Nu, bineînţeles că nu, îşi spuse Kate. Asemenea 
coincidenţe se întâmplă doar în filme şi în romane. 
Adevărat, era o asemănare. Dar fotografia din ziar era 
neclară şi trecuseră opt ani de atunci. Faţa, a cărei 
îngrijorare fusese atât de bine prinsă în fotografie, s-ar 
putea să nu mai arate aşa acum. 

Şi totuşi... 

Kate se gândi la rugăminţile ei mute în decursul 
anilor, la rugile ei pentru iertare de la Dumnezeu 
pentru ceea ce făcuse, pentru groaznicul păcat comis, 
pentru că nu o dăduse pe Skyler înapoi mamei ei 
adevărate. Cât de mult îşi dorise să ştie ce s-a 
întâmplat cu acea tânără fată! 

Kate, uitându-se fix la Ellie Nightingale, simţi o 
senzaţie de înţepături care i se răspândea pe pielea 
capului. Duse o mână la gât, unde pulsul bătea repede. 

Potoleşte-te, se certă în sinea ei. Eşti prea obosită, 
asta-i tot. Îți imaginezi nişte lucruri. Doar în acest oraş 
trebuie să fie sute de femei tinere cu numele Ellie. 

In acelaşi timp, în mod absurd, Kate se gândi la 
acea poveste de groază, care circula seara în anii ei de 
liceu: o fată singură acasă, într-o noapte întunecată, 
aude zgomote şi aleargă să închidă ferestre şi să încuie 
Uşi... ca să-şi dea seama că un nebun, scăpat de la 
ospiciu, este în casă. 

Oare se minţise, crezând că se putea ascunde de 
ceva de care nu avea scăpare - ceva ce eventual îi era 

predestinat? 

Cuprinsă brusc de o nevoie morbidă să ştie, Kate 
se trezi spunând: 

— Te deranjează dacă te întreb ce s-a întâmplat 
cu fetiţa dumitale? 

Îşi ţinu răsuflarea, tremurând. 

Ellie nu răspunse imediat. Îşi încrucişă picioarele, 
apoi îşi reluă poziţia. În cele din urmă, strângându-şi 
braţele la piept, spuse cu voce blândă: 

— A fost răpită. 

Kate simţi că inima i se opreşte. 

— Îmi pare rău, şopti ea. Trebuie să fi fost 
îngrozitor pentru dumneata. 

— A fost ca sfârşitul lumii. 

Ellie îi aruncă o privire atât de îndurerată, încât 
Kate voia cu disperare să se îndepărteze ca de un foc 
pe care l-a declanşat şi i-a scăpat de sub control. 

Ellie îşi trecu o mână peste obraz, parcă pentru a- 
şi aranja o mască strâmbată. În timp ce Kate stătea 
nemişcată, gata să cedeze, tânăra femeie, în rochie 
verde-pal, care probabil era mama fiicei ei, se ridică în 
picioare. 

— Trebuie să plec, se scuză ea. Dar dacă ai nevoie 
de mine pentru orice, sunt pe-aici toată ziua. Poţi să 
mă chemi cu pager-ul. 

Kate fu cuprinsă de un calm eteric, pe care îl 
recunoscu în profunzimea minţii ca un început posibil 
de isterie. Avu nevoie de toată voinţa ei ca să-şi 
menţină oarecum laolaltă fragmentele care se 
dezmembrau. 

— Mulţumesc, s-ar putea, minţi ea. 

Chiar în timp ce stătea, acolo, uluită de remuşcări, 
pentru că o furase pe femeia aceea, Kate se gândea: 
Dacă incearcă să o ia inapoi pe Skyler, am s-o opresc 

în orice mod aş putea. Se înfruptase din pomul 
cunoaşterii şi nu se mai putea amăgi cu gândul că 
mama adevărată a lui Skyler era ascunsă undeva într- 
un loc îndepărtat. Va trebui să o ascundă pe fiica ei de 
această femeie blondă, zâmbitoare, care... Ah! cum a 
putut să-mi scape... Semăna atât de bine cu Skyler. 
Deşi o parte din ea ar fi dorit să cadă în genunchi în 
faţa lui Ellie şi să-i ceară iertare, Kate voia ca ea să 
plece... să iasă pentru totdeauna din viaţa lor. 

Se cutremură când Ellie spuse cu inocenţă: 

— Dacă nu mă cauţi, o să trec mâine pe aici, să 
văd ce face fiica dumitale. Sunt sigură că până atunci 
va fi scoasă de la reanimare. 

Înainte să-i poată răspunde, ea plecă. Urmărind-o 
dând colţul, înaltă, cu picioare lungi, cum va fi şi Skyler 
într-o bună zi, Kate se lăsă moale în fotoliu. Se simţea 
secătuită, plată, fără sânge, ca o siluetă desenată cu 
creta pe covor. 

Dacă Will ar fi aici! se gândi ea. 

Da, şi de ce ajutor ti-ar putea fi? îi şopti o voce 
interioară. 

Gândul ei se întoarse la ziua îndepărtată când îl 
confruntase pe Will cu presupunerea în legătură cu 
mama adevărată a lui Skyler. Soţul ei principial, 
bărbatul care a dat afară un oaspete de la cină, pentru 
că a spus o glumă rasistă! Will fusese atât de supărat 
de însăşi ideea că Skyler aparţinea altcuiva, încât, fără 
o vorbă, i-a întors spatele lui Kate şi a ieşit din casă. Se 
întorsese a doua zi dimineaţă, nebărbierit, zburlit, 
fixând-o cu ochi injectaţi, care păreau să o acuze de o 
crimă de care nu-şi amintea să o fi comis. 

— N-o să mai vorbim despre asta niciodată, a spus 
el cu o voce mortal de liniştită, încât ea simţise că-i 
îngheaţă sângele. 

Şi n-au mai vorbit. Will se ocupa de afaceri; sub 
conducerea lui competentă, firma imobiliară, 
întemeiată de tatăl lui, îşi triplase veniturile în ultimul 
deceniu. Era şi un soţ bun în multe privinţe, loial şi 
atent... chiar dacă ea rămânea frustrată de faptul că el 
nu voia să discute nimic din ceea ce o frământa pe ea 
Şi la care nu avea o soluţie imediată, concretă. 

Astfel încât ea singură fusese lăsată cu flacăra 
eternă a crimei lor de nerostit. Ea singură o păzise. 

lar acum, ei îi revenea să ţină departe destinul 
care îşi făcuse drum prin uşa încuiată a tăcerii ei şi 
ameninţa fiinţa la care ţinea cel mai mult. 


Pe la ora opt în seara aceea, doctorul Westerhall 
apăru ca un înger obosit, cu halat verde, mototolit, şi o 
eliberă pe Kate din purgatoriul ei. Skyler rezistase la 
operaţie, îi spuse el, şi dădea semne că-şi va reveni 
complet. Kate, plângând de epuizare şi de uşurare, 
încercă din nou să-i telefoneze lui Will la Londra. 
Aproape imediat ce a terminat să-i spună despre 
Skyler, el alergă să prindă primul avion spre casă. 

Sosi a doua zi, dimineaţa devreme, şi în momentul 
când el intră în camera lui Skyler de la etajul nouă, în 
pavilionul Thompson, Kate simţi uşurare. Işi petrecuse 
noaptea pe o canapea cu noduri, de lângă patul fiicei 
lor. Acum, privind faţa îngrijorată a soţului ei, simţi că 
nu mai putea suporta singură totul. 

— Ah! exclamă ea. Ah, Will, slavă Domnului că 
eşti aici! 

Îl îmbrăţişă, fără să-i pese de mirosul puternic al 
unui bărbat nespălat, aflat în panică nervoasă în 
ultimele opt ore. 

Ochii lui Will erau injectaţi, iar costumul lui arăta 
ca şi hainele ei în care dormise. Dar ce imagine 

binevenită: faţa lui dragă, cu trăsături puternice şi 
cicatricea subţire de deasupra unei sprâncene, unde 
fusese lovit la vârsta de nouă ani cu o greblă mânuită 
de o precoce vecină în vârstă de şapte ani, aceeaşi 
fată cu care avea să se căsătorească într-o bună zi. 

—  lisuse, când mă gândesc că stăteam în 
afurisitul ăla de club, sorbind coniac cu lordul Nu-Ştiu- 
Cum şi nu mă gândeam decât cum să-l fac să obţin un 
angajament din partea lui la proiectul City Island... 

Se opri şi îşi frecă obrazul cu o mână. 

Kate ştia că proiectul City /sland era unul dintre 
cele mai mari de care s-a ocupat vreodată firma lui Will 
- o dezvoltare de multe milioane de dolari, care implica 
demolări şi reconstrucţii pe o mare secţiune de teren 
de pe malul apei. Din punct de vedere financiar, firma 
se angajase puternic, prea puternic chiar, iar acum se 
părea că grupul de investiţii britanic avea de gând să 
se retragă. Cum li s-a fi părut britanicilor când Will îi 
părăsise în mijlocul negocierilor? Doar acum, după ce 
Skyler îşi revenise, Kate îşi putea permite o undă de 
îngrijorare în legătură cu ce putea însemna asta pentru 
firmă şi pentru ei, dacă afacerea eşua. 

Il ajută să-şi scoată haina, spunând liniştit: 

— Nu puteai face nimic. Oricum, lucrul cel mai 
important este că se face bine. 

Kate nu putea nici măcar să rostească vorbele 
folosite de doctorul Westerhall, propoziţii ca: „Nu sunt 
daune permanente şi se vede că sistemul locomotor nu 
e atins”. Insăşi ideea unei daune sau infirmităţi era de 
neconceput. 

Will se uita cu îngrijorare la fiica lor, care dormea 
în pat, cu o perfuzie prinsă de braţ, capul bandajat cu 
tifon făcând-o să semene cu cel mai mic maharajah din 
lume. 

— S-a trezit deja? întrebă el în şoaptă. 

— Acum câteva ore, dar era destul de ameţită, îi 
răspunse Kate. Am îmbrăţişat-o doar şi a adormit din 
nou. 

Will traversă camera şi se aşeză pe scaunul de 
lângă patul lui Skyler. Îi mângâie cu mare blândeţe 
fruntea, partea care nu era bandajată, înainte de a se 
apleca şi a-şi lăsa obrazul pe mâna ei mică, bronzată 
de soare. Avea lacrimi în ochi. 

Kate aşteptă câteva minute înainte de a se 
apropia de el şi a-i pune o mână pe umăr. 

— Îţi aminteşti când am aşezat-o primă oară pe un 
cal? întrebă ea cu glas tare. N-avea mai mult de doi 
ani. Expresia ei era ca un Crăciun în iulie. A urlat când 
am încercat s-o dau jos. Ar fi stat ore întregi pe şaua 
aia, doar ca să fie plimbată. 

El se uită la ea clipind des. 

— Kate! spuse şi vocea i se frânse. 

Ea strânse convulsiv, între degete, cămaşa lui. 

— Ştiu, ştiu. Dar acum e în regulă. 

Se gândi o clipă să-i spună lui Will despre Ellie, dar 
la fel de repede respinse ideea. El o va acuza doar că- 
şi imaginează şi, chiar dacă ar crede-o, la ce le-ar ajuta 
să se îngrijoreze amândoi? Nu, mai bine să-l lase pe 
Will să se ocupe de ce ştia cel mai bine, adică de 
situaţii concrete, să pună întrebările potrivite şi să 
obţină răspunsuri ferme. 

Acum, după aerul hotărât de pe faţa lui, când se 
ridică, ea vedea că ăsta era exact lucrul pe care 
plănuia să-l facă. 

— AŞ vrea să stau de vorbă cu doctorul 
Westerhall, spuse el cu voce fermă. Am sunat la 
neurologul-şef de la Spitalul de copii din Boston, în 
drum de la aeroport. S-ar putea să-l aducem aici 

pentru un consult. 

O porni spre uşă. 

— Nu ştiu dacă e cu adevărat nev... începu să 
protesteze Kate. 

Will făcu un gest familiar cu mâna. 

— Uite ce e, Kate, sunt sigur că Westerhall e 
competent, dar nu face rău o a doua părere. 

Vorbea liniştit, cu o încredere căpătată în timp, 
când a ştiut ce vrea şi a reuşit în general să obţină. 

Dacă ar fi atât de bun şi de puternic în alte 
privințe! se trezi ea că-şi doreşte. În situaţii care au 
mai multă legătură cu vindecarea, decât cu rezolvarea. 

În momentul în care Will ieşi din cameră, ea se 
întinse pe canapea, intenţionând să închidă ochii până 
la întoarcerea lui. Era atât de obosită! Mai obosită 
decât îşi amintea să fi fost după vreuna dintre cele 
patru operaţii ale ei, când nu crezuse că era posibil să 
existe destule oase în piciorul şi şoldul ei ca să aibă 
nevoie de atâtea cuie de oţel care să le adune. Dar am 
supraviețuit... la fel o să fie şi cu Skyler. 

Kate se trezi la un sunet familiar - vocea care, de 
la început, când nu era decât un plâns, o făcea 
întotdeauna să tresară din somnul cel mai adânc. 

— ...Opt, o auzi pe Skyler spunând. Ziua mea e 
înainte cu o săptămână de a lui Mickey. Ea e cea mai 
bună prietenă a mea. 

Vorbele erau tărăgănate, de parcă mai era pe 
jumătate adormită. 

Kate sări în sus, devenind brusc conştientă când o 
văzu pe fiica ei proptită aproape drept într-un tron de 
perne... şi pe femela blândă, subţire, care stătea pe 
marginea patului ei. 

Kate o urmări pe Skyler încercând să soarbă apă 
dintr-o cană, pe care Ellie Nightingale o ţinea la buzele 

fiicei ei. Visez, se gândi ea. Dar niciun vis nu o 
impresionase aşa, strângându-i inima şi provocându-i o 
acreală arzătoare în gât. 

Skyler o văzu că s-a ridicat şi îi zâmbi slab. 

— Mami! 

Era foarte palidă, cu cearcăne vinete sub ochi, cu 
vocea puţin mai tare decât o şoaptă. 

— Ah, iubito! 

Kate se repezi înainte cu un țipăt înăbuşit, 
strângând-o la piept cât putu mai uşor. 

— Mă doare, mami. Mă doare peste tot. 

Skyler tremura în braţele ei, de parcă se străduia 
să nu plângă. 

— E-n regulă, draga mea, o mângâie Kate, gata şi 
ea să plângă. O să te faci bine, îţi promit, totul e bine 
acum. Ai căzut şi te-ai rănit, dar o să te faci repede 
bine. 

— Ştiu. Asta a spus şi ea. 

Skyler îi zâmbi lui Ellie şi se lăsă din nou pe perne. 

Kate încercă să nu se uite fix, dar nu se putea 
opri. Ele seamănă atât de mult! Doamne, femeia nu 
vedea lucrul ăsta? Cum aşa? 

— Tocmai se trezea când am trecut pe-aici, îi 
spuse Ellie lui Kate. N-am vrut să te tulbur. 

— A fost drăguţ din partea dumitale că ţi-ai 
amintit de noi. 

Kate îi mulţumi, binecuvântând-o în minte pe 
mama ei, care o antrenase din copilărie să-şi ţină 
ascunse şi cele mai puternice sentimente - un talent 
care devenise la ea la fel de automat, ca şi respiraţia. 

— A fost plăcerea mea. 

Ellie puse ceaşca de plastic pe noptiera de lângă 
pat. Zâmbetul ei spre Kate, peste capul lui Skyler, era 
aproape dornic. 

— E într-adevăr o fetiţă foarte specială. Sunteţi 
fericiţi că o aveţi. 

Inima lui Kate făcu o cădere în gol. 

— Da, ştiu. 

Văzu că Skyler încerca să spună ceva şi se aplecă 
spre ea. 

— Mami, Cricket e şi el bine? 

— E absolut sănătos. 

Habar n-avea dacă poneiul era bine sau nu, nu se 
gândise nicio clipă la el. 

Satisfăcută, Skyler închise ochii. 

— Mami... murmură ea fără să termine propoziţia. 

— Sunt aici, rosti Kate. Şi tata. O să se întoarcă 
într-un minut. 

Ellie se ridică, netezindu-şi fusta; azi purta o bluză 
auriu-pal şi o fustă albastră, care se potrivea cu ochii 
ei. 

Skyler mormăi ceva... ceva care suna ca „Nu 
pleca” şi, într-un moment de uluire, Kate nu ştiu dacă 
era vorba despre ea sau despre Ellie. 

— Mă bucur că lucrurile s-au terminat cu bine, îi 
spuse Ellie lui Kate, când ieşi. 

Kate luă mâna fermă, întinsă de Ellie, şi îşi 
permise luxul de a înfrunta privirea deschisă a lui Ellie. 
Simţi că se închide cercul strâns în jurul ei, ca un laţ. 
Erau unite într-un mod. Îngrozitor, imuabil, aşa cum se 
temuse ea de la început că se va întâmpla, într-o bună 
zi. 

În timp ce fiecare celulă a ei țipa „lasă-ne în pace, 
nu te mai întoarce niciodată”, se trezi că remarcă, cu o 
voce joasă şi cu o pasiune abia reţinută: 

— E foarte prețioasă pentru tatăl ei şi pentru 
mine. Aş muri dacă aş pierde-o vreodată. 

— Nu, n-ai muri, spuse Ellie, cu convingerea 

simplă a cuiva care ştie mai bine. Dar mă bucur că nu 
va trebui să descoperi lucrul acesta. 

Kate zâmbi trist şi, urându-se mai tare decât a 
urâse vreodată o fiinţă umană, înfipse adânc în inima 
lui Ellie cuțitul pe care numai ea îl vedea: 

— Nu, dacă va fi în puterea mea, spuse ea. 


Capitolul 2 
1989 


La aniversarea de şaptesprezece ani a lui Skyler 
Sutton, s-au întâmplat două lucruri. 

Primul a fost că şi-a pierdut virginitatea în remiza 
de bărci a casei de vacanţă a părinţilor ei de la Cape 
Cod, cu Prescott Fairchild, student la Ya/e şi fiul unor 
vechi prieteni de familie. Ea plânse puţin şi sângeră 
mult... dar, în ansamblu, decise că a fost o experienţă 
destul de bună, având în vedere că nu era îndrăgostită 
de Prescott. 

Al doilea lucru, complet fără legătură - sau aşa 
credea ea - a fost că nu şi-a mai pus dorinţe, când a 
suflat în lumânări, ci a făcut un jurământ să afle tot 
adevărul despre mama ei. 

De-a lungul anilor, pe Skyler o stăpânise dorinţa 
de a şti despre mama ei adevărată. Avea fantezii 
despre o femeie străină, care apare la uşa din faţă, 
suspinând şi spunând că totul a fost o greşeală 
îngrozitoare; că a lăsat-o pe Skyler singură doar câteva 
momente, în timp ce ea s-a dus fuga la magazin. 
Povestea inventată de Skyler era că mama ei fusese 
lovită de un taxi în drum spre casă şi şi-a petrecut luni 
de zile în comă, iar când şi-a recăpătat cunoştinţa, a 
constatat că fetiţa ei dispăruse. 

Altă dată, Skyler se vedea găsind-o pe femeie... şi 
fiind primită cu răceală. Mama se uita la ea cu ochi 
morţi spunând că nu vrea să ştie de ea, că n-a vrut 
niciodată. 

Oricum, Skyler trebuia să afle ce era în spatele 
poveştii care i se spusese, cu blândeţe şi cu dragoste, 
de către părinţii ei când avea şase ani, că fusese găsită 
abandonată într-o casă, de o mamă care nu a lăsat 
nicio adresă. 

Când era mică, temerile ei luaseră forma unor 
coşmaruri, din care se trezea înfăşurată în aşternutul 
mototolit şi umed, gâfâind şi plângând. Coşmaruri în 
care se vedea lăsată singură... umblând pe o stradă 
întunecoasă, strigând-o pe mama ei, fiind urmărită de 
siluete negre, sinistre. Depăşise visele urâte, dar 
acestea fuseseră înlocuite de ceva mai rău: bănuiala 
îngrozitoare că părinţii ei îi ascundeau ceva, ceva prea 
groaznic pentru a fi rostit. 

Skyler văzuse asta în ochii mamei ei. Era ceva 
adânc, ascuns, dureros. Simţise lucrul ăsta şi în modul 
în care tatăl ei devenea prea ocupat ca să discute, 
atunci când se vorbea despre adoptarea ei. 

Dar, indiferent cât de rău ar fi, nu poate fi mai rău 
decât să nu ştii. 

Gândul acesta îi veni în timp ce stătea pe vine, pe 
pardoseala de ciment a grajdului de la Stony Creek, 
înfăşurând un bandaj elastic la piciorul stâng al calului 
ei. Soarele nu răsărise încă şi, cu toate că vremea era 
caldă, simţi că tremură. Trecuse exact o săptămână de 
la ziua ei de naştere. Şi, exact peste trei ore, avea să 
concureze, la secţia de sărituri pentru juniori, la un 
concurs de binefacere la Salem, la o jumătate de oră 
distanţă cu maşina de la Northfield. Dar cu asta o 
făcea să fie nervoasă. Lui Skyler i se strângea 

stomacul, gândindu-se cum să o abordeze pe mama ei. 

Tot amânase până după concurs; cu nervii deja 
întinşi la maximum, Skyler nu voise să rişte o scenă 
care putea să le supere pe amândouă. In plus, 
aşteptase toţi anii aceştia. Ce mai conta încă o zi? 

Oricum, mâinile ei se mişcau cu o neîndemânare 
nefamiliară, iar stomacul şi-l simţea ca pe o cârpă udă 
şi stoarsă. Nu se putea opri să nu se gândească la 
marea discuţie pe care plănuise să o aibă cu mama ei 
în seara asta. 

Recunoştea acum în sinea ei că tot ce se 
întâmplase cu Prescott avea legătură cu rezolvarea 
problemei acesteia. După aceea, întinsă sub el în 
răcoarea remizei bărcilor, uitându-se la reflexia apei pe 
plafonul înclinat, simţise o adevărată legătură cu 
mama ei naturală. Oare fusese la fel şi pentru esa, 
prima dată? Fusese şi ea adolescentă, singura ei 
greşeală fiind aceea că a rămas însărcinată? 

Skyler fixă bandajul, se ridică şi dădu o palmă 
uşoară pe crupa calului şi se învârti încet în jurul lui. 
Cancelar, cu coama împletită strâns şi cu părul cafeniu 
periat până la strălucire, îi aruncă o privire plină de 
reproş când ea întinse mâna să-i strângă chingile. El 
ştia pentru ce era toată agitația asta şi nimic nu-i era 
mai neplăcut decât să fie legat într-un vagon de cai şi 
să fie cărat la un spectacol, kilometri întregi pe un 
drum de ţară. Zgârie cu copita pardoseala de ciment şi 
clătină din cap, suficient de tare ca să zăngăne din 
lanţurile care îl ancorau. 

— Ştii, n-are rost să te montezi... pleci şi asta 
este, îl certă ea cu afecţiune. În plus, nu eşti singurul 
care e nervos. Crezi că mie nu mi-e frică? 

Concursul Ba//yhew, clasificat ca fiind de categoria 
A, era cel mai prestigios dintre cele la care participase 

până atunci. Ea şi Mickey aveau să se înfrunte cu cei 
mai buni săritori din regiune. Nu puteau să-şi permită 
niciun pas greşit. 

— Vagoanele sunt afară. Eşti gata? 

Mickey, conducându-şi calul Appaloosa, ieşi din 
întunericul coridorului. Îmbrăcată cu pantaloni de 
călărie şi cu o bluză cu mânecile suflecate, cu o ţigară 
neaprinsă în colţul gurii, arăta ca având mai mult decât 
şaptesprezece ani. 

— Cancelar vrea să se răzgândească, îi spuse 
Skyler prietenei sale, uitându-se cum acesta îşi culcă 
urechile când îi puse pe spate pătura groasă. 

— Şi eu aş face la fel în locul lui, râse Mickey, 
aprinzându-şi ţigara cu o brichetă Bic, veche. Carusel o 
să-i scoată sufletul, iar el ştie asta. 

Părul ei negru era în dezordine, iar ochii, de un 
albastru-închis, o priviră pe Skyler amuzaţi. 

— A, da? Cine a ieşit pe primul loc la secţia de 
vânătoare de la Twin Lakes? 

— Asta, doar pentru că lui Carusel i-a zburat o 
potcoavă. 

— După câte îmi amintesc, nu e singurul lucru pe 
care l-a aruncat. 

Skyler îşi aminti, râzând, cum Appaloosa se 
încăpăţânase şi o aruncase pe Mickey într-un tufiş. 

Dar zâmbetul lui Mickey, departe de a fi speriat, 
părea plin de provocare. 

— Tu eşti cea speriată, recunoaşte! Ştii că am să 
te las în urmă. 

Aşa stăteau lucrurile încă de pe vremea când erau 
la Clubul Ponei, dar dacă altcineva ar fi îndrăznit să o 
tachineze pe vreuna din ele, acela sau aceea ar fi 
trebuit să se lupte cu două femei, în loc de una 
singură. Ea şi Mickey crescuseră, practic, împreună la 

Stony Creek şi Skyler o iubea ca pe o soră. 

— Continuă să vorbeşti, poate ai să te 
autoconvingi, îi zise Skyler peste umăr şi deschise uşile 
duble, ducându-şi calul în curte. 

Două camioane cu trailere pentru cai, agăţate la 
bara din spate, aşteptau în parcare. Şoferii 
camioanelor fumau şi beau cafea din ceşti de plastic. 
Skyler se opri să inspire aerul cu miros de fân 
proaspăt, uitându-se spre orizontul mărginit de copaci, 
deasupra căruia răsărea acum soarele. Lumina lui 
aurie strălucea în rouă de pe pajişte. 

Skyler simţi un moment de relaxare înainte ca 
gândul la mama ei adevărată să-i reapară în minte. 

— Mă întreb dacă mai trăieşte. 

Nu şi-a dat seama că vorbise cu glas tare, decât 
atunci când Mickey îi aruncă o privire piezişă prin 
fumul mişcător al ţigării şi o întrebă: 

— Cine? 

— Mama mea adevărată. Cea care mă considera 
atât de dragă şi de prețioasă, încât a decis să mă lase 
cadou proprietarului. 

— Ce te-a făcut să te gândeşti la ea tocmai acum? 

— Nu ştiu, zise Skyler. Cred că nu mă pot opri să 
nu mă gândesc ce-ar zice dacă ar putea să mă vadă 
acum. Vreau să spun, ar fi mândră de mine? Măcar i-ar 
păsa? 

Mickey îi aruncă o privire lungă, în timp ce trăgea 
din ţigară, aruncând o spirală de fum spre cerul 
albastru, răcoros, care avea să fie fierbinte la amiază. 
Nu era prima oară când Skyler îi împărtăşea gândurile 
ei intime în legătură cu mama ei adevărată... şi nu 
avea să fie ultima. Mickey înţelegea că nu existau 
răspunsuri la întrebări care nu aveau logică. 

— Putea să fie şi mai rău. Măcar tu ai avut doi din 

trei, zise ea, ridicând din umeri. Părinților mei 
adevăraţi nu le pasă de mine, dar tu ai o mamă şi un 
tată care te ţin în palmă. 

Skyler mângâie, gânditoare, gâtul mătăsos al lui 
Cancelar. 

Adevărul amar era că, la fiecare săritură pe care o 
făcea, la fiecare premiu pe care îl dorea, nu o mâna 
doar dorinţa de a învinge, ci şi gândul la mama ei. Ca 
şi când Skyler ar fi putut să-i dovedească femeii care a 
alăptat-o, a schimbat-o şi apoi a părăsit-o, pur şi 
simplu, că ea era cineva. 

In timp ce ele îşi duceau caii la trailerele care 
aşteptau, Skyler simţi cum Cancelar se trage înapoi. 

— Las-o baltă, Cancelar, mormăi Skyler, trăgându- 
| de frâu. 

Dar când ajunseră la rampa de aluminiu, sprijinită 
de uşa din spate a primului trailer, Cancelar se opri. 
Rămase acolo privind-o, până când Skyler băgă mâna 
în buzunar şi scoase un morcov. Ţinându-l în faţa lui, 
nu i-l dădu până nu au trecut peste rampă în trailer. 

Se gândi atunci la mama ei. Ar putea fi şi ea tot 
atât de uşor de momit, încât să dezvăluie ceea ce 
ţinuse ascuns în toţi aceşti ani? Aşezându-se pe 
bancheta din spate a maşinii prăfuite a lui Duncan, 
alături de Mickey, Skyler se rugă în gând să reuşească 
să o facă pe mama ei să se destăinuie. 


În drum spre Şoseaua 22, trecând pe strada 
principală a satului cu magazinele ei albe şi cu lămpile 
de inspiraţie victoriană, îi făcu semne Mirandei care îi 
răspunse. De obicei, vara şi toamna, ea o înlocuia la 
magazin pe Kate când aceasta urmărea circuitul 
concursurilor de sărituri, constituind galeria de o 
singură persoană a lui Skyler. 

În dimineaţa aceea, Kate plecase înainte, ca să 
prindă un loc mai bun în tribună. Skyler zâmbi, 
neputând să-şi amintească nicio ocazie când mama ei 
nu fusese acolo alături de ea. Şi după operaţie, când 
Skyler a stat la pat mai mult de o săptămână, mama ei 
îşi petrecuse ore în şir citindu-i şi ajutând-o să 
alcătuiască un album cu fotografii de cai, din reviste. 

Mickey are dreptate, se gândi ea, sunt cu 
adevărat norocoasă. Şi asta nu doar pentru că avea 
părinţi  grozavi.  Crescând aici, avusese toate 
avantajele, fără ca totuşi să fie răzgâiată. 

Northfield, aflat la doar douăzeci de kilometri la 
nord de Greenwich, cu vile şi garaje pentru patru 
maşini, era un loc unde rolul banului nu se vedea prea 
mult. Niciuna dintre fetele cu care mersese Skyler la 
şcoală nu avea maşină luxoasă şi nici nu alerga în mod 
special după haine de la casele mari de modă. 

Ce o făcea deosebită pe mama ei nu era faptul că 
mergea în baston şi că a suferit. Durerea era 
întotdeauna acolo, zărindu-se în ridurile fine de la ochi 
şi de la gură, lucind în spatele fiecărui zâmbet ca vârful 
unui cuţit ascuţit. Mama nu se plângea şi nu vorbea 
niciodată despre asta... dar ştia să păstreze secrete. 

Ce secret păstrează oare în legătură cu mama 
mea adevărată? Ce lucru îngrozitor ascunde privirea 
aceea întunecată din ochii ei, ori de câte ori ating 
acest subiect? 

Uitându-se pe geamul maşinii, Skyler spera din tot 
sufletul că făcea ce trebuia, deschizând această cutie a 
Pandorei. 


Concursul de binefacere Ba//yhew, care se ţinea în 
fiecare an în luna august, era cunoscut ca o trambulină 
a noilor talente. lar până la amiază, Skyler şi Mickey se 

descurcaseră destul de bine în preliminarii, ca să intre 
în concursul de sărituri al juniorilor-proprietari. 

Când Skyler îşi conduse calul afară din podoc, fu 
surprinsă să constate că era mai puţin nervoasă decât 
se aşteptase. Se uită spre tribunele aglomerate, 
sperând s-o vadă pe Kate. Dar era prea multă lume, iar 
Cancelar se învârtea, agitat, împiedicând-o să se 
concentreze. 

II conduse spre terenul de concurs cu gard alb, cu 
obstacole construite inteligent şi îl opri puţin înaintea 
porţii, unde era agitaţie: grăjdari care mai aranjau câte 
ceva la cai, antrenori care dădeau sfaturi de ultim 
moment, călăreţi care plimbau caii nervoşi în cercuri. 
În aer plutea un nor de praf ridicat de copite şi cizme, 
iar căldura era deja insuportabilă, deşi nu era încă ora 
douăsprezece. In depărtare, clădirea elegantă şi 
păşunea verde de la Ballyhew străluceau ca un miraj în 
deşert. 

Skyler se aplecă să-l mângâie pe Cancelar pe gât. 
Era nervos... dar la fel era şi ea. Simţea pulsul 
bătându-i în tâmplă şi închise ochii, străduindu-se ca 
acesta să nu se transforme în durere de cap. În gând, îl 
îndemnă: Ascultă, Cancelar, asta-i şansa cea mare. 
Trebuie să câştigăm, aşa că fii atent, în regulă? 

Ea apăruse cu el în sezonul trecut, câştigând 
panglici la concursuri din categoria A şi locul patru la 
concursul de echitație Mack/ay. Dar, la şase ani, el era 
încă tânăr. 

Şi era mic. Aproape ca un ponei mai mare. Dar 
Cancelar ştia să sară. Doamne, ce bine ştia! 

Skyler zâmbi, amintindu-şi de ziua când a ajuns la 
Orchard Hill. Fusese în urmă cu doi ani. Calul de rasă 
olandeză a fost cadoul ei pentru aniversarea celor 
cincisprezece ani. El a dărâmat uşa boxei lui, a ieşit în 

curte şi a sărit un gard de aproape doi metri. 

Dar ea ştia că săritura în câmp sau pe terenul de 
antrenament nu e totuna cu o competiţie. lar 
concursurile de până acum fuseseră o briză uşoară în 
comparaţie cu acesta. 

La preliminarii, Cancelar a avut doar trei greşeli, 
pentru că a refuzat să sară la şase bare şi s-a calificat 
între primii nouă din treizeci şi şapte. Dacă avea să 
câştige concursul ăsta - dă, Doamne! - va avea 
suficient punctaj ca să intre în finalele Zonei |, din 
septembrie, la South Hadley. 

— Numărul 18, Bănuţ norocos, călărit de Amanda 
Harris... 

Urletele megafoanelor îl înnebuneau pe Cancelar. 
Skyler strânse frâul şi îl ţinu cu picioarele. Nu trebuia 
să controleze ordinea concurenţilor de pe placa de 
afişaj. Fusese pusă în urmă cu o oră şi ştia că ea era a 
doua. 

— Noi urmăm, şopti ea. 

Sub casca ei de catifea, Skyler îşi simţea pielea 
capului de parcă era în flăcări. Accidentul acela stupid, 
de pe vremea când avea opt ani, îi deranjase cumva 
nervii; prea multă emoție îi ridica tensiunea. 

Nu o ajuta nici dacă stătea sub soarele fierbinte, 
de august, într-un costum de călărie creat pentru 
răcoarea ceţoasă a Angliei: pantaloni şi cizme negre, o 
haină strâmtă, de gabardină albastră, peste o bluză 
albă, cu guler pe gât, cu monogramă, prins cu o mică 
broşă cu diamante, în formă de potcoavă. 

Inspiră adânc şi se uită spre Duncan care stătea în 
faţa avizierului. Se uita la diagrama traseului, cu ochii 
aproape închişi, de parcă nu ar fi ştiut parcursul de la 
cap la coadă şi invers, de parcă nu ar fi mers alături de 
ea, măsurând numărul de paşi din faţa fiecărui 

obstacol, controlând barele. 

Acum, prinzându-i privirea, el veni spre ea şi, fără 
un cuvânt, îi ajustă curelele. Urmărindu-l, Skyler simţi o 
uşoară exasperare, înainte de a-şi aminti că, dacă nu 
ar fi fost Duncan, cu îndrumarea lui atentă şi cu ochiul 
lui ager la amănunte, ea probabil că nu ar fi fost aici. 

— El a avut probleme cu ultima combinaţie triplă 
la „O greşeală, ieşi afară”, îi spuse Duncan. La al 
nouălea obstacol, se duce în colţ. Ţine-l în centru, dacă 
poţi. 

Ochii albaştri, cu o privire dură, o studiară un 
moment, apoi, parcă satisfăcut de ce vedea, o aprobă 
din cap. 

— Am să fac tot ce pot, zise Skyler. 

Oricum, nu tripla o îngrijora. Gândul ei era la 
obstacolul şapte, un zid cu o mică apă în faţa lui, un 
dreptunghi albastru, sclipitor, lung de peste trei metri 
şi lat de şaizeci de centimetri. Nu e mare lucru, dacă 
animalul nu se teme de apă ca de moarte. 

Ca mânz, Cancelar era să se înece într-un lac. De 
atunci, orice arăta, mirosea sau semăna a apă îl făcea 
să se cabreze, dacă nu o putea bea din găleată. Ea l-a 
antrenat toată vara trecută, luându-l mereu prin pârâul 
din spatele grajdului, până când apa a crescut, 
acoperind pietrele de pe fundul pârâului. Totuşi, nu se 
ştie niciodată. 

La începutul cursurilor, bazinul cu apă a fost 
singura săritură refuzată de Cancelar. Aceeaşi săritură 
o făcea acum, cu uşurinţă, Bănuţ norocos. 

Acesta „avea” până acum doar două puncte 
penalizare, o lovitură cu piciorul din spate într-o 
săritură triplă. Era un săritor bun, dar nu prea rapid. 
După ultima săritură, când trecu pe lângă cronometrul 
de la poarta de ieşire, timpul lui apăru pe tabela 

electronică: 40, 789 secunde. 

— Numărul 38, se anunţă la megafon când Bănuţ 
norocos ieşi din ring, clătinând din cap. Skyler Sutton 
pe Cancelar. 

Skyler era conştientă de toţi ochii din tribune şi 
din loja arbitrilor, de parcă un reflector se îndreptase 
spre ea. Două mii de spectatori o priveau, aşteptând 
să-i impresioneze. 

Trebuie să câştig, se gândi ea. Nu doar pentru că 
ar dovedi că era bună... ci pentru că ar fi o prevestire 
bună. Dacă va duce astăzi acasă panglica albastră, îşi 
spuse Skyler, atunci nimic din ceea ce avea să afle 
despre mama ei nu putea fi chiar atât de îngrozitor. 

Duncan dădu roată în jurul lui  Cancelar, 
controlându-l din cap până în picioare, înainte de a-i 
face lui Skyler un semn din cap. Oferindu-i unul dintre 
rarele lui zâmbete, îi spuse grav: 

— Ţine minte, trebuie multă muncă pentru ca să 
ai noroc. Tu ai muncit mult. Acum, să ai noroc. 

Nu doar norocoasă, ci şi rapidă. Trebuie să merg 
mai repede decât ceilalți. 

La sunetul clopoţelului, Cancelar trecu prin poartă 
ca o rachetă. Primul obstacol îl trecu cum ar sări un 
copil coarda. Trecu şina încrucişată, o dublă, având 
câţiva centimetri deasupra. 

Poţi s-o faci, Cancelar... aşa. Încă unul! Acum 
altul. 

Trecu de numărul patru, un obstacol vertical 
sponsorizat de Grand Union Place şi împodobit ca să 
arate ca un stand de produse. Abia atinse pământul, că 
îl mână înainte, îndemnându-l spre următorul obstacol, 
un zid cu două bare deasupra. Trecându-l, atinse cu 
piciorul din faţă bara care se mişcă. Ea simţi o 
înţepătură de panică. Dar bara rezistă. Da. 

Ajungând la următorul obstacol în unghi prea 
ascuţit, Cancelar o coti spre dreapta şi ea trebui să-l 
aducă înapoi. Timp preţios pierdut. Skyler simţea la fel 
de acut fiecare secundă, cum simţea soarele care îi 
lipise bluza de spate. 

Ea îşi fixă privirea pe următorul obstacol - 
numărul şapte. /n regulă, pornim, puneți-vă cureaua de 
siguranță. 

Dar când se apropiară de obstacolul cu bazinul cu 
apă, Skyler simţi cum scade cadenţa. Ah, Doamne... el 
ştie, pune frână. Se ivi apa şi ea îl îndemnă în gând: 
Haide, Cancelar, poți s-o faci. Haide! 

Folosindu-şi muşchii pulpelor şi ai picioarelor, 
Skyler îl strânse cu toată puterea, aplecându-se peste 
gâtul lui, propulsându-l înainte pe Cancelar cu o voinţă 
aproape fizică - lucru pe care el trebuie să-l fi simţit, 
pentru că deodată grăbi ritmul, apoi, rotunjindu-şi 
spinarea, trecu peste dreptunghiul cu apă, cu 
picioarele din faţă strânse, aterizând în siguranţă. 

In comparaţie, restul cursei păru uşor. Nici 
combinaţia triplă, despre care o atenţionase Duncan, 
nu l-a deranjat pe Cancelar. El a plutit peste ele şi a 
galopat pe lângă cronometru, de parcă era dus de 
valul ovaţiilor mulţimii. 

Un tur fără greşeală! 

Cu coada ochiului, Skyler văzu cifrele roşii de pe 
tabela electronică: 32, 845 secunde. Dacă nimeni nu 
va face parcursul fără greşeală în timp mai scurt, ea va 
fi prima. 

— E grozav! spuse unul dintre grăjdarii de la 
poarta de ieşire. Era Russ Constantini. Va fi greu de 
bătut, adăugă el. 

Alison Brentner, pe armăsarul ei alb, Pinteni de 
argint, a urmat cu timpul de 34, 032, având şase 

greşeli. Trei refuzuri l-au eliminat pe Bun şi mult, 
călărit de Nate London. Veselul a făcut şaisprezece 
greşeli, lăsând-o în lacrimi pe călăreaţa proprietară 
Anna MacAllister. 

Când Duncan şi grăjdarul lui, Craig Losey, l-au dus 
pe Cancelar la grajduri, Skyler rămase lângă gard. 
Urma Mickey să concureze. 

Dar ceva se întâmplase. Calul negru, care venea 
spre teren, nu era Carusel, iar bărbatul care-l călărea 
nu era Mickey. Skyler, îngrijorată, se uită la caii şi la 
călăreţii din padoc. Unde Dumnezeu era Mickey? 

După o scurtă căutare, o găsi pe prietena ei sub 
unul dintre corturile folosite ca grajduri. Dar Mickey nu 
era singură; era cu veterinarul. Doctoriţa Novick, o 
femeie greoaie, cu o coadă blondă, lungă şi groasă, 
stătea pe vine în faţa lui Carusel, palpându-i cu 
blândeţe chişiţa dreaptă. 

— Pare un ganglion, spuse ea. 

Mickey se uită la veterinar, cu faţa albă, de parcă 
s-ar fi ridicat după o căzătură. 

Cu timpul, piciorul lui Carusel se va vindeca, dar 
putea fi scos din competiţie luni de zile. 

Skyler puse o mână blândă pe coastele calului şi 
rosti întrebarea, pe care Mickey era prea uluită ca s-o 
pună: 

— Cât de rău este? 

Nu trebuia să întrebe cum s-a întâmplat; răniri din 
cauza stresului erau destul de obişnuite la caii 
antrenați patru-cinci ore pe zi înaintea unui concurs. 

— Eu l-aş ţine deoparte restul sezonului, spuse 
doctoriţa, ridicându-se greoi. Sub cortul deschis pe 
laturi, aerul era fierbinte şi înăbuşitor, iar zgomotul 
mulţimii pătrundea spre ele. 

— Ce-ar fi să i-l deschidem? 

Skyler lucrase ultimele veri la Clinica veterinară 
din Northfield şi avea ceva experienţă în domeniu. 

— Ar putea ajuta, dar are nevoie mai mult de o 
doză de odihnă de modă veche. Îmi pare rău. Aş fi dorit 
să vă pot oferi un remediu miraculos. 

Skyler îşi apăsă obrazul de gâtul lui Carusel, care 
mirosea a ulei de sugari pe care Mickey îl folosea ca să 
facă să-i lucească pielea. 

— Ai auzit, băiete? Treci la clubul medical, 
murmură ea plină de dezamăgire pentru prietena ei, 
dar ştiind că Mickey ar fi nemulțumită de orice gest de 
simpatie care i-ar provoca lacrimi. 

Calul fornăi, întorcând capul să o împungă 
drăgăstos cu botul. Doctoriţa zâmbi şi spuse: 

— Te pricepi la ei... Te-am văzut cu calul tău. Unii 
dintre tinerii ăştia... În fine, poate n-ar trebui să 
folosesc termenul „chinuit”, dar le pasă de caii lor la fel 
ca de o plimbare cu maşina lui tăticu'. 

— Eu o să urmez Şcoala de medicină veterinară, 
după colegiu, îi spuse Skyler. 

Tatăl ei insistase să se ducă mai întâi la Princeton, 
susţinând că o diplomă în arte liberale îi va oferi o 
educaţie mai complexă. 

— Dacă nu o să ajungi să te omori mai înainte, 
zise doctoriţa, luându-şi trusa medicală. Eşti nebună, 
ştii? Te pocneşti una după alta şi tot mai vrei. 

Cine ştie mai bine ca mine? se gândi Skyler 
bătăioasă. li apăru în minte o imagine neclară a unei 
camere de spital, cu infirmiere care intră şi ies. 

Se uită la Mickey care avea o expresie pe care 
Skyler o numea „Nu încălcaţi terenul”. 

Ştia că Mickey nu va plânge. Va fuma o ţigară, de 
parcă ar vrea să dea foc hambarului şi va înjura ca un 
băiat de la grajd, până când avea să se răcorească. 

— Şchiopăta când a intrat în podoc, îi spuse 
nefericită Mickey. Le-am cerut să mă schimbe cu Evan 
Saunders, ca să aduc pe cineva să se uite la piciorul lui 
Carusel. 

Mickey făcuse două runde bune la preliminarii şi 
avea şanse la o panglică la sărituri. Acum, vara ei va fi 
stricată. lar ăsta era ultimul sezon înainte să 
împlinească optsprezece ani, după care nu mai putea 
concura la juniori. 

— La naiba! înjură Skyler. 

— Mie-mi spui? gemu Mickey. Acum sunt nevoită 
să-i explic tatii de ce trebuie să plătească şase luni de 
găzduire pentru un cal care nu poate fi călărit. Deja 
face pe nebunul cu pensia alimentară. Avocaţii mamei 
se ocupă de asta. 

Skyler îşi feri ochii de ai lui Mickey. Ştia cât de 
mult însemna lucrul acesta pentru prietena ei; nu doar 
să câştige o panglică, ci şi să-i arate afurisitului ei tată 
că e o călăreaţă destul de bună ca să se califice la 
categoriile deschise pe bani... Dacă ajungea acolo, el 
nu avea să mai ţipe că ea îl costă o avere. 

Îi veni brusc o idee, dar aşteptă un moment, 
înainte de a vorbi, permiţându-şi să-şi imagineze 
consecinţele. Putea să greşească. Dar atunci la ce-ar 
mai fi buni prietenii? N-ar face oare Mickey acelaşi 
lucru pentru ea? 

— Ai putea călări pe Cancelar, sugeră slab Skyler. 

Mickey îi aruncă o privire speriată. Speranţa 
străluci scurt în ochii ei, dar şi-o reprimă imediat. 

— Las-o baltă. 

— Taci şi ascultă-mă! Ai mai călărit pe el; îl 
cunoşti. Trebuie să ai grijă doar de obstacolul cu apă. 

Mickey îşi strânse degetele în pumn. 

— lar tu mă cunoşti pe mine, rosti cu o voce dură, 

de parcă tăia geamul. Eu sar ca să câştig. Aş face orice 
ar fi nevoie. 

Skyler o privi sfidător. 

— Dovedeşte-o! 

Trecu un lung moment, în care Skyler luă în 
considerare posibilitatea ca Mickey să câştige panglica 
albastră. Ea îşi dorea acea panglică la fel de mult ca şi 
Mickey. Deosebirea era că ea nu avea nevoie să 
câştige, oricum, nu din motive financiare. Ea avea deja 
totul: un fond frumos pus deoparte, o căsuţă lăsată de 
bunica ei, un cal care valora cât o casă frumoasă într- 
un cartier bun. 

Totul, în afară de faimă. 

De pe teren se auzea reverberând megafonul. 

— Numărul 32, Cavalerul negru, călărit de Melody 
Watson. 

Cavalerul negru, al nouălea, ar fi ultimul la sărituri 
dacă Mickey nu-şi mişca fundul să fie acolo în 
următoarele cincisprezece minute. Şi atât îi trebuia ca 
să pună din nou harnaşamentul pe Cancelar. 

Ea urmări expresia de pe faţa lui Mickey, care 
ducea un război cu ea însăşi. Apoi prietena ei inspiră 
adânc şi spuse: 

— Bine, accept. 

Era, desigur, un lucru neobişnuit. Dar nimic în 
regulament, din câte ştia Skyler, nu specifica faptul că 
un călăreț nu putea schimba calul în timpul 
competiţiei, nici măcar în ultimul moment. La cortul 
arbitrilor au fost nişte sprâncene ridicate, dar, în timp 
ce Skyler o urmărea pe Mickey ducându-l pe Cancelar 
pe poartă, îşi puse sub semnul întrebării doar bunul ei 
simţ. Trebuia să bată timpul ei cu Cancelar, iar Mickey 
era singura săritoare din circuitul juniorilor pentru care 
contau panglicile. 


55 


Trebuie să fiu nebună, gemu Skyler în sinea ei. Nu 
se putea gândi decât la mama ei care stătea undeva în 
tribune şi îşi putea imagina doar ce o să zică. 

Skyler îşi mai aminti o dată că Mickey ar fi făcut 
acelaşi lucru pentru ea. Totuşi, nu-şi putea stăpâni un 
sentiment de superioritate, când piciorul din spate al 
lui Cancelar atinse bara de sus a primului obstacol pe 
care îl luase atât de frumos cu ea pe spatele lui. 
Mickey era în forma ei obişnuită. Sărea ca nimeni 
altcineva, cu bărbia sprijinită pe coama calului, cu 
coatele în afară, cu fundul ridicat. Din fericire pentru 
ea, în acest sport nu avea importanţă cum arăţi. 
Important era să treci peste obstacol. 

lar Mickey zbura. 

Doamne, uită-te la ea! 

Cancelar era deja la jumătatea cursei, trecând 
bazinul cu apă doar cu o mică ezitare. Când ajunse la 
gardul Grand Union şi părea că va trece prin el, Mickey 
îi ridică brusc capul şi, practic, îl împinse peste 
obstacol. Ultima combinaţie triplă era să o coste o 
nouă greşeală, dar când pluti peste al treilea element 
şi trecu prin faţa cronometrului, rezultatul cursei ei fără 
greşeală apăru pe afişaj ca zâmbetul dispreţuitor ce 
lumina acum faţa lui Mickey. 32, 805. 

Mai rapid decât timpul lui Skyler, cu mai puţin de 
o zecime de secundă. 

Skyler nu ştia dacă să aplaude sau să plângă. 

Câteva minute mai târziu, în cercul câştigătoarei, 
între Mickey şi Cancelar, cu panglica în mână, ea avu 
imaginea vie cu Mickey şi ea, la treisprezece ani, 
aplecate peste toaleta din baia ei, vărsându-şi matele 
după o orgie cu vin de mere de la ferma Boone şi 
prăjiturele cu ciocolată. 

— Asta o să te înveţe minte să fii atât de drăguță 


56 


data viitoare, murmură Mickey în timp ce aparatele de 
fotografiat ţăcăneau şi camerele de luat vederi 
susurau. Avea lacrimi în ochi când îi zâmbi lui Skyler. 

Skyler scoase o batistă din buzunarul hainei şi i-o 
întinse lui Mickey. 

— Îţi curge nasul. 

— Mulţumesc, zâmbi Mickey ştergându-şi ochii pe 
furiş. 

— Nu-mi mulţumi. Am vrut doar să mă asigur că ai 
să participi la finalele zonale ca să-ţi ard eu fundul. 

Deşi nu regreta actul ei de altruism, Skyler nu era 
chiar atât de sigură că se bucura că Mickey câştigase. 
l-ar fi plăcut mai mult dacă ea ar fi fost cea care să ţină 
panglica albastră în faţa camerelor, recunoscu Skyler 
în sinea ei. Dar să fii a doua nu era sfârşitul lumii. 

Singura confruntare pe care nu avea intenţia să o 
piardă era aceea pe care plănuise să o aibă în seara 
aceea cu mama ei. 

Și la aceea nu va fi nicio panglică albastră, se 
gândi ea... doar noi dureri de cap. Pentru că Skyler 
avea sentimentul că, în acest caz, adevărul va fi mai 
dureros decât minciunile. 


La cină, în seara aceea, Skyler abia putea să 
mănânce. 

În sufrageria mare, cu tavan înalt, de la Orchard 
Hill, pe care Kate o făcuse mai puţin oficială, cu pereţii 
colorați şi cu un bufet de brad plin cu ceramică 
mexicană strălucitoare, Skyler se simţea atât de 
încordată, încât se mira că părinţii ei nu i-au simţit 
starea de spirit. Dar, judecând după felul cum tatăl ei 
vorbea despre ultimul lui proiect, o fostă clădire a 
poliţiei din Soho pe care o transformase în 
apartamente luxoase - şi după aerul foarte interesat 

de pe faţa mamei ei, Skyler trase concluzia că, în fond, 
ea nu era în centrul universului lor. 

Tata era preocupat, o simţea după tonul vocii lui. 
Ea ştia că erau multe probleme cu proiectul din Soho şi 
că multe au mers deja prost; o grevă sindicală, un 
constructor care s-a retras, iar acum se părea că erau 
probleme cu zona. În ultima vreme, Skyler îi auzise tot 
mai des pe părinţii ei vorbind în şoaptă despre bani. Ea 
înţelesese că firma avea datorii, dar nu spunea oare 
tata că, în domeniul imobiliar, nesiguranța era „natura 
bestiei”? Nu-şi putea imagina să se întâmple ceva cu 
adevărat teribil. 

Skyler nu mai urmări conversaţia lor. În schimb, 
repetă în gând ce avea să-i spună mai târziu mamei. 

Decise că nu avea rost să încerce să-l facă pe 
tatăl ei să se deschidă faţă de ea. Cu el nu puteai 
discuta lucruri personale... lucruri care te îngrijorează 
sau te sperie. O iubea fără rezerve, nu se îndoise 
niciun moment de lucrul ăsta, dar Skyler îi făcuse 
întotdeauna confidenţe numai mamei ei. 

Brusc, ea interveni: 

— Aţi auzit despre Torey Whitaker? 

— Se căsătoreşte, atâta ştiu, răspunse Kate 
uitându-se în sus calmă, ridicându-şi privirea de la 
farfuria ei cu somon fiert, rece, şi orez cu şofran. 

— Asta nu-i tot, va avea un copil, zise Skyler, 
urmărind cum părinţii ei schimbă priviri surprinse. M- 
am întâlnit cu sora ei, azi la concurs. Diana mi-a spus 
că mama ei caută nebuneşte să facă nunta cât mai 
repede. 

— In locul lor, eu nu m-aş grăbi aşa de tare. Tatăl 
ei se şterse cu şervetul apretat. Tânărul ăla al ei mi se 
pare că se simte puţin prea bine cu ideea de a avea 
socri bogaţi. 

— Am văzut-o zilele trecute pe Marian Whitaker la 
magazinul Shop & Shop, spuse mama gânditoare. Mi-a 
spus că le cumpără copiilor o casă ca dar de nuntă, 
dar, vai de mine, un copil! 

Ea clătină din cap, un zâmbet apărându-i pe buze. 
Cu o voce plină de ironie, ea adăugă: 

— Nu-mi pot închipui de ce Marian nu a amintit 
lucrul ăsta. 

— N-are importanţă, din moment ce se 
căsătoresc, spuse Skyler. 

— Depinde pe cine întrebi. Tatăl ei chicoti. Pot să 
pun pariu că bătrânul Dickson face un atac de cord din 
cauza asta. 

Lui Skyler nu-i ieşea din cap cum de tatăl ei părea 
să se facă tot mai frumos cu trecerea fiecărui an. 
Prietenele ei spuneau mereu că arată mai mult ca un 
actor de cinema, deşi el îşi bătea joc când ea îi spunea 
asta. 

— Au să mă pună, te pomeneşti, la muzeul 
figurilor de ceară, glumea el. 

Dar cu trăsăturile lui ferme şi cu părul des de 
culoarea cănilor de cositor de pe etajera căminului din 
spatele lui, arăta mai curând distins decât bătrân. Nu 
că la cincizeci de ani ar fi bătrân, îşi aminti ea repede. 

— Sky, n-ai mâncat aproape nimic. Mama aruncă 
o privire tăioasă la farfuria în care mâncarea lui Skyler 
stătea aproape neatinsă. Te simţi bine? 

— Cred că puţin obosită, răspunse Skyler, 
coborându-şi privirea. Concursul m-a doborât. 

În maşină, în drum spre casă, mama comentase în 
special lucruri ca dificultatea parcursului, ce călăreţi 
sunt favorizați de juriu şi de ce, şi despre persoanele 
cu care s-a întâlnit şi şi-au amintit de ea din trecut. Dar 
acum se uită la Skyler şi zise: 

— Ştii, am fost cu adevărat mândră de tine azi. 

— Puteam să fiu mai bună, protestă Skyler. Am 
fost cam lentă la prima săritură. 

— Mă refer la ce ai făcut pentru Mickey, zise cu 
blândeţe Kate. 

Skyler simţi că roşeşte şi murmură: 

— N-a fost chiar aşa mare lucru. 

Tata, ca de obicei, nu se alătură schimbului lor de 
vorbe, el se uita afară pe uşile din sticlă la ceva ce îi 
atrăsese atenţia lângă terasă. Încruntându-se absent, 
el observă: 

— Afurisitele astea de cârtiţe strică pajiştea. Kate, 
credeam că i-ai spus grădinarului să pună mai multe 
curse. 

— Am să vorbesc din nou cu el, spuse ea calmă. 

Într-un efort vizibil de a schimba subiectul, ea se 
întoarse spre Skyler şi o întrebă cu veselie: 

— Te vezi cu Pres în seară asta? 

Mama habar nu avea că ea şi Prescott deveniseră 
amanti. Skyler îşi dădea seama după tonul vocii ei. 

— A spus că o să treacă pe-aici, replică ea cu 
indiferenţă. Un prieten al lui ne-a invitat la o petrecere, 
dar nu sunt sigură că pot să-i fac faţă. 

Acum nu era sigură dacă mai putea face faţă unei 
confruntări cu mama ei. De fapt, se simţea mai mult 
decât doar obosită. Simţea că îi vine să vomite. 

Ar fi oare corect să răstoarne barca? Să-şi arunce 
îndoielile şi acuzaţiile în calmul care o înconjura? 

Skyler îşi considerase întotdeauna căminul ca fiind 
aproape magic, ca ţările în care se refugiază oamenii 
în poveşti. lubea Orchard Hills, cu întinderea de câmpie 
deschisă şi grajdurile de piatră, pe care vizitatorii care 
vin prima oară îl confundă cu clădirea principală, până 
când ajung la casa uriaşă în stil colonial, la o jumătate 

de kilometru în spatele acestuia. În interior, nu erau 
camere mari, doar multe, multe odăi plăcute, unde 
canapele şi fotolii umflate cu perne cusute în cruciuliţe 
şi şaluri croşetate îţi făceau cu ochiul, invitându-te în 
poala lor. 

Oriunde se uita, Skyler vedea dovada mâinilor 
îndemânatice, iubitoare ale lui Kate, un buchet de 
gladiole reflectate în oglinda de deasupra căminului, 
un ceas în formă de trăsură care bate dulce pe bufet, 
colecţia de forme antice pentru prăjiturele care ocupă 
un raft în dulapul cu porţelanuri. 

Skyler se temu brusc pentru ce avea de pierdut, 
mai curând decât pentru ce voia să câştige. 

Ceva atinse piciorul lui Skyler şi ea se aplecă să 
scarpine o ureche mătăsoasă, care a fost urmată 
repede de un nas negru, rece, care apăru de sub faţa 
de masă apretată. Belinda era aşa o cerşetoare! Era 
dezgustător cât de răsfăţată devenise, gândi Skyler, 
rupând o bucăţică de pâine şi dând-o labradorului lor. 

În acel moment, apăru Vera ca să strângă masa 
cu toate cele nouăzeci de kilograme ale ei, într-o 
rochie înflorată şi cu o încruntare de dezaprobare pe 
faţa smeadă când văzu farfuria neatinsă a lui Skyler, 
înainte de a o lua de acolo. 

— Cred că am să mă schimb, pentru orice 
eventualitate, spuse Skyler scuzându-se. 

De fapt, nu avea chef să iasă... dar, în funcţie de 
felul cum vor merge sau nu lucrurile cu mama ei, s-ar 
putea ca, după aceea, să nu aibă chef nici să stea 
acasă. 

Sus, în dormitorul ei, Skyler îşi scoase şortul şi 
bluza de bumbac şi îşi îmbrăcă o bluză roşie de mătase 
şi o pereche de pantaloni Lewis roşi la genunchi. In 
timp ce Belinda o urmărea dintre pernele de pe 

canapeaua din faţa patului, ea se studie în oglinda 
măsuţei de toaletă. 

Dar, indiferent cum înclina Skyler oglinda ovală, 
ceea ce se reflecta în ea era fundamental neschimbat: 
faţa ei cu maxilarele pătrate şi pomeţii înalţi; trupul 
subţire cu şolduri atât de înguste, încât o făceau să 
arate aproape ca un băiat. Şi părul. Era atât de des, 
încât nu voia să stea drept, orice făcea. 

Se întrebă, la fel ca întotdeauna, dacă moştenise 
aspectul de la mama ei - iar dacă da, ar recunoaşte ea 
femeia aceea dacă s-ar întâmpla să o întâlnească pe 
stradă? 

O bătaie discretă în uşă fu urmată de apariţia lui 
Kate care anunţă. 

— Tatăl tău şi cu mine ne-am gândit să mergem 
cu maşina la Greenwich, la un film. Dacă tu şi Pres 
vreţi să vă alăturaţi nouă, sunteţi bine veniţi. Nu 
plecăm înainte de o oră. 

Skyler privi imaginea lui Kate din oglindă, simțind 
un val de dragoste pentru mama care, în probleme de 
inimă, nu i-a refuzat niciodată nimic. 

— Nu, mulţumesc, cred că o să-i invităm pe 
prietenii noştri aici la o petrecere nebună şi să o 
spargem toate sticlele de vin din pivniţă, spuse ea fără 
expresie. 

— Atâta timp cât nu varsă nimeni ceva pe 
covoare, spuse Kate cu blândeţe. A, şi din Montrachet 
72 păstraţi ceva pentru tata. El zice că e ultima ladă. 

— Eşti imposibilă, râse Skyler întorcându-se spre 
Kate. 

— Mi s-a mai spus. 

Kate traversă camera şi se lăsă pe canapea, 
alături de Belinda, care mâărâi la această încălcare şi 
refuză să se mişte. Aproape că nu avusese nevoie de 

bastonul ei în seara asta, observase Skyler. Mama 
avea una dintre zilele ei mai bune, ceea ce înseamnă 
că va avea dispoziţie să vorbească. Lui Skyler i se 
răsuci stomacul. Privirea ei se fixă la ochii verzi-cenuşii 
ai lui Kate, de pe faţa uşor pistruiată, care părea că nu 
îmbătrâneşte. 

— Mamă... începu Skyler încet, îndreptându-se 
spre locul unde stătea ea. Nu mi-ai ascunde, nu-i aşa, 
dacă ar fi ceva cu adevărat important ce ar trebui să 
ştiu? 

Kate zâmbi şi înclină capul. 

— Ce te face să pui o asemenea întrebare? Ţi-am 
ascuns eu vreodată ceva? 

— Nu, din câte ştiu. 

— Şi atunci... de ce întrebi? 

— Mi-ai spune chiar dacă te-ai gândi că m-ar 
necăji? 

Kate se uită acum la ea curioasă şi o uşoară 
roşeaţă îi apăru în obraz. Răspunsul ei veni de data 
asta mai încet şi părea mult mai gândit. 

— Ar depinde de situaţie, bănuiesc. Făcu o pauză, 
apoi întrebă cu blândeţe: Ce vrei să ştii? 

Skyler se luptă un moment cu ea însăşi, nesigură 
dacă să continue. Curiozitatea a ucis pisica, gândi ea 
cu un chicotit. Totuşi, amestecul întunecat de speranţă 
şi teamă, pe care-l reţinuse atâta timp în ea, ieşi la 
suprafaţă ca apa care inundă malurile râului. 

— Vorbeşte-mi despre mama mea. 

Ea urmări cum i se albesc obrajii lui Kate şi ochii îi 
deveniră uriaşi pe faţa palidă. Skyler simţi o nevoie 
plină de panică de a-şi retrage cuvintele, dar era prea 
târziu. 

Dar vocea lui Kate, când vorbi, era calmă, 
răbdătoare, chiar puţin surprinsă. 


63 


— Doamne, dar ce a mai rămas de spus? 

— Da. Ştiu. Mi-ai spus că am fost abandonată... 
dar ce nu ştiu este de ce. Spre neliniştea ei, Skyler îşi 
dădu seama că era gata să plângă. Cum poate o mamă 
să plece, pur şi simplu, de lângă copilul ei, fără măcar 
să lase un bilet? Cum poate cineva... să dispară aşa, 
pur şi simplu? 

Cu o voce plată, liniştită, Kate zise: 

— Uneori e greu să înţelegi ce poate să facă un 
om. Ochii ei păreau să-i ardă pe ai lui Skyler. Draga 
mea, ce te-a făcut să ridici brusc problema? Ţi-a spus 
cineva ceva? 

— Nimeni nu mi-a spus nimic. Nimeni nu era 
nevoie s-o facă. Şi nu e ceva ce a apărut aşa, brusc. 
Încă de când mi-ai spus, când aveam şase ani, m-am 
tot gândit mereu la asta. 

O lacrimă îi alunecă pe obraz. 

— Sky... sunt sigură că a avut motivele ei. 

— M-a părăsit! 

— Mă îndoiesc că vreuna dintre noi şi-ar putea 
imagina ce condiţii ar obliga o mamă să facă un 
asemenea lucru. 

Dar ceea ce Skyler nu-şi putea imagina erau 
condiţiile oricât de disperate care ar fi obligat-o pe 
Kate să renunţe la ea. 

Cu un suspin, ea se lăsă în genunchi în faţa 
mamei ei, îngropându-şi faţa în poala ei care nu-i 
fusese refuzată niciodată. În ciuda valului de dragoste 
şi recunoştinţă care o cuprinse, Skyler era mai sigură 
ca oricând că mama ei, Kate, îi ascundea ceva. 

— Mamă... te rog... spune-mi. N-am să-ţi reproşez 
că ai ţinut secret. Promit. Orice ar fi, pot să suport. 
Nimic nu poate fi mai îngrozitor decât să nu ştii. 

Kate se aplecă în faţă, trăgând-o spre ea pe Skyler 

într-o îmbrăţişare strânsă. Skyler o simţea tremurând, 
dar foarte slab, senzaţia unui instrument care vibrează 
încă după ce s-a cântat pe el. 

Când ea s-a retras, în cele din urmă, avea un 
zâmbet obosit, îndurerat. Cu grijă, ea aranjă pernele de 
pe canapea şi se lăsă din nou pe ele. 

— Draga mea, de ce nu ai venit la mine mai 
devreme? N-am ştiut! Desigur că nu te învinuiesc că te 
întrebi. Sunt atât de multe lucruri pe care nu le ştim... 

În timp ce Skyler cerceta expresia inocentă, cu 
ochi limpezi, a lui Kate, o îndoială îşi făcu loc în mintea 
ei. Ah, Doamne, dar dacă într-adevăr nu mai e nimic 
altceva? 

Discutaseră asta în toţi aceşti ani, dar disperarea 
care o frământa pe Skyler nu se asemăna cu ce simţise 
până atunci. 

— Desigur, a fost o investigaţie, îi spuse Kate fără 
vreun semn de nerăbdare că trebuie să explice totul 
din nou. Ni s-a spus că poliţia i-a întrebat pe vecini, dar 
nimeni nu ştia nimic. Apartamentul se pare că nu era 
nici măcar pe numele mamei tale. Locuise cu o 
prietenă, sau o soră, nu sunt sigură, iar după ce ea, 
mama ta a plecat... prietena ei a dispărut şi ea. 

— Dar nu era niciun bilet? N-a lăsat nimic? 

Skyler îşi dădea seama că ridica vocea, aproape 
de țipăt. 

— Mi-e teamă că nimic ce putea fi o urmă. 

Kate îşi strânse mâinile în poală, iar ochii ei verzi- 
cenuşii se umplură de lacrimi. 

— Dacă vrei să mărturisesc că am sperat şi m-am 
rugat ca mama ta să nu fie găsită, bine. N-a trecut 
nicio zi în care să nu-i mulţumesc acelei femei în 
rugăciunile mele pentru că nu se întoarce la tine. Ştiu 
cât de îngrozitor sună lucrul ăsta... dar vezi, eu te 

iubeam atât de mult, încât nu-mi puteam imagina să te 
dau înapoi. Acesta-i adevărul, draga mea, singurul 
adevăr care contează. 

Skyler crezu că tot ce îi spunea Kate era lucrul cel 
mai aproape de adevăr pe care îl putea obţine de la 
ea. Drumul se termina aici. Dacă mai era altceva, nu o 
va afla de la Kate. O cuprinse dezamăgirea şi, odată cu 
ea, un fel de uşurare curioasă. Poate că erau într- 
adevăr lucruri pe care e mai bine ca oamenii să nu le 
cunoască, indiferent cât de mult cred ei că doresc să le 
ştie. Poate... 

Skyler izbucni în lacrimi. 

Când braţele mamei o înconjurară, ţinând-o cu 
mai multă blândeţe de data asta, legănând-o uşor, 
durerea lui Skyler se linişti puţin, iar golul din ea se 
umplu cu dragostea pe care o simţea venind de la 
Kate. 

Cel puţin, pentru moment. 

Pentru că, în sufletul ei, ştia că nu se va elibera 
niciodată de dorinţa de a şti povestea pe care doar 
mama ei adevărată i-o putea spune. 

Cândva, gândi ea. Cândva, am să te găsesc... sau 
tu ai să mă găseşti. Cândva am să ştiu. 


Capitolul 3 
New York 1994 


Ellie Nightingale era în sala de întrunire a grupului 
Ocrotirea sănătăţii homosexualilor de pe Strada 20 
Vest, unde, în fiecare marţi seara, între şase şi opt 
treizeci, se aduna grupul ei de bolnavi de SIDA. Mai 
erau câteva minute până la şase şi nu sosiseră încă 
toţi membrii grupului. Se aşeză mai bine pe fotoliu şi 

se uită în jur - la automatul de cafea de pe masa 
şchioapă din colţ, unde Roy Pariti încerca fără succes 
să stăpânească ceaşca de plastic din mâna lui ce 
tremura în timp ce o umplea; la canapelele şi fotoliile 
aşezate în cerc unde câţiva veniţi mai devreme 
vorbeau încet între ei. În spatele ei, radiatorul fâsâia 
încet, deşi ar fi fost destul de cald în cameră şi fără el - 
neobişnuit pentru sfârşitul lui octombrie. 

Ellie formase acest grup în urmă cu patru ani, la 
puţin timp după ce-şi deschisese cabinet particular. La 
sfârşitul celor cinci ani mânaţi de adrenalină de la 
spitalul Bellevue şi doi la St. Vincent, unde lucrase 
jumătate de normă în timp ce îşi organiza cabinetul, 
acesta se dovedise a fi exact ceea ce avea nevoie. 
Uneori, în timpul programului ei foarte încărcat - care 
ajunsese să includă treizeci de pacienţi la cabinetul 
particular, precum şi un grup de perechi joi seara - 
avea tendinţa să uite esenţialul. Dar aici, în această 
sală, în fiecare marţi seara, simţea că tot ceea ce ştia 
şi în ce credea se unea într-un mod intens de vital. 
Acest grup de bărbaţi muribunzi aveau ceva special, 
toţi fiind soldaţi într-un război în care nu există o parte 
victorioasă. Un război în care se luptau din greu şi cât 
puteau de demn şi cu umor. 

În anii '80, când îşi făcea munca de post-doctorat, 
la Bellevue, fusese martoră directă în linia întâi. In 
saloanele deschise văzuse lucruri care o şocaseră, 
dându-i o nouă înţelegere. Bărbaţi cu SIDA mureau 
încet, morţi îngrozitoare, fără un prieten sau un 
membru de familie care să-i viziteze; bărbaţi 
ostracizaţi de alţi pacienţi, de teamă să nu fie infectați, 
erau ţinuţi la distanţă de personalul spitalului. 
Subiectul tezei ei - Moartea pe lună: un studiu al 
problemelor etice implicate în tratarea bolnavilor de 

SIDA - dăduse naştere unei uşoare controverse în 
cadrul comunității medicale atunci când a fost 
publicată în revista American Psychologist. Mulţi au 
fost înfuriaţi de analogia pe care o făcea cu coloniile de 
leproşi din secolul al XIX-lea; alţii erau dispuşi la o 
tratare mai miloasă. 

Dar din această dezbatere a reieşit acest grup. A 
început cu o duzină de bărbaţi şi cu toate că membrii 
iniţiali muriseră de atunci, acum numărul lor era de 
zece. Chipurile se schimbau de la un an la altul, dar 
emoţiile crude care se revărsau în fiecare săptămână 
nu se reduceau niciodată. Noii membri simțeau 
imediat, aproape din momentul în care intrau, că aici 
era un loc sigur, un loc unde nimeni nu-i va judeca sau 
condamna. Aici era reconfortare pentru muribunzii 
care învățau cum să trăiască mai bine. 

Acum, uitându-se prin sală, Ellie se trezi că 
numără capete. Lipsea unul singur. Apoi îşi aminti că 
Evan Milner intrase luni în spital. Îşi notă în memorie să 
treacă pe la Beth Israel în cursul săptămânii, să vadă 
ce face. 

În acelaşi timp, Ellie se trezi imaginându-şi o 
scenă de spital cu totul diferită, una care implica viaţă, 
viaţă nouă, nu moarte. 

— Oricând de azi înainte, spusese obstetricianul 
Christei. Un copil. După toţi aceşti ani de nereuşite şi 
dezamăgiri, avea în sfârşit să se întâmple. Ellie simţi 
un val de bucurie care se înălța ca un zmeu în vânt... 
apoi cobori în spirală. 

Dacă s-ar putea relaxa, să nu se mai îngrijoreze! 

Christa nu semăna cu celelalte, îşi spuse în sinea 
ei. În ultimele luni au vorbit la telefon la două zile şi 
adolescenta nu dăduse semne că s-ar răzgândi. Dar 
atâta timp cât copilul nu era aici, cum putea ea să fie 

sigură dacă da sau nu... 

Ellie se opri. Abţine-te, îşi autocomandă ea. O 
vorbă favorită a Georginei, prietena şi fosta ei 
îndrumătoare de la St. Vincent, îi veni în minte lui Ellie. 
„Nu da atenţie necazurilor pe care nici nu le-ai 
împrumutat încă”. Bun sfat, se gândi ea. Oare nu avea 
destule necazuri în viaţa ei fără să se ducă la bancă 
după altele? 

Privi în sus la grupul adunat, zâmbind într-un mod 
pe care îl credea liniştitor. Oamenii aceştia trebuiau să 
facă faţă propriilor lor blesteme ale Egiptului, îşi spuse 
ea. Nu aveau nevoie şi de lăcustele ei pe deasupra. 

Nicky Fraid, cu o beretă roşie pusă într-un unghi 
precar pe capul aproape chel, vorbi primul. Uitându-se 
în jur, observă lipsa lui Evan Milner şi spuse sec: 

— Şi au rămas nouă. 

— Nouă negri mititei, HIV pozitiv... şi puteţi pune 
pariu că la grădiniţă nu se va cânta varianta asta. 

Adam Burchard râse scurt scoțând înainte o 
bărbie atât de bine bărbierită, încât părea lustruită în 
timp ce îşi slăbea nodul de la cravata conservatoare, în 
dungi. 

Se auziră râsete înfundate urmate de o tăcere 
întreruptă doar de o criză de tuse. Peter Miskowski, 
fost chirurg cardiolog, al cărui torace supt o făcea pe 
Ellie să se gândească la fotografiile de arhivă ale 
eliberării lagărului de la Bergen-Belsen, era aproape 
îndoit, cu un pumn în gură, de parcă era singurul lucru 
care nu-l lăsa să cadă pe podea. Ceilalţi se uitară la el 
cu simpatie, dar nimeni nu întinse mâna să-l bată pe 
spate sau să-i pună un braţ în jurul umerilor. In cele din 
urmă, tusea se opri. 

Apoi, o voce răguşită din capătul îndepărtat al 
camerei vorbi: 

— Am visat noaptea trecută că eram din nou pe 
scenă. Dansam. Era seara premierei şi toate locurile 
erau vândute... dar când m-am uitat în sală, nu era 
nimeni acolo. Doar şiruri de scaune goale. Nu ştiam 
dacă să mă simt uşurat că nu va observa nimeni dacă 
o scrânteam... sau ca un tâmpit care a înghiţit cea mai 
mare păcăleală. 

Ellie se uită cu simpatie la bărbatul de peste 
treizeci de ani, cu părul roşcat, de pe fotoliul din 
dreapta ei. Chiar înainte de a se îmbolnăvi, se gândi 
ea, puţini ar fi recunoscut în Jimmy Dolan un balerin. 
Fiul unui poliţist irlandez din Canarsie, cu nasul lui 
turtit, arăta mai curând ca un puşti din cartier, tipul pe 
care te aşteptai să-l vezi în jurul unui teren de baschet 
căutând să intre în joc. Dar avea stil şi talent. În urmă 
cu câţiva ani ea şi Paul îl văzuseră la Teatrul /oyce şi în 
memoria ei rămăsese micul Jimmy Dolan lansându-se 
prin scenă, cu dinţii dezgoliţi, trupul lui pal, musculos, 
strălucind ca un opal sub reflectoare. 

— Ce s-a întâmplat atunci? 

Daniel Blaylock avea un zâmbet nervos. Dan, în 
jur de patruzeci de ani, îndesat, cu aerul unui muncitor 
căruia îi place să dea câteva beri pe gât, după lucru, 
era cel mai puţin simptomatic din grup şi de asemenea 
cel mai înspăimântat că se va îmbolnăvi cu adevărat. 

— Nimic. M-am trezit. 

Jimmy zâmbi, dar, din unghiul acesta, Ellie putea 
vedea expresia lui tulburată şi pungile negre care se 
adunaseră sub ochii lui. 

— Acelaşi lucru în fiecare dimineaţă, deschid ochii 
şi mă izbeşte. Timp de vreo zece secunde, știu... 

Închise ochii şi strânse din maxilare. 

— Ce ştii? întrebă Ellie încet. 

El deschise ochii şi zâmbi... Un zâmbet lent, 

aproape de beatitudine, îi lumină faţa răvăşită. În ciuda 
distanţei profesionale pe care reuşea să o menţină în 
majoritatea timpului, Ellie se simţi sfâşiată. 

— Că mor, răspunse Jimmy cu voce plată. 

Roy Pariti ţinea bine ceaşca de plastic cu ambele 
mâini când o ridică la buze. 

— Ce mă mir este ce naiba facem aici? spuse el, 
vocea lui furioasă ridicându-se. Dăm glas, ne fluturăm 
sentimentele... la ce bun? Ce căpătăm pentru asta? 
Dacă suntem norocoşi, un paragraf în coloana 
deceselor. 

Toate privirile se întoarseră spre Roy, veteran, cu 
o legătură roşie înnodată în jurul capului încărunţit, cu 
o codiţă de cal care arăta ca un bandaj însângerat 
făcându-l să pară un supravieţuitor din cel mai vechi 
război al lumii. 

Dar privirea lui Jimmy, calmă, sigură, concentrată 
într-un fel care atrăgea atenţia, îi făcu pe toţi să 
înainteze câţiva centimetri în fotoliile lor. 

— E ca şi dansul, spuse Jimmy, cu o voce liniştită 
potrivită cu expresia intensă. Îl faci pentru că nu poţi 
să nu-l faci şi e dureros în majoritatea timpului, da, dar 
continuu, îţi tot mişti fundul pentru că altfel nu ar 
exista nicio rațiune ca să mai exişti. 

Din ochii lui feroce de albaştri strălucea un soi de 
acceptare care o umplea pe Ellie atât de admiraţie, cât 
şi de invidie. 

Au trecut toți aceşti ani, se gândi ea, şi eu tot nu 
pot accepta lucrul îngrozitor care mi s-a întâmplat. 

Imaginea Christei însărcinată îi apăru din nou şi 
Ellie înălţă o scurtă rugăciune. Doamne, îmi pare rău 
că mă exprim astfel, dar imi eşti dator. Nimeni nu 
merită mai mult decât mine lucrul ăsta. Nimeni. 

Chiar în faţa ei, Brian Rice începu să plângă încet 

în palmele adunate. Liniştitul Brian, ai cărui ochelari cu 
ramă de baga, precum şi costumele conservatoare, îl 
făceau ţinta unor tachinări prieteneşti. În cele două 
luni de când făcea parte din grup, vorbise rareori doar 
pentru a face un comentariu ocazional în cunoştinţă de 
cauză. Acum, Ellie se trezi întorcându-se spre el, alertă 
Şi plină de simpatie. 

— Din cauza lui Larry, suspină Brian în palme. S-a 
mutat ieri de la mine. A spus că nu mai suportă. Nu-l 
învinuiesc. Nu ştiu dacă eu aş vrea să mai locuiesc cu 
mine acum, dacă aş avea o posibilitate de ieşire. 

Ellie observă expresiile îndurerate de pe mai 
multe feţe. Ascultară toţi cu intensitate când Brian 
descrise, cu pauze, cum s-au întâlnit şi s-au 
îndrăgostit, el şi Larry. Cum Larry a fost alături de el 
când i s-a pus diagnosticul, fără nicio urmă de acuzare 
legată de modul cum a putut să ia boala. Şi cum Larry 
îl părăseşte acum pentru altcineva... cineva tânăr şi 
frumos şi sănătos. 

Se părea că fiecare avea o poveste similară de 
respingere sau de trădare... fiecare, cu excepţia lui 
Jimmy, care rămăsese tăcut tot timpul. 

Întregul grup ştia de prietenul lui, prietenul lui 
normal, care a fost alături de el din copilărie, crescând 
amândoi în Brooklyn, şi va fi acolo, alături de Jimmy, 
până la sfârşit. Nu era nevoie să li se spună asta, orice 
trădări a suferit Jimmy. 

Nicky, care recent s-a mutat la părinţii lui după ce 
s-a despărţit de iubitul lui, a fost primul care a invocat 
numele lui Tony. Pipăind panglica de bolnav SIDA 
prinsă la haina lui de bumbac, se întoarse spre Jimmy 
cu o strălucire dură în ochi. 

— Prietenul tău, polițistul, lui nu i se face niciodată 
silă de treaba asta? întrebă el bătăios. Să te ducă 

mereu la doctor, să-ţi facă cumpărăturile, să te sune să 
vadă dacă te simţi bine? 

Jimmy ridică din umeri, cu un amestec curios de 
tandrete şi exasperare în expresie. 

— Tony? El se poartă ca şi cum nu s-a schimbat 
nimic. Ca şi cum asta - întinse în lături braţele - ar fi 
ceva care, în cele din urmă, va sări în aer. El tot spune 
mereu chestii ca: „Jimmy, când o să te simţi mai bine, 
o să mergem în excursia aia de care am vorbit, doar tu 
cu mine şi cu ţânţarii?” Ştiţi, uneori mi-e greu să stau 
în jurul lui şi să mă port de parcă problema mea cea 
mai gravă ar fi nişte înţepături de ţânţar. 

— Ce crezi că s-ar întâmpla dacă i-ai spune lui 
ceea ce ne spui nouă? întrebă Erik Sandstrom. 

Singura excentricitate a acestui profesor înalt, bun 
vorbitor, din câte putea vedea Ellie, era colecţia lui de 
ceasuri de mână, aparent nesfârşită. Săptămâna asta 
avea un ceas de aviator, cu un mic avion agăţat de 
minutar. 

Pe buzele lui Jimmy apăru un zâmbet slab. 

— Să-i spun lui Tony? Ascultă, aici e vorba de un 
tip care umblă prin rahat în fiecare zi din viaţa lui. Tipul 
e poliţist, pentru Dumnezeu! Nu doar un poliţist, ci un 
poliţist călare. Când eram copil, aveam soldăţeii ăia de 
jucărie pe cai. Aia era... imaginaţie. Dar el o trăieşte. E 
greu să-i bagi în cap unui tip ca ăsta că prietenul lui cel 
mai bun moare, nu crezi? 

Jimmy avea lacrimi în ochi. 

Ellie se gândi la bărbatul care, în cele opt luni de 
când Jimmy era cu grupul, nu lipsise în nicio marţi. 
Tony era întotdeauna acolo, aşteptându-l pe Jimmy la 
ieşire, cu Ford-ul lui verde Explorer parcat afară lângă 
trotuar. 

— Eşti sigur că pe Tony îl protejezi? întrebă ea. 

Jimmy rămase tăcut. 

— E un oarecare risc implicat aici, continuă Ellie. 
Să ai încredere că cineva la care ţii va răspunde în aşa 
fel, încât să nu te simţi abandonat. 

— Dă-mi voie să-ţi spun ceva despre Tony. 

Jimmy se aplecă înainte şi, pentru un moment, ea 
văzu în mod clar dansatorul care fusese el, subţire, 
atletic, aproape lucind de pasiune. 

— Când am fost diagnosticat, continuă Jimmy, ştii 
ce-a spus bătrânul de taică-meu? Mi-a spus că era vina 
mea. Mi-am făcut-o singur prin viaţa pe care o duc. A 
făcut totul, doar că nu m-a scuipat în faţă. 

Grupul mai auzise asta, dar stătea liniştit, 
lăsându-l să termine. 

— Şi uite, Tony vine cu mine la spital în fiecare zi, 
în fiecare afurisită de zi, când familia mea nu-mi trimite 
niciun nenorocit de buchet de flori. 

Se lăsă pe spătar epuizat, respirând greu. 

— lisuse, pentru ce mă agit aşa? Am primit de la 
ei exact ce mă aşteptam. Nimic. În vechiul meu 
cartier? Sunt toţi la fel ca ei. În Canarsie se mai 
vorbeşte de homo ca de nişte vrăjitoare. 

Bărbaţii erau tăcuţi, fiecare pierdut în propriile 
sale amintiri amare. 

— Problema cu Tony e... Jimmy întinse mâinile cu 
un gest de neajutorare. Oamenii ne văd împreună şi 
gândesc. Înghiţi în sec. Totuşi, Tony nu ia în seamă. 
Nici nu clipeşte. Îi lasă să creadă ce vor, deşi ar trebui 
să-l deranjeze. 

— Tipul e grozav, ce pot să spun? 

Armando Ruiz, singuraticul portorican din grup, 
zâmbi strâmb. Vorbind fără îndoială în numele tuturor, 
exclamă: 

— La naiba, omule, am avea nevoie toţi de câţiva 

prieteni ca ăsta! 

— Da. Zâmbetul calm al lui Jimmy reapăru. Totuşi 
mă îngrijorează. Cum o să se descurce atunci când eu 
n-am să mai fiu prin preajmă? 

În mintea lui Ellie fulgeră imaginea unei păturici 
roz de copil mototolită pe fundul unui coş de nuiele. 
Întotdeauna era aceeaşi imagine, niciodată mai mult, 
doar acea păturică, prinsă acolo ca fundalul unei 
poveşti care nu se spunea. Uneori, în visele ei, pipăia 
nebuneşte păturica în căutarea copilului, scotocind 
fără nicio speranţă sau rațiune. Dar păturica se mărea 
înghiţind-o ca un labirint oribil din care nu-şi mai putea 
găsi drumul de ieşire. Întotdeauna se trezea din visele 
astea cu ochii umezi şi cu un țipăt strangulat în gât. 

Ellie înlătură imaginea. Când se va naşte copilul, 
al Christei, coşmarurile vor dispărea. lar durerea 
pierderii ei, deşi nu va dispărea niciodată pe deplin, va 
slăbi. 

— Bănuiesc că sunt norocos, continuă Jimmy. 

Discuţia trecu apoi de la sentimentul de a fi 
părăsit la ce înseamnă când tu eşti cel care părăseşte. 
Discutară despre onestitate şi cât de departe trebuie 
să mergi în ce priveşte adevărul despre moarte cu 
prietenii şi cu familia. Şi, dacă e folositor, uneori, să 
joci teatru, să pretinzi că totul o să fie în regulă. 

Ellie încheie şedinţa de grup ca întotdeauna, 
trecând prin jurul cercului de fotolii şi dând fiecărui 
bărbat o scurtă îmbrăţişare. Ştia că mulţi dintre colegii 
ei ar considera asta cel puţin neortodox, dar ea 
constatase că adesea o atingere umană avea mai 
mare valoare terapeutică decât orice cuvinte ar fi 
putut ea oferi. În plus, nu-i păsa ce gândea oricine din 
afara acestei săli despre metodele ei. 

Jimmy merse alături de Ellie, la plecare. Discutară 

despre o nouă companie de balet de care Jimmy era 
deosebit de emoţionat şi credea că ei i-ar plăcea să o 
vadă. Îi promise să le obţină, ei şi lui Paul, invitaţii la 
premieră. 

Tony îl aştepta ca de obicei la ieşire. În pantaloni 
şi cămaşă, cu gulerul desfăcut, arăta născut şi crescut 
în Brooklyn, fără îndoială. În niciun fel, înaltul, solidul, 
Tony Salvatore nu putea fi luat drept o rudă a 
roşcatului Jimmy, dar braţul pe care-l aruncă în jurul 
umerilor prietenului lui arăta o afecţiune naturală şi 
familiară ca a oricărui frate. 

Ape liniştite, se gândi Ellie. În timp ce Jimmy, cu 
energia lui frenetică, părea că se învârteşte în toate 
direcţiile, Tony era neclintit ca un pilon care ancorează 
un schif. Totul la el era solid, dens, definit. Avea 
trăsături puternice. Nu-şi dădea aere, nu cerea nimic. 
Nu avea nevoie. 

— Hei, Dolan, n-o să-ţi vină să crezi, dar chiar 
acum a apărut curcanul ăla şi a decis să-mi dea 
amendă pentru dublare în parcare. l-am zis că sunt şi 
eu poliţist. 

— Poliţia călare, trupa B şi ştii ce mi-a spus? Zice: 
„Tu şi calul tău care vorbeşte, domnul Ed”. Şi eu îi 
spun lui, când scoate chitanţierul: „Da, fetei 
comisarului îi plac caii noştri, vine mereu cu morcovi şi, 
ştii, pe domnul Ed nu-l poţi ţine închis”. 

Jimmy râse. 

— Nu zău. Te-a lăsat în pace? 

— Nu numai atât, dar are grijă de maşină până 
ieşim afară. 

— Omule, este nepreţuit. 

— Trebuie să fiu, Paula mă atinge la fiecare 
salariu. Oare fostele soţii nu trebuie să dispară după ce 
le-ai dat tot ce-ai avut? 

Tony îşi dădu ochii peste cap, dar zâmbetul vesel 
nu-i părăsi chipul. 

— Voi doi sunteţi norocoşi că n-aţi avut copii... ai 
plăti pensie alimentară până la bătrâneţe, îl tachină 
Jimmy. 

Expresia lui Tony se întunecă, doar un moment. 
Apoi ridică din umeri, tipic brooklinez, şi zise: 

— Da, desigur. Cred că da. 

Pe Ellie o cuprinse brusc frigul. Norocos să nu ai 
copii? Doamne! Nu-şi putea închipui că s-ar simţi aşa 
vreodată. 

Deodată simţi că greutatea colectivă a treburilor 
astora o apăsă. Anii de teste de fertilitate şi proceduri 
chirurgicale, urmaţi de ani petrecuţi la agenţii de 
adopţiune, cu nereuşite şi dezamăgiri. 

De data asta n-am să plec cu mâna goală, îşi 
spuse cu o încredere pe care ar fi dorit să o simtă. 

Ellie se concentră din nou asupra lui Jimmy şi 
zâmbi. 

— Mai bine grăbiţi-vă până ce prietenul vostru nu- 
şi pierde bunăvoința faţă de departament. Ne vedem 
marţea viitoare. 

— Dacă mai sunt pe-aici, spuse Jimmy cu un 
zâmbet. 

— Ce? Vrei să glumeşti cu aşa ceva? Ce, eşti un 
afurisit de vampir? îl auzi ea pe Tony certându-l cu 
afecţiune pe prietenul său când ieşiră. Medicamentul 
ăsta pe care-l iei ţi-a făcut creierul jumări. Ai nevoie, 
băiete, de aer curat. Când o să facem excursia aia... 

Vorbele nu se mai auziră când uşa din faţă se 
închise în urma lor. 

Ellie îi urmă câteva minute mai târziu, decizând să 
meargă pe jos, în loc să oprească un taxi. Cabinetul ei 
era doar la opt colţuri mai departe şi mişcarea avea să- 

i facă bine, poate chiar să-i înlăture o parte din 
nelinişte. Dar, deşi nu mai avea în seara asta nicio 
consultaţie, ci doar de clasat hârtii, Ellie se trezi că se 
grăbeşte pe stradă, deşi altă dată mergea încet. li 
plăcea această porţiune din Sixth Avenue, care în urmă 
cu o sută de ani fusese centrul comercial al înaltei 
societăţi şi care, recent, şi-a văzut magazinele 
elefantine transformate în elegante mici prăvălii; dar, 
în seara asta, ea nici nu se uita la vitrine. 

Ellie se gândea la robotul telefonului din cabinetul 
ei. 

Îşi imagina clipitul beculeţului roşu care indica 
mesaje. Oare va fi unul dintre mesaje de la Christa? 
Adolescenta îi promisese că o va suna în momentul în 
care vor începe durerile naşterii. 

Oprită de o înţepătură puternică între coaste, Ellie 
se uită fără să vadă vitrina artistic aranjată de la 
magazinul de lenjerie şi articole de baie, până îşi trase 
respiraţia şi durerea cedă. De câte ori oare îşi pusese 
ochii pe un copil şi fusese dezamăgită? De data asta 
trebuia să fie raţională, să nu se emoţioneze prea tare, 
până nu va fi absolut sigură că se va face adopţiunea. 

Paul are dreptate, îşi zise în sinea ei. Am trecut 
prin asta de prea multe ori ca să ne lăsăm iar să ni se 
frângă inima. 

Dar Paul nu ştia ce înseamnă să ţi se răpească 
propriul copil. Nici măcar nu putea să se imagineze 
cum e când ţi se taie o bucată din inimă, iar restul 
rămâne să sângereze toată viaţa. Cum să nu dorească 
să umple acest loc vacant din interiorul ei? 

Atunci, amintirile au început să se reverse din 
nou, ca petrolul negru pe o apă şi mai neagră. Timp de 
săptămâni. Au trebuit să treacă săptămâni ca să obţină 
o singură urmă a lui Monk. O urmă care a dus la un 

drum închis, la un apartament gol şi nicio altă adresă 
lăsată. Poliţia, nemaiavând pe cine să interogheze, şi-a 
îndreptat bănuielile asupra ei. Le-a spus oare tot ce-şi 
amintea în legătură cu seara aceea? Fusese oare sub 
influenţa alcoolului sau a drogurilor? Era posibil să-i fi 
făcut ea ceva copilului ei, apoi a intrat în panică şi a 
încercat să-şi ascundă fapta pretinzând că Bethanne 
fusese răpită? 

Se găsise un nou-născut într-o ladă de gunoi, 
înfăşurat în ziare şi în stare avansată de 
descompunere. 

Chiar şi acum, după mai mult de douăzeci de ani, 
Ellie începu să tremure necontrolabil retrăind călătoria 
îngrozitoare în măruntaiele morgii, unde s-a uitat la 
micul cadavru cenuşiu, suficient ca să vadă că nu era 
Bethanne, înainte de a vomita într-un coş de gunoi. 

Apoi, o lună mai târziu, ca o glumă funebră sau un 
coşmar repetat, a trecut prin aceleaşi coridoare 
subarctice, de data asta pentru a identifica pozitiv 
cadavrul în chestiune. 

Era Nadine, moartă de o supradoză de droguri. 

Ultimul şi singurul ei martor. Singura persoană 
care ar fi putut să o susţină... să o ajute să-l identifice 
pe Monk. 

De data asta, nu a vomitat, deşi mai târziu ar fi 
dorit să o fi făcut. Făcuse ceva ce avea să o 
urmărească toată viaţa, chiar mai mult decât imaginea 
feţei nemişcate, albe a lui Nadine, dezgolită de sub 
giulgiul de plastic. 

Ellie o pălmuise. 

Chiar şi acum, după atâţia ani, putea simţi pe 
palmă atingerea rece a feţei surorii ei moarte, faţă 
care arăta ca marmura, dar care a scos un sunet oribil 
de cauciuc, care îi va rămâne în cap pentru totdeauna 

- aşa cum îl auzise în camera aceea întunecată, 
îmbrăcată în ceramică şi cu feţele şocate din jurul ei. 

Te-am urât, Nadine. Te-am urât pentru că erai 
slabă şi ai ales calea cea mai uşoară de ieşire. Eu abia 
puteam să mă ridic dimineața din pat ca să fac față 
Ziarelor care spuneau că răpirea e o minciună şi 
apelurilor telefonice care mă acuzau că mi-am ucis 
copilul, lisuse, nu crezi că doream şi eu să mor? 

Dar ea n-a murit, nu-i aşa? Ea a supravieţuit... 
Ellie zâmbi, amintindu-şi de şeful ei chel, cu ochi 
albaştri, de la Loew, căruia i se spunea pe bună 
dreptate domnul Prietenul, căruia i-a fost milă de ea şi 
a promovat-o administrator de noapte. Dar cum a 
reuşit să se descurce cu slujba şi cursurile la colegiu, 
nu va şti niciodată. Insomnie, credea ea. Nu putea 
dormi, gândindu-se la Bethanne. Abia îşi amintea de 
anii aceia, doar ca o ceaţă care te cuprinde la patru 
dimineaţa când studiezi de la două noaptea. 

După mai mult de douăzeci de ani, mergând 
repede pe Sixth Avenue, într-o seară plăcută de 
octombrie, Ellie se trezi că se înfurie pe soţul ei pentru 
că nu voia acum să mai meargă alături de ea un 
kilometru în plus. Îi venea să ţipe la el, deşi el nu era 
acolo să o audă. Ah, au discutat. Au argumentat, s-au 
certat, au plâns. Dar Paul era de neclintit. Spusese că 
asta era ultima oară. Se săturase. Dacă de data asta 
nu vor reuşi, el nu mai putea încerca din nou. 

Ah, dar de data asta va reuşi, susţinu ea în sinea 
ei. Nu întelegi, Paul? Vom obţine, în sfârşit, ce am dorit 
întotdeauna. Să fim o familie. 

Ellie gâfâia când ajunse la clădirea din anii '30 de 
lângă colţul dintre străzile 12 şi Sixth Avenue, unde 
închiriase un apartament de două camere, transformat 
în spaţiu pentru birouri. Urcă la etajul patru, cu 

ascensorul vechi care scârţăâia, şi intră. Lăsându-şi 
poşeta pe canapea, traversă camera spre masa ei de 
lucru veche care nu se potrivea cu fotoliul Eames şi cu 
reproducerile după Klee. Apăsă pe butonul robotului de 
telefon. 

Primele două mesaje erau de la pacienţi care 
cereau reprogramări. Apoi, unul de la Paul care îi 
spunea să nu-l aştepte acasă până târziu, căci era 
ocupat la chirurgie - ceva cu o urgenţă sosită cu 
elicopterul de la Roslyn. Ultimul apel era de la Christa. 

— Ellie, eu sunt. Christa părea că plânge. N-am 
avut timp să te sun înainte să se nască copilul. A venit 
prea repede. Ellie, trebuie să vii aici... 

Ellie ieşise pe uşă, înainte ca robotul să se închidă 
pe ultimul suspin al Christei. Ceva rău se întâmplase. 
Ceva teribil de rău. Doar timbrul vocii Christei, ezitant, 
speriat, pledând, o umplea pe Ellie de prevestiri rele. 
Alergând pe scara de incendiu, cu panica în inimă ca 
un glonţ, ea gândi: Doamne... ah, Doamne... totul se 
întâmplă din nou. 

Spitalul St. Vincent era doar la distanţă de un colţ, 
dar trupul o ardea, plămânii îi luau foc, până să ajungă 
la intrarea de la urgenţă. 

Camera Christei - rezerva pe care Ellie o angajase 
dinainte - era la etajul cinci. Când Ellie năvăli înăuntru 
cu răsuflarea tăiată, fu impresionată cât de veselă 
arăta aceasta. Un buchet de flori galbene era aşezat 
într-un vas pe noptieră. Un balon cu inscripţia „E 
băiat”, era legat la piciorul patului. Apoi, privirea i se 
opri la Christa şi la băiatul cu faţa tristă de pe scaunul 
de lângă patul ei. 

Christa stătea în pat cu braţele strânse în jurul 
pieptului. Avea faţa umflată şi pătată de plâns, iar 
când o văzu pe Ellie, schiţă un zâmbet slab. 

— Ellie. Trebuie să-l vezi. E atât de frumos. Poţi să 
crezi, are trei kilograme şi opt sute de grame! Am vrut 
să te sun, dar s-a rupt apa, n-am avut timp. 

— E-n regulă, o linişti Ellie. Important este că tu 
eşti bine şi copilul e bine. 

Un băiat! Când o să-i spun lui Paul! Mintea ei 
dansa de bucurie, în ciuda amenințării pe care o 
simţea în privirea strălucitoare a prietenului. 

— Mai e ceva... 

Ochii negri ai Christei, pe o faţă rotundă şi blândă, 
păreau că discută cu Ellie. Învârti o şuviţă imaginară pe 
deget, un obicei al ei de nervozitate. 

— Ce vrea Christa să spună este că ea şi cu mine 
o să ne căsătorim. 

Prietenul - îl chema Vic - se ridică în picioare. Luă 
o poză ţanţoşă, cu bărbia sus, cu vârful ros al unei 
cizme pe marginea scaunului pe care stătuse. 

Ellie îl privi pentru prima oară cu adevărat şi nu-i 
plăcu ce văzu. Avea aceeaşi vârstă ca şi Christa, doar 
şaisprezece ani, dar în ochii înguşti avea ceva mult mai 
matur. Ceva ce o făcea să se gândească la un pistolar 
înainte de un duel. 

Ellie aşteptă, fără să spună nimic, ştiind că a 
argumenta sau a oferi sfaturi nedorite îi va oferi 
acestuia doar lupta pe care o căuta. Dar, întorcându-se 
spre Christa, spuse amabil: 

— Sunt sigură că o să luaţi multe decizii 
importante în legătură cu viitorul vostru. De îndată ce 
o să fii din nou pe picioare. Zâmbi. În fond, abia ai 
născut. 

Christa îşi muşcă buza de jos şi aprobă din cap. 
Dar Ellie nu ştia dacă ea era de acord că avea nevoie 
să amâne luarea deciziilor importante sau afirma doar 
că născuse un copil. 

— Nu un copil. Copilul nostru. Îl păstrăm noi. 

Ellie simţi furia abia reţinută din vocea lui Vic şi se 
strădui să ţină ochii ţintă la Christa. 

— Tu ce vrei? o întrebă Ellie, pe această fată 
tânără care stătuse în camera de zi a lui Ellie cu 
picioarele urcate pe canapea, de mai multe ori decât 
putea Ellie să numere, răsfoind reviste şi strâmbând 
din nas când Ellie îi aducea un pahar cu lapte în locul 
unuia cu Pepsi pe care îl ceruse. 

Christa se uită în jos şi începu să mototolească 
pătura de pe picioare. 

— Nu ştiu, spuse ea cu o voce care abia se auzea. 

— Cum adică nu ştii? explodă Vic. Doar am 
analizat totul. O să-l lăsăm la mama mea până o să 
avem un loc al nostru. La naiba, ce rost are ca eu să 
termin şcoala?... Pot să iau slujba aia la cumnatul meu 
la pompa de benzină. 

Vic umbla de colo-colo, în lungul patului, 
trecându-şi mereu degetele boante prin părul blond, 
zburlit. 

Ellie îl fixă cu privirea cea mai calmă şi spuse 
liniştit: 

— Dacă asta vrea Christa, sunt sigură că n-o să 
aibă probleme ca s-o spună singură. 

Vic se aplecă spre Christa. 

— Ascultă, nu vreau să crezi că ăsta e un lucru pe 
care trebuie să-l fac, spuse el cu voce joasă. Dacă nu 
mă vrei, spune, şi am şters-o de-aici. 

Făcu o pauză şi o privi pe Christa cu un aer 
plângăreţ. 

— Ei... Vrei să te măriţi sau nu? 

Christa rămase cu capul plecat şi acum o lacrimă 
îi picură pe încheietura mâinii. 

— Cred că da, mormăi ea. 

Ellie rămase ţintuită pe loc, inima umflându-i-se în 
piept, fiecare bătaie zguduindu-i coşul pieptului. Brusc, 
fiecare lucru mărunt din cameră se mări cumva, ca sub 
un microscop puternic: o pată uşoară gălbuie pe perna 
din spatele lui Christa, pielea iritată de pe încheietura 
mâinii ei unde se freca absentă, o cană cu apă care 
lăsase o urmă pe revista de sub ea. Lui Ellie îi venea să 
urle, să o ia pe Christa de umeri şi să o zguduie pentru 
că îi lipsea şira spinării. Unde fusese Vic în timpul 
sarcinii? Când ea avea oră la doctor, cine o ducea cu 
maşina? Când Christa s-a trezit în toiul nopţii în 
junghiuri puternice, pe cine a chemat? 

Lui Ellie îi trebuia fiecare gram de reţinere ca să 
rămână calmă. Se uită dur la Christa, atât de dur, încât 
adolescenta ridică în cele din urmă capul şi întâlni 
privirea lui Ellie. 

— Asta e într-adevăr ce doreşti, Christa? întrebă 
ea. 

— Cred că da, repetă supusă fata. 

— Vreau doar să fiu absolut sigură că ştii în ce te 
bagi. Ai doar şaisprezece ani, Christa. Pentru 
Dumnezeu, nu te grăbi la nimic. 

Ellie se opri dându-şi seama cum suna asta. Ca 
vorbele cuiva căruia nu-i pasă de interesele Christei. 

Nu era corect. Ei îi păsa de Christa. Dar mai mult îi 
păsa de copil... şi de interesul ei în toate astea. Putea 
oare cineva să o învinovăţească pentru asta? 

Christa se uită la ea cu ochi umflaţi şi dădu din 
cap fără să o asculte. 

— Ştiu, spuse ea. Chestia este că eu şi cu Vic 
suntem ca o familie acum. Vorbi cu voce şoptită, de 
scuză: Îmi pare rău, Ellie, zău nu m-am aşteptat să se 
întâmple aşa. 

Ellie se simţi ameţită. Asta nu era adevărat. Nu 

putea fi adevărat. Fata asta cu faţa de cocă îi fura 
copilul pe care începuse deja să-l considere al ei. 
Copilul pentru care avea acasă un leagăn aşezat într-o 
cameră cu pereţi albastru-pal, cu nori pictaţi pe tavan. 

— Nu te hotărî imediat, o îndemnă Ellie, fără a mai 
încerca să se reţină. Christa, abia ai născut. Eşti 
emoţionată şi asta este de înţeles. Dar un copil... eo 
răspundere uriaşă. Eu ştiu... eu am avut o fetiţă când 
nu eram mult mai în vârstă decât tine. 

Ellie îşi dădea seama că îi curgeau lacrimi pe 
obraz, dar nu se osteni să le şteargă. 

— Ce s-a întâmplat cu ea? 

Ochii Christei erau uriaşi pe faţa gălbuie. Ellie nu-i 
spusese înainte despre Bethanne; nu voise să o 
împovăreze pe Christa cu toate astea. 

— Mi-a fost furată. 

De îndată ce Ellie spuse vorbele astea, îşi dădu 
seama că spusese ce nu trebuia. Văzu capul Christei 
tresărind cu surprindere, apoi ochii ei se îndreptară 
spre Vic, schimbând cu el priviri pline de panică. 

Ei îşi închipuie poate că a fost cumva vina mea... 
că nu am fost o mamă destul de bună. O, Doamne, de 
ce am vorbit? 

În acel moment, o infirmieră solidă, cu păr 
cenuşiu, intră împingând o izoletă de plexiglas în care 
era culcat un copil într-o păturică albă. Ellie zări o faţă 
roşiatică şi un smoc de păr negru. Inima ei se înclină ca 
un pahar prea plin, revărsând în pieptul ei un lichid 
cald. Apoi o văzu pe Christa întorcând capul ca de la 
ceva cu care nu era gata să se confrunte, având o 
expresie îndepărtată şi supărată. O mică speranţă 
răsări în Ellie. Poate că nu e prea târziu... 

— Hei, ce ştii tu? Toată familia e aici să te 
primească, spuse veselă infirmiera către copilul 

adormit. 

Împinse căruciorul cu izoleta şi se opri lângă patul 
Christei. 

— Vrei să ţii copilul sau să-i dăm întâietate 
bunicii? 

Era clar, femeia văzuse destule mame 
adolescente însoţite de mame încă destul de tinere, ca 
să mai nască şi ele, dar şi aşa Ellie trebui să-şi țină 
respirația ca să nu strige: A; înteles greşit... e al meu! 

Încordarea atârna în aer. Ea se uită dur la Christa 
care rămase tăcută, cu privirea în altă parte, cu 
mâinile răsucindu-le în poală. 

Apoi se întâmplă neaşteptatul. 

Faţa dură, tânără a lui Vic se topi brusc într-o 
expresie de tandreţe neîndemânatică şi el păşi înainte, 
ridicând copilul din izoletă. Ţinând micul ghemotoc 
înfăşurat în alb în braţele subţiri, se uită cu uimire la el, 
cu un zâmbet pe buze. 

Văzându-i împreună, Christa izbucni în plâns. 

Vic îşi trecu degetele mâinii libere peste faţa ei 
roşie. 

— La naiba, Christa. Nu vezi? Nu putem să-l dăm 
pe mâna unor străini de parcă... de parcă ar fi un 
afurisit de premiu. 

Răspunsul Christei a fost că a început să plângă 
mai tare. 

Copilul deschise ochii şi începu şi el să 
scâncească. 

— Crezi că-i este foame? întrebă Vic cu o 
încruntare de nesiguranţă. 

Christa, arătând ca un copil într-un magazin, 
încercând o jucărie în spatele vânzătorului, îi dădu voie 
să-i dea copilul în braţe. 

— Nu ştiu ce să fac, suspină ea. 

Privirea ei trecea de la Vic la Ellie, care stătea la 
picioarele patului, abia putând să respire şi cu atât mai 
puţin să se mişte. 

Vic zâmbi şi arătă spre cămaşa ei de noapte. 

— Doar ai ce vrea el, nu-i aşa? 

Christa îşi muşcă buza şi de data asta, se uită fix 
la Ellie. Pe faţa rotundă a adolescentei era un aer de 
pledoarie disperată şi sfidare. 

Ea vrea să-i dau eu binecuvântarea, îşi dădu 
seama Ellie, tresărind. Dar nu voia... nu putea. 

Ellie deschise gura să protesteze, să urle că ea 
merita acest copil mai mult decât vreunul dintre ei. Ce 
fel de cămin va avea el cu Christa? Ea îl va distruge şi 
îşi va ruina şansele ei de a avea un viitor decent. Fără 
a nu mai vorbi despre ce va însemna asta pentru Ellie 
şi Paul. 

Nu ştiu dacă putem supraviețui situaţiei. Gândul 
acesta îi răsuna în cap la fel de clar ca şi când ar fi fost 
rostit. 

Ellie, ca un animal prins în farurile maşinilor în 
goană, se uită neajutorată cum Christa îşi trase 
cămaşa şi duse copilul la sân. Fata se uită la el cu 
uimire, punând un deget cu unghia vopsită pe obrazul 
lui. Vic se aplecă asupra celor doi, mamă şi fiu, cu faţa 
transfigurată. 

Ellie parcă devenise invizibilă. 

Se vedea ca într-un vis devenind minunat de 
elastică, mâinile i se întindeau mult şi lua copilul. Sânii 
i se umpleau de laptele demult uscat, ca membrele 
fantomă de care îi auzise vorbind pe amputaţi. Îi putea 
simţi chiar greutatea fundului în palmă, micile braţe şi 
picioare care pistonau, micul smoc negru care ar sări 
mătăsos în palma ei ca blana unei pisici pe când o 
mângâi. 

Un mare geamăt se aduna în ea, un lucru asupra 
căruia nu avea niciun control, asemenea unui tren care 
ar alerga spre ea. Un țipăt adunat în ani şi ani de 
căutări, de dor, care au culminat cu o nouă pierdere. 

Ellie a făcut singurul lucru pe care nu şi-a 
imaginat că-l va face nici într-un milion de ani. 

A fugit. 

Când geamătul se dezlănţui în mâinile ţinute 
peste gură, ea fugi de parcă viaţa ei ar fi depins de 
asta, uitându-se drept înainte, fără să vadă unde 
merge. Halate albe, tărgi, scaune cu rotile treceau pe 
lângă ea ca prin ceaţă. 

Şi, tot timpul, un singur gând se zbătea în creierul 
ei. Cum am să-i spun lui Paul? Cum o să trecem prin 
asta? 


În vara în care Ellie şi Paul s-au întâlnit, ea dăduse 
în sfârşit destule examene ca să termine colegiul. Era 
în 1979 şi, ca în fiecare an de la tragedia ei, l-a marcat 
cu o zi de naştere, alta decât a ei: Bethanne ar fi avut 
aproape şapte ani. Ea avea douăzeci şi cinci spre 
nouăzeci, lucrând ziua ca secretară la o firmă de 
avocatură şi seara la şcoală. Viaţa ei devenise un ceas 
de pontaj în care nu făcea altceva decât să ponteze la 
intrare şi la ieşire. Fără bărbat, fără o viaţă socială în 
afară de a lua un sandviş sau o cafea cu o colegă de 
serviciu. 

Paul a schimbat totul. 

A început când Alice Lawson, care avea biroul 
lângă al lui Ellie, a invitat-o la o petrecere de 4 iulie, în 
casa părinţilor ei din Forest Hills. La început, Ellie 
refuzase cu scuza că avea prea mult de învăţat. Dar 
Alice a convins-o în cele din urmă. Abia când Ellie a 
ajuns acolo cu un bol de salată de cartofi într-o mână, 

şi-a dat seama de ce insistase Alice. 

— Vino... Vreau să cunoşti pe cineva. Alice, cu 
ochi strălucitori de bucurie, o apucă pe Ellie de braţ. 

Curtea din spate era plină de oameni care stăteau 
în grupuri, cu băuturi în mână, la mesele de picnic şi 
pe scaunele împrăştiate pe pajişte şi pe terasă. Lângă 
gardul înalt de lemn, era o masă încărcată cu platouri 
cu mâncare acoperite cu folii de plastic. Mirosul 
delicios de carne prăjită plutea în aerul cald. 

Paul Nightingale, vechi coleg de şcoală al lui Alice, 
era lângă grătar, cu un grup de bărbaţi. Se sprijinea de 
zidul casei, cu un picior în pantof sport pe marginea 
plantatorului din faţa lui şi ţinând cu o mână mare o 
sticlă de bere proptită pe genunchi. Prima impresie a 
lui Ellie, după ce Alice le-a făcut cunoştinţă, a fost că 
era un bărbat înalt, drăguţ, cu păr ca nisipul şi trăsături 
uşor neregulate. La a doua privire, i-a remarcat 
ochelarii, din aceia cu rama de metal, care îi dădeau 
aerul unui radical de la Berke/ey. Descoperise mai 
târziu că îşi făcuse acolo o parte din studii. 

După câteva minute de conversaţie banală, Paul 
băgă mâna în frapiera de lângă el şi îi oferi o bere. 

— Nu-ţi prea place aici, nu-i aşa? remarcă el. Să 
stai în preajma unor oameni pe are nu-i cunoşti. 

— Nu, mărturisi Ellie. 

El zâmbi şi ea văzu că semnul de sub colţul drept 
al gurii lui, despre care ea crezuse că e o gropiţă, era 
de fapt o cicatrice. 

— Ca să-ţi spun drept, nici mie nu-mi place. Se 
aplecă mai aproape şi îi mărturisi: Alice m-a obligat să 
vin aici pentru acelaşi motiv pentru care te-a obligat şi 
pe dumneata. 

Ellie simţise că roşeşte, de parcă ar fi stat prea 
mult la soare. Nu ştia ce să spună, aşa că zise primul 

lucru care îi veni în minte: 

— În mod normal, nu fac lucruri din astea. 

Paul înclină capul, zâmbetul lui lărgindu-se. 

— Ce? Grătar... sau întâlniri? 

— Niciuna, îi spuse ea, fără să-i pese dacă suna 
brutal. 

Dar, spre deosebire de alţi bărbaţi care avuseseră 
dubioasa plăcere de a fi respinşi de ea, Paul părea mai 
curând intrigat. Stătea şi se uita la ea de parcă ar fi 
fost un indicator pe şosea într-o limbă străină pe care 
încerca să-l descifreze. În cele din urmă dădu berea 
peste cap, înghițind lung şi îşi întoarse spre ea privirea 
zâmbitoare. 

— Ce-ai prefera să faci? întrebă el. 

Ellie era atât de uimită de ceea ce părea a fi un 
interes real din partea lui, încât un moment nu se putu 
gândi la un răspuns. În cele din urmă, zâmbi cu ezitare. 

— Am dorit întotdeauna să văd focurile de artificii 
în Insula Corney, de 4 iulie. 

Fără nicio ezitare, Paul răspunse: 

— S-a făcut. 

O eliberă de berea băută pe jumătate, punând-o 
pe iarbă lângă frapieră, alături de a lui. 

Ellie fu prea surprinsă ca să reziste când el o trase 
uşor printre oameni şi îi făcu semn cu ochiul lui Alice. 

În lungul drum cu metroul până la Insula Corney, 
Ellie află că Paul era în al doilea an de rezidenţă la 
Spitalul de pediatrie Langdon. Şi el se întreţinuse 
singur la şcoală. Trecuse pe la Berke/ey, apoi la şcoala 
de medicină Corney, folosindu-se de împrumuturi 
acordate studenţilor, de slujbe cu program redus şi de 
litri de cafea. Ca şi ea, n-a avut timp să se uite într-o 
revistă, cu atât mai puţin să iasă la întâlniri. Ea a râs 
când el i-a spus că ultima dată când a dus o femeie la 

cinema a adormit în mijlocul filmului şi, când s-a trezit, 
a constatat că ea plecase fără el. 

Mai aveau şi altele în comun. Lui Paul îi plăcea 
jazz-ul şi i-a spus că, în orice moment liber pe care îl 
putea stoarce din programul lui nebunesc, putea fi 
găsit la concerte. Ellie i-a povestit ce-a simţit când l-a 
ascultat prima oară, la paisprezece ani, pe Billie 
Holiday: era de parcă ar fi descoperit o comoară 
ascunsă. Părinţii ei nu erau de acord, bineînţeles, cu un 
asemenea gen de muzică, aşa că trebuia să pună 
foarte încet picupul în camera pe care o ocupa 
împreună cu Nadine. Ellie s-a trezit că-i împărtăşeşte 
lui Paul un lucru pe care nu-l mai spusese nimănui - 
cum stingea uneori luminile în timp ce cânta muzica şi 
lăsa o ţigară să ardă într-o scrumieră, închipuindu-şi că 
era într-un club de noapte. 

Paul a râs, atât de tare, încât ea a crezut că-şi 
bate joc de ea, dar el i-a strâns tare mâna. 

Când au ajuns în Insula Corney, ea avea impresia 
că-l cunoaşte dintotdeauna. Dar s-a îndrăgostit de el 
ceva mai târziu. 

Mai gâfâiau încă după o călătorie cu Ciclonul şi se 
strecurau prin mulţime spre standul cu cârnaţi, când 
Ellie zări cu coada ochiului o femeie alergând şi 
strigând: 

— Betsy, unde eşti? Betsy! O, Doamne, a văzut 
cineva fetiţa mea? 

Îşi amintea că femeia purta un şort roz care 
dezvăluia coapse pline, arse de soare şi mai rozalii. 
Părul blond, vopsit, era zburlit în jurul feţei albe. Tinea 
o mână la inimă de parcă ar fi fost înjunghiată. 

Imediat pe Ellie o pocni un val de amintiri care se 
înălţau ca şi ciorile de pe un stâlp de telegraf. Simţi că 
lumea devine cenuşie ca fotografiile vechi pe care le 

văzuse pe un stâlp de afişaj. Apoi, toate luminile de pe 
insulă, chiar şi focurile de artificii, se stinseră. 

Revenindu-şi se trezi întinsă pe scândurile calde 
ale promenadei, clipind către un cerc de feţe curioase. 
Intră în panică, apoi o faţă ieşi în evidenţă. O faţă 
familiară, prelungă, a lui Paul. El îi gonea pe ceilalţi, 
reuşind cumva să o ferească oarecum de privirile lor. 
Ellie îşi amintea că se uitase la pantofii lui uzaţi şi se 
simţise profund recunoscătoare faţă de el. 

Abia după ce o ajută să se ridice şi să o conducă 
la o bancă din apropiere, se insinuă jena. Işi puse capul 
între genunchi, aşa cum o învățase el, mai mult ca să- 
şi ascundă obrajii roşii decât ca să scape de ameţeală. 

— Simţi nevoia să vorbeşti despre asta? întrebă el 
blând de parcă i-ar fi citit gândurile. 

Ellie clătină din cap, părul măturându-i genunchii. 

Punându-şi mâinile pe faţă, începu să plângă de 
umilinţă. Paul, fie binecuvântat, n-a încercat să o 
consoleze. 

Stătea doar, cald şi solid, alături de ea, cu 
degetele sprijinite de ceafa ei. 

În cele din urmă, ea fu în stare să-şi ridice faţa 
spre el şi să se confrunte cu aerul de mirare pe care 
era sigură că-l va avea. În schimb, ea găsi o expresie 
de preocupare caldă şi o strălucire tristă, uşor 
cunoscătoare, în ochii lui ca gresia. Ea îşi dădu seama 
că Paul cunoştea şi el pierderea. Tocmai de aceea ea a 
fost capabilă să-i încredinţeze îngrozitorul secret care îi 
ardea în inimă. 

Îi spuse atunci despre Bethanne... şi că a fost 
numai vina ei. N-ar fi trebuit să lase copilul în grija lui 
Nadine. Trebuia să ştie că se va întâmpla ceva rău. 
Dacă n-ar fi fost atât de al naibii de mândră şi ar fi 
acceptat ajutorul social, ar fi avut acum fetiţa. 

În tot acest timp, Paul nu a încercat să 
argumenteze, să-i uşureze sentimentul vinovâăţiei. li 
ţinea pur şi simplu mâna, strângându-i uneori degetele 
mai tare. Când ea termină, el îi ridică mâna şi o sărută 
cu blândeţe în palmă. 

— Am ştiut că eşti tare, dar n-am ştiut de ce, zise 
el. Acum ştiu. E povara pe care ai dus-o pe umeri. 
Poate acum eşti destul de puternică să-i dai drumul. 

Ellie se uită la el tocmai când focuri de artificii 
izbucniră reflectând lumini roşii pe lentilele ochelarilor 
lui. El a înţeles... într-un mod care mergea mai departe 
şi nu avea nevoie de explicaţii pentru suferinţa prin 
care trecuse. 

În loc să-şi întoarcă faţa, a făcut un lucru pe care 
nu şi-a imaginat că-l va face. A adus mâna lui la obraz 
şi a ţinut-o acolo, având încredere în tăcerea lui, aşa 
cum a avut încredere să-i împărtăşească secretul ei. 

Ellie nu-şi amintea cât timp stătuseră acolo pe 
bancă, ţinându-se de mână, pierduţi în gânduri. Mult 
mai târziu, a aflat că Paul pierduse un frate mai mic, 
bolnav de leucemie. Şi s-a decis să se specializeze în 
neonatologie, vrând să scape cât mai multe familii de 
durerea prin care trecuse familia lui. 

Ce-şi amintea cel mai clar Ellie din noaptea aceea 
de vară era o singură revelaţie. Inima ei, pe care o 
crezuse moartă, avea totuşi viaţă în ea. Rătăcită prin 
mulţimea de oameni care vorbeau şi se distrau, ea nu 
se simţise niciodată atât de aproape de cineva ca de 
Paul. Era uimire în descoperirea ei; de parcă ar fi rupt o 
ramură a unei plante moarte demult şi ar fi descoperit 
o urmă de verdeață. Era şi durere... durerea trezirii 
dintr-un somn lung în lumea celor vii unde cu siguranţă 
va fi rănită din nou. 

Dar, mai presus de toate, se simţise uşurată. 

Nu va mai trebui să-şi poarte singură povara. 
Simţea lucrul ăsta de parcă ar fi fost deja hotărât. Ea şi 
Paul vor fi amanți. Mai mult, vor fi prieteni. 

Şi Dumnezeu ştia că avea nevoie de un prieten 
mai mult decât orice pe lume, după o lungă călătorie 
solitară prin pustiu. 


Ellie era în pat, îmbrăcată, cu pătura înfăşurată în 
jurul ei ca un şal, când auzi cheia lui Paul în uşa de la 
intrare a apartamentului lor de la grădina din Strada 
22 Vest. Era după miezul nopţii, dar ea nu închisese 
ochii, nici măcar un minut. Se ridică şezând tremurând. 

Paul apăru în uşă, o siluetă subţire ce păru că 
ezită înainte de a traversa camera şi a se lăsa pe pat. 
O luă în braţe şi o ţinu strâns. El nu spuse nimic; în 
timp ce ea revărsa povestea, el scoase din gât un 
sunet ce putea fi un geamăt... sau un suspin reţinut. 
Când ea se desprinse, în sfârşit, văzu că el avea ochii 
umezi. Cu blândeţe, îi scoase ochelarii şi îi puse pe 
noptiera mică de lângă pat. 

Ne vom avea unul pe celălalt, îşi spuse în sinea ei. 
O frază obişnuită, dar adevărată, prea adevărată. 
Atunci de ce nu o reconforta de data asta? De ce 
privirea moartă din ochii lui ca gresia o umpleau de o 
teroare mai înfricoşătoare decât tot ce simţise până 
acum? 

Se uită în jur cu disperare, de parcă, privind 
lucrurile familiare, putea să-şi înlăture teama. Camera 
asta, cu patul simplu şi măsuţa de toaletă din cireş, 
petele ei de culori vii - reproduceri după Picasso, 
caruselul antic de jucărie pe o masă de cusut în colţ, o 
vază suflată. 

Lundberg de un albastru-cobalt cu steluțe 

răspândite pe suprafaţa ei. 

Când îşi permise să se uite din nou la Paul, o izbi 
cât de obosit arăta; nu doar obosit, aşa cum fusese în 
timpul rezidenţei, ci adânc, fundamental epuizat. Faţa 
lui prelungă, cu zâmbetul cronic amuzat, era lipsită de 
umor. Şi era oare doar în imaginaţia ei sau era mai 
mult argintiu decât castaniu în părul ondulat care 
trecea peste gulerul cămâşii lui şifonate? 

De data asta, Ellie era cea care consola, trecându- 
şi braţele în jurul lui. 

— AŞ dori să fi avut un răspuns, şopti ea răguşit 
lângă gâtul lui. Dar tot ce am sunt întrebări. De ce? De 
ce noi? 

— Cu cât doreşti mai mult un lucru, se pare că 
probabil vei căpăta mai puţin. 

Vocea lui Paul era cinică şi dură. 

— Faci să sune de parcă n-ar avea rost să 
continuăm. 

Simţi că i se umflă din nou inima. El o mângâie pe 
spate. 

— Are rost, sigur că are. Te iubesc, Ellie. lisuse, te 
iubesc atât de mult, Ellie, încât uneori... 

Vocea lui se opri. Inspirând adânc, liniştitor, el 
spuse: 

— Îmi lipseşte, asta-i tot. Cum era înainte să fim 
prinşi în nebunia asta? Toate sfârşiturile de săptămână 
le petreceam căutând antichităţi pe la ţară, îţi 
aminteşti de tipul ăla din Vermont unde s-a rupt patul 
şi noi râdeam atât de tare, că nu mai puteam să ne 
ridicăm? Dar să uităm de sfârşitul de săptămână. Acum 
m-aş mulţumi cu o seară în oraş. Când a fost ultima 
dată când am stat la un concert întreg, fără să ieşi la 
telefon să-ţi controlezi mesajele? Când am fost ultima 
oară la un film, pentru Dumnezeu? 


95 


Ellie nu-l putea învinovăţi că se simţea frustrat. 
Cine ar putea? Nu după ce au parcurs o cursă cu 
obstacole căreia nu i se vedea capătul. Infertilitatea ei 
nu avea cauze medicale, au conchis doctorii, ceea ce i- 
a făcut pe ea şi pe Paul să se agaţe de speranţă mai 
mult timp decât ar fi trebuit. Apoi, un nou tip de 
ultrasunete au arătat chisturile uterine pe care alte 
teste nu le-au descoperit. Paul era alături de ea când 
au dus-o pe masa de operaţie şi a văzut-o când s-a 
trezit din anestezie. Au aşteptat trei luni înainte de a 
încerca din nou, cum fuseseră instruiți. Apoi... nimic. 
De pe atunci au început să vorbească ezitant despre 
adopţiuni. 

Prima lor perspectivă serioasă, o fată sfioasă, cu 
pistrui, din Kentucky, care se numea Susie. A vorbit de 
mai multe ori cu ei la telefon înainte de a se duce să-i 
cunoască. Ellie îşi amintea că fusese nervoasă, dar 
întâlnirea mersese bine, cel puţin aşa crezuse. O 
săptămână mai târziu, avocatul lor i-a informat că 
Susie s-a decis la o altă pereche - care frecventau 
biserica, locuiau într-o suburbie şi aveau o curte 
minusculă. 

Dar Susie a fost doar prima dintre numeroasele 
dezamăgiri. Între acestea, au fost luni, ani de anunţuri, 
de întrevederi cu adolescente, dar în general de... 
aşteptare. Asta era partea cea mai rea. Şi faptul că nu 
ştiai dacă ceea ce aşteptai va apărea vreodată. 

Apoi, în urmă cu un an şi jumătate, Denise intrase 
în viaţa lor ca un cadou. Denise era în luna a şasea, o 
studentă la colegiu cu capul pe umeri şi cu vederi clare 
despre ce era mai bine pentru acest copil, simțind că 
era prea tânără ca să-l crească singură. Lui Ellie şi lui 
Paul le-a plăcut fata de la început. In luna a şaptea, 
Denise i-a cerut chiar lui Ellie să-i fie antrenoare la 

exerciţiile de naştere... iar Ellie a fost atât de 
emoţionată, încât a fugit în ziua aceea şi a comandat 
un leagăn şi o măsuţă de toaletă pentru camera 
copilului. 

Apoi, cu două săptămâni înainte de naştere, a 
apărut pe scenă mama lui Denise, cu care Denise era 
certată. Mama a insistat ca Denise să păstreze copilul, 
oferindu-i chiar ajutor pentru întreţinerea lui, ca ea să- 
şi poată termina studiile. Fata s-a menţinut mai întâi 
pe poziţie, insistând că hotărârea fusese luată şi că ea 
nu dă înapoi de la aceasta. Apoi a fost adus pastorul 
familiei, precum şi mătuşi, unchi şi veri ca s-o 
convingă. În cele din urmă, Denise a cedat. 

Ellie a fost prea distrusă chiar şi pentru lacrimi. Au 
trecut mai bine de şase luni, înainte să fie în stare să 
se adune şi să încerce din nou. 

Opt săptămâni mai târziu, au găsit-o pe Christa. 

— Paul, n-o să se întâmple întotdeauna aşa, îi 
spuse ea acum în semiîntunericul camerei lor. 

— De unde ştii? o întrebă el. Unde scrie că 
durerea şi suferinţa sunt doar ceva prin care trebuie să 
treci ca să capeţi ceea ce meriţi? Majoritatea 
pacienţilor mei nu sunt nici măcar complet formaţi şi 
suferă mai mult decât îndură majoritatea dintre noi 
într-o viaţă întreagă. Chiar cu tot ce oferă tehnologia, 
mulţi dintre ei nu trăiesc. Făcu o pauză, apoi spuse 
răguşit: Copilul pe care l-am operat noi azi are 
douăzeci şi şase de săptămâni, şi probabil nu va trăi să 
vadă ziua de mâine. 

— Dar mulţi dintre ei trăiesc. 

— Cu ce preţ? Mă uit la această bucăţică de fiinţă 
omenească de pe masa de operaţie şi mă întreb: 
există oare un preţ care e al naibii de ridicat? Apoi vin 
acasă şi aflu că acel copil sănătos, acel copil de care 

ne-am legat totul, toate visurile - ştiam chiar şi în ce 
şcoală aveam să-l înscriem - este doar o altă iluzie. 

Se sprijini de capătul patului cu un oftat şi îi luă 
mâna, jucându-se cu degetele ei pe genunchiul lui, 
unde albastrul pantalonilor era ros şi mai deschis. 

Ellie tremură; îi era atât de frig... un frig pe care 
ştia că nicio căldură sau pătură nu-l putea îndepărta. 

— Ah, Paul... 

El o ţinu din nou în braţe, iar ea plânse. Aşa cum 
mirosul de pâine coaptă îi amintea de casă, mirosul lui 
Paul - mosc, pielărie, săpun - o făcea imediat să se 
simtă iubită, total, necondiţionat. 

Işi aminti de prima dată când făcuseră dragoste, 
exact la o lună după leşinul ei în Insula Corney, cum se 
agăţase de el după aceea şi plânsese, ultimele ei 
apărări  topindu-se.  Deschizându-se pentru Paul, 
devenea din nou vulnerabilă; era ca răsucirea unei 
chei, ca deschiderea unei camere în care emoţiile ei 
fuseseră păstrate la rece. 

Acum, cu faţa ascunsă la gâtul lui Paul, şopti: 

— Cântărea trei kilograme şi opt sute de grame. 

Singurul lui răspuns fu să o ţină mai strâns. 

Ea inspiră adânc, cât putu, în strânsoarea lui, şi 
spuse: 

— Paul, vreau să încercăm mai departe. Nu vreau 
să se termine aşa... să abandonăm. 

Braţele lui slăbiră, fără să-i dea drumul. 

— Ellie, nu cred că e momentul... 

— Ba da, este, îi zise ea cu mai multă fermitate 
decât avusese de ore în şir. Pentru că altfel nu ştiu 
cum pot suporta. 

— Curios, spuse el retrăgându-se. Tocmai mă 
gândeam la acelaşi lucru, doar în sens invers. Dacă m- 
aş gândi că vom mai avea de trecut iar prin aşa ceva, 

nu ştiu dacă aş rezista atât de bine acum. 

— Ah, Paul, cum poţi spune aşa ceva? 

— N-am ce face, aşa simt, Ellie. 

— Cum rămâne cu ce simt eu? ţipă ea. La naiba, 
Paul, vorbim despre un lucru care ne va afecta restul 
vieţii. 

— Ellie, sunt obosit, spuse el încet. 

O privi un moment cu ochii înroşiţi, înainte de a-şi 
lua ochelarii de pe noptieră. De parcă, punându-i, 
aşeza cumva o barieră între ei. 

— Nu numai azi. Nu e numai pentru că Christa s-a 
răzgândit. Sunt... pur şi simplu obosit. Stors. Nu mai 
am benzină în rezervor. 

— Ce vrei să spui? 

Mai avuseseră această discuţie înainte, dar acum 
nu mai era vorba despre ce s-ar putea întâmpla. 
Ajunseseră la o răscruce şi nu puteau da înapoi. 

— Spun că dacă vrei să continui să încerci 
adopţiunea, va trebui să o faci singură. 

Il durea să rostească lucrul ăsta, ea îşi dădea 
seama. 

Se uită fix la el, la faţa pe care o putea 
recunoaşte, în întuneric, doar atingând-o, la ridurile 
fine din jurul ochilor care nu fuseseră acolo în urmă cu 
un an, la gura lui uşor strâmbă, dar minunată care, în 
ultima vreme, zâmbea tot mai rar. Asta nu era doar din 
cauza lor a amândurora, era din cauză că Paul era 
directorul secţiei de terapie intensivă pentru nou- 
născuţi la spitalul Langdon. Era vorba de copiii pe care 
nici cele mai eroice eforturi ale lui nu-i puteau salva, 
de orele petrecute în şedinţe cu comitetul de etică, de 
faptul că juca rolul de Dumnezeu, într-un loc unde 
trebuia să lupţi ca să-ţi păstrezi spiritul uman. Nu era 
problema că lui Paul nu-i păsa. li păsa prea mult. 

Ellie recunoştea toate astea şi, în timp ce o durea 
inima pentru el, în timp ce vedea clar prin prisma lui, 
nimic nu mai conta. Dacă ar fi vorba să stea în mijlocul 
unei şosele şi să vadă venind spre ea un camion cu 
optsprezece roţi şi dacă fugea din faţa acestuia ar fi 
însemnat să renunţe pentru totdeauna la speranţa de 
a avea un copil ar fi riscat stând pe loc şi aşteptând ca 
şoferul să o vadă la timp. 

Nu avea de ales. Nici măcar o voinţă de fier - 
adesea era acuzată că are aşa ceva - nu o putea 
împiedica să retrăiască din nou şi din nou coşmarul; 
fiecare copil pe care îl vedea pe stradă sau la 
magazine o umplea de un dor de nesuportat. Bethanne 
era mare acum, îşi spunea în sinea ei. Încerca să şi-o 
închipuie pe fiica ei ca pe o tânără doamnă, dar în 
zadar. Pentru Ellie, Bethanne era şi avea să fie 
întotdeauna lacrima din ochi când simţea mirosul dulce 
de pudră de talc sau auzea râsul unui bebeluş, sau 
vedea o mamă luându-şi copilul de mână ca să 
traverseze strada. 

— Am visat-o noaptea trecută, spuse ea încet. Am 
şi văzut-o pe Bethanne. Şi pe e/. M-am văzut pe mine 
alergând după el, dar când mă apropiam, el era din 
nou cu un colţ de stradă înaintea mea. Apoi l-am 
pierdut în mulţime. 

Lacrimile îi inundau ochii, dar le reţinea clipind. 

— Nu ţi-am spus niciodată asta, dar uneori, după 
vis, simt cum îmi vine laptele. 

El îi atinse mâna. 

— Ellie! 

Doar atât, numele ei, blând ca o mângâiere, doar 
mai trist, purtând toată suferinţa lumii. 

— Nu mă pot opri, îi spuse ea. Chiar dacă aş vrea. 
Trebuie să încerc mereu. 

— Nu poţi s-o înlocuieşti pe Bethanne, zise el. 

— Acum nu mai este vorba de Bethanne, răspunse 
ea cu nerăbdare. Paul, am patruzeci de ani, nu-mi mai 
rămâne mult timp. Dacă mă opresc acum... 

— Nu sunt eu mai bun pentru tine decât zece fii? 

Gura lui se mişcă într-o fantomă a vechiului lui 
zâmbet ironic. 

— Samuel, capitolul unu, versul opt. 

Crescând în Euphrates, Biblia i-a fost băgată în 
cap, dar ea nu-şi imaginase vreodată că nefericirea 
sărmanei Hanna, cea fără copii, va fi într-o bună zi şi a 
ei. 

— Urăsc treaba asta, spuse el printre dinţi. Mă 
simt de parcă ţi-aş cere să alegi şi ştiu că asta nu e 
drept. Dar n-am încotro, Ellie. Mă întreb dacă măcar eu 
intru în această ecuaţie, dacă nu sunt un fel de fundal 
binevenit pentru această dramă a ta. 

Ea simţi o răceală pătrunzându-i în sânge. 

— Nu poţi crede una ca asta, răspunse ea blând. 
Doamne, nici nu ştiu cum o poţi rosti. 

— Când a fost ultima dată când am făcut 
dragoste? întrebă el înfierbântat. Cu Christa am fost ca 
pe ace în ultimele luni, atât de îngrijoraţi că se va 
răzgândi dacă nu vom fi la dispoziţia ei în fiecare 
secundă, încât aproape că nu îndrăzneam să părăsim 
apartamentul decât când mergeam la lucru. Ellie, nu 
putem nici măcar susţine o conversaţie fără ca eu să 
simt că eşti atentă cu o ureche la telefon. 

Ellie simţi un val de căinţă... şi de teamă. 

Dar dacă Paul îşi pune în practică ameninţarea? 
Ce ar însemna să se trezească în fiecare dimineaţă 
într-un pat gol... să alerge acasă pentru a împărtăşi 
triumful unuia dintre pacienţii ei şi să nu-l găsească 
acolo... să dorească atingerea lui în singurătatea 

nopţii? 

Am nevoie de tine, Paul, voia să-i spună. Eşti aici 
pentru mine în o sută şi unu de feluri... mă consolezi 
când sunt nefericită, chiar dacă nu mă poți ajuta decât 
cu o mângâiere pe spate... imi oferi sfatul atunci când 
mă îndoiesc, dar numai dacă ţi-l cer... chiar făcând 
lucruri mărunte, ca adusul cafelei dimineața şi ținând 
minte să pui ciorapii pe fată când e rândul meu la 
spălat. 

Profunzimea legăturii ei cu Paul nu putea fi pusă 
sub semnul întrebării. Dar Ellie înţelegea acum ce 
însemna asta pentru unii dintre pacienţii ei care erau 
prinşi de o inexplicabilă obsesie. Devenea şi ea la fel 
ca ei,  pierzându-şi controlul asupra vieţii ei, 
îndepărtându-i pe cei mai apropiaţi ei? 

Deloc, o sfătuia o voce calmă. Ceea ce vrei tu este 
cel mai natural lucru din lume. Ce vrea aproape fiecare 
femeie. 

— Nu pot promite că va fi diferit, îi zise ea. Doar 
că nu voi continua la infinit. Va exista un sfârşit. 

— Când? Când? 

Toată îngrijorarea pe care o simţea ea se reflecta 
în ochii lui şi în presiunea aproape dureroasă a 
degetelor lui care îi intrau în umeri. 

Brusc, totul păru atât de clar. Când dădeai la o 
parte orice altceva, era la fel de simplu ca şi desenul 
unui copil. De ce nu putea vedea şi Paul lucrul ăsta? 
Cât de perfect putea fi totul dacă mai puteau rezista 
doar încă puţin? 

— Când o să am un copil, răspunse ea. 


Capitolul 4 


În secţia de terapie intensivă pentru nou-născuţi 

din spitalul Henry Carter Deacon nu exista o fereastră 
prin care să vezi înăuntru. 

Intră prin uşile turnante de la intrare. Doctorul 
Paul Nightingale, director al secţiei, avea idei 
binecuvântate - şi nu pentru prima dată -, era cel care 
aşezase secţia cu un etaj mai sus decât maternitatea 
obişnuită. In prezent, secția răspundea de 
cincisprezece prematuri, fiecare având nevoie de o 
mică aparatură de control, echipament, tehnologie şi 
experienţă medicală. Viaţa era dificilă pentru aceşti 
mici pacienţi şi era dură pentru doctorii şi infirmierele 
care îi îngrijeau. Era şi mai dură pentru părinţi. Dar, cel 
puţin, când îi vizitau, erau scutiţi de fereastra-vitrină 
de la etajul inferior, cu panorama de copii sănătoşi, 
născuţi la termen. 

Paul se îndreptă spre chiuvetele adânci de inox 
din dreapta. Afişul fixat pe perete deasupra aparatului 
cu dezinfectant anunţa: „Înainte de a vă vizita copilul, 
scoateţi-vă bijuteriile şi spălaţi-vă cu peria până la 
coate, două minute”. În timp ce se spăla, o zări peste 
umăr pe una dintre mame, Serena Blankenship, 
aplecată asupra incubatorului numărul trei. Ca şi 
infirmierele de la Devon, ea nu avusese bijuterii de 
scos; a nu purta niciuna devenise fără îndoială o rutină 
după trei săptămâni. 

— A avut o noapte proastă, murmură Martha 
Healey, arătând cu capul în direcţia Serenei. 

Martha stătea lângă grupul de birouri din partea 
îndepărtată a liniei groase, roşii, care despărţea 
podeaua în două secţiuni - nesteril şi raţional de steril. 
Celor care nu s-au spălat mai întâi nu li se permitea să 
treacă de acea linie, pe care Martha şi celelalte 
infirmiere o păzeau ca pe orice trecere de frontieră. 

— Lui Theo i-a crescut bilirubina, adăugă sumbru 

Martha. Nu arată prea bine. 

— Ea a stat aici toată noaptea? întrebă Paul 
aruncând o privire spre Serena. 

Martha aprobă din cap. Mică, aproape ca un copil, 
Martha era cea mai bună infirmieră din secţie, după 
părerea lui Paul, cea mai devotată „copiilor ei” şi o 
teroare pentru lucrurile prost făcute. Pentru mamele 
care se drogau, Martha avea şi mai puţină simpatie. Le 
saluta la intrare cu flăcări în ochii ei verzi şi cu o voce 
pe care nici antigelul n-o putea dezgheţa, pregătită să 
menţină până la moarte ordinul lipit de incubatorul 
copilului lor. 

— Am încercat s-o fac să ia o pauză, îi spuse 
Martha. Măcar să pună capul jos în sala de conferinţe. 
Dar nu vrea să se mişte. 

Paul îşi făcu drum printre izoletele de pe măsuţele 
cu rotile, fiecare având un set aproape înspăimântător 
de echipamente computerizate - monitor cardiac, 
numărător de puls, ventilator. El le salută din cap pe 
infirmierele în salopete roz care notau în fişe, 
administrau medicamente şi hrană, schimbau scutece 
şi le cântăreau ca să măsoare cantitatea de urină. La 
izoleta lui Theo, Blankenship se opri să controleze 
datele de pe computerul care arăta fluxul de oxigen. 
Cincizeci la sută - cu doi mai mult decât ieri. Micii 
plămâni ai lui Theo vor funcţiona mai prost odată cu 
creşterea oxigenului, dar fără el nu va putea respira. 

— E mai rău, nu-i aşa? 

O voce moale acoperi susurul ventilatoarelor. 

Paul se uită în sus la ochii îngrijoraţi, de un 
albastru-pal, spălăcit, precum salopeta pe care ea o 
purta. Totuşi, la Serena Blankenship nu era nimic care 
să sugereze măcar o urmă de slăbiciune. lisuse, femeia 
asta nu dormise mai mult de vreo douăsprezece ore în 

total în trei săptămâni de când Theo era aici şi, pe 
deasupra, îşi revenea după o cezariană. Nici soţ nu 
avea. Trebuia să fie terminată. 

El era însă, cu siguranţă. În ultimele săptămâni 
după chestiunea cu Christa, el şi Ellie şi-au continuat 
treburile de rutină; au încercat să pretindă că nimic rău 
nu se întâmplase, nu vorbeau despre asta, pur şi 
simplu, pentru că nu mai era nimic de spus. Dar Paul 
simţea că dacă ar inspira prea tare, ar descoperi că nu 
mai era suficient oxigen în atmosferă. Era ca şi cum ai 
încuia uşa împotriva unui ciclon. Prea puţin, prea 
târziu. 

Unde te duci când nu este loc pentru compromis? 
Ce faci când îti iubeşti soția atât de mult, încât ai face 
aproape orice pentru ea, orice, în afară de a semna 
condamnarea la moarte a propriei tale căsnicii? 

Dacă ar putea s-o convingă cumva pe Ellie să se 
oprească! Să o salveze cumva. Mintea lui Paul concepu 
o imagine neverosimilă a soţiei sale, închisă într-un 
turn, iar el, îmbrăcat în Prinţul Viteaz, urcând turnul cu 
riscul vieţii. Gura lui schiţă un zâmbet lipsit de veselie. 
Mare şansă pe el să salveze una ca Ellie. Ar râde până 
ar cădea de pe metereze. 

Dar persistă gândul - era o rămăşiţă din perioada 
lui de studenţie când participase la marşuri pentru 
pace şi la arderea ordinelor de mobilizare, din timpul 
când crezuse cu pasiunea inimii lui de student că 
războiul din Vietnam se putea termina dacă ei strigau 
destul de tare - că această obsesie a soţiei lui era 
dragonul din povestea lui întreruptă. Dacă ar putea-o 
ucide, Ellie ar fi eliberată de blestemul acesteia. 

Îşi dădu seama că Serena îl privea fix. Se uită la 
ea văzând-o pentru prima dată nu ca mamă, ci ca 
femeie. Era drăguță, dar într-un fel care nu-i atrăgea 

atenţia. Cu trăsături regulate şi bărbia rotunjită, putea 
fi una dintr-o mie de femei care i-au zâmbit de la un 
ghişeu, sau din spatele unui birou, aflate acolo ca să-l 
ajute, să completeze un formular, să încaseze un cec, 
să obţină o asigurare. Părul ei de culoarea mierii, tuns 
scurt, arăta de parcă îl peria cu religiozitate de o sută 
de ori în fiecare noapte. Purta o rochie simplă, bej, de 
lână, cu pantofi cu tocuri joase, singura bijuterie fiind 
nişte mici globuleţe de aur la urechi. O putea vedea 
purtând exact aceeaşi îmbrăcăminte la o şedinţă la 
şcoală sau însoţindu-l pe fiul ei la Muzeul de artă 
modernă. Doar că, dacă Theo nu reuşea să se 
descurce, nu aveau să mai fie şedinţe sau vizite la 
muzee. 

Paul consultă fişa lui Theo, apoi examină mica 
bucăţică de carne, aproape prea mică pentru a fi 
considerată omenească, cu atât mai puţin să poarte 
voluminosul nume Theodore Haley Blankenship. 
Copilul mai avea icter, culoarea pielii lui fiind ca de 
ceai verde; carnea din jurul buricului, acolo unde un 
tub îl hrănea prin venea ombilicală, era umflată şi 
iritată. Notările lăsate în fişa lui Theo de Amy Shapiro, 
rezidenta de gardă, noaptea trecută, nu erau 
încurajatoare. 

Paul simţi mişcându-se ceva în el. Majoritatea 
timpului el reuşea să-şi ţină pacienţii la oarecare 
depărtare emoţională, dar acesta era un caz aparte. 
Părea să-l urmărească ceva în aceşti ochi ca nişte mici 
semnale luminoase, albastre. Sau poate era Serena 
care venea în fiecare zi, chiar dacă tot ce putea face 
era să lipească fotografii de laturile de plexiglas ale 
izoletei lui Theo, cu faţa spre interior; fotografii ale 
bunicilor, ale casei ei din Roslyn cu grădina de flori şi 
cu câinele de vânătoare auriu, chiar şi una a fostului ei 

soţ, care, din câte ştia Paul, nu venise niciodată în 
vizită. 

— Nu arată prea bine, recunoscu el. Hai să ieşim 
afară, unde putem vorbi. 

Ea îl urmă pe coridor şi prin hol, spre sala de 
conferinţe, care era folosită mai mult pentru rezidenţi 
epuizați şi părinţi, ca să închidă ochii scurt timp. Un 
optimist demult plecat o decorase în culorile ouălor de 
Paşti - pereţi galben-pai, masă şi scaune scandinave, o 
canapea capitonată în dungi verzi şi albastre, care 
prezenta pete de cafea vărsată de mâini tremurătoare. 
Acum era acolo o izoletă nefolosită, împinsă la perete, 
iar într-un colţ un dulap de metal pentru fişe, cu o cutie 
cu tuburi de plastic pusă deasupra. 

Paul o urmări pe Serena cum se aşază pe 
canapea, cu picioarele încrucişate modest, în dreptul 
gleznelor. Singurul semn de încordare era spatele 
foarte drept. In lumina slabă, văzu cercurile de sub 
ochii ei ca nişte vânătăi şi se gândi la Ellie. Zilele 
acestea arătase zdrobită, aproape ca o femeie jefuită. 
Şi, într-un fel, fuseseră furati. Doamne, crezuse ea oare 
vreun moment că nu dorise şi el copilul acela? 

Poate că asta îl face pe Theo atât de special. 
Exact aşa cum copilul lui Christei a însemnat sfârşitul 
speranţelor pentru Paul, micuțul din camera alăturată 
era ultima speranţă a Serenei. Îi mărturisise lui Paul, 
zilele trecute, că sarcina ei fusese un miracol - după 
ani de infertilitate, rezultatul fericit al tratamentului pe 
care Paul îl ştia din experienţa lui şi a lui Ellie. El se 
întreba dacă această goană la specialişti, testele, 
terapia hormonală, procedurile chirurgicale, apoi 
aşteptarea, interminabila aşteptare a rezultatelor 
testelor de sarcină care se dovedeau mereu negative 
nu au contribuit cumva la dezertarea soțului Serenei. 

— Arată îngrozitor, spuse ea pe un ton mai înalt 
decât de obicei. Fii onest cu mine; ce şanse are? 

Paul îşi gândi cu atenţie modul de abordare. Voia 
să fie foarte clar, foarte direct... dar nu brutal. 

— Theo slăbeşte, îi spuse el cu blândeţe. Plămânii 
lui nu sunt suficient de maturi. E slăbit şi din cauza 
operaţiei. Chiar şi acum, când a fost reparată, inima lui 
nu poate face faţă şi asta face ca rinichii să nu 
funcţioneze. 

Ea se crispă. 

— E vorba de formula NSR? 

In aceste săptămâni, Serena devenise versată în 
terminologie, ca un intern al secţiei. 

Codurile erau mai uşoare decât cuvintele în sine. 
„A nu se reanima”. Realitatea, să stai şi să urmăreşti 
doar cum se învineţeşte carnea transparentă, un piept 
micuţ care nu mai mişcă, era şi mai rea. În cazul de 
faţă, considera însuşi gândul că era foarte tulburător. 

Paul încercă să nu lase să pătrundă gândurile 
mohorâte care l-au chinuit de când Theo a fost adus 
aici - faptul că Theo s-a născut în aceeaşi zi cu 
bebeluşul Christei. Ca un semn din ceruri. Chiar şi 
vocea lui Charlton Heston, amplificată de o cameră cu 
ecou, care îi comanda să salveze acest copil mic, 
bolnav, în loc să fie tată pentru al lui propriu. 

Ce sentimental nenorocit! se gândi el. 

Spuse repede: 

— Nu cred că lucrul ăsta e indicat deocamdată. Aş 
vrea să-i mai acord o zi sau două. Apoi poate să 
mergem la Protocol unu. Adică... 

— Ştiu, îl întrerupse ea. Lăsaţi-l la respirator, dar 
fără medicamente. Serena avea pete roşii pe obraji. 
Imi spui ca să mă gândesc la asta, doctore Nightingale. 
Dacă vrei să ştii adevărul, în ultimele trei zile nu m-am 

gândit decât la asta. Nu cred că aş putea dormi dacă 
aş încerca. 

— Ar trebui, o atenţionă el. Pot să-ţi prescriu ceva, 
dacă vrei. 

Serena negă din cap. 

— Nu. Vreau să fiu trează în caz că... 

Ea se opri şi ochii ei de un albastru-pal se 
dizolvară într-o lucire de lacrimi. El vedea cum se lupta 
din greu ca să se controleze şi fu mişcat. In cele din 
urmă, cu o voce gâtuită, ea întrebă. 

— Mai e ceva ce puteţi face pentru el, ceva cât de 
cât? 

Îi cerea puţină speranţă, indiferent cât de slabă. 
Dar speranţa era un medicament dureros de absent la 
Deacon. Paul nu putu decât să se aplece să-i ia mâinile 
şi să încerce să-i încălzească degetele îngheţate cu ale 
lui. 

— Singurul lucru pe care pot să ţi-l spun este că 
am mai fost surprins cu alte ocazii, răspunse el, având 
grijă să nu dea vorbelor sale decât valoarea faptică. 
Copii la care personalul renunţase să spere au reuşit 
totuşi să iasă din criză. Nu se întâmplă des... dar se 
întâmplă. 

— Vrei să spui că Theo ar putea să se descurce 
singur? 

— Orice este posibil. 

Ea se încruntă retrăgându-şi mâinile şi punându-le 
în poală. 

— De ce nu spui, pur şi simplu: Theo n-o să iasă 
din asta? 

Răvăşită, Serena se lăsă într-o parte şi îşi îngropă 
faţa în îndoitura cotului. Umerii i se  scuturau 
spasmodic şi se auzi un geamăt atât de disperat, încât 
Paul tresări. Când ea îşi ridică în cele din urmă capul, el 

se abţinu să nu se dea înapoi în faţa durerii goale care 
îi răvăşea chipul. 

— După părerea mea profesională, spuse el cât 
putu de blând, sunt foarte puţine probabilităţi ca Theo 
să-şi revină. 

— Vreau să-l treceţi la a nu se reanima, spuse ea 
cu o şoaptă strangulată. Nu vreau să sufere. A fost atât 
de curajos. A mai rămas ceva ce-i putem da; un sfârşit 
al suferințelor. Vreau să capete asta. 

O imagine pluti în mintea lui Paul. Doctorul 
Merriweather, profesorul lui fumător de pipă de la 
universitatea Cornell. „De ce se tem cel mai mult 
oamenii?” a întrebat Merriweather sala cu nouăzeci de 
studenţi la medicină. „Credeţi că de moarte?” O 
pădure de mâini s-a ridicat. Dar bătrânul profesor a 
chicotit doar, spunând: „Aveţi multe de învăţat, tinerii 
măi prieteni”. 

De-a lungul anilor de internat şi rezidenţă, Paul 
ajunsese să înţeleagă ce a vrut să spună Merriweather. 
Nu moartea îl înspăimânta, ci suferinţa. Când durerea 
devenea insuportabilă, perspectivele morţii puteau 
părea binevenite, ca un camion care opreşte pe o 
şosea nesfârşită, prăfoasă şi o mână prietenoasă te 
invită să te urci. 

Instinctul profesional al lui Paul îl îndemna să o 
sprijine în ce era cea mai dificilă decizie a vieţii ei. Dar 
ceva zumzăia în mintea lui, ceva mic şi neînsemnat ca 
o muscă, lovindu-se de o fereastră şi îi spunea să nu 
renunţe. Încă nu. 

— Aş vrea să-i mai acord o zi, îi spuse el. Dacă nu 
e nicio îmbunătăţire, mai vorbim mâine. 

El vedea că ea era nesigură, că voia să-l creadă 
din nou, împotriva judecății ei. 

Asta fac eu şi cu Ellie? Sper că va surveni o 

schimbare, când ştiu că e la fel ca şi speranța că Theo 
se va face bine? 

— În regulă, oftă Serena, ştergându-şi ochii cu 
şerveţelul de hârtie oferit de el. 

— Între timp, aş vrea să te odihneşti puţin, zise el 
ridicând o mână ca să-i oprească protestele. Doar 
câteva ore. O să-i spun unei infirmiere să te trezească, 
dacă e vreo schimbare. 

Paul plecă simțindu-se mai tulburat decât fusese 
ani de zile. Fusese întotdeauna atât de al naibii de 
scrupulos să nu lase eul lui să se amestece în ce era 
mai bine pentru părinţi. Întotdeauna îşi dădea seama 
de deosebirea dintre a te lupta ca să urci dealul sau a 
duce o luptă ce ameninţa să semene cu a lui Don 
Quijote. Aici pierduse oare perspectiva? Comitea oare 
păcatul de neiertat de a amesteca viaţa sa particulară 
în deciziile profesionale? 

Se întoarse în secţie. Theo, uitându-se în sus la el 
de pe perna care ţinea un trup fără niciun pic de 
grăsime, părea că-i reproşează ceva. Paul desfăcu 
atent bandajul de pe pieptul lui şi ascultă, cu un 
stetoscop mai mic decât o jucărie, inima la a cărei 
reparare asistase. Ascultă, băiețel. Am să fac o 
înțelegere cu tine. Arată-mi că poţi. Încă un centimetru 
cub de urină şi promit că nu te abandonez. 

Paul îl examina pe bebeluşul Melendez, născut la 
douăzeci şi nouă de săptămâni, intoxicat cu 
methadone, când auzi ţiuitul unei alarme cardiace. O 
ignoră. Alarmele sunau mereu la spitalul Deacon şi de 
obicei erau provocate doar de o atingere a monitorului 
sau a copilului. Cu coada ochiului, văzu că Martha se 
apleca asupra izoletei lui Theo. Dar, în ciuda îngrijirilor 
ei, linia de pe monitorul lui cardiac rămânea dreaptă. 
Inima lui Theo se oprise. 

— lisuse! 

— Cod? întrebă Martha privirea ei îngrijorată 
întâlnind-o pe a lui. 

Paul se repezi la el şi controlă dacă funcţiona 
ventilatorul. Funcţiona. 

— Să ne asigurăm că tubul este la locul lui. 

Extubă şi, folosind un laringoscop, inseră un tub 
nou de plastic. Dădu presiune mai mare ventilării şi 
ascultă să audă o respiraţie. Nimic. 

— Adu o seringă cu epinephrin, comandă el. Şi 
aparatul de radiologie. Preia ventilarea, îi spuse 
infirmierei care li se alăturase, o jamaicană cu mâini 
mari, competente. 

înlăturând rapid, dar cu blândeţe bandajele, Paul 
puse mâinile în jurul pieptului liliputan cu cicatricea 
roşie, degetele lui întâlnindu-se la spate şi având încă 
destul spaţiu în plus. Incepu să preseze cu degetele 
mari, cu o mişcare uşoară, ritmică. Numără 
compresiunile cu ochii pe monitor, unde putea vedea 
valurile de activitate pe care le producea. 

Are toată lumea în mâinile lui, auzi Paul vorbele 
cântecului religios din capul lui şi, în acest moment, i 
se părea că întregul univers era într-adevăr în mâinile 
lui. Nu era decât apăsarea cartilagiilor fine de sub 
degetele lui, ritmul pe care îl număra în şoaptă, linia 
roşie de pe monitor care se ondula artificial. 

După câteva minute se opri şi aşteptă cinci 
secunde. Haide, la naiba, nu pot face asta la nesfârşit. 

Dar linia deveni din nou plată. Micul piept pe care 
se vedeau urmele roşii ale degetelor lui nu se mai 
mişca. 

Incepu să preseze din nou, o sută douăzeci de 
compresiuni pe minut. Haide, haide! 

Degetele începură să-l doară, apoi amorţiră. Simţi 

o picătură de sudoare pe tâmplă. Altă pauză. Nicio 
activitate. La naiba! 

— Vrei să preiau eu, doctore? întrebă Martha. 

Vocea ei îi cerea să abandoneze. 

El ignoră întrebarea. 

— Mai dă-mi o zecime de centimetru de epi, ceru 
el. 

Îşi dădea seama că Martha şi celelalte infirmiere 
schimbau priviri, când Martha injectă epinephrin în 
tubul endotraheal al lui Theo, iar el se întrebă la un 
nivel detaşat al creierului, dacă depăşise de fapt 
limitele medicale de viabilitate şi era de fapt în 
domeniul lui deus ex machina. Chiar şi Jordan Blume, 
rezidentul care se uita acum peste umărul lui Paul, 
clătinând din cap, părea că spune: Ce-i destul, e 
destul. Lasă copilul în pace. 

Paul nu le-ar fi putut explica mai mult decât i-ar fi 
putut explica Ellie cu adevărat nevoia ei arzătoare de a 
căuta un copil. Era, pur şi simplu, un lucru pe care 
trebuia să-l facă. 

Dar dacă în următorul minut nu apărea nicio 
activitate, va trebui să suspende codul. Indiferent de 
ce simţea. Paul nu-l putea supune pe Theo la un 
asemenea efort inutil, macabru. 

Acum! Încetă să apese cu degetele. Bate, /a 
naiba, bate. 

Nimic. 

Mintea îi alerga. Oare nu ţinuse seama de ceva? 
Putea oare să mai facă altceva? 

— Ar putea fi un pneumotorax, gândi el cu glas 
tare. 

Cu un ultim efort disperat, el urlă. 

— Aprindeţi luminile şi să am un transluminator. 

Ţinând aparatul de oţel la pieptul lui Theo, văzu o 

pată roşie lucitoare, acolo unde fusese prins oxigenul. 
Apucă angiocateterul şi inseră acul de care era legat. 
In câteva secunde punga mortală cu aer fu eliminată. 

Nu-şi dădu seama că îşi ţinuse respiraţia până 
când nu văzu pieptul lui Theo tresărind uşor şi linia 
roşie a monitorului începând să tresalte singură. 
Atunci, aerul ieşi din propriii lui plămâni cu o putere 
care îl lăsă puţin ameţit. 

Martha exclamă cu bucurie, dar se reţinu la 
privirea lui Jordan Blume, cu faţa lui de câine de 
vânătoare. 

— Nu-i facem niciun bine, murmură tânărul 
rezident. Oricum o să moară. 

— Poate, spuse Paul când avu putere să 
vorbească. Să-i dăm lui Theo şansa să decidă el însuşi. 

Îşi aminti promisiunea făcută Serenei, dar nu văzu 
niciun motiv s-o trezească acum. Criza trecuse pentru 
moment. Va sta de vorbă cu ea după vizită. 

O oră mai târziu, Paul o găsi dormind adânc pe 
canapeaua din camera de conferinţe, cu un braţ 
protector în jurul unei perne, de parcă îşi ţinea 
bebeluşul din vis. | se strânse gâtul şi se simţi gata să 
se prăbuşească. Reacţie întârziată, se gândi el. Nu se 
lăsase să jelească, niciodată, de la telefonul Christei 
care confirma că îşi păstra copilul. Poate că se temuse 
că Ellie, văzând vreun semn de durere la el, ar avea o 
dovadă că şi el era băgat în treaba asta la fel de adânc 
ca şi ea. 

Serena se trezi tresărind în momentul în care el îşi 
lăsă mâna pe umărul ei. Ea se ridică, clipi, alarmată şi 
jenată, ca o santinelă prinsă dormind în post. 
Trecându-şi mâna prin păr, ea şopti: 

— Theo? 

— A avut o criză, spuse Paul plat. Acum o oră. N-a 

fost timp să te chem. | s-a oprit inima, dar am reuşit 
să-l reanimăm. Acum se simte bine. 

— Ah, Dumnezeule. 

Ea îşi duse mâinile la ochi, de parcă voia să-i 
ferească de o lumină care devenise brusc prea 
puternică. Dar când se uită la el, lumina părea că vine 
de la ea. 

— Mâine, zise ea emoţionându-l cu privirea 
strălucitoare, îngrijorată. Dacă e mai rău sau la fel, 
chiar vreau să se termine. Refuz să-l mai las să sufere. 

Brusc, Paul se văzu pe el însuşi la vârsta de zece 
ani. Luptându-se cu frăţiorul lui mai mic pe pajişte, 
apoi văzându-l pe Billy, de opt ani, încovrigându-se pe 
iarbă, gâfâind şi ţinându-se de stomac. 

— Billy, purceluşule, urlase el. Ti-am zis să nu 
mănânci toată cutia. 

Dar apoi, Paul şi-a dat seama că era ceva mai 
serios decât că lui Billy îi era rău pentru că mâncase 
prea multe stafide trase în ciocolată. Uitându-se la faţa 
albă, convulsionată, a fratelui său, Paul strigă după 
mama lor, simțind o umbră trecând deasupra lui. Nu 
putea exprima sentimentul în cuvinte, dar şi-a amintit 
de asta un an mai târziu, când Billy a murit de 
leucemie. 

Doar că, acum, acel ceva pe care nu-l putea numi 
îi şoptea: „Aşteaptă, aşteaptă!” 

— Mâine, promise el. 


— l-a trebuit un an ca să facă toate fotografiile 
astea, zise Georgina, aplecându-se atât de aproape, 
încât marginea umedă a paharului ei atinse mâneca lui 
Paul. 

Ochii ei albaştri, vioi îl priveau pe Paul de pe faţa 

brăzdată de riduri fine. 

— A călătorit prin toată Europa, continuă ea, s-a 
oprit la marginea şoselelor cu aparatul ei de fotografiat 
Nikon. Aţi mai văzut vreodată aşa ceva? 

Paul nu mai văzuse. lar dacă prietena lui Ellie nu l- 
ar fi bătut la cap să vină la expoziţia de fotografii a 
nepoatei ei, putea trăi şi fără asta. Dar expoziţia era 
într-o mansardă la intersecţia străzii 25 cu Sixth 
Avenue, la mică distanţă de apartamentul lor, aşa că, 
după cum subliniase Ellie, îi vor face o favoare 
Georginei. Nu că n-ar fi găsit expoziţia interesantă şi 
de avangardă - fotografii de manechine din magazine 
în toate poziţiile şi fundalurile. Problema era că Paul 
era atât de ostenit, încât, dacă ar fi putut să se sprijine 
de un stâlp susţinător al mansardei, ar fi adormit mai 
repede decât durează să faci o fotografie. 

Se uită în jur la mulţimea de vreo şaizeci de 
persoane - majoritatea oameni pe care nu-i recunoştea 
- mişcându-se printre piedestale de diferite înălţimi, pe 
care pozau manechine stilizate. Georgina sporovăia 
despre faptul general că proprietarul acestei mansarde 
cu prezentare de manechine i-a închiriat spaţiul acesta 
nepoatei ei, deşi adresa nu prea mondenă a făcut ca 
anumite persoane să nu vină. 

_ — Imi place fotografia de la Harrods, spunea Ellie. 
Imi reaminteşte cu adevărat de Londra. 

— Exact. Ştiţi că Alice a trebuit practic să 
mituiască un poliţist ca s-o lase să stea în mijlocul 
circulaţiei şi să facă fotografia asta? Soţul ei aproape 
că a făcut un atac de cord când a auzit asta. Era luna 
lor de miere, ştiţi. 

Ea chicoti şi sorbi din băutură. 

Georgina purta unul dintre  caftanele «i 
omniprezente, acesta fiind din mătase aurie cu model 

de batic, care îl făcea să se gândească la picturile 
preistorice din peşteri. Cercei grei, ce păreau indieni, îi 
lungeau loburile urechilor, iar colierul din jurul gâtului 
părea că e destul de greu ca să o răstoarne. Dar 
aspectul inducea în eroare, Paul ştia asta. Vara trecută, 
la aniversarea celor optzeci de ani ai ei, Georgina se 
dusese în excursie în Himalaya. 

— Asta îmi aminteşte de luna noastră de miere, 
spuse Ellie întorcându-se spre Paul cu un zâmbet. ÎI ţii 
minte pe şoferul nostru de taxi în drum spre Louvre, 
cel care a intrat într-o cursă de încetineală cu prietenul 
lui? 

— Îmi amintesc că l-ai scuturat într-o franceză 
foarte proastă, zise Paul. 

— A avut noroc că n-am făcut-o în engleză. 

Uitându-se la Ellie, a Paul gândi: Doamne, ştie ea 
oare cât e de frumoasă? În costumul ei ciocolatiu de 
comandă şi cu bluza de culoarea cafelei cu lapte 
trebuia să arate şic. Dar, ca şi jaluzelele fixate ca să 
lase doar o parte din lumină, eleganța ei dezvăluia 
doar o parte din frumuseţea ei. 

Brusc, în ciuda tuturor celor intervenite între ei în 
aceste ultime săptămâni, el o dori. Cu disperare. Se 
simţea ca un adolescent la prima întâlnire, dorind pe 
cineva la care nu putea ajunge. Oare şi ea îl dorea? 
Nici măcar nu se sărutaseră de o lună... dar în seara 
asta păruse ca altă dată, relaxată, chiar flirtase puţin. 
Doamne, ar fi dat orice să fie acum acasă, în pat cu ea. 

— Ah, mi-am amintit! exclamă Georgina, 
agăţându-se de încheietura mâinii lui Ellie. Simpozionul 
de la Lucerna de luna viitoare, vii cu noi? Te rog, spune 
că da. Am vorbit cu Henry despre grupul tău cu SIDA. 
El consideră că ar fi o temă minunată. 

Ellie ezită. 

— Pot să-ţi răspund mai încolo, în cursul 
săptămânii? Am un program foarte încărcat acum, dar 
am să văd ce pot face. 

— Asta e o scuză, ştii doar, spuse Georgina şi, un 
moment, Ellie arătă de parcă minciuna îi fusese 
descoperită. 

Se relaxă, în timp ce bătrâna doamnă o certa. 

— Cât timp a trecut de când niciunul din voi nu și- 
a luat o vacanţă? Asta ar fi scuza perfectă ca după 
aceea s-o ştergeţi într-un han ascuns din Alpi. 

— Nici acum n-aş spune nu şi unui Holiday Inn, 
glumi Paul. Dar ştia, după privirea pe care i-o aruncă 
Ellie, că nu se lăsase păcălită. 

Dar el zâmbi luminos, crezând poate că era posibil 
ca ei să adune fragmentele vieţii lor şi să meargă mai 
departe, şi zise: 

— Sună minunat. Am să încerc cu adevărat, 
George. 

— Bine. Acum mergeţi, aruncaţi o privire rapidă, 
de politeţe, şi sunteţi liberi. V-aţi făcut datoria venind 
şi e tot ce poate aştepta strălucita mea nepoată la 
prima ei expoziţie - destulă căldură umană ca să 
înlăture frigul. 

— A fost chiar atât de vizibil? murmură Paul când 
îşi făcură drum printre trupurile îngrămădite în faţa 
fiecărui exponat. Simt că mi-ar prinde bine o lună de 
somn, dar nu-mi place să mă gândesc că mă plimb pe- 
aici arătând ca domnul Personalitate. 

Ellie se dădu înapoi, analizându-l cu ochi care 
aveau prima strălucire adevărată pe care o văzuse de 
câteva săptămâni. N 

— Arăţi ca un bărbat elegant, cu bani mulţi. Imi 
place în mod special nasturele care îţi lipseşte la haină. 

— N-am avut timp să-l cos, zise el uitându-se la 

haina lui sport cu dragostea rezervată hainelor lui 
foarte vechi. 

Ea atinse locul unde lipsea nasturele hainei, 
zâmbind în sus spre el. 

— Ce-ai zice să mă inviţi la cină la cel mai elegant 
restaurant din preajmă? 

Paul se luptă să-şi stăpânească dorinţa. Era exact 
ca pe vremuri. Ellie flirta şi el cădea în plasă. Chiar şi 
ridurile obosite din jurul gurii ei păreau că s-au 
micşorat. Şi nu scosese o vorbă despre adopţiune, de 
când se certaseră pentru asta. Era posibil oare că, 
având o oarecare perspectivă, să renunţi? Sau pur şi 
simplu el se înşela? 

O luă de braţ şi îi aruncă zâmbetul cel mai sexy, ă 
la Jean-Paul Belmondo. 

— Am crezut că n-o să-mi ceri asta niciodată. 

Ghicise ea oare cât de mult o dorea? Destul ca să 
sară peste cină şi s-o ducă acasă chiar în clipa asta? 
Poate, dar el ştia că trebuia s-o ia încet, să o facă să se 
simtă sedusă. 

La restaurantul Ba//room, două colţuri mai încolo, 
s-au umflat cu apetitive şi s-au îmbătat cu sangria, 
ascultând flamenco la chitară. Paul uită cât de obosit 
era şi reuşi chiar să nu se gândească prea mult la 
Theo. Şi-a permis, pur şi simplu, să se simtă fericit, 
chiar dacă ştia că dimineaţa următoare îi va aduce mai 
mult decât o mahmureală şi poşta de vineri. 

Starea de spirit se menţinu şi când se întoarseră 
pe jos acasă, ţinându-se cu braţul de talie, până când o 
ploaie bruscă îi făcu să alerge ultimul colţ şi jumătate, 
până la casa lor. 

— Ah, la naiba, pantofii mei noi au să se strice, 
strigă Ellie uitându-se cu disperare la pantofii de 
antilopă în timp ce alerga. 


119 


Paul nu se opri să se gândească. Văzând balta de 
pe trotuar din faţa lor, se întoarse spre Ellie şi, cu un 
efort puternic, o ridică în braţe. Ea scoase un țipăt care 
era pe jumătate încântător şi pe jumătate avertizare - 
în fond nu era o femeie elegantă apoi îşi aruncă 
braţele în jurul gâtului lui şi îşi îngropă faţa în umărul 
lui. 

Paul, chiar blestemându-se că nu făcuse mai mult 
sport în tinereţe, se trezi prins în eroismul prea 
amplificat al acţiunii lui. Ştia că era o prostie, dar, la 
naiba, nu se simţea arthurian. Totuşi, minunata 
greutate a lui Ellie în braţele lui era o realitate ca şi 
căldura ei care îl încălzea prin straturile hainelor lor 
ude. Doamne, simţea ea oare cât de mult o dorea? 

— Eşti nebun, ştii? Ea râse când el o lăsă jos la 
intrare. Puteai să-ţi distrugi spatele. 

— Ei, asta ar fi fost o ruşine... având în vedere ce 
am în gând, o tachină el. 

— Ei, ce-ar putea fi? 

Un zâmbet îi juca pe buze. 

În clipa în care au ajuns înăuntru, ea îşi aruncă 
pantofii râzând, îşi scutură capul şi părul ud şi îl stropi 
cu picături reci. Luând-o în braţe şi sărutând-o, Paul 
simţi gustul rujului şi al condimentelor... şi ceva mai 
mult, o dulce cedare care îl făcu să respire greu. 

Se încurcă în nasturii pardesiului ei. Îşi aminti că 
atunci când sărutase prima oară o fată la uşa ei, pe 
Jean Woollery, de la şcoala Holy Cross, aceasta luase 
discret în palmă guma pe care o mesteca şi apoi, de 
emoție o lipise de spatele hainei lui bune, albastră. 
Doar că acum, cu Ellie, nu se simţea ca un puşti 
excitat. Pe lângă hainele ude, era inundat de amintiri - 
despre momentul în care au făcut dragoste în toaleta 
neîncăpătoare a unui avion 747, în drum spre Orly; 

când intrase în bucătărie la două noaptea şi o găsise 
pe Ellie goală, mâncând fericită o piersică, cu pieptul 
lipicios de zeama care îi curgea din bărbie; când 
stătuseră la fereastra camerei de zi iarna trecută pe o 
furtună de zăpadă şi se ţineau de mână urmărind 
fulgerele care transformau strada de jos într-o cupolă 
de sticlă şi zăpadă. 

Ellie îşi scoase îmbrăcămintea râzând, aruncând-o 
lângă uşă, ca o grămadă umedă. Uitându-se la ea 
goală, doar cu şiragul de perle pe ea, cu apa care Îi 
picura pe gât şi pe sâni, o dorea mai mult ca oricând. 
Mai mult decât putea exprima. 

El îşi înclină capul şi linse picătura de ploaie care 
atârna de un sfârc, ca o mică bijuterie. Ea tremură şi el 
văzu că avea pielea ca de găină. Ea atinse uşor 
creştetul capului lui. Da, părea să spună presiunea 
blândă a degetelor ei când el făcu cercuri cu limba. 
Aşa. Ca înainte... 

Fuseseră atât de preocupaţi să se lupte cu morile 
de vânt, încât pierduseră din vedere ce anume îi 
făcuse să dorească să fie o familie. Incepuseră să 
numere zilele până la mijlocul ciclului ei. Înainte, 
robotul, cu telefonul pus la minimum, o făcea să se 
încordeze sub el. Uitaseră cum să facă asta... jocul. 

— Aici? 

Ea ridică o sprânceană când el o trase în mijlocul 
camerei de zi, în faţa canapelei pe care atârnau acum 
hainele lui aruncate pe spătar. 

— E prea rece? întrebă el sărutându-i întâi o 
pleoapă, apoi cealaltă. 

— Mmm! Nu, acum. 

Ea se strânse în jurul lui ca pentru a închide orice 
locuri pe unde putea pătrunde frigul. 

El zări reflectarea lor frântă pe placa de sticlă a 

măsuţei de cafea când o lăsă jos pe covor. 

Era culcată pe spate, cu părul ud răsfirat în jurul 
capului, iar lumina din hol îi lăsa în umbră o jumătate 
din faţă. Paul aproape crezu, aproape, că ar putea 
reuşi, ar putea să-l facă la loc pe Humpty Dumpty. 

O posedă mai curând decât intenţionase, nu 
pentru că nu se putea reţine, ci pentru că Ellie, în clipa 
când el îşi cobora gura spre stomacul ei, îl apucă de 
cap cu ambele mâini şi îl trase sus cu blândeţe, apoi, 
desfăcând picioarele, îşi arcui şoldurile ca să-l 
primească. Ea era gata pentru el. 

Paul se mişcă încet, cu precauţie, pentru că acum 
se reţinea. Doamne, ce bine era! Să dorească tare şi să 
ştie că îi era la îndemână, că putea să o aibă când 
vrea. 

Acum, ea îşi înfăşurase picioarele în jurul lui, iar 
minunatele ei şolduri, despre care ea credea că erau 
prea late, se mişcau cu o nouă dorinţă, dându-i ultimul 
imbold. 

După aceea, stând împletiţi cu unul dintre 
genunchii lui prins lângă piciorul măsuţei de cafea, 
Paul o simţi că tremură. 

— Ţi-e frig? şopti el şi o simţi clătinând din cap. 
Apoi, cu groază, văzu că ea plânge. Se ridică într-un 
cot şi se uită la ea, atingând locul de pe tâmpla unde o 
lacrimă dispărea în părul ei ud. 

— Ellie! 

— Îmi pare rău. 

Vocea ei era mică şi aspră, ca atunci când era 
furioasă pe ea însăşi. 

— Am jurat că n-o să fac asta. Doamne, sunt ca o 
placă spartă. 

El se încordă. /isuse, nu, nu acum! 

În loc să-i răspundă, o strânse în braţe. 

— Nu pot, Paul. Am încercat. Am vorbit chiar şi cu 
Georgina despre asta. 

Vorbea lângă gâtul lui, vorbele ei fiind înăbușite. 

— Nu mă pot opri să nu mă gândesc la asta. 

— Ellie, nu. Nu acum. 

El se  strădui, ridicându-se în genunchi. 
Tremurând, lăsându-se pe călcâie, se uită fix la ea şi 
brusc nu-i plăcu ce vedea, gura ei încăpăţânată, felul 
cum îl priveau ochii ei, zăpăciţi, că el nu vedea ceea ce 
ea vedea atât de clar. 

— Paul, am vorbit azi cu Leon. A zis că o să 
tatoneze. 

— Fără măcar să-mi spui, ai vorbit cu el? 

Leon era avocatul care o găsise pe Christa. 

Paul se ridică atât de repede, încât sângele care 
se scurse din capul lui îl făcu să ameţească. Era 
conştient acum de goliciunea lui într-un mod neplăcut. 
Apucă pantalonii şi îi trase pe el, aproape fără să 
observe că mai erau umezi. Furia îl cuprindea tot mai 
mult. 

Ellie se ridică în fund, încrucişându-şi picioarele. 

— Îţi spun acum. 

Calmul ei îl înfurie şi mai mult. 

— Îmi spui, dar nu discuţi cu mine? Sigur, înţeleg. 
Ce vreau eu nu contează nicio iotă în treaba asta. 

— AŞ dori să nu vezi lucrurile în felul ăsta, spuse 
ea arătând disperată şi îndurerată. 

— De ce? întrebă el. Pentru că vrei ca să fiu parte 
la asta în aceeaşi măsură ca tine - sau pentru că ar fi 
mult mai simplu dacă m-aş mulţumi să-ţi fiu alături? 

Ea tresări şi el văzu ceva întunecat în ochii ei. 

— Asta a fost o întrebare... sau doar o lovitură sub 
centură? întrebă ea cu vocea rece, profesională. 

— Îmi pare rău, se scuză el. A fost o lovitură sub 

centură. Dar, la naiba, Ellie, nu înţelegi. Dacă vrei ca 
noi să fim o familie, cum poţi ignora, pur şi simplu, ce 
simt eu? 

Un lung moment fu țintuit de privirea ei fixă, 
gânditoare, până ce ea vorbi, în cele din urmă: 

— Credeam că doreşti un copil, spuse ea blând. Şi 
nu doar să mă faci pe mine fericită. 

— Doresc... dar nu atât de tare ca tine. 

Paul simţi că se mişcă ceva în el, o înţelegere care 
mergea mai adânc decât ce rosti cu glas tare. 

— lisuse, asta-i problema, nu-i aşa? Suntem într- 
un punct mort. 

— Aşa se pare. 

El vedea că ea se lupta să nu plângă. 

— Şi încotro o luăm acum? 

— Tu eşti cea care întreabă. 

— De parcă ar fi la fel de uşor ca şi când aş ieşi pe 
uşa asta. 

El auzi ironia amară din vocea sa. 

— Poate că este. 

Privirea ei era plată, nemişcată. 

— Îmi ceri să plec? 

— Poate ar fi cel mai bun lucru. 

El o privi fix, vorbele neînregistrându-se la 
început. Nu părea posibil, după ceea ce făcuseră acum 
împreună. Făcuseră dragoste de atâtea ori, încât, dacă 
ar fi fost alăturate, ar fi alcătuit un şirag de perle de 
zece ori mai lung decât cel pe care-l purta Ellie în jurul 
gâtului. Se uită neîncrezător cum Ellie se ridică grațios 
în picioare, cu ochii strălucind de o furie rănită. El se 
mai uită o dată, ochii întunecându-i-se de ceea ce 
putea fi oboseală, dar erau mai curând lacrimile pe 
care şi le reţinea cu mândrie bărbătească. Se gândi la 
Serena Blankenship, care luase o decizie care probabil 

că o ucidea, dar simţea că trebuia să o ia. A nu se 
reanima! 

— Dacă ai nevoie de mine, mă găseşti la spital, îi 
spuse el luându-şi cămaşa şi haina şi îndreptându-se 
spre uşă. 


La spitalul Deacon, nu exista conceptul de zi şi 
noapte. Acolo soarele nu răsărea şi nu apunea 
niciodată, iar _ infirmierele şi rezidenții nu plecau 
niciodată acasă, ci doar chipurile se schimbau cu 
fiecare tură. Totuşi, când intră în camera cu lumină 
fluorescentă, lui Paul i se păru că şi acei copii mici şi 
fragili ştiau deosebirea. La trei noaptea, păreau că 
dorm mai adânc, respirând cumva mai liniştit, 
monitoarele fiind tăcute. 

Era probabil o iluzie, îşi spuse în sinea lui, 
provocată de somnul lui tulburat în camera de odihnă 
a rezidenţilor. Apropiindu-se de incubatorul lui Theo, 
simţi cum i se încordează stomacul. Ce va găsi? 
Bilirubina urcată în pod? Oxigenul ridicat? 

Theo era treaz. Ochii lui albaştri, luminoşi, 
subliniaţi de riduri care îl făceau să arate precum cel 
mai mic profesor din lume, părea să-l fixeze pe Paul cu 
o expresie care parcă spunea: Ei, ce se mai întâmplă 
aici? 

— Bună, micuţule, murmură Paul atingând o 
palmă micuță şi simțind că aceasta se strânge în jurul 
degetului lui ca un embrion de stea de mare. Simţi o 
mică speranţă în piept. 

Culoarea lui Theo era mai bună, nu chiar atât de 
galbenă, iar Lee Kingsley, infirmiera de zi, înregistrase 
în fişa lui o cantitate de urină de un centimetru şi 
jumătate cub pe oră, mult peste ziua precedentă. 
Rezultatele ultrasunetelor erau şi ele încurajatoare. Nu 

sângera. Paul se uită la cifre clipind, de parcă voia să 
le poată fixa. Pur şi simplu nu credea ce vedea. 

Al naibii de incredibil. Nu chiar un miracol, dar o 
îmbunătăţire semnificativă. Rinichii lui Theo 
funcționau. Scăzuse bilirubina. Oxigenul era 
neschimbat. 

Theo se făcea mai bine cu forţe proprii. 

Paul simţi că nivelul oxigenului lui crescuse, 
ameţindu-l. 

— Ţine-te bine, prietene, e-n regulă. 

Theo îl privi cu aerul acela înţelept, profesoral. AP, 
da, părea că spune, tu arăţi ca un rahat. 

Paul simţi că gura i se strâmbă într-un zâmbet 
larg, chiar dacă ochii i se umplură de lacrimi. Cum 
naiba poate să arate un tip când tocmai şi-a părăsit 
nevasta? Adevărul era că îi trebui fiecare gram de 
rezistenţă pe care o avea ca să nu o sune pe Ellie şi să- 
isună că ar fi o greşeală dezastruoasă să se despartă. 

Dar toată lumea gândise că era o greşeală să-l 
salveze pe Theo... şi uită-te la el, nu ieşise încă din 
pădure, dar era pe drumul bun. 

Brusc, Paul îşi aminti de mama lui veghind la patul 
lui Billy, tricotând un şal care părea că nu se mai 
termina. Aproape că putea auzi clinchetul andrelelor ei 
în timp ce lucra cu furie, de parcă activitatea ei 
continuă îl menținea cumva în viaţă pe fiul ei. Până la 
urmă, nimic nu l-a putut salva pe Billy. Dar acel şal i-a 
ţinut cald lui Paul în nopţile în care a avut febră şi 
păturile lui nu erau suficiente să înlăture frigul. In 
mintea lui, îl vedea întins pe spătarul canapelei mamei 
şi tatii din casa lor de pe plajă, de la Montauk, unde s- 
au mutat când tata s-a pensionat. 

N-o va suna pe Ellie. Dar nu va înceta să creadă 
că şi din asta ar putea ieşi ceva bun. 

Ea ar putea totuşi să se răzgândească. 

Sau el s-ar putea răzgândi. 

— Doctore Nightingale? 

O voce uşor plângătoare îl făcu să se răsucească. 

Serena Blankenship, într-o rochie imprimată, cam 
şifonată, se uită la el cu o privire fixă. Părul ei de 
culoarea mierii erau zburlit după somn. 

— Paul, o corectă el blând. Te rog, spune-mi Paul. 

Părea o prostie să se menţină la formalism după 
atâta timp. 

— Atunci, Paul, s-a... s-a produs vreo schimbare? 

Paul inspiră, avertizându-se că ar fi o uriaşă 
greşeală să o lase să devină prea optimistă când 
prognoza lui Theo era departe de a fi bună. Cu toate 
astea... 

— De fapt, a fost, îi spuse el cu o voce normală. 
Unele îmbunătăţiri, dar nu m-aş emoţiona prea tare 
deocamdată... Mai vedem o zi sau două. Dar pe baza a 
ce-am văzut, e posibil să facă o cotitură. 

Serena se uită fix la el un moment, înainte de a 
izbucni în lacrimi. 

Paul făcu un pas înainte şi o luă în braţele lui 
capabile, gândindu-se în acest timp la Ellie, amintindu- 
şi cât de neajutorat se simţise în faţa durerii furioase a 
soţiei sale. Doar că lacrimile Serenei erau de bucurie. 
Mica ei fereastră de speranţă se mai deschisese o 
fracțiune, destul ca să zărească o clipă un viitor pe 
care nu îndrăznise să şi-l închipuie. Era oare un egoism 
din partea lui Ellie să vrea acelaşi lucru? Nu, se gândi 
el îndurerat. Ea avea tot atâtea drepturi să fie mamă 
ca şi Serena. Poate şi mai multe. Dacă el ar fi putut să-i 
dea acest lucru, ar fi făcut-o, la fel cum a reuşit cumva 
să-l ţină în viaţă pe Theo. Dar nu putea. Fizic, mental, 
emoţional, pur şi simplu nu putea. Şi ah, lisuse, cât de 

tare îl durea! 

Cum o ţinea pe Serena sub luna falsă a lămpilor 
fluorescente, însoţită de ţiuitul slab al monitoarelor şi 
de oftatul ventilatoarelor, Paul se întrebă, un moment, 
cine pe cine reconfortează. 

Curios, se trezi că se gândeşte la copila pe care o 
pierduse soţia lui... bebeluşul care acum trebuia să fie 
o tânără femeie, dacă trăieşte. O vedea în mintea lui, o 
femeie care seamănă mult cu Ellie, aşa cum era 
aceasta când a întâlnit-o el. Era oare la fel de hotărâtă 
ca şi Ellie? La fel de puternică, de iubitoare şi de 
pasionată? 

Spera ca, oriunde şi oricine era, fiica lui Ellie să 
ştie măcar undeva, adânc, în inima ei, că mama ei a 
iubit-o şi a dorit-o la fel de mult pe cât dorea femeia 
care plângea în braţele lui, ca fiul ei să trăiască. 


Capitolul 5 


— Uite! Uite, caii! 

Fetiţa în şort roz şi bluză de bumbac cu ursuleţi o 
trase de mână pe Skyler şi arătă spre parada care 
înainta pe Fifth Avenue sub soarele torid de iunie. 

Skyler zâmbi, uitându-se în jos la Tricia, o fetiţă de 
cinci ani, fiind izbită de asemănarea ei cu tânărul 
Mickey, având părul negru, ondulat, şi ochi mari, 
căprui. Tricia arăta mai mult ca fiind fiica lui Mickey 
decât nepoata ei. Urmând privirea încântată a fetiţei, 
Skyler zări caii. Patru cai uriaşi murgi, călăriţi de patru 
poliţişti în uniformă, cu cămăşi cu mâneci scurte şi 
pantaloni de călărie, mişcându-se în şir indian între 
baricadele poliţiei şi marginea paradei. Alături de 
Mickey şi Derek, un băieţel de şapte ani, fratele Triciei, 
Skyler vedea destul de bine parada de pe trotuarul 

între Fifth Avenue şi Strada 50. Acum se apropia o 
fanfară a unui liceu, membrii ei fiind îmbrăcaţi în roşu 
şi galben. Cântau ceea ce ea bănuia a fi imnul polonez, 
tare şi nu prea bine, dar ea îi aplaudă împreună cu 
mulţimea care se înghesuia pe trotuar. 

Când Mickey o invitase sâmbăta asta să o ajute 
să-i plimbe prin oraş pe nepotul şi nepoata ei, Skyler a 
fost de acord doar ca să-i facă o favoare - altfel, 
Mickey ar fi avut dificultăţi să aibă grijă de doi copii. 
Lăsată în pace, Skyler ar fi preferat totuşi o zi în care 
să nu facă nimic. Încă îşi mai revenea după runda de 
petreceri şi sărbătoriri în familie care au urmat după ce 
a absolvit la Princeton, în urmă cu două săptămâni. lar 
poimâine avea să înceapă slujba ei de vară obişnuită la 
clinica veterinară Northfield, în afară de antrenamentul 
greu pentru concursul Wilton Clasic, care urma să aibă 
loc peste două săptămâni. 

Dar excursia - „făcuseră” deja Empire State 
Building şi Rockefeller Center - se dovedise a fi mult 
mai distractivă decât se aşteptase. Mai întâi, Tricia şi 
Derek erau adorabili amândoi, mici şi iuți ca 
maimuţele. Apoi, grija pentru copii o împiedicase să se 
gândească prea mult la Prescott. Pres - ah, Doamne, 
ce-o să-i spun? 

Ferindu-şi ochii de soarele strălucitor, Skyler 
urmări un grup de dansatori populari în costume 
colorate cu mâneci bufante. De fapt, nu-i vedea, ci se 
gândea la aerul rănit din spatele zâmbetului încordat al 
prietenului ei când a condus-o acasă sâmbătă seara. 
Ce spusese ea oare atât de teribil? Putea să o fi 
avertizat. Dar să o ceară aşa din senin în căsătorie, la 
ce se aştepta? După ce a trecut peste şocul iniţial - 
ceea ce nu trebuia să fie chiar aşa un şoc, având în 
vedere că ei erau împreună de cinci ani - Skyler făcuse 

un lucru pentru care era cunoscută: reacţionase aşa 
cum îi spusese Mickey cândva că dă cu bâta-n baltă, 
mormăind: „Pentru ce?” 

Acum, Skyler tresări din nou închipuindu-şi cum 
trebuie să fi sunat asta. Bineînţeles că dăduse 
explicaţii că nu avusese intenţia să spună chiar aşa. 
Dar că nu se aştepta să se căsătorească atât de 
devreme. Abia terminaseră colegiul. Ea va începe la 
toamnă facultatea de medicină veterinară la 
Universitatea din New Hampshire. El va urma dreptul. 
Ce atâta grabă? 

Nicio grabă, o asigurase Prescott cu vocea lui 
liniştitoare, calmă. Nu trebuiau să fixeze data 
căsătoriei, putea să fie peste ani de zile, dacă ea 
dorea. El s-ar simţi însă mai bine dacă ar fi logodiţi. 
Lucrurile nu vor trebui să fie diferite faţă de acum, în 
afară de faptul că ea va purta un inel. 

Skyler promisese că se va gândi la asta. 

Trebuia să-i dea răspunsul diseară, dar ea încă nu 
se hotărâse. Tot ce ştia era că o săptămână agonizantă 
de gândire o lăsase uşor nemulțumită şi cu o durere de 
cap care nu voia să treacă. 

Ah, de ce a trebuit să strice Prescott un lucru bun? 

Ea îl iubea, nu se putea nega lucrul ăsta. Şi, mai 
mult, le plăceau aceleaşi lucruri: caii, câinii, opera şi ce 
era în legătură cu Franţa. Fără a mai vorbi de faptul că 
familiile lor erau atât de apropiate, de parcă ar fi fost 
rude. Familia Fairchild îşi făcuse vacanţele împreună 
cu familia Sutton în fiecare vară, la Cape Cod, iar 
familia Sutton folosea adesea loja familiei Fairchild. 

Dar ceva o reţinea pe Skyler. Ceva ce nu-şi putea 
explica nici ei înseşi. Adânc, în sinea ei, nu se putea 
opri să nu simtă că a se mărita cu Prescott ar fi ca o 
căsătorie... cu un frate. 

Skyler îşi dădu seama că o mână mică o trăgea, 
dar de data asta i-a trebuit un moment sau două, ca 
să-şi poată concentra atenţia la faţa animată, cu pielea 
măslinie a Triciei. 

— Vreau să mângâi căluţul! Te rog. Skyler, pot să 
mângâi căluţul? întrebă fetiţa când apăru o altă 
pereche de poliţişti călare. 

— Nu acum... poate după paradă, răspunse ea. 

Lângă cotul ei, ţopăind ca să vadă mai bine, era 
Mickey în şort şi bluză, cu mâinile sprijinite de umerii 
arşi de soare ai nepotului din faţa ei. Derek, o imagine 
ceva mai înaltă a surorii sale, în pantaloni scurţi, largi, 
se uita cu ochi ficşi, şi cu gura căscată la polițistul 
călare ce trecea prin dreptul lor, de parcă îl vedea pe 
supereroul lui din desenele animate devenit realitate. 

Mickey îi aruncă lui Skyler o privire amuzată şi 
spuse cu voce joasă: 

— Vrea să fie poliţist din momentul în care a 
început să vorbească. Fratele meu începe să creadă că 
are o problemă. Stai să vezi când Derek o să înceapă 
să vorbească de poliţia călare. 

— Nu râde... dacă nu reuşesc la facultatea de 
medicină veterinară, s-ar putea să vreau şi eu slujba 
asta, glumi Skyler. 

Mickey chicoti. 

— Sigur, parcă te şi văd; ofiţer Sutton, la slujbă. ŢI 
s-ar potrivi ca icrele negre cu păstramă şi fulgi de 
ovăz. 

Skyler nu răspunse. Mickey glumea, desigur, dar 
uneori lovea adânc, până la os. În cazul de faţă, 
nimerise exact la ţintă. Eu aş arăta acolo ca un buboi, 
se gândi ea cu tristeţe. 

De ce te-ar deranja? îi şoptea altă voce în cap. O 
să te căsătoreşti cu Prescott, ştii că da... până la urmă. 

Și lucrul cel mai nepotrivit pe care ai să-l faci fată de 
familia Fairchield o să fie că o să tratezi cai. 

Skyler voia să aducă argumente acelei voci. 
Trecuse prin viaţă fără să pună sub semnul întrebării 
ceea ce mulţi considerau a fi dreptul ei prin naştere, 
dar la Princeton s-a vindecat de asta, în cei patru ani 
de viaţă în dormitoare cu fete care făceau fără ruşine 
paradă de numele lor, de cluburi selecte şi de tradiţii. 
Chiar şi oraşul Princeton o iritase. Cu magazinele lui 
elegante, cu restaurante scumpe şi case graţioase 
umbrite de copaci era o altă versiune a Northfield-ului. 
Când termină studiile, Skyler se întreba jenată dacă nu 
cumva bogăţia îţi aducea un fel de bilet pentru un parc 
unde totul era perfect, ca într-un tablou, şi toată lumea 
părea mulţumită, un parc care se întinde în toată ţara, 
în regiunile cele mai exclusive, astfel încât să te mişti 
din oraş în oraş fără să simţi că nu eşti la locul tău. 

Dar nu asta îşi dorea Skyler. În ultima vreme, 
simţise o nelinişte interioară, un impuls mai adânc şi 
pe care nu-l putea defini. Şi poate că din cauza asta nu 
se grăbea să se logodească. Şi de ce, în momentul 
acesta, simţi brusc dorinţa să se alăture grupului de 
spectatori care începuseră în mod spontan un mic 
dans? 

— Trebuie să fac pipi, se văicări Tricia. 

— O duc eu, se oferi Skyler. Ştiu unde, sunt 
toaletele la Saks. Obişnuiam să mă ascund acolo când 
mă ducea mama să-mi cumpere haine noi. 

Dar Mickey nu o ascultă pe Skyler, căci era prea 
ocupată să se uite la polițistul călare care îşi înfrânase 
calul, oprindu-l în faţa baricadei poliţiei la vreo 
cincisprezece metri de locul unde stăteau ele. Fluieră 
încet. 

— Doamne... uită-te ce braţe are ăla. Arată de 

parcă ar mânca nişte cărămizi la micul dejun. 

Skyler era obişnuită ca Mickey să facă asemenea 
comentarii, dar, în secret, consideră că interesul 
prietenei ei faţă de sexul opus era excesiv. Cu toate 
acestea, privirea ei fu atrasă de polițistul în cauză. Va; 
de mine, se gândi ea. Statura lui amintea de Marlon 
Brando în tinereţe, într-unul din filmele ei favorite, Un 
tramvai numit dorință. Pielea lui bronzată căpătase 
nuanţe de umbre pe braţe care - trebuia să 
recunoască - erau destul de impresionante. Nu prea îi 
vedea faţa sub cască, vizor şi ochelarii de soare, dar 
nu arăta că ar avea probleme ca să obţină o întâlnire. 

Impresia, deşi rapidă, îi rămase în minte în timp 
ce se întoarse şi ţinând-o strâns de mână pe nepoata 
lui Mickey se întoarse şi începu să-şi facă drum prin 
mulţime spre intrarea cu marmură de la Saks, la o 
distanţă nu mai mare de cinci metri de la rigolă. 

Skyler nu făcuse decât câţiva paşi, când se uită 
întâmplător înapoi peste umăr... şi zări ceea ce uitase 
Mickey prinsă de spectacolul parăzii. Micul Derek, de 
şapte ani, trecuse pe sub baricada albastră din faţa lui. 
Se îndrepta direct spre calul poliţistului. În timpul ăsta, 
tânărul Marlon Brando se învârtea larg, încercând să 
reţină un grup de adolescenţi neastâmpăraţi. Polițistul 
nu-l putea vedea pe Derek cel iute ca o maimuţă 
venind spre el. 

Ah, Doamne, o să-l calce în picioare pe Derek! 
Inima lui Skyler se ridică în gât. 

Fără să se gândească, Skyler o împinse pe Tricia 
în direcţia lui Mickey şi se repezi după băieţel, care era 
la câţiva centimetri depărtare de un os rupt sau o 
lovitură în cap. O femeie încărcată de sacoşe de 
cumpărături apăru în faţa ei. Un bărbat uriaş o împinse 
cu cotul în coaste, aprinzând o ţigară. Skyler călcă pe 

cineva pe degete şi fu atenţionată de un țipăt puternic. 
În clipa când văzu o deschidere în zidul de trupuri, se 
aplecă şi trecu pe sub baricadă. Şi altcineva trebuie să- 
| fi văzut pe Derek, pentru că o femeie strigă. 

— Fii atent! 

Skyler îl văzu pe poliţist răsucindu-se în şa ca să 
vadă ce se întâmplă, pierzând astfel contactul cu gura 
calului. Murgul se dădu înapoi şi acum ah, Doamne. 

Derek era sub el. 

Atunci, unul dintre adolescenţi, un băiat cu cap în 
formă de glonţ, care era clar că nu ştia nimic despre 
cai, decise s-o facă pe Arnold Schwarzenegger. Urlând 
ca un cowboy şi dând din braţe, încercă să-l sperie pe 
murg ca să se depărteze de băieţel. /dďdiotul! Calul şi-a 
lăsat urechile spre spate şi a dat din cap. Polițistul îl 
ţinea în frâu scurt şi totul ar fi fost bine, dacă unul 
dintre prietenii fără minte ai lui Schwarzenegger nu ar 
fi ales tocmai atunci să arunce o cutie de Coca în 
sărmanul animal speriat. 

Skyler văzu cutia sclipind în lumina soarelui 
lovindu-l pe murg în coaste. Simţi stropi de Coca Cola 
pe faţă când se repezi înainte, înşfăcând băieţelul de 
şapte ani, acum îngheţat de groază, de sub picioarele 
din spate ale calului care ţopăia. 

Derek scoase un țipăt sălbatic şi murgul se dădu 
înapoi. În acel moment, când Skyler se uită în sus la 
poliţist, zări soarele reflectându-se în casca lui albastră 
cu alb şi muşchii braţelor lui puternice bronzate 
înnodându-se parcă atunci când îşi aruncă greutatea în 
faţă. Un moment mai târziu, el era întins pe spate pe 
pavaj. 

Skyler se uită cu groază cum calul lui, în panică, o 
lua spre formaţia unor veterani de război care veneau 
acum pe bulevard, între străzile 49 şi 50. Oamenii în 

uniformă rupseră rândurile şi se împrăştiară, unul 
dintre ei împiedicându-se şi aproape căzând cu faţa în 
jos la rigolă. Un alt veteran cu părul alb, ceva mai vioi, 
porni după cal, dar rămase fără suflu după doar vreo 
zece secunde. 

Skyler se întoarse spre o blondă elegantă cu o 
rochie scumpă. 

— Ai grijă de el! comandă ea, dezlipind braţele lui 
Derek din jurul gâtului ei şi dându-i băiatul în grijă. 

Murgul cel mare era deja la distanţă de jumătate 
de colţ, cu scările săltând şi frâul fluturând, când 
Skyler o porni după el. Din fericire pentru ea, calul, 
îngrădit de oameni din toate părţile, nu putea galopa, 
ci mergea în cercuri nebuneşti. Cu inima bătând tare, 
ea se strecură printre oamenii care fugeau în toate 
direcţiile. 

Când ajunse aproape de el, murgul încetinise. Ea 
vedea că gâfâie şi spumegă puţin. Inspirând adânc şi 
cu o rugăciune mută, Skyler se aruncă înainte şi abia 
reuşi să prindă frâul. Din instinctul exersat în anii de 
călărie, apucă un pumn de coamă şi dintr-un salt se 
catapultă în şa. Aşezându-se, expiră printre dinţi cu 
zgomot. 

— Hei, uşor, băiete, uşurel. 

Skyler îl liniştea. Strânse frâul şi îl ţinu bine cu 
picioarele. Calul, vizibil bine antrenat, trecu imediat la 
pas. 

Skyler, văzând mulţimea cum se desparte în faţa 
ei ca Marea Roşie în faţa lui Moise şi auzind uralele 
care se înălţau, se întreba despre ce era vorba. 
Doamne, ai crede că a făcut ceva cu adevărat uimitor. 
Obrajii i se înroşiră când duse calul, uşor înspumat, în 
diagonală pe Fifth Avenue ca să ajungă la polițistul 
care venea şchiopătând spre ei cu o expresie spăsită. 

Zâmbetul lui era pe jumătate rânjet, pe jumătate 
grimasă, iar lentilele negre ale ochelarilor lui de aviator 
reflectau sori în miniatură. 

Abia când alunecă jos din şa, atingând pavajul 
fierbinte ca un fier înroşit, ea îşi dădu seama cumva 
că-şi pierduse un pantof în toată tevatura asta. Grozav, 
absolut grozav, se gândi ea, când calul, recunoscându- 
şi stăpânul, se desprinse de lângă ea şi porni spre el, 
lăsând-o într-un picior, în şort şi bluză de bumbac, 
simțindu-se proastă ca un flamingo de ornament pe o 
pajişte. 

— A fost un tur de forţă, recunoscu polițistul. M-ai 
impresionat al naibii şi asta înseamnă ceva. 

Observând că era cu piciorul gol el strigă cu o 
voce care probabil s-a auzit pe tot Fifth Avenue. 

— A văzut cineva pantoful doamnei? 

Câteva momente mai târziu, un bărbat bărbos, în 
bermude în carouri, veni în fugă cu pantoful, de parcă 
ar fi fost o dovadă evidentă la scena unei crime. 
Polițistul îi zâmbi larg şi, cu un semn cu ochiul, se 
aşeză într-un genunchi şi i-l puse în picior, ţinând în 
acelaşi timp frâul calului. Mulțimea ovaţionă şi fluieră, 
iar cineva strigă: 

— Hei, Cenuşăreaso, se potriveşte? 

— Mă simt ridicol, murmură ea. 

— lar eu mă simt ca un nenorocit că am fost 
aruncat din şa, aşa că suntem chit. 

Îi aruncă o privire care arăta mai mult decât un 
mascul rănit. De aproape, i se păru că avea spre 
treizeci de ani. Dar asprimea vieţii pe care o ducea, 
fără îndoială, fără a mai vorbi de pistolul din toc, îl 
făceau să pară cumva mai bătrân. 

— N-a fost vina dumitale, îl asigură ea. S-ar fi 
putut întâmpla oricui. 

— Uşor de zis pentru dumneata. Nu eşti poliţist. 

— Nu, dar dacă aş avea un bănuţ pentru fiecare 
dată când am fost aruncată de pe cal, aş putea intra 
acum la Saks să-mi cumpăr o pereche nouă de pantofi 
sport. 

El o privi cu un amuzament nedisimulat. 

— Te-ai mulţumi cu o bere în loc? Peste câteva 
ore ies din tură. E cel mai mic lucru pe care pot să-l 
fac. 

Părea sigur pe el, fără să devină îngâmfat. Îi plăcu 
lucrul ăsta. 

Urmărindu-l cum îşi scoate ochelarii negri şi 
casca, Skyler îşi dădu seama că are o senzaţie curioasă 
în capul pieptului. De aproape, asemănarea cu Marlon 
Brando în tinereţe era şi mai puternică decât fusese de 
la distanţă. Totuşi, privindu-l mai bine, asemănarea nu 
era atât fizică, ci mai curând o impresie generală. Era 
genul de bărbat care definea atracţia sexuală aspră. 

Nu că ar fi interesat-o, se asigură ea în sinea ei! În 
fond, ea îl avea pe Prescott, care arăta şi el bine. 

Totuşi, nu-şi putea lua ochii de la faţa poliţistului. 
Ochii lui căprui - atât de închişi, încât păreau, negri - îi 
întâlneau pe ai ei cu o admiraţie egală. Ea se uita 
fascinată la picăturile fine de transpiraţie care 
străluceau în părul lui negru, creţ. O mică scobitură 
sub un colţ al gurii lui pline care putea să fie o gropiţă 
dădea impresia că el îşi dădea seama ce gândea ea. 
Un fior îi urcă pe şira spinării şi o expresie favorită a 
bunicii ei îi veni în minte: „Îndrăzneţ ca ofiţerii”. Spre 
deosebire de toţi bărbaţii pe care îi cunoştea, inclusiv 
Prescott, nimic nu era şters la el, nasul roman, 
sprâncenele bine definite... nimic nu se pierduse, nu 
dispăruse în generaţii de bună creştere. 

— Tony. Sergent Tony Salvatore. 

El întinse o mână bronzată. Când o strânse şi se 
prezentă, Skyler simţi căluşurile dure de pe degetele 
care le strângeau ferm pe ale ei. 

— Ascultă, nu mă dau la dumneata sau ceva de 
genul ăsta. Doar... simt că-ţi sunt dator. 

— Nu-mi datorezi nimic, argumentă ea. Zău. 

— Bine. Atunci să ne luăm după simţul meu de 
fair-play. 

Skyler ezită. Şi atunci, uitându-se în ochii lui 
cunoscători, avu senzaţia neplăcută că el vedea ceva 
dincolo de răspunsul ei politicos, ceva ce mirosea a 
încercare scrupuloasă de a evita să fie snoabă. 
Doamne, el crede probabil că eu mă consider prea 
bună pentru el. lar după asta, ei i se făcu ruşine că Îi 
venise măcar în minte un asemenea gând. 

Roşind, adăugă puţin prea veselă: 

— Ei, dacă te face să te simţi mai bine, nu văd 
cum aş putea refuza. 

Nu sunt snoabă, îşi spuse în sinea ei, zău că nu 
sunt. Doar că nu avusese până atunci ocazia să 
cunoască un tip ca Tony Salvatore. 

Da? Şi ce te impiedică acum? o provocă o voce în 
capul ei care sună în mod suspect ca a lui Mickey. 

În primul rând, Prescott, susţinu ea cu putere. 

Cu toate acestea, Skyler se trezi fixându-i cizmele 
de călărie englezeşti, făcute de comandă, după cum 
arătau şi lustruite ca abanosul. Se uită la revolverul de 
la şoldul lui, la insigna ce strălucea pe pieptul cămăşii, 
chiar sub umăr. Cum o fi să ai o întâlnire cu un polițist? 
se întrebă ea. 

— Eşti liberă pe la patru? se interesă el. E un bar 
la colţul dintre Strada 42 şi 9. Mulligan. Îl cunoşti? 

Văzând că ea ezită, el adăugă repede: 

— Uite, dacă nu ţi-e în drum, putem să ne întâlnim 

în cartierul dumitale. 

Fu imediat izbită de imaginea nebinevenită a lui 
Tony la barul Red Quail din Northield, care se străduia 
să treacă drept o berărie englezească. 

— La Mulligan e bine, răspunse ea cu fermitate. 

— Atunci, ne vedem mai târziu, spuse Tony cu un 
mic gest cu mâna în timp ce strângea frâul calului şi se 
aruncă în şa cu graţia unui bărbat ce ar avea jumătate 
din greutatea lui. 

În timp ce privirea îi alerga de-a lungul dungii aurii 
a pantalonilor lui până dispărea în cizme, ea simţi un 
uşor fior electric. Spune-i că nu te poți întâlni cu el 
până la urmă, o sfătui vocea interioară înţeleaptă. 
Spune-i că ţi-ai amintit de ceva ce ai de făcut. Nu 
trebuia să fie o minciună totală. În fond, se întâlnea cu 
Prescott la Le Cirque la ora opt şi trebuia să se mai 
gândească mult înainte de asta. 

În cele din urmă, Mickey fu aceea care îi oferi 
raţiunea pe care o căuta. În timp ce se îndreptau spre 
centru cu Derek şi Tricia, ţinuţi bine de mână, ea se 
întoarse spre Skyler şi spuse: 

— Ştii ce ar fi cu adevărat grozav? Dacă ai putea 
să obţii de la tipul ăla să facem o vizită la grajdul 
poliţiei pentru copiii ăştia doi, când mai vin în oraş. 
Derek ar crede că a murit şi a ajuns în cer. 

Derek, neobosit, în ciuda faptului că fusese gata 
să fie călcat în picioare, înălţă capul spre Skyler cu un 
aer de aşteptare înfrigurată. 

— La grajdul poliţiei? Adevărat? Ar fi groaznic de 
frumos. 

— Am să văd ce pot să fac, răspunse Skyler cu o 
uşoară autoritate, în contrast cu vaga nelinişte care se 
insinua în ea. A 

În sinea ei se gândea: „În ce mă bag 

Dumnezeule?” 

Exact două ore mai târziu, după ce îi conduse pe 
Mickey şi pe copii la gara centrală, Skyler intra pe uşa 
grea cu clanţă de alamă de la barul Mulligan, la colţul 
dintre Strada 42 şi 9. 

„O aventură în mahala” de Skyler Sutton. Gândul 
prostesc, conştient, o cuprinse când se opri lângă 
intrare,  lăsându-şi ochii să se  obişnuiască la 
semiîntuneric. Un televizor strălucea ca un ochi 
deasupra barului cu oglinzi. Se transmitea un joc de 
baseball, urmărit cu un interes avid de mulţimea 
majoritar masculină ce ocupa scaunele din faţa barului 
şi mesele din apropiere. Punctele marcate erau urmate 
de urale şi de o ploaie de pumni care băteau în mesele 
albastre, devenite lăptoase de vechime. 

Dacă Pres ar fi fost cu mine, ar fi întrebat care e 
scorul, apoi ar fi cerut nişte beri, de parcă nu ar fi fost 
nimic deplasat să se afle aici. Pentru că Prescott, în 
ciuda pantofilor de sport de două sute de dolari pe 
care îi purta vara fără ciorapi, a ceasului de aur Rolex, 
a maşinii MG pe care părinţii i-au dat-o cadou la 
absolvire - nu era deloc snob. Ceea ce, se gândi ea 
nefericită, o face să fie o adevărată căţea la gândul că 
poate ea ar merita ceva mai bun decât avea de oferit 
Prescott. 

O faţă familiară apăru în fumăraia întunecată. 
Văzu că Tony se schimbase în blugi şi o bluză de 
bumbac care-i subliniau pieptul şi braţele musculoase. 
Ea fu izbită din nou de impulsul acela electric şi trebui 
să-şi aducă aminte că asta nu era o întâlnire 
amoroasă, ci doar ca să bea un pahar în chip de 
mulţumire. 

— Bere? întrebă el. Nu că ar exista mare 
posibilitate de alegere. Vinul pe care-l servesc aici e 

doar un fluid mai uşor. 

O luă de cot şi o conduse spre o masă mai în 
spate unde nu era atâta zgomot. 

— Sună bine, spuse ea. Adică o bere. 

Tony dispăru, întorcându-se câteva minute mai 
târziu cu două sticle aburite de bere Heinecken. 

— Ascultă, nu ştiu dacă ţi-am mulţumit în mod 
oficial. Se aşeză pe scaunul din faţa ei. Ştiu o mulţime 
de poliţişti călare care nu ar fi reuşit atât de uşor să 
facă tot ce-ai făcut tu. 

Ea îl urmări, luând o înghiţitură lungă de bere. 
Când îşi lăsă capul în jos, ochii lui negri îi întâlniră pe ai 
ei ca un zâmbet camaraderesc. 

— Te pricepi cu adevărat la cai. 

Nu era doar un comentariu faptic. 

— Călăresc aproape de când am început să merg, 
îi spuse ea. 

— Atunci, locuieşti pe lângă un grajd. 

— Am crescut în Connecticut, îi spuse ea. În 
Northfield. La nord e Greenwich. E o şcoală de călărie, 
nu departe de casa părinţilor mei, unde îmi ţin calul. 

— Ai un cal propriu, hm? 

Ea surprinse mişcarea pleoapelor şi uşoara lărgire 
a zâmbetului lui, cu o idee de umor în colţuri. Apoi 
comentă: 

— Aş dori să pot spune acelaşi lucru despre 
Scotty. El mi-a fost dat în grijă, dar caii sunt 
proprietatea poliţiei. 

— Il am pe Cancelar de când aveam cincisprezece 
ani, îl informă ea. E puţin cam bătrân pentru 
concursuri, dar încă nu ştie asta. Ar trebui să-l vezi 
cum trece peste un obstacol. 

— Participi la concursuri de sărituri peste 
obstacole? 

Acum era impresionat. 

Ea aprobă din cap, apoi spuse: 

— Doar în circuitul de vară, până acum. Ar trebui 
să fac o carieră din asta, dacă aş vrea să particip şi la 
circuitul de iarnă. Dar tu... ai călărit dintotdeauna? 

El zâmbi acru. 

— Nu s-ar zice, după cele întâmplate azi, dar aşa- 
i. Am fost în preajma cailor toată viaţa. Unchiul meu 
are o fermă unde îmi petreceam verile în copilărie. De 
când ţin minte, singurul lucru pe care mi l-am dorit era 
ca, într-o bună zi, să-mi câştig existenţa călare. Şi iată- 
mă. Sunt în poliţia călare de opt ani. Înainte am fost 
ofiţer de patrulă în circumscripţia a zecea. 

— Înseamnă că eşti ca acasă, pe-aici. 

— Da, aşa-i. 

Nu era nimic sugestiv în vocea lui. 

— Faci multe arestări? întrebă ea, brusc curioasă 
să ştie mai multe despre el. 

— Când eram la a zecea, sigur că da. Acum nu 
prea. În primul rând, pentru că oamenii de la oraş se 
tem de cai. De aceea îi folosim pentru controlul 
mulțimilor - nu e nicio ameninţare mai bună decât un 
cal solid care vine spre tine în ajun de Anul Nou. Toate 
cele cinci trupe - e vorba de o sută douăzeci de ofiţeri 
- apar în Times Square pentru marele eveniment. E 
ceva, îţi spun eu. 

— Pun pariu că da. 

lar dacă fiecare polițist ar arăta ca tine, aţi avea 
de-a face cu o revoltă alcătuită numai din femei. 

Skyler se lăsă pe spătarul scaunului cu un zâmbet 
slab pe buze, la acest gând nedemn de o doamnă. 
Stătuse prea mult în preajma lui Mickey, îşi spuse în 
sinea ei. Ori asta, ori faptul că agonizase atât cu 
gândul dacă să se logodească sau nu o dezechilibrase. 

Nu putea oare să bea un pahar respectabil cu un 
bărbat fără fantezii despre el că s-ar apleca peste 
masă şi ar săruta-o? 

Sărutul imaginar o făcu să tresară ca lovită de un 
fulger de vară. 

La bar izbucni un nou ropot de urale, aducând pe 
faţa lui Tony un zâmbet oarecum supărat. 

— Asta nu-i o scenă pentru dumneata, recunoscu 
el morocănos. Ar fi trebuit să-mi dau seama, să te duc 
într-un loc mai drăguţ. Vin aici de atâţia ani, încât nu 
mi-am mai dat seama cum e. Ai avut vreodată senzaţia 
asta? Te obişnuieşti cu un loc, încât nu-l mai vezi cum 
e în realitate? 

— Mai des decât mi-ar plăcea. 

Gândul la Prescott îi veni în minte, dar îl goni 
imediat. 

— Încă o bere? 

Tony arătă spre sticla de pe masă din faţa ei, pe 
care Skyler fu puţin surprinsă s-o vadă goală. 

Îl urmări ducându-se la bar unde se părea că toată 
lumea îl cunoaşte. Câţiva bărbaţi îl salutară cu palme 
pe spate, iar un tip gras aruncă pe bar o bancnotă 
când veni berea comandată şi clătină vehement din 
cap când Tony încercă să refuze. În cele din urmă, cu o 
ridicare din umăr, Tony apucă într-o mână gâturile 
celor două sticle, mormăind ceva care suna cam: „Te 
prind eu data viitoare”. 

În timp ce revenea la masa lor, Skyler observă că 
şchiopăta puţin. 

— Te doare tare? întrebă ea. 

— Nu atât cât să nu treacă de la un Advil şi o 
sticlă din asta. 

Zâmbi când puse sticlele pe masă. Avea dinţii 
foarte albi, subliniaţi de bronzul adânc de pe faţă, 

observă ea puţin visătoare. 

— La opt ani, era să mor dintr-o căzătură de pe 
cal, îi relată ea. 

Zâmbetul îi dispăru de pe faţă şi scoase un fluierat 
slab. 

— Nu zăul! 

— Era un obstacol peste care nu trebuia să sar, 
dar eram hotărâtă să dovedesc că pot. 

— Ei, asta nu mă surprinde. 

El se lăsă cu scaunul pe spate, privind-o pe sub 
gene amuzat, cu sticla de bere sprijinită pe un 
genunchi, de la care ea nu-şi putea lua privirea. 

Cu un efort, se uită din nou în ochii lui. 

— Cred că se poate spune că nu mi-e teamă să 
risc. 

— Asta face să fim amândoi la fel. 

Skyler, neliniştită de direcţia în care o lua această 
conversaţie, se trezi luând o poziţie studiată, de care 
îşi amintea vag de la o lecţie de etichetă de la şcoala 
de fete a domnişoarei Creighton: spatele drept, umerii 
înapoi, mâinile împreunate în faţă. Dar nu-şi putu 
reţine un mic zâmbet, desenând o explicaţie imaginară 
deasupra capului ei, ca la desenele animate cu textul: 
Doamne, Dumnezeule, ce-ar crede Prescott despre 
asta? 

Simţind retragerea ei, Tony spuse admirativ. 

— În după-amiaza asta, dacă nu riscai, cineva 
putea să fie rănit. 

Jenată, Skyler ridică din umeri. 

— Întâmplător, mă pricep la cai, asta-i tot. Dar nu- 
i atât de greu dacă ţi-ai petrecut mai mult timp în 
cizme de călărie decât în pantofi cu tocuri înalte. Mama 
mea are acum un magazin de antichităţi, dar a 
participat în competiţii de sărituri peste obstacole; aşa 

am ajuns şi eu la cai. Tata e avocat. Nu s-ar apropia de 
un cal, nici dacă-l plăteşti. El zice că sunt nebună că 
vreau să devin medic veterinar... dar nu mi-a stat 
niciodată în cale, când am dorit ceva cu adevărat. 

— Deştept tip. Probabil că ştie că ar fi călcat în 
picioare dacă ar încerca. 

Tony chicoti şi îşi îndreptă scaunul. 

— Ei, cel puţin n-o să trebuiască să mă întreţină, 
glumi ea. 

— Păi, cine ştie, poate, până la urmă, îl întreţii tu 
pe el, râse Tony. 

Skyler râse şi ea, dar remarca lui tachinatoare 
aduse la suprafaţă o îngrijorare neconturată pe care o 
tot alungase de luni de zile. Nu era nimic specific, 
nimic palpabil... dar în ultima vreme îşi văzuse părinţii 
discutând în şoaptă şi întrerupându-se când intra ea. 
Ştia că firma tatălui ei suferise o serie de pagube în 
anii '80 şi se discuta de o decădere financiară. Dar nu 
era nicio cauză de preocupare reală, nu-i aşa? 

Îşi dădea seama că Tony se uita la ea curios. 
Temându-se că i-ar fi ghicit gândurile, Skyler roşi. 

— Tata nu e o problemă, îi mărturisi ea. Mama 
este. Ştiu că ea e dezamăgită pentru că nu fac o 
carieră cu săriturile peste obstacole. 

— Sună de parcă o parte a ta ar dori acest lucru. 

— Sigur... dar viaţa asta devine închisă. O 
mulţime de oameni care călăresc în circuit tot anul o 
fac pur şi simplu pentru că le place şi îşi pot permite... 
chiar dacă nu câştigă bani mulţi. 

— Nu sună prea rău. 

— Nu, nu este. Dar vezi, e ceva în treaba asta, 
cumva nu e real. 

Animată în parte de berea pe care o consumase 
pe stomacul gol şi în parte de o total neaşteptată 

scânteie de furie împotriva lui Prescott pentru că a 
schimbat regulamentul în mijlocul jocului, Skyler 
adăugă înfierbântată: 

— Eu nu sunt ca ei. Ştiu să spun ceea ce trebuie, 
cum să mă conformez... dar în sinea mea sunt... sunt 
diferită. 

— Ce te face să gândeşti astfel? întrebă el, 
privirea lui devenind şi mai interesată. 

— Nu ştiu. M-am gândit întotdeauna că asta are 
legătură cu faptul că sunt adoptată. 

Inspiră adânc împotriva golului pe care îl simţea în 
stomac, de câte ori vorbea despre asta. 

— Vezi, eu nu am fost dată părinţilor mei într-un 
spital frumos, curat. Am fost abandonată. Ei bănuiesc 
că aveam în jur de trei luni. 

— Dar mama ta, a apărut vreodată? 

— Nu. Poliţia a încercat să o găsească... dar, în 
cele din urmă, a abandonat. 

Întotdeauna o surprindea mica durere surdă pe 
care o simţea de fiecare dată când atingea rana aceea. 
Oare n-ar fi trebuit deja să depăşească faza asta? se 
întrebă ea. Avea să o urmărească toată viaţa? 

Îşi dădu seama că ochii negri ai lui Tony erau 
fixaţi asupra ei, de parcă aştepta să continue. Dar şi 
aşa spusese prea mult. Skyler îşi fixă privirea la 
cercurile lăsate pe faţa de masă de sticlele de bere. 
Când schimbă conversaţia asupra lui, simţi încordarea 
din trupul ei destinzându-se imediat. 

— Obişnuiam să doresc să fi fost adoptat, zise 
Tony cu o voce joasă şi dură. Aşa cel puţin nu ar fi 
trebuit să mă îngrijorez că am să ajung ca taică-meu. 

— Chiar atât de rău este? 

— Tata petrecea mai mult timp în baruri decât 
acasă, îşi aminti Tony. Ceea ce bănuiesc că era o 

binecuvântare, având în vedere că la întoarcere era 
prea ocupat să se răcorească. 

— Îmi pare rău. 

Nu ştia ce să spună altceva. 

— Am trecut deja peste asta, spuse el cu un ton 
brusc care implica tocmai contrariul. 

Dar ridicarea din umeri fu aceea a unui adevărat 
supravieţuitor, a cuiva care nu lasă loviturile grele ale 
vieţii să-l doboare prea mult timp. 

— A murit când aveam paisprezece ani. A reuşit 
să fie împuşcat la datorie. Ţi-am spus că era poliţist? 
Singurul lucru bun pe care l-a făcut pentru noi e că i-a 
lăsat mamei pensia lui. 

— Bănuiesc că nimeni nu obţine exact ce-şi 
doreşte, zise ea cu blândeţe. 

— Poţi să mai spui asta o dată. 

Skyler se uită la cele două sticle goale din faţa ei. 
Când băuse oare a doua bere? Nu-şi amintea nici 
măcar să fi pus mâna pe ea, dar îşi simţea capul uşor 
şi ameţit, aşa că probabil a băut-o. Se lăsă mai bine în 
scaunul care părea că se apleacă într-o parte. 

— Ai fraţi, surori? îl întrebă ea, încercând să-l facă 
să vorbească. 

— Trei surori, patru fraţi... şi pe Jimmy. Jimmy 
Dolan, cel mai bun prieten al meu. Am crescut în 
acelaşi bloc. Am fost ca fraţii de atunci. Cred că 
dintotdeauna am avut cumva grijă de el. Ştii, Jimmy e 
homosexual. lar acolo în Canarsie, ai putea la fel de 
bine să fii infirm, pentru că, oricum, ajungi în cârje. 

Ochii lui Tony deveniră duri şi ea văzu tresărind 
un muşchi pe maxilarul lui. 

Skyler se gândi la domnul Barrisford, care avea 
magazinul de antichităţi vizavi de al mamei ei. Tot 
orăşelul ştia că el este homosexual, dar majoritatea 

oamenilor erau prea politicoși ca să-i reproşeze asta. 
Consensul nerostit era că, dacă purta mereu o garoafă 
proaspătă la butonieră şi vorbea cu accent, asta avea 
mai curând legătură cu faptul că era englez decât cu 
orice altceva. 

— Unde-i prietenul tău acum? întrebă ea. 

— În spital, are pneumonie. Dolan are SIDA, 
explică Tony. Nu ştiu cât mai are de trăit, dar dă-mi 
voie să-ţi spun că dacă e un loc în rai pentru 
homosexuali, care trebuie să treacă mai întâi prin iad 
ca să ajungă acolo, el o să aibă un loc în rândul întâi. 

Skyler se trezi că pune mâna pe pumnul lui tare 
ca piatra, strâns în faţa lui, pe masă. 

— Trebuie să fie greu şi pentru tine. 

— Da. Problema este că nu-i las să bănuiască 
nicicum că eu ştiu cât de rău îi este. Cred că are 
nevoie măcar de o singură persoană căreia să i se 
descarce. 

Brusc se scutură, amintindu-şi unde se află. 

— lisuse, i-auzi. Nici măcar nu mă cunoşti şi eu 
plâng în bere. 

— Nu plângeai, îl corectă ea. Oricum, asta este 
valabil numai atunci când îţi plângi de milă ţie însuţi. 

Tony zâmbi. 

— În privinţa asta, nu există plângeri... doar dacă 
vrei să mă plâng de fosta mea soţie. 

— Ai fost căsătorit? 

Dintr-un motiv oarecare, asta o surprinse pe 
Skyler. Îl considera tipul de burlac. 

— Patru ani. 

— Ce s-a întâmplat? se trezi întrebând, deşi nu era 
treaba ei. 

— Cu Paula? Ea nu putea înţelege de ce un tip 
care a făcut studii de drept, este fericit să fie doar 

poliţist. 

Skyler încercă să-şi ascundă surpriza. Dreptul? Nu 
se îndoia că era destul de inteligent... totuşi, nu şi-l 
putea imagina ca avocat, plecând la birou în costum şi 
cravată. Dar Tony Salvatore nu era doar ce se vedea 
cu ochiul liber. 

— Ce te-a făcut să nu vrei să practici avocatura? 
întrebă ea. 

El se uită în depărtare. 

— După ce m-am omorât să obţin diploma şi să 
ajung la bară, lucrând noaptea, participând la cursuri la 
St. John patru zile pe săptămână şi învățând între timp, 
am înţeles că pentru mine asta a fost doar o 
provocare... şi nu răsplata ce putea urma după studii. 
Cred că, pur şi simplu, nu am avut asta în sânge; să 
am un apartament în Manhattan, maşină luxoasă, cont 
deschis la Bloomingdale. Toate astea le voia Paula şi 
nu mi-a putut ierta că nu i le-am dat pe toate. 

— Nu e nimic rău să fii poliţist, spuse Skyler cu 
ceva prea mare convingere. 

— Da, doar dacă eşti prea ocupat să vorbeşti 
despre tine însuţi şi nu-ţi dai seama că mugşti urechea 
celuilalt. Se ridică încet în picioare. Hai să-ţi ofer ceva 
de mâncare sau cel puţin o cafea, dacă nu mai mult. E 
un restaurant aici aproape, care nu e prea rău. 

Îl privi în ansamblu, cum stăteau manşetele 
blugilor decoloraţi pe cizmele de cowboy, fixe ca nişte 
mănuşi, luciul slab al cataramei cordonului cu atâtea 
zgârieturi încât părea argint vechi, bluza de bumbac cu 
nuanțele ei de albastru mai închis în locurile unde i se 
lipea strâns de coşul pieptului. În acelaşi timp, Skyler 
îşi dădea seama, în starea ei de semiameţeală, că nu 
voia să mănânce. Şi nici încă o bere sau o cafea. Ce 
voia era într-adevăr simplu. Şi, în acelaşi timp, fără 


149 


speranţă, nebunesc de complicat. 

Incercă să alunge ideea care se forma în capul ei, 
concentrându-se în schimb la Prescott. După cină, 
plănuiseră să rămână în oraş, în locuinţa tatălui din 
Central Park Vest. Aveau să facă dragoste ca 
întotdeauna, cu entuziasm, cu multă mişcare şi 
gemete. lar un minut sau două după aceea - niciodată 
mai mult decât atât - se va simţi straniu de plată; ca o 
notă falsă cântată la vioară, înainte de a se convinge 
din nou că Prescott era tot ce-şi putea dori vreodată ca 
partener. 

Dar nu o ajută faptul că se gândea la Prescott. Nu 
era el ceea ce dorea acum. 

Ea dorea... 

— N-ai vrea să mergi mai bine la mine în 
apartament? rosti ea. De fapt, e al tatii... dar nu-l 
foloseşte acum. 

Se simţi brusc uşoară, de parcă scaunul ei s-ar fi 
topit şi ar fi lăsat-o plutind în aer. 

Tony îşi înclină capul într-o parte, cu degetul mare 
în cureaua pantalonilor, zâmbindu-i de parcă nu ştia 
cum să-i înţeleagă oferta. Skyler, înțelegând brusc, îşi 
imagină cum trebuie să-i apară ea lui Tony. În ochii lui, 
era o fată bogată care făcea dragoste cu profesorul ei 
de tenis sau se ascundea în spatele şopronului cu unul 
dintre grăjdari. Doamne, ce o apucase să deschidă 
gura? 

Dar remarcă bucuroasă că Tony părea că nu o 
judecă. Dar nici nu sărea să primească imediat oferta 
ei. 

— Nu cred că asta ar fi o idee bună, spuse el rar. 

— Nu? 

Îşi menţinu vocea indiferentă, deşi simţea că arde. 

— Uite, am să fiu sincer cu tine, spuse Tony cu o 

candoare care o înnebunea. Eşti o femeie frumoasă, de 
clasă... şi eu nu am mai fost cu nimeni, după Paula. 
Dar nu vreau s-o scrântesc cu tine. N-ar fi frumos. 

Frumos? Pentru Dumnezeu, ea fusese cea care îi 
făcuse /ui propuneri. Cum putea să o trateze de parcă 
ea nu ştia ce e bun pentru ea? 

— Dă-mi un singur motiv valabil, îl provocă ea, 
acum băgată prea adânc ca să se mai retragă. 

— În regulă. Una e că pun pariu pe un sfârşit de 
săptămână în Atlantic City că ai un prieten despre care 
nu-mi spui. 

Skyler simţi că a fost descoperită, aici, în barul 
ăsta nenorocit, de ochii lui cunoscători. Ea privi în jos 
ca el să nu vadă ruşinea de pe faţa ei. 

— El nu are nimic de-a face cu asta, mormăi ea. 
Uite ce e, las-o baltă. Uită că ţi-am făcut propunerea. 

Tony tăcu atât de mult, încât ea crezu că şi el era 
la fel de jenat ca şi ea. Poate ar trebui pur şi simplu să 
plece. Să se ridice imediat şi să iasă. 

Se uită în sus şi văzu că Tony o privea fix cu o 
expresie nouă, una care o învălui în dorinţă. De parcă 
se sfătuia cu el însuşi, el închise ochii şi clătină din cap. 
Când se uită din nou la ea, zâmbea şmecher de parcă 
auzise o glumă. 

— Uite ce e, o să te conduc în centru cu maşina, 
spuse el. Nu e nevoie să fie nimic mai mult, în regulă? 

— S-a făcut. 

Skyler se ridică nesigură. Nu simţise niciodată 
ceva asemănător cu Prescott, iar asta o şoca. 

Maşina lui, un Ford Explorer verde, era parcată 
puţin mai departe. Îi făcu loc pe scaunul pasagerului, 
dând deoparte nişte ziare vechi, pahare de plastic de 
cafea, un baston de poliţist care arăta de parcă fusese 
ros de un câine. Tot drumul până la Strada 62 colţ cu 

Central Park Vest, el nu scoase niciun cuvânt. Când 
ajunseră la clădirea tatălui ei, Skyler era aproape în 
panică, gândindu-se că flirtul lor avea să se termine 
dintr-un moment în altul. În acelaşi timp, se simţea în 
mod straniu uşurată. 

Dar, în loc să o lase doar acolo, Tony o surprinse, 
trăgând într-un loc de parcare apărut în mod miraculos 
în faţa clădirii. Când o urmă în holul îmbrăcat în 
marmură, ea se lupta să-şi ţină privirea în altă parte. 
Dacă s-ar fi uitat la el - dacă s-ar fi uitat doar în 
direcţia lui - ar fi leşinat pe loc. Urcară în tăcere cu 
liftul, fără să se atingă sau măcar să se uite unul la 
celălalt, iar când ajunseră la etajul doisprezece, lui 
Skyler i se înmuiaseră picioarele şi de abia că se mai 
ţinea pe ele. 

Abia când ocupându-se de diversele încuietori de 
la uşa apartamentului 12-C, riscă să arunce o privire 
spre Tony... Îşi dădu pe deplin seama de ceea ce 
făceau. El nu era plin de el, cum crezuse ea la început. 
În ochii lui negri ca o eclipsă de lună, în modul aproape 
rigid cum stătea, ea vedea un bărbat care nu mai 
avusese relaţii cu o femeie de mai multă vreme decât 
ar fi crezut că e posibil. Tony avea aerul unui bărbat 
mort de foame, care se teme să ia o îmbucătură 
pentru că, după aceea, nu s-ar mai putea opri. 

Lăsându-l să intre, Skyler simţi că o trece un fior 
delicios. E un vis, e gândi ea. Jar în vis se poate 
întâmpla orice. Îşi lăsă poşeta şi cheile pe măsuţa 
chinezească de lângă uşă şi, fără niciun preludiu, îi 
înconjură lui Tony gâtul cu braţele. Îşi putea simţi 
inima urcându-i-se în gât şi respiraţia devenind gâfâită. 

Cu o tentativă de băieţaş, Tony îşi puse braţele în 
jurul taliei ei şi se aplecă să o sărute. După aceea, 
băieţaşul dispăru şi apăru bărbatul. 

Imediat ea îi simţi foamea... îl simţi că se reţine, 
dorind mai mult, deşi limba lui îşi găsi drum în gura ei. 

Niciodată n-a fost aşa cu Pres, se gândi ea. Ea nu 
trebuia să pretindă că e îndrăgostită de Tony. Nici 
măcar nu trebuia să-i placă. 

Trebuia doar să-/ aibă. 

Ea gemu şi simţi cât de mult o dorea el, cândo 
împinse la perete şi se apăsă pe ea. Mâinile lui se 
mişcau pe trupul ei măsurând-o. Simţi nasturele din 
talia şortului ei agăţându-se de ceva, de catarama 
curelei lui, un pârâit şi un sunet uşor când atinse 
parchetul. 

Apoi, mâna lui era între picioarele ei şi chiar prin 
şort căldura palmei lui o făcea să se simtă goală. 
Doamne... simţea el oare cu câtă disperare îl dorea? 

O cuprinse ruşinea. 

Ce-ar simţi Pres dacă ar veni peste noi acum? 

Dar nu-i păsa de nimic altceva decât de senzațiile 
pe care le simţea. Nu se putea gândi decât la acest 
bărbat care o săruta şi care o va pătrunde peste 
câteva minute. Şi că nu se putea prevedea ce va urma 
după asta. 

Cu un oftat adânc, cutremurător, Skyler îi 
descheie nasturii de la cămaşă. Ceva străluci - un 
medalion de argint se odihnea pe părul negru, moale, 
care îi acoperea pieptul. Ea îi trecu degetul pe desenul 
în relief. 

— Sfântul Mihail, murmură el. Sfântul patron al 
poliţiştilor. 

Îl urmări cum îşi scoate restul îmbrăcăminţii, 
surprinsă că simpla goliciune a unui bărbat putea să-i 
dea o asemenea plăcere. Era bronzat peste tot, în 
afară de coapse şi partea de sus a braţelor, unde 
uniforma îl apăra de soare. De sub sfârcul drept 

aproape până la buric, avea o cicatrice neregulată. 

— Rană de împuşcătură, îi spuse el simplu. În ziua 
aia, sfântul Mihail se uita în altă direcţie. 

— Cum...? începu ea să întrebe, dar el o opri 
punându-i un deget pe gură. 

Ea se concentră atunci la țesătura deasă de păr 
care îi acoperea pieptul. Şi între picioare, Dumnezeule, 
nu văzuse niciodată atâta păr. Atât de mult din toate. 

— E rândul meu, spuse el cu o voce straniu de 
joasă, când începu să o dezbrace. 

Skyler simţi un val de slăbiciune, ca aburul care se 
ridică dintr-o baltă după o furtună de vară. Era prea 
ameţită să facă altceva, decât să stea acolo, în timp ce 
el îi trăgea peste cap bluza de bumbac şi îi deschidea 
fermoarul şortului. Abia când el se luptă să-i descheie 
sutienul, ea îl ajută cu închizătoarea. 

După felul în care Tony se uita la ea când păşi 
afară din grămada de haine, Skyler putea fi Venus 
ieşită din scoică. Simţi un râs autoconştient ridicându-i- 
se în gât, dar se opri când el îi prinse sânii în mâinile 
lui aspre. El gemu şi ea simţi că îl cutremură un fior. 

— lisuse, cât eşti de frumoasă, murmură el. 

Dar nu o excitau atât degetele lui aspre care se 
jucau cu sfârcurile ei. Ci sânii ei pali lângă pielea lui 
întunecată, micile bijuterii de transpiraţie de pe părul 
care îi acoperea pieptul lat şi tatuajul - o inimă într-o 
ghirlandă de frunze mişcându-se pe muşchii de pe 
braţul drept. Tony era atât de diferit faţă de Prescott, 
atât de minunat de sălbatic, încât îşi reţinu respiraţia, 
de parcă s-ar fi trezit brusc pe marginea unei stânci 
înalte. 

Chiar şi textura lui îi era străină, era aspră acolo 
unde Prescott era neted, muşchii braţelor erau denşi şi 
groşi ca ai unui boxer. lar mirosului de transpiraţie 

curată era uşor cabalin, ca pielea de pe o şa după ce s- 
a călărit serios pe ea. 

Aplecându-se, el o ridică de fund, apoi o duse în 
camera de zi şi o lăsă pe canapea. Ea simţi țesătura 
fină a capitonajului pe piele, când el se lăsă deasupra 
ei şi o sărută între picioare. 

Skyler se trezi că se încordează şi se foieşte într- 
un mod jenant de nedemn... dar nu se putea abţine. 
Nu putea opri valurile de plăcere agonizantă pe care le 
simţea la fiecare atingere a limbii lui. O, Doamne... cu 
un bărbat pe care abia îl cunoştea. 

Dar când încercă să facă şi ea la fel cu el, o luă de 
umeri. 

— Nu, spuse încălecând-o cu genunchii. Vreau să 
fiu în tine la apogeu. 

— Dar cum rămâne cu ce mi-ai făcut tu mie? 
întrebă ea. 

El râse blând. 

— Asta a fost doar apetitivul. 

Se gândi la ceva ce o scoase din ameţeală. 

— De unde ştiu dacă... dacă eşti în regulă? întrebă 
ea, pentru că, în epoca asta, trebuia s-o faci. 

Dar Tony nu părea preocupat. 

— Am spus adevărul când am declarat că n-am 
fost cu nimeni după Paula, spuse el cu acea privire 
sinceră a lui care văzuse mult mai multe decât jena 
unei tinere femei. Dar nu înseamnă că nu mă gândeam 
s-o fac. Oricum, văzând ce s-a întâmplat cu Dolan, m- 
am gândit că nu e bine să te joci cu treaba asta. M-am 
testat. Dacă ai nevoie de dovadă... 

— Nu! Era sigură de onestitatea lui Tony. Şi eu 
sunt în regulă, în... privinţa asta. Serviciile de sănătate 
studenţeşti acoperă azi toate problemele. Nici nu 
trebuie să te temi că rămân însărcinată. Am... avut eu 

grijă de asta. 

Anticipând seara cu Prescott îşi introdusese 
diafragma. Asta pentru cazul în care ar fi fost de acord 
să sărbătorească. Dar, dându-şi seama cum trebuie să- 
i fi sunat lui Tony, simţi că roşeşte. 

Totuşi, Tony arăta doar amuzat. Ţinându-i faţa în 
mâini, o sărută adânc. 

Skyler avu un moment de panică atunci când el o 
pătrunse. Era atât de... Doamne, mărimea lui! Nu că 
Prescott ar fi fost chiar mic... dar... îl simţea în ea, 
fiecare mişcare aducând o uşoară durere înţepătoare. 
Dar ea abia dacă observa. Era atât de înfierbântată, 
încât dacă clădirea ar fi luat foc, ea n-ar fi simţit. 
Ajunse din nou la extaz, o explozie atât de intensă, 
încât ameţi de stelele care dansau nebuneşte sub 
pleoapele ei închise. 

Apoi ajunse şi Tony acolo, arcuindu-şi spatele cu 
un țipăt care făcu să i se încordeze gâtul. 

— Doamne! exclamă ea când el se prăbuşi 
epuizat. Aşa e întotdeauna cu tine? 

— Prea dur pentru tine? Se dădu la o parte 
încruntându-se preocupat. 

— Nu... nu. Doar că... eu nu... niciodată... se 
bâlbâi ea gândindu-se că orice ar spune acum e mai 
bine să rămână nerostit. 

— Da, ştiu ce vrei să spui. Cum ţi-am mai zis, a 
trecut ceva timp. 

Și acum ce va fi? se întrebă ea cu un sentiment de 
panică. Era târziu şi trebuia să se întâlnească peste 
câteva ore cu Prescott. Dar nu-i putea spune lui Tony 
să plece. 

Poate pentru că ea nu voia ca el să plece. 

Cu incredulitate şi cu o supărare crescândă, Skyler 
îşi dădu seama că dorea ca el să facă din nou dragoste 

cu ea. Cam după cinci minute, se răsuci pe jumătate 
deasupra lui, cu un picior lung, gol, deasupra piciorului 
lui. Se simţi foarte decadentă - ca o femeie 
experimentată într-un film străin. Asta încercase să-i 
descrie Mickey în toţi anii aceştia? Chiar şi Mickey, 
pentru care activitatea sexuală era o emoție şi o 
provocare ca şi întrecerea de sărituri cu calul, nu putea 
să fi cunoscut un act sexual atât de excitant: 

— Tony... murmură Skyler lângă urechea lui 
mângâindu-l uşor cu mâna dreaptă. 

El gemu şi ea simţi că intră din nou în erectie. 

Deşi ea fusese cu iniţiativa, Skyler fu puţin uimită. 

— N-am ştiut că un bărbat îşi poate reveni atât de 
repede, remarcă ea cu un râs uşor. 

— Nu mă ştii pe mine, răspunse el surâzând. 

Mai făcură dragoste de două ori până când Skyler 
ieşi din ameţeala ei erotică şi văzu că trecuse cumva o 
oră şi jumătate şi mai avea doar douăzeci de minute 
până când trebuia să-l întâlnească pe Prescott. 

Pres! Ah, Doamne! 

începu să se ridice, dar Tony o trase din nou în 
jos. Ea se agăţă din nou de el un moment, înainte de a 
se retrage cu blândeţe. Dorea să-i ceară să rămână, nu 
să plece, dar dacă nu spunea ceva, avea să întârzie. 
lar lucrul ăsta n-ar fi corect faţă de Prescott, care nu 
făcuse niciodată nimic care s-o rănească. 

Din fericire, Tony o scuti de jena de a trebui să-i 
spună să plece. Cu o privire la ceas, el sări în picioare 
şi începu să intre în pantaloni. 

— lisuse, te-ai uitat la ceas? l-am promis lui Dolan 
că trec pe la el să-l văd înainte de terminarea orelor de 
vizită. Trebuie să-mi mişc fundul, dacă vreau să ajung. 
Se uită la ea când îşi strânse cureaua. Pot să te sun 
cândva? 

Skyler surprinse o urmă de nesiguranţă în vocea 
lui şi se întrebă dacă Tony avea aceleaşi rezerve ca şi 
ea în legătură cu o implicare mai adâncă a lor în treaba 
asta. Era oare şi el temător să se avânte peste cap în 
ape neliniştite? 

În timp ce scria numărul ei de telefon pe un plic 
pe care îl găsi pe masa de lângă canapea, o voce 
prudentă în capul ei îi făcea morală. Ce crezi că faci cu 
asta? Ce rost are să-l mai vezi? Chiar dacă decizi să nu 
te măriți cu Pres, chiar dacă mergi atât de departe, 
încât să rupi cu totul relațiile cu el, ce poate ieşi din ce 
s-a întâmplat acum cu Tony în afară de faptul că ai fost 
servită regeşte? 

Asta nu o deranja. Dar dacă ar repeta destul de 
des ce s-a întâmplat în după-amiaza asta, ei ar putea 
să se îndrăgostească. Şi atunci? 

Nu te-ai gândi la diploma lui de drept, atunci când 
l-ai aduce acasă să-l prezinți familiei. Vei remarca 
faptul că ei observă cum pronunță unele cuvinte, iar 
dacă întâmplător îşi va scoate cămaşa, acel tatuaj de 
pe brațul lui drept... 

Brusc, Skyler fu copleşită de vinovăţie. Ah! Ce 
ipocrită era! Cum strâmba din nas la scena socială de 
la Princeton... Ce fusese asta altceva decât că se 
simţise superioară snoabelor âlora? Să se considere 
mai bună decât fete ca Courtney Fields, care era 
faimoasă pentru glumele pe care le făcea pe socoteala 
studentelor bursiere din dormitorul lor, despre felul 
cum se îmbracă, vorbesc etc. la te uită la ea! Ea nu era 
nici măcar atât de bună cum era Courtney, pentru că 
aceasta spunea deschis ce simţea. 

Skyler îl sărută pe obraz pe Tony când acesta 
plecă, aproape comic de cast după ce făcuseră mai 
devreme, în fond, poate că n-o s-o sune. Poate că o să 

considere asta o după-amiază de sex fabulos şi va 
merge cu viaţa înainte. O parte a ei spera că aşa va fi. 
O altă parte dorea să-l mai vadă. 

El aproape că ieşise pe uşă, când ea îl strigă: 

— Tony! 

El se întoarse şi, în raza de lumină din hol, ea 
crezu că lucise ceva în ochii lui, ceva întunecat şi de 
nedescifrat. Apoi, el îi aruncă un zâmbet, un zâmbet 
care la altcineva putea părea arogant, dar lui Tony i se 
potrivea ca şi pantalonii pe coapsele lui. 

— Relaxează-te, spuse el de parcă i-ar fi citit 
gândurile. Nimeni nu a avut de suferit şi asta-i 
principalul. Ne-am simţit bine... asta-i tot. Nu e nimic 
rău în asta. 

Când uşa se închise în urma lui, Skyler se simţi 
brusc cu mintea magnific de limpede. De parcă, ieşind, 
Tony ar fi aprins o sursă de lumină nevăzută. Ce fusese 
întunecat înainte era acum luminat. Ştia acum ce 
răspuns trebuia să-i dea lui Prescott. Nu se putea 
căsători cu el - nici acum, niciodată. Oare nu ştiuse 
asta de câtva timp? Oare motivul că avusese o relaţie 
sexuală cu un străin nu era în mare măsură nevoia de 
a-şi dovedi ei înseşi ceea ce inima ei nu voise să 
recunoască? 

Lucrul pe care nu-l socotise era Tony însuşi. Ceea 
ce făcuseră mai înainte... viziunea pe care i-o dăduse 
asupra unor lucruri nedescoperite până acum. ŞI, 
Doamne sfinte, starea în care o lăsase; fără suflu, cu 
pulsul rapid, în timp ce, sprijinită de uşă, asculta 
zgomotul îndepărtat al liftului care cobora la parter. 


Capitolul 6 


— Central Park... zece treizeci. Un pieton a fost 

jefuit pe Strada 65, transversală... făptaşul a luat-o 
spre nord de terenul de joacă Heckscher... Spaniol, 
circa un metru şaptezeci, mustață... Poartă pantaloni 
negri, bluză de bumbac verde... 

Sergentul Tony Salvatore patrula în colţul de sud- 
vest al Central Park-ului, împreună cu Duff Doherty, 
când alarma se auzi din radioul cu paraziți de la 
centura lui. Îşi opri calul şi duse aparatul la gură 
răspunzând. 

— Înarmat? 

— Făptaşul a scos un revolver, se auzi vocea 
dispeceratului. 

— Ah, lisuse! exclamă Doherty apropiindu-se. 

Era la amiază, în cea mai fierbinte sâmbătă de 
iulie şi pete de umezeală întunecau sub braţe 
materialul albastru al uniformei lui. Faţa lui lată, cu 
pistrui, lucea de transpiraţie. 

— Tipii ăştia n-au niciun respect. Nu putea să 
aştepte până ieşeam din schimb? 

După ultima acţiune în Washington Heights, unde 
luase parte la îndepărtarea unor vânzători ambulanți 
ilegali, îşi fixase postul în Central Park Sud, spre Strada 
72. Soţia lui Doherty trebuia să nască în curând şi 
acesta nu avea nevoie să-i mai crească tensiunea. lar 
acum, uite. 

— Cred că nu i-a spus nimeni că nu-i frumos să 
jefuieşti înainte de lăsarea întunericului. _ 

Tony râse, dar i se strânse şi lui stomacul. In ciuda 
căldurii excesive, Tony simţi că i se înfierbântă 
sângele. Central Park, cu cei opt sute patruzeci şi trei 
de acri, ce se întindea în inima oraşului, de la Strada 
59 la 101, era ca o frontieră urbană care aducea 
întotdeauna la suprafaţă cowboy-ul din el. După fiecare 
pajişte îngrijită, erau porţiuni sălbatice unde se 

întâmplau tot felul de crime şi alte delicte. Şi să nu 
uităm acel Ramble - treizeci şi şapte de acri de dealuri 
împădurite, care erau un magnet pentru privitorii 
păsărilor şi pentru băieţii care căutau acţiunea. ŞI 
Harlem Meer era un loc unde nu patrulai noaptea 
decât cu mâna pe pistol. 

În acel moment, totuşi, când Tony mătură cu 
privirea întinderea verde numită Pajiştea oilor - unde 
cândva chiar păşteau oile - nu văzu nimic mai 
ameninţător decât începuturile de insolaţie care aveau 
să fie o agonie pentru orăşenii cu pielea albă care se 
învârteau pe acolo pe pături de picnic şi prosoape de 
plajă, majoritatea tineri cu radiouri Walkman în urechi 
sau întinşi pe burtă, cu o carte. Nu era prea multă 
acţiune aici, remarcă Tony, în afara unui vagabond 
care umbla în lada de gunoi. 

Zări şi o pereche de tineri sub un sicomor angajaţi 
într-o activitate care ar fi fost ilegală dacă ei n-ar fi fost 
complet îmbrăcaţi. O imagine îi trecu prin minte - o 
rază de lumină pe curba unui şold pal. Şi se gândi. 
Skyler. Ce făcuseră în ziua aceea. Doamne, după o 
lună, amintirea se mai ştersese, dar rămăsese ca un 
vis pe care nu-l poţi îndepărta. 

Da, desigur, o sunase de câteva ori. Dar 
convorbirea lor telefonică avusese toată naturaleţea 
exagerată a doi oameni care se străduiesc să nu spună 
ce le stă în minte. lar planurile vagi pe care le făcuseră 
ca să se întâlnească la o cafea sau la un pahar nu se 
materializaseră dintr-un motiv sau altul. O schimbare 
în programul lui, o răceală de vară sau o întâlnire 
uitată şi reamintită. Săptămâna trecută, când ea îi 
telefonase să-l întrebe dacă ar vrea să-i ducă pe 
nepoţii prietenei ei să viziteze grajdurile el fusese 
surprins. 

Mâine era ziua cea mare. Aranjase ca Skyler şi 
micuţii ei prieteni să-l întâlnească la grajd când avea 
să iasă din tură, la trei şi jumătate. Nu era mare lucru, 
nu-i aşa? O oră sau aşa ceva, doar să le arate şi apoi 
vor pleca. Şi atunci, de ce transpira fără nicio legătură 
cu făptaşul pe care trebuia să-l caute? 

Stii ce te frământă, prietene? Ai dori să nu fi fost 
decât un act sexual, dar n-a fost aşa. Vrei s-o uiţi, dar 
nu poți. 

Poate pentru că ştia al naibii de bine că, pentru 
ea, n-a fost decât un act sexual. Distracţie şi joacă, 
prin bunăvoința băiatului faţă de care familia ei ar 
strâmba din nas dacă s-ar muta în vecinătate. Ei bine, 
da, avea resentimente. Teribile resentimente, care 
făceau ca el să fie tâmpitul, pentru că ştia cum stau 
lucrurile şi nu-l forţase nimeni s-o facă. 

Tony o înlătură pe Skyler din minte, ceea ce era 
mai greu decât ar fi trebuit să fie. Avea treburi rea/e, în 
momentul ăsta, îşi spuse în sinea lui. La naiba cu 
prostiile astea personale. 

La cincizeci de metri mai încolo, unde cărarea se 
despărţea în două direcţii, la o încrucişare în formă de 
T, Tony îşi înfrână calul şi se gândi în ce direcţie să o 
apuce. Făptaşul putuse să o ia în orice direcţie. Sau 
putea să nu fie în vecinătate. 

— Eu o iau spre locul de joacă, îi spuse el lui 
Doherty. Tu verifică la lac. Ar putea să se ascundă sub 
terasă. 

— E-n regulă, sergent. 

În timp ce Doherty o luă spre nord în direcţia 
podului Bow, Tony îndreptă capul spre stânga, pe 
cărarea care ducea la Mall. Tipul probabil că e deja la 
jumătatea drumului spre Bronx, presupuse el. Sigur, 
aveau şi ei partea lor de apeluri prin radio, dar 

majoritatea cazurilor nu erau de genul celor din filmele 
de televiziune. Era vorba de beţivi şi vagabonzi, un 
scandalagiu ocazional sau hoţi de buzunare. 

Nu că polițistul călare n-ar avea momentele lui. Ca 
de pildă evenimentul de la ora zece treizeci de pe 
Strada 47, din urmă cu câteva luni. El a fost primul 
poliţist care a ajuns la faţa locului, un magazin de 
bijuterii care fusese atacat de doi hoţi înarmaţi, doar 
cu câteva momente mai devreme. O găsise pe soţia 
proprietarului întinsă pe podea, sângerând de la o rană 
la picior. Proprietarul însuşi, un hasid a cărui barbă 
neagră era precum cerneala pe faţa lui lividă, arunca 
priviri speriate spre uşă. Un pungaş fugise, dar celălalt 
fusese beat sau drogat şi nu fusese atât de iute... 

Tony îşi amintea cum ieşise în fugă şi zărise 
făptaşul, un puşti slab, alb, croindu-şi drum pe 
trotuarul aglomerat, spre Sixth Avenue, cu un pistol 
într-o mână. Dar când Tony s-a aruncat în şa ca să-l 
urmărească, cizma stângă i s-a prins cumva în scară. 
Exact atunci, puştiul s-a întors şi când ochii lui arzători 
i-au întâlnit pe ai lui Tony a ridicat pistolul. Nu tintea 
prea sigur, dar destul ca lui Tony să i se ridice firele de 
păr de pe ceafă. Dacă Scotty s-ar fi ridicat atunci în 
două picioare, dacă n-ar fi stat nemişcat... lisuse. Nu 
voia să se gândească la ce s-ar fi putut întâmpla. 
Privind înapoi, a fost cumva comic - el sărea într-un 
picior ca să-şi menţină echilibrul şi, în acelaşi timp, 
întindea mâna după pistol. 

— Poliţia. Lasă jos arma, a urlat el şi, din fericire, 
puştiul drogat s-a conformat. Dar abia când puştiul era 
întins pe jos pe burtă cu mâinile la ceafă, Tony a reuşit 
să se desprindă de scară şi să respire uşurat. 

Dar controlul mulţimii? De parcă n-ar fi destul de 
greu să ţii strâns în frâu un animal de mărimea lui 

Scotty pe străzile oraşului, pline cu lucruri care l-ar 
putea speria, ca de pildă o umbrelă care se deschide, o 
pală de vânt care ridică o foaie de ziar, aburi ieşind 
dintr-o răsunătoare, o rază de soare reflectată într-un 
ciob de oglindă sau într-un obiect cromat. In plus, 
încerci să reţii un val zgomotos de trupuri. Chiar şi cu 
toată echipa desfăşurată în toţi cei o sută douăzeci de 
poliţişti din cele cinci unităţi, tot apăreau nişte 
nenorociţi care voiau să facă pe deştepţii. 

Îi veni în minte parada de luna trecută... şi cum 
arătase Skyler alergând după sărmanul Scotty; înaltă şi 
subţire în şortul ei alb, cu picioarele lungi în mişcare şi 
părul blond-auriu zbătându-se în jurul capului ei - o 
imagine asemănătoare cu una dintr-o carte de 
mitologie romană pe care o avea acasă, cu Diana la 
vânătoare. Nu mai întâlnise o femeie ca Skyler, nici 
măcar femeile-ofiţer care lucrau cu el şi cărora nu le 
lipsea nimic în privinţa curajului. Era ceva deosebit în 
legătură cu acea puternică îmbinare între atracţia 
fizică, inteligenţă şi competenţă, la care se adăuga o 
picătură de cutezanţă, care îl dădeau gata şi îl excitau 
grozav. 

Mintea lui Tony fu trezită brusc la realitate de o 
mişcare în capătul câmpului lui vizual. Se înălţă şi se 
uită la gardul de lanţuri de la marginea terenului de 
joacă Rumsey. Probabil a fost o veveriţă. Central Park 
era ca o adevărată grădină zoologică, având colonii 
întregi de veverite cenuşii şi stoluri de porumbei şi 
vrăbiuţe, ca să nu mai amintim de câini de toate 
rasele, ocupați să-şi plimbe stăpânii. În plus, cărările 
erau pline de bătrâni ieşiţi la aer, părinţi care 
împingeau cărucioare, alergători sau din cei cu patine 
pe rotile, care umblau în zig-zag printre aceştia. 

Apoi, Tony îl zări la nici douăzeci de metri 

distanţă, un bărbat slăbuţ în pantaloni negri şi bluză de 
bumbac verde. El alerga de-a lungul porțiunii cu iarbă 
dintre gard şi cărarea pe care se afla Tony, cu el mână 
ţinută în faţa curelei din talie, unde Tony zări o 
umflătură care cu siguranţă nu era catarama. 

Tony apucă radioul. 

— Poliţia călare... am un posibil făptaş, la terenul 
de joacă Heckscher, în capătul de sud, la Rumsey, şi se 
îndreaptă spre est în direcţia East Drive. 

Cuvântul „posibil” deveni „poţi pune pariu”, când 
făptaşul îl zări pe Tony şi, fără să se oprească din 
mers, băgă mâna sub bluză şi scoase revolverul din 
talie. /isuse! 

Ducând mâna la brâu şi eliberându-şi propriul 
revolver, un Smith & Wesson 38 pe care îl folosea mai 
mult la antrenamentele de tir decât în timpul 
serviciului, Tony simţi o şarjă de adrenalină explodând 
în sângele lui - o senzaţie de încordare de puls rapid, 
care la altcineva fără antrenamentul lui şi dragostea de 
pericol, s-ar fi transformat în panică. 

— Stai! tună el. 

Făptaşul alergă mai repede. 

Tony văzu o mamă cu faţa palidă aruncând o 
privire speriată peste umăr, înainte de a-şi lua copilul 
din cărucior; o adolescentă în blugi tăiaţi scurt, se 
împiedică şi se opri într-un coş de gunoi. 

Băncile parcului, lămpile din fier forjat, umbrela în 
dungi a unui stand de răcoritoare treceau pe lângă el 
ca decorurile mişcătoare pe o scenă în care lui Tony, 
deşi îşi îmboldea calul, i se părea că stă pe loc. Dorea 
să treacă la galop, dar asta ar fi prezentat pericole; era 
prea multă lume şi nu toţi puteau sări repede din calea 
lui. 

Printre copacii din faţă, de la o distanţă de circa 

cincizeci de metri, îl văzu rapid, dar bine pe făptaş, 
când acesta a aruncat o privire înnebunită peste umăr; 
păr lung, slinos, mustață căzută, ochi mici, un afurisit 
de bandido dintr-un film. Doar revolverul din mâna lui 
nu era de recuzită. 

— Poliţia! Aruncă arma! 

În acelaşi timp, Tony îl împunse pe Scotty cu 
pintenii. 

Murgul cel mare prinse imediat viteză alergând 
printre copacii păduricii. Bunul, bătrânul Scotty, care 
deşi era uneori puţin sperios, reuşea când era vorba de 
un caz important. Tony nu părăsea din ochi printre 
copaci silueta în pantaloni negri şi bluză de bumbac 
verde. Ramurile îi zgâriau faţa şi trosneau atingându-i 
casca. Un miros umed se ridica în jurul lui când 
pământul de sub copitele lui Scotty se desprindea şi 
zbura în mici ghemotoace verzi. 

Sub uniforma umedă de transpiraţie, Tony simţea 
încălzindu-se cicatricea de pe piept. 

Dar adânc, în sinea lui, Tony simţea frigul în oase. 
Distanţa între el şi silueta care fugea se reducea, dar 
tipul, tot mai avea un avans de vreo treizeci de metri. 
Urmărindu-l pe făptaş cum intră în curentul de 
alergători şi biciclişti de pe East Drive el se rugă: 
lisuse, nu mă lăsa să-l pierd. 

Brusc, nenorocitul se răsuci şi îndreptă revolverul 
spre Scotty şi, înainte ca Tony să poată ţinti, timpanele 
îi fură asaltate de un pârâit. Glonţul rupse o bucată din 
arțarul din dreapta lui Tony, împrăştiind bucățele de 
coajă ca nişte şrapnele şi dezlănţui un val de ţipete 
când trecătorii se risipiră, adăpostindu-se. 

Inima lui Tony îşi luă un scurt concediu, înainte de 
a se umfla umplându-i pieptul. Apoi înjură în şoaptă. 

— Rahat prost ce eşti! 

Scotty înălţă capul în panică, alunecă şi aproape 
căzu, apoi îşi reveni şi porni din nou, zburând peste 
drum. Ajunse în galop la marginea cu iarbă luând-o în 
jos pe o vale punctată de copaci, printre care Tony 
putea vedea strălucirea apei de jos... iar făptaşul se 
îndrepta într-acolo. 

Bănci situate la umbră, pline de oameni, apărură 
la vedere. Pe lăculeţ avea loc o regală de modele de 
bărci, uimitor de asemănătoare cu cele reale şi care 
făceau opturi pe suprafaţa argintie. Era aproape 
şocant, ca o obscenitate scrisă cu vopsea neagră pe o 
pictură, să vezi cum făptaşul mânjeşte peisajul bucolic 
cu o săritură care aruncă stropi de apă murdară în 
toate părţile. 

Cei ce stăteau pe bănci începură să ţipe, se 
ascundeau după copaci sau fugeau spre tufişuri. In 
starea de hiperatenţie în care se afla Tony, chiar şi cele 
mai mici amănunte erau remarcate. O femeie tânără, 
în şort galben cu dungi, plângea străduindu-se să 
desfacă lesa setter-ului legat de piciorul băncii. O 
pasăre zbură prin faţa lui, provocând o explozie de 
pene. 

Când se apropiară de lac, îl simţi pe Scotty că 
vrea să dea înapoi. 

— Nici să nu te gândeşti la aşa ceva, mormăi Tony 
în şoaptă. 

Cu sângele zvâăcnindu-i în faţă şi pe gât, Tony îşi 
lansă calul în apă cu o asemenea forţă, încât, pentru 
un moment, i se păru că îl ridică pe Scotty cu 
picioarele lui. 

Lăculeţul nu putea avea mai mult de un metru 
adâncime, dar mergând călare, avea impresia că 
umblă pe nisipuri mişcătoare. Un model de remorcher 
apăru în calea lui Tony şi fu scufundat. La câţiva metri 

mai încolo, făptaşul cu bluza lipită de trup şi părul 
atârnând în şuviţe ude, slinoase, aruncă o bărcuţă cu 
pânze în malul de ciment. 

— La naiba, scârnăvie! ţipă creatura murdară, 
udă. 

Tony abia zări revolverul ţinut strâns în pumnul 
tipului şi instinctele lui, ascuţite fin prin ani de 
patrulare călare pe străzi, reacționară într-o secundă. 
Înfigându-şi călcâiele în coastele lui Scotty şi, în acelaşi 
timp, lăsându-şi greutatea spre spate, simţi cele cinci 
sute de kilograme de cal tremurând şi ridicându-se ca 
un val uriaş. O reţea fină de picături părea că atârnă în 
aer, învârtind mici prisme de lumină colorată. Urletele 
ce veneau de pe mal ajungeau la el înăbuşite, de parcă 
veneau de sub apă. Dar când Scotty căzu peste 
grămada din faţa lui scrâşnetul de oase fu clar şi 
ascuţit ca sunetul unei crenguţe uscate rupte în două. 

În secunda care i-a trebuit lui Tony ca să-şi tragă 
respiraţia şi să scoată pistolul, a şi sărit din şa şi s-a 
repezit spre locul unde făptaşul, conştient încă, stătea 
întins ca un crab, ţinându-şi braţul care părea pus 
greşit, îi curgea sânge dintr-o rană de la frunte, 
formând un soi de trandafir pe apa murdară. Ochi negri 
străluceau spre Tony, plini de ură. Tony se uită în jos şi 
văzu pistolul care fusese gata să-i  reaşeze 
măruntaiele. 

— Se pare că ţi-ai găsit naşul, remarcă el liniştit, 
uitându-se cu mândrie spre Scotty care se răsplătea 
bând apă. 

Făptaşul ţipă când Tony îi puse cătuşele. 

Câteva minute mai târziu, când Doherty li se 
alătură, roşu şi gâfâind, urmat de o jumătate de duzină 
de poliţişti de patrulă şi o ambulanţă, făptaşul mai urla 
încă. Au să-l îngrijească la Bellevue, se gândi Tony şi, 

după ce îi vor pune braţul în gips, vor avea şi mai mare 
grijă de el la închisoarea centrală. 

După ce l-a lăsat pe Scotty la grajd, Tony îşi 
petrecu restul după-amiezii aşteptând la spitalul 
Bellevue ca făptaşul lui să fie eliberat, apoi să-l ia şi să 
completeze formele pentru judecător. Când ajunse 
înapoi la biroul trupei şi ieşi din serviciu, era aproape 
nouă şi jumătate. Şi mai avea de făcut o oră şi un sfert 
de drum cu maşina. Nici măcar gândul că acumulase 
ore suplimentare nu-i îmbunătăţea starea de spirit. 

Dar când intră în aleea căsuţei lui albe, pe o 
stradă laterală liniştită din Brewster, la doisprezece 
kilometri nord de oraş, în adormitul comitat Putnam, 
era atât de obosit, încât singurul lucru pe care l-a putut 
face a fost să încălzească o cutie cu supă şi apoi să se 
târască în pat. Când a sunat ceasul, la cinci dimineaţa, 
s-a trezit cu gura plină de pânze de păianjen şi ochii 
parcă îi fuseseră frecaţi cu glaspapir; avea senzaţia că 
a dormit cel mult zece minute. Apoi s-a sculat şi a 
pornit-o din nou la drum, ţinând o cană de cafea între 
genunchi şi bancheta maşinii lui Explorer, şi gonind 
spre sud, pe şoseaua 684, ca să ajungă la apelul de 
şapte şi jumătate. 

În timp ce conducea, un singur gând pătrundea 
prin mintea lui adormită. Skyler... azi o văd pe Skyler. 

Era duminică - o zi în care oamenii civilizaţi se duc 
la biserică, citesc ziarul Times, joacă golf, telefonează 
celor dragi. Tony nu-şi mai amintea când avusese 
ultima duminică liberă. De obicei, nu-l deranja 
programul ăsta nebunesc, dar dată fiind temperatura 
care se va ridica la peste treizeci de grade, ultimul 
lucru de care avea nevoie la sfârşitul turului din 
această duminică specială era furtuna de emoţii pe 
care i-o va stârni în mod inevitabil vizita lui Skyler. 

Skyler Satton. Chiar şi numele ei suna preţios, 
pentru Dumnezeu. Adoptată sau nu, purta numele 
unor oameni care îşi cunoşteau înaintaşii, mai de 
demult decât există insula Ellis. Ce che/tuieşte ea într- 
un an pe îmbrăcăminte, mi-ar fi de ajuns pentru tot 
restul vieții. Şi eu încă mai plătesc datoriile Paulei. Şi 
probabil că, se aventură el să ghicească, Skyler Satton 
avea asigurat un fond care l-ar face să se simtă bine, 
tot restul vieţii, pe orice tip cu care s-ar mărita ea. 

Tony îşi opri gândul să mai zburde pe linia asta. 
Ce legătură au toate astea cu el? El, cu siguranţă, nu 
era tipul la care ea să se gândească serios. lar el avea 
lucruri mai bune de făcut decât să se prostească 
încercând să se conformeze unei poziţii căreia nu 
dorea să-i aparţină. 

Dar chiar şi aşa, amintindu-şi cum se simţise ea în 
braţele lui, îl traversă un curent electric. Frumuseţea ei 
rece, de culoarea mării, care nu era chiar atât de rece 
pe cât părea la suprafaţă, râsul ei copilăresc atât de 
contrastant cu restul! lisuse, ce bine a fost... mai bine 
ca niciodată. Dar despre ce vorbea el aici? Un 
angajament pe viaţă? Pentru ea nu fusese mai mult 
decât o rostogolire în fân cu grăjdarul lui lady 
Chatterley. Pentru el, fusese şampania de după o 
lungă perioadă de abstinenţă autoimpusă a vieţii lui 
noi de bărbat divorţat. 

La naiba cu ea, se gândi el. Apoi o voce 
răutăcioasă din cap îi zise: /ti aminteşti că ai făcut deja 
dragoste cu ea? Problema este că ai vrea să mai faci. 

Prin forţa voinţei, Tony reuşise să-şi treacă 
dimineaţa şi o bună parte din după-amiază fără să-i 
lase pe cei de sub comanda lui să simtă că ar avea în 
gând ceva mai presant decât să se ducă acasă lao 
bere rece şi la un fotoliu în faţa televizorului. Dar la 


170 


sfârşitul turului lung şi fierbinte - căci în Times Square 
era o nenorocire în anotimpul ăsta - efortul de a urca 
treptele până la biroul de deasupra grajdurilor îl lăsă 
fără suflu şi cu dorinţa să fi înghiţit o pastilă de Advil 
pentru durerea din şale care încă îl deranja. 

Se uită la ceas. Trei şi un sfert. Skyler şi prietenii 
ei vor fi aici peste cincisprezece minute. La dracu'! 
Avea nevoie de asta cum a avut nevoie de Paula, cu 
toate visurile ei aiurite. 

În acelaşi timp, Tony simţi o  fierbinţeală 
trădătoare în coapse. Îl lăsă cu o excitație pe care 
trebui să o înlăture cu un duş rece mintal, înainte să 
poată trece prin uşa de metal din capul scării. 

Etajul al doilea era împărţit în două secţiuni - o 
cameră mare cu faţa spre stradă, care era cartierul 
general al întregii unităţi călare, precum şi birourile 
inspectorului adjunct şi ai locotenentului, iar în spate 
era biroul Trupei B, care nu avea ferestre, era pe 
jumătate ca mărime şi despărţit în vestiare pentru 
femei şi pentru bărbaţi, unde Tony îi auzea pe cei 
doisprezece poliţişti ieşiţi din tura de la şapte la patru, 
ţipând peste zgomotul duşurilor şi al uşilor de dulap 
trântite. 

La dispecerat - un birou şi un fişet de metal gri 
care în alt context putea fi numit birou de primire -, 
sergentul de serviciu Bill Devlin îl salută deosebit de 
vioi. 

— Hei, salutare, am auzit că ieri ai înotat. 
Bănuiesc că ăsta-i un făptaş care n-are de gând să fie 
invitat la următoarea ta petrecere de la piscină. 

Devlin, un tip solid, care mai avea doar doi ani 
până la pensionare şi ştia mai multe poveşti despre 
război şi Trupa B decât oricare altul, chicoti la propria 
sa glumă. 

— Da, o să fie legat câtva timp, spuse Tony 
semnând de plecare, şi se duse la vestiar. 

Avea timp să facă un duş şi să se schimbe înainte 
de sosirea lui Skyler. Doar pentru că nu avea să facă 
dragoste cu ea nu însemna că trebuie să pută. 

îmbrăcat în pantaloni jeans şi cu o bluză de 
bumbac cu inscripţia Ultimul din cavaleria uşoară, Tony 
cobori în boxa lui Scotty şi îl frecă rapid cu un prosop - 
frecţia îi plăcea tipului ăstuia mare mai mult chiar 
decât zahărul - când apăru Skyler. 

— E cineva pe aici? o auzi el strigând. 

Doar timbrul vocii ei trecu prin el ca o înghiţitură 
de whisky. Vederea ei, în partea cealaltă a porţii de fier 
care  despărţea grajdul de trotuar, era şi mai 
ameţitoare. Purta o pereche de pantaloni albi şi o bluză 
largă, subţire, de culoarea ochilor ei, ce părea că 
pluteşte în jurul ei. Părul ei blond pal era strâns la 
spate în coadă de cal şi nu avea nicio bijuterie, doar un 
ceas obişnuit cu brățară din piele. În ciuda dorinţei 
care îl cuprinse, Tony fu izbit de cât de obosită arăta... 
oboseala aceea cu cearcăne la ochi care nu vine doar 
dintr-o noapte sau două de nesomn. Era oare bolnavă? 
Oare de asta nu voise să-l vadă mai înainte? 

Deodată se simţi necăjit că o judecase atât de 
aspru. Mai mult, fu cuprins de o nouă tandreţe faţă de 
ea, un impuls de a o lua în braţe şi de a îndrepta tot ce 
nu era în regulă cu ea. 

Calmează-te, omule, îşi atrase atenţia Tony. Orice 
suferință ar avea, nu are nevoie de tine ca să i-o 
vindeci. Îl are pentru asta pe prietenul ei din aceeaşi 
clasă cu ea. 

— Aş întinde covorul roşu pentru tine, dar singurul 
covor pe-aici este cel pe care stai tu acum. 

El aruncă o privire tachinatoare la fânul împrăştiat 

pe trotuar, la picioarele ei. 

Skyler râse. 

— Nu te necăji, eu şi cu Mickey suntem obişnuite 
cu asta. 

Tony îşi întoarse atenţia spre tânăra femeie 
brunetă, cu ochi de ţigancă, ce stătea în spatele lui 
Skyler, ţinând de fiecare mână câte un copil. Fetiţa şi 
băiatul semănau prea mult ca să nu fie frate şi soră - 
amândoi erau mici şi slăbuţi, bronzaţi, de culoarea 
siropului de arțar. Intrară în şir, când Tony deschise 
poarta şi le dădu drumul înăuntru. 

Tony se lăsă imediat pe vine, ca să fie la nivelul 
băiatului. 

— Prietena ta mi-a spus că ar vrea să te faci ofiţer 
de poliţie, zise el, repetând cu ton de conversaţie ceea 
ce îi spusese Skyler la telefon. 

Băiatul aprobă din cap, cu ochii mari. 

— Atunci, zise Tony, mai bine să-ţi arăt ce te 
aşteaptă. Intinse mâna şi i-o strânse pe a băiatului. Eu 
sunt Tony. Pe tine cum te cheamă? 

— Derek, răspunse băiatul cu o voce aproape 
şoptită. 

—  N-avem niciun Derek în unitate, aşa că 
bănuiesc că am putea folosi unul, remarcă solemn 
Tony şi fu răsplătit pentru asta, căci faţa băiatului se 
lumină ca pomul de Crăciun de la Rockeffeler Center. 

Cu un trosnet al genunchilor, Tony se ridică să o 
salute pe prietena brunetă a lui Skyler şi să-i 
zâmbească fetiţei care se ascundea ruşinoasă în 
spatele picioarelor în pantaloni jeans. 

— Drăguţi copii, spuse el. Te ocupi mult de ei? 

— Nu atât de des cât aş dori. Sunt copiii fratelui 
meu, iar eu cu John nu ne împăcăm în multe privinţe, îi 
spuse ea şi întinse mâna. Bună, eu sunt Mickey. O să 

fim prieteni vechi, chiar dacă ne mai întâlnim sau nu. 
Crede-mă, Derek n-o să vorbească despre altceva în 
afară de dumneata, în următorii zece ani. John n-o să- 
mi ierte asta niciodată. 

Îi aruncă un zâmbet fără păreri de rău, care 
aproape te orbea pe fondul măsliniu al feţei ei drăguţe. 

Tony petrecu următoarele patruzeci şi cinci de 
minute, plimbându-i pe toţi patru peste tot. Reacţiile 
copiilor, care trecură de la curiozitate timidă la 
entuziasm curajos, îl făcură să uite berea rece care îl 
aştepta acasă în frigider. Mai ales fetiţa atinse o 
coardă sensibilă, când o ridică să-l vadă mai bine pe 
calul lui Coherty Commissioner, un cal negru cu o 
înălţime de peste şaptesprezece palme şi cu o cicatrice 
de-a lungul nasului care îl făcea să pară ca un şef de 
bandă. 

Ea îşi puse fără teamă braţele în jurul crupei 
calului şi îşi lăsă obrazul pe gâtul lui. Tony putea să 
jure că-l văzuse pe bătrânul Commissioner făcându-i cu 
ochiul pe deasupra capului al fetei. 

Derek, ocupat să strângă pumni cu ovăz şi să-i 
ducă fiecăruia dintre cei douăzeci şi cinci de cai din 
grajd, îl făcea să se gândească la nepotul său de şapte 
ani, Petey, care nu obosea niciodată să arunce cu 
potcoave în curtea din spate, împreună cu unchiul lui 
Tony. Copiii! Erau într-adevăr ceva deosebit. Tony simţi 
un regret, întrebându-se cum ar fi fost viaţa lui acum 
dacă acel ciclu sărit al Paulei, de care ea a fost atât de 
speriată la începutul căsătoriei, n-ar fi fost o alarmă 
falsă. 

Era atent să nu se uite la Skyler, căci nu voia ca 
ea să-i citească gândurile. Las-o să continue să creadă, 
aşa cum fără îndoială credea, că el nu era decât un 
poliţist mare, dur, cu gust la femei frumoase. Niciunul 

dintre ei nu trebuia să distrugă iluzia cu o doză de 
realitate, cum ar fi dorinţa lui de a obţine mai multe de 
la viaţă decât o parteneră de pat ocazională. 

Aşa stau lucrurile? Atunci ai greşit-o cu asta, 
Salvatore. 

Când găleata cu ovăz se termină şi fiecare cal fu 
mângâiat şi admirat, Tony îi conduse pe vizitatorii săi 
la etaj. În biroul trupei, s-au adunat în jurul vitrinei cu 
obiecte ale poliţiei călare, de la bustul în gips al unui 
cal, la fotografii ale regimentelor vechi. Era chiar şi una 
a lui Michael Jackson, fotografiat cu un poliţist călare. 

— Trageţi vreodată cu pistolul în oameni? întrebă 
Derek cu o voce speriată. 

Tony se gândi la mica dramă de ieri şi răspunse: 

— Dacă pot să evit, n-o fac. 

Erau o mulţime de lucruri pe care încerca să le 
evite atunci când putea - ca de pildă să se îmbete în 
noaptea dinaintea unui serviciu de la şapte la patru, să 
o viziteze sau să o sune pe mama sa când era prost 
dispus, sau să-şi permită să se ambaleze până peste 
cap cu o femeie care nu l-a acceptat aşa cum era. 

Aruncă pe furiş o privire spre Skyler, care arăta 
mai puţin trasă la faţă decât când venise. Era uşor 
colorată în obraji şi cearcănele de sub ochi nu mai erau 
atât de pronunţate. În timp ce ea stătea cu spatele la 
vitrina luminată, el zări o mică părticică din pieptul ei 
prin pânza subţire a bluzei şi fu cuprins de o foame 
aproape agonizantă de ea. La naiba, de ce trebuia ea 
să fie atât de atrăgătoare? Ce anume avea? De ce îl 
înnebunea, chiar când se afla în aceeaşi cameră cu ea? 

În acest moment, marele şi greoiul Duff Doherty 
ieşi din vestiar, roşu şi strălucitor după duş, cu o 
expresie vag ruşinată când dădu din cap spre Tony. El 
ştia că Doherty se simţea puţin ruşinat că nu fusese pe 

aproape să ajute ieri la prinderea făptaşului. 

Folosind ocazia, Tony îl apucă de braţ pe Doherty 
şi îl trase deoparte. Cu voce joasă, îl întrebă: 

— Ascultă, vrei să le arăţi prietenilor mei sala de 
trageri? Am nevoie să stau câteva momente cu 
doamna asta. 

Arătă spre Skyler. 

Doherty făcu semn cu ochiul, cunoscător. 

— Sigur, sergent. 

Tony nu se obosi să-l lămurească asupra faptului 
că Skyler nu era prietena lui. Lasă-l pe Doherty să 
creadă ce vrea. Poliţiştii căsătoriţi - mai bine zis, cei 
care nu-şi înşelau soțiile - trăiau prin intermediul unor 
tipi ca Tony, închipuindu-şi că ei ies în fiecare seară cu 
altă femeie. Nu că el n-ar fi avut partea lui, îşi aminti 
repede. De fapt, avea o întâlnire sâmbăta viitoare cu o 
femeie pe care a cunoscut-o printr-un prieten, Jennifer. 
Aceasta avea un mic magazin pe care îl conducea 
singură. 

Necazul era că acum, uitându-se la Skyler, nu-şi 
mai amintea dacă ochii lui Jennifer erau căprui sau 
albaştri, dacă avea părul scurt sau până la umeri... sau 
dacă avea obiceiul adorabil de a-şi trece atât de des 
limba printre buze, ca Skyler. 

Când au rămas singuri, biroul fiind pe moment în 
mod miraculos pustiu, el se întoarse spre ea. Când 
ochii ei - plini de o emoție pe care nu o putea defini - îi 
întâlniră pe ai lui, simţi de parcă o mână invizibilă îi 
umblă prin măruntaie. Acest sentiment era mai mare 
decât doar o excitație. Mai mare decât ar fi fost cazul, 
având în vedere că el şi Skyler erau virtual doi străini. 

— Ai fost grozav cu ei, îi spuse ea. Nu pot să-ţi 
mulţumesc îndeajuns. 

— A fost plăcerea mea, răspunse el. Sunt copii 

buni. 

— Pari că ai avut practică îndelungată. 

— Crescând cu şase fraţi, crede-mă că înveţi 
repede. 

Văzu ridicându-se colţurile gurii ei încordate şi 
simţi o bucurie disproporţionată. În acelaşi timp, simţi 
şi mai clar că o tulbura ceva. Răsucindu-şi gâtul, el se 
aventură: 

— Ascultă, Skyler... totul e în regulă? Să mă ierţi 
că ţi-o spun, dar nu prea arăţi bine. 

— Flatarea n-o să te ducă nicăieri. 

Ea se forţă să zâmbească, dar faţa i se întunecă la 
fel de abrupt ca şi când şi-ar fi tras o jaluzea peste 
faţă. 

— Hei, eşti cumva bolnavă, sau aşa ceva? 

Bolnavă nu era cuvântul potrivit; arăta ca moartea 
reînviată. 

— Sunt bine, dar mulţumesc de întrebare. 

Politicoasă, dar distantă, ca de gheaţă. 

Ceva ce era împotriva instinctelor lui nu-l lăsa pe 
Tony să se oprească aici. Doamne, ce-i păsa lui dacă 
ea nu dormise câteva nopţi la rând? Sau poate se 
certase cu prietenul ei. Ce treabă avea el cu asta? 
Totuşi... 

Un grup de trei poliţişti sosiți pentru schimbul de 
la patru la douăsprezece intrară atunci în cameră, 
discutând gălăgios despre scoruri la baseball, în timp 
ce mergeau spre vestiar. 

Tony atinse braţul lui Skyler. 

— Haide... am uitat să-ţi arăt ceva. 

Camera potcovarului era la parter, în capătul 
îndepărtat al zidului de răsărit, în spatele şirului de 
boxe. Era pustie, exact aşa cum ştiuse Tony că va fi; 
potcovarul unităţii făcea turul tuturor trupelor şi nu 

avea să mai vină aici până săptămâna viitoare. Când 
Tony o trase pe Skyler în răcoarea întunecată, oprindu- 
se lângă un buştean pe care era o nicovală, ca o 
relicvă din altă epocă, el simţi mirosul slab de copite şi 
fier înroşit demult răcit. Din camera de trageri, din 
partea opusă, se auzea murmur de voci. Doherty era 
grozav cu copiii şi îi vrăjise pe cei doi cu poveştile lui 
de război. 

Tony se întoarse spre Skyler cu o expresie 
solemnă. 

— Uite ce dacă s-a întâmplat ceva, mie poţi să-mi 
spui. Vreau să cred - îşi drese vocea - că suntem în 
continuare prieteni, în regulă? Vreau să spun, ce s-a 
întâmplat... nu trebuie să se întâmple din nou, dacă 
asta te îngrijorează. 

Ea roşi, reamintindu-şi ceea ce ştia deja - că sub 
acel strat de gheaţă era suficientă căldură ca să ardă 
pielea oricărui bărbat pe care îl lăsa să se apropie 
destul de mult. 

— Orice-ar fi, n-are nicio legătură cu tine, îi spuse 
ea, nu fără amabilitate. 

— Sigur, zise el blând. Ca şi nouăzeci şi nouă la 
sută din ce se întâmplă în oraşul ăsta. 

— Eu nu sunttreaba ta. 

începu să vadă că masca ei politicoasă începea să 
se şifoneze. Apoi, brusc, toată masca se prăbuşi, ochii 
ei umplându-se de lacrimi. 

— Îmi pare rău... doar că... am avut o săptămână 
foarte grea. Ştiu că încerci să fii drăguţ. Dar zău, nu e 
niciun motiv ca să fii implicat. Ai să doreşti doar să n-o 
fi făcut... 

Se opri când Joyce Hubbard, una dintre femeile 
polițiste, băgă capul pe uşă. Avea picioare lungi şi păr 
castaniu-roşcat lung până la omoplaţi. 

— Bună, sergent, îl salută ea. Am auzit că l-ai pus 
la uscat pe făptaşul ăla. Bravo ţie. 

Ochii ei trecură la Skyler şi Tony zări o sclipire 
interogativă în spatele zâmbetului ei. El ştia că Joyce îl 
plăcea. Şi, ca să fie sincer, nu l-ar fi deranjat, dacă... 

Dacă... prostule? Ce mai aştepţi? Joyce e de teapa 
ta şi a arătat clar că este interesată. Ai nevoie de o 
invitație tipărită? 

— Despre ce-a fost vorba? întrebă Skyler după 
plecarea lui Joyce. 

— Nimic important, îi zise el. Am prins un tip în 
parc, ieri. O să-ţi povestesc odată despre asta. Nu 
acum. Arăâţi de parcă ţi-ar folosi o veste bună, ca o 
schimbare. Asta şi un prieten. 

— Un prieten... ah, Doamne. Şi mama obişnuia să- 
i spună, aşa chestiei ăsteia când era în liceu. 

Scoase un râs subţire, un râs aproape isteric. 
Brusc, Tony avu sentimentul că n-ar fi trebuit să o 
preseze atât de tare. O urmări pe Skyler cum se 
sprijină de perete cu braţele încrucişate pe stomac, de 
parcă ţinea pe loc o bucată de material abia însăilat 
care putea să se rupă în orice moment. 

— Îmi pare rău, dar n-am înţeles, zise Tony 
clătinând din cap. 

— Ah, la naiba, îmi pare rău... uită că am zis ceva. 

Skyler inspiră, încercând cu greu să-şi recapete 
controlul. Abia atunci Tony înţelese. 

„Micul meu prieten a apărut, aşa că se pare că nu 
vei fi tată, până la urmă”, o auzea el pe fosta soţie, 
anunţându-l cu vocea ei de căţea, după acea teamă a 
lor că a rămas însărcinată. 

Podeaua, care atunci îl ţinuse bine, acum se 
deschidea ca să-l înghită. 

— Nu cumva vrei să spui... Cobori vocea până la 

şoaptă. E vorba de... aşa-i? 

Ea se uită într-o parte. 

— Uite ce e, nu te mai gândi. Trebuie să plec. 
Mickey o să creadă că m-ai sechestrat undeva. 

li aruncă un zâmbet slab, luminos, care ar fi 
păcălit chiar şi un arbitru la concursul de Miss America, 
dar nu pe el. O prinse de braţ, când ea trecu pe lângă 
el. 

— Ai dreptate în legătură cu un singur lucru - aici 
nu e locul potrivit, îi zise el. Putem să ne întâlnim 
undeva, mai târziu? 

— Am să fiu cu Mickey şi copiii tot restul după- 
amiezii, îi zise ea. 

— Dar după aceea? g 

— O să fiu ocupată, ezită ea. In plus, ce rost are? 

Tony simţi sângele ridicându-se şi lovind ca 
valurile în cutia lui craniană. lisuse, la ce-ar folosi? Ea i- 
a oferit în acest moment retragerea. De ce nu o 
acceptă el? 

Dar, dacă el era de vină? Nu putea să o lase să 
plece aşa. 

Ce-i datorezi? O răsturnare în fân, fără supărare. 

Fața tatălui lui se ivi în memoria lui Tony, cu ochii 
apoşi, cu pleoape înroşite şi cu rețeaua de vinişoare 
sparte pe obraji şi pe nas, ca o hartă a iadului în care i- 
a băgat pe toţi. Işi aminti seara în care aproape că s-a 
bătut cu tatăl lui ca să-l ia de pe un scaun de bar şi să-l 
aducă acasă. Avea doisprezece ani atunci. Din acel 
moment, jurase că nu va fi niciodată ca tatăl lui. 

Mai bine să nu fii tată deloc. 

Şi, în fond, de ce se ambala atât? Poate că nici nu 
era însărcinată. Poate că doar i-a întârziat ciclul... 

Tony, cu privirea fixată cu intensitate la Skyler, 
răspunse calm. 


180 


— Era gata să fiu omorât ieri. Nici asta n-ar fi avut 
niciun rost. 


S-au întâlnit în Central Park, cu o oră înainte de 
apusul soarelui. Skyler îl aştepta la intrarea în Lăptărie 
şi, de acolo, se duseră spre carusel, unde au fost 
destul de norocoşi să găsească o bancă liberă. Locul 
era plin de copii, mame şi bone... ceea ce îl izbi ca o 
ironie, având în vedere ce aveau de discutat. 

— Eşti sigură? o întrebă Tony după ce şezură un 
timp în tăcere. 

Skyler îşi strânse ochii de parcă voia să-l fixeze, 
precum cineva care iese dintr-o cameră întunecată la 
lumina puternică. 

— Da, sunt sigură, răspunse ea cu un ton care 
voia să spună: „Te-aş trage eu în povestea asta dacă 
n-aş fi sigură?” Am făcut unul dintre testele care se fac 
la domiciliu. Am făcut trei diferite, chiar. Funcţionarul 
de la drogherie o fi crezut că am o clinică. Râse cu un 
râs gol, apoi adăugă: Mă simt atât de proastă! Nici nu 
ştiu cum s-a putut întâmpla asta. 

— Explică-mi tu mie, replică Tony cu un calm în 
contradicţie cu bătăile sălbatice ale inimii lui. 

— A, nu te îngrijora. N-o să dau vina pe tine 
pentru asta, sări ea, confundând tonul lui cu altceva. 
Pot să mă descurc singură. 

Totuşi, cu toată independenţa ei feroce, arăta 
curios de vulnerabilă în acest moment, după părerea 
lui. ÎI izbi faptul că femeia tânără, foarte sigură pe sine, 
care i-a salvat calul şi a făcut dragoste cu el într-o 
singură după-amiază, s-ar putea să nu fie chiar Diana 
din mitologia romană, ci o persoană foarte umană. 

Tony simţi o împunsătură de compasiune... şi 
chiar ceva mai mult. Ceva ce l-a făcut să se gândească 

la un vers dintr-un cântec: „Vechea lună diavolească 
din ochii tăi e de vină...” 

Doar că luna diavolească nu era în ochii lui, ci 
undeva sub buric. Uitându-se la Skyler care stătea pe 
bancă dreaptă, înaltă, în timp ce o briză slabă îi flutura 
şuviţele de păr blond pal, împletindu-și necontenit 
degetele în poală, Tony se gândi că nu dorise nimic 
atât de mult în viaţă cum dorea acum să o ia în braţe. 

— Nu e vorba că nu eşti capabilă să te descurci 
singură cu asta, spuse el alegându-şi cu grijă cuvintele. 
Vreau să ştiu doar care-i treaba. 

— Nu ştiu. 

Ea se lăsă pe spătarul băncii, uitându-se vag la 
caruselul care se învârtea în faţa lor, la panourile cu 
oglinzi dând o lumină rece, de oţel, muzica veselă 
contrastând curios cu conversaţia lor încordată. Un 
vânzător din apropiere, care avea de toate, de la 
popcorn la îngheţată, atrăsese un grup de adolescenţi, 
unii formând perechi înlănţuite cu braţele în jurul taliei. 
Tony nu-şi putea înlătura sentimentul că, în ciuda celor 
făcute pe canapeaua din apartamentul tatălui ei, el şi 
Skyler erau în fond străini. lar acum, această străină 
drăguță, care îi intrase cumva pe sub piele, se întorcea 
spre el şi îi spunea blând: 

— Încă nu realizez pe deplin. Mă tot gândesc că 
într-un fel... va dispărea, pur şi simplu. Ca un vis urât. 

— Sora mea, Trudi, spunea asta despre cel mai 
mic copil al ei, când a descoperit că era însărcinată. Cu 
patru copii, avea nevoie de al cincilea ca de-o gaură în 
cap. Dar ştii ce? S-a dovedit a fi cel mai bun din toţi. E 
în cor la St. Stephen... şi ştie să facă şi scandal. 

— Îmi sugerezi că ar trebui să-l păstrez? îşi 
îngustă ea ochii spre el. 

Tony îşi aminti de grajdurile de lângă casă, din 

Brewster, unde creşteau cai arabi pursânge. O iapă 
scăpase şi se întorsese însărcinată de un armăsar 
corcitură. Proprietarul iepei, clătinând din cap când îi 
împărtăşise lui Tony vestea tragică, era asemănător cu 
Skyler acum. 

— Eu nu zic nimic, lisuse, ce sunt eu, un specialist 
în această problemă, aşa deodată? Eu nu m-am 
descurcat în căsătorie, cu atât mai puţin în problema 
copiilor. 

— Eu ştiu că nu vreau să mă căsătoresc încă, 
afirmă ea plat. 

— Simţi la fel în legătură cu un copil? întrebă el 
blând. 

Un zâmbet trist îi apăru pe buze şi îşi înlătură cu 
mâna o şuviţă de păr de pe obraz. 

— Mă tot gândesc la poveştile în care o fată 
obişnuită este fermecată - are temporar puteri magice 
sau un alt fel de vrajă. E minunat... dar în acelaşi timp 
teribil. Pentru că acum are o răspundere uriaşă. Făcu o 
pauză. Poate are legătură cu faptul că am fost 
adoptată. Simt de parcă mi s-ar fi dat acest lucru 
extraordinar pentru motive care nu au niciun sens 
pentru mine, iar eu trebuie să hotărăsc ce am de făcut. 

Pentru Tony, treaba era mult mai personală decât 
cosmică. Această conversaţie - întreaga posibilitate de 
a fi tată, îndeplinită sau nu - avea un efect atât de 
devastator pentru el, încât a trecut un moment înainte 
de a-şi da seama ce simte: o pierdere. De îndată ce îl 
izbi înţelegerea se lăsă pe spătar, ca trăsnit. Femeia 
asta, pe care abia dacă o cunosc, poartă copilul meu şi 
nu are nicio intenție să mă amestece pe mine în 
planurile pe care le face pentru el. 

El îşi aminti acum cât de emoţionat fusese în 
legătură cu perspectiva ca Paula să fi rămas 

însărcinată... şi cum trebuise să se reţină ştiind că 
Paula nu împărtăşea entuziasmul lui. 

— Când îţi va fi clar totul, anunţă-mă şi pe mine. 

El nu se străduia să-şi ascundă supărarea din 
voce. 

— Dacă vrei, se încruntă ea. Ştii, e curios, pentru 
că îmi dau seama că un avort e lucrul cel mai normal. 
Dar, când încep să mă gândesc la asta, devin cu 
adevărat nervoasă. Nu ştiu de ce, zău nu sunt 
credincioasă, sau aşa ceva. Şi cred că fiecare femeie 
are dreptul să decidă ea singură. Poate pentru că... 
Vreau să spun, într-un fel, nu aşa a gândit oare şi 
mama mea adevărată despre mine? Ca o neplăcere... 
ceva de care trebuie să scape... 

Încruntarea ei se adânci şi lacrimi îi sticliră în ochi. 

— Asta înseamnă că vezi copilul ăsta având 
părinţi, fiind botezat şi tot tacâmul? 

El vorbi încet, cu grijă. Ea clipi şi se întoarse cu 
faţa spre el. 

— Nu ştiu ce înseamnă. Acum sunt foarte necăjită, 
aşa că vorbesc fără sens. Tu n-ai fi aici dacă n-aş fi 
gândit de două ori înainte să deschid gura. 

Îi văzu expresia şi spuse în continuare: 

— Îmi pare rău. Dar nu văd niciun motiv să arunc 
toate astea asupra ta. Vreau să spun că nu prea ne 
cunoaştem. 

— Linişteşte-te. N-o să-ţi cer să te măriţi cu mine, 
îi zise el morocănos. 

Dar, în acelaşi timp, nu se putea abţine să se 
gândească: De ce tocmai femeia asta? De ce nu una 
căreia îi putea cere? 

Skyler se ridică şi el văzu că era puţin nesigură pe 
picioare. Când se ridică lângă ea, Tony îşi înăbuși 
impulsul de a o sprijini. Se uită doar la ea. 

— Ei, făcu ea dregându-şi glasul. E mai bine să 
plec. Îi aruncă un zâmbet tot atât de curajos pe cât era 
de fals. Ascultă, continuă ea, dacă asta te ajută, cred 
că eşti cu adevărat un tip cumsecade. Imi pare rău că 
ai fost amestecat în treaba asta. 

Tony o apucă de braţ. Nu ştia ce-l determinase s-o 
facă. Bănui că instinctul. Ca băieţelul de pe carusel pe 
care-l vedea acum, aplecându-se departe de calul lui 
de lemn şi întinzându-se spre inelul de alamă de care 
să se agaţe. Tony nu era pregătit pentru şocul 
senzaţiei cărnii ei încălzite de soare aflate acum sub 
degetele lui, şi la focul care îi ardea măruntaiele. Nu 
era pregătit nici pentru privirea ei, sfidătoare, şi în 
acelaşi timp rugătoare. 

— Sună-mă, spuse el. 

Nu era o cerere. 

Ea aprobă încet din cap cu o expresie gravă. 

Tony auzi un țipăt. Se uită şi văzu caruselul 
încetinind şi pe băieţel plângând că nu reuşise să 
prindă inelul. Când întoarse capul din nou, Skyler se 
mişca într-un pas hotărât, pe aleea mărginită de 
arbori, în direcţia lui Central Park West, părul ei blond 
strălucind în lumină ca un bănuţ într-o fântână a 
dorințelor. 

Nimic nu sugera la ea că ar putea fi atinsă. Dar 
indisponibilitatea ei îl făcea să o dorească şi mai mult... 
şi nu doar în pat. Şi oricât de improbabil părea - ba nu, 
era chiar o iluzie - ceea ce simţea Tony acum se 
asemăna izbitor cu a fi îndrăgostit. 

Trecuse mult timp. Chiar şi cu Paula, la început, 
când lucrurile erau bune între ei, nu simţise niciodată 
ceea ce evoca Skyler în el - sângele care alerga 
fierbinte şi rece, o excitație care nu-l părăsea. 

El era poliţist, obişnuit cu tot felul de situaţii de 


185 


urgenţă - şi, din nefericire, dar pentru prima oară de 
foarte multă vreme, Tony se simţi răscolit şi departe 
de ceea ce se asemăna cu un teren solid. 


Skyler tremură şi se strânse cu braţele. Trebuiau 
să fie vreo douăzeci şi cinci de grade şi ea simţea de 
parcă era sub o cascadă îngheţată, care îi vâjâia în 
urechi, trăgând-o în jos. Doamne, de ce i-am spus? 

Dacă măcar copilul ar fi fost al lui Prescott! 

Dar dacă Pres era tatăl, n-ai fi umblat aiurea 
acum, ai fi făcut planuri de nuntă. Ar fi fost oare mai 
bine? Nu eşti destul de la ananghie şi aşa? 

Aşa, cel puţin, orice va hotărî, va fi hotărârea ei. 

Dar Tony? El n-ar trebui să aibă un cuvânt de zis 
în treaba asta? 

Skyler se uită înapoi şi îl zări pe el stând în 
mijlocul aleii, studiind-o, cu degetele agăţate în 
buzunarele din faţă ale pantalonilor jeans. Cu ochii pe 
jumătate închişi şi cu gura o idee prea plină, cu bluza 
de bumbac care îi sublinia fiecare muşchi şi boturile 
scorojite ale cizmelor lui de cowboy, arăta exact ca o 
persoană de care mama ei i-ar fi spus să se ferească. 

Un fior curios o străpunse pe Skyler. Un fior care 
avea mai puţin de-a face cu ce ar fi vrut sau n-ar fi vrut 
mama ei şi mai mult cu ceea ce simţea Skyler pentru 
Tony. Nu-şi dădea seama ce era. Atracția pe care o 
exercita asupra ei nu putea fi negată; era o forţă atât 
de puternică, încât era aproape cerească, la fel ca 
forţa asupra fluxului. Stând acolo pe bancă, gândise că 
ar putea muri de dorinţa ca el să o îmbrăţişeze. 

Tatăl copilului meu. Ea exploră acest gând uluitor 
la fel cum ar fi studiat o măsea de minte, care îşi făcea 
drum prin gingie. Nu simţea încă nicio durere, din 
cauza asta, dar ştia că ar putea s-o facă să cadă pe 

spate. 

Simţi brusc o curioasă uşurare în centrul ei, de 
parcă organele vitale ar fi rost înlăturate ca să facă loc 
copilului care creştea în ea. Copil. 

O cuprinse panica, precum un torent rece. 

Skyler se simţi acoperită de o _ transpiraţie 
îngheţată. O durere bruscă în burtă o făcu să se 
îndoaie. Se opri, sprijinindu-se de trunchiul unui copac. 
Nu trebuie să decid imediat, îşi spuse în sinea ei. Mai 
am o săptămână sau două. Inima ei totuşi nu înceta să 
bată tare şi înspăimântată. 

Se gândi la acele prosteşti previziuni astrologice 
din ziare şi îşi imagină cum sunau ale ei: „Forțe 
puternice, pe care nu le poţi controla, fac necesară 
multă precauţie în următoarele săptămâni”. 

Ea intră în Central Park West, traversând strada la 
semafor. Apartamentul tatălui ei era doar la distanţă 
de un colţ şi, brusc, gândul la un duş răcoritor şi la 
schimbarea hainelor păru răspunsul la problemele ei 
cel puţin pentru moment. 

Abia când urca, în lift, îşi aminti că ultima oară 
când a stat acolo a fost ziua cu Tony. 

Doamne? Dacă ar fi ştiut! 

Închise ochii şi se sprijini de interiorul ascensorului 
panelat cu nuc. Şi, deodată, imaginea lui, ca un stop 
cadru, îi apăru în minte. Tony! Stând pe alee, pe 
jumătate în umbră, cu ochii aceia negri care nu lăsau 
să se vadă nimic, cu o pată de lumină pe un braţ - 
braţul cu acel tatuaj cu inima înconjurată de frunze le 
viţă. Un poliţist care a jurat să-i ferească de pericole pe 
toţi cetăţenii cumsecade, dar care nu putea face nimic 
ca să o protejeze de teroarea care o cuprindea acum. 

Ce-o să mă fac? Aş fi egoistă să pretind că aş 
putea creşte eu singură un copil. 

Atunci se gândi la părinţii ei şi cum i-ar afecta 
lucrul ăsta. Când şocul veştii că era însărcinată s-ar 
risipi, s-ar obişnui cu ideea. Mai ales tata. Nu obosea 
niciodată să o tachineze cât de mult aştepta să devină 
bunic. Mama ar fi mai puţin vehementă... dar Skyler îşi 
imagina deja dorinţa liniştită din ochii ei, care ar fi mult 
mai greu de suportat. 

Mamă! Oh, Doamne! 

Cum am să-i spun că nu vreau să țin copilul? 

Skyler dorea într-adevăr să moară, pentru că 
atunci nu va trebui să facă faţă dorinţei liniştite din 
ochii mamei, durerii permanente a unei vieţi fără casa 
plină de copii pe care şi-o dorise. Şi, desigur, partea 
cea mai rea era că mama, despre care Skyler ştia că 
nu făcuse cu bună ştiinţă niciun rău nimănui în viaţa ei, 
era gata să fie rănită de persoana pe care o iubea şi în 
care avea încredere mai mult decât oricine pe lume. 


Capitolul 7 


— Kate, vrei să sun la New Orleans, să văd de ce 
întârzie transportul? 

Kate, care îngenunchease lângă măsuţa de 
toaletă Eastlake pe care o achiziţionase la licitaţia de 
ieri de la Thinebeck, încerca să fie atentă la ce spunea 
Miranda. 

— Mm? A, da. Nu-i grabă. A trecut doar... cât? O 
săptămână. Pentru o oglindă atât de fragilă, doar 
ambalatul poate dura o zi. 

Scoase un sertar şi îl examină să vadă dacă sunt 
urme de reparaţii recente. In cele din urmă, se uită în 
sus la Miranda, care aşezată la biroul edwardian al 
partenerului, în colţul îndepărtat al magazinului destul 
de încărcat, făcea ordine în hârtiile din faţa sa. Din 

locul ei, Kate putea vorbi cu Miranda în timp ce lucra în 
camera mică din spate, făcând ce-i plăcea mai mult: 
frecatul, curăţatul şi lustruitul, care aduceau la lumină 
şi făceau să strălucească nişte comori ascunse. 

Miranda se încrunta la ea cu un amestec de 
exasperare şi preocupare. 

— Kate! A trecut mai bine de o lună. Ai fost la New 
Orleans la sfârşitul lui iunie şi ai cumpărat cercei cu 
diamante pentru Skyler la absolvire, ţi-aminteşti? 

Draga de ea, ce preocupată e Miranda, se gândi 
Kate. Era mai mult ca o mamă, nu ca o administratoare 
de magazin, deşi nu arăta a fi niciuna, nici alta: era 
înaltă, subţire, cu părul lucios, castaniu, scurt, prins cu 
o bandă care se asorta perfect cu îmbrăcămintea. Azi 
purta pantaloni şi o jachetă drapată la umeri. 

Kate observă de asemenea că Miranda purta acul 
de păr victorian pe care i-l dăduse în aprilie, la a 
patruzeci şi nouă aniversare şi era bucuroasă că 
acesta nu rămăsese aruncat într-un sertar. 

Oricât de mult îi plăceau Mirandei antichităţile, ele 
se contraziceau deseori când era vorba de cumpărarea 
lor. Miranda era înclinată spre artă, stejar bisericesc, în 
timp ce Kate prefera obiecte victoriene şi art nouveau. 
Rezultatul era un amestec eclectic care funcţiona 
cumva şi de aceea magazinul Antichităţi rămânea 
deschis şi iarna, după ce turiştii şi cei cu case de 
vacanţă în Northfield emigraseră înapoi la oraş. 

— Ah... a trecut chiar atât de mult? Kate se aşeză 
pe vine. 

— Zău, Kate! o certă Miranda. Toată săptămâna ai 
fost aşa - ai confundat numerele de telefon, ai încurcat 
oameni şi ai uitat întâlniri fixate. Doamna Teasdare te- 
a aşteptat ieri o oră şi eu ştiu că i-ai fixat ora două, 
pentru că te-am auzit. 

Se lăsă pe spătarul fotoliului pe rotile, victorian, 
îmbrăcat în piele şi o privi pe Kate cu o cunoaştere 
şlefuită de experienţa acumulată prin faptul că a 
crescut singură patru copii. 

— E vorba de Skyler, continuă ea. Eşti încă 
necăjită că se mută din casă. 

Kate închise cu grijă sertarul şi se ridică în 
picioare cu ajutorul bastonului. 

— Ei... da, într-un fel, recunoscu ea, trecând 
pragul camerei de lucru. A fost atât de brusc. Aş fi dorit 
să ne avertizeze cumva. 

— lţi aminteşti, Anne avea doar optsprezece ani 
când s-a mutat cu prietenul ei, îi sublinie Miranda. 
Dacă îţi aminteşti, am fost luni de zile la marginea 
isteriei. Asta e o parte a vieţii la care nu mă gândesc 
cu plăcere, adăugă ea sec. Dar ştii că, până la urmă, s- 
a dovedit că n-a fost un lucru chiar atât de îngrozitor. 
Uită-te la Annie acum, cu trei copii frumoşi. 

— Dacă m-aş gândi că voi căpăta un nepot din 
treaba asta, poate n-aş fi atât de necăjită, glumi Kate - 
observaţie care avea să o urmărească în săptămânile 
următoare. 

Miranda chicoti. 

— Skyler are douăzeci şi doi de ani şi merge pe 
patruzeci. O să o ducă bine. Şi doar n-o să trebuiască 
să culeagă fragi şi mure. Mi-ai spus doar că mama ta i- 
a lăsat căsuţa aia fără obligaţii, nu-i aşa? 

— Da, da. Asta nu-i o problemă. 

— Atunci, care e? 

— E că... 

Kate se opri. Cât îi putea spune Mirandei? Erau 
prietene de peste treizeci de ani, dar sunt unele lucruri 
pe care nu le spui nici celor mai apropiaţi prieteni. 
Miranda avea dreptate în parte. Kate se simţise cumva 

jefuită în ultimele săptămâni, de când Skyler anunţase 
din senin că se mută în căsuţa bunicii. Gipsy Trail era 
doar la douăzeci de minute cu maşina, la est de 
Northfield, iar Skyler făcea naveta între clinica 
veterinară şi Duncan - unde se antrena pentru viitorul 
concurs Hampton Clasic, întorcându-se acasă, în 
fiecare zi. 

Dar asta era numai o parte a imaginii generale. 
Ceea ce o tulbura pe Kate mai mult decât mutarea 
bruscă a lui Skyler era motivul mutării. Skyler simţise 
probabil încordarea din casa lor... senzaţia unui 
dezastru care se ivea la cotitură. Fiica lor nu se putea 
să nu fi observat că Will aproape că nu mai era acasă 
în ultima vreme şi, când era, se îngropa în hârţoage 
sau vorbea la telefon cu clienţii. Chiar şi cabana de la 
Cape Cod, unde se duseseră la sfârşit de săptămână, 
de Ziua muncii, încă de pe când Skyler era o fetiţă, 
avea să rămână anul acesta închisă şi goală. 

Ce păcat! se gândi Kate. Poate se va duce ea fără 
Will, anul acesta. Poate că şi Skyler va veni pentru 
câteva zile. 

Dar dacă va fugi, nu va rezolva nimic, îşi dădu ea 
seama. Dar nu asta făcuse oare tot timpul? 

De luni de zile, ea şi Will mergeau înainte, de 
parcă nimic neobişnuit nu s-ar fi întâmplat. Dacă lui 
Will nu-i mergea bine la lucru era pentru că piaţa 
construcţiilor era în scădere. Asta era de aşteptat, din 
când în când. El trebuia doar să lucreze mai din greu 
ca să remedieze situaţia. 

Dar Kate ştia că nu era numai atât. lar săptămâna 
trecută, bănuielile ei fuseseră confirmate. Will vorbise 
la telefon cu contabilul lui, Tim Bigelow, cu voce 
şoptită, şi nu observase că uşa de la camera lui era 
deschisă. Ea se oprise pe hol, surprinsă de ceva ce 

auzise - o frază care o lovise ca un adevărat bandit 
materializat dintr-o umbră din perete. 

— lisuse, Tim, dacă ne încadrăm în capitolul 
unsprezece... 

Un fragment scos din context, dar fusese de ajuns 
să o înspăimânte. 

Deci, de ce să nu-l confrunți pe Will şi să-i spui că 
ştii că firma are necazuri, mai multe decât recunoscuse 
el? întrebă o voce în mintea ei. Oferă-te să ajuţi în 
orice fel poți. 

Dar ce putea oferi ea în afară de sprijin moral? 
Antichităţile aduceau un mic venit frumos, dar, sinceră 
să fie, motivul pentru care deschisese magazinul la 
început era pentru că îi dădea o scuză ca să se ocupe 
de ce-i plăcea mai mult: să cumpere antichităţi. 
„Hobby-ul lui Kate”, aşa îi spunea Will cu afecţiune 
magazinului, făcând-o să se cabreze puţin. Totuşi era 
caraghios să-ţi imaginezi că această contribuţie a ei la 
finanţele familiei ar putea să-i salveze din dificultăţi 
financiare serioase. 

Chiar şi cu cecul lunar pe care-l primea din 
moştenirea bunicii, venitul ei total acoperea doar 
cheltuielile casei. Aproape că nu era de ajuns pentru 
întreţinerea la Orchard Hill a maşinilor BMW şi Volvo, a 
calului lui Skyler şi a cabanei de la Cape Cod. Fără a 
mai vorbi de călătoriile cu avionul de la clasa întâi, de 
mesele la restaurante scumpe, de costumele de 
comandă ale lui Will şi de pasiunea ei pentru antichităţi 
şi artă. 

Dar cât de rău poate să fie? se autolinişti ea. 
Sutton, /jamesway & Falk era o firmă imobiliară de 
peste patruzeci de ani, iar tatăl lui Will a fost unul 
dintre partenerii fondatori. Firma nu numai că rezistase 
urcuşurilor şi coborâşurilor pieţei, dar, cu trecerea 

anilor, se dezvoltase suficient ca să ocupe un etaj 
întreg într-o clădire de birouri, proprietatea firmei, la 
intersecţia lui Park Avenue şi Strada 48. 

Într-adevăr, nu recuperase în întregime milioanele 
pierdute în anii '70, când a căzut afacerea cu City 
Island. lar mai recent, Will şi partenerii săi simțeau 
urmările avântului din anii '80 - apartamente rămase 
goale, clădiri de birouri în căutare de chiriaşi, 
magazine în care puţină lume îşi permitea să cumpere. 
O firmă mai mică n-ar fi putut supravieţui unor 
asemenea pierderi... dar firma Sutton, /Jamesway & 
Falk? Dacă aceasta s-ar scufunda, ar fi de parcă s-ar 
închide biserica episcopală pe care o frecventau ea şi 
Will. 

Cât de rău putea să fie oare? 

Destul de rău, dacă l-a redus pe soţul ei la o 
umbră faţă de cum a fost, recunoscu ea cu tristeţe. 
Destul de rău ca să-l ţină departe de casă zile în şir, să 
lucreze până târziu în fiecare seară şi să rămână seara 
în oraş ca să cineze cu clienţii de perspectivă. Şi, ca o 
umbră, Will apărea cenuşiu şi cumva aplatizat. 
Pierduse atâta în greutate, încât hainele atârnau pe el 
ca şi când ar fi fost comandate pentru un bărbat mai 
mare cu două măsuri. 

Dacă ea ar avea ceva mai mult de oferit decât 
frecţii la ceafă şi ceşti cu ceai de plante! Dacă ea ar 
avea măcar curajul să privească în faţă ce se întâmplă. 

ȘI, spune, ce anume se întâmplă? vorbi vocea 
interioară. 

Kate se forţă să privească faptele. Judecând după 
cele auzite, firma ar putea fi gata să se prăbuşească. 

Vai, mie... 

Simţi o senzaţie de strânsoare în piept, care o 
făcu să ducă mâna la inimă, ca o parodiere 

inconştientă a unei doamne din epoca victoriană, gata 
să leşine. O văzu pe Miranda privind-o curioasă şi, cu 
un efort, lăsă mâna în jos. Nu, nu îi putea împărtăşi 
Mirandei bănuielile ei! Nu că vechea ei prietenă n-ar 
înţelege; Miranda ar fi cu siguranţă la fel de săritoare 
la nevoie, pe cât era de discretă. Kate îşi dădu seama 
că nu asta era problema. Problema era propriul ei 
sentiment în legătură cu ce era corect şi potrivit; felul 
ei de modă veche de a pune calul în faţa căruţei. Nu-i 
putea spune Mirandei ce se petrecea acasă, pentru 
simplul motiv că trebuia mai întâi să se confrunte cu 
Will. 

Vrei să spui că doreşti să vorbeşti cu el, insistă 
vocea din capul ei. Să-/ faci să-ți spună totul. 

— Bunica mea a luat-o razna pe la vârsta noastră. 
Probabil că e ceva în familie, spuse Kate, ocolind 
întrebarea Mirandei cu o uşurinţă prefabricată, care o 
făcu să se simtă precum cel mai rău tip de impostor. 

— Ei, iată, ăsta e un gând încurajator, zise 
Miranda ridicându-şi o sprânceană bine pensată, dar 
zâmbind. 

— Eu nu m-am considerat niciodată de vârstă 
mijlocie, aşa că poate am sărit această etapă, iar acum 
îmbătrânesc, spuse Kate cu un râs subţire, forţat. 

— Vorbeşte pentru tine, replică Miranda, dar 
efectul dorit fusese realizat. Atenţia ei fusese mutată 
de la problemele lui Kate la ceea ce făcea, căutând 
prin hârtiuţele de pe birou. Ei, unde am pus formularul 
ăla? 

Kate se întoarse la măsuţa de toaletă din camera 
de lucru şi văzu o bucăţică de furnir care trebuia lipită. 
Lacul era şi el puţin şters; îl va pune pe Leonard să o 
aranjeze când va aduce fotoliul de la reparat, în cursul 
zilei. 

Se uită la o pereche de sfeşnice de argint aşezate 
în ambalaj de hârtie, sosite cu transportul de la 
Rhinebeck, Erau georgiene, cu baze în formă de trifoi şi 
cu tija sprijinită de figuri de chinezi în haine înflorate. 
Mângâindu-le, Kate simţi emoția pe care i-o dădeau 
totdeauna lucrurile vechi, frumoase. 

Kate simţi o înţepătură inexplicabilă de dor. 

Vocea răutăcioasă din mintea ei insinua: Nu eşti 
îngrijorată doar de firmă, nu-i aşa? Mai e şi altă 
problemă pe care ţi-ai propus să n-o zgândăreşti. 

Se gândi la distanţa de nerecunoscut ce se crease 
în patul pe care îl împărțea cu Will, un oaspete rece, 
nepoftit, unul pe care, fiind amândoi politicoşi, nu-l 
invitau să plece. Ştia oare Will cât de mult o îndurera? 
Îşi închipuia el oare că, nederanjând-o, nici măcar ca 
să se ghemuiască lângă ea, nu-i făcea nicio favoare? 
Ah, dacă ar putea găsi curajul... 

— Ai văzut soluţia de lustruit argintul? strigă Kate 
peste umăr, întrerupându-şi singură gândurile. 

Kate simţi o mână pe umăr şi, uitându-se 
surprinsă, o văzu pe Miranda care se furişase în 
spatele ei. 

— Kate, dacă te pot ajuta cu ceva... Sper că ştii că 
poţi să vii la mine. Nu sunt prea bună la dat sfaturi, dar 
ştiu să ascult. 

— Ştiu, îi zise Kate, întorcând capul, ca Miranda să 
nu-i vadă lacrimile din ochi. 

— Scuzaţi-mă! Puteţi să-mi spuneţi ceva despre 
fotoliile din vitrină? 

O femeie tânără băgase capul de după rafturile 
bibliotecii care despărţea biroul şi locul de reparaţii de 
restul magazinului. Avea în jur de treizeci de ani, era 
drăguță şi purta pantaloni jeans decoloraţi, o cămaşă 
de bumbac şi un fular Hermes frumos aranjat sub 

guler. Bucuroasă de întrerupere, Kate se grăbi să ajute. 

Femeia, care se prezentă Ginny Hansen, îşi 
renova casa veche de la intersecţia dintre străzilor 
Washington şi Chestnut. Kate se uită la mostrele de 
tapet şi la tapiţerie pe care le adusese femeia şi o 
ajută să aleagă materialul pentru un set de fotolii 
Sheraton pe care ea le admirase. Kate o sfătui şi în 
legătură cu draperiile. 

— Ai fost atât de drăguță! spuse Ginny în timp ce 
Kate îi făcea chitanţa. Ca şi când aş avea-o pe mama 
cu mine... ea se pricepe, ştie ce se potriveşte cu ceva. 
l-ar plăcea magazinul ăsta. 

Ginny îşi muşcă buza de jos. 

— Ai vrea să treci odată pe la mine să vezi ce-am 
făcut, soţul meu şi cu mine? 

— Aş fi încântată, îi spuse Kate cu sinceritate. lată 
cartea mea de vizită. Sună-mă oricând. 

De când era tânără, ea indusese un asemenea 
efect asupra oamenilor. Ceva în figura ei sau acel 
anunţ vesel de la uşa din faţă pe care scria „Da, e 
deschis!”. Sau poate bastonul ei o făcea mai uşor de 
abordat; se credea că suferinţa te face mai milos. 
Totuşi, cu cât îmbătrânea, Kate se simţea tot mai prost 
la ideea că e un fel de înţeleaptă cu păr argintiu. 

Asta pentru că tu ştii adevărul - că nu eşti chiar 
atât de onorabilă şi cinstită cum pari? 

Amintirea veni, ca întotdeauna, împreună cu o 
durere surdă într-o parte şi cobori în şold, unde deveni 
o agonie fierbinte. Ellie. Kate putea vedea mental 
femeia; cu capul ei aplecat lângă cel bandajat al lui 
Skyler, asemănarea între ele fiind atât de izbitoare, 
încât oricine ar fi putut-o observa. Unde era oare Ellie 
acum? A avut oare copiii doriţi? Se estompase oare, cu 
trecerea anilor, amintirea fiicei pierdute? 

Asta ti-ar conveni, nu-i aşa? În acest caz n-ar 
trebui să te simţi atât de vinovată. 

Kate opri brutal gândurile negre din mintea ei. N- 
avea rost să se adâncească în străduţa asta fără ieşire. 
li cunoştea fiecare cărămidă şi fiecare piatră de pavaj, 
fiecare umbră şi intrare întunecoasă. Nu avea sfârşit şi 
nici întoarcere. Mai bine nici să nu se apropie de ea. 
Incepu să se ocupe de sfeşnicele pătate pe care voise 
să le lustruiască înainte de venirea lui Ginny Hansen. 
Livrarea lăzii de la Galeria Go/dberg din New Orleans 
se produse chiar în timp ce Miranda telefonă să vadă 
ce s-a întâmplat cu ea. Bătrâna doamnă Otto trecea pe 
acolo, rugând-o pe Kate să facă o evaluare a unui 
serviciu de argint pentru ceai, despre care ea insista că 
era georgian, dar Kate ştia că era din epoca victoriană 
târzie. Leonard sosi cu fotoliul refăcut şi luă măsuţa de 
toaletă Eastlake şi o masă de scris Biedermeier, pe 
care Miranda o achiziţionase la o licitaţie în Maine. 
Butler, cotoiul magazinului, îi prezentă lui Kate un 
şoarece prins. Şi, în mijlocul acestei situaţii, apăru 
Skyler. 

Kate, încântată şi uşurată, alergă să o salute. 
Avuseseră un schimb de vorbe - nu chiar vorbe 
furioase, dar vocile fuseseră ridicate - în legătură cu 
decizia lui Skyler de a se muta, iar Skyler fusese 
distantă şi rece în ultimele săptămâni. 

Kate o îmbrăţişă. 

— Draga mea! De ce nu mi-ai telefonat că vii? 

— N-am ştiut nici eu până acum câteva minute. 
Mă întorceam acasă de la clinică şi m-am gândit să 
trec să văd ce mai faceţi. Bună, Miranda! Hei, Butler... 
ti-a fost dor de mine? 

Skyler arăta perfect, chiar veselă, dar Kate vedea 
clar că nu totul era în ordine. In săptămânile de când 

Kate nu o văzuse, Skyler slăbise şi era palidă. Şi uite 
cum îi ies în afară oasele pomeţilor! Kate făcu totul să 
nu ceară alarmată, să i se spună imediat ce se 
întâmplă. Dar, în schimb, se uită cu îngrijorare la ceas. 
Era aproape cinci, prea devreme ca să prindă ocazia să 
insiste ca Skyler să vină acasă cu ea, la cină. 

După aceea, când vor sta amândouă pe terasă cu 
pahare de ceai cu gheaţă, poate că Skyler i se va 
mărturisi. 

Kate era sigură de un lucru: orice a îndemnat-o pe 
Skyler să se mute, orice o făcea să arate atât de 
bolnavă, era mai serios decât a presupus Kate la 
început. Simţi un sâmbure de panică în stomac, dar fu 
atentă să nu se dea de gol. Nu trebuia ca Skyler să ştie 
cât de îngrijorată era; asta ar îndepărta-o şi mai mult. 

Kate făcu pe furiş inventarul fiicei ei, care stătea 
lângă uşă, cu Butler în braţe. Purta pantaloni jeans, 
prea mari, observă Kate şi un pulover de bumbac 
umflat, care părea prea gros pentru căldura 
apăsătoare de august. Pudra de pe obraz nu-i 
ascundea cearcănele negre de sub ochi, iar zâmbetul 
ei n-ar fi păcălit niciun copil de cinci ani. 

— Cum e cu frigiderul vechi al bunicii... ai reuşit 
să-l porneşti? întrebă Kate părând nepreocupată. Dacă 
ţi-ai schimbat părerea să mă laşi să-ţi cumpăr unul 
nou, mai avem timp să ajungem la Sears înainte de 
închidere. Apoi - spuse ca din întâmplare - am putea 
lua nişte delicatese la piaţă şi să ne ducem acasă la o 
cină nu prea târzie. 

Skyler dădu ochii peste cap. 

— Mamă, n-am venit să mă uit la frigidere. 
Oricum, cel vechi funcţionează bine - şi îl folosesc 
puţin oarecum. Ce-ai zice dacă te-aş lua eu pe tine la 
cină în oraş? 

— Altă dată, spuse Kate, bătând-o uşor pe mână 
pe fiica ei. Tatăl tău lucrează târziu şi în seara asta şi- 
am crezut că ar fi plăcut să stăm amândouă acasă, 
unde e linişte. Vreau să aud tot ce se întâmplă cu tine. 

Ceva foarte rău se întâmplă. Simţea asta. Skyler 
era atât de tăcută! Conducând maşina prin sat, Kate se 
uită la fiica ei, care era cufundată în gânduri, chiar 
când zâmbea şi răspundea la sporovăială încordată a 
lui Kate. 

Când intră în parcarea magazinului pieţei, Kate îşi 
reţinu un oftat. Va trebui să fie mai răbdătoare, asta 
era tot Skyler, care făcuse toată viaţa cum voia ea şi în 
ritmul ei, dar avea să se deschidă, în cele din urmă. 

Au dus acasă patru pungi mari. Dar, la cină, Skyler 
doar a ciugulit ceva şi a împins farfuria deoparte când 
Kate ca îndemnat-o să mai ia. Kate se simţi 
dezamăgită pe nedrept şi trebui să-şi reţină impulsul 
de a-i ordona pur şi simplu fiicei ei să-şi termine masa. 

De aceea, s-au aşezat pe terasa din spate, pe 
balansoarele victoriene, tapiţate de Kate. Sorbeau ceai 
cu gheaţă şi ciuguleau fragi mici, dulci ca mierea. 

Câinele lor veni şi se aşeză la picioarele lui Skyler, 
cu un mârâit mulţumit. 

Soarele apunea după dealurile din depărtare, 
aprinzând vârfurile copacilor şi trasând o dâră aurie 
prin mijlocul câmpurilor unde păşteau caii, ca pe 
vremuri când Kate fusese o fată tânără şi crescuse la 
Orchard Hill. Acolo ţinuseră şi primul ponei al lui 
Skyler, înainte ca ea să înceapă să ia lecţii la Stony 
Creek. 

Doamne, pot suporta dacă firma lui Will se 
prăbuşeşte. Presupun că aş găsi un mod de a merge 
mai departe, chiar dacă l-aş pierde pe Will. Dar n-aş 
putea suporta dacă i s-ar întâmpla ceva fiicei mele... 

Gândul, şocant în intensitatea lui, părea că a apărut 
din senin. Kate lăsă paharul pe masa de lângă fotoliul 
ei. Văzu că-i tremură mâna. Şi se simţi destul de slabă 
ca să fie mulţumită că stă. 

Kate aruncă o privire în direcţia lui Skyler, dar fiica 
ei se uita peste ea, spre un orizont îndepărtat, vizibil 
doar pentru ea. 

Se gândea oare la Prescott? Kate auzise de la Nan 
Prendergast că Prescott s-a logodit cu o fată cu care se 
împrietenise la Yale. Dar acum probabil că ştie tot 
oraşul. Şi chiar dacă Skyler nu era îndrăgostită de 
Prescott, trebuie să fi fost o lovitură pentru ea, doar la 
două luni după ce a rupt legătura cu el, să descopere 
că o înlocuise atât de uşor. 

Kate era ea însăşi mult mai puţin dezamăgită 
decât presupuneau alţii de faptul că Skyler nu se 
mărita cu Prescott (inclusiv Nan Prendergast). Ea 
ştiuse dintotdeauna că Skyler nu era îndrăgostită cu 
pasiune de băiatul acela. Şi, când te gândeşti bine, ce 
e mai important decât asta? 

Dar ai grijă, draga mea, pentru că, odată ce ai 
cunoscut acest fel de dragoste, n-o să te mai 
mulțumeşti cu mai puțin. Simţi o strângere de inimă, 
gândindu-se la Will şi cum era când s-au căsătorit. 
Cum stăteau adesea în pat, o dimineaţă întreagă, 
explorându-şi trupurile de parcă ar fi făcut hărţi pentru 
teritorii necunoscute. Şi cum odată, după ce au făcut 
dragoste, ea a izbucnit în lacrimi în braţele lui şi a 
plâns cu intensitatea pasiunii lor... ştiind că nu trebuia 
să lase ca lucrul acesta să dispară. 

Dar cumva îl lăsase. Sau fusese înlocuit pe drum. 
Kate, uitându-se în zare, se trezi dorind să aibă un 
sentiment mai adânc de pierdere, pentru că asta ar fi 
însemnat că mai există o scânteie în cenuşă. Dar 

durerea din inima ei se tocise cu timpul, ajungând o 
dorinţă vagă, mocnită. 

Totuşi, în următorul moment, gândurile despre 
Will pieiră din capul lui Kate. Se auzi o inspiraţie 
zgomotoasă lângă ea şi Skyler spuse: 

— Mamă, sunt însărcinată. 

Un moment, vorbele fiicei ei păreau că plutesc 
sub suprafața  conştienţei lui Kate, ca sunetele 
înserării, ca huruitul unui tractor care se întorcea acasă 
de la câmp, ca ţârâitul greierilor, ca  susurul 
stropitorilor de apă. Apoi, o loviră. 

Se lăsă pe spătar, de parcă ceva i-ar fi căzut în 
poală, apăsând-o atât de tare, încât balansoarul 
scârţâi, protestând. 

Cu efort, se uită la fiica ei şi o întrebă cu un ton ce 
putea părea raţional, dacă ea ar fi putut respira. 

— Prescott? 

Gura lui Skyler se prefăcu într-o linie încordată. 

— Nu. 

— Cât... cât de avansată eşti? 

— Nouă săptămâni. 

— Oh, Skyler... 

Kate, cu ochii umezi, se aplecă în faţă şi apucă 
mâinile moi, reci, ale fiicei ei. Deci asta era ce-i 
ascundea fiica ei. 

Skyler avea acel aer dispreţuitor care însemna că 
era şi ea gata să plângă. 

— Ştiu, mamă, ştiu. Crede-mă că nu e nimic ce 
poţi spune şi care să nu-mi fi spus eu însămi. Întoarse 
spre Kate nişte ochi uluiţi, încercănaţi. Mă urăşti? 

— Să te urăsc? Ah, draga mea... 

Kate făcu o pauză ca să oprească hohotul de plâns 
care voia să se declanşeze înghițind în sec, apoi spuse 
cu voce plată, calmă, cu greu obţinută: 

— Lucrul important acum este să decidem ce 
facem cu treaba asta. 

Odată cu sentimentul scopului apăru controlul. 
Kate simţi că i se îndreaptă şira spinării. Nu-şi putea 
permite să se prăbuşească acum mai mult decât 
atunci, demult, când Skyler era să moară; trebuia să 
rămână tare pentru fiica ei. 

Skyler se lăsă pe spătar retrăgându-şi mâinile din 
ale lui Kate. 

— Mamă, zise ea liniştită, dar cu fermitate, nu am 
nevoie ca tu sau tata să luaţi o decizie în ce mă 
priveşte. 

Kate se simţi confuză şi rănită. Cum putea Skyler 
să stea pur şi simplu acolo şi să pretindă că lucrul 
acela nu o implica şi pe ea? De ce, era absurd să-şi 
imagineze... 

O voce limpede şi pură ca apa de izvor interveni: 
Are dreptate, trebuie să incetezi să-i mai organizezi 
viața. 

Brusc, Kate îşi aminti de zilele în care fusese 
însărcinată... minunea acelui lucru; o viaţă creştea în 
ea. Zile în şir, după ce doctorul îi dăduse vestea cea 
bună, umblase ca într-o ceaţă de fericire, ca un 
marinar pe mare care urmăreşte lumina îndepărtată a 
unui far. Copilul din ea era lumina, iar ea farul. ÎI 
simţea parcă strălucind în ea, o lucire continuă care 
promitea un port sigur... şi un nou început. 

Şi, oricât a iubit şi a dorit copilul acela şi oricât de 
greu ar fi să-ţi imaginezi o femeie care să nu simtă la 
fel cum simţise ea, cel mai important era că fiica ei era 
acum aşezată alături de ea. 

Doamne, te rog, dă-mi puterea să îndrept lucrurile 
prin ea. 

— Copilul... începu ea gâtuit. Copilul pe care îl 

purtam când am avut accidentul... nu i-aş fi lăsat să 
mă opereze, dacă ar fi fost vreo speranţă să-l salvăm. 
Dar... dar fiecare situaţie este diferită şi tu nu eşti eu. 
Dacă te-ai hotărât să... să termini... am să fiu alături 
de tine. 

Skyler scoase un oftat adânc şi se uită peste ea 
spre câmpurile care înaintau până la umbra şirului de 
copaci. 

— N-o să fac un avort, mamă, spuse ea blând. 
Am... am decis să dau copilul să fie adoptat. 

— Să-l dai? 

Kate era prea amorţită ca să facă altceva decât să 
repete ca un ecou vorbele lui Skyler. 

— M-am gândit mult, continuă Skyler, cu tonul 
cuiva care trebuie să spună totul şi repede, cât mai era 
în stare. În ultimele trei săptămâni, n-am făcut decât 
să mă gândesc. 

Kate simţi că explodează ceva în ea, ca o sticlă 
expusă la temperatură prea ridicată. 

— Dar tu... tu... nu poţi să-l dai, pur şi simplu! 
strigă ea furioasă. Un copil nu e un căţeluş sau o 
pisicuţă! E carnea şi sângele tău - cum ai putut măcar 
să te gândeşti să faci aşa ceva? 

— Mamă... te rog! 

O rază de lumină a soarelui la apus lumina în plin 
faţa lui Skyler, iar ochii ei plini de lacrimi străluciră ca 
argintul. 

Kate tăcu brusc. 

— Ştiu că va fi greu când va veni vremea, zise 
Skyler cu voce tremurândă... Dar ştiu de asemenea că 
va fi cel mai bun lucru pentru copil. Nu sunt pregătită 
încă să fiu mamă. 

— Tata şi cu mine te-am ajuta. Eu aş putea avea 
grijă de copil, până vei fi pregătită. 

Kate auzi nota de rugăminte din vocea ei, dar nu 
se putea opri. 

— Draga mea, trebuie să te răzgândeşti. O să 
găsim o soluţie bună pentru toţi. Bineînţeles că vom 
găsi. Suntem o familie. 

Skyler  clătină din cap, expresia gravă 
menţinându-se pe faţa ei. 

— Te cunosc, mamă. Ai să insişti să mă mut înapoi 
acasă. lar eu, fiind la şcoală, tu ai să ai grijă de copil 
mai tot timpul. Eu am să ajung să mă simt de două ori 
mai vinovată - că nu sunt alături de copilul meu şi că-ţi 
las ţie toată munca. 

— Nu m-ar deranja, insistă Kate cu prea mare 
vehemenţă. În plus, o s-o am pe Vera să mă ajute şi 
putem angaja o bonă. 

— Mamă... nu. 

Kate vru să protesteze, dar aerul de pe faţa lui 
Skyler o opri. Spuse: 

— De ce nu am discuta asta mai târziu, după ce 
toate astea se vor limpezi în noi? 

— În regulă, acceptă Skyler. Dar n-o să ajute la 
nimic. Nu-mi schimb părerea. Am nevoie doar să ştiu 
dacă pot conta pe tine şi pe tata să... Se opri cu vocea 
gata să se spargă. Nu ştiu... să fiţi alături de mine, 
bănuiesc. 

Kate se ridică, simțindu-se mai uşoară, mai 
puternică decât avea motive să fie. Strângând-o pe 
fiica ei în braţe, murmură în căldura mătăsoasă a 
părului lui Skyler. 

— Ăsta e un lucru pe care pot să-l promit 
categoric. 

Simţea din încordarea tremurătoare a spatelui 
fiicei ei că Skyler se străduia din greu să nu plângă. Cu 
un efort, Kate îşi reţinu mângâierile şi murmurele care 

se revărsau din inima ei de mamă, ca sângele dintr-o 
inimă care pulsează. 

Se întreba cum îi va spune lui Will şi care va fi 
reacţia lui. Asta îi va uni cumva sau îi va îndepărta mai 
mult? Oare va fi ăsta catalizatorul care va îndepărta 
temerile şi resentimentele lor nerostite - sau picătura 
care va revărsa paharul? 

Kate ştia un singur lucru sigur: nu mai putea sta şi 
aştepta ceva ce spera că se va rezolva de la sine. 

Trebuia să acţioneze. 

Trebuia să-i spună lui Will despre Skyler... şi 
trebuia să-l oblige să-i spună dacă teama ei în legătură 
cu firma era adevărată, altfel cum putea ea să ofere cu 
onestitate asigurarea de care avea nevoie Skyler, dacă 
va lua măcar în considerare să-i lase pe ei să aibă grijă 
de copil? 

Kate simţi din nou atracţia a ceva mai puternic şi 
mai adânc decât orice altceva şi pe care nu-l putea 
defini, un val nevăzut care o împingea spre o 
destinaţie de care îşi dădea seama doar vag. Singurul 
lucru pe care-l ştia era unde şi cum începuse călătoria 
ei - aproape în urmă cu douăzeci de ani, într-o zi 
îngheţată de noiembrie, când strânsese lângă inima ei 
flămândă copilul care fusese furat din braţele altei 
femei. 


Kate auzi scârţâitul estompat al paşilor lui Will pe 
scară şi se uită la ceasul de lângă pat. Unsprezece şi 
jumătate. Închise cartea din care nu citise şi stinse 
radioul pe care nu-l ascultase. Singurul lucru care nu o 
deranjă în seara asta era să stea trează. Se îndoia că 
un somnifer o putea face să adoarmă acum, după cât 
de repede îi bătea inima. 

Sunt oare destul de puternică pentru asta? se 

îngrijoră ea. Oare chiar am nevoie să ştiu adevărul 
despre situația noastră financiară când încă nu mi-am 
revenit după bomba lui Skyler? 

Kate se gândise serios în ultimele câteva ore şi 
ajunsese la concluzia că, oricât de dureros ar fi pentru 
ei, ea şi Will trebuiau să se retragă. Skyler nu-şi va 
reveni în fire cu părinţii în spatele ei; era mult prea 
încăpăţânată. Avea nevoie de multă libertate, dacă 
exista vreo şansă ca să ajungă ea însăşi la decizia 
justă. 

Pentru a se calma, Kate se uită în jur, la camera 
care era raiul ei de siguranţă faţă de lume. Privirea ei 
se opri la dulapul vienez cu perechea de porumbei care 
se sărutau, sculptați pe uşi... la fotoliile Hunzinger, 
asortate, care flancau fereastra ce dădea spre grădina 
ei de trandafiri... 

În articolul pe care revista Country Living l-a 
publicat în primăvara trecută despre Orchard Hill, o 
mare parte a fost consacrată dormitorului principal. 
Autorul l-a numit „o piatră prețioasă victoriană”. Dar 
strălucirea rece a unei pietre preţioase, frumuseţea 
camerei, nu făcea să dispară lipsa de căldură din pat, 
în fiecare seară în care zăcea acolo, simțind lipsa lui 
Will şi a braţelor lui în jurul ei. 

Uşa se deschise şi soţul ei apăru în raza de lumină 
ce trecea pragul. Kate avu timp o secundă să-i 
studieze faţa neascunsă şi ceea ce văzu nu o încurajă. 
Ce obosit arăta! Era cenuşiu şi cu umerii încovoiaţi, iar 
pielea din jurul ochilor era încreţită. 

Şi totuşi, cumva, apărea sentimentul lui neclintit 
de a-şi atinge scopul - aerul de autoritate pe care îl 
imprima şi celor mai mărunte treburi. Se vedea în felul 
cum umbla prin cameră şi în felul precis în care îşi 
scoase mai întâi pantofii - atent să le pună şanurile 

respective înainte de a-i băga în dulap -, apoi cravata 
pe care o atârnă cu grijă în loc să o arunce pe spătarul 
unui fotoliu. Era o ordine chiar şi în modul cum îşi 
golea buzunarele - mai întâi portofelul, apoi lanţul de 
chei şi, în cele din urmă, mărunţişul împrăştiat. 

— Ţi-aş fi telefonat, îi spuse venind să o sărute pe 
obraji, dar am crezut că dormi. Sper că nu mă aşteptai 
pe mine. 

Cu un oftat, Kate se lăsă pe perne. 

— N-aş fi putut dormi nici dacă aş fi încercat, îi 
spuse ea cu onestitate. A fost o zi îngrozitoare. 

— Povesteşte-mi! 

Zâmbi ca unul care, în ultima vreme, avusese 
doar zile din acestea. Urmărindu-l cum se dezbracă - 
cu grijă, metodic, scuturându-şi haina la umeri înainte 
de a o pune în dulap - Kate simţi brusc nevoia 
iraţională de a se descărca. Nevoia de a se uşura de 
acea povară, înainte ca aceasta să o ardă ca un fier 
înroşit. 

— Will... începu ea ezitând şi aşteptă ca el să se 
oprească din ce făcea şi să se întoarcă spre ea. Dar 
Will continua să-şi vadă de treabă, de parcă ea n-ar fi 
vorbit. Adunându-şi curajul, Kate se adresă spatelui lui, 
în timp ce el îşi trăgea pantalonii de pijama proaspăt 
călcaţi: Will, trebuie să stăm de vorbă. 

Incet, purtând doar pantalonii de la pijama, el se 
întoarse cu faţa la ea - un bărbat de cincizeci şi doi de 
ani cu păr des, grizonant şi mustață, care arăta încă 
destul de bine ca femei ce aveau doar jumătate din 
vârsta lui să-i arunce ocheade. Până nu demult, se 
dusese la sala de gimnastică de patru ori pe 
săptămână şi asta se vedea în muşchii de pe piept şi 
braţe, care nu se potriveau cu umerii lui căzuţi de 
acum. 

— lartă-mă, Kate, am fost atât de cufundat în 
ultima vreme în propriile mele probleme, încât nu ţi-am 
acordat suficientă atenţie. Veni şi se aşeză la piciorul 
patului. A fost ceva special? 

Reacţia lui o descumpăni într-o clipă. Dar nu asta 
o impresionase oare întotdeauna la Will? Indiferent cât 
de obosit sau de ocupat era, nu ezita niciodată să-şi 
mai asume o sarcină, dacă el considera că serveşte 
unei cauze bune. 

Dar eu sunt oare o altă sarcină? se întrebă ea. O 
altă problemă în suspensie ce trebuie rezolvată? 

— Skyler a trecut pe aici azi-dimineaţă, începu ea 
cu o ezitare. A avut... o veste cam neplăcută, WIII, e 
însărcinată. 

Urmă un moment de tăcere, în care Will, pur şi 
simplu, se uită la ea, cu ochii lui gri-albăstrui privind-o 
neîncrezători, gura mişcându-i-se cu acest concept 
nou, imposibil. 

— Însărcinată? tună el. Dar asta-i... nu... 

— Nu este imposibil, îl întrerupse Kate, simţindu- 
se enervată că trebuie să explice vizibilul unui om atât 
de inteligent. 

— Dar... 

Kate se încordă. 

— Asta încă nu e cel mai rău lucru. A decis să dea 
copilul să fie adoptat. 

O roşeaţă paralizantă urca pe gâtul lui Will spre 
faţă şi pentru un moment Kate se temu că era gata să 
facă un atac de cord. Dar acum el sări în picioare 
devenind brusc mai înalt decât fusese mai devreme. 

Intinse mâna spre telefonul de pe noptieră de 
lângă Kate. 

— Nu-mi pasă dacă-l trezesc pe băiatul ăla din 
somn sau nu. O să audă ceva de la mine şi încă sus şi 

tare. Dacă crede măcar o clipă... 

— Asta n-are nicio legătură cu Prescott, îl informă 
Kate cu un calm care o surprinse. Nu este el tatăl. 

— Doamne sfinte! Atunci cine? 

Will lăsă mâna în jos şi întoarse spre ea nişte ochi 
furioşi, injectaţi, de parcă într-un fel era vina ei. 

Kate reacţionă: 

— Nu ştiu... şi nu cred că e nevoie ca noi să ştim, 
în situaţia asta. Acum, importantă este Skyler, să o 
ajutăm să treacă hopul ăsta. 

— Pot să-ţi spun un singur lucru: n-o să-l dea să 
fie adoptat pe nepotul meu. În privinţa asta nu încape 
discuţie. 

Will, cu un gest decisiv cu mâna, începu să umble 
de-a lungul patului lăsând urme pe covorul Aubusson 
roşu, care era în familia lui Kate de peste o sută de ani. 

— O să se mute înapoi aici cu noi, bineînţeles. O 
să transformăm vechea ei cameră în camera copilului 
şi ea poate să ia camera de oaspeţi. 

Kate vedea, după felul cum mersul lui devenea 
mai lent şi după aerul gânditor de pe faţa lui, că 
începea să-i placă ideea. 

— Familia Ellis, continuă el, nu va mai avea nevoie 
de dădaca lor peste un an, sau aşa ceva, iar Godwin 
mi-a spus că femeia e minunată la copii. 

— Will, e prea curând, îi spuse Kate cu blândeţe. 
Nu e pregătită să fie convinsă. Trebuie să-i dăm timp. 
După ce o să se gândească bine, cred că există şanse 
să ajungă singură la concluzia asta. 

— Ce mai e de gândit? 

— Are ea motivele ei... iar deocamdată trebuie 
doar să i le respectăm, îi zise Kate. Nu e doar problema 
că nu e pregătită să crească un copil - îşi îndepărtă 
ochii de la el - cred că are legătură şi cu faptul... cu 

credinţa că mama ei a părăsit-o. Sky se teme că o să 
fie ca ea. Dar lucrurile nu s-au petrecut aşa. Dacă ar şti 
ce a fost... 

— Opreşte-te, Kate! Cu o voce joasă de parcă 
vorbele ar fi fost smulse din el, şuieră: Nu mai 
dramatiza. De unde ştim ce fel de mamă era? Trăia în 
felul ăla, expunând-o pe Skyler la... la Dumnezeu ştie 
ce. De unde ştim că nu a fost aşa cum au spuseicăa 
fost? 

— Ah, Will. 

Kate îşi dădu seama brusc că tot ceea ce crezuse 
în anii aceştia că era aversiunea adâncă a lui Will faţă 
de un subiect dureros era în realitate ceva mult mai 
serios. El nu numai că a ascuns faptul, ci s-a prefăcut 
că nici nu s-a întâmplat. 

Cu ochiul minţii, îl vedea pe Grady Singleton, cu 
butonii lui franţuzeşti cu monogramă, cu păr argintiu şi 
arătând mai curând ca un actor într-o dramă de 
televiziune decât ca un avocat implicat în ceva ilegal. 

Îl vedea pe Grady aplecându-se peste biroul lui. 

— Tatăl tău şi cu mine ne cunoaştem demult, 
Will... am fost colegi la Yale, zâmbea el cald, 
confidenţial. Este o regulă nescrisă între noi, cei de la 
Yale, să avem grijă unii de alţii. De aceea, când Ward 
mi-a spus că vreţi să adoptați, am făcut ceva ce, din 
punct de vedere tehnic, n-ar fi trebuit să fac. Am ţinut 
o listă întreagă de clienţi care aşteaptă şi care m-ar 
strânge de gât, dacă ar şti. l-am spus lui Ward că vă 
pun în capul listei... dacă vă interesează. Spuse în 
şoaptă, confidenţial: Vedeţi, este copilul ăsta. 

Un copil despre care ai omis în mod convenabil să 
menționezi că era furat, nenorocitule cu lustru. Ei, şi ti- 
a mers, ne-am lăsat păcăliți... în schimbul unui 
onorariu destul de consistent ca să te ajute să-ți 

construieşti o casă la Sanibel, unde am auzit că eşti 
greu de bătut la golf. 

— Nu există nicio dovadă despre nimic, Kate, aşa 
că să o lăsăm baltă. 

Will vorbi cu tonul adânc, autoritar, pe care îl 
folosea cu salariaţii când îi admonesta. 

Totuşi, în acelaşi timp, o privea într-un fel nou, 
tulburător, aproape de parcă pleda. Şi, brusc, cel ce-i 
era de douăzeci şi cinci de ani, plin de resurse, 
bărbatul la care se uitase întotdeauna în sus şi credea 
că se putea sprijini pe el, deveni cineva la care nu era 
sigură că i se poate uita drept în ochi. 

Kate se simţi... abandonată. Era lucrul cel mai 
însemnat din viaţa lor, iar ei nu puteau nici măcar să 
discute despre asta. Dar nu era nimic nou aici. Oare a 
recunoscut Will vreodată povara îngrozitoare pe care 
ea singură a fost obligată să o poarte în toţi aceşti ani? 
Acum era lăsată să se descurce şi cu sarcina lui Skyler, 
să găsească echilibrul delicat între dorinţele lor proprii 
şi cele ale fiicei lor. Dar nu se va mai putea sprijini de 
umerii lui Will decât dacă se aliază cu el şi hotărăşte să 
se opună de la început deciziei lui Skyler. 

Furia se ridică în ea, pe cât de dreapta, pe atât de 
înspăimântătoare. 

— Dacă nu discutăm despre asta, problema n-o să 
dispară! Dacă ai şti... câte nopţi am stat trează să mă 
gândesc. 

Duse mâinile la obrajii uzi. 

— Orice s-a întâmplat în realitate, a trecut, Kate, 
sublinie Will raţional. Treaba asta cu Skyler e ceva cu 
totul aparte. 

Ea lăsă mâinile în jos şi îl privi. 

— Am jucat o dată rolul lui Dumnezeu, nu vreau 
să repet. N-am să mă amestec în hotărârea ei. 


211 


— Skyler este şi ea doar un copil. Nu ştie ce face! 

— Are douăzeci şi doi de ani, destul de în vârstă 
ca să se hotărască singură. 

Kate rămase fermă, în ciuda slăbiciunii pe care o 
simţea cum se răspândeşte în ea. 

— Aşa, deci? Ai să stai şi n-ai să faci nimic? 

Ea nu simţise niciodată atâta dispreţ în vocea lui 
Will, cel puţin nu la adresa ei. 

Kate începu să tremure incontrolabil şi trase spre 
piept cuvertura. Toate punctele ei de orientare, 
compasul care o menţinuse pe linie în toţi aceşti ani 
păreau că dispăruseră şi ea rămăsese doar cu simţul ei 
de orientare poate nesigur. 

Doar un gând rămânea clar în mintea ei, ca o lună 
plină care îi arăta drumul. Will are dreptate într-o 
singură privință: ce s-a întâmplat demult nu poate fi 
desfăcut. Noi am făcut un lucru îngrozitor şi nimic ce- 
am face acum nu-l poate îndrepta... dar putem învăța 
din asta, nu-i aşa? Putem încerca să fim, dacă nu mai 
buni, măcar mai înţelepţi. 

— Nimic? Nu, Will, ceea ce propun eu nu este 
nimic, spuse ea liniştit. Ne luptăm doar pentru lucruri 
diferite, asta-i tot. 

Brusc, ea se simţi atât de obosită... prea obosită 
pentru a face faţă oricărui lucru pe care Will îl mai 
ţinea pentru sine. Ce contau grijile pentru bani, pe 
lângă bunăstarea unicului lor copil - şi acum şi a 
nepotului lor? Totuşi, ceva o sâcâia, forţând-o să 
lovească acum, înainte ca uşa care se deschisese o 
crăpătură să fie închisă din nou. 

Atentă să se uite direct la el, la soţul ei rătăcit, în 
pantaloni de pijama, care stătea cu un braţ la pieptul 
gol, ea zise cu blândeţe: 

— Will... ai fost un soţ bun pentru mine în toţi anii 

aceştia, prea bun în anumite privinţe. Adesea ai 
încercat să mă protejezi cu tăcerea ta, deşi, dacă mi-ai 
fi spus adevărul, ar fi fost o cale mai bună. Dare 
timpul să încetăm jocul ăsta. Suntem amândoi prea 
bătrâni pentru asta. 

Îşi mai adună rămăşiţele hotărârii şi zise: 

— Ştiu despre firmă. Ştiu că are probleme mai 
grele decât îmi arăţi tu. Şi vreau să ajut. 

El rămase cu gura căscată de uimire, de parcă s- 
ar fi oferit atunci să echilibreze bugetul naţional. Apoi, 
cu un oftat, se aşeză pe pat lângă ea. 

— Kate, ăsta nu e un lucru în care trebuie să te 
implici acum, spuse el cu oboseală. Nu neg că lucrurile 
sunt puţin cam dure acum, dar... mă descurc. 

— O să mă asigur să scrie asta pe piatra ta de 
mormânt, replică ea răutăcioasă. „Aici zace William 
Tyler Sutton. S-a descurcat”. 

— Kate, pentru Dumnezeu... 

— Nu, ţipă ea. De data asta, fă-o de dragul nostru. 
Spune-mi ce se întâmplă, chiar dacă tot ce pot face 
este să ascult. Ştiu să ascult. S-ar putea să am şi o 
sugestie care să merite. 

Ea observă cum i se încordează maxilarul, în timp 
ce studia covorul frumos de la picioarele lui. În cele din 
urmă, inspirând adânc, el mărturisi: 

— În regulă, tu ai vrut-o. Adevărul este că nu sunt 
sigur nici dacă o să facem faţă salariilor, luna viitoare. 

Kate simţi că înţelege vorbele lui cu un impact 
aproape fizic. Ah, Doamne, chiar atât de rău? Era chiar 
atât de rău? Dar rezistă dorinţei de a izbucni cu o mie 
de întrebări îngrijorate. Spuse doar cu simplitate: 

— Vreau să ajut. 

— Nu ştiu cum ai putea, îi zise el. 

Dar tonul lui era respectuos şi o privea cu un aer 

nou, plin de consideraţie. 

— Cât ţi-ar trebui ca să te redresezi? 

— Cel puţin câteva sute de mii. Şi asta înseamnă 
doar salariile şi costurile de operare, suficient ca să nu 
cădem cu burta-n sus. N-ar acoperi împrumuturile 
bancare care expiră. 

— Dar dacă ai putea continua până... până când 
se vor îndrepta lucrurile? 

— Acest contract Braithwaite, cu care mă omor 
acum, dacă se realizează, ar însemna câteva milioane. 
Dar cu un parteneriat limitat asupra proprietăţii, ai de- 
a face cu granguri mari, interese mari, variabile multe. 
Aş avea nevoie de încă o lună, două cel mult. 

Ea se ridică, se aplecă în faţă punându-i palma pe 
genunchi. Tocmai îi venise ceva în gând, ceva atât de 
îndrăzneţ şi totuşi atât de simplu, încât nu-i venea să 
creadă că nu se gândise până atunci. 

— Will, am putea lua un împrumut, ipotecând 
Orchard Hill. 

— Kate! Încruntarea i se adânci. N-aş putea să-ți 
cer una ca asta. 

— Nu-mi ceri să fac inamic. Eu sunt cea care îţi 
sugerez. Will, gândeşte-te la asta! 

Orchard Hill fusese plătită încă pe vremea 
părinţilor ei. Nu datorau niciun ban. Chiar în urmă cu 
doi ani, casa şi terenul fuseseră evaluate la aproape 
patru milioane. 

— Eu m-am gândit la asta, spuse el. Dar tu, Kate, 
te-ai gândit ce s-ar putea întâmpla dacă firma dă 
faliment... dacă nu putem face faţă plăţilor? 

Kate fu cuprinsă de panică la acest gând şi trebui 
să lupte ca să nu o copleşească. Încercă să-şi 
imagineze ce-ar însemna să nu locuiască acolo - să nu 
poată sta pe terasă cu o cafea în dimineţile calde şi să 

urmărească soarele răsărind deasupra copacilor; sau 
să se ducă în livadă să culeagă din pom un coş cu 
piersici coapte ca să facă o plăcintă, sau să stea lângă 
foc iarna, în camera de zi, şi să se uite la ferestre cum 
se albesc de zăpadă. 

Chiar şi vaga perspectivă de a abandona toate 
astea era ca şi cum un cuţit i s-ar fi răsucit în inimă. Și 
cum putea să-i ceară lui Skyler să le încredinţeze lor 
copilul în această situaţie precară? Decizia finală a 
fiicei lor nu putea să fie influenţată decât de toate 
beneficiile pe care iubitul ei Orchard Hill le putea oferi 
unui copil. Fără asta... 

Simţind că panica ei începea să se reverse, Kate 
se stăpâni imediat. Ce era mai important - o casă sau 
oamenii din ea? În plus, nu va lăsa ea să se ajungă la 
aşa ceva. Dacă planul ăsta nu va folosi, atunci, vor 
trebui, pur şi simplu, să se gândească la altceva. Ştia 
că Will vându-se demult majoritatea hârtiilor de 
valoare. Spuse în cele urmă, liniştită: 

— Hai s-o facem, Will. 

Will se uită acum deschis la ea, cu un aer nou, 
aproape admirativ. Ea ştiuse dintotdeauna că el o 
iubea - într-un fel distras, difuz, de parcă ea era o 
sursă de lumină la a cărei folosinţă nu trebuia să se 
gândească mult, dar acum era altceva. Acum o asculta 
cu adevărat. 

— E o idee, spuse încet. Dar noaptea e un sfetnic 
bun. 

— Corect. 

Kate îl urmări plecând spre baie. Îl aşteptă până 
reveni la pat cu bluza de pijama pe el şi stinse lumina 
de lângă pat. 

Stăteau culcaţi în pat, în întuneric, fără să se 
atingă, îmbrăţişaţi doar de gândurile şi temerile lor, 

când Will rupse tăcerea: 

— N-ai încetat niciodată să mă uimeşti, Kate. 

Ea simţi un val de plăcere care parcă încălzea 
perna pe care stătea, uitându-se la umbra dantelată a 
vârfurilor copacilor de pe tavan. 

— Zău? 

— Crede-mă că-i aşa. 

Atunci, el puse un braţ în jurul ei, iar ea inhală 
recunoscătoare mirosul lui cald, familiar, îngropându-şi 
faţa în scobitura gâtului lui. 

— O să trecem prin asta, murmură ea. Vom fi din 
nou o familie. 

În acel moment, se gândi la Skyler şi ştia că Will 
se gândeşte. Dar niciunul dintre ei nu-i menţionă 
numele. 

Chiar şi aşa, în momentul când adormi, Kate se 
trezi că se întreabă din nou cine o fi bărbatul 
necunoscut care i-a fost tată nepotului ei. 

Cine a fost? Şi ce a însemnat el pentru Skyler? Şi, 
mai important decât toate, exista oare cineva care o 
iubea pe fiica ei? 


Capitolul 8 


Trupa B avea sediul cel mai central dintre cele 
cinci unităţi ale Poliţiei călare - pe Strada 42, la est de 
autostrada de vest. Dar când Tony cobori din maşina 
care îl lăsase în faţa clădirii cu două etaje vopsită cu 
albastrul NYPD, putea fi şi în Beirut şi tot n-ar fi 
remarcat. Tocmai revenise după o inspecţie a 
celorlalte detaşamente - una dintre răspunderile lui ca 
sergent - şi era mort de oboseală. Curios, un tur al 
datoriei făcut fără şa îl ostenea mai mult decât o zi 
grea de călărie. În plus, probabil că erau vreo patruzeci 

de afurisite de grade. Septembrie? Ce glumă! Avea 
senzaţia că intra într-o baie de aburi. 

Dar asta nu era singura cauză pentru care Tony se 
simţea atât de prost. II rodea acelaşi lucru care îl 
rosese ieri şi alaltăieri şi fără îndoială, avea să apară 
pe farfurie şi mâine. 

Skyler. Era în luna a treia şi începea să se vadă. 
Era mai frumoasă ca oricând. Şi mai de dorit, dacă aşa 
ceva era posibil. De unde ştia? Pentru că se străduise 
să ştie - găsea tot felul de scuze în săptămânile care 
au trecut ca să se ducă să o vadă. Din fericire pentru el 
- sau din nefericire, depinde cum priveşti lucrurile - 
căsuţa ei de la Gipsy Trail era doar la cincisprezece 
minute cu maşina de la el de-acasă din Brewster, aşa 
că nu era prea departe. Ea nu trebuia să ştie că venise 
tocmai din Albany ca să o vadă o oră. Şi nu trebuia să 
ştie că, dacă nu o vedea, înnebunea mai rău decât 
dacă o vedea. De aceea era atât de încordat: 
promisese să treacă mâine după-amiază, nu era mare 
lucru, dar acum, având o zi şi o noapte de aşteptare, 
nu se gândea decât la Skyler. 

Şi apoi mai era copilul. Copilul /ui. Cu cât se 
gândea mai mult că Skyler vrea să-l dea, cu atât mai 
mult gândul acesta îl obseda. Era destul de rău, se 
gândi el, că nu ţinuse seama şi de el în decizia ei, dar 
trebuia oare ca el să stea deoparte şi să lase ca fiica 
sau fiul lui să fie trimis Dumnezeu ştie unde? Cine ştie 
ce părinţi va căpăta, el sau ea? Copilul lui putea avea 
un părinte ca tată. 

Tony nu putea suporta gândul ăsta acum. Băgă 
totul sub covorul mintal şi îşi spuse că va analiza totul 
peste o zi sau două. 

Când se apropie de grajd, primul lucru pe care-l 
văzu fu un cal negru stând pe trotuar, legat de poarta 

de la stradă. Îl recunoscu imediat ca fiind calul nou 
care, în scurt timp, devenise teroarea Trupei B. Altă 
problemă, dar de care se putea ocupa. Rockefeller, 
numit astfel pentru că fusese donat de fundaţia 
Rockefeller, îl aruncase din şa în prima săptămână pe 
Vicky de Witt şi îl băgase în spital pe Rob Petrowsky, 
cu fractură de rotulă. Mai mult, Rocky nu arăta că ar 
regreta faptele lui rele. 

Tony se uită la burta mare, când intră. 

— Dacă ţi-a venit vreo idee să mă arunci şi pe 
mine, băiete, trebuie să-ţi muţi gândul, îl sfătui el pe 
Rocky, care îl privea alb, fără să-şi dea seama că şi-a 
găsit naşul. Tony avea planuri pentru calul ăsta. In 
locul lui Scotty, îl va lua pe Rocky la patrulă mâine. Da, 
el şi Rocky vor avea mâine o întâlnire gen „Veniţi spre 
lisus”. Aşa va fi. lar la sfârșitul zilei, dacă diavolul cel 
mare, negru, nu va fi convertit, unul dintre ei cu 
siguranţă va fi mort. 

Era tocmai ce-i trebuia ca să-şi mute gândurile de 
la Skyler. 

Tony urcă la birourile de la etajul doi, mirosul 
înţepător de grajd urmărindu-l până la uşa de metal. O 
deschise şi intră în camera mare care era cartierul 
general al Poliţiei călare şi fu întâmpinat de acelaşi aer 
înţepător cu miros de amoniac, unde aerul condiţionat 
venea dintr-un ventilator instalat în faţa unei ferestre 
deschise. 

Se opri la dispecerat, unde fu salutat de Bill 
Devlin. 

— Hei, Salvatore... ai pierdut toată distracţia. 

— Ce s-a mai întâmplat? întrebă Tony. 

— Fuller, inspectorul adjunct, e din nou pe picior 
de război. Primăria probabil că-i stă în spate, pentru că, 
brusc, a sărit pe noi. Suntem leneşi, ne uşurăm treaba, 

suntem cu nasul pe sus. A zis că o să ne taie orele 
suplimentare. Spune-mi cum pot să întreţin o nevastă 
Şi doi copii cu salariul meu obişnuit? 

— Participă la un rodeo, glumi Tony. 3 

Dar asta îi aminti că-l căuta pe Crowley. Intrebă: 

— L-ai văzut pe Lou? Trebuia să fie în schimbul de 
la patru la miezul nopţii, dar nimeni nu l-a văzut. 

— A telefonat acum o oră că e bolnav, spuse 
Devlin, clătinând din cap cu dezgust. Rahatul ăsta şi-a 
luat atâta concediu medical, încât ori el declară 
sărbătoare naţională de câte ori îl doare o unghie, ori îl 
dau afară. 

Sună telefonul de pe birou şi Devlin îl ridică. 

— Unitatea călare, sergent Devlin la telefon. A, da, 
bună, Sally. Le-ai primit? Sigur, pentru nimic. Ascultă, 
nu pot să vorbesc acum. Te sun când ies. Pe mai 
târziu. 

Închise şi zâmbi ruşinat spre Tony. 

— Femeile. Le trimiţi o floare de ziua lor de 
naştere şi ele cred că e cine ştie ce. Ai noroc că ai 
scăpat din jug - deocamdată cel puţin. 

Clipi vizibil. 

— Ai dreptate, fu de acord Tony cu veselie. 

Dar în mintea lui se ivi imaginea lui Skyler, 
umplându-i pieptul cu o dorinţă întunecată, dureroasă. 

Cum putea oare să fie îndrăgostit de o femeie pe 
care abia de-o cunoaşte? A făcut dragoste cu ea doar o 
singură dată - deşi memorabilă - şi avea aceeaşi şansă 
să pornească la drum cum avea şi să câştige la loterie. 

O femeie care plănuia să dea copilul lui unor 
străini. 

Asta era partea care îl durea cu adevărat. Tony 
decise că nu va sta deoparte şi n-o va lăsa pe Skyler să 
facă numai ce vrea ea. 

Brusc, îi veni în minte că poate nu trebuia să stea 
deoparte şi să nu facă nimic. Dar poate ar găsi o 
pereche - oameni pe care îi cunoştea şi în care putea 
avea încredere - care să adopte copilul. L-ar acuza 
oare Skyler că se amestecă? Probabil. Dar asta nu 
înseamnă că nu trebuie măcar să încerce. O s-o facă 
într-un fel să-l asculte. Şi ce-ar însemna să poată 
vedea în minte feţele la care se va uita în fiecare zi 
copilul lui, ochii care vor zâmbi amuzaţi de fiecare 
lucru drăguţ pe care el sau ea le va rosti? 

In timp ce semna de plecare, Tony se uită la 
sarcinile de serviciu, de a doua zi, în schimbul de la 
şapte la patru. Era programat ceva pentru primărie, 
unde se aştepta să aibă loc o demonstraţie în legătură 
cu SIDA. lar în Central Park va fi nevoie de cel puţin 
şase ofiţeri pentru un festival de jazz. Dacă Crowley, 
care era de serviciu mâine de la şapte la patru avea să 
ceară din nou o zi de fals concediu de boală, chiar şi 
Fuller putea să se sature suficient ca să ia nişte 
măsuri. 

Tony însuşi nu era doar sătul, ci era chiar supărat. 
Acolo, afară, erau oameni cu adevărat bolnavi. Tipi ca 
Jimmy Dolan, care ar da tot ce au ca să fie sănătoşi, să 
poată face o zi plină de muncă... 

— Am plecat, îi spuse el lui Devlin, îndreptându-se 
spre vestiar. 

— De ce te grăbeşti? vru să ştie Devlin. Mai stai să 
îmbuci ceva cu mine, Sally mi-a dat mâncare pentru 
şase persoane. 

— Tu mănânci cât şase, îl tachină Tony. Dar 
mulţumesc, oricum. Altă dată, acum mă duc la un amic 
la spital. 

Dolan se internase ieri într-un spital în centrul 
medical unde era testat în legătură cu o nouă infecţie 

la plămâni. Dolan glumise spunând că îşi petrece atât 
de mult timp în spital în ultima vreme, încât o să-şi 
tipărească noi cărţi de vizită cu adresa spitalului pe 
ele. 

Zece minute mai târziu, Tony, îmbăiat şi îmbrăcat, 
ieşea pe poarta de la grajduri, trecând pe lângă Joyce 
Hubbard. Nu putu să nu observe că Joyce arăta superb 
în pantalonii de călărie, cu părul ei castaniu lăsat liber 
până în jurul umerilor. Cu coada ochiului, o zări 
încetinind mersul în speranţa că el se va opri să 
sporovăiască, dar el doar zâmbi şi ridică în trecere o 
mână în direcţia ei. 

Joyce era o femeie bine, ce-i drept, gândi el 
traversând strada spre locul unde era parcată maşina 
lui. Problema era că, în perioada asta, nu se putea 
concentra asupra ei sau a oricărei femei în afară de 
Skyler. Se trezea în fiecare dimineaţă exact ca un 
adolescent, dorind-o doar pe Skyler. O visa şi noaptea. 
Era ca o boală şi nu putea decât să spere că va 
dispărea de la sine. 

Da, sigur, şi poate va apărea şi un tratament 
miraculos pentru SIDA, iar Dolan va dansa în 
Spărgătorul de nuci, de Crăciun. 

Când Tony intră în camera de spital a lui Dolan, un 
sfert de oră mai târziu, descoperi că prietenul lui nu 
era singur. Terapeuta lui Dolan, doctoriţa Nightingale, 
stătea pe un scaun lângă patul lui. Ea se ridică să-l 
salute pe Tony, când acesta intră. 

— Jimmy mi-a spus că te aşteaptă. 

Ea zâmbi şi îi prinse mâna în mâinile ei. 

Era o femeie atrăgătoare, de patruzeci de ani, cu 
trăsături frumoase şi o privire directă; azi, în pantaloni 
jeans şi o bluză sport, cu părul ridicat şi prins cu 
piepteni, arăta mult mai tânără, mai pământeană. De 

fapt, îi amintea de cineva cunoscut, dar nu ştia de 
cine. 

El se uită la scaunul pe care stătuse ea. Văzu o 
carte aşezată cu faţa-n jos. Probabil că-i citise lui Dolan 
cu glas tare, căci vederea lui slăbise, deşi nu voia să 
recunoască. 

Tony, încălzit de atenţia ei, îşi aminti de ceva ce-i 
spusese ea când s-au întâlnit ultima oară întâmplător, 
în urmă cu două luni, când Dolan era internat în spital 
cu pneumonie. La un moment dat, fiind daţi afară din 
cameră pentru scurt timp de către doctorul lui Dolan, 
el şi doctoriţa au luat câte o ciocolată la automatul din 
seră. După câteva minute de conversaţie, ea l-a 
surprins pe Tony remarcând: 

— Păcat de părinţii lui Jimmy. 

Tony ridicase doar din umeri, nevrând să spună ce 
credea el despre familia lui Dolan - nu erau vorbe 
potrivite pentru urechile ei. 

Din senin, cu o voce tristă, diferită de cea 
profesională folosită cu Dolan, ea îi mărturisise: 

— Soţul meu şi cu mine am încercat de ani de zile 
să adoptăm un copil. Poate de asta mi-e atât de greu 
să înţeleg cum o mamă, poate întoarce spatele 
propriului ei fiu. 

Urmărind-o acum, ajutându-l pe Dolan să-şi 
aranjeze pernele la spate, Tony reluă acele vorbe de 
care îşi amintea. „Sotul meu şi cu mine am încercat de 
ani de zile să adoptăm un copil”. Oare mai încercau şi 
acum? Două luni nu erau atât de mult, aşa că bănuia 
că da. Poate au găsit deja un copil. 

Dar poate că nu. 

In mintea lui Tony se forma o idee, una pe care o 
învârtea şi o răsucea ca pe un bănuţ norocos găsit pe 
stradă. 

Oare ar vrea ea...? 

Dar Skyler ar vrea oare? 

Era doar o singură cale ca să afle. Să o întrebe. Să 
găsească o scuză ca să fie singuri şi să o testeze. 

Nu o cunoştea prea bine, e adevărat. Dar, după 
Dolan, doar că nu călca pe apă. Era o chestiune 
delicată pentru că, chiar dacă doctoriţa Nightingale ar 
fi interesată, Skyler putea să nu fie. Totuşi, merita să 
încerce. 

Instinctul lui de poliţist în aprecierea oamenilor 
erau aproape perfect, iar acum ceva îi spunea că 
această femeie era aşa cum părea să fie. Ar fi o mamă 
grozavă. 

Brusc, îşi dădu seama de cine îi amintea doctoriţa 
Nightingale. De Skyler. Tenul lor era la fel, chiar şi 
conformaţia feţei. Poate asta l-a făcut să se gândească 
la ea ca să adopte copilul lui şi al lui Skyler... 

— Ascultă, doctore, ai putea face o treabă bună 
aici. Să fii un fel de comis-voiajor, doar că, în loc să 
mergi din uşă în uşă, ai trece de la un pat la altul. 
Gândeşte-te, ai aici o adevărată mină de îngrijorări. 

Jimmy, sprijinit pe o grămadă de perne, o făcu pe 
Ellie să se gândească la afişul unui copil - cu capul 
prea mare pentru trupul slăbit şi cu zâmbetul luminos 
la locul lui. 

— Doar când te înţeapă cu ace şi îţi bagă tuburi în 
fund, atunci nu-ţi mai pasă dacă mama ta l-a iubit mai 
mult pe Bobby sau dacă tatăl tău te-a bătut pentru că 
te jucai cu păpuşile la cinci ani. 

Ellie luă cartea de poezii din care citise cu glas 
tare şi o puse pe noptiera de lângă pat. 

— Am şi aşa destule lucruri care mă ţin ocupată, 
dar am să rețin ideea. 

Aruncă o privire spre Tony, înainte de a se uita la 

ceas. 

— Fiindcă veni vorba, trebuie să plec. Am un grup 
care vine la şase şi jumătate şi, dacă nu mănânc ceva 
până atunci, o să cad din picioare. 

— Eşti sigură că nu vrei să rămâi să vezi 
spectacolul de la etaj? întrebă Jimmy cu ochi 
strălucitori. Abia după cină încep să se mişte lucrurile. 
Vine rondul de seară. 

—  Ţine-mi locuri la fotoliul 
viitoare. 

Tony zâmbi. Primise privirea lui Ellie şi râse. 

— Ştiţi ce mi-a spus tipul ăsta zilele trecute? A zis: 
„Habar n-ai ce pierzi, Tony!” Serviciu în cameră 
douăzeci şi patru de ore din douăzeci şi patru, vedere 
spre râu. Eu mi-aş lua oricând un apartament la acest 
hotel Piaza. 

Ellie se uită la cei doi bărbaţi, atât de diferiţi, dar 
care se înțelegeau atât de bine. Tony, în pantaloni 
jeans decoloraţi şi bluză de bumbac, plesnea de 
sănătate şi era foarte masculin. Jimmy, redus la ceva 
mai mult decât o pereche de ochi de cobalt care 
ardeau mai fierbinţi şi mai strălucitori pe măsură ce 
slăbea la timp, putea muri şi mâine. Dar niciunul nu 
părea să dea importanţă deosebirii. 

Ellie îl cunoştea puţin pe Tony, dar îşi dădea 
seama că el era mult mai complicat decât părea. 
Rareori vorbea despre el însuşi. In puţinele ocazii în 
care au putut sta de vorbă el păruse mai interesat de 
persoana ei - în loc să încerce să obţină o consultaţie 
gratuită, întrebase despre meseria ei şi ce însemna să 
lucrezi în principal cu pacienţi bolnavi de SIDA; el îi 
spusese ce părere bună avea Jimmy despre ea. 

Acum, mai mult ca oricând, Ellie se trezi că 
apreciază compania unui adult onest, deschis. Pentru 

că adevărul era că, indiferent cât de ocupată era cu 
meseria ei sau cât de des se întâlnea cu Georgina şi 
alţi prieteni, se simţea singură. 

Era o vreme când Ellie ar fi crezut că nu va putea 
rezista nici şase zile fără Paul, iar acum trecuseră şase 
luni. Cum se poate? se întreba ea, în fiecare dimineaţă, 
convinsă că nu va putea trece ziua fără el. Se vedea 
rătăcind pe un câmp deschis, fără semne care s-o ajute 
să-şi găsească drumul, punând pur şi simplu un picior 
în faţa celuilalt. Dar, cumva, reuşea să meargă mai 
departe. 

Ea şi Paul vorbeau cu regularitate la telefon şi se 
vedeau din când în când. Au fost chiar de câteva ori la 
un coleg al ei, specializat în terapia perechilor. Dar 
când Ellie avea o zi proastă sau când unui membru al 
grupului de SIDA îi mergea rău, sau când, pur şi 
simplu, era nefericită, sentimentul dominant era faptul 
că Paul nu era aproape. Nu era acolo, s-o ţină în braţe, 
să-i maseze umerii sau să-i facă un ceai. Şi când 
întindea mâna în pat, găsea doar locul lui, neted, gol, 
rece la pipăit. 

Îl văzu pe Jimmy luând cartea de poezii de pe 
noptieră, mâna tremurându-i vizibil. 

— Încă una înainte de plecare, doctore? 

Ellie, neavând încredere să vorbească, aprobă din 
cap. Luă cartea şi o deschise la poezia ei favorită. 
Începu să citească. 

La jumătatea lecturii, ridică privirea şi văzu că 
Jimmy închisese ochii. Închizând cartea, prinse privirea 
lui Tony şi făcu un mic gest spre uşă. Adunându-şi 
lucrurile, ea îl urmă pe coridor, dar când voi să-i spună 
că trebuie să plece, el îi puse o mână pe umăr. 

— Îţi ofer o cină? întrebă el. Mai stau pe-aici până 
se trezeşte Jimmy, aşa că nu pot oferi ceva mai bun 

decât bufetul, dar mi-ai face o favoare dacă nu m-ai 
lăsa să mănânc singur. Doar dacă nu trebuie să te duci 
acasă... 

— Am o oră până la întâlnirea cu grupul, spuse ea 
zâmbindu-i prea luminos. Mi-ar plăcea să iau cina cu 
dumneata... iar bufetul e destul de bun. În cei patru ani 
cât am lucrat la St. Vincent, am trăit practic cu 
mâncarea de la bufetul spitalului. 

— Da? Noroc că ai supravieţuit. 

— Ce pot să-ţi spun? Sunt o doamnă rezistentă. 

Abia când stătea aşezată la o masă la bufet, cu o 
farfurie cu nişte carne într-un sos de nerecunoscut, 
Ellie îşi dădu seama cât de flămândă era. Mesele fără 
Paul erau reduse la câteva ciuguleli ici-colo, când 
ghiorăielile din stomac deveneau jenante sau când nu 
mai rezista. Era plăcut să stai la o masă, în faţa unui 
bărbat, chiar dacă masa era din plastic, iar bărbatul 
doar o cunoştinţă. 

Poate că o atrăgea la Tony şi calitatea lui. Avea 
aerul că e cineva pe care puteai conta în orice situaţie, 
cineva care nu te va părăsi atunci când lucrurile încep 
să meargă prost. Şi exact acum avea nevoie de aşa 
ceva. 

— Ai fost un prieten bun pentru Jimmy, îi spuse el. 
Aş vrea ca fiecare din grup să fi avut pe cineva ca 
dumneata. 

Tony zâmbi cu zâmbetul bătăios al bărbatului care 
nu acceptă uşor complimente. _ 

— Doar că eu neg totul, aşa-i? Intrucât el şi cu 
mine evităm subiectul, îmi închipui că Jimmy ţi-a vorbit 
despre asta. 

— Noi vorbim despre multe lucruri, îi spuse ea, 
având grijă să menţină caracterul confidenţial al 
discuţiilor. 

— Uite cum văd eu lucrurile, doamnă doctor 
Nightingale... 

— Te rog, spune-mi Ellie, îl întrerupse ea. 

— Atunci, Ellie. Să-ţi spun ceva. Probabil că eu 
sunt omul din preajma lui Dolan care deţine imaginea 
întreagă, color, a situaţiei prin care trece el. Şi, crede- 
mă, nu e o imagine frumoasă. Dacă nu vorbim mult 
despre asta, e bine. Hei, tipul ştie că e pe moarte. De 
ce să ne pierdem un timp valoros pe care putem să-l 
cheltuim pe lucruri care ar putea să-i dea o rațiune ca 
să mai trăiască? 

Ellie îi zâmbi. 

— Mama dumitale a crescut un fiu inteligent. 

— Mama? Tony râse. Dacă vorbim de inteligenţă, 
ea putea scrie o carte. N-a terminat liceul, dar bătrâna 
doamnă mirosea de la distanţă un mincinos sau un 
şmecher. Oricine încerca să o înşele pe Loretta 
Salvatore, era norocos dacă scăpa cu timpanele 
intacte şi cărarea la locul ei. 

— Locuieşte prin împrejurimi? întrebă Ellie. 

— La Rego Park, spuse el. Acum doi ani, mama s-a 
mutat cu sora mea şi soţul ei ca să-i ajute la copii. Să 
nu mă întrebi dacă e fericită. Mama a uitat de aşa ceva 
de pe vremea când trăia tata. 

— Se pare că ai crescut greu. 

Tony ridică din umeri şi se uită în altă parte. 
Bufetul era aglomerat la ora asta, dar Ellie nu observa. 
Era ocupată să se concentreze asupra lui Tony... Avea 
sentimentul că el se reţine şi nu doar în legătură cu 
copilăria lui. Brusc, Ellie fu sigură că invitaţia lui Tony 
la cină nu fusese chiar atât de spontană. Exista un 
motiv că dorise să fie singur cu ea. Avea oare vreo 
legătură cu Jimmy, sau era vorba de o problemă 
personală la care avea nevoie de un sfat profesional - 

o soţie sau o prietenă cu care avea probleme? 

Îşi dădu seama că nu ştia nici dacă era căsătorit 
sau nu. O privire la mâna stângă îi spuse că nu era, dar 
o linie abia vizibilă, mai albă, pe deget arăta că purtase 
o verighetă până nu demult. Divorţat? Işi părăsise 
nevasta sau ea îi ceruse să plece? O mai iubeşte încă? 
Ea îl mai iubeşte? 

Brusc, Ellie şi-l închipui pe Paul în faţa ei cum 
stătea Tony acum. În primii ani după căsătorie când 
era externă la Langdon, câte mese au luat împreună la 
bufet? Şi cât de des masa fusese doar o scuză ca să fie 
împreună în mijlocul zilei, să se ţină de mână, să 
vorbească în şoaptă despre lucrurile delicioase pe care 
le vor face când vor ajunge acasă? 

Aproape că simţea mâna lui Paul pe a ei, căldura 
sau asprimea provocate de atâta spălat. II vedea 
salutând o infirmieră, o fată drăguță, cu un pulover 
galben pe umeri... destul de drăguță ca să-i arunce oa 
doua privire. Dar Paul nu se uită la nimeni altcineva, ci 
doar la ea. O făcea să simtă, după felul cum se uită la 
gura ei când vorbea, că era singura femeie din lume cu 
care dorea să facă dragoste. 

Simţul pierderii care o împunse pe Ellie în acel 
moment era atât de ascuţit, încât trebui să se sprijine 
de masă cu coatele ca să nu se chircească. Imediat, 
urmă furia - arzătoare, galvanizantă. 

De ce, de ce trebuie să fie aşa? Da, văd prin 
prisma lui Paul. Bineinţeles că da. Dar, dacă m-ar iubi 
cu adevărat, ar veni înapoi. Ar întelege. 

Nu se putea opri să dorească un copil cum nu se 
putea opri să respire. 

Tony trebuie să fi simţit schimbarea în starea ei 
de spirit, pentru că imediat se aplecă spre ea cu 
solicitudine, întrebând: 

— Alo, Ellie... te simţi bine? 

— Sunt bine, răspunse ea tăios. Cred că nu mi-era 
chiar atât de foame cum bănuiam. 

Împinse tava neatinsă. 

— Îmi pare rău, Tony, dar ar trebui să plec. Doar 
dacă, adăugă ea cu o studiată naturaleţe, era ceva ce 
voiai să discuţi cu mine. 

Tony ezită, apoi puse jos furculiţa şi spuse: 

— De fapt, este. Mă întrebam... Îşi drese glasul. 
Acum câteva luni, ai menţionat ceva în legătură cu 
dorinţa dumitale şi a soţului de a adopta un copil. 
Voiam să ştiu dacă vă interesează în continuare. 

Ellie simţi un nod adânc în piept, făcându-i inima 
să bată nesigură. Se forţă să rămână nemişcată, ca 
atunci când se simţea ameninţată. Dar nu avea de ce 
să se teamă de bărbatul ai cărui ochi negri o studiau 
peste masă, îi zise ea. Ce o speria era speranţa care se 
învârtea în jurul inimii ei - o speranţă care se putea 
sfărâma atât de uşor, cum se mai întâmplase de 
atâtea ori. 

— De ce întrebi? răspunse ea precaută. 

Tony se uită în lături. 

— Vezi, este o fată pe care o cunosc, spuse el. E 
însărcinată - ceva peste trei luni. 

Pe Ellie o cuprinseră toate simptomele familiare - 
lipsă de aer, răceala mâinilor şi a picioarelor, ridicarea 
firicelelor de păr de pe ceafă. 

— O prietenă de-a ta? întrebă o voce pe care nu o 
recunoştea ca fiind a ei; era prea calmă. 

— Se poate spune aşa. 

— Inţeleg. 

— Nu. Nu înţelegi. 

Tony îşi trecu degetele prin părul de la tâmple. 
Era încordat, apoi, cu un efort vizibil, se forţă să se lase 

pe spătar. 

— lartă-mă, zise, dar treaba asta m-a făcut atât 
de nervos, că abia pot vedea drumul drept. Adevărul? 
E mai mult decât o prietenă... şi mai puţin decât atât, 
dacă se înţelege ceva din asta. Am fost împreună doar 
de data aceea. 

Ellie tăcu. Avea un zumzet în urechi şi mâinile îi 
erau umede. Nu te emoționa, se atenţionă ea. E prea 
curând. Nu ştii nimic despre fata asta. 

— Prietena... ştie că vorbeşti cu mine despre 
asta? întrebă Ellie cu blândeţe. 

Tony râse scurt. 

— Desigur că nu. Mi-ar muşca nasul pentru că nu 
m-am dus la ea, mai întâi. Ea... ei... face treburile după 
capul ei. 

Ochii lui care se întunecaseră la o nuanţă mai 
închisă decât negrul îi spuneau lui Ellie mai mult: erau 
nivele ale emoţiei dincolo de ceea ce îi dezvăluise el. 

Dar era onest cu ea, punând cărţile pe masă aşa 
cum erau. Ellie se gândi un moment. Voia oare să fie 
implicată în treaba asta? O fată pe care nici nu o 
cunoscuse, care poate nici nu voia să o cunoască pe 
ea? Îndrăznea oare să-şi rişte din nou speranţele 
pentru ceva atât de îndepărtat? 

Răspunsul, când îi veni, era probabil cel bun, 
pentru că Ellie nu ezită: 

— Mă interesează. 

Tony clătină încet din cap, fără să-şi ia ochii de la 
faţa ei. De data asta, ea avu sentimentul distinct că 
era evaluată, nu de un viitor tată, ci de un poliţist a 
cărui treabă era să măsoare cu grijă pe oricine lăsa să 
se apropie de el. 

— Am să fiu totuşi onestă cu dumneata, continuă 
ea cu pumnii strânşi în poală. Soţul meu şi cu mine 

suntem despărțiți. 

Mai bine să ştie de la început. Dacă el dă înapoi 
acum, ea îşi va economisi zile sau săptămâni de 
îngrijorare. 

Se gândi atunci la Paul şi se întrebă care ar fi 
reacţia lui. În mod natural, el ar fi sceptic. Dar dacă, 
printr-un miracol oarecare, promisiunea aceasta ar 
deveni realitate, el s-ar întoarce, nu-i aşa? El o iubea, 
ea nu se îndoia de asta. Singurul lucru care rămânea 
de văzut era dacă o iubea sau nu îndeajuns ca să mai 
încerce o dată să devină o familie... 

Tony se încruntă lăsând-o să ştie că asta nu făcea 
în mod clar parte din program. El întrebă: 

— Şi dumneata vrei în continuare un copil? Chiar 
dacă l-ai creşte singură? 

— Mai mult ca orice pe lume. 

Tony trebuie să fi simţit puterea crudă a dorinţei 
ei, pentru că acum se uita la ea cu o înţelegere care 
mergea dincolo de cuvinte. Ea ghici că în faţa ei se afla 
un bărbat căruia nu-i erau străine dorinţele adânci. 

Ellie tremura când întinse mâna după geanta ei. 
Mâna, remarcă ea, părea că acţionează de la sine, 
scotocind ca un hoţ de buzunare printre portofel, chei, 
ruj, pix. În sfârşit, găsise ce căuta, cutia plată de piele 
cu cărţile de vizită de la cabinet. Scoase una şi scrise 
pe dos numărul ei de telefon de acasă, înainte de a i-o 
da lui Tony. 

— Oricând, spuse ea fără suflu. Poate să mă sune 
la orice oră, ziua sau noaptea. Dacă nu sunt acasă, 
poate să lase un mesaj pe automat. Spune-i prietenei 
dumitale că aştept să am veşti de la ea. 


A doua zi, la şase patruzeci şi cinci, sergentul 
Tony Salvatore stătea la biroul din sala Trupei B, 

pregătindu-se pentru apel. Gândul lui era însă la 
kilometri distanţă. Nu vedea şirurile de bănci de şcoală 
din faţa lui şi pe ocupanţii lor cu ochii somnoroşi - cei 
din schimbul de la şapte la patru şuşoteau între ei, 
aşteptând sarcinile zilei. Se gândea să o vadă pe 
Skyler mai târziu, în cursul zilei... şi se întreba cum să-i 
spună despre conversaţia cu Ellie Nightingale. 

Lui Skyler nu-i va plăcea că a vorbit cu Ellie fără 
să discute mai întâi cu ea. O să-i placă şi mai puţin 
faptul că Ellie nu are un soţ. Dar, la naiba, îi datora 
măcar să o vadă pe doamnă, să-i acorde o şansă. Era 
şi copilul lui. 

— Hei, domnu’ sergent, mai ştii ceva despre 
înjunghierea de pe Strada Patruzeci şi doi? Tipul a 
scăpat, sau ce? 

Tony se uită şi îl văzu pe Gary Maroni cocoţat pe 
un colţ al mesei lui. Maroni fusese transferat de la A 
zecea cam în acelaşi timp cu el, dar părea că nu-i pasă 
că Tony fusese avansat sergent înaintea lui. Maroni 
mesteca o gogoaşă în timp ce, absent, îşi scutura 
uniforma de zahăr pudră. Era uimitor, se gândi Tony 
uitându-se la trupul doar piele şi oase şi la faţa suptă a 
tipului pe care toată lumea îl striga Osoni Maroni. 
Putea să mănânce mai mult decât calul lui şi tot ar fi 
arătat ca un predicator înfometat în căutarea unui 
prânz de duminică. 

— A decedat, răspunse scurt Tony. 

leri, el şi Maroni au fost primii care au răspuns 
apelului. Urâtă treabă - victimei i s-a tăiat gâtul cu o 
bucată de sticlă spartă. Probabil era în legătură cu 
bandă. Tony nu ştia, pentru că nu l-a prins pe făptaşul 
care se pare că a făcut-o. A avut destulă treabă ca să-i 
ţină departe pe şacalii care se împingeau să vadă de 
aproape. 

— lisuse, da, atâta sânge? 

— l-a tăiat jugulara, zise Tony. 

— Nu l-aş fi atins nici dacă aş fi crezut că eo 
şansă să-l salvez. Un nenorocit ca ăsta avea probabil 
SIDA. 

Deşi era indicat acum să porţi mănuşi când umbli 
cu cineva cu rană deschisă, Tony simţi că se înfioară la 
sugestia lui Maroni că, într-un fel, boala era domeniul 
exclusiv al drogaţilor şi al celor din tagma de jos - 
poponarii aparţinând desigur ultimei categorii. Dar îşi 
tinu gura. Maroni era prea prost ca să fi vrut să 
înţeleagă ceva cu asta. 

— Ai auzit de Joyce Hubbard? 

Maroni, simțind poate starea lui de spirit, schimbă 
repede subiectul. 

— Ce-i cu ea? 

— S-a logodit cu un tip din Trupa A. Kirk Rooney. 
Am auzit că plănuiesc o nuntă ca-n povești. Mă mir că 
nu ţi-a zis nimic. 

Tony nu era mirat, dar nu putu să nu simtă o 
uşoară vinovăţie. De când o întâlnise pe Skyler, la 
începutul verii, nici nu se mai uitase la Joyce. Adevărul 
era că aproape că n-o observa. Şi iată, era septembrie 
şi ea s-a logodit fără ca el să ştie. 

Când Joyce apăru, câteva minute înainte de apel, 
Tony o felicită călduros. Ea roşi până la rădăcina 
părului ei castaniu - strâns azi în coadă - şi imediat se 
uită în altă parte. 

— Mulţumesc, murmură ea. Bănuiesc că poate 
pare cam brusc, dar Kirk şi cu mine ne cunoaştem de-o 
vreme. 

Ea avea într-adevăr ochi frumoşi, se gândi Tony 
când ea aruncă în cele din urmă o privire în direcţia lui. 
Erau verzi cu mici pete aurii în ei. Şi avea picioare 

frumoase, de felul celor pe care le observi chiar când 
nu sunt strânse în jurul unui cal în pantaloni ei albaştri 
de călărie, cu cizme negre de comandă şi bluză de 
uniformă bine călcată, putea poza pentru un afiş de 
recrutare. 

— Aţi fixat deja o dată? întrebă Tony. 

— Încă nu. Mama lui vrea s-o facem la primăvară, 
ca să poată invita jumătate din Brooklyn. Kirk şi cu 
mine n-am vrea să mai aşteptăm. Am vrea să începem 
o familie. 

Joyce avea treizeci şi unu de ani, o ştia din acte. 
Era normal să vrea o familie, să se mărite cu un 
poliţist, un om cu care să aibă totul în comun. Mult mai 
normal decât non-relaţia lui cu Skyler Sutton. 

— Ei, să-i spui din partea mea că-i un tip norocos, 
zise Tony simțindu-se brusc tandru faţă de Joyce. 

Roşeaţa lui Joyce se accentuă alarmant şi arăta de 
parcă era gata să plângă. Atunci, îi întâlni privirea, 
întreagă şi deschisă, şi ce văzu în spatele lucirii din 
ochii ei era destul ca să-l facă să dorească să-şi fi ţinut 
gura. Îl făcu de asemenea să dorească să fi fost atât de 
deştept să se îndrăgostească de Joyce, o femeie de 
vârsta lui, o egală, cineva care să-l fi înţeles, la 
sfârşitul unei săptămâni când lucra în tura de la patru 
la miezul nopţii. 

Mai era ceva cu privirea lui Joyce, ceva ce-l făcu 
să se simtă jenat, Ochii ei îi spuneau: „Trebuie doar să 
rosteşti cuvântul...” 

El lăsă privirea în jos, uitându-se la foaia din faţa 
lui. Joyce înţelese aluzia şi ceva întunecat şi dur se 
simţea în vocea ei forţat veselă, când zise: 

— Poţi să i-o spui şi singur. Ai să vii la nuntă, nu-i 
aşa? 

— Sigur. 

Tony se uită la ceasul de pe perete şi numără 
poliţiştii adunaţi în faţa lui - doisprezece în total - unii 
încă îşi băgau cămaşa în pantaloni şi îşi puneau 
cureaua revolverului. II văzu pe Crawley, cu un hidrant 
de incendiu, cu părul cenuşiu încă umed de la duşul pe 
care îl făcuse în ultimul moment. Crawley arăta uimitor 
de proaspăt pentru cineva care a fost bolnav la pat 
până ieri. Tony simţi o împunsătură de dezamăgire. 
Păcat că n-a stat azi în pat, aş fi avut cu ce să-l prind. 

Tony strigă: 

— Douglas! Postul 21, prânzul la ora unsprezece 
fix. Tamborelli, eşti pe Strada 22, pauza la unsprezece 
Şi jumătate... Smith, am nevoie de tine la Doherty să 
iei nişte fân de la Trupa D... 

Continuă lista, încheind ca de obicei: 

— Ştiţi regula. Fără mese gratuite. Fără 
delicatese... decât dacă ştiu şi eu. 

Zâmbetul lui fu salutat de un cor de gemete 
vesele. Altă zi, alt schimb, altă grămadă de gunoi care 
aşteaptă să fie curăţat. lar la sfârşitul zilei, se gândi 
Tony, el avea să fie lovit în burtă, nu de un cal, ci de 
femeia de care a avut ghinionul să se îndrăgostească. 

El şi Maroni luară posturile 16 şi 17, care 
acopereau Times Square. Maroni era călare pe Prince, 
un murg cu o pată neagră pe un ochi, care îi dădea 
aerul unui pirat. Dar Prince nu avea nicio asemănare 
cu animalul pe care călărea Tony. In timp ce înainta pe 
Strada 42, Tony îl simţea pe Rocky, acest cal mare şi 
negru, că i se împotrivea, se dădea într-o parte la 
fiecare claxon de maşină, aruncându-i o privire înapoi, 
la fiecare strânsoare de şurub a picioarelor lui Tony. 

Dar Tony nu-i dădea răgaz. Ţinând frâul sus, îl 
apăsa cu fundul şi cu gambele, obligându-l pe Rocky să 
asculte de nevoie. Când au ajuns în intersecţie şi calul 


235 


cel negru începu să se cabreze, Tony îl împunse cu 
pintenii şi îşi lăsă greutatea pe spate, ca să ţină 
animalul pe loc. 

Cu caii e uşor, gândi el. Chiar şi cu cei 
neascultători, ca Rocky. Cu femeile se părea că nu ştie 
să se poarte. Uite cum a feştelit-o cu Paula, 
căsătorindu-se cu o persoană cu care nu avea nimic în 
comun. lar acum, făcea aceeaşi greşeală din nou... 
îndrăgostindu-se de o femeie pe care o lăsase 
însărcinată chiar înainte de a le trece efectul berilor pe 
care le băuseră la prima întâlnire. Singura deosebire 
era că el şi Skyler nu se căsătoreau. Acum, singurul 
lucru care îi rămânea de făcut era să se asigure că 
bebeluşul lor avea să fie crescut cum trebuie şi i se va 
acorda toată dragostea pe care o merită orice copil. 
Recunoaşte, Salvatore, incerci doar să îndrepţi ceea ce 
n-ai primit tu de la tatăl tău. 

Dar aceasta era o situaţie cu totul diferită. Fiul sau 
fiica lui nu va şti probabil niciodată cine era el. El sau 
ea va creşte, gândind probabil că lui nu i-a păsat destul 
ca să dea măcar un telefon sau să scrie câteva rânduri. 

Tony simţi că i se strânge stomacul şi era bucuros 
că ochelarii lui reflectorizanţi nu lăsau să i se vadă 
ochii. 

În timp ce patrula prin Times Square, cu şirul 
nesfârşit de magazine şi restaurante, Tony încerca să 
nu se gândească în câte privinţe îşi abandona copilul şi 
la tot ce voia să-i spună lui Skyler în legătură cu ce 
însemna să creşti un copil care să aibă un tată. La 
colţul dintre Broadway şi Strada 42, el ridică bastonul 
ca s-o salute pe altă veterană a străzilor. Maxie, cu o 
fustă nouă, roşie ca focul, şi o bluză de paiete, îi 
răspunse cu un gest cu mâna. Micuţă, slabă, cu dinţii 
stricaţi şi dragoste pentru cai, ea îl făcea să fie bucuros 

că nu era la poliţia de moravuri. Să închizi nişte victime 
nu era plăcerea lui favorită. 

La douăsprezece, el şi Maroni s-au întâlnit să ia 
prânzul. Sammy, care administra garajul subteran 
unde îşi legau ei de obicei caii, avea câte un morcov 
pentru Rocky şi Prince. Tip deştept, el ştia pe cine să 
îmbuneze - la poliţia călare, rareori un poliţist punea 
nevoile lui înaintea nevoilor calului. Tony îi mulţumi lui 
Sammy şi îşi notă în minte să-i dea un bacşiş gras de 
Crăciun. 

— Ce s-a întâmplat cu fosta ta soţie? întrebă 
Maroni în timp ce aşteptau la tejgheaua magazinului 
de delicatese să li se aducă sandvişurile. Deschizi 
punga pentru pensia alimentară sau ce? 

Tony nu se mai gândise la Paula de săptămâni, îi 
era greu chiar să-şi aducă în minte imaginea ei. 

— l-ar plăcea ei, crede-mă, îi spuse el lui Maroni, 
surprins că nu aude în voce amărăciunea care îl 
chinuise atâta vreme. Dar avocatul ei a convins-o să 
ceară o sumă globală. 

— Oh! Asta cred că a fost dureros. 

Tony ridică din umeri. 

— Am avut prea multe alte lucruri de care să mă 
îngrijorez. 

— Da, am observat. O cunosc şi eu? 

— Mă cam îndoiesc, adăugă Tony cu un surâs. De 
fapt, aş zice că şansele ca să o cunoşti sunt cam 
reduse. 

— O ţii numai pentru tine, aşa-i? 

Maroni muşcă zdravăn din sandvişul lui, iar ochii îi 
dansau veseli. 

— N-am nimic de ţinut, răspunse Tony. 

— Da, sigur, înţeleg. E aceeaşi poveste veche la 
tine, Salvatore, fii întotdeauna cărţile ascunse. Eşti 

singurul tip din poliţie care nu ştie pentru ce e 
vestiarul. E pentru sâni şi fund. Jumătate din plăcere 
este să povesteşti după aia cum a fost. 

Tony nu ştia niciodată cât de serios vorbea 
Maroni, aşa că îl ignoră ca de obicei. Reuşiră să le 
treacă ziua fără să facă vreo arestare şi fără să-şi rupă 
gâtul şi, în timp ce se întorceau la grajd la sfârşitul 
schimbului, Tony observă că umiditatea grea care 
apăsase toată săptămâna deasupra oraşului se 
ridicase. 

Timp de patruzeci şi cinci de minute, cât a condus 
spre nord, observând primele semne ale toamnei în 
petele de roşu şi auriu în verdeaţa de la mărginea 
parcului, s-a gândit că poate ziua aceasta nu va fi atât 
de rea, până la urmă. Era nervos că va vedea pe 
Skyler, dar în asta nu era nimic nou. lar dacă avea o 
treabă cu ea, asta nu însemna că nu puteau să nu se 
bucure unul de compania celuilalt. 

Îşi aminti că fratele lui, Dominic, organiza un fel 
de întrunire a familiei şi îl îmboldise pe Tony să o 
aducă pe femeia aceea despre care îşi ţinea gura. Tony 
nu le spusese că Skyler era însărcinată cu copilul lui. 
Singurul lucru de care le păsa fratelui şi cumnatei lui 
era să se asigure că Skyler nu era ca Paula, pe care o 
dispreţuiau. 

Skyler nu era ca Paula, se gândi Tony. Dar ar fi ea 
în stare să-i suporte familia? Fraţi, cumnate, nepoti, 
nepoate? Erau gălăgioşi. Înjurau. Dom, bea prea mult. 
Carla ţipa la copii, dar oricare dintre ei ar face orice 
pentru alt membru al tribului. Tony nu va trebui 
niciodată să-şi ceară scuze pentru ei - nici lui Skyler şi 
nici reginei Angliei. 

Şi chiar dacă Skyler îi acceptă familia, se va simţi 
şi el la fel de amabil faţă de familia ei? Văzuse destui 

din grupul în care se mişca ea ca să ştie că chiar când 
se uitau de pe trotuar în sus la el călare rămâneau 
cumva să-l privească de sus. Ca femeia aceea care, nu 
demult în faţă la Bergdorf Goodman, i-a cerut în mod 
impertinent să-i oprească un taxi. Şi la festivitatea de 
adunare de fonduri pentru Poliţia călare, la care 
participase o dată, doamnele în rochii de seară şi 
domnii în frac se strânseseră în jurul lui Tony în timpul 
cocktailului, dar l-au lăsat singur după ce şi-au 
satisfăcut curiozitatea. De fapt, ei n-au vrut să ştie 
nimic despre el. 

Nu, nu-şi putea forma o imagine a lui cu Skyler. La 
fel cum nu-şi putea închipui să trăiască pe un munte în 
Tibet sau să plece în Lună cu o rachetă. Problema era 
să transmită acest mesaj nu minţii, ci inimii, care 
cumva nu recepționa semnalele. 

Tony intră pe şoseaua 312, unde erau drumuri de 
ţară, cu păşuni şi case mici ca din poveşti. De cealaltă 
parte a oraşului, la nord de rezervoare, drumul deveni 
mai înclinat, unduindu-se prin Frahnstock State Park. 

In vârful dealului intră pe un drum îngust şi parcă 
în faţa unei clădiri cu două etaje, cu faţa spre o pajişte 
deschisă. Nu era nicio firmă care să anunţe că era 
clubul Gipsy Trail, probabil, presupuse el, pentru că, 
dacă nu ştiai dinainte de existenţa lui, nu aveai ce 
căuta acolo. 

Dar, deşi se simţea cumva neliniştit, Tony nu se 
putu abţine să nu fie fermecat. Lacul pe care alunecau 
lebede a căror imagine se reflecta în apă, cărăruia care 
şerpuia prin cei o mie şapte sute de acri ai clubului şi 
casele - unele adevărate palate, deşi se numeau 
cabane - ascunse printre copaci. 

O găsi pe Skyler la grajd, de cealaltă parte a 
lacului cu păstrăvi, purtându-şi calul în ring, în pas 

uşor. Animalul arăta frumos, era castaniu de vreo 
şaisprezece palme înălţime, cu un mers neted ca untul 
pe pâine. Skyler, cu cizme de piele şi un pulover larg 
de bumbac care atârna peste pantalonii jeans, era 
îmbujorată şi drăguță, dar felul degajat cum stătea pe 
cal îi tăie respiraţia. Urmărindu-i graţia elegantă şi felul 
cum părul ei pal prindea lumina soarelui care apunea 
în strălucirea de roşu şi auriu, Tony înţelese din nou cât 
de mare era deosebirea dintre ei; el călărea ca toată 
lumea, dur şi interesat doar să-şi facă treaba. 

Rămase la gard, urmărind-o în tăcere, până când 
Skyler îi zări şi îşi conduse calul spre el. 

— De ce nu mi-ai atras atenţia că eşti aici? îl certă 
ea uşor. 

— Eram prea ocupat să te urmăresc, răspunse el, 
adăugând morocănos: Ei, crezi că e în regulă, cu 
copilul şi toate celelalte? 

Skyler cobori cu oarecare supărare. 

— Nu suntem în secolul nouăsprezece, Tony. 
Femeile însărcinate nu stau la pat, decât dacă există 
un motiv medical pentru aşa ceva. În plus, o iau uşor. 

— Nu mai faci sărituri? 

începu să se enerveze, apoi păru că se mai 
gândeşte. 

— La ultimul concurs, era gata să mă arunce, 
recunoscu ea. După asta, am hotărât că e mai bine să 
mai las până după... până va fi posibil. Antrenorul meu 
a făcut o criză, când i-am spus motivul. Dar nu ştiu 
dacă Duncan a făcut-o pentru că e un bătrân ruşinos 
sau pentru că e furios pe mine pentru că am distrus 
ceea ce, după părerea lui, putea fi o mare carieră în 
sărituri cu calul peste obstacole. Oricum, îl ţin aici pe 
Cancelar peste iarnă. Măcar el nu se plânge. 

— În locul lui, Scotty ar crede că a murit şi s-a dus 

în rai, comentă Tony. 

— Ascultă, ce-ar fi să facem o plimbare înainte de 
a se întuneca? John poate înşeua un cal pentru tine. 

Skyler făcu un gest în direcţia grajdului în stil 
Adirondack, o versiune mai mică a casei clubului. 
Câteva pisici stăteau la soare în porţiunea de lumină 
din faţa uşilor duble dinspre ring. 

Tony voia să-i amintească faptul că el umblase 
călare aproape toată ziua, el trăind din asta, iar în 
orele când nu era de serviciu nu avea chiar dispoziţia 
să o facă pe nobilul de ţară. Dar, la naiba. Cu o 
înclinare din cap, el se duse spre grajd. 

John, care arăta mai mult ca o fostă stea de 
cinema cu păr argintiu, decât ca stăpânul unui grajd, îi 
dădu o iapă din rasa Appaloosa, în stare foarte bună. 
Dar chiar şi aşa, Tony nu putu să nu zâmbească la 
contrastul dintre Penny şi calul pe care călărise mai 
devreme. Asta îi plăcea cel mai mult în munca lui: caii 
unităţii de poliţie călare nu erau făcuţi ca să te uiţi la 
ei, dar erau obişnuiţi să fie călăriţi de profesionişti, şi 
asta se simţea. Pune-l pe Rocky într-un loc ca ăsta, cu 
amatori de călărie în timpul liber, gândi el, şi se va 
transforma într-o mină de aur pentru procese de 
răspundere civilă. 

— E un drum frumos în spatele cabanei mele... e 
foarte frumos acolo sus, în anotimpul ăsta, îi spuse 
Skyler când el veni să o întâlnească. Ea îi zâmbi 
luminos, înainte de a se întoarce să arate drumul. 

Tony gândi: Ceva nu se potriveşte cu tabloul ăsta. 
Zi frumoasă, plimbare frumoasă. Era ca o fotografie de 
revistă, prea bună ca să fie adevărată. Acolo de unde 
provenea el, o fată cu care ai făcut amor n-ar face 
remarci cu privire la peisaj. Ar fi o epavă, dar una 
onestă. 

Tony, nefiind convins că era bine pentru Skyler să 
călărească, era atent la gropi şi la ramuri joase. 
Călăriră în tăcere pe cărarea şerpuită prin pădure, 
ajungând în cele din urmă la o porţiune deschisă, 
mlăştinoasă, unde singurul zgomot era clipocitul 
copitelor în noroi. Un grup de fazani zbură din papură. 
Înaltă, scoțând ţipete ascuţite şi speriind caii. Automat, 
Tony îşi întoarse iapa, folosind-o ca să blocheze calea 
calului lui Skyler, care dansa nervos, arătând gata să 
se repeadă. 

— Bună treabă! 

Vocea ei avea o notă de ironie care lui nu-i plăcu. 

Dar Tony nu zise nimic. Cum era posibil, se 
întreba el, să te irite o femeie şi în acelaşi timp să nu 
vrei nimic altceva decât s-o dai jos din şa şi să o posezi 
chiar acolo, pe pământ, între frunze, iarbă şi flori de 
câmp călcate în picioare? 

Când cărarea se bifurcă în vârful dealului, Skyler o 
luă pe drumul care ducea înapoi, în jos. Când ajunseră 
din nou la grajd, era aproape întuneric şi se simţea o 
răcoare în aer. 

Tony era tăcut în timp ce coborâră şi duseră caii la 
locul lor. Grajdul era pustiu; John trebuie să fi plecat 
acasă. Era doar zgomotul mulţumit al cailor care 
mestecau şi se  şfichiuitul cozilor pe scândurile 
despărţitoare. 

Se spălă pe mâini la chiuveta adâncă, ruginită; 
când simţi că Skyler se uită la el. Zâmbi şi zise: 

— Te uiţi la mine de parcă, brusc, nu m-ai mai 
cunoaşte. 

— Nu sunt sigură că da. Arătă spre talia lui. Aia e 
ce cred eu? 

Tony, uitându-se în jos, zărise că bluza de bumbac 
i se ridicase în sus şi se prinsese de vârful revolverului 

lui, un Smith & Wesson 38, băgat în betelia 
pantalonilor. 

El ridică din umeri. 

— Nu se ştie niciodată. 

— Nu l-am observat înainte. 

— Poate nu te-ai uitat. 

— La ce ti-ar trebui să fii înarmat într-un loc ca 
ăsta? 

Ea întinse brațele cu un gest care cuprindea tot 
grajdul, cu şirul de boxe văruite. 

— Cum ţi-am spus, nu se ştie niciodată. 

Tony îşi şterse mâinile pe o bucată de prosop 
agăţat pe un cui ruginit, deasupra chiuvetei. 

— Înarmat şi periculos! Vai! 

Ea râdea acum şi gustul acru din gâtul lui Tony îi 
spunea că nu râdea pentru că îl găsea atât de 
amuzant. Se întoarse încet cu faţa spre ea. Prinsă în 
lumina becului de deasupra capului, cu ochii în umbră, 
ea îl făcea să se gândească la un făptaş în timpul 
interogatorului - bătăios, sfidător, dar în fond speriat. 

Cu o mişcare rapidă, Tony păşi înainte şi o apucă 
de braţe. Simţi tresărirea ei, reacţia ei şi, când fu sigur 
că avea toată atenţia ei, i se adresă cu o voce joasă, 
liniştită, care nu lăsa să se simtă cocktailul negru care 
fermenta în el - un amestec de furie şi dorinţă, cu o 
uşoară notă de amărăciune. 

— Un poliţist trebuie să ţină minte două lucruri. 
Unu, ei pot să ne vadă pe noi, dar noi nu-i putem 
vedea întotdeauna. Doi, nu eşti niciodată cu adevărat 
în afara serviciului. 

El cobori mâinile, lăsând urme umede pe 
puloverul ei. 

— Ascultă, hai să lămurim lucrurile între noi. Nu- 
mi place să joc jocuri de inteligenţă. Ai o problemă 

dacă vin pe-aici? Spune-mi-o, fără aiureli. 

Ea stătea acolo, uitându-se la el de parcă ar fi fost 
un străin care o acostase din senin. Tony simţi că i se 
topeşte furia şi voia să o prindă, să o ţină. 

— Nu ştiu despre ce vorbeşti, zise ea încet. 

— Ba da, ştii. Eu sunt într-o stare ca după o 
noapte de beţie cu vodcă... ceva care nu te lasă să uiţi 
că fiecare petrecere sălbatică are preţul ei. Doar că 
asta e o stare care nu trece aşa de repede. 

Privirea lui se opri la pântecele ei, rotunjimea lui 
fiind abia vizibilă sub pulover. 

Ea îşi dădu capul pe spate, cu ochii aruncând 
flăcări. 

— Cine ţi-a cerut să te implici? Nici măcar nu mă 
cunoşti. 

— Chiar dacă se întâmplă ceva ce n-ai cerut - 
ceva ce nici măcar n-ai vrut - nu e atât de uşor 
totdeauna să pleci, pur şi simplu. 

— Mie-mi spui! 

Skyler puse mâna pe pântece, cu un râs găunos. 

Tony îi cercetă faţa, dar, în ciuda culorii care se 
răspândea pe pomeţii ei palizi, ea rămânea închisă 
pentru el. 

— Încerc să spun că, dacă ţi-ai schimbat părerea 
şi ai decis să păstrezi copilul, voi fi acolo, îi spuse el cu 
blândeţe. M-aş asigura ca tu şi copilul să fiţi îngrijiţi. 

— Tony... 

— Aşteaptă. Ascultă-mă până la capăt. Nu vorbesc 
despre nicio prostie, ca de exemplu să ne căsătorim 
sau aşa ceva, relaxează-te. Aici nu e vorba despre tine 
şi despre mine. 

O minciună... dar una mică, îşi zise în sinea lui. 

— La ce te gândeşti mai exact? voi ea să ştie. 

— Te uiţi la mine de parcă aş avea ceva ascuns în 

mânecă, zise el, şi un colţ al gurii i se ridică. Ascultă, 
Skyler, nu sunt doar un tip obişnuit... ceea ce se vede, 
asta este. Dacă promit ceva, poţi fi sigură. lar ce 
promit aici este că, dacă decizi să-l păstrezi, copilul 
nostru va şti cine este tatăl lui. 

Urmă o tăcere scurtă, punctată de o lovitură de 
copită într-o boxă. Apoi, Skyler, cu o sfidare potrivită 
cu furia arzătoare din ochii ei, îi zise: 

— Nu-mi schimb părerea. 

— Câteodată o părere se schimbă singură, 
răspunse el, fără să meargă mai departe. 

Skyler nu spuse nimic. Se uită doar la el, furia 
aceea curioasă, nepotrivită, dispărând din privirea ei, 
lăsând-o cu o expresie pe care o putea descrie doar ca 
mâhnire. 

În cele din urmă, ea declară cu oboseală: 

— Tony, mă descurc, e-n regulă? 

Tony nu era prea sigur de lucrul ăsta, dar spuse: 

— Dacă spui tu... Ar fi dorit o bere înainte de a 
întreba: Ai vorbit deja cu cineva... - în legătură cu 
adoptarea? 

— Mai este destul timp, răspunse ea, cu gura 
încordându-i-se. 

— Mă întrebam doar dacă te-ai gândit la cineva. 

— De ce? Ai tu? 

Tony se blestemă că a pus-o în defensivă. 
Inspirând, el răspunse calm: 

— E doamna aceea - ţii minte, ţi-am vorbit de 
prietenul meu Dolan. Ei, ea e psihiatrul lui. Şi încearcă 
de mult să adopte un copil. Am vorbit cu ea ieri... 
despre noi... despre copilul nostru. O interesează. Ar 
dori să te cunoască. 

Lucirea aceea dură reveni îi reveni lui Skyler. 

— Ce mai ştii despre ea, decât că e psihiatra 

prietenului tău? 

— Ştiu că e un om cumsecade. 

— Tot aşa e şi doamna care mă coafează. 

Tony se luptă să rămână calm şi să-şi păstreze 
vocea normală. 

— Tot ce-ţi cer e să te întâlneşti cu ea. Nu o să te 
angajeze mai mult decât la o ceaşcă de cafea. Făcu o 
pauză. Totuşi, mai e ceva. 

Oricum va afla, mai devreme sau mai târziu, aşa 
că mai bine s-o spună de pe acum. 

— Ce? 

Ochii ei se îngustară. Cu o încordare a maxilarului, 
el îi zise: 

— Ea şi soţul ei... nu sunt chiar împreună în 
momentul ăsta. 

Skyler îşi puse mâinile pe piept. 

— Atunci, uită de ea. 

— Nu vrei măcar să vorbeşti cu ea? 

— Pentru ce? 

Tony nu se mai putu reţine. Fermentul întunecat 
care se adunase în el se revărsă peste pereţii subţiri ai 
controlului lui. 

— Pentru că ţi-o cer eu, pentru asta. Nu e un 
motiv suficient? Pentru Dumnezeu, Skyler, fie că-ţi 
place, fie că nu, e şi copilul meu. 

| se făcu o gaură neagră în stomac, de mărimea 
unui pumn. De ce ea nu spunea nimic? De ce stătea şi 
se uita la el ca la un nebun? 

Dar apoi văzu că Skyler începea să dea înapoi. 

— Bănuiesc că n-o să fie niciun rău dacă o 
întâlnesc, spuse ea în cele din urmă. 

Tony se clătină pe tocurile roase al cizmelor lui de 
cowboy. Câştigase, oricum, prima rundă. Dar ce 
dovedea asta? Nimic. Doar că lui Skyler îi păsa destul 

de mult de copil ca să-şi acorde şansa să dea de 
cineva care să fie ce căuta ea. Sentimentele ei faţă de 
el - dacă existau - erau la fel de bine ascunse ca şi 
revolverul pe care-l purta el în betelia pantalonilor. 

Skyler mergea spre club cu capul în jos, temându- 
se că, dacă Tony i-ar vedea faţa, ar şti ce gândeşte. 

Dar ce era atât de îngrozitor să fii îndrăgostită? 

Totul... totul sub soare, se gândi ea nefericită. 

Nu s-ar simţi bine între prietenii lui. Familia lui ar 
considera-o probabil o snoabă doar pentru că era 
bogată. lar familia ei s-ar strădui atât de mult să-l facă, 
să se simtă inclus, încât eforturile lor ar avea efect 
invers. Vor fi nunţi şi botezuri şi absolvirile studii la 
care unul sau altul se va simţi nelalocul lui. În 
restaurante va apărea în mod inevitabil momentul 
când el întinde mâna după nota de plată, iar ea insistă 
să plătească pentru că are mai mulţi bani. Ei şi lui Tony 
nu le plăcea nici măcar aceeaşi muzică - el asculta 
rock şi country şi tot ce ştia despre operă era că se 
termină atunci când cântă doamna aia grasă. 

Nu, n-ar merge niciodată. În plus, ea nu-l iubea cu 
adevărat; îşi imagina doar. 

Hormonii! Putea pune toată nebunia asta pe 
seama hormonilor de sarcină. După naşterea copilului, 
viaţa ei se va întoarce la normal. Scrisese la 
Universitatea New Hampshire şi aceştia au fost de 
acord să înceapă facultatea în septembrie viitor. Chiar 
şi părinţii ei, cât erau de uluiţi şi de supăraţi, se vor 
îmbuna până la urmă. Dar Tony? Nu se va mai juca de- 
a paznicul şi se va întoarce la a fi doar poliţist. O va 
uita, în scurt timp. 

Ține-o aşa. Poate o să te convingi pe tine însăți. 

Adevărul neplăcut, se gândi ea cu disperare, era 
că hormonii erau complicaţi. Nu numai că avea idei 

despre Tony, dar începea să-i placă bebeluşul. Acum, 
orice putea să o descumpănească - o reclamă cu o 
fetiţă care îi telefonează bunicii să o felicite de ziua ei, 
vitrina unui magazin cu salopete micuţe şi ghetuţe de 
pânză, copiii ca nişte îngeraşi din revistele din sala de 
aşteptare a ginecologului ei. 

Skyler trebuia să-şi amintească mereu că făcea 
exact ce trebuie. Nu-şi abandona copilul. Bebeluşul va 
avea tot ceea ce merită. Şi cel mai mult merita nişte 
părinţi iubitori, care aveau posibilitatea să crească un 
copil. 

Atunci, de ce acceptase să o vadă pe prietena lui 
Tony? Fără soţ, ce o făcea pe femeia asta mai capabilă 
să crească un copil decât era ea însăşi? 

Nu pentru asta, şi o ştii. O faci pentru că ţi-a cerut 
el. 

O mână se lăsă pe umărul ei şi Skyler se răsuci. 
Tony stătea şi o studia cu o expresie atât de gravă, 
încât o făcu să se gândească la toate filmele pe care le 
văzuse vreodată, în care un poliţist apare la uşa cuiva 
cu vestea unui tragic accident. 

— Dacă vrei, am să merg cu tine, se oferi el. 

— Să mergi, unde? 

Un moment, hipnotizată de ochii lui negri, Skyler 
era prea zăpăcită ca să gândească. 

— O cheamă Ellie. Ellie Nightingale. 

Skyler clătină din cap ca să se limpezească. 

— Mulţumesc, dar aş prefera să mă întâlnesc 
singură cu ea. 

În primul rând, ea nu putea gândi cum trebuie, 
când Tony era în apropiere. El nu trebuia decât să se 
uite la ea, ca acum, şi ei i se muiau genunchii. 

Stătea atât de aproape, încât îi simţea respiraţia 
caldă pe pielea ei uşor rece. Văzu lanţul lucind la gâtul 

lui şi, înainte să ştie ce face, Skyler băgă un deget şi îl 
trase de sub bluza lui de bumbac. Examină imaginea în 
relief - arhanghelul Mihail cu aripile larg desfăcute. Pe 
el scria „[ine-mi soţul în siguranţă”. 

— Fosta mea soţie mi l-a dat când ne-am 
căsătorit, explică el. 

— Probabil că a acţionat. 

Skyler nu îndrăznea să se uite în sus, pentru că el 
ar fi văzut dorinţa de pe faţa ei, atât de acută încât era 
ca o boală. Era atât de încordată, încât simţea o uşoară 
greață fiind atât de aproape de el. 

Tony râse scurt, sec, şi zise: 

— Nu se scapă aşa uşor de urme. Probabil că ai 
observat asta, nu? 

— Tony... Ea înălţă capul şi oftă. Ştiu că te simţi 
răspunzător şi vrei să faci ceea ce se cuvine. Apreciez 
acest lucru, zău. Dar, sinceră să fiu, nu aş considera că 
eşti rău dacă n-ai mai veni pe-aici. 

— Crezi că despre asta este vorba? 

Vocea lui avea un ton jos, periculos, care îi ridică 
firele de păr de pe ceafă. 

Nu era momentul să fie timidă sau evazivă, îşi 
dădu seama Skyler. În plus, la ce-ar servi? N-ar fi în 
încurcătura asta dacă n-ar fi simţit nimic unul pentru 
celălalt. 

— Nu cred că ar ajuta la ceva dacă am nega că 
există o reacţie chimică între noi, mărturisi ea. 

Reactie chimică? Asta era gluma secolului. Era 
mai curând rezultatul dezastruos al experimentului 
unui chimist nebun. 

— Nu, nu cred, fu şi el de acord, gura lui schiţând 
un zâmbet strâmb. 

— Dar nu înseamnă că trebuie să facem ceva în 
legătură cu asta, se grăbi Skyler să lămurească. 

— Nu, doar dacă vrem. Între timp, nu văd nimic 
rău ca noi să fim prieteni, nu crezi? 

Nu era nimic sugestiv în modul în care o spusese. 

Skyler vedea multe lucruri rele în asta, dar nu 
obiectă. 

În schimb spuse: 

— Prietenii fac anumite lucruri împreună... ca de 
pildă merg la concerte. Şi la operă. Îţi place opera? Mie 
îmi place. Favorita mea este Traviata, ţi-am zis 
vreodată asta? 

Îşi dădea seama că pălăvrăgea, dar nu se putea 
opri. 

Tony la operă... eşti nebună? Probabil că urăşte 
aşa ceva... şi tu o să te superi până la urmă pe el. Dar 
poate că tocmai asta dorea... să-şi dovedească faptul 
că erau nepotriviţi. Ştia că era o încăpățânare, o 
copilărie, dar acum se simţea destul de disperată ca să 
încerce orice pentru a rupe lanţurile cu care el îi 
stăpânea emoţiile. 

— N-am fost niciodată la operă. Dar aş fi dornic să 
încerc, răspunse Tony cu o gravitate pe care ea o găsi 
curios de dragă. 

— Corect, spuse ea, întrebându-se dacă nu 
greşise în privinţa lui. 

— Fratele meu, Dominic, plănuieşte o mare cină 
de familie, în următoarele săptămâni, îi zise el. Aş vrea 
să vii cu mine. Ca prieten, îi zâmbi. 

— S-a făcut, răspunse ea, brusc intimidată... mult 
mai timidă decât se simţise în ziua aceea, pe canapea, 
în apartamentul tatălui ei, când au făcut dragoste 
pentru prima dată. 

Skyler îşi aminti brusc cum arătase gol, negricios, 
cu mult păr, senzaţia trupului lui lipit de al ei, căldura 
lui. Gura lui... îndrăzneață, insistentă. 

Un uşor tremur în picioare o forţă să se sprijine de 
peretele din dreapta uşii sălii ce servea de vestiar. Se 
gândi la revolverul din betelia pantalonilor lui şi, 
împotriva tuturor convingerilor ei sacre, liberale, simţi 
o uşoară emoție. Probabil că-mi pierd minţile, se gândi 
ea. 

Dar, în loc să lase medalionul, îl folosea ca să-l 
tragă spre ea. Il urmări cum se clatină ca să se apropie 
de ea, cu pleoapele grele. Simţi cum o înconjoară 
braţele lui şi apoi trupul lui musculos, trupul pe care l-a 
visat de mai multe ori decât voia să numere, o 
împingea la perete. Respirația lui era fierbinte lângă 
gura ei. Marginea revolverului o apăsa pe pântece. 

— Skyler... 

Brusc, ea îşi imagină revolverul descărcându-se. 
Un fulger luminos, apoi durerea. Copilul. Skyler lăsă 
medalionul şi se răsuci brusc. Intră în cameră, îşi 
scoase cizmele şi le puse în lada ei. De partea cealaltă 
a uşii deschise, îl auzi pe Tony umblând de colo-colo. 
Ea se simţea îngrozitor, durerea din piept fiind reală, 
de parcă revolverul s-ar fi descărcat. Voia să spună 
ceva, orice, dar să rupă tăcerea asta neplăcută. 

Când plecară de-acolo, Tony băgă mâna în 
buzunarul de la spate şi scoase un portofel lustruit de 
vreme şi îndoit după forma şoldului lui. Din el scoase o 
carte de vizită uşor curbată. 

— Tu alegi timpul şi locul, spuse el. Ea va fi acolo. 

Skyler aprobă din cap, brusc obosită. Problema nu 
era unde, ci de ce. 

Pentru că, în niciun caz, nu va lăsa ca femeia asta 
să-i adopte copilul, se gândi ea. 

Capitolul 9 


Ellie fusese cea care sugerase locul acesta. Într-o 
zi din cursul săptămânii, după-amiază, între prânz şi 
ora de vârf, cafeneaua de la etaj, Barnes & Noble, 
dintre Strada 21 şi Sixth Avenue, era rareori 
aglomerată şi majoritatea clienţilor stăteau cu nasul în 
cărţi. Nimeni nu-i acorda mare atenţie femeii frumoase 
în jur de patruzeci de ani, cu o bluză albă pe gât şi 
jachetă bleumarin, care stătea la o masă lângă 
balustrada de metal; o femeie care se tot uita cu 
îngrijorare spre scară, de parcă se gândea că persoana 
pe care o aştepta o va dezamăgi. Ellie se gândi: Încă 
cinci minute. Dacă nu apare, o sun. Poate a greşit ora 
sau a încurcat data. Poate a uitat. 

Luptându-se să rămână calmă, se uită în jos la cei 
care se plimbau printre rafturi şi se relaxau cu cărţi pe 
canapele şi fotolii. Magazinul, cu grupurile plăcute de 
mese şi scaune, arăta mai curând ca o bibliotecă într- 
un castel englezesc, cu alămuri lustruite şi lemn negru, 
lucitor. Muzica lui Eric Satie venea spre ea hipnotică, 
liniştitoare. Dar Ellie nu era liniştită. Ceafa ei era 
umedă de transpiraţie, iar şerveţelul care fusese adus 
cu ceaiul de plante era mototolit în faţa ei. Se uită la 
ceas. Întâlnirea fusese fixată pentru ora trei şi acum 
era trei şi un sfert. 

Dar dacă nu vine deloc? Doamne, te rog, fă să 
vină. Nu cred că pot suporta o nouă dezamăgire. 

Tânăra femeie păruse foarte sinceră la telefon. 
încrezătoare. Vorbea frumos. Nu ca adolescentele cu 
care Ellie era obişnuită să aibă de-a face, majoritatea 
trecând direct de la păpuşi la a face copii. Ellie găsise 
că Skyler Sutton e proaspătă... dar conversaţia lor o 

lăsase într-un fel nedumerită şi în dubii. 

Sutton. Numele îi suna uşor familiar, ceva ce-ţi 
rămâne pe jumătate în minte din coloanele despre 
societate ale unui ziar... sau dintr-o listă de sponsori pe 
un program de operă. Dar oare ce legătură ar avea 
Skyler Sutton cu o psihologă destul de muncită, a cărei 
căsătorie ar putea fi în aer? 

Ellie se gândi la ce puncte avea în favoarea ei. Era 
educată. Se orienta la oameni. Nu era prea în vârstă. 
Era în formă bună, deşi ar mai putea lucra în privinţa 
şoldurilor. Cel mai important era că-şi dorea cu 
disperare un copil. Mai mult decât succesul, banii sau 
adoraţia unui bărbat, poate chiar mai mult decât un 
soţ. 

Va fi oare acest copil? Rațiunea îi spunea că nu... 
dar instinctul o trăgea în direcţia opusă. 

Ținte minte, pe ăsta nu l-ai căutat; a venit el la 
tine. Poate că e vreo semnificație în asta. 

Destin? Ellie zâmbi în sinea ei, gândindu-se care 
ar fi reacţia Georginei. Au vorbit despre asta, 
bineînţeles... iar draga şi vechea ei prietenă o 
avertizase să nu investească prea mult în semne şi 
simboluri. 

— E ca şi când ai merge în jurul unei scări, în loc 
să treci pe sub ea... sau să crezi că poţi fi norocoasă 
doar în anumite faze ale lunii, remarcase recent 
Georgina la una dintre cinele lor, de data asta într-un 
elegant local din Upper East Side. Superstiţia, draga 
mea, mă tem că îşi are partea ei în faptul că n-ai reuşit 
în căutarea ta. În adâncul tău, crezi că există un singur 
copil care e hărăzit să fie al tău. 

La momentul respectiv, Ellie considerase asta un 
nonsens, dar acum era cuprinsă de nelinişte. Dar dacă 
Georgina avea dreptate? Se agăţase ea oare de 

credinţa subconştientă că Bethanne va reveni înapoi la 
ea sub o formă oarecare? Nu cumva această idee 
ascunsă a modificat cumva evenimentele care 
păruseră întâmplătoare? 

— Doctor Nightingale? 

Ellie tresări şi se uită în sus. 

Prima ei impresie despre tânăra femeie care 
stătea în faţa ei era să constate cât de uluitor de 
frumoasă era. Subţire în stil atletic, cu ochi albaştri ca 
un lac de munte şi un păr blond, mătăsos, care cădea 
până după umeri. Nu era machiată şi purta pantaloni 
jeans, o bluză de bumbac şi o jachetă largă de 
antilopă. Pe un umăr, avea atârnat un sac de pânză. Ar 
fi putut face parte dintr-un campus universitar, doar că 
un anumit lucru sugera la ea o maturitate mai mare 
decât vârsta. Ceva în felul cum se ţinea - capul sus, 
braţele la piept şi aerul de nimeni-nu-mi-spune-mie-ce- 
să-fac, pe care Ellie îl cunoştea prea bine. 

Ellie fu brusc cuprinsă de un val rece de panică. 
Fără graţie, se ridică în picioare şi întinse mâna. 

— Skyler? Mă bucur că ai venit. 

— Îmi pare rău că am întârziat, se scuză fata. Am 
fost prinsă într-o aglomeraţie. 

— Important e că eşti acum aici, zâmbi Ellie 
neavând să pară prea dornică. la loc. 

Tânăra femeie rămase în picioare. Ellie îşi dădu 
seama că Skyler o studia, dar nu în mod neprietenos. 
Chiar şi aşa, se simţi ca un fluture în insectar. Un vers 
din Cântecul de dragoste al lui J. Alfred Prufrock îi veni 
în minte: „Ochii care te fixează într-o frază”. Oare ea 
corespundea imaginii? Era pe măsură? Se foi în timp 
ce, în jurul ei, vocile, fâşâitul aparatului de cafea, 
clinchetul slab al ceştilor, totul se topi într-un zgomot 
alb. 

Dar tot ce spuse Skyler fu: 

— Arăţi mai tânără decât mă aşteptam. 

Ellie simţi că-i dispare o parte din încordare. 

— Când ai să ajungi la vârsta mea, o să constaţi 
că patruzeci nu înseamnă chiar bătrân, spuse ea cu un 
zâmbet, apoi dori să n-o fi spus. Oare sunase 
condescendent? g 

Dar Skyler acționa de parcă nu auzise. In cele din 
urmă zise: 

— E curios... dar am sentimentul că te cunosc de 
undeva. 

— E posibil, răspunse gânditoare Ellie. Vorbesc din 
când în când pe la colegii. Unde ai urmat şcoala? 

— Princeton, dar nu-i asta. Skyler clipi şi clătină 
din cap ca pentru a se limpezi. Ei, poate îmi aminteşti 
de cineva. N-are importanță. Îşi lăsă sacul sub masă şi 
se aşeză pe scaunul din faţa lui Ellie. 

— Vrei să mănânci ceva? întrebă Ellie. Au supă şi 
sandvişuri, dacă ţi-e foame. 

Skyler îşi dădu ochii peste cap. 

— Nu, mulţumesc. Acum nu prea pot mânca. Nu- 
mi mai amintesc când am avut plăcere de o masă. 
Totuşi, un ceai ar fi bun. 

Ellie se ridică şi se duse la tejghea, întorcându-se 
cu o cană de sticlă aburindă. O aşeză în faţa lui Skyler, 
simțindu-se curios de atentă faţă de ea, de parcă ar fi 
trebuit să sufle în ceai sau să insiste ca Skyler să 
mănânce măcar ceva. Dar era o prostie. Nici măcar nu 
o cunoştea pe fata asta. 

— Îmi amintesc de primele trei luni când am fost 
însărcinată, zise Ellie. Îmi era rău ca unui câine. Nu 
puteam ţine nimic în mine. Chiar şi lipiciul de pe timbre 
mă făcea să fug la toaletă. 

Râse, apoi se întrebă dacă simţul umorului era în 

lista de cerinţe a acestei tinere fete. Spera că da. 

Dar Skyler nici măcar nu zâmbea. Se uită la Ellie 
de data asta într-un fel din care Ellie înţelese că 
spusese ceva nepotrivit. Oare lua prea uşor ceea ce 
trebuia să fie un subiect dureros? 

— Dar credeam... Tony nu mi-a spus nimic 
despre... 

Skyler se opri şi roşi. 

Ellie înţelese imediat şi fu cuprinsă de reproşuri. 

Oare de ce nu-şi ţinuse gura? 

— Am avut o fiică, explică ea, dându-şi seama că 
vorbise la trecut. 

Se lăsă pe spătar şi oftă. De unde să înceapă? Cât 
de mult să spună? Cum să pui o găleată într-un 
degetar? 

— Uite ce e, nu trebuie să vorbim despre asta, 
dacă nu vrei. 

Skyler îşi învârtea pe deget o şuviţă de păr şi 
arăta aproape tot atât de jenată pe cât se simţea Ellie. 
In acelaşi timp, Ellie ştia că, dacă nu folosea ocazia 
asta, şi nu o folosea acum, o va pierde pentru 
totdeauna. 

— O chema Bethanne, spuse simplu Ellie. A fost 
răpită. 

Skyler rămase tăcută - un moment lung, greu. 
Ellie văzu cum îi dispar culorile din obraji, iar când putu 
să vorbească, în cele din urmă, vocea ei era aproape o 
şoaptă. 

— A fost... au...? 

— N-am găsit-o niciodată. 

— Ah, Doamne. Asta-i... 

Îşi muşcă buza şi se uită în jos, în poală. 

— Asta-i lucrul cel mai rău ce se poate întâmpla 
cuiva. 


256 


— A fost. 

— Îmi pare rău. 

— A fost cu mult timp în urmă. 

— Unele lucruri nu le poţi depăşi. Niciodată. 

Skyler îşi înălţă capul cu ochii arzători şi, în acel 
moment, pe Ellie o izbi din nou senzaţia curioasă că 
erau cumva legate. Şi nu era ea singura. Skyler simţise 
şi ea lucrul ăsta. O răceală uşoară o cuprinse. 

Aproape înainte să-şi dea seama, Ellie se trezi 
întrebând cu blândeţe: 

— Skyler... eşti sigură că asta doreşti? Eşti cu 
adevărat pregătită să renunţi la acest copil? 

Orice cordialitate pe care o stabiliseră dispăru în 
acel moment. Expresia lui Skyler deveni dură şi spuse 
cu o voce rece: 

— Am motivele mele. 

— Corect, zise Ellie, dar rămase tulburată. 

Skyler parcă se căia, totuşi şopti: 

— Tony mi-a spus că eşti cumsecade, zise ea, 
vocea îmblânzindu-i-se. 

— Sper că-i adevărat, zâmbi Ellie pe jumătate. 

Muzica de jos trecuse de la Satie la Scarlatti şi 
părea că o poartă, neajutorată, ce pe o frunză dusă de 
un curent. 

— Ce ţi-a spus el despre mine? Lasă-mă să 
ghicesc. Că sunt nevrotică şi încăpăţânată şi în general 
un ghimpe în coastă, aşa-i? 

Poza stângace, adolescentină a lui Skyler în acel 
moment, aplecată în faţă pe coate, cu bărbia sprijinită 
în palme, cu obrajii înroşiţi de emoția pe care încerca 
să o ascundă cu disperare, era atât de contrară cu 
încrederea pe care o radiase mai devreme, încât Ellie 
fu dezarmată pe moment. 

Spuse cu blândeţe: 

— Cred că a vrut să-mi formez propria mea 
părere. 

— A, bine... sigur. 

Skyler se uită în altă parte, cu o mică încruntare. 

Venise momentul să ia taurul de coarne şi se 
temea, se gândi Ellie. Inima îi deveni grea la această 
perspectivă, dar nu vedea altă posibilitate. Adevărul va 
ieşi la iveală în cele din urmă şi n-ar fi mai bine să ştie 
cum stau lucrurile? O va scuti oare de săptămâni, 
poate de luni de întrebări îngrijorate? 

Încordându-se, zise: 

— Ca să fiu sinceră, m-a surprins că m-ai sunat. 
Tony trebuie să-ţi fi spus că eu şi soţul meu suntem 
separati. 

Ellie aşteptă, simțindu-se ca un geam fragil care 
se poate sparge dacă respiri prea tare pe el. 

— Într-adevăr, mi-a spus, mărturisi Skyler. 

— Şi asta nu te-a speriat? 

Ellie menținea un ton uşor, dar inima îi bătea tare. 

— Vrei adevărul? N-aş fi aici dacă Tony n-ar fi 
insistat, spuse Skyler, fără răutate. 

— Înţeleg. 

Ellie încercă să nu fie prea necăjită. În fond, ştia 
că era o treabă de durată. Atunci, de ce să se supere? 
Ce mai însemna încă un spin într-o inimă atât de 
rănită? 

— Uite, nu am nimic împotriva dumitale. Dar cred 
că un copil o duce mai bine cu o mamă şi un tată. 

— În mod ideal, da. 

Ellie făcu o pauză, nesigură cum să meargă mai 
departe. Spuse cu grijă: 

— Paul şi cu mine... încă ne mai iubim foarte mult. 
Sper că o să reuşim să lămurim lucrurile. 

— N-aş vrea să contez pe asta, îi spuse Skyler. 

Sunt sigură că mă înţelegi. 

Mâinile lui Ellie se strânseră pumni şi brusc le 
băgă în poală ca Skyler să nu observe. Umilită! De 
fiecare dată să se simtă că trebuie să cerşească, să se 
vândă de parcă ar fi o enciclopedie. N-o va face, nu. 
Dacă nu e să fie în regulă. Nu va forţa lucrurile. 

— Înţeleg că vrei ce-i mai bine pentru copilul tău, 
spuse ea simplu. 

— Cine n-ar vrea! strigă Skyler, apoi, lăsându-se 
pe spătarul scaunului, îşi puse o mână la ochi şi 
murmură: Îmi pare rău... n-ar fi trebuit să fiu de acord 
cu asta. A fost o greşeală că am venit aici. 

Cu o voce profesională, Ellie zise: 

— În cazul ăsta, cred că nu are rost să continuăm 
conversaţia. 

Totuşi, în sinea ei, fierbea. Brusc, voia să o 
scuture pe fata asta, să o judece că a avut îndrăzneala 
să o tragă aici, să-i dea speranţe şi apoi să-i spună că 
totul a fost o greşeală. Se simţea înfierbântată şi i se 
formase o bandă de transpiraţie sub braţe. Aroma de 
cafea care umplea spaţiul atât de plăcut îi producea 
acum o amăreală pe gât. Înainte de a spune ceva ce să 
regrete apoi, Ellie împinse scaunul înapoi şi vru să se 
ridice. 

Skyler o prinse cu mâna de cot, oprind-o. 

— Îmi pare rău, repetă ea. 

— Nu-i nevoie. 

— Îmi vine cu adevărat greu. Să-ţi spun sincer, nu 
ştiu exact ce caut. Sper doar că voi şti, atunci când voi 
găsi. 

— Aşa va fi, îi spuse Ellie, compasiunea învingând. 

— Vezi, eu sunt adoptată. Părinţii mei sunt cei mai 
grozavi, dar... m-am întrebat întotdeauna despre ea. 
Despre mama mea adevărată. De ce ea... de cea 

decis să nu mă păstreze. De ce... 

Skyler se opri, ferindu-şi expresia. 

— Cred, continuă ea, că vreau ca fiul sau fiica 
mea să ştie măcar că m-am preocupat să-i găsesc 
căminul cel mai bun posibil. 

— Părinţii tăi ce cred despre asta? nu rezistă Ellie 
să nu întrebe. 

— Mama nu e bucuroasă, dar încearcă să fie 
înţelegătoare. Tata e cel care nu se poate obişnui cu 
ideea. Nepotul lui! Ei, ar trebui să-l cunoşti pe tata. 

Skyler oftă şi sorbi din ceai. 

— Pot înţelege poziţia lor. Eu sunt prima? întrebă 
cu un zâmbet ironic. 

— Prima ce? 

— Prima la interviu. 

— A, asta. Se foi neliniştită. Am vorbit cu o 
pereche, dar nu mi-a plăcut soţul. Îmi tot spunea 
„draga mea”, de parcă eram fiica lui, sau aşa ceva. A 
fost un dezastru. 

— Eu m-aş fi scuzat şi aş fi plecat. Mi-e teamă că 
nu suport proştii. 

Skyler îi aruncă un zâmbet atât de sincer, încât 
Ellie se încălzi fără voia ei. 

— Într-un fel, ce am făcut eu a fost şi mai şi. Când 
a venit nota de plată pentru prânzul nostru, am smuls- 
o din mâna lui şi am achitat-o. 

Din nou Ellie simţi o oarecare conexiune... era 
aproape palpabilă. Se cunoşteau oare dinainte? 

— Nu eşti deloc la fel ca tinerele femei cu care am 
stat eu de vorbă, îi spuse Ellie cu candoare. De fapt, 
îmi vine greu să cred că nu te-ai descurca să fii mamă 
singură, chiar la vârsta ta. 

Si ce dacă o să se supere Skyler? Ce avea de 
pierdut? 

Dar, de data asta, Skyler nu părea ofensată. 

— De fapt, problema nu e dacă mă pot eu 
descurca. Mă gândesc la copil, spuse ea liniştit. 

Ellie îşi tinu gura după asta. Următoarele câteva 
minute, cele două îşi sorbiră ceaiul, într-o tăcere 
plăcută pentru oricine le-ar fi urmărit. Ce nu puteau 
vedea acei observatori erau amintirile care se 
năpustiseră asupra lui Ellie. 

Când acestea deveniră prea dense, ea se trezi 
comentând cu glas tare: 

— Aveam şaptesprezece ani şi m-am trezit că 
eram însărcinată. Ideea de a avea un copil era atât 
de... mă rog, copleşitoare! La început, când am aflat, 
am vrut să mor. 

Asta nu o mărturisise încă nimănui, nici lui Paul şi 
nici măcar Georginei. De fapt, reuşise să-şi scoată asta 
din minte până acum. 

Când Ellie se uită în sus, văzu că ochii lui Skyler 
erau plini de lacrimi. 

— Ştiu că fac ceea ce trebuie... dar n-am ştiut că 
am să simt aşa, spuse ea. 

— Poţi oricând să ţii copilul. Nu e prea târziu să te 
răzgândeşti. 

— Toată lumea îmi spune asta. Dar eu n-am să fac 
aşa. 

— Ei bine, atunci îţi doresc noroc. 

Ellie nu se putea gândi ce să spună altceva. 
Dezamăgirea ei era atât de mare, încât aproape o 
putea gusta, ca pe o iarbă uscată, amară, pe care a 
înghiţit-o. Ridicându-se, avu impresia că devenise 
elastică. Zise cu o voce gâtuită: 

— Pot să-ţi dau totuşi un sfat? Nu lua o hotărâre 
bazată pe ceea ce îţi spune capul. Mergi alături de 
inimă. N-o să te îndrume greşit. 

Skyler aprobă lent din cap, înainte de a răspunde: 

— Când eram copil, singură persoană care se 
presupunea că trebuie să aibă grijă de mine mai mult 
ca oricine pe lume m-a abandonat. Eu n-am să fac asta 
cu propriul meu copil. 

O lacrimă alunecă pe obrazul ei, iar Ellie simţi o 
dorinţă absurdă să i-o şteargă, o dorinţă atât de 
intensă, încât rămase şocată. Ce era pentru ea această 
tânără femeie? De ce îi păsa atât de mult de 
respingerea vizibilă a lui Skyler? 

— Sunt sigură că n-o vei face, îi spuse Ellie 
sinceră. 

Era la jumătatea scării când simţi o mână pe cot. 
Se întoarse şi o văzu pe Skyler, cu faţa ei drăguță, 
lipsită de pavăza de mai înainte. 

— Doctore Nightingale, aşteaptă. Mă întrebam 
dacă... dacă ai vrea... dacă nu găsesc o pereche care 
să-mi placă... ai fi interesată să mai discutăm? 

Ellie simţi o bucurie prostească. Nu-i păsa că 
speranţa care i se dădea era slabă, dacă asta se va 
termina din nou ca un miraj în deşertul prin care umbla 
de atâta vreme. Sau că vor trece săptămâni, poate 
luni, până când Skyler va ajunge la o hotărâre. 
Important era că Skyler Sutton şi nu ea, aruncase 
mingea. Tot ce trebuia să facă era s-o prindă. 

Luptându-se cu lacrimile care amenințau să o 
copleşească, spuse: 

— Ştii unde să mă găseşti. 


În momentul în care se întoarse la biroul ei, Ellie îi 
telefonă lui Paul. Nu îndrăznea să-l informeze de cele 
întâmplate azi. Ce să-i spună? Că i s-a oferit o şansă 
slabă şi nimic mai mult? Că avea sentimentul straniu 
de a fi cumva legată de fata asta? Nu. Toate astea 

trebuiau să aştepte. Motivul pentru care voia să-i dea 
telefon era mult mai fundamental; avea pur şi simplu 
nevoie să-i audă vocea. 

— Ellie! N-o să-ţi vină să crezi, dar tocmai voiam 
să-ţi telefonez eu. 

Paul părea destul de sincer, dar ea nu era sigură 
că-l crede. 

— Mi-am petrecut sfârşitul de săptămână la Sag 
Harbor cu părinţii mei, continuă el, şi au întrebat tot 
timpul de tine. M-am decis să te sun, să văd ce mai 
faci. 

Tonul acesta vesel avea ceva plat care făcu să o 
treacă un fior rece. 

— De fapt, speram să ne putem întâlni la cină 
diseară, sugeră ea. Apoi adăugă blând: Ai dreptate. N- 
am mai stat de vorbă, de un timp. 

Căzură de acord să se întâlnească pentru cină la 
Union Square Café, Totuşi, Ellie închise telefonul 
simțindu-se mai pierdută decât înainte de a fi vorbit cu 
el. Parcă vorbise cu un prieten vechi, cu cineva pe care 
nu-l văzuse demult şi probabil nu-l va vedea un timp. 

Fusese oare o ezitare în vocea lui când l-a întrebat 
dacă era liber la cină? Se întâlnea oare cu cineva? Se 
cutremură la acest gând. Nu, i-ar fi spus dacă avea 
întâlniri. În plus, încă o mai iubea. Nu-i aşa? 

În momentul în care intră în restaurant şi îl văzu la 
barul lung de mahon, inima ei tresări. Era puţin mai 
slab decât ultima oară când îl văzuse, în urmă cu 
câteva săptămâni. Şi era ceva forţat în felul în care 
stătea, aplecat în faţă, pe coate, cu spatele drept, cu 
un pahar de whisky prins uşor între palme. 

Strecurându-se lângă el, îi atinse cotul. 

— Paul. 

El se întoarse şi îi zâmbi. 

— Bună! Masa nu e pregătită. Au să ne cheme. 
Arăţi bine! Ai mai slăbit? 

— AŞ putea spune acelaşi lucru despre tine. E clar 
că bufetul de la Langdon nu s-a mai îmbunătăţit de 
când mâncam eu acolo. 

Ea se aşeză pe scaunul de lângă el şi comandă gin 
cu apă tonică. 

Ellie se uită în jur. Flori proaspete erau în ambele 
capete ale barului. Conversaţia bâzâia în jurul ei, 
punctată de sunetul ocazional al mixerului barmanului. 

— Îţi aminteşti când am fost ultima dată aici? 
întrebă Paul. Nu erau mese libere şi am mâncat chiar 
aici, la bar. Ca şi când ar fi fost o cină rece, nu una 
care costa patruzeci de dolari de persoană. 


Ea zâmbi. 
— Imi amintesc că ne-am îmbătat cu pahare de 
Margarita. 


El purta haina de tweed pe care ea îl ajutase s-o 
aleagă, remarcă ea. Gri amestecat cu nuanţe de 
albastru, culoarea ochilor lui. 

| se strânse inima. 

— Cum îţi mai merge? Cazuri noi, interesante? 

— Unul, un pitic achondroplazic, îi zise el. Tatăl 
are boala, mama e normală. 

— Ce înţelegi tu prin normală? Cine este normal? 
Ellie sorbi din băutură. lartă-mă, sunt nervoasă. Nu mai 
ştiu cum să mă port când sunt cu tine. 

Îşi simţi capul uşor, urmat de o înţepătură 
familiară în sinusuri. Ultima oară când se întâlnise cu 
Paul, reuşise să se abţină să plângă până în taxi, în 
drum spre apartament. Apoi a plâns atât de tare, încât 
sărmanul şofer nu ştia dacă s-o ducă acasă sau la 
spital. 

Paul îşi scoase ochelarii şi îi şterse cu grijă cu 

şerveţelul, înainte de a-i pune din nou. Nici el nu era o 
stâncă, notă ea bucurându-se cu perversitate. 

— Suntem în întuneric, nu-i aşa? întrebă el cu 
blândeţe. Încă mai tatonăm drumul. 

— Când îmi vine să ţip: „Să aprindă luminile 
cineva”. 

— Ellie... 

— Ştiu, ştiu, mi-am promis că nu mai vorbesc 
despre asta. Mi-e greu, totuşi. Mă uit la tine şi... ah, 
Doamne, iar încep. Nu, n-am să încep. O să vorbim 
despre altceva decât despre căsătoria noastră. Hai să 
pretindem că e prima noastră întâlnire. 

Un zâmbet dulce-amărui apăru pe buzele lui. 

— Prima noastră întâlnire? Având în vedere că ai 
adormit, nu cred că e o idee bună. 

— Nu te îngrijora, zise ea tăios. Sunt cu mult mai 
rezistentă acum decât eram atunci. 

Paul puse cu blândeţe o mână pe încheietura 
mâinii ei. 

— A doua noastră întâlnire n-a fost în noaptea în 
care l-am văzut pe Stanley Turrentine la Vanguard? 

— N-am să uit niciodată. A cântat la saxofon cum 
n-am mai auzit niciodată. Am stat la ambele 
spectacole, ţii minte? 

— S-a terminat la două noaptea şi nu am găsit 
niciun taxi. 

— Era duminica Paştelui, de aia. Eram atât de 
fermecaţi, că am uitat. 

Paul stătea zâmbind, prudent în gânduri, şi îşi 
termina băutura. Când goli paharul, mai ceru unul. 
Apoi, de parcă şi-ar fi scos o haină şi ar fi îmbrăcat 
alta, mai obişnuită, el întrebă: 

— Ce mai e pe la tine? Perechea aia pe care am 
trimis-o la tine, te-a sunat? 

— Vorbeşti de familia Spencer? l-am văzut 
săptămâna trecută. Sunt sigură că tu ştii deja că nu 
sunt în forma cea mai bună. ; 

— Cine ar fi? Al treilea prematur! Asta a trăit mai 
mult decât ceilalți, ceea ce nu sunt sigur că a fost o 
binecuvântare. Făcu o pauză, apoi spuse: Se băteau 
literalmente din cauza asta, aşa că i-am sfătuit să 
consulte pe cineva. Mai ales Liz Spencer. Ea simțea că 
Dumnezeu o pedepseşte cumva. 

Ellie ştia toate astea. Petrecuse o oră, ascultând şi 
dându-i şerveţele lui Liz, care plânsese incontrolabil, în 
timp ce soţul ei se uita împietrit în depărtare. Ellie 
dorea ca Paul să nu-i fi amintit de familia Spencer şi de 
pierderea lor îngrozitoare. Brusc, îi veni să arunce 
paharul în oglinda barului, ca să sfărâme imaginea lor 
aşezaţi alături, atât de băţoşi. 

De parcă simţea starea ei de spirit, Paul trecu la 
alt subiect: 

— Ghici cine m-a sunat ieri? Yerry Berger. Colegul 
meu de cameră de la Berkeley... cred că l-ai întâlnit o 
dată. E în oraş. La un fel de conferinţă. E în comitetul 
Fulbright. 

— Un tip mărunt, chel? Cel care s-a dat la mine la 
petrecerea de Crăciun la Fletcher şi Louisa? 

— Te gândeşti la nefericitul de Alan Tower. Înclină 
capul şi se uită la ea cu un ochi, cu un scepticism 
amuzat. Chiar s-a dat la tine? 

— Nu ştiam dacă să râd sau să-i arunc maioneza 
în cap. 

— Nenorocitul! 

— E un caz de gelozie retroactivă? îl tachină ea. 

— Dacă aş fi gelos pe fiecare bărbat care se dă la 
tine, aş fi în stare mai proastă decât sunt deja. 

Ea voia să-l asigure că nu se întâlnea cu alţi 


266 


bărbaţi, în acelaşi timp, o parte a ei voia să-l 
pedepsească, să-l facă să se frământe. Decise să nu 
spună nimic. 

Fură salvaţi de şeful de sală care îi duse la masa 
lor, în plăcuta parte din spatele barului. Ea se uită în 
jur, la celelalte mese. Ceilalţi clienţi păreau a fi 
perechi. Alături de ea, un bărbat şi o femeie de vârstă 
mijlocie se ţineau de mână peste masă, cu feţele 
luminate de strălucirea lumânărilor care pâlpâiau între 
ei. Ellie simţi o invidie atât de profundă, încât ar fi vrut 
să dea înapoi ultimele şase luni, să pretindă că n-au 
existat şi că ea şi Paul erau la fel de fericiţi ca aceia. 

Tocmai atunci sosi chelnerul să ia comanda de 
vin. Era un bărbat înalt, cu buze subţiri, cu părul lins 
spre spate, ceea ce o făcu pe Ellie să se gândească la 
Jeremy Irons în rolul lui Claus von Bülow în întoarcerea 
norocului. Îl împinse pe Paul cu cotul. El văzu imediat 
asemănarea şi făcu semn cu ochiul. Exact ca pe 
vremuri, gândi ea, încălzindu-se fără să vrea. 

Terminară de mâncat când Ellie îşi aminti să 
întrebe: 

— Apropo, ce mai face bebeluşul miracol? 

Paul zâmbi şi-i făcu semn chelnerului ocupat la 
altă masă. 

— Theo? A plecat acasă acum câteva săptămâni; 
avea trei kilograme. Are nişte probleme cu plămânii, 
după atâta stat la ventilaţie, dar, având în vedere prin 
ce a trecut, e într-o formă al naibii de bună. 

— Mama lui trebuie să fie fericită. 

Ellie simţi un junghi în inimă. 

— Serena e în al nouălea cer. După toţi anii ăştia 
de încercări, acum are ceva palpabil. 

El îi aruncă o privire precaută, apoi adăugă încet: 

— Mă simt de parcă încercăm să ignorăm 

proverbialul elefant. 

El îşi dădu părul de pe frunte cu un gest rapid, 
nervos, al mâinii. 

— Dacă discutăm, problema nu dispare în mod 
necesar, îi aminti ea. Am încercat asta, îţi aminteşti? 

— Îmi lipseşti, spuse el cu voce gâtuită. 

Faţa lui Paul, atât de dragă, atât de nefericită se 
topi. Dar când Ellie vorbi, vocea ei era curios de fermă. 

— Paul, vreau ca noi să fim împreună. Nu pot să 
stau aşa aici şi să pretind că nu suntem căsătoriţi. 
Vreau să fii acasă. În patul nostru. În viaţa noastră, la 
naiba. 

— Ellie, doresc asta mai mult ca orice, dar... 

— Numai dacă e cum vrei tu, încheie ea în locul 
lui. Paul, am vorbit despre asta de nenumărate ori. Imi 
ceri să abandonez, lucru pe care nu-l pot face. 

Ea clipi şi el îi apăru din nou clar. 

— În regulă, n-ar fi trebuit să aduc vorba despre 
asta. 

Sosi nota de plată şi, fără să se uite la ea, el 
aruncă pe masă cartea de credit. 

Ellie inspiră adânc. 

— Am văzut azi o tânără femeie. A venit la mine 
prin intermediul unui pacient. Paul, ea a venit la mine. 
Era ca şi când... a intervenit soarta. 

Vorbele curgeau din ea şi nu le-ar fi putut opri nici 
dacă ar fi vrut. 

Paul se uită în altă parte, cu o figură îndurerată. 

— Ellie, nu. Nu pot. 

Dar era prea târziu. 

— Ah, Paul, am simţit de parcă aveam o /egătură 
cu ea. Era ca... în celelalte dăţi când pur şi simplu mă 
împiedicam în întuneric... iar acum, brusc, puteam 
vedea. Orice iese din asta, ştiu că aşa a fost dat să fie. 

Fata asta a apărut în viaţa noastră pentru un motiv. 

Ea îşi cobori vocea, dându-şi seama că emoția ei 
putea deborda. 

— Paul, te rog... mai dă-mi o şansă. Dacă mă 
iubeşti, ajută-mă să fac asta. 

Ei îi bătea inima şi, în ciuda vinului pe care îl 
băuse, tremura. Paul arăta totuşi roşu şi supărat. 

— Deci, pentru asta ai vrut să mă vezi în seara 
asta, spuse cu voce joasă, dură. De ce nu mi-ai spus 
direct, de la început? 

Ea îşi dădu seama că avea dreptate să se simtă 
păcălit. In adâncul ei, ea trebuie să fi ştiut tot timpul că 
nu va putea păstra secret lucrul ăsta. Dar era mai mult 
decât atât. El îi lipsea. Şi îl iubea... în ciuda faptului că 
acum era atât de furioasă, încât ar fi fost în stare să-l 
lovească. 

— Poate că da, dacă nu ai fi făcut să-mi fie atât de 
greu. 

Ellie simţi că e gata să-şi piardă cumpătul, dar nu 
voia să facă o scenă, nu aici, înconjurată de toţi 
oamenii ăştia, iar unii se uitau deja la ei, curioşi. 
Coborând vocea, pledă: 

— Paul, vrei să te mai gândeşti? Îţi cer prea mult? 

— N-am făcut nimic altceva decât să mă tot 
gândesc. In ultimii zece ani, de fapt, replică el. Şi, să 
fiu sincer, da, îmi ceri prea mult. Chiar dacă aş decide 
să accept asta, unde te va duce? Ce garanţii avem? 

— Ce garanţii a avut Serena Blankenship că va 
pleca din spital cu un copil în braţe? 

— Deosebirea, spuse lent Paul, este că Theo e fiul 
ei. 

Ellie se dădu înapoi de parcă ar fi lovit-o. 

— Cum poţi să spui una ca asta? ţipă ea, fără să-i 
mai pese că perechea de la masa de alături putea să-i 

audă. După tot ce mi s-a întâmplat mie... 

— Aşa-i, i-o tăie el. Ţie, îţi spun, Ellie. Ţie. Eu n-am 
avut niciodată un copil, aşa că bănuiesc că nu ştiu ce 
înseamnă să suferi. 

Amărăciunea din glasul lui o străpunse ca un 
ferăstrău. 

Ellie se ridică atât de brusc, încât simţi că parcă 
fusese ridicată şi ţinută atârnând în aer. De la această 
înălţime de la care îl vedea pe soţul ei cum nu-l mai 
văzuse vreodată, trist, pierdut, sfâşietor, ea decise să 
joace tare, să rişte totul. Inspiră adânc. 

— Dacă promit că asta va fi ultima oară... ai vrea 
s-o faci? 

Furia dispăru de pe faţa lui, dar după un moment 
clătină din cap cu tristeţe. 

— Aş vrea să te pot crede, Ellie. Dar, chiar dacă 
eşti sinceră, nu vreau, nu pot să trec din nou prin asta. 
Nu mai vreau să trec nicio zi cu această sabie a lui 
Damocles deasupra capului meu. 

— Dar nu va fi ceva veşnic, argumentă ea cu 
vehemenţă. Pentru Dumnezeu, Paul, ce ai de pierdut? 
Trăim deja despărțiți, aşa că, spune-mi, ce ai de 
pierdut? 

Faţa lui se schimonosi de o emoție pe care nu o 
văzuse la el până acum, o durere pe care ea o 
recunoştea. Pentru prima dată, ea vedea în suferinţa 
lui Paul reflectarea durerii adânci, copleşitoare care o 
susţinuse pe ea în căutarea aparent nesfârşită de a 
umple golul lăsat în ea de copilul pierdut. 

— Acum te mai întreb, spuse el cu voce moale. 
Cel mai mult mă tem că voi pierde şi asta. 

Se lăsă tăcerea peste ei, întreruptă doar de 
zgomotul  tacâmurilor pe farfurii, sunetul vocilor 
amestecându-se într-o armonie romantică. 

— Atunci, bănuiesc că nu mai e nimic de spus. 

Ellie se gândi: Trebuie să ies de-aici. Dacă nu 
pleca în momentul ăsta, avea să izbucnească în lacrimi 
de faţă cu toţi. 

Dar, în timp ce se îndepărta, ceva o făcu să se 
uite înapoi. Paul nu se mişcase. El stătea pur şi simplu 
acolo, uitându-se fix la ea, aerul de agonie de pe faţa 
lui făcând-o să se gândească la filmele acelea vechi în 
care eroul soseşte, gâfâind, exact în momentul în care 
trenul iubitei pleacă din gară. 

Doar că, în filme, se gândi Ellie, eroul aleargă 
totdeauna după tren. 


Capitolul 10 


Tony şi Skyler ajunseră acasă la fratele lui, în 
Masssapequa, după ce au călătorit o oră şi jumătate pe 
autostrada Long Island, târându-se în circulaţia 
aglomerată. Era ultima săptămână din octombrie şi 
vremea se răcise considerabil. Dar Tony uitase să 
repare încălzirea din maşină, iar lui Skyler i se răciseră 
degetele de la mâini şi picioare. Când intrară pe aleea 
casei mijlocii unde locuiau fratele şi cumnata lui Tony, 
cu cei trei copii, ea tremura, în ciuda pantalonilor, a 
maioului, a bluzei de bumbac şi a puloverului. | se 
strânse stomacul şi Skyler gândi: N-o să fiu la locul 
meu aici. Or să se intrebe de ce am venit... ce face 
Tony cu o femeie însărcinată care nici măcar nu e 
prietena lui? De ce am fost de acord să vin? 

Apoi întrebător: 

— De ce vrea cineva grătar afară, în anotimpul 
ăsta? 

— Aşa-i fratele ăsta al meu, nebun, el întârzie cu 
toate, râse Tony fără să se supere. 

El observă că ea tremura şi-şi puse un braţ în jurul 
umerilor ei, când se depărtară de maşină. 

— Nu te îngrijora, nu mâncăm afară. Nici măcar 
Dom nu e atât de nebun. 

Casa în sine îi îmbunătăţi puţin starea de spirit; îi 
amintea de o ilustrată dintr-un abecedar. Umbrită de 
ulmi şi arţari uriaşi care răspândiseră un covor de 
frunze galbene şi roşii pe pajiştea de sub ei, casa era 
cuibărită într-o fundătură numită, pe bună dreptate, 
Aleea ulmilor. Urmându-l pe Tony pe o cărare laterală 
spre curtea din spate, Skyler văzu un fuior de fum 
ridicându-se deasupra gardului înalt şi simţi miros de 
carne prăjită. Un schelet lipit pe fereastră rămăsese 
acolo de la Halloween şi începea să se cojească. 

Skyler simţi că stomacul i se strânse mai tare. 
Oare întâlnirea cu familia lui Tony era pur şi simplu 
modul ei de a demonstra că poate face faţă, că putea 
să împartă pâinea cu oricine? 

Sau modul de a-ţi dovedi, o dată pentru 
totdeauna, cât de nepotrivit este Tony pentru tine? 
insinuă o voce răutăcioasă. 

Tony, care trebuie să fi simţit starea ei de spirit, 
îşi strânse braţul în jurul umerilor ei şi zise: 

— Relaxează-te. Nimeni n-o să-ţi facă viaţa grea. 
Nu ştiu decât că eşti o prietenă de-a mea. 

— Ce le-ai zis despre copil? şopti ea. 

— Nimic. Deocamdată. E treaba ta. 

El zâmbi încurajator şi ea nu se putu reţine să nu 
observe că el se străduise să arate deosebit de bine 
azi: pantaloni de blugi, cămaşă de flanel cu un pulover 
care nu ascundea prea bine umflătura revolverului. Ea 
îl dorea şi îl ura în acelaşi timp. De ce trebuia să arate 
aşa de sexy? 

Se gândi cum arătase în urmă cu două săptămâni, 

când mersese cu ea la Metropolitan (îmboldit probabil 
de acelaşi simţ al provocării) ca să vadă Nunta lui 
Figaro. Aşezat lângă ea ca un băiat la biserică, 
străduindu-se să nu se foiască, Tony fusese imaginea 
stingherelii, într-un costum cu trei centimetri prea 
scurt la mâneci. În pauze, citise programul, apoi 
pusese întrebări inteligente. Dar Skyler nu va uita 
niciodată că, aruncând o privire spre el, la ridicarea 
cortinei pentru actul doi, îl văzu că avea un aer 
îngheţat, ca al cuiva care aude o poveste spusă a suta 
oară. O dată şi-a dus un pumn la gură şi ea văzu că se 
lupta să nu caşte. Altă dată îl surprinse cu ochii închişi. 
Îi veni să-l atingă cu piciorul, apoi să se lovească 
pe ea însăşi. La ce naiba se gândise când îl târâse la 
operă? La ce se aşteptase? Că va fi fermecat pe 
moment de muzica pe care ea o asculta de când era 
copil? Că dintr-un rezumat de trei paragrafe va aprecia 
un libret pe care ea îl cunoştea practic pe de rost? 
Acum se întorsese roata şi ea era cea care trebuia 
să se potrivească situaţiei. Ba, mai mult, ea trebuia fie 
să inventeze o poveste despre copil, fie să recunoască 
adevărul. Doamne, ce va gândi familia lui Tony dacă 
le-ar spune că purta copilul lui şi că plănuia să-l dea? 
Gândul lui Ellie Nightingale îi reapăru în minte şi 
Skyler se întrebă din nou cum o scurtă întâlnire, care 
avusese loc în urmă cu câteva săptămâni, putea avea 
un asemenea efect asupra ei. De atunci, discutase cu 
încă patru perechi, dar, dintr-un motiv sau altul, 
niciuna nu i se păruse potrivită. Nu apăruse acel 
sentiment de legătură pe care-l simţise cu Ellie. În 
momente curioase, când se spăla pe dinţi sau la clinică 
ţinând un căţeluş care tremura în timp ce doctorul 
Novice îi făcea vaccinul, Skyler se trezea că şi-o 
imaginează pe Ellie Nightingale legănând un copil, 

copilul e;, ferindu-l de rele. Nu-şi putea alunga 
sentimentul că femeia aceea, fără soţ sau cu soţ, ar 
iubi copilul ei ca nimeni altcineva. 

Totuşi, nu o sunase pe Ellie. Nu era pregătită să 
aibă încredere în instinctele ei. Dacă greşeau? Dintr-un 
motiv oarecare, Skyler se gândi la tatăl ei, la analiza lui 
metodică a lucrurilor, la mâna fermă cu care apuca 
viaţa. Odată, când ea avea paisprezece ani şi era 
supărată de lipsa de interes a lui Cam Linfoot faţă de 
ea, tatăl ei îi spusese: „Dacă crezi că ar ajuta, aş fi 
bucuros să stau de vorbă cu tânărul”. 

Nu, oricât îl adora, ea nu voia să fie cu tatăl ei, 
care era atât de dornic să facă un lucru pe care-l 
considera clar şi raţional, încât adesea rata totul. Pe de 
altă parte... 

— Tony! Hei! Mută-ţi fundul aici! Vreau să-mi guşti 
salata de cartofi! Dom zice că n-am pus destulă sare! 
urlă o voce răguşită, ca de pe stadion. 

Când intraseră pe poartă, primul lucru pe care-l 
remarcase Skyler fusese o femeie micuță, cu păr 
castaniu, care nu arăta că ar putea avea o voce de 
arbitru. Femeia îi făcea semne lui Tony din intrarea la 
teresa acoperită. Purta pantaloni şi o bluză largă în 
dungi. Părul ei, tuns scurt în faţă, era strâns în coadă 
de cal care tresălta în timp ce ea alerga pe trepte să-l 
sărute pe Tony pe amândoi obrajii. 

Tony o sărută la rândul lui şi-i făcu semne 
bărbatului solid în pantaloni de blugi şi bluză de 
bumbac, care se ocupa de grătar. Era o versiune mai 
greoaie a lui Tony, cu o uşoară chelie şi un început de 
pântecel. 

— Dom! Eşti singurul tip pe care-l cunosc că oferă 
costiţe la grătar de Halloween, glumi el. 

— Cum altfel mi-aş putea aduce aici familia, fără 

ca nevastă-mea să mă cicălească să nu-i ocup toată 
bucătăria? strigă drept răspuns Dom, de la grătarul 
Weber. Era plasat în capătul îndepărtat al unei terase 
de cărămidă mărginită cu ienupăr şi flori înalte. 

— lisuse, îl auzi? De parcă nu eu muncesc ca o 
sclavă acolo, toată ziua. 

Cumnata lui Tony îşi dădu ochii peste cap. 
Întorcându-se spre Skyler, întinse mâna: 

— Bună. Eu sunt Carla. Toţi muream de curiozitate 
să te cunoaştem. Nu că Tony ne-ar fi zis prea multe, 
tocmai de asta suntem atât de curioşi. 

Ochii ei se lăsară spre acea vizibilă umflătură a 
pântecelui lui Skyler, faţa ei rotundă, uşor pistruiată, 
arătând o oarecare surprindere. 

Skyler simţi o căldură în ceafă. Aruncă o privire în 
panică spre Tony, care o salvă bătând-o pe umăr pe 
cumnata lui şi spunând: 

— Hei, nu mă lua aşa! Ti-am zis despre Skyler. E o 
prietenă de-a mea. Mă îngrijesc cumva de ea, până 
naşte. 

Exprimându-se aşa, fără să intre în amănunte sau 
să mintă, Tony reuşi să ocolească problema, primind în 
schimb o privire plină de subiînţeles din partea Carlei, 
când trecură pe lângă ea şi intrară în casă. 

În bucătăria mare, aerisită, fiecare spaţiu de pe 
masa de gătit şi pe sobă era plin de vase, tăvi şi boluri. 
Carla băgă o furculiţă într-un vas uriaş cu salată de 
cartofi şi i-o oferi lui Tony care se pronunţă că e tocmai 
potrivită. Apoi insistă s-o guste şi Skyler. Ea se gândi 
că îi mai lipseşte sare, dar îi spuse Carlei că era 
delicioasă. 

Prin uşa de la bucătărie, spre dreapta, se vedea o 
masă lungă cu mai multe locuri decât ar fi crezut 
Skyler că poate suporta. Simţi din nou un ghem în 

stomac. Cât de mare era totuşi familia lui Tony? 

Ea îl urmă într-o cameră de zi cam întunecată, 
aranjată neinspirat, cu mobilă care arăta de parcă ar fi 
fost adusă acum dintr-o expoziţie. O privire în camera 
de alături cu o canapea cam distrusă, plină de copii 
care se uitau la televizor, explică de ce era aşa. În 
camera aceea stătea de obicei familia; camera de zi 
era pentru oaspeţi. Skyler se întrebă dacă a apreciat 
cu adevărat până acum talentul mamei ei, felul cum 
reuşise ea să aranjeze fiecare cameră din casa lor 
mare şi veche, astfel încât să fie plăcută şi 
prietenoasă. 

Când Skyler făcu turul casei cu Tony, dând mâna 
cu membrii familiei lui, se simţi la fel de ţeapănă ca şi 
canapelele şi fotoliile de brocart de pe care se ridicau 
ei să o salute. Fraţii, surorile şi cumnaţii lui Tony erau 
prietenoşi, dar era ca şi cum s-ar fi întors un 
comutator. Toată spontaneitatea  dispăru din 
conversaţia lor şi chiar gesturile lor deveniră ţepene, 
artificiale. Ei simțeau că era diferită; nu era ceva 
palpabil, dar prăpastia era acolo, incontestabilă, de 
netrecut. 

Mama lui Tony era singura care nu ascundea ce 
simţea. Când doamna Salvatore se ridică şi veni spre 
ea, Skyler simţi o lumină galbenă, de atenţie, 
aprinzându-se. 

— E plăcut că te cunoaştem, în cele din urmă. Am 
auzit atâtea despre dumneata de la Tony. 

Skyler o salută, strângând o mână slabă, uscată. 

Loretta Salvatore era o femeie micuță, cu păr 
negru ondulat, cu fire argintii şi cu faţa roasă de griji a 
unei femei care cunoaşte bine nefericirile vieţii. Ochii 
ei mici, negri, cu cearcăne maronii, care îi făceau să 
pară căzuţi în orbite, o analizară pe Skyler cu acuitatea 

unuia de la pompe funebre care ia măsura pentru 
coşciug şi se opriră în cele din urmă pe pântecele ei. 

— Tony al meu? Mare vorbăreţ, spuse doamna 
Salvatore. Trebuie să fii cineva deosebit dacă el ţi-a 
spus povestea vieţii lui. Când e cu noi, îi tragem 
vorbele cu cleştele. 

— Eu ştiu să ascult, îi răspunse Skyler. 

— Eşti răbdătoare, da? Asta-i bine, pentru că o să 
ai nevoie de toată răbdarea când vine copilul, remarcă 
sec femeia mai vârstnică. Tony nu ne-a spus că eşti 
însărcinată. 

— Trebuie să nasc la sfârşitul lui martie, îi spuse 
Skyler, prea emoţionată ca să se gândească să spună 
altceva. 

Loretta Salvatore apucă mâna stângă a lui Skyler 
şi îi analiză degetul fără verighetă. 

— E ruşine... o fată drăguță ca tine, fără soţ, 
chicoti ea. Nu-i de mirare că Tony are grijă de tine. E 
băiat bun. Apoi întrebă curioasă: Voi doi vă cunoaşteţi 
de mult? 

Înainte ca Skyler să se poată face de râs, fratele 
mai tânăr al lui Tony sări de pe canapea. 

— Vrei s-o laşi în pace, Ma? O să creadă că 
suntem de la FBI sau aşa ceva. 

Eddie, cu părul lui ca nisipul şi ochii adânciţi, nu 
semăna deloc cu Tony, dar era clar că avea calitatea 
fratelui lui de a-i face pe oameni să se simtă bine. 
Eddie îi zâmbi lui Skyler şi o întrebă: 

— Pot să-ţi aduc o Coca Cola sau ceva? 

— Apă, ar fi mai bună. 

Skyler auzi nota înţepată din vocea ei şi roşi. Se 
uită în jur nebuneşte, dar Tony dispăruse. Un țipăt de 
încântare al unui copil îi atrase atenţia spre camera 
cealaltă, unde îl putu vedea jucându-se cu nepoţii şi 

nepoatele lui. Bunul, bătrânul unchi Tony! Nu-şi dădea 
seama că ea se pierdea? 

Înainte ca Eddie să poată face o mişcare, soţia lui 
- oare o cheamă Vicky sau Nicky? - se ridică şi se duse 
la bucătărie, întorcându-se un moment mai târziu cu 
un pahar cu apă şi gheaţă. l-I dădu lui Skyler fără o 
vorbă, iar ea îi mulţumi gândind în secret: Ar arăta 
mult mai drăguță fără tot părul ăla în jurul feţei. Cineva 
ar trebui să-i spună. 

Imediat, Skyler se ruşină de gândul ei. Ce-o 
interesa pe ea dacă cumnata lui Tony avea nevoie de 
altă coafură? 

Următoarea jumătate de oră se scurse înnebunitor 
de încet. Bărbaţii trecură în camera cealaltă, să 
urmărească un meci de fotbal la televizor. Skyler fu 
lăsată singură cu mama şi surorile lui Tony, care se tot 
ridicau şi fugeau la bucătărie să o ajute pe Carla. Când 
Skyler se oferi să ajute, se uitară toate la ea de parcă 
ar fi spus ceva drăguţ, dar nimeni nu o luă în serios. În 
cele din urmă, surorii lui Tony, Gina, i se făcu milă de 
ea şi îi dădu să împăturească şerveţele. 

— Băiat sau fată? întrebă Gina, doar aruncând o 
privire spre pântecele lui Skyler. 

Cea mai drăguță dintre cele trei surori ale lui 
Tony, purta părul negru, ondulat, scurt, şi îşi sublinia 
frumuseţea cu cercei mari şi o bluză care îi evidenția 
umerii bronzaţi natural. 

— Eu? continuă ea. N-am vrut niciodată să ştiu. 
Cumva, îţi strică toată distracţia, nu crezi? Vreau să 
spun, tot ceea ce contează este să aibă zece degete la 
mâini şi la picioare, nu-i aşa? 

Skyler îşi aminti cum ţinuse capul întors când 
doctorul Firebaugh îi făcea sonograma. Stătea pe masa 
din cabinet, nedorind altceva decât să-şi îngroape 

capul în halatul alb, scrobit, al obstetricianului şi să 
plângă. In mintea ei văzuse copilul ghemuit în ea ca o 
pisicuţă care doarme. Nu avea nevoie să ştie dacă era 
băiat sau fată. Nu trebuia să mai adauge nimic la 
sentimentul de pierdere care devenea tot mai ascuţit 
cu fiecare zi care trecea. 

— Câţi ani au copiii tăi? întrebă Skyler, trecând la 
o temă mâi sigură. 

Ele stăteau în sufragerie, între masa înflorită, în 
stil mediteranean şi cu bufetul asortat, unde, de 
ambele părţi ale unui vas de cristal cu flori de mătase, 
erau două farfurii, amintiri de la Currier & Ives. De la 
locul ei, Skyler vedea în bucătărie unde mama lui Tony 
supraveghea răsturnarea unei salate cu gelatină, iar 
Carla ţinea deschisă uşa din spate, ca Dom să intre 
încărcat cu o tavă cu costiţe fripte pe grătar. 

— Trei şi cinci ani, îi răspunse Gina. Şi să nu crezi 
dacă-ţi spune cineva că e la fel de uşor dacă ai doi sau 
unul singur. În fiecare dimineaţă când spăl podeaua în 
bucătărie, mă jur că o să mă duc să-mi lege trompele. 

O luă pe Skyler de braţ şi o trase deoparte, unde 
erau pe jumătate ascunse de o vitrină care prezenta cu 
dragoste colecţia de bibelouri Hummel a Carlei. Cu o 
voce joasă, prietenoasă, Gina spuse: 

— Ascultă, n-ai decât să-mi spui că nu e treaba 
mea, dar vreau să ştiu ce-i cu tine şi cu Tony? Eu văd 
cum se uită la tine, aşa că nu mă duci pe mine că 
sunteţi doar amici. 

Era clar pentru Skyler că nu avea rost să o mintă 
pe Gina, cu ochii ei atenţi. Avea sentimentul că sora lui 
Tony ghicise deja şi ce simţea ea pentru el. Gina părea 
că are o idee corectă şi despre al cui era copilul pe 
care-l purta. Skyler inspiră adânc şi se uită peste umăr, 
să se asigure că doamna Salvatore nu o putea auzi. De 

la bucătărie, venea zgomotul vocilor amestecat cu 
trântitul sertarelor şi clinchetul farfuriilor şi vaselor. Un 
cor sălbatic al bărbaţilor din cameră semnala că echipa 
favorită marcase un gol. 

— E complicat, oftă ea. 

— De ce? întrebă Gina. 

— Nu o să păstrez copilul. 

Ochii negri ai Ginei se îngustară, dar nu comentă. 

— Tony ştie ce simţi pentru el? 

Skyler, dându-şi seama că roşeşte, se uită în jos la 
şerveţelul pe care îl împăturea. 

— N-are importanţă, de fapt. Ce simţim unul 
pentru altul n-are legătură cu asta, spuse ea încet. 

Ea probabil că nu o va mai vedea vreodată pe 
sora lui Tony, aşa că nu era niciun rău dacă lămurea 
lucrurile, nu? Chiar dacă Gina se va duce şi îi va spune 
imediat tot ce a zis ea, nimic nu se va schimba cu 
adevărat. 

— E nostim, spuse Gina încet, dar, înainte de a ne 
căsători, Johnny şi cu mine ne certam tot timpul. Tatăl 
lui, Ştii, nu m-a plăcut niciodată... iar mama lui, ei, cu 
mama Catalano nu-ţi merge decât dacă te duci la 
biserică în fiecare duminică şi în prima vineri. Johnny 
umbla tot timpul după mine să-mi acopere decolteul şi 
să mă oprească să folosesc un ruj atât de deschis... şi 
dacă simţeam că-mi vine pe buze o vorbă de ocară, 
mă ruga să o ţin pentru mine. Ştii ce i-am spus? Tu 
ţine-ţi pentru tine pe afurisiţii tăi de părinţi şi continuă 
să faci dragoste cu mine. lar acum uită-te la noi, după 
zece ani. 

Gina îi amintea atât de mult de Tony, încât Skyler 
dăduse drumul unui râs încântat. Apoi, coborându-şi 
vocea, spuse confidenţial: 

— Nu cred că mama ta mă place. 

— A, să nu-ţi pese de asta. Ei îi e grijă doar pentru 
Tony. A urât-o pe Paula ca pe păcat... dar tu nu eşti 
deloc Paula. O studie un moment pe Skyler, apoi zise: 
Deşi nu mi-aş fi închipuit că ai fi genul lui. Cu o voce ca 
o şoaptă, continuă: E copilul lui Tony, nu-i aşa? 

Skyler aprobă din cap. 

— A fost un fel de accident. 

li ardea faţa. Gina oftă. 

— De fiecare dată e aşa, nu? 

Un moment mai târziu, toată lumea fu chemată la 
masă. Skyler, înconjurată de membrii familiei 
Salvatore, rudele şi progeniturile, toți vorbind deodată, 
se simţi topită în anonimat. Nimeni nu-i acorda prea 
mare atenţie, ci doar ocazional, ca să o întrebe dacă 
mai doreşte costiţe sau salată de cartofi. Copiii ţipau şi 
se strâmbau unii la alţii, în timp ce adulţii ştergeau 
bărbii murdare de sos şi absorbeau cu şerveţele 
laptele vărsat pe masă. Tony era într-un cap al mesei, 
iar, mama, aşezată în dreapta lui, îi asculta fiecare 
vorbă. In stânga lui, Gina şi Carla conversau în şoaptă 
şi, într-un moment de panică, Skyler fu sigură că o 
bârfeau pe ea. Apoi, Gina se uită la Skyler şi îi făcu 
semn cu ochiul, folosindu-şi degetele ca să schiţeze un 
fermoar invizibil peste buze. 

Cumnata lui Tony, Laura, făcuse o plăcintă pentru 
desert şi, deşi Skyler era plină, se forţă să ia câteva 
îmbucături din prăjitura aproape greţos de dulce. Tony 
lăsă şi el jumătate din porţia lui, ceea ce nu trecu 
neobservat. Laura, grăsuţă, cu o faţă rotundă îl certă 
când strânse farfuriile, dar nu dădu semne de 
dezaprobare când ajunse să o ia pe a lui Skyler. 

Când a sosit în sfârşit timpul de plecare, Skyler se 
simţea epuizată. Nu făcuse mai nimic, nu vorbise mai 
mult de două vorbe cu nimeni, în afară de Gina. Nici nu 

mâncase prea mult. Efortul de a corespunde unui loc 
de care nu aparţinea o obosise, trase ea concluzia 
când îşi luă rămas bun. Când ea şi Tony se îndreptară 
prin lumina amurgului spre maşina lui, simţi că faţa îi 
va crăpa în două de atâta zâmbet. 

Chiar când ajunseră pe şosea, educaţia din 
copilărie a bunelor maniere nu o părăsi. După vreun 
kilometru-doi de drum, ea se întoarse spre Tony şi 
spuse veselă: 

— M-am distrat bine. 

— Pe dracu'! Ai urât fiecare secundă. 

Tony îi aruncă o privire amuzată, dar, în spatele 
ochilor lui negri, i se păru că vede o lucire de 
dezamăgire. 

— Nu chiar fiecare secundă, recunoscu ea. 

— Ce-a fost? Gina te-a descusut? 

— Mi-a plăcut sora ta. Nu ea... 

Gura lui se încordă şi ţinu ochii la şosea. Lumina 
apusului de soare dispăru şi se uita la înserarea 
purpurie. Incepură să apară farurile aprinse. Aici, la 
vreo trei-patru kilometri de locul unde locuia fratele lui, 
casele erau mai mari şi mai depărtate de şosea. Tony 
găsi un loc mai lat între două proprietăţi şi opri lângă 
marginea drumului. Stinse motorul şi se întoarse spre 
ea. 

— Alcătuiesc un grup bun, puţin cam neşlefuiţi 
poate, dar nu asta te deranjează, nu-i aşa? In 
întunericul care se lăsa, adâncit de arţarii mari sub 
care erau parcaţi, pe faţa lui se vedeau netezimi şi 
unghiuri. Singurul zgomot era ticăitul motorului care se 
răcea. 

— Nu, spuse ea luptându-se cu lacrimile. Tony, nu 
ştiu ce ai sperat că va ieşi din asta, dar n-a ieşit. Nu mă 
potrivesc cu ei. 

— Cine ţi-a cerut asta? 

Ea se uită fix la el. 

— M-am gândit doar... 

— Ascultă-mă bine! 

Vocea lui era dură şi, în umbrele care se mişcau, 
el se aplecă, spre ea, iar mirosul lui specific de 
transpiraţie curată, piele şi flanel spălat de multe ori o 
cufundă într-un val de dorinţă. 

— Îmi iubesc familia. Nu sunt oameni perfecţi. 
Mare parte din timp pot fi un ghimpe în coaste. Dar 
nimeni nu-mi spune ce să fac sau cu cine să mă văd. 
Nu dau o ceapă degerată dacă ei nu te plac sau tu nu-i 
placi. Au să se obişnuiască, până la urmă. Şi chiar dacă 
nu, asta nu va fi un lucru care să stea între noi. 

„Noi”? Când se transformaseră în „noi”? O 
cuprinse o răceală. Se strânse în frigul care anunţa 
sfârşitul lungii şi frumoasei veri indiene. Prezenţa lui 
Tony, atât de aproape totuşi atât de departe, o făcea 
să fie puţin nebună. Îl dorea atât de tare, încât gândul 
că nici nu se ating era aproape de neîndurat. Se simţi 
sensibilă şi excitată. 

— Tony... începu ea să spună, dar el o întrerupse, 
punându-i un deget cald, aspru pe buze. Şocul atingerii 
lui o făcu pe Skyler să intre într-o ameţeală în spirală. 

Apoi, el o sărută şi, ah, Doamne, ea dorea să 
continue la infinit. Apăsarea dulce a buzelor lui, 
atingerea blândă a limbii lui! Ea îşi trecu degetele prin 
părul lui, emoţionându-se la senzaţia elastică din 
palma ei. Tony gemu şi o trase aproape, cât permiteau 
scaunele lor separate, cuprinzând-o în cercul cald al 
braţelor lui. 

El îi prinse sânii şi, în ciuda celor trei straturi de 
îmbrăcăminte, ea se simţi brusc goală. Căldura lui, 
acea incredibilă căldură naturală, o ardea. Sfârcurile ei, 

devenite aproape dureros de sensibile din cauza 
sarcinii, reacționară imediat, emițând mici pulsări 
electrice în restul trupului ei. Doamne, ah Doamne... 
avea el oare idee ce-i făcea? Ştia el oare cât de mult îl 
dorea... destul ca să-l lase să o posede acum, aici, în 
maşina lui, de parcă ar fi avut şaisprezece ani? 

Cum putea ea să nu cedeze la aşa ceva? Cum 
putea să trăiască fără bărbatul ăsta, fără atingerea lui, 
fără gura lui, fără vorbele lui şoptite la ureche? 

In acelaşi timp, o voce în capul ei o atenţiona: 
Simti asta acum... dar cum o să fie peste câțiva ani, 
când emotia se va veşteji? Ce va fi atunci? O să 
Zzâmbeşti când vei mânca plăcinta cumnatei lui ca şi 
când n-ar fi prea dulce? O să te uiţi în altă parte când 
el o să adoarmă la Tosca? Și pentru că tot veni vorba 
despre subiectul ăsta, cât timp crezi că o să poti 
pretinde că n-are importanță că-şi riscă viaţa pe stradă 
în fiecare zi pentru doar o parte din banii pe care tu îi 
primeşti fără să faci nimic? 

Se gândi la masa familiei Sutton de la Terase, la 
concursul naţional de călărie, la care va participa 
săptămâna viitoare întreaga ei familie. Îi trecuse prin 
minte că ar putea să-l invite pe Tony într-o seară, dar 
acum ştia cât de ridicolă era chestiunea asta. El nu se 
va potrivi în familia ei mai bine decât ea într-a lui. Nu, 
mai bine să oprească jocul ăsta prostesc de a pretinde 
că un colţişor pătrat ar putea cumva intra într-o gaură 
rotundă. 

Skyler se retrase, simțind aproape o senzaţie de 
sfâşiere. Ţinând o mână tremurătoare pe obrazul lui 
Tony, ea şopti: 

— Dacă aş fi ştiut... ah, Doamne, dacă aş fi ştiut. 

— Ce să fi ştiut? întrebă el cu o voce joasă ca un 
geamaăt. 

— Că va fi aşa. Că noi... Tony, nu pot. Lucrurile 
sunt prea nebuneşti pentru mine acum. Copilul. Familia 
mea. Asta ar... ei, ar tulbura doar apele. 

Tony se trase la o parte, doar puţin, dar lui Skyler i 
se părea că e la kilometri. O maşină trecu în viteză şi 
farurile îi luminară o clipă faţa. În acel moment, Skyler 
văzu că el o dorea, mai adânc şi în mai multe feluri 
decât îşi putea ea imagina. Mai mult decât se simţea 
bine, îi plăcea să ştie. Intensitatea emoţiei care ardea 
pe faţa lui, cu pleoapele lăsate, era aproape 
înspăimântătoare. 

— Ai dreptate, spuse el cu o voce rece şi 
depărtată ca vântul care sufla prin canionul care se 
întindea între ei. Mai e un lucru. Şi nu are nicio 
legătură cu noi sau cu vreuna dintre familiile noastre. E 
chestiunea cu adopţiunea. Înainte de a te decide la 
cineva, vreau să-i cunosc şi eu mai întâi. Vreau să ştiu 
ce fel de oameni vor creşte copilul meu. Imi acorzi 
măcar atât? 

Skyler aprobă din cap. Îi datora asta. De la 
început, Tony nu a cerut prea mult de la ea, el fusese 
cumva acolo, atât. Nu o cicălise nici în legătură cu 
doctoriţa Nightingale. O lăsa să se hotărască singură. 

Tony nu trebuia să ştie că îi plăcea Ellie, că se 
gândise la ea de multe ori. Putea să-i dea idei şi ea era 
departe de a fi luat o hotărâre definitivă. 

— În regulă, spuse ea ţinând secret doar ce era în 
inima ei. 

Te iubesc. Te doresc. Asta mă ucide. 


Arena Medowland Brendan îi păruse dintotdeauna 
lui Skyler ca oraşul de smarald de la capătul şoselei 
galbene de cărămidă. Toată viaţa visase să participe la 
Concursul naţional de călărie. De când îşi putea aminti, 

se imaginase trecând peste aceste glorioase obstacole, 
pe un cal atât de frumos, încât îţi dădeau lacrimile. Ca 
adolescente, ea şi Mickey urmăriseră fiecare concurs, 
făcând colecţie de tăieturi din ziare şi reviste, 
discutând la infinit diversele strategii cu care vor ataca 
fiecare obstacol. Concursurile de amatori, chiar şi cele 
prestigioase, erau doar o încălzire pentru evenimentul 
cel mare. 

Aşezată la masa familiei ei, la terasele clienţilor, 
mult deasupra gardenelor, Skyler se uită în jos, la 
arenă, unde un arc din lemn împodobit cu trandafiri de 
mătase marca începutul unui parcurs de obstacole 
aproape prea frumoase ca să fie adevărate: verticale 
strălucitoare, roşii şi albe, şi bazine încorporate cu 
crizanteme albe şi galbene, un fals zid de cărămidă 
festonat cu viţă, o scară înconjurată de stâlpi din 
imitație de piatră. In mijloc era acel Waterloo al 
parcursului, două garduri atât de apropiate unul de 
celălalt, încât caii nu vor avea decât jumătate de pas 
ca să-şi revină între ele. Aici, ghici Skyler, vor fi cele 
mai multe căzături şi refuzuri de a sări. Simţi o 
încordare involuntară a muşchilor picioarelor, de parcă 
s-ar fi aflat chiar ea în faţa acelor obstacole. 

Gândul îi aduse lacrimi în ochi. 

Anul acesta ar fi avut pentru prima dată ocazia să 
se califice, dacă nu ar fi fost... 

Însărcinată! 

Cuvântul răsuna în mintea ei ca o notă disonantă 
la un pian. 

Sunt însărcinată! 

Acum, când devenise vizibil, situaţia ei o urmărea 
pretutindeni şi în tot ce făcea. Oamenii cu care lucra la 
clinica veterinară o întrebau deja dacă nu o deranjează 
să stea în picioare toate ziua. Mamele îi zâmbeau în 

magazine, dornice să discute dacă e mai bun laptele 
Lameze sau Bradley, dacă e mai bun suptul la sân sau 
laptele praf. Începuse chiar să primească literatură prin 
poştă, reclame pentru îmbrăcăminte de copii, o 
invitaţie de a se abona la revista Părinţi, reclame 
pentru asigurări pe viaţă. 

Dar Skyler se jurase să-şi scoată din cap 
problema, măcar în seara asta. Pentru că, în seara 
asta, era ceva special: era concursul Grand Prix, iar 
prietena ei Mickey participa şi ea. În afară de a fi fost 
ea însăşi în arenă, gândi Skyler, bucuria următoare era 
că o va vedea pe Mickey împlinind visul pe care ele l- 
au împărtăşit atât de mult timp. 

Şi ştia că, pentru prietena ei, era mai mult decât 
un vis devenit realitate. Acesta era primul sezon când 
Mickey călărea pentru doamna Endicott, iar dacă eşua 
la acest concurs, îşi punea în pericol şansele de a 
concura în următorul sezon la clasele mari deschise. Pe 
cont propriu, nu-şi putea permite taxele exorbitante de 
intrare, întreţinerea costisitoare şi transportul calului 
ei. 

Din locul în care şedea, Skyler putea vedea rampa 
care ducea în culise în partea participanţilor. Silueta 
familiară a prietenei ei, călare pe un cal negru, frumos, 
noul cal olandez al doamnei Endicott, apăru în unghiul 
ei de vedere şi Skyler întinse gâtul să vadă mai bine. 

— O să rateze a doua săritură dacă nu o ia încet, 
se îngrijoră ea cu glas tare. Toledo are nevoie să-şi 
intre în ritm. 

— Dacă cineva poate să-l mânuiască, aceea e 
Mickey, spuse Kate aşezată alături de ea. 

Skyler, aplecându-se cu faţa la masa lungă de pe 
care se strângeau farfuriile de la cina lor, ar fi dorit să 
fie lângă Mickey acum. În minte, se vedea printre cai, 

cu Cancelar dansând sub ea, iar alţi călăreţi învârtindu- 
se în jurul ei. Aproape că putea mirosi aerul din culise, 
dens, un amestec de ţigări, balegă, ulei şi transpiraţie 
umană. Se închipuia plutind peste obstacole, simțind 
valul de adrenalină al unei aterizări perfecte. 

Dar apoi, din senin, îşi imagină calul ei 
împiedicându-se, se văzu aruncată de pe şa, în faţă. 

Instinctiv, Skyler îşi strânse mâinile pe pântece. 
Lacrimile îi înţepau ochii. 

Ah, bebeluşule, ce-o să se întâmple cu tine? Cine 
o să aibă grijă de tine? 

Ellie Nightingale apăru din nou în mintea ei. Skyler 
luase în considerare în mod serios să o vadă din nou, în 
principal ca să constate dacă acea legătură 
neobişnuită pe care o simţise prima dată mai era 
acolo... dar, cumva, nu i se părea corect. Nu va face 
decât să-i risipească speranţele lui Ellie. Ș; dacă, până 
la urmă, aleg pe altcineva? 

Se trezi că gândurile i se întorc cu neplăcere la 
cele două perechi pe care le întâlnise chiar săptămâna 
asta, întâlnire aranjată de un prieten avocat al lui 
Mickey. Directorul şi soţia sa, instructoare de 
gimnastică aerobică, îi păruseră reali, ambii prietenoşi 
şi bine situaţi, fără să pară că încercaseră prea tare să 
o impresioneze. Voiau o familie mare, explicase ea, şi 
aveau în vedere şi copii mai mari, chiar şi handicapati. 
La aceste cuvinte soţul Marciei privi în altă parte şi 
Skyler văzu că i se subţiază buzele. Era clar că nu era 
încântat de ideea unui copil cu poliomielită care să-i 
strice portretul trandafiriu al familiei. Skyler rămase cu 
întrebarea: Dar dacă copilul meu un este perfect? 

A doua pereche fusese mai în vârstă, aproape de 
cincizeci de ani, cu o casă în Scarsdale şi o firmă 
profitabilă de software. Soţia, grăsuţă, cu păr cenuşiu, 

putea să fie purtătoarea de cuvânt a lui Betty Crocker. 
Singurul lor fiu fusese ucis cu câţiva ani în urmă într-un 
accident de motocicletă şi erau disperaţi să caute o 
nouă şansă de a fi părinţi, dar Diane era deja la 
menopauză. 

Skyler nu avusese nevoie de timp ca să reflecteze. 
Nu voia ca bebeluşul ei să crească în umbra unui băiat 
decedat. 

Avocatul John Morron, prietenul lui Mickey, a spus 
să nu-şi facă griji, oferta era mică şi cererea nesfârşită. 
El va organiza oricâte interviuri va fi nevoie. Şi mai 
avea timp, luni de zile, înainte de a trebui să ia o 
decizie. 

Skyler simţi o greutate în piept, însoţită de o lipsă 
de aer, de parcă s-ar fi aflat brusc la o altitudine 
ameţitoare. Cu hotărâre, alungă din minte toată 
problema. Morton avea dreptate, nu era nicio grabă. O 
să se ocupe de asta mai târziu. Acum, se simţea bine. 
Absolut bine. 

Ce porcărie, recunoscuse Skyler în sinea ei. Era 
atât de îngrijorată în legătură cu ceea ce Tony numea 
„chestiunea adopţiunii”, încât abia o suporta. O noapte 
bună de somn era o treabă din trecut. Nu putea sta la 
un spectacol de televiziune sau să termine un articol 
într-o revistă, fără să sară în sus din când în când şi să 
umble prin casă. 

Încruntându-se, se concentră asupra arenei. 
Oamenii se învârteau pe acolo, pregătind-o pentru 
marele eveniment care urma. La o dărâmare a unui 
obstacol, concurentul era eliminat. Locurile erau pe trei 
sferturi ocupate, remarcă ea, dar toate capetele erau 
întoarse spre calul castaniu, strălucitor, care intra 
acum pe poarta interioară. 

Skyler urmări călăreaţa, într-o haină strâmtă, 

albastră, de vânătoare, şi pantaloni de călărie bej, 
înconjurând o dată arena. Calul era nervos. Sună 
clopoţelul şi o voce bărbătească, perfect modulată, 
anunţă: 

— Numărul 18 este Sultan din Suffolk. Hanovrianul 
de unsprezece ani e călărit de Casey Stevens... 

Sultan se grăbi la prima săritură, un obstacol 
vertical, apoi aproape că se opri, trecând peste el într- 
o săritură de iepure. Lumea scoase un „oaahhh” 
colectiv. Casey, ca o novice, se grăbea puţin vrând mai 
degrabă să termine decât să fie în siguranţă. Skyler 
parcă îl auzea pe Duncan spunând: „Nu există un cal 
prost, ci doar un călăreț prost...” 

— Ah, dragă, n-o să reuşească ultima săritură. 

Skyler se întoarse şi o văzu pe mama ei 
încruntându-se  consternată. Kate era imaginea 
eleganţei, în pantaloni largi, negri, cu vestă şi o bluză 
albă de mătase, cu un fular Hermes, înnodat cu artă în 
jurul gâtului. Bastonul ei era discret sprijinit în colţul 
zidului, în spatele ei. 

Exact aşa cum prezisese Kate, piciorul din spate al 
lui Sultan făcu să se rostogolească bara de sus. În timp 
ce oamenii de serviciu alergară să o pună la loc, Casey 
Stevens încerca să nu arate distrusă şi întoarse calul 
înapoi spre poarta interioară. Aplauzele care o 
urmăreau au fost politicoase şi de scurtă durată. 

Următorul intră un cal care arăta prea mic pentru 
bărbatul solid care-l călărea. 

— Asta-i Henry Prudent... şopti Kate reverenţios. 
Acum o să vedem călărie. Cred că şi soţia lui 
concurează. Mă întreb ce se va întâmpla dacă amândoi 
vor ajunge în finală. 

— Dacă el e un domn, o s-o lase pe ea să câştige, 
o tachină tatăl. 

El nu pretindea niciodată altceva decât că-l 
plictiseau aceste spectacole. Singura distracţie pe care 
o avea era să o înţepe din când în când pe soţia sa. 

— Nu, dacă nu vrea să ajungă la divorţ, zise Kate 
râzând. Ea nu l-ar ierta niciodată. Oricum, are şanse la 
fel de bune ca şi el. 

Skyler se uită de la unul la altul, minunându-se 
cum reuşesc părinţii ei să se prefacă. Ştia sub ce 
încordare erau, nu doar în legătură cu sarcina ei, dar şi 
cu o criză în afaceri. Faţă de ea, erau cu gura cusută în 
legătură cu asta, dar ea văzuse îngrijorarea de pe 
fețele lor, în momente când nu se fereau. lar aici, între 
prieteni şi în familie, sclipeau de parcă nimic pe lume 
nu putea fi rău. 

Skyler strânse pumnii de frustrare. Dacă măcar i- 
ar spune şi ei. 

— Oricum, vor împărţi premiul, observă Reggie 
Linfoot, folosind degetul ca să mişte cuburile de gheaţă 
care se topeau în paharul lui cu whisky. Bunul, 
bătrânul Reggie... Skyler îl adorase pe vecinul lor de 
când avea opt ani, când Reggie, un renumit amator de 
cărţi pentru copii, se urcase cu ea în vârful uriaşului 
păr din curtea lui. Pe jumătate beat - ca de obicei -, se 
căţărase până sus şi stătea alături de ea pe o cracă 
înaltă, ca un Puck îmbătrânit şi cu burtă. 

— Ah, lan Millar o să câştige, spuse mătuşa Vera 
cu un ton autoritar, care rareori eşua în a ridica 
părerea ei la statutul de adevăr categoric. 

Vera era sora tatii şi cea mai puţin favorită rudă 
pentru Skyler. Marea tragedie în viaţa mătuşii Vera, 
după părerea mamei ei, era că nu avusese necazuri 
sau dezamăgiri (dacă nu ţineai cont de divorţurile ei, 
care nu contau, pentru că, din capul locului, nu fusese 
prea ataşată de soţii ei); de aceea nu putea simpatiza 

cu cei mai puţin norocoşi ca ea. 

Skyler considera, în particular, că mătuşa Vera 
suferise mai mult decât îşi dădea seama mama ei. Era 
suficient să se uite în fiecare zi în oglindă, la faţa ei 
urâtă, căloasă, şi era de ajuns să o facă să simtă că ar 
vrea să sară de pe un pod. 

Ea îşi îndreptă atenţia din nou spre Henry Prudent, 
încruntându-se când el fu eliminat pentru refuzul 
calului de a sări un obstacol, lan Millar, următorul 
concurent, pluti peste obstacole fără greşeală. Va fi 
greu de bătut, se gândi ea. Şi iapa asta nouă a lui era 
straşnică, avea gâtul lung ca al unui pui de girafă şi ce 
bine îşi strângea picioarele când trecea peste 
obstacole. Îşi imagina cum va fi după un an sau doi de 
circuite. 

— Skyler dragă, e o ruşine că nu te vedem pe tine 
acolo. 

Skyler se uită şi o văzu pe Miranda Harkness, 
subţire ca un manechin, prietena mamei ei şi mâna ei 
dreaptă la magazin, privind-o cu compasiune. Ea se 
chirci, ştiind că Miranda nu vorbea cu răutate, dar 
dorind ca prietena mamei ei să nu fi atras atenţia la 
ceea ce bunica ei numea „situaţia” ei. Tot mai mult 
începea să se simtă ca un copil trimis acasă de la 
şcoală pentru că avea o boală infecțioasă. 

— AŞ fi vrut să încerc, dar în instrucţiuni nu se 
pomenea nimic despre un călăreț şi jumătate, spuse ea 
dându-şi seama de tăişul din vocea ei. 

Cu coada ochiului, Skyler văzu că mama ei 
roşeşte. Mama ei fusese înţelegătoare faţă de o 
greşeală, dar pentru ea asta nu era o glumă. Trebuie 
să tii minte asta, îşi spuse Skyler simțindu-se vinovată. 

— Skyler poate începe să se antreneze din nou, de 
îndată ce... Kate îşi drese glasul şi spuse veselă: Deşi 

îmi imaginez că va avea destule pe cap cu facultatea 
ori cu celelalte. 

— Facultatea? făcu Reggie clipind şi uitându-se la 
ea prin ceața lui alcoolică. 

— Am fost primită la programul de medicină 
veterinară la Universitatea New Hampshire, explică 
Skyler, remarcând că lui Reggie era gata să-i cadă 
cotul de pe masă. Îl lovi uşor şi urmări cum acesta se 
ancoră mai solid. 

— Dar copilul... cine o să aibă grijă de el, când tu 
eşti la şcoală? cârâi o voce ca un ac de patefon pe o 
placă veche, zgâriată. 

De-a lungul mesei, feţe speriate se întoarseră spre 
bătrâna doamnă din capătul îndepărtat, sora bunicii 
Beatrice, care îşi amintea că societatea se îmbrăca la 
cravată neagră la Concursul naţional, cu mult înainte 
de a se fi mutat din Madison Square Garden la Meadow 
Lands. Ea purta o rochie lungă cusută cu mărgele, care 
mirosea a camfor, cercei cu diamante şi piepteni de 
baga în părul albastru. O pereche de ochi albaştri, 
apoşi, erau fixaţi asupra lui Skyler, în aşteptare. 

Skyler se foi în scaun. Doamne, nu i s-a spus 
mătuşii Beatrice! 

Mama, binecuvântată să fie, îşi păstră privirea 
dreaptă şi poziţia perfecționată cu decenii în urmă la 
şcoala de fete a domnişoarei Creighton. Cu o voce 
clară, fără jenă, ea răspunse: 

— Skyler nu va păstra copilul, mătuşă Beatrice. 
Vrea să fie crescut de oameni care nu pot avea copii, 
la fel cum a fost crescută şi ea. 

Vocea mamei era luminoasă, cu accent pe 
ultimele cuvinte. 

Cu coada ochiului, Skyler îl văzu pe tatăl ei 
ascunzându-şi capul în programul care stătea deschis 

în faţa lui. Sărmanul tată! Ea dorea să poată spune 
ceva ca să-l facă să se simtă mai bine. El nu înţelegea 
de ce făcea asta, deşi îi explicase de multe ori. Dar aşa 
era tatăl; vedea numai ce voia să vadă la ea. 

Mătuşa Vera puse capăt tăcerii neplăcute care se 
lăsase după spusele mamei. 

— Mai vrea cineva şampanie? 

Ridică sticla din frapieră şi o ţinu picurând 
deasupra paharului lui Skyler. 

— Eu nu... femeile însărcinate nu trebuie să bea, 
ţii minte? întrebă Skyler. 

Faţa lungă, căloasă, cu nările care păreau 
întotdeauna încordate, se făcu de un roşu-aprins, care 
nu i se potrivea. Cu voce joasă, ea sâsâi: 

— Zău, nu ştiu cum poţi fi aşa... aşa de 
nonşalantă. Dacă ai fi fiica mea, aş... 

— Vera, ajunge, interveni Will tăios. 

Se uită urât la ea, mustaţa lui cenușie oferindu-i şi 
mai multă autoritate. Ochii surorii lui se îngustară, dar 
rămase cu gura închisă. 

Skyler se lăsă pe spătarul scaunului, simțindu-se 
prost şi cumva ruşinată. Va încerca să fie cuminte 
restul serii, zău aşa. De dragul părinţilor, dacă nu de al 
ei. 

Tot ce trebuie să faci este să te ţii bine până vei 
putea fi singură cu Mickey. 

Mickey era ultima în concurs, urma să lupte 
împotriva a patru călăreţi care săriseră corect. Dacă 
intra în finală, va concura în săriturile cronometrate 
împotriva unora ca lan Millar şi Michael Marz. 
Perspectiva ca prietena ei să reuşească o asemenea 
performanţă îi îmbunătăţi starea de spirit. 

Când Mickey ieşi şi făcu cercul lângă poarta 
interioară, Skyler se simţi mândră. Mickey arăta 

minunat în pantaloni de călărie negri şi jachetă roşie, 
cu părul strâns într-un fileu sub şapcă. Spre deosebire 
de feţele încordate ale rivalelor ei, ea zâmbea larg, 
ceea ce îi făcu pe toţi să o aplaude şi să fluiere. Mickey 
ştia cum să capteze publicul, ştiuse întotdeauna. 

Calul ei, Toledo, era favoritul actual al Priscillei 
Endicott, negru cum e catifeaua gulerului unei haine 
de vânătoare. Când îl aduse la arc, el dansă jucându- 
se. 

Dar acum era momentul să devină serios. Mickey 
îl aduse la primul obstacol, zidul fals din cărămidă, cu 
doi stâlpi verticali. 

— la-o încet, mormăi Skyler. Nu te gândi la timp, 
doar să sări corect. 

Toledo trecu peste zid, ca o briză de primăvară. 
Pe de altă parte, Mickey, cu coatele ridicate şi 
picioarele depărtate aproape în unghi drept, era 
imaginea dată în orice manual care arăta cum să nu 
călăreşti. Bine că, în acest sport, nu conta forma; 
singurul lucru important era să treci obstacolul. 

Acum, următoarele... Doamne, uite cum merge 
Toledo. Îi făcea pe ceilalţi cai să arate ca nişte elefanţi; 
părea că pluteşte şi stă o secundă în aer deasupra 
obstacolului. Şi Mickey înghiţea tot, aplauzele, emoția. 
Tot ce avea nevoie acum era să nu facă vreo greşeală; 
după aceea, dacă ajungea în finală, va trebui să aibă 
timpul cel mai mic, ca să-i învingă pe ceilalţi finalişti. 

Skyler aplaudă până o înţepară palmele şi strigă 
până răguşi. 

Mai urmară două ture şi finaliştii se reduseră la 
trei. Katie Prudent, lan Millar... şi Mickey. Să fii alături 
de asemenea concurenţi, era ca şi când ai face parte 
din Sfânta Treime, se gândi Skyler speriată. Chiar dacă 
Mickey nu va lua panglica albastră, putea fi fericită. 

Când o văzu pe Mickey plimbându-şi calul pentru 
ultima oară în jurul parcursului, Skyler se umplu de 
mândrie. 

Când prietena ei fusese gata să piardă obstacolul 
înşelător din centru, Skyler avu toate senzațiile pe care 
trebuie să le fi avut şi Mickey. 

Prietena ei trecu peste ultimul obstacol cu un 
parcurs clar, fiind a doua după lan Millar. Priscilla 
Endicott va fi în al nouălea cer, se gândi Skyler. După 
asta, Mickey va putea să se înscrie singură. Dar mai 
important era faptul că Mickey realizase ceea ce ea şi 
Skyler au visat de când erau mici: ajunsese în 
Naţională. 

Când Mickey apăru în loja lor, după prezentarea 
trofeelor, roşie de transpiraţie, Skyler se ridică şi o 
îmbrăţişă. 

— Ai fost minunată, spuse ea cu lacrimi în ochi. 
Am fost atât de mânară. 

— Nu-i aşa că el a fost nemaipomenit? întrebă 
Mickey, toată mândria ei fiind concentrată asupra lui 
Toledo. Doamne, e ca un vis să faci să sară un 
asemenea animal. Ai văzut ce poate face şi e capabil 
de mult mai mult. Nu vreau să facă prea mult deodată; 
după Toronto, îl ţinem până vara viitoare. 

Se opri, uitându-se la Skyler. Cu voce joasă, 
întrebă: 

— Te simţi bine? Arăţi cam palidă. 

— Sunt bine, îi răspunse Skyler. Poate puţin 
emoţionată, bănuiesc. 

— Cine n-ar fi? lisuse, eşti prea tânără ca să stai 
cu grupul bărbaţilor. Hai s-o întindem. Te invit la o 
bere. 

— Fă-o Pepsi şi am acceptat. 

Skyler şi Mickey coborâră scara şi găsiră o masă la 

barul Cercul învingătorilor, care, din fericire, nu era 
prea aglomerat. Skyler se aşeză pe scaun cu un oftat 
adânc, simțindu-se de parcă ar fi scăpat de o hoardă 
care voia s-o linşeze. În momentul când chelneriţa 
plecă să le aducă băuturile comandate, se uitară una 
la alta şi zâmbiră identic. 

— Aş putea muri în clipa asta şi nu mi s-ar părea 
că am pierdut ceva, râse Mickey. 

— Totul, în afară de fericitul eveniment, replică 
Skyler cu ironie. 

Mickey se strâmbă. 

— Ah, Doamne. Sunt o nenorocită insensibilă. Nu 
te-am întrebat cum te descurci. Şi n-am mai stat de 
vorbă de veacuri. 

— Ai fost ocupată, o scuză Skyler. Oricum, mă 
descurc bine. 

— Zău? 

Skyler îi vorbi despre ultima pereche cu care 
discutase, familia Dobson, şi fu răsplătită de mutra pe 
care o făcu Mickey, una care îi întărea propriile ei 
instincte. Mickey nu aproba faptul că dădea copilul, se 
oferise chiar, într-un val de generozitate al unei 
zăpăcite, să aibă ea însăşi grijă de el până termină 
Skyler studiile. 

— Ce vei face cu un copil în cărucior? o întrebase 
Skyler. 

— L-aş purta peste tot în spate, ca papuaşii, îi 
răspunsese Mickey plină de încredere. 

Ştiau amândouă că era ridicol, iar Mickey 
abandonase subiectul în mod înţelept. 

— Cum e cu doamna aia pe care ai întâlnit-o mai 
demult? voi să ştie Mickey. Psihologa pe care voia Tony 
s-o cunoşti? Mi-a plăcut cum ai vorbit despre ea. 

Sorbi lung din berea Heineken. 

Skyler simţi că se încordează. Ea simplificase 
intenţionat întâlnirea cu Ellie Nightingale, nefiind 
sigură dacă măcar Mickey va înţelege sentimentul 
neobişnuit cu care plecase în ziua aceea. Ea ridică din 
umeri şi zise: 

— S-ar putea să divorţeze. N-ar avea sens. 

— Nimic din treaba asta nu are sens, sublinie 
repede Mickey. lisuse, când eram copii, ne-am 
imaginat măcar unde vom ajunge? 

— Tu ai ajuns exact acolo unde ai vrut, spuse cu 
blândeţe Skyler cu un nod în gât. 

— lar tu vei fi cea mai bună veterinară săritoare 
de obstacole care există, se grăbi să răspundă Mickey, 
şi adăugă blând: Vreau să spun, atunci când se vor 
termina astea toate. 

Skyler, deşi emoţionată, simţea că va exploda de 
frustrare. 

— Uneori am senzaţia că nu se va termina 
niciodată. Uită-te la părinţii mei, pentru Dumnezeu. 
Tata n-o să-mi ierte niciodată că i-am dat nepotul. 

— Ah, Skyler, zise Mickey luând-o de mână, ai 
încercat toată viaţa să te comporţi după reguli, chiar 
când le ocoleşti. Te-ai hotărât să faci lucrul ăsta. Mergi 
până la capăt. Fă ceea ce simţi că e drept, nu ceea ce 
are sens în mod necesar. 

— Nu trebuie să iau o decizie imediat. 

— Perfect. Caută. Vezi oricâte perechi vrei... dar 
nu înnebuni. Prietena mea, de ce crezi că unui copil al 
tău i-ar merge mai bine cu alţi părinţi? 

Skyler deschise gura să întrebe de ce ar trebui să 
accepte sfaturi de la cineva care considera bun 
procedeul papuaşilor când simţi copilul mişcând. Se 
ridică brusc, căscă gura şi lăsă mâinile în jos. 

Îşi împleti degetele peste pântece. 

— Doamne, îl simt cum mişcă. Nu doar ca un 
fluturaş, de data asta. E atât de... 

Vorbele se evaporară, neputând să descrie 
enormitatea a ceea ce simţea, ceva atât de luminos şi 
de magic, de parcă era cumva o vrajă. 

— Poate e un semn, spuse Mickey cu sobrietate, 
încearcă să-ţi spună ceva. 

— Sper. 

Skyler oftă, magia momentului traversând ca un 
curcubeu zărit de la fereastra unei maşini în viteză. Fu 
cuprinsă de o nefericire adâncă. 

— Sper, pentru că e o decizie pentru care aş da 
orice să nu trebuiască să o iau singură. 


— Nu mă asculti, o certă Georgina. 

Ellie se întoarse de la fereastra de la etajul doi al 
casei din oraş a Georginei, de unde se uitase afară la 
zăpadă... zăpadă, care în înserarea iernii părea să cadă 
din lămpile de pe stradă, de-a lungul lui Central Park 
sud. Ea îi zâmbi prietenei ei care stătea într-un fotoliu 
lângă cămin, unde focul încerca să se înfiripe. 
Georgina avea o expresie de exasperare, pe care 
încerca să o ascundă cât putea. 

—  lartă-mă, zise Ellie. Îmi vorbeai despre 
conferinţa de la Madrid, ceva despre un studiu în 
legătură cu lipsa de somn la piloţi. Vrei să spui că nu 
trebuie să mai zbor sau pur şi simplu faci conversaţie 
uşoară ca să-mi distragi atenţia de la alte lucruri? 

— Vrei să vorbim despre altceva? întrebă 
Georgina cu picioarele adunate sub un pulover 
voluminos, galben. 

Capacitatea  Georginei de a apărea atât de 
relaxată constituia, după părerea lui Ellie, o mare parte 
a succesului ei la pacienţii particulari pe care îi vedea 

în afara clinicii de psihiatrie de la St. Vincent. Mai era şi 
minunatul ei cabinet, o parte din casa ei din oraş de pe 
Strada 70 est. Îngrămădit cu ceea ce Georgina numea 
antichităţi de două parale, lămpi de alamă cu abajururi 
de mătase destrămate, fleacuri colecţionate din lumea 
întreagă, canapele şi fotolii adunate ca nişte bărbaţi 
graşi, bătrâni, în faţa căminului care arunca mereu 
scântei spre un covor oriental ros, camera îi dădea 
întotdeauna lui Ellie sentimentul că se întorcea acasă. 

Doar că acum nu exista niciun loc pe lume unde s- 
ar fi simţit confortabil. „Acasă e unde ţi-e inima”. Putea 
vedea în minte aforismul, de parcă ar fi fost brodat pe 
o pânză. Dar dacă lucrul ăsta era adevărat, atunci ea 
nu avea cămin. Pentru că inima ei voia să fie cu Paul, a 
cărui uşă rămânea închisă, şi cu un copil pe care îl 
dorea, dar pe care nu-l putea pretinde. 

Ellie simţi că mâinile i se strâng pumni. De ce nu a 
sunat-o Skyler Sutton? Trecuseră patru luni şi nicio 
vorbă. Ellie îşi spuse că era ridicol să continue să 
spere. Fata alesese probabil demult pe altcineva... o 
pereche drăguță, iubitoare care va da copilului ei tot 
ce avea nevoie. Totuşi... 

Ellie nu uitase senzaţia aproape fizică a faptului că 
ele erau cumva legate, de parcă însuşi destinul le 
alesese ca actori în această dramă. Chiar acum, după 
ce trecuse demult Halloween-ul, iar Crăciunul era 
aproape, ea nu reuşise să se dezbare de efectele 
provocate de acest impact uluitor, pe care i-l 
produsese Skyler. 

În seara aceasta, fiind Ajunul Crăciunului, Ellie 
venise să toasteze cu Georgina, cum făcuse în fiecare 
24 decembrie din ultimii opt ani. Acest Crăciun se 
distingea prin faptul că era primul pe care Ellie avea 
să-l sărbătorească singură. Se gândi la zilele de 

Crăciun pe care şi le închipuise, ea şi Paul zâmbind 
lângă brad şi copilul lor trăgând neîndemânatic de 
hârtii şi panglici, iar tristeţea pe care o simţea era atât 
de mare, încât înţelegea, ca şi în primele ierni după 
dispariţia lui Betanne, de ce atât de mulţi oameni se 
sinucid în preajma sărbătorilor. 

Ellie se ruga ca Georgina să o poată reconforta cât 
de cât, să o ajute să treacă prin furtuna de emoţii în 
care se zbătea. Ea ştia că nu există un remediu magic, 
că răspunsurile pe care le căuta trebuiau să vină din 
interiorul ei, în fond, era psiholog şi încă unul bun. Dar, 
uneori, gândea înghițind în sec, când vrei răspunsuri, 
ai nevoie doar de un umăr cald pe care să-ţi laşi capul 
obosit şi de o voce blândă care să-ţi liniştească 
durerea. 

— Ce rost are să discutăm despre asta? o întrebă 
ea pe prietena ei cu amărăciune în glas. Nimeni nu 
poate face nimic. 

Georgina băgă o şuviţă rebelă argintie înapoi în 
cocul zburlit din vârful capului ei. 

— Poate că nu... dar nu face niciun rău dacă 
încerci. Draga mea, zău nu suport să te văd atât de 
nefericită. 

Ellie se lupta să nu pară tristă şi răspunse: 

— Nu e nimic rău cu mine, dacă un soţ şi un copil 
nu se lipesc de mine. 

întinse mâna să-şi ia jacheta de pe spătarul 
canapelei. 

Georgina, cu ochii ei bătrâni atenţi, aţintiţi la Ellie, 
îşi duse degetele sub bărbie. 

— Jumătate e uneori mai bine decât nimic. 

— Vrei să sugerezi să abandonez încercarea de a 
adopta? sări Ellie iritată. 

— De ce trebuie s-o consideri ca o predare? 

întrebă Georgina. Ellie, te-ai gândit la posibilitatea că 
ai fost atât de absorbită de un singur ţel atât de mult 
timp, încât ai trecut peste posibilitatea altor răsplăţi? 

Dacă Georgina îi oferea o astfel de reconfortare, 
Ellie nu avea nevoie de ea. Spuse tăios: 

— Dacă totul este doar o lună de miere fără de 
sfârşit în care nu există nimic în afară de tine şi de 
soţul tău... atunci da, trec peste asta. 

— Draga mea, îţi faci un deserviciu dacă nu te 
confrunţi cu ceea ce te străduieşti atât de mult să eviti. 

— Şi te rog, spune-mi ce anume evit? întrebă Ellie. 

— Posibilitatea de a găsi fericire şi fără un copil. 

Cuvintele Georginei, rostite liniştit, căzură pe Ellie 
ca o răceală, făcând-o să tremure. 

— De ce aş vrea să evit asta? 

— Fuga de fericire poate fi adesea o formă de 
pedepsire. 

Ellie se gândi un moment, apoi spuse încet: 

— Crezi că mă pedepsesc eu însămi? Că nici nu 
mi-am iertat ceea ce i s-a întâmplat lui Bethanne? 
Zâmbi slab. Poate că da. Dar în cazul ăsta nu există 
vindecare. 

— Nici măcar un alt copil? 

O strălucire apăru în ochii Georginei, plină de 
afecţiune şi preocupare, încât lui Ellie îi dădură 
lacrimile. 

Oare un alt copil îi va permite, în sfârşit, după 
atâţia ani, să se ierte? 

— Nu ştiu, răspunse cinstit Ellie. Ceea ce ştiu e că 
nu mă voi opri din încercarea de a afla. 

— Ei, atunci... aşa să fie. 

Georgina, nefiind o persoană care să elaboreze 
mult o idee, zâmbi lăsând-o pe Ellie să înţeleagă că 
subiectul era încheiat. Ridicându-se, ea se duse la 

dulapul înalt unde ţinea sticle cu vin şi în acest 
anotimp, şi cutii cu prăjiturele pe care i le dădeau 
pacienţii ei. 

— Acum trebuie să guşti din checul cu fructe al 
vecinei mele şi din vin. E într-adevăr bun, dar să nu se 
afle. Letiţiei îi place să se uite la feţele oamenilor când 
muşcă din ceva care se aşteaptă să fie îngrozitor. 

Ellie acceptă un şerveţel cu o felie de chec pe el. 

— Dacă scopul tău este să mă îngraşi, spuse ea, 
n-o să-ţi meargă. Am încercat deja. Se pare că nimic 
din ce mănânc nu se lipeşte de mine. 

— Poate pentru că nu mănânci destul, observă 
Georgina certând-o. Dacă tot suntem la subiectul ăsta, 
ce planuri ai pentru cina de mâine seară? Nu suport să- 
ţi petreci Crăciunul singură. 

— M-a invitat familia Brodsky, dar cred că asta 
doar pentru că Gloria vrea să-l cunosc pe cumnatul ei 
care e văduv, spuse Ellie oftând. Le-am spus că am 
alte planuri. Nu am chef să dau explicaţii despre Paul. 
Nimeni nu mai crede că e o despărţire de încercare. Se 
pare că există un statut de limitare la scuza asta, după 
nouă luni, fie că te împaci cu soţul, fie spui tuturor că 
eşti disperată să cunoşti alţi bărbaţi. 

— Atunci asta lămureşte treaba. 

Georgina turnă fiecăreia un pahar cu vin. 

— Dacă aş cunoaşte vreun bărbat singur, l-aş 
păstra pentru mine, aşa că în privinţa asta eşti în 
siguranţă. Şi, n-ai văzut-o pe fiica mea de, de cât timp? 
De ani şi ani. In plus, sunt o bucătăreasă groaznică şi 
aş putea folosi un ajutor la bucătărie. Nu primesc un 
răspuns negativ. 

Ellie ştia că nu trebuia să se opună. Georgina avea 
dreptate. Era prea deprimant să fie singură de Crăciun, 
în plus, Paul va petrece sărbătoarea cu părinţii lui, la 

Sag Harbor. Inima i se strânse la acest gând. Sărmanii 
John şi Susan! Au fost atât de supăraţi de toată treaba 
asta, încât va fi la fel de îngrozitor pentru ei ca şi 
pentru ea că nu vor fi cu toţii împreună. Din primul 
moment când i-a întâlnit pe părinţii lui Paul, într-o zi 
friguroasă, vântoasă, de ianuarie, când a ajuns la ei 
acasă pe jumătate îngheţată, apoi a fost condusă 
înăuntru cu un braţ cald în jurul umerilor şi condusă la 
o canapea lângă un foc puternic, unde tatăl lui Paul i-a 
încălzit mâinile cu palmele lui mari, Ellie simţise de 
parcă fusese corectată în cele din urmă o mare eroare 
cosmică. 

lar acum, chiar şi ei erau luaţi de lângă ea. 

Punându-şi prăjitura pe jumătate mâncată pe 
cufărul acoperit cu o placă de sticlă care servea drept 
măsuţă de cafea, Ellie se ridică şi se duse înapoi la 
fereastră. Se prognozase că vor fi peste doisprezece 
centimetri de zăpadă şi, după cum se vedea, avea să 
cadă mai multă, până dimineaţă. În întunericul lăptos, 
întrerupt de lămpile de pe stradă care străluceau, ea 
văzu un bărbat căutându-şi cu grijă drumul pe cărarea 
bătătorită în zăpadă, în lungul Străzii 72. Lui Ellie îi 
veni în minte un alt Crăciun, o noapte când stătuse în 
faţa bisericii St. John, oprită în faţa unei scene a 
naşterii, luminată puternic, din care statuia copilului 
lisus, în mărime naturală, fusese furată. Lacrimile îi 
curgea pe obrajii îngheţaţi. 

Inspiră adânc şi se întoarse spre Georgina. 

— Mi-ar plăcea să vin la cină de Crăciun. Dar 
numai dacă mă laşi să aduc plăcinta mea cu afine. 
Este reţeta mamei mele şi singurul lucru care a meritat 
să fie salvat din copilăria mea. Ea nu adăugă că era 
plăcinta favorită a lui Paul şi că ea va avea astfel o 
satisfacţie că el e lipsit de aceasta. 

— Sună rău şi îngraşă, dar sunt sigură că o voi 
adora, zise Georgina. Acum, nu te mai plimba şi pune- 
mă la curent cu ce s-a mai întâmplat. N-am avut ocazia 
să vorbim cum se cuvine despre toate astea, de când 
ai venit zburând la mine înflăcărată după ce ai văzut-o 
pe fata aia, şi faţă de care ai avut un sentiment atât de 
puternic. Sper că nu consideri faptul că-ţi pun sub 
semnul întrebării motivele ca un gest de dezaprobare. 
Vreau doar ce e mai bine pentru tine, draga mea. 

— N-am mai avut veşti de la ea, răspunse Ellie, 
atentă să evite ce era pe vârful limbii ei... încă. 

— Asta am înţeles, spuse încet Georgina, sorbind 
din vin. Dacă ai fi avut veşti, cu siguranţă că aş fi ştiut 
până acum. Mă întreb doar dacă mai ai vreo speranţă. 

Ellie râse sec. 

— Cu alte cuvinte, cred oare în miracole? 

— Maria a fost informată de viitoarea sarcină de 
arhanghelul Gavril, îi aminti cu blândeţe Georgina. Ştiu 
că bătrâne behavioniste n-ar trebui să vorbească aşa, 
dar miracole se întâmplă. 

Ellie nu s-ar fi aşteptat să audă aşa ceva de la 
practica Georgina şi îi veni să plângă. În acel moment, 
nu dorea altceva decât să-şi lase capul pe umărul 
Georginei şi, pur şi simplu, să închidă ochii. 

— Presupun că da. 

Miracole? Acum, aş opta pentru o ruptură. 

Georgina schimbă subiectul întrebând: 

— Şi tânărul acela de la grupul de SIDA la care ţii 
atât de mult... dansatorul? 

Ellie zâmbi, primul ei zâmbet real din seara aceea. 

— Jimmy Dolan? E uluitor cum se tot întoarce de 
la marginea prăpastiei... deşi o mare parte din merit îi 
revine prietenului lui, Tony. 

Nu-i aminti Georginei că Tony o pusese în legătură 

cu Skyler Sutton. 

— Venind vorba de Jimmy, i-am promis că trec să-l 
văd în drum spre casă. Uitându-se la ceas, continuă: 
Trebuie să plec, se face târziu. 

Era şase fără zece şi atât ea cât şi Georgina, 
dându-şi seama de asta în acelaşi timp, râseră. O oră 
de cincizeci de minute la psihiatru. Georgina o conduse 
în holul central, apoi pe o scară în spirală într-un hol 
mic cu dale pe jos. La uşă, când Ellie îşi încheiase 
paltonul, Georgina, mirosind puternic a parfumul ei 
favorit de iasomie, o îmbrăţişă şi o sărută pe amândoi 
obrajii. 

— Pe mâine, îi aminti lui Ellie. Te aştept la patru, 
cu muzica militară. 

Surprinzător, Ellie nu avu dificultăţi să găsească 
un taxi. Poate că miracolele sunt posibile în fond, gândi 
ea. Chiar cu bancheta cu arcuri rupte şi sistemul de 
încălzire defect, taxiul părea trimis din cer. 

Când ajunse în garsoniera din strada Hudson, 
Jimmy Dolan o făcu să creadă din nou în miracole: 
părea că pusese câteva kilograme, după ultima ieşire 
din spital. Şi, întrucât lipsise la ultimele şedinţe de 
grup, îmbunătăţirea era mai vizibilă decât în alte 
condiţii. O primi cu un gest înflorit, zâmbind, de parcă 
ea ar fi reprezentat cei trei magi întruchipaţi într-o 
singură persoană. În concordanţă cu anotimpul, sau 
poate cu faptul că trăia că să-l sărbătorească, purta o 
bluză roşie cu guler pe gât şi bretele verzi. Erau 
practice şi decorative, bănui ea după felul cum atârnau 
pantalonii pe el. 

— Un Crăciun vesel! 

Ea îl sărută pe obraji, apoi scoase un pachet din 
geanta mare de pe umăr şi i-l dădu. 

Jimmy arăta bucuros şi, în acelaşi timp, uşor jenat. 

— Eu n-am nimic pentru dumneata, spuse el. 

— Ba da, ai, şi mi-ai dat chiar acum. Nu pot să-ţi 
spun ce minunat e că te văd arătând atât de bine. 

Jimmy, zâmbind larg, o conduse în marele „L” 
care servea drept cameră de zi, bucătărie şi dormitor. 
Când se aşeză pe canapea şi privirea lui Ellie fu atrasă, 
ca întotdeauna, de afişele de balet care se 
îngrămădeau pe pereţi. Afişul ei favorit era o imagine 
mărită a lui Jimmy în săritură, cu pieptul gol lucind de 
transpiraţie şi cu braţele aruncate deasupra capului. 

—  Desfă-l, îi spuse ea, zâmbind la felul 
neîndemânatic cum stătea acolo cu pachetul în mână, 
arătând ca un copil care mai vrea să creadă în Moş 
Crăciun. 

Trăgând slab de panglică, ea văzu că îi tremurau 
mâinile şi nu doar de emoție. Jimmy se lăsă pe un 
fotoliu, încruntându-se de frustrare şi făcând-o pe Ellie 
să dorească să nu fi legat pachetul atât de bine. Totuşi, 
în cele din urmă, el reuşi să-l desfacă. 

— Sunt de la Hammacher Schlemmer... ciorapi 
electrici, explică ea, în timp ce el ţinea în mână o 
pereche de ciorapi lânoşi ţesuţi cu fire electrice, cu 
pungi de plastic în partea de sus în care se puneau 
baterii. Jimmy se plânsese că nu mai poate să-şi 
încălzească picioarele, indiferent câte pături punea pe 
el. 

El zâmbi şi îşi scoase mocasinii, trăgându-şi 
ciorapii pe picioarele osoase atât de palide de frig, 
încât erau aproape albite. 

— Mulţumesc. Sunt grozavi. Dacă mi se face 
foame când sunt în pat, pot încălzi ceva pe degetul 
mare. 

— Poartă-i sănătos, spuse ea permiţându-şi şi ea o 
nuanţă din umorul care îi plăcea lui Jimmy. 

— Sănătatea nu mai e problemă, spuse el 
aruncând pe spătarul fotoliului un braţ care arăta a 
sperietoare de ciori. Acum învăţ să merg singur de la 
pat la baie. 

— Ce faci... cu adevărat? întrebă ea. 

— Ceva mai bine decât am fost în urmă cu câteva 
săptămâni, dar tot prost, recunoscu el, devenind 
serios. Dar e Crăciun şi am o singură dorinţă pentru 
Moş Crăciun. Vreau să ajung să văd anul nou. Fără 
şampanie, fără petrecere toată noaptea. Să privesc la 
televizor Times Square; îmi ajunge. Poate am să-l văd 
acolo şi pe Tony, ieşit cu restul poliţiei călare să apere 
liniştea, dreptatea şi modul de viaţă american. Cel mai 
mult vreau să ridic paharul pentru încă un an de 
supravieţuire. Zâmbi şi faţa lui slabă deveni radioasă: 
Dar dumneata, doctore, ce vei sărbători? 

— Speranţa, spuse ea liniştit, simțindu-se mai 
recunoscătoare faţă de Jimmy decât putea spune. 
Intrase în această noapte rece rugându-se pentru o 
oarecare uşurare la necazurile ei şi o găsise în 
prezenţa unui bărbat aflat pe moarte. 

— Speranţa! Ei, asta cere un toast. Jimmy se ridică 
cu greu în picioare. Eu abia am terminat cu 
medicamentele, dar cred că puţin vin... 

— Altă dată, îi zise ea. Am fost la o prietenă şi mi- 
am consumat raţia de băuturi pentru Crăciun. 

În schimb, petrecu o oră privind colecţia lui de 
tăieturi, în timp ce el îşi amintea de zilele lui pe scenă. 
Erau programe, tăieturi din reviste strălucitoare, 
fotografii ca aceea mărită de pe perete. Admirându-le, 
pe Ellie o izbi din nou tot ce pierdeau părinţii lui Jimmy. 
Ea ar fi fost mândră să-l aibă fiu. 

În cele din urmă, ea se ridică. 

— Ar fi mai bine să plec. E târziu. 


308 


Ea îl îmbrăţişă uşor, de parcă ar fi manevrat o 
maşinărie delicată care putea să se desfacă la o 
mişcare prea dură. El o îmbrăţişă şi pieptul lui tresări 
de parcă şi-ar fi reţinut plânsul. Dar avea ochii uscați 
când o conduse la uşă. Ştia că pentru el însemna mult 
că trecuse pe acolo şi se bucura că o făcuse. 

Când ajunse acasă, controlă robotul telefonului. 
Niciun mesaj de la Paul sau de la altcineva. Disperarea 
se năpusti din nou asupra ei. 

Sună tu pe cineva, se sfătui ea. Se gândi la 
vechea ei prietenă de la liceu, Grazia, din Seattle, şi ce 
plăcut ar fi să se ghemuiască într-un halat de baie şi să 
aibă o lungă conversaţie cu ea, la o ceaşcă de ceai. 
Dar la Seattle era cu trei ore mai devreme şi Grazia, 
care amâna totul până în ultimul moment, probabil că 
alerga  nebuneşte după cadouri, în ceasul al 
doisprezecelea. 

În schimb, Ellie se trezi că e gata să-i dea telefon 
lui Paul. Se jurase că nu o va face. Se jurase. La ce 
bun? se întrebă ea. Va fi politicos, prietenos; va părea 
chiar bucuros că are veşti de la ea, cum a fost când l-a 
sunat de Ziua recunoştinţei. Vorbiseră despre munca 
lor. Ea întrebase de părinţii lui. El spusese că sunt bine 
şi îi dădu la telefon. John şi Susan i-ar ura din suflet o 
sărbătoare minunată... iar când va închide, va simţi că 
vrea să se omoare. Apoi se va băga în pat şi va plânge. 

Nu pot să-mi fac asta cu mâna mea, se gândi ea. 
Cu paltonul pe ea, cu reverele punctate de zăpada 
care se topea făcând pete întunecate de umezeală, 
Ellie traversă camera şi se trânti pe canapea. Închise 
ochii şi îşi dădu capul pe spate, lăsând lacrimile pe 
care şi le reţinuse toată seara să iasă de sub pleoape. 

În apartamentul de alături, se cântau cântece de 
Crăciun, prost, pe un pian dezacordat. Capul lui Ellie 

pulsa odată cu clapele pianului. Se simţea atât de 
groaznic, încât se gândea chiar să-i sune pe părinţii ei 
şi să le ureze un Crăciun fericit, dar, aşa cum se 
întâmpla când Ellie suna, mama ei avea să spună ceva 
în genul: „Nu e drăguţ ce preţuri scăzute oferă 
societatea AT & T în perioada Crăciunului? Îi face pe 
oameni să dea telefon acasă, pentru că altfel nu s-ar 
gândi s-o facă”. 

Tocmai atunci, sună telefonul făcând-o pe Ellie să 
tresară. Paul? Nu, nu Paul, fără să ştie de ce, era sigură 
că nu era Paul. 

Totuşi, când se ridică greoi să răspundă, inima îi 
bătea şi se lovi cu genunchiul de măsuţa de cafea din 
sticlă. O durere fierbinte o înţepă în picior şi şchiopătă 
spre telefonul de pe bufetul japonez de lângă perete. 
Tremura. Işi spunea că era probabil Georgina care 
telefona ca să schimbe ora cinei de mâine. 

Când Ellie răspunse cu un „alo” gâfâit, ştiu cine 
era la telefon tot aşa cum ştiuse că soarta sau 
providenţa există cu adevărat. Aşa încât nu fu teribil 
de surprinsă de vocea de la celălalt capăt al firului, al 
cărei ton era pe trei sferturi de bravadă şi o parte 
teamă abjectă. 

— Sunt Skyler Sutton... îţi aminteşti de mine? 
Inspiră şi continuă repede: Ştiu că a trecut un timp, dar 
am vrut să-ţi doresc Crăciun fericit... şi să-ţi spun că aş 
vrea să ne revedem. În legătură cu copilul. Te mai 
interesează? 


Capitolul 11 


— E un Belter, spuse Kate femeii care inspecta un 
fotoliu rococo, capitonat cu catifea verde, care ocupa 
un loc important în partea din faţă a magazinului. 

— Da, ştiu. 

Femeia, o matroană în jur de şaizeci de ani, cu păr 
argintiu şi aerul cercului de vânători din Salem, se uită 
în jur. Ochii ei albăstrui, înconjurați de creţuri fine, 
străluciră: 

— 1860, cred. Frumoasă piesă... unde-aţi găsit-o? 

— La New York, la Sotheby. 

Kate trase fotoliul de la perete ca să se vadă 
spătarul cu un desen unic, o tehnică patentată de 
Belter, implicând straturi de lemn laminat răsucit într- 
un model. 

— Am şi documentaţia, dacă doriţi să o vedeţi. 

— Nu e necesar. Mă gândeam, de fapt, la fiica 
mea. Ea colecţionează mobile Belter şi vine de la 
Boston săptămâna asta. S-ar putea să-l reţineţi? 

— Desigur. Până vineri? 

Mintea lui Kate alerga. Promisese să vorbească la 
ceaiul anual al Societăţii de istorie Northfield, joia, iar 
preşedinta societăţii, Carolyn Atwater, pusese ochii pe 
fotoliul Be/ter. Nu ar fi rău să arunce o vorbă că mai 
era interesat şi altcineva. Oricum, ianuarie fiind pe 
drum şi Crăciunul dispărând din amintire, şansele de 
vânzare erau bune. Oamenii se concentrau din nou 
asupra decorării caselor, în loc să cumpere cadouri. lar 
asta era într-adevăr o piesă extraordinară. 

— Aţi vrea? Femeia pocni din palme. 

Kate zâmbi. 

— Voi fi bucuroasă s-o fac. 

Ea notă numele ei şi al fetei, doamna Dora Keyes 
şi doamna Linda Shaffer. 

De îndată ce Dora Keyes plecă făcând să sune 
vesel clopoţelul de la uşă, Kate se aşeză pe un fotoliu 
georgian ce făcea parte dintr-un grup expus sub lumini 
subtil aşezate, care imaginau o bibliotecă englezească. 

Scoase oftatul care îi stătuse în plămâni. 

Kate se gândi: Ea se va duce acasă şi o va suna 
pe fiica ei şi unul dintre nepoți va răspunde la telefon. 
Ea o să întrebe, „Cum ţi-a mers azi la şcoală?” şi 
nepotul va spune: „Când vii la noi în vizită? Mi-e dor de 
tine”. 

Kate clătină din cap să şi-l limpezească. Şi ce dacă 
ea e bunică... asta n-are nicio legătură cu mine. Ştia ce 
o frământă: Skyler. Fiica ei era hotărâtă să facă lucrul 
ăsta... lucrul ăsta neobişnuit. Deşi încă nu s-a decis 
asupra perechii care va adopta copilul, Skyler o 
informase aseară la telefon că se gândise la cineva. 

Cine sunt oamenii aceia? voise să întrebe Kate. 
Dar, în cele din urmă, are vreo importanţă? Era sigură 
că sunt cumsecade. Nu asta era problema. 

Pe Kate o durea capul şi i se părea că la una din 
tâmple lucra o echipă de constructori în miniatură, 
care ciocăneau, perforau, tăiau cu fierăstrăul. Mai rău 
era că nu avea cu cine să vorbească. Miranda era 
alături de ea, ca de obicei, dar dezaproba cu atâta 
fermitate decizia lui Skyler, încât lui Kate îi venea greu 
să nu simtă că, într-un fel, era lipsită de loialitate faţă 
de Skyler dacă discuta cu prietena ei. Nu putea să se 
ducă încă la Will. El pretindea, în general, că asta nu se 
va întâmpla şi, cu toate orele pe care le muncea la 
birou, era aproape de prăbuşire. Aşa încât acum îi 
revenea ei să facă o figură curajoasă şi să ţină totul 
laolaltă. 

Dar, Doamne, ce n-ar fi dat pentru o pereche de 
umeri mai puternici. De ce îi revenea întotdeauna ei să 
se ocupe de crizele din familie? De ce tocmai slaba 
salcie verde, care se apleacă la vânt şi nu stejarul 
puternic? Poate că dacă ar fi fost şi ea ca Will, dacă ar 
fi fost mai puţin flexibilă faţă de Skyler în perioada de 

creştere, toate astea nu s-ar fi întâmplat. 

Totuşi, oricât de pervers ar apărea, cu cât mai 
înţelegătoare încerca să fie, cu atât mai mult fiica ei se 
depărta de ea. Kate încerca să nu se simtă rănită. Işi 
spusese că Skyler încerca doar să evite, pentru ea şi 
Will, amănunte dureroase în legătură cu perechile în 
perspectivă. Dar, în acelaşi timp, Kate se simţea 
jignită. Cum îndrăznea Skyler să-i ţină în afară? Nici 
măcar să li-l prezinte pe tatăl copilului! Tot ce ştia Kate 
era numele lui, Tony, şi că era în poliţia călare, atât. 

Dar dacă ar înfrunta-o pe Skyler, ar îndepărta-o şi 
mai mult. Mai bine să aştepte cu precauţie o ocazie, un 
moment de slăbiciune, când fiica ei va avea nevoie de 
ea şi de sfatul ei. Kate era răbdătoare. Trebuia să fie. 

Peste o oră, avea să se întâlnească cu Skyler la 
Wormsley, la nord de Mahopac, unde va avea loc 
mâine o licitaţie. În revista de artă şi antichităţi, Kate 
văzuse o măsuţă de scris despre care considera că s-ar 
potrivi perfect ca să o înlocuiască pe cea prea mică de 
la Skyler... Ce nu-i spusese lui Skyler era că exista 
acolo un leagăn care i se părea foarte potrivit, dacă 
întâmplător şi-ar schimba hotărârea în legătură cu 
copilul. 

Desigur că nu va face nimic atât de vizibil ca de 
pildă să-i atragă atenţia lui Skyler asupra leagănului. 
Dar mâine, la licitaţie, îl va licita... şi dacă îl va obţine, 
îl va pune în camera din spate şi îl va ţine până după 
naşterea copilului... pentru orice eventualitate. 

Circulând cu maşina ei Volvo pe şoseaua T-84, pe 
lângă câmpuri şi ferme acoperite cu gheaţă, Kate simţi 
cum încordarea se adună în pieptul ei. Avea acest 
sentiment de câte ori intra în tunelul Lincoln, ştiind că 
va trece pe sub apa care apăsa cu o presiune de sute 
de tone, apă care ar putea să izbucnească prin cupola 

de ciment. Teama ei era ridicolă pentru orice inginer; 
totuşi, ea considera că se putea adeveri. Ea credea 
asta tot timpul cât trecea prin tunel, până ajungea la 
lumină, unde putea râde de temerile ei prosteşti. 

Dar, la capătul acestui tunel, nu va fi nicio lumină. 
Avea sentimentul că ceva cu adevărat îngrozitor se 
apropie de ea. Nu putea spune exact ce era, de ce se 
temea. In fond, nu se întâmplase oare deja ce era mai 
rău? Ce putea fi mai groaznic decât ca propriul ei 
nepot să fie dat unor străini? 

Totuşi, gândul îi rămase înfipt în minte. În toti 
aceşti ani, ai aşteptat să cadă drobul de sare. Poate că 
asta este... un fel de pedeapsă divină. Ai pierdut-o pe 
mama adevărată a lui Skyler şi acum eşti refuzată de 
copilul lui Skyler. 

Da, poate că de asta îi era cel mai mult teamă: să 
facă faţă propriei ei răspunderi cu toată treaba asta. 
Pentru că nu poţi păcăli zeii fără să se întoarcă 
împotriva ta. S-a amestecat în soartă, iar acum va plăti 
preţul. 

Kate se forţă să înlăture aceste gânduri. Părăsi 
autostrada şi o luă pe drumul spre proprietatea 
Wormsley. 

Casa era aşezată la capătul unei alei de pietriş, pe 
patru acri de teren năpădit de buruieni şi ronduri de 
flori uscate, o mare grămadă de excese victoriene. 

Kate parcă maşina în faţă şi, cu ajutorul 
bastonului, merse peste urmele îngheţate ale altor 
maşini sosite mai devreme. Câteva minute mai târziu, 
stătea în holul cavernos de la intrare răsfoind 
catalogul, când cineva îi depuse un sărut rece pe 
obraz. Se uită şi o văzu pe Skyler cu obrajii roşii, într-o 
jachetă scurtă de lână şi fular albastru tricotat de 
mână, sub care purta pantaloni şi un alt pulover foarte 

mare. Kate îşi reţinu dorinţa să pună mâna pe 
pântecele umflat al fiicei ei. 

Nepotul meu, se gândi ea cu o durere atât de 
ascuţită, încât se schimonosi. Skyler, acum aproape în 
şapte luni, se plângea adesea că bebeluşul o trezea 
noaptea cu mişcările lui. Cum poate simţi asta şi să nu 
vrea să-l păstreze? Ideea o zăpăcea într-atât pe Kate, 
încât se părea că nu şi-o putea scoate din cap. 

— Era să greşesc cotitura la ultima intersecţie, îi 
spuse Skyler râzând, scoţându-şi căciuliţa de lână cu o 
mişcare uşoară a capului care făcu ca părul ei să se 
desfăşoare ca o furtună de aur alb, până la umeri. 
Doamne, poţi să-ţi închipui? continuă ea. Am circulat 
de o mie de ori pe drumurile astea şi, brusc, stăteam la 
semafor şi nu mai ştiam unde trebuie să cotesc. 

— Nu e atât de straniu, spuse Kate blând. Eşti 
preocupată. 

Skyler se încruntă puţin, de parcă bănuia un sens 
ascuns în această remarcă, apoi zise: 

— Bănuiesc că da. 

Kate voia să o strângă în braţe pe fiica ei, să o 
ţină până îşi pierdeau respiraţia, iar Skyler înţelese, 
într-un fel, că vorbele nu pot transmite cât de adânc şi 
de necondiţionat era iubită. Dar ea se mulţumi să o 
ajute pe Skyler să-şi scoată haina şi să o atârne alături 
de a ei, pe cuierul de la uşă. 

Sprijinindu-se mai tare pe baston decât când 
intrase, Kate o luă pe Skyler de braţ cu braţul ei liber. 

— Hai să ne uităm la măsuţa aia, vrei? Am adus 
centimetrul ca să vedem dacă se potriveşte la perete 
în... în birou. 

— Mamă, nu e birou... e al doilea dormitor, o 
corectă ea. Doar pentru că nu plănuiesc să-l transform 
în camera copilului, nu trebuie să ne purtăm de parcă 

ar fi murit cineva, sau aşa ceva. 

Kate simţi că păleşte. Înainte să se poată opri, se 
răsti: 

— Ce lucru îngrozitor poţi să spui! 

Văzând câţiva vizitatori care se uită la ea, cobori 
vocea. Adăugă încet: 

— Am vrut să spun că o să o foloseşti ca birou 
când o să fii la şcoală. 

— Mamă, atunci am să fiu în New Hampshire. 

— Bine, dar tot o să vii la cabană, la sfârşit de 
săptămână şi de sărbători. 

Kate avea grijă să nu dezvăluie ce spera în secret: 
că, după naşterea copilului, Skyler îşi va petrece 
vacanţele la Orchard Hill. Va fi destul loc pentru doi, 
dacă îşi va schimba părerea. 

Se învârtiră prin ceea ce fusese cândva marele 
salon, cu tapetul care se cojea şi stucaturile de pe 
tavan sfărâmate. Podelele parchetate erau iremediabil 
roase, iar Îngeraşii sculptați, care flancau căminul de 
marmură, păreau că se ceartă în tăcere cu draperiile 
învechite. Peste tot, aşezate la întâmplare, erau mobile 
cu etichete. Bătrâna doamnă Wormsley decedase, nu 
avea copii, iar proprietatea, cu tot ce era în ea, fusese 
scoasă la licitație pentru acoperirea impozitelor 
neachitate. 

Kate fu surprinsă când descoperi că, în ciuda stării 
proaste a casei, mobilele fuseseră îngrijite. Poate că 
doamna Wormsley nu avusese bani pentru repararea 
clădirii, gândi ea, dar cel ce se îngrijise de mobile nu-şi 
precupeţise munca. 

În catalogul pe care îl ţinea rulat sub braţ, Kate 
însemnase numărul unui frumos bufet de colţ, din nuc, 
înainte de a se duce la biroul pe care reuşi să-l vadă, o 
piesă victoriană, de stejar, doar cu câteva zgârieturi. 

Nu era nimic special, dar se potrivea cu restul mobilei 
de la cabană şi era practic. 

— Cât costă? întrebă Skyler. 

— Între o mie două sute şi o mie cinci sute, spuse 
Kate uitându-se la aprecierea de sub descrierea pe 
scurt a obiectului. Dar pot să-l obţin probabil cu opt 
sau nouă sute. Va fi o licitaţie a revânzărilor şi o să fim 
într-o poziţie mai bună pentru a ne tocmi. 

— Nu ştiu, e cam scump, spuse Skyler, trecându-şi 
un deget pe suprafaţa prăfuită. 

Kate se gândi să se ofere să-l cumpere pentru 
ea... apoi se răzgândi. Nu, Skyler n-ar accepta. Pe de 
altă parte, era vorba de depozitul în bani, stabilit de 
mama lui Kate când Skyler fusese adoptată. Fondul nu 
putea fi atins de Skyler până la vârsta de douăzeci şi 
cinci de ani, adică peste doi ani şi jumătate, dar, ca 
executor, Kate putea aproba orice cumpărătură sau 
retragere peste cecurile de dobândă din care se 
întreținea Skyler. 

— AŞ putea vorbi la bancă, dacă vrei, cu Ralph 
Brinker, îi zise ea lui Skyler. 

Skyler îi aruncă o privire mirată şi întrebă: 

— Pentru ce? Apoi: A... pentru asta? adăugă de 
parcă putea să uite de portofoliul de cinci sute de mii 
de dolari. Mamă, apreciez gestul... dar zău că nu-i 
necesar. Biroul pe care-l am e numai bun. 

Kate oftă. Skyler nu ceruse niciodată nimic, a fost 
întotdeauna înspăimântător de independentă, dar Kate 
se trezi sperând că, treptat acele colţuri ascuţite ale 
fiicei ei se vor rotunji. Skyler mai trebuia să înveţe că 
exista un fel de generozitate în a primi ca şi în a da. 

Cu coada ochiului, Kate zări leagănul, un exemplar 
cu adevărat frumos, din perioada Eastlake. Era curios, 
se gândi ea. Familia Wormsley n-a avut copii, din câte 

se ştia. Să fi fost oare un copil care n-a trăit? 

Kate simţi că-i bate inima mai repede. Se uită la 
fiica ei, vrând ca Skyler, care pornise în altă direcţie, să 
se întoarcă şi să pornească spre leagăn, să vadă ce 
putea însemna acesta pentru ea. 

Nu ai întotdeauna o a doua şansă, draga mea. 
Când apare ceva bun, chiar dacă e într-un moment 
nepotrivit, trebuie să-l iei... s-ar putea să nu mai apară 
niciodată. lar uneori, trebuie să faci mai mult decât 
doar să-l iei, se gândi ea întunecată. 

Dar Kate putu doar să se uite neajutorată cum 
Skyler se depărtă fără să arunce măcar o privire spre 
leagăn, îndreptându-se spre o pictură neagră, cu o 
gondolă alunecând pe un canal venețian. Kate, 
simțindu-se absurd de dezamăgită, se mulţumi să 
încercuiască numărul leagănului în catalog. Nu-i păsa 
la cât se va ridica licitarea; era hotărâtă să-l obţină. 
Pentru ea, însemna mai mult decât un cadou potenţial 
pentru nepotul ei; era un semn de speranţă că Skyler 
se va răzgândi. 

Se mai învârtiră un timp, dar, în afară de o piesă 
de argint de pus în mijlocul mesei, care trebuia doar să 
fie curățată ca să fie uluitoare, Kate nu găsi nimic de 
interes deosebit. După un timp, începu să o doară 
şoldul şi văzu că Skyler arăta neliniştită. 

— Ţi-e foame? întrebă Kate. Putem lua ceva la 
cafeneaua din oraş care-ţi place atât de mult. Sau, 
adăugă ea, am putea să ne întoarcem acasă. 

— La Leagănul pisicii? Aş putea mânca imediat 
vreo şase brioşe de-ale lor, cu afine. Doamne, am 
impresia că nu mă mai opresc din mâncat, de când nu 
mai am greţuri. Am luat vreo şapte kilograme până 
acum şi mai am încă două luni. 

Kate simţi că-i încremenesc muşchii feţei şi se uită 


318 


în altă parte, ca Skyler să nu observe. Cu o voce de un 
calm exersat, ea întrebă: 

— Ce a spus doctoriţa Firebaugh când ai fost la 
ultimul control? 

— După ea, sunt sănătoasă ca un cal. Vrea să 
încep săptămâna viitoare cursurile Lamaze. Făcu o 
pauză. l-am cerut lui Mickey să-mi fie instructoare. 

— Dar...? 

Kate ar fi vrut să întrebe despre Tony, apoi se 
răzgândi. Ce ştia ea despre bărbatul ăsta în afară de 
faptul că el şi Skyler au rămas prieteni? Dar dacă el nu 
voia să fie implicat mai mult? Se forţă să zâmbească şi 
zise: 

— Ei, îmi închipui că Mickey se poate descurca în 
toate. 

— Partea cea mai rea o să fie că va trebui să stea 
cu mine în săptămâna dinaintea naşterii. Probabil că 
ne vom călca pe nervi tot timpul. 

— Mai bine aşa decât să fii singură, fără cineva 
care să aibă grijă de tine, în cazul că nu merge ceva 
cum trebuie, îi aminti Kate tăios. 

Skyler nu zise nimic. 

Aceasta era deja o discuţie prea des reluată; Kate 
şi Will insistau ca Skyler să se mute înapoi la ei, în 
săptămâna dinaintea naşterii... iar Skyler era la fel de 
insistentă să facă aşa cum voia ea, ceea ce însemna o 
călătorie de douăzeci de minute cu maşina de la Gipsy 
Trail la Spitalul Northfield. 

Kate era încă agitată când ajunseră la cafenea, 
unde s-au aşezat într-un colț însorit, sub nişte mostre 
de alfabet. Skyler mai era preocupată de problema 
perechilor adoptive. lar Kate evita acest subiect. Oricât 
de minunati şi de grijulii ar fi, ea nu voia să ştie despre 
cei pe care Skyler i-a ales să fie părinţii copilului ei. Nu 

putea suporta gândul că ei au nume şi identități, că 
decizia lui Skyler devine o realitate şi nu e doar o 
ameninţare. 

Când veni chelneriţa, Kate comandă ceai şi un 
sandviş cu pui. Skyler, în ciuda poveștii ei cu o poftă de 
mâncare uriaşă, a vrut doar supă şi un pahar cu lapte. 
Kate o privi plină de preocupare. Skyler se putea 
plânge în glumă că s-a îngrăşat, dar adevărul gol-goluţ 
era că arăta palidă şi trasă la faţă. 

Poate că e ferm hotărâtă în privinţa deciziei ei... 
dar nu e bucuroasă. Kate recunoscu semnele după 
privirea lui Skyler care se mişca prin cameră, 
analizându-i pe toţi şi toate în afară de Kate, după 
modul neliniştit în care tot împăturea şerveţelul şi după 
culorile aprinse din obrajii palizi ca laptele. 

Kate aşteptă până terminară prânzul, înainte de a 
spune ceva. Ştergându-şi uşor gura cu şerveţelul, se 
rujă din nou. | se părea că aşa putea vorbi mai uşor. 

— M-am întâlnit cu Duncan azi-dimineaţă. Îți 
trimite salutări, spuse ea închizându-şi poşeta. M-a 
întrebat dacă te-ai hotărât asupra perechilor cu care 
te-ai întâlnit. l-am spus că da, dar, ca să fiu sinceră, m- 
am simţit îngrozitor, recunoscând că habar n-am cine 
sunt. 

— Nu eram sigură că ai să fii de acord, zise Skyler 
uitându-se în jos, la bolul gol de supă. 

Kate simţi o tresărire de alarmă. De acord? Nu 
fusese de acord cu nimic din toate astea. 

Nu era vorba doar de Skyler, ci şi de strâmtorarea 
financiară în care fuseseră ea şi Will. Deşi reuşiseră să 
înlăture falimentul, punând ipotecă pe Orchard Hill, 
firma era încă departe de a scăpa de dificultăţi. Will se 
lupta să aibă puţin răgaz, dar între timp aveau 
proverbiala sabie atârnată deasupra capului. Se gândi 

ce simţise când semnase hârtiile băncii pentru iubitul 
ei Orchard Hill. Era de parcă şi-ar fi dat viaţa. 

lar acum, poate avea de întâmpinat ceva şi mai 
rău. 

— Nu-mi pot imagina că ai alege pe cineva care să 
nu ne placă. 

Kate se forţă să zâmbească. Avea impresia că 
mestecă gheaţă. 

— Nu e vorba că nu ti-ar plăcea, spuse Skyler, 
dându-şi părul de pe faţă şi ţinându-l în spate cu o 
mână, un gest nervos care o făcu pe Kate mai 
încordată şi mai alertă. Doar că Ellie şi soţul ei sunt 
despărțiți. 

Ellie? 

O parte a creierului lui Kate înregistră alarma, ca 
la sunetul unei sirene îndepărtate, dar se convinse 
repede că era paranoică. Dar şi aşa, se trezi că întrebă: 

— Femeia asta are şi un nume de familie? 

— De fapt, e doctoriţa Nightingale, dar mi-a zis să- 
i spun Ellie. 

Alarma, pe care Kate încerca să o îndepărteze, îşi 
înfipse dinţii adânc în mărturisirile ei. Nu avea nevoie 
să-şi răscolească memoria ca să-şi amintească de 
tânăra psihologă aflată la practică, pe care soarta a 
găsit potrivit să o arunce în calea ei în noaptea aceea 
îngrozitoare, în urmă cu paisprezece ani, când Skyler 
fusese aproape de moarte. Incidentul era clar în 
mintea lui Kate... la fel de clar ca literele de pe perete. 

Kate îşi dădea seama de un uruit în urechi, ca 
zgomotul valurilor. Ea plutea lipsită de greutate, într-o 
mare albastră, în timp ce ceilalţi, chelneriţele, clienţii, 
un bărbat ce aducea o sticlă uriaşă de apă treceau 
încet pe lângă ea. 

— Ellie Nightingale! 

Kate, suspendată în starea ei de visare, repetă 
numele, rar şi cu atenţie, ca o parolă murmurată la o 
uşă prin care se temea să intre. 

— Nu poţi uita un nume ca ăsta. 

Buzele lui Skyler se mişcară, dar se părea că 
trebuie să treacă o fracțiune de secundă până ce 
vorbele să ajungă la urechile lui Kate. 

— Nu. 

Simţi că i se urcă sângele în obraji. 

— Ştiu că o să ţi se pară ireal, mamă, dar e de 
parcă aş fi cunoscut-o dintotdeauna... de parcă aşa a 
fost scris. Nu-mi pot explica, e doar ceva ce simt. Se 
uită îngrijorată la Kate. Ai simţit vreodată aşa faţă de 
cineva? 

Kate rămase prosteşte de nemişcată, neputând să 
vorbească. 

Pe sub masă, îşi strângea mâinile atât de tare, 
încât i se părea că încheieturile îi vor ieşi din piele. 
Senzaţia de plutire dinainte fusese înlocuită de o 
amorţeală înţepătoare, de parcă acea parte din ea care 
adormise se trezea încet, din nou, la viaţă. Un gând îi 
revenea mereu în minte, ca un text care apare 
continuu pe partea de jos a ecranului de televizor, 
anunțând o furtună care se apropie. 

Trebuie să n-o las să afle. Trebuie să n-o las să 
afle... 

Dar Skyler putea vedea că nu era în regulă ceva, 
pentru că se aplecă peste masă, cu fruntea încruntată 
de preocupare. 

— Mamă, te simţi bine? 

— Da... da... mi-e bine. Kate îşi adună tot 
autocontrolul pe care îl avea. Doar că... Ştiu că am mai 
vorbit despre asta... dar e un şoc, acum când ştiu că e 
o persoană reală care îmi va lua nepotul. 

Skyler tresări şi spuse: 

— Aş dori să nu vezi lucrurile în felul ăsta. 

— Cum pot altfel? 

Kate era bucuroasă că furia pe care o simţea o 
ajuta să se concentreze. 

— Skyler, eu înţeleg de ce faci asta. Ţi-am spus că 
te sprijin în orice situaţie, dar nu te poţi aştepta să fiu 
bucuroasă. lar acum îmi spui că femeia asta nici nu e 
căsătorită. 

— Ştiu la ce te gândeşti, zise Skyler; eu am adus 
aceleaşi argumente. Dar chestiunea este că am 
încredere în ea. Dacă o las pe Ellie să-mi adopte 
copilul, ştiu că-i va fi bine. 

Se opri, ochii umplându-i-se de lacrimi. 

— Mamă, nu vezi? Trebuie să fiu sigură. 

Lui Kate îi venea să-i strige fiicei ei că nu există 
ceva sigur. Ea învățase că siguranţa îi ocolea cel mai 
repede pe cei care căutau cu disperare să o obţină. 
Fiecare aniversare pe care şi-o sărbătorise Skyler în 
timp ce creştea fusese ca o piatră de kilometraj pe o 
şosea care se întindea, dreaptă, cât de departe putea 
vedea Kate. Dar acum, ea îşi dădu seama că, în tot 
acest timp, ea parcursese doar un mare cerc. 

Da, dar dacă e o şansă ca să-ți răscumperi 
greşeala? 

Gândul îi răsună în cap. 

Kate văzu cele două opţiuni divergente în faţa ei. 
Se putea lupta cu asta, putea aduce argumente care 
să facă din Ellie cea mai rea alegere. N-ar fi greu. O 
femeie singură? Ce putea gândi Skyler? Kate avea 
toate motivele să obiecteze. 

În acelaşi timp, o voce persistentă, din fundul 
minţii, ca o santinelă veşnic la datorie, îi şoptea: Fii 
atentă. Dacă faci acum un pas greşit, nu va mai fi cale 

de intoarcere. 

Brusc, Kate ştiu pe care drum să apuce. Trebuia 
să meargă mai departe cu această întorsătură a sorții, 
care poate nu era chiar atât de bizară. 

Prin tăcerea ei, putea îndrepta un rău îngrozitor. 

Kate respira greu, desfăcându-şi degetele ţepene, 
unul câte unul, simțind cum durerea o înţepa la 
încheieturi. Will, iartă-mă, se gândi ea. 

Cu o voce liniştită, care nu reflecta emoţiile care o 
cuprindeau ca o apă neagră, cu teamă, îngrijorare, 
remuşcări, groază dar şi speranţă, Kate răspunse: 

— Povesteşte-mi... vreau să înţeleg. 


Era iarna cea mai grea din câte îşi amintea Kate. 
O furtună de zăpadă o urma pe alta, fiecare mai 
puternică decât cealaltă. Şoselele se închideau, se 
deschideau şi iar se închideau. Poşta şi pachetele se 
livrau cu întârziere sau deloc. La magazinele de unelte 
fusese prăpăd, singurele lopeţi care se puteau găsi 
erau de împrumut sau furate. Lacul Glynden era 
îngheţat bocnă, pentru prima dată după un deceniu, 
dar prea acoperit cu zăpadă ca să se patineze pe el. 
Chiar şi păsărelele, care, altă dată se înghesuiau la 
locurile de hrană ale lui Kate se părea că au dispărut. 

Dar şi aşa, erau momente când stătea la fereastra 
ce dădea spre curtea din faţă şi privea zăpada nouă 
care acoperea rămăşiţele  noroioase ale celor 
anterioare şi atunci un sentiment de calm se lăsa 
asupra lui Kate. Zăpada era ca un fel de botez, simţea 
ea, o spălare a vechilor păcate. De parcă Dumnezeu, 
cu mâna Lui cerească, dădea lumii, şi ei, o a doua 
şansă. 

Problema era că sentimentul nu dura niciodată. 
Piciorul şi şoldul începeau să o doară şi începea să 

numere orele până la următoarea pastilă de Advil. 
Indiferent cât de ocupată era, şi Dumnezeu ştie că era 
destulă treabă, atât la Orchard Hill cât şi la magazin, 
Kate părea că nu poate să se scuture de lenea care i 
se instalase în oase, ca greutăţile de metal de pe o 
undiţă. 

Chiar şi Will, care rareori observa starea ei de 
spirit, se străduia să fie atent. Când era acasă, iar asta 
nu era prea des, evita cu grijă să vorbească despre 
Skyler. Uneori îi aducea lui Kate o cană de ceai 
fierbinte, chiar dacă nu îi ceruse, iar duminică scotea 
secţiunea ei preferată din Times şi i-o dădea ei să o 
citească mai întâi. 

Şi, totuşi, Kate nu s-a simţit niciodată atât de 
distantă faţă de soţul ei. După ce a aflat că femeia 
care avea să adopte copilul lui Skyler nu era alta decât 
Ellie, el s-a închis, pur şi simplu, şi a refuzat să discute 
chestiunea. Kate dorea să poată să discute cu el 
despre această convingere stranie, aproape religioasă, 
pe care o avea, că li se dădea o şansă să îndrepte 
balanţa justiţiei. Nu era un accident faptul că Ellie 
reintrase în vieţile lor. Chiar şi Skyler avea un al 
şaselea simţ în legătură cu Ellie... deşi ea nu ştia nici 
jumătate de adevăr. 

Dar, la naiba, Will refuza să considere că exista un 
rău ce trebuia îndreptat. lar Kate nu putea explica de 
ce nu voia să lase să treacă această ocazie 
remarcabilă. 

Într-un fel, se simţea vinovată că nutrea 
sentimente rele faţă de soţul ei. El ducea un altfel de 
război, unul al cărui tăiş ea nu-l simţise încă din plin. 
Nici măcar riscul, nu prea mic, de a pierde Orchard Will 
nu i se părea real ei. Să nu mai fie aici? Să nu mai stea 
la fereastră şi să spioneze un raton stând pe labele din 

spate şi mirosind la mâncarea păsărelelor? Totuşi, nu-i 
împărtăşise lui Will aceste sentimente, ci le ţinea 
pentru sine. 

Miranda fusese singura confidentă a lui Kate. Ea 
se ocupa tot mai mult de magazin, eliberând-o pe Kate 
de mărunţişuri şi lăsând-o să facă numai ceea ce Îi 
plăcea cel mai mult, să cumpere şi să restaureze. 
Miranda ştia când Kate avea nevoie de o conversaţie 
uşoară, ca să-i distragă atenţia de la gândurile ei, şi 
când să asculte fără să ofere sfaturi. Se reţinea să 
vorbească despre nepoţelul ei adorabil, iar Kate ştia, 
fără nicio îndoială, că nimic din ce îi spunea 
confidenţial Mirandei nu va fi repetat. Şi ea nu 
întrebase niciodată de leagănul acoperit cu o pânză din 
camera din spate. 

Dacă Miranda ar fi întrebat, Kate i-ar fi spus cât o 
durea ideea că s-ar putea să nu-şi ţină niciodată 
nepotul în braţe şi că nu va avea fotografii ca acelea 
lipite pe dulapul cu dosare al Mirandei. l-ar fi spus 
prietenei ei cum plânge uneori noaptea în pernă, 
gândindu-se la toate aniversările pe care le va 
sărbători doar în inima ei, la toate lumânărelele care 
nu vor fi stinse suflând. Chiar şi fiica ei părea că se 
depărtează. Skyler nu venea niciodată în vizită şi nu 
părea prea bucuroasă când Kate o suna la telefon. 

Abia pe la începutul lui martie, într-o dimineaţă 
însorită, când lumea visa sub un strat nou de zăpadă, 
Kate privi telefonul pe care îl aştepta cu nerăbdare şi 
de care, în acelaşi timp, se temea. 

— Sunt în drum spre spital, o informă Skyler cu un 
calm înnebunitor. Nu te îngrijora, mamă, te rog... mai e 
o grămadă de timp. Sunt abia în prima fază. Şi Michey 
a promis că o să conducă atentă, contrar obiceiului! 

— Te găsesc acolo, îi spuse Kate, sărind din pat în 

timp ce vorbea. Mă îmbrac imediat. Îl sun pe tata din 
maşină, el e în oraş. 

Era într-o stare de agitaţie nebună, când făcu duş, 
apoi îşi trase nişte pantaloni şi un pulover cu gât înalt. 
Câteva minute mai târziu, scotea maşina din garaj, 
rugându-se să nu dea de porţiuni cu gheaţă sau să 
intre în nămeţi. Se forţă să pătrundă încet pe şosea, 
deşi inima îi bătea tare, iar cu mâinile ţinea volanul 
atât de strâns, încât acestea îi amorțiră în câteva 
minute. 

întărită ca după o cafea pe care nu o făcuse 
pentru că se grăbise, Kate trebuia să-şi amintească de 
mai multe ori că prima naştere intră în categoria 
„grăbeşte-te şi aşteaptă”. Dar nu putea să se 
gândească decât la un lucru: Trebuie să ajung acolo la 
timp. 

La timp ca măcar să vadă şi eventual să ţină 
bebeluşul, înainte să fie prea târziu. 

La spitalul Northfield, o infirmieră o îndrumă spre 
aripa maternității, la etajul cinci. Intrând în camera lui 
Skyler, Kate, care se aştepta la ceva scrobit şi steril, a 
rămas plăcut surprinsă văzând că avea covor, un 
balansoar într-un colţ şi pereţii de un galben luminos, 
plin cu reproduceri după Renoir. 

Skyler, îmbrăcată doar cu o bluză de bumbac 
foarte largă, era culcată în pat, ghemuită pe o parte, în 
timp ce Mickey îi frecţiona spatele cu mişcări circulare, 
competente. Cu părul strâns în coadă de cal şi cu 
ciorapi pufoşi, rozalii în picioare, Skyler arăta ca o 
fetiţă, mult prea tânără ca să nască un copil. Kate, cu 
inima în gât, trebui să se lupte cu dorinţa de a-i pipăi 
fruntea fiicei ei, cum făcea când era mică. 

— Mamă! 

Skyler ridică o sprânceană la ea şi zâmbi. 

— Sunt aici, draga mea. Vrei să-ţi aduc ceva? 

Kate netezi o şuviţă de păr de pe fruntea fiicei ei, 
care era fierbinte şi lipicioasă. 

Skyler negă din cap. 

— Mickey s-a gândit la toate. A ţinut minte şi de 
radioul cu căşti. Deşi cred că nici măcar Bruce 
Springsteen nu mă poate ajuta. Oooh, iar vine. 

Îşi strânse mâinile şi picioarele la pântecele mare, 
faţa înroşindu-i-se alarmant. 

Mickey se uită la Kate cu zâmbetul ei obişnuit, 
nepăsător, dar puţin emoţionată. 

— Îi tot spun că e o practică bună pentru vremea 
când o să ajute iepele să nască. 

— Doamne, tresări Skyler brusc şi se lăsă pe 
spate. Exact asta simt, parcă aş da naştere unui mânz. 

Faţa i se acoperi de o transpiraţie, ca o ceaţă 
uşoară. 

Kate zâmbi când şterse fruntea fiicei ei cu un 
prosop ud. Dar vedea, după încordarea gurii şi după 
cearcănele vinete din jurul ochilor, că Skyler se temea 
de ceva mai mult decât doar de naştere. 

Ea încă nu ştie la ce renunță. 

Kate puse prosopul înapoi în lighenaş şi se aşeză 
pe scaunul de lângă pat. 

— Tata o să fie aici curând, îi spuse ea lui Skyler. 
L-am găsit greu, dar e pe drum. 

— E bine, zise Skyler închizând ochii. Mă 
gândeam... 

— La ce? întrebă Kate aplecându-se mai aproape. 

— Tony ar trebui să fie aici, murmură ea pe un ton 
jos, de parcă ar fi vorbit din somn. Voia să-l sun... şi i- 
am promis că o voi face. Dar, ah, nu ştiu. 

Kate simţi un nod formându-i-se în stomac. Deşi 
nu-l văzuse niciodată, se gândea că ştie cum trebuie să 

se simtă Tony. Să fie îndepărtat de la naşterea 
propriului lui copil. La fel cum fusese ea îndepărtată de 
la sarcina lui Skyler. Indiferent care erau sentimentele 
lui faţă de Skyler, el trebuia să ştie că e în travaliu. 

Apoi pe Kate o izbi faptul că, indiferent cât de 
întâmplătoare a fost relaţia lui cu Skyler, Tony s-ar 
putea să vrea copilul ăsta. Dacă ar fi aici, ar putea 
eventual să o convingă pe Skyler să-şi schimbe 
părerea. Încă mai era timp. 

Atunci nu va mai fi în mâinile tale. Tu nu vei mai fi 
răspunzătoare. 

— Ai vrea să-l sun eu? întrebă Kate cu blândetțe. 

Skyler îşi învârti capul pe pernă. 

— Da... nu... ah, Doamne, eu... Ah! 

Faţa i se schimonosi de durere. 

Mickey prinse privirea lui Kate şi mişcă doar din 
buze: „Am s-o fac eu”, dar spuse cu glas tare: 

— Mă înlocuieşti câteva minute cât fac o pauză? 

Obstetriciana lui Skyler intră în cameră exact când 
Mickey ieşea. Doctorita Firebaugh era o negresă 
tânără, care, după Kate, nu arăta destul de în vârstă ca 
să-şi fi luat bacalaureatul, cu atât mai puţin licenţa. 
Vocea ei era blândă şi liniştitoare când o examină pe 
Skyler. 

— Şase centimetri, mergi mai repede decât m-aş 
fi aşteptat pentru prima naştere, spuse cu accent vest- 
indian. Dar e bine. Inima copilului bate frumos şi 
puternic. Să nu te îngrijorezi de nimic. 

Să nu se îngrijoreze? Oare nu ştia? se gândi Kate. 

Will sosi când plecă doctoriţa, palid şi îngrijorat. 

— O să fie în regulă, tată! asigură Skyler, palidă şi 
zdruncinată, trăgând pătura în jurul ei. Nu e chiar atât 
de teribil. Deocamdată, oricum, mă descurc. 

— Nu sunt sigur că eu pot, glumi el, dar nu era 


329 


nimic vesel în paloarea din jurul gurii lui şi în felul cum 
se uita spre uşă. 

— Mamă, scoate-l de-aici, o imploră Skyler cu un 
râs slab. Găseşte-i un pat liber sau aşa ceva. 

Se strâmbă, când începu o nouă contracție. 

Tocmai atunci veni Mickey, având un aer închis, 
secretos. 

— O să fie bine fără noi câteva minute, îi spuse 
Kate lui Will cu un zâmbet plasat la locul lui. Ce-ar fi să 
luăm o ceaşcă de cafea? 

Will aprobă din cap şi o urmă afară din cameră. La 
capătul coridorului, se aşezară şi băură o cafea 
proastă, în timp ce Will se prefăcea că citeşte Wall 
Street Journal, iar ea se prefăcea că sunt o pereche de 
vârstă mijlocie, care aşteaptă naşterea nepotului. Nu 
vorbeau. Nu era nimic de discutat. Totul fusese deja 
hotărât într-un mod straniu, el părea chiar resemnat că 
Ellie adoptă copilul; fie aşa, fie pur şi simplu, elnu a 
recunoscut ironia cosmică a situaţiei... nici faţă de el 
însuşi. 

Kate simţi cum îi sporeşte o simpatie curioasă faţă 
de soţul ei. Fusese furioasă pe el că o abandonase, 
pentru că o făcea pe ea răspunzătoare pentru 
vinovăția amândurora. Dar, uitându-se acum la Will, cu 
capul plecat peste ziar, cu ochii absenţi, urmărind 
evenimente şi negocieri ce aveau loc la depărtare de o 
jumătate de lume, Kate înţelese că era mai bine să fii 
împovărat decât să fii orb. Ea, cumva, o să câştige 
putere din treaba asta. Will, când va veni ziua 
socotelilor, nici n-o va vedea venind. 

Kate aşteptă până când simţi că nu mai putea 
aştepta niciun minut: apoi se forţă să mai aştepte încă 
cincisprezece minute. In cele din urmă, se ridică şi 
puse o mână pe umărul lui Will. 


330 


— Tu aşteaptă-mă aici până mă duc eu să văd ce 
face. 

Fu surprinsă cât de ferm şi de autoritar vorbise, ca 
şi Will de altfel, pentru că el aprobă din cap şi clipi, 
apoi reveni la ziarul lui. 

Când se întoarse în camera fiicei ei, Kate simţi că 
se rup firele metalice care o mai ţineau întreagă. 

O femeie cunoscută stătea lângă pat, ţinând 
prosopul ud la capul lui Skyler. O femeie pe care nu o 
văzuse aproape un deceniu, dar al cărei chip o 
urmărise în fiecare zi de atunci, fie că era trează, fie că 
dormea. 

Ellie nu se schimbase mult, observă Kate cu o 
parte detaşată a minţii. Era tot subţire, dar se mai 
adăugaseră nişte riduri în jurul gurii şi al ochilor. Şi o 
tristeţe în ochii ei, pe care zâmbetul nu o risipea. 

Kate îşi opri un râs isteric faţă de drama absolută 
a scenei, mergând până la decorul de spital. O voce 
serioasă o aduse repede la realitate: Se întâmplă în 
realitate. Cel mai groaznic coşmar al tău şi nu-l poți 
opri. 

Ca într-o crudă imagine în oglindă a îngrijirilor pe 
care i le dăduse Kate, Ellie o ţinea pe Skyler de mână şi 
îi ştergea blând faţa cu prosopul ud. Mama şi copilul. 
Gândul fu ca o lovitură în tâmplă pentru Kate, încât se 
clătină şi aproape îşi pierdu echilibrul. Întinse mâna, 
apucându-se de bara de fier de la piciorul patului, iar 
bastonul îi căzu pe jos. 

— Unde-i Mickey? întrebă ea cu o voce înaltă, care 
suna vag asemănător cu a ei. 

Era singurul lucru care îi venise în minte. 

— Se întoarce într-un moment. 

Ellie dădu drumul mâinii lui Skyler şi se ridică. 
Arăta mirată când privi chipul lui Kate, dar privirea ei 


331 


era directă, sigură. 

— Bună. Eu sunt Ellie Nightingale. 

O tăcere jenantă se lăsă între ele când Ellie întinse 
mâna. 

În şoaptă, Kate reuşi să spună: 

— Da, ştiu... ne-am mai întâlnit. 

Ar fi o proastă să nu recunoască lucrul ăsta, gândi 
ea. Ellie n-ar fi recunoscut-o pe Skyler după toţi aceşti 
ani ca fiind fetiţa pe care o mângâiase cândva într-un 
spital. Dar, mai devreme sau mai târziu, Ellie o va 
recunoaşte pe ea. 

Ellie, în mod clar luată prin surprindere, spuse: 

— Imi pari cunoscută. 

— A trecut mult timp, zise Kate simțind că gura i 
se usucă şi îi amorţeşte. Ne-am întâlnit la Langdon, în 
1980. Lucrai acolo, iar fiica mea a fost adusă la 
urgenţă pentru o operaţie. 

Ellie păli şi se dădu un pas înapoi. 

— Doamne, am uitat. Dar acum, când mi-ai... ah, 
da, acum îmi amintesc. A fost demult... şi au fost atâţia 
pacienţi. Dar fetiţa dumitale... 

Se uită la Skyler de parcă ar fi văzut-o pentru 
prima oară. Imediat, sângele i se scurse din obraji. Cu 
o voce joasă, tremurată, zise: 

— Da... acum înţeleg. Aveam sentimentul că ne- 
am cunoscut una pe cealaltă, de undeva. Am simţit 
asta amândouă... chiar de la început. 

Vorbele ei îi produseră lui Kate o răceală pe şira 
spinării. 

Cum poți să te uiţi la Skyler şi să nu-ți dai seama? 
urlă o voce în capul ei. 

Apoi, raţiunea se reinstală. Într-adevăr, dacă le 
vezi alături, observi o uşoară asemănare, se gândi 
Kate, dar numai dacă o cauţi. Ochii lui Skyler erau de 

un albastru mai deschis, trăsăturile mai fine, în timp ce 
ale lui Ellie mai pronunţate. Gura lui Ellie era mai plină, 
iar părul cu câteva nuanţe mai închis. Doar mâinile lui 
Skyler o trădau, erau copii la indigo ale mamei ei, mari, 
aproape bărbăteşti ca mărime, cu unghii late, plate. 

Kate încercă să nu se uite fix, dar nu se putea 
abţine. Paralizată, stătea uluită uitându-se la negul de 
pe degetul mare de la mâna dreaptă a lui Ellie. 

Skyler fu aceea care rupse vraja. 

— Mamă, eu i-am cerut să vină. Voiam să fie aici 
când se naşte copilul, copilul e. 

Vocea ei avea o notă de scuză. 

— Vrei să aştept afară? întrebă Ellie, uitându-se 
direct la Kate. 

Ea purta un pulover roşu-purpuriu care făcea ca 
faţa albă să-i pară curios de palidă, dar altfel arăta 
puternică şi liniştită. 

Alături de ea, Kate se simţi mică, meschină şi fără 
putere. 

— Nu... nu, desigur că nu, murmură ea slab. 

Ellie, spre groaza lui Kate, părea gata să plângă. 

— Ştiu ce greu trebuie să-ţi vină dumitale, spuse 
ea cu voce joasă plină de compătimire. Crede-mă. Dar 
să ştii că acest bebeluş va fi iubit mai mult decât poţi 
să-ţi imaginezi. 

Kate nu ştia ce să spună. Se simţea lovită de 
luminozitatea ochilor lui Ellie şi de valul de căldură 
care o cuprinse. Îi venea să o plesnească pe Ellie, să o 
scoată din cameră. În acelaşi timp, îi venea să 
îngenuncheze şi să îi ceară iertare. lar în timp ce ar fi 
fost în genunchi, ar fi cerut milostenie de la 
Dumnezeu... acel Dumnezeu al ei care se părea că nu 
are doar capacitatea infinită de a provoca durere, dar 
şi un simţ îngrozitor, maniacal, al umorului. 


333 


— Îmi pare rău, mormăi ea. Apoi, dându-şi seama 
că îşi rostise gândurile cu glas tare, Kate adăugă 
repede: Aş vrea să pot gândi, să spun ceva... dar mi se 
pare că acum nu sunt în stare să fac nici lucrurile mai 
puţin neobişnuite. Nu pot să-ţi exprim felicitările mele. 
Aş fi dorit ca lucrurile să se termine altfel, să nu fi avut 
conversaţia asta. Dar... m-am împăcat cu decizia fiicei 
mele. 

Ellie nu răspunse. 

Kate deschise gura să spună ceva neutru, dar fu 
oprită de un geamăt care se amplifică până deveni 
aproape un urlet. 

Când se repezi lângă fiica ei, văzu că Skyler era în 
convulsii agonizante, cu spinarea arcuită, în timp ce 
vorbi cu dinţii încleştaţi: 

— Simt că trebui să împing. 

Kate îşi dădea vag seama de propria-i durere, ca 
de nişte cuțite care îi tăiau piciorul. 

O auzi pe Ellie spunând, ca din depărtare: 

— Mă duc după doctoriţă. 


Skyler nu mai simţise ceva asemănător, o durere 
mare, mai puternică decât orice căzătură de pe cal. 
Tot trupul îi ardea, iar pelvisul era gata să pocnească 
la fel ca un os uscat de pui. Doamne, Dumnezeule, 
cum poate suporta cineva aşa ceva? 

Trebuia să împingă afară lucrul acela... 

Dar acum nevoia slăbea. Îşi dădu seama că mama 
ei o ţinea şi avea sentimentul că era din nou o fetiţă 
mică, în siguranţă, în cercul braţelor mamei ei. Skyler 
simţea şoapta respirației mamei în părul ei şi forţa 
calmă ce venea de la ea. 

O zări vag pe doctoriţa Firebaugh la picioarele 
patului. Îşi dădea seama că era acolo şi Mickey, care o 

instruia să respire: 

— Pentru Dumnezeu, respiră! 

Dar ceva nu era în regulă. Ceva, nu, cineva lipsea. 

Tony ar fi trebuit să fie aici, se gândi ea, venindu-i 
să plângă din cauza absenței lui. 

Dar nu trecuse el oare deja prin destule? Dacă nu 
se putea scuti pe ea însăşi de grozăvia asta şi de 
nevoia de a da copilul lor, cel puţin îl putea scuti pe el. 

Skyler simţea că se apropie o nouă contracție, mai 
strânsă, mai dureroasă ca înainte. lar de data asta 
chiar trebui să împingă. Se uită în jos şi auzi un pocnet 
în urechi, urmat de un zgomot înalt ca o mie de îngeri 
care cântau. 

Adevărul îi apăru în acel moment... ceea ce urma 
ştiuse, dar mintea nu putea accepta. Copilul meu! 
Copilul nostru, altui Tony şi al meu. Dumnezeu să mă 
ajute, n-am ştiut la ce am să renunt. 

Ca o fiinţă care se îneacă, ea se agăţă de mama 
ei, simțind dragostea care strălucise deasupra ei toată 
viaţa, neclintită, doar la distanţă de o bătaie a inimii 
sau a mâinii întinse. Şi dorea asta şi pentru copilul ei, o 
mamă al cărei devotament să nu fie legat de sânge 
doar ca de o generozitate a spiritului şi de o infinită 
capacitate de a da. Voia acest lucru destul de clar, ca 
să poată face ceea ce simţea deja că va fi un sacrificiu 
mult mai mare decât crezuse... 


Kate sprijinea umerii fiicei ei, în timp ce Skyler 
ofta şi gâfâia. 

— O să fie bine, o linişti ea. O să te descurci bine. 
Eşti atât de curajoasă, draga mea. 

Dorea să-şi poată spune acelaşi lucru şi ei înseşi. 
Se simţea ameţită şi cam nesigură pe picioare. Odaia 
în cea în jurul ei, dându-i senzaţia curioasă că ar fi 

cufundată într-un acvariu. 

Kate îşi aminti cum era pe vremea ei, izolarea 
înspăimântătoare pe care o descriseseră prietenele ei: 
femeile despărțite de soţii lor, tărgi duse în fugă de la 
camera de travaliu la cea de naştere, copii scoşi cu 
forcepsul din mame drogate. Ea se minuna de 
spectacolul naşterii în epoca modernă. Dacă te 
gândeşti bine, nu era oare o întoarcere la moaşele din 
sate? 

Acum, la fel ca generaţii întregi de femei înaintea 
ei, Kate o ţinea pe fiica ei strâns, lângă ea, în timp ce 
Skyler se lupta şi gâfâia. 

Apoi, lui Skyler i se rupse apa cu un sunet de 
elastic supraîntins, udând pătura sterilă pusă sub ea. 

Mickey continua să-i strige instrucţiuni cum să 
respire. 

Doctorita drăguță, cu mască şi  mănuşi 
chirurgicale, se uită între genunchii ridicaţi ai lui 
Skyler. 

— Ah... Doamne... nu mai suport! ţipă Skyler cu 
faţa convulsionată. 

— Ba da, poţi. Împinge. Acum, îi ceru calm 
doctorita. 

— Trebuie... ah, Doamne... nu... nu pot... Doare 
prea tare... 

Restul cuvintelor dispărură, înghiţite de un 
geamăt crud, sălbatic care se termină cu o împingere 
puternică. 

Kate simţi că e gata să leşine şi îndepărtă şuviţele 
ude de păr de pe fruntea lui Skyler. O zări cu coada 
ochiului pe Ellie la piciorul patului, cu o expresie de 
mirare plină de respect. Deşi era la o oarecare 
distanţă, se părea că Ellie şi Skyler sunt concentrate 
cumva, legate cu nişte fire nevăzute pe care doar Kate 

le putea vedea. 

— Capul, pot vedea capul! strigă Mickey, care 
arăta de parcă ea era aceea care năştea, cu părul ei 
creţ umed, lipit, şi cu faţa roşie. 

— Poţi să te relaxezi acum puţin, nu mai împinge, 
comandă doctoriţa. Trebuie să întorc capul. Aşa. Acum, 
încă o dată, tare, Skyler. la să vedem, ce-avem aici. 

Skyler se forţă cu un țipăt animalic, care făcu să i 
se ridice lui Kate părul de pe ceafă. 

— O fată! strigă o voce, o voce care suna ca alui 
Ellie, când ceva mic, umed şi negru alunecă între 
picioarele lui Skyler. 

Copilul scoase un țipăt gargarisit. 

Skyler începu să plângă. Ea întinse braţele când 
fiica ei nou-născută fu pusă pe pieptul ei, încă legată 
de ea cu cordonul ombilical. Cu blândeţe, puse o mână 
în jurul capului ud de pe pieptul ei. 

Kate rămase cu gura căscată la fetiţa în miniatură, 
cu păr mult, negru, simțindu-se ca într-un tunel, 
îndreptându-se rapid spre o luminiţă în depărtare. Ea 
auzise descrisă astfel moartea, dar acum fu iluminată 
de un fel de manifestare divină că moartea şi naşterea 
erau în realitate la fel, o chestiune de a-ţi da drumul. 

Şi tocmai asta era ceea ce trebuia ea să facă 
acum. 

Kate rămase perfect nemişcată, abia îndrăznind 
să respire, când Ellie se apropie de pat cu privirea 
uimită, lipită de copila aflată acum în braţele doctoriţei, 
înfăşurată într-un cearşaf alb de bumbac. 

Dacă Ellie ar fi împlântat un pumnal în inima lui 
Kate, ele ar fi fost chit, dar acum... asta era mai rău. 
Kate o urmări pe Ellie apropiindu-se mai mult, cu 
braţele întinse, pline de speranţă, cu pomeţii 
proeminenţi uzi de lacrimi. Se forţă să se uite, ştiind că 

Will n-ar fi făcut asta şi având un sentiment al datoriei. 
Trebuia să vadă, să treacă prin asta. Nu ştia exact de 
ce, sau pentru cine, doar că aşa trebuia. 

Dar când Ellie luă în braţe micul ghemotoc 
înfăşurat în alb, Kate nu se putu uita. Închise ochii. Era 
drept... era corect... dar era dureros. 

Singurul lucru de care îi rămăsese să se agaţe, 
gândul care o reţinea să nu sară şi să smulgă 
bebeluşul din braţele lui Ellie, era motivul care o 
pusese în această situaţie de nesuportat. 

Eu o s-o am pe Skyler. O s-o am întotdeauna. 

lar Skyler nu va trebui să ştie preţul îngrozitor pe 
care îl plăteşte Kate. 


Tot ce ştia Skyler era că se simţea golită. Mai 
uşoară decât aerul. Mult timp după ce toată lumea 
plecase în vârful picioarelor ca s-o lase să doarmă, ea 
stătea culcată în pat, pe spate, doar cu gândurile ei 
drept companie. 

Lacrimi îi curgeau din colţul ochilor şi alunecau pe 
tâmple în părul umed. Bebe/ușule... îmi pare rău... mai 
rău decât vei şti vreodată... dar nu vezi? Aşa a trebuit 
să fie. Ar fi fost egoist din partea mea să te păstrez... 
la fel de egoist ca felul în care mama mea m-a părăsit. 

Ceea ce Skyler nu spusese nimănui era că, în 
ultima lună înainte de naşterea copilului, ea ştiuse 
cumva că va fi o fată şi o numise în secret Anna. 
Simplu, dar solid, un nume care nu se va demoda. Un 
nume care va dura peste decenii. 

Anna, te iubesc. În inima mea voi fi întotdeauna 
mama ta. 

Skyler, înăbuşindu-şi plânsul, închise strâns ochii. 
Când îi deschise, văzu o faţă familiară aplecată asupra 
ei şi, pentru un moment, crezu că adormise şi visa. 

Apoi, o mână mare, caldă, se aşeză peste a ei, 
cuprinzându-i degetele ca petalele unei flori care nu s- 
a deschis încă. 

— Tony! 

Numele se opri în gâtul lui Skyler ca şi plânsul 
căruia nu-i dăduse drumul. 

El stătea cu spatele la lumina blândă care venea 
de pe măsuţa de la capul patului ei, silueta lui solidă 
aruncând o umbră pe perete, faţa lui puternică 
uitându-se la ea cu atâta tandreţe, încât ea abia putea 
suporta. 

Un deget aspru urmări o lacrimă care îi aluneca pe 
tâmplă. Ochii negri ca noaptea luceau cu simpatie şi 
poate cu ceva mai mult... cu o pierdere împărtăşită. 
Tony pierduse şi el ceva preţios: şansa de a-şi 
cunoaşte micuța fiică. Nu avusese nici măcar bucuria 
trecătoare de a o vedea. 

— Am venit cât de curând am putut, îi spuse el cu 
o voce neobişnuită, joasă. Am fost în Brooklyn, la un 
exerciţiu, şi n-am primit mesajul lui Mickey până n-am 
ajuns înapoi la sediu. Zâmbi curajos: De fapt, a lăsat 
două mesaje. 

— Ah, Tony... 

Skyler îi apucă mâna frământându-i-o convulsiv şi 
luptându-se cu lacrimile. 

— Ea... E o fetiţă, ţi-am zis? E atât de frumoasă! 
Trebuia s-o vezi. Cu părul ăsta negru. Seamănă mult 
cu tine. 

— Skyler... lisuse... 

Tony se lăsă pe saltea şi o strânse în braţe, iar ea 
începu să plângă. Plângea şi el, ea îşi dădea seama de 
asta după cum i se zguduia trupul; nu tremura, ci se 
Zzguduia, de parcă o forţă invizibilă pe care nu o putea 
controla îl ţinea în dinţi. lar ea ştia că, chiar dacă el ar 

trăi o sută de ani, nu va uita noaptea aceasta. El nu va 
avea fiica pe care au conceput-o într-o pasiune fără 
sens... sau dragostea care a răsărit miraculos între ei, 
ca o iarbă care îşi croieşte drum prin trotuar. 

Skyler îşi trecu degetele prin părul lui şi îi ţinu 
strâns capul la pieptul ei. 

— Imi pare rău, şopti ea. Trebuia, Tony. Trebuia... 
pentru ea. Te rog să nu mă urăşti. 

— Skyler, nu te urăsc. 

Cu o inspiraţie adâncă, el se retrase şi ea văzu 
imediat cât îl costase efortul de a se controla, liniile 
adânci din obraji, care nu fuseseră acolo în urmă cu un 
minut, ochii care se uitau la ea ca nişte cartuşe goale. 

— lisuse, e greu. Aş fi dorit, lisuse, aş fi dorit să fie 
altfel. 

— Şi eu, murmură ea. Ah, Doamne, şi eu. 

El îi atinse părul, mângâindu-l uşor. 

— Te iubesc. 

Cu o voce spartă, ea răspunse: 

— Să nu spui asta decât dacă o crezi cu adevărat. 

— Te iubesc, repetă el cu încăpățânare. 

— N-o să meargă, îi zise ea. Nu putem... după ziua 
de azi, cum ne mai putem uita unul la altul şi să nu 
simţim... asta? 

Ea îşi şterse o lacrimă de pe obraz cu un gest 
furios. 

— Chiar dacă suntem sfâşiaţi pe dinăuntru, îi 
spuse el, este mai bine decât să pretindem că nu s-a 
întâmplat nimic. 

O mângâie pe faţă cu dosul degetelor. 

— Spune-mi despre ea, zise el, cu blândeţe. 
Spune-mi tot ce-ţi poţi aminti. 

Şi Skyler îi povesti. Stând culcată acolo, golită, 
plutind ca o barcă pe o mare de autodispreţ şi 

dragoste neîmplinită, îi vorbi despre fetiţa pe care o 
numise în secret Anna. 


Capitolul 12 


Înainte de amiază, într-o zi de luni luminoasă şi 
rece ca un congelator, Tony stătea călare la semaforul 
de la intersecţia dintre Strada 34 şi Strada 8, 
aşteptând să se facă verde. El şi Grabinsky, vecinul lui 
de post, urmau să ia pauza de masă, când un Jaguar 
argintiu care mergea prea repede făcu o cotitură 
ilegală pe roşu, în Strada 8, aproape luându-i fundul lui 
Scotty. Tony simţi cum calul făcu o săritură, speriat, şi 
îl ţinu strâns, ca să nu-i dea voie să fugă. Cu coada 
ochiului, zări /Jaguar-ul argintiu avansând pe bulevard. 

— Nenorocitule! 

Respirația lui Tony despică aerul îngheţat ca un 
semn de exclamare. Un moment mai înainte, tremura 
de frigul neobişnuit din această ultimă săptămână de 
aprilie, ca un ultim hohot de râs al iernii. Acum, simţi 
un cărbune de furie aprinzându-i-se în măruntaie, 
flacăra lui albăstruie răspândindu-se în trupul lui. 

Cu un scurt semn din cap în direcţia lui Grabinsky, 
îl lovi pe Scotty în coaste cu pintenii neascuţiţi de 
alamă. Calul coti după colţ, intrând în bulevard. La un 
bloc spre nord, la Strada 35, semaforul se schimbă de 
la galben la roşu, iar /aguarul încetini. Acum, am pus 
mâna pe tine, se gândi Tony. 

Dar Jaguar-ul nu opri, ci ocoli un taxi care frânase 
şi ţâşni prin intersecţie. La naiba! Tony îşi îndemnă 
calul la galop. Încercă să distingă numărul de 
înmatriculare al maşinii care se îndepărta spre Strada 
36, dar era prea departe. Îl împinse pe Scotty mai 
departe,  ferindu-se de circulaţie, tăind-o printre 

maşinile dublu parcate şi camioanele din dreapta lui. 
Ritmul copitelor lui Scotty avea un efect galvanizant 
asupra lui. 

Tony, mulţumită vizorului căştii lui, îşi ţinea 
privirea aţintită asupra barei strălucitoare, aflată la un 
bloc în faţa lui. Dacă se schimba stopul şi nemernicul 
nu trecea din nou peste el, putea să-l prindă. 

Respira în gâfâieli aburinde. Se gândi la bastonul 
de cauciuc prins în şa şi la revolverul Smith & Wesson, 
38, aflat la centiron. Nu le va folosi împotriva tipului 
ăstuia, decât dacă nenorocitul ar vrea s-o facă pe 
deşteptul, dar era plăcut să ştie că erau la dispoziţia 
lui. 

Pierdu /aguar-ul din vedere, apoi, un moment mai 
târziu, îl zări din nou când o coti pe Strada 37. lisuse, îi 
scăpa. 

Tony se simţea nenorocit dacă lăsa să se întâmple 
asta. Işi imagina că şoferul era un înalt executiv al unor 
corporaţii, sau poate un chirurg... un tip atât de 
obişnuit să dea ordine şi să aibă oameni care îl ascultă, 
încât credea că regulamentele nu se mai aplică pentru 
el. S-ar uita chiorâş la orice bărbat pe care fiica lui îl 
aduce acasă, dacă sărmanul nu ar avea un venit cu 
şase cifre. 

Intr-o izbucnire de frustrare, Tony trase dur de 
hăţul din dreapta şi se aplecă în partea aceea în 
acelaşi timp, trimiţându-l pe Scotty peste colţ şi pe 
trotuar. Când Scotty trecu din nou pe stradă, Tony zări 
o strălucire argintie la distanţă de o jumătate de bloc. 
Jaguar-ul frână când ocoli un camion dublu parcat şi 
Tony îi zări în sfârşit numărul: No 1 BOSS. 

Da? O să vedem noi, se gândi el. 

Şoferul trebuie să-l fi zărit în oglinda retrovizoare 
exact atunci, pentru că a făcut lucrul cel mai stupid 

imaginabil pentru un tip destul de inteligent ca să 
câştige banii pentru o asemenea maşină: făcu o 
cotitură bruscă la stânga, într-un garaj de parcare, 
sperând poate să se piardă între celelalte maşini. De 
parcă ar fi existat o grămadă de /aguaruri argintii cu 
număr de înmatriculare special în această parte a 
oraşului. 

Tony îşi mână calul la pas, îndreptându-se spre 
rampa de ciment. Scotty gâfâi şi Tony se aplecă şi îl 
bătu pe gâtul din care ieşeau aburi. Zâmbea când 
descălecă. Şi, judecând după aerul speriat de pe faţa 
bărbatului care cobora spăsit din Jaguar în faţa căsuţei 
îngrijitorului, nu era tipul care zâmbea ca să-şi facă 
prieteni. Tony se apropie de şofer, un tip de executiv 
de vârstă mijlocie, în costum în dungi. Părul pieptănat 
cu grijă se potrivea cu aspectul Jaguar-ului. 

— Ai o problemă, amice, începu Tony cu o voce 
dură şi limpede. De fapt, mai multe. Unu: ai făcut o 
cotitură ilegală! Şi ridică un deget. Doi - mai ridică un 
deget - ai trecut pe stop. Trei - mai ridică un deget - ai 
încercat să scapi de omul legii. Dar, dă-mi voie să-ţi 
spun ceva, domnule. Dacă ai fi atins măcar un fir de 
păr al calului meu, ţi-aş fi pus cătuşele atât de repede, 
încât n-ai fi ştiut ce te-a lovit. 

— Ascultă, ştii cu cine vorbeşti? întrebă bărbatul 
cu îndârjire. Nu poţi să-mi vorbeşti aşa. Asta e... 
brutalitate poliţienească. 

Incercă să se umfle în pene, dar era la fel de inutil 
ca şi cum ai pompa într-un cauciuc găurit. 

Zâmbetul lui Tony se lăţi într-un rânjet care îl făcu 
pe tip să se dea un pas înapoi. Cu coada ochiului, îl zări 
pe îngrijitorul italian reieşind din căsuţa lui de sticlă, de 
parcă încerca să decidă dacă să fugă sau nu ca să se 
ascundă. Aproape ca o replică, Scotty necheză tare şi 

bătu cu copita în ciment. 

— Nici nu aminti despre asta. 

Tony vorbea liniştit, dar parcă un curent subteran 
îl făcea pe bărbat să holbeze ochii şi să închidă gura. 

Tony deschise carnetul şi, cu mişcări rapide, scrise 
somaţia. Nenorocitul n-o să meargă la închisoare, dar o 
să înghită o amendă care o să facă să i se aburească 
ochelarii. 

Câteva momente mai târziu, mergând la pas pe 
Strada 8 în căutarea lui Grabinsky, Tony se trezi că reia 
întregul incident. Scotty s-a comportat ca un campion. 
lar el, sergentul Salvatore, îşi făcuse datoria, şi cu asta 
a reuşit să se mai descarce. Şi atunci, de ce se simţea 
în continuare atât de prost? Şi ce avea /aguar-ul ăla că 
l-a enervat aşa de tare, mai mult decât dacă ar fi fost o 
Toyota sau un camion coreean de livrări? 

Ai fost furios pentru că este un simbol a ceea ce 
stă intre tine şi Skyler. Şi nu e vorba doar de bani, e 
vorba de tot ceea ce însoţeşte banul. Restaurante de 
lux, cumpărături pe Madison Avenue, călătorii în 
Europa... şi, da, genul de maşină care costă de două 
ori cât câştigi tu într-un an. 

Îl mai rodea şi altceva, ceva ce-l făcea să-l doară 
inima. Copilul. Fetiţa. În afară de o privire aruncată prin 
geam în secţia de nou-născuţi a spitalului, nu reuşise 
să o mai vadă. | s-a spus că fiica lui era sănătoasă, 
cântărea aproape patru kilograme şi avea şaizeci de 
centimetri lungime. 

Asta era acum o lună. Acum, copila e cu Ellie şi se 
pare că îi merge foarte bine. Ceea ce nu ştia era dacă 
semăna mai mult cu Skyler decât cu el. Avea părul 
acela negru, ondulat, dar avea oare ochii lui Skyler? 

O întrebare îl chinuia pe Tony. Cât timp o să mai 
pot pretinde că nu sunt implicat? Să pretind că ea nu e 

o parte din mine şi eu nu sunt o parte din ea? 

Când Tony ajunse sub duş, la sfârşitul turei, îi 
pulsau tâmplele şi o durere în gât îl făcea să se întrebe 
îngrijorat dacă nu cumva se îmbolnăveşte. Chiar după 
ce se şterse şi îşi îmbrăcă blugii şi o bluză de bumbac, 
avea o stare de spirit atât de neagră, încât, trecând pe 
scară pe lângă Joyce Hubbard, ea îi aruncă doar un 
„Bună”. 

Doar grăsanul Lou Crawley, care stătea în faţa 
porţii din faţă şi mesteca un covrig, părea că nu 
observă norul negru care atârna deasupra capului lui 
Tony. 

— Hei, dom’ sergent, îl strigă el. Ai auzit ce s-a 
întâmplat la Trupa F? Două polițiste s-au luat la bătaie. 
Fuller a trebuit să se ducă acolo şi să le citească din 
dispoziţiile privind revolta. Aş fi vrut să fiu acolo să văd 
cum le pocneşte inspectorul peste buci. 

Brusc, Tony simţi că-i sare muştarul şi îşi pierde 
restul de control. Apropiindu-se, îl apucă pe Crawley de 
pieptul cămăşii pline de firimituri, dar fu scârbit de 
urmele de mâncare din colţul gurii lui. 

— Ascultă, grăsanule, mormăi el. Dacă mai faci 
comentarii din astea, zbori de-aici. Mă voi face luntre şi 
punte ca să te scot definitiv de-aici. 

Crawley rămase cu gura căscată, obrajii înroşindu- 
i-se. 

— lisuse! Ce naiba te-a apucat? Ce-am spus? 

— Ţine-ţi gura, asta-i tot. Ai vrea ca vreun 
nenorocit să vorbească aşa despre sora ta? Sau despre 
Joyce? Se apropie mai mult. Şi mai e ceva! Dacă te mai 
prind că-ţi iei concediu medical de formă când aici sunt 
oameni care ar ieşi la sub zero grade, deşi au 
temperatură, am să găsesc un mod de a te da afară. 
Aşa că ai grijă de fundul tău. 

Când se depărtă, lăsându-l pe Crawley să se uite 
după el cu gura căscată, Tony se simţi puţin vinovat. 
Crawley merită o dojană, într-adevăr... şi dacă asta îl 
va îndrepta, foarte bine. Fapt era însă că Crawley nu 
era singurul lucru care îl irita. 

Nu putea să nu simtă că fusese cumva păcălit. 
Avea o fiică, nou-născută, şi voia să strige asta de pe 
acoperiş. Dar, la naiba, a fost lăsat în afară. El nu va 
pleca însă fără să se mai uite peste umăr. Dacă fiica lui 
o să întrebe într-o bună zi de tatăl ei adevărat? 
Indiferent cât de eroic l-ar descrie Ellie, probabil că 
fetiţa lui nu o va crede. Va creşte, crezând că lui nu i-a 
păsat de ea nici cât să-i lase un număr de telefon. 

El memorase adresa lui Ellie din documentele de 
adopţiune pe care le-au semnat, el şi Skyler. Ea n-ar 
aprecia probabil dacă el ar pica neanunţat... dar nu l-ar 
goni. El a simţit mai dinainte că e genul de femeie care 
îşi onorează datoriile. Şi, indiferent dacă-i plăcea sau 
nu, îi e datoare. 

Cincisprezece minute mai târziu, Tony trăgea 
maşina într-un parcaj lateral, la o jumătate de bloc 
distanţa de casa lui Ellie, din Strada 22 vest. Pe maşină 
puse un carton cu numărul legitimaţiei scris cu cifre 
mari, negre, ca să nu fie amendat. 

Urcă treptele de la numărul 236, apăsă pe soneria 
cu numele Nightingale şi aşteptă. Niciun răspuns. La 
naiba! Mai aşteptă un minut şi sună din nou. Tocmai 
când voia să plece, o voce de femeie se auzi la 
interfon. 

— Da? 

— Eu sunt, Tony Salvatore. Pot să vin sus? 

Trecură cel puţin cincisprezece secunde până ce 
ea să răspundă, timp în care Tony se gândi: Trebuie să 
fie al dracului de nervoasă, întrebându-se pentru ce 

am venit. În fond, adopţia nu va fi finală decât peste 
cinci luni şi ea trebuie să-şi dea bine seama că, fie el, 
fie Skyler, ar putea să se răzgândească în orice 
moment. 

Totuşi, când intră pe uşa apartamentului lui Ellie, 
prima lui impresie fu de calm primitor. Îşi putea 
imagina că un copil, orice copil, nu doar al lui, ar fi 
fericit aici. Privirea lui întâlni înghesuiala familiară de 
cărţi şi reviste, covoarele moderne răspândite între 
fotolii şi canapele, care arătau că se stătea pe ele şi 
puteau fi călcate de mici picioruşe. Lămpi de masă şi 
lampadare dădeau o lumină prietenoasă. Era un cămin 
cu o grămadă de cenuşă, lăsând să se vadă că nuera 
acolo doar de decor. 

Ellie arată obosită, se gândi el. Dar, chiar şi în 
blugi şi cu un pulover mare, cu părul strâns cu un 
elastic, părea că străluceşte de fericire. Nu numai că 
părea cu câţiva ani mai tânără decât atunci când o 
văzuse ultima oară. Fu izbit din nou de asemănarea ei 
cu Skyler. 

— lartă deranjul... nu aşteptam oaspeţi. 

Salutul ei era de scuză, dar mâna pe care o întinse 
exprima un bun venit călduros. De aproape, ea 
mirosea uşor a pudră de talc... un miros care îi 
declanşă lui Tony un neaşteptat sentiment de pierdere. 

li zâmbi liniştitor, dar asta nu-i uşură jena pe care 
o simţea. 

— Probabil că fetiţa te ţine ocupată, spuse el. 

— Nu e o ocupaţie care să mă deranjeze. Tony, e 
atât de bună! Habar n-ai... 

Se opri, aruncându-i o privire speriată. 

N-am, îşi zise în sinea lui. Dar nu pentru că nu 
vreau. 

El se mişcă de pe un picior pe altul, brusc nesigur 

ce să facă oare cu mâinile sau ce să mai spună. În cele 
din urmă, îşi drese glasul şi întrebă: 

— Doarme acum? 

— Da. 

El văzu ezitarea în ochii ei şi părea că se luptă cu 
ea însăşi, înainte de a întreba cu blândeţe: 

— Ai vrea s-o vezi? 

Tony se simţea emoţionat... şi în acelaşi timp 
invidios. Nimeni nu-l forţase să semneze renunţarea, 
dar, după ce s-a spus şi s-a făcut totul, fetiţa aceea 
mică era a /ui şi îi rămăsese un gust amar pentru faptul 
că trebuia să ceară voie doar ca să se uite la ea. 

— Nu mă grăbesc, spuse el nevrând să pară atât 
de dornic. Dacă nu te rețin de la ceva, putem sta de 
vorbă un moment? N-aş refuza o ceaşcă de cafea. 

— A, da, desigur... Te rog, stai jos, zise ea mult 
prea repede, de parcă era uşurată că nu se repezea să 
ia copila din pătuţ. 

Ea făcu un gest spre canapeaua cu perniţe 
neasortate. 

— Am culcat-o acum câteva ore, aşa că trebuie să 
se trezească în curând. De obicei, e ca un ceasornic. 
Încă nu are şase săptămâni şi doarme toată noaptea. 

Ellie zâmbi de parcă asta era o realizare cu 
adevărat uluitoare. 

— Plănuieşti să te întorci curând la lucru? întrebă 
el. 

— Am început să văd câţiva pacienţi aici, îi zise 
ea. Şi am angajat o femeie, dar nu vine decât de luna 
viitoare. Până atunci, sper să n-o scap din ochi pe Alisa 
mai mult de cinci minute. 

— Alisa! 

Tony rosti pentru prima dată numele fiicei lui. Cu 
glas tare. Îmi place numele ăsta, îşi spuse el cu o 

nonşalanţă care masca furtuna ce se aduna la orizontul 
minţii lui. El ar fi trebuit să fie cel care să aleagă 
numele fiicei lui, el şi cu Skyler. 

Ellie păru că simte starea lui de spirit şi sări iute 
de pe canapea, neştiind cum să plece mai repede. 

— Aşteaptă un moment. Mă duc să aduc nişte 
cafea. 

Dispăru în camera cealaltă şi reveni după puţin 
timp cu o tavă pe care erau două ceşti aburinde şi o 
farfurie cu ce păreau a fi prăjiturele de casă. Se simţea 
puţin jenat că ea se străduise atât, dar, uitându-se la 
faţa ei, văzu că ea avusese nevoie să fie câteva minute 
singură ca să se controleze. Chiar şi aşa, îi tremurau 
mâinile, încât ceştile se ciocneau uşor de farfurioare în 
timp ce ea traversa camera. 

Tony îi luă tava şi o aşeză pe măsuţa de cafea. 
Puse mâna uşor pe umărul ei şi o trase jos, alături de 
el, pe canapea. 

— Ascultă, spuse el. N-am venit aici să-ţi fac 
neplăceri. Vreau doar s-o văd. O dată, atâta tot. Ca să 
poţi să-i spui cândva că bătrânului ei îi pasă de ea. 

Îşi drese glasul, gâtul strângându-i-se brusc. 

— Ştiu că-ţi pasă, Tony, zise ea, puţin furioasă mai 
curând pe ea decât pe el. Trebuie să înţelegi... Doar 
că, vezi, eu am aşteptat atât de mult pentru asta, încât 
am senzaţia că ea a fost dintotdeauna în viaţa mea. 
Nu-ţi poţi imagina... Mi-ai dat darul cel mai minunat. 
Nu există vorbe care să poată transmite vreodată 
recunoştinţa pe care ţi-o port. Te rog să reţii asta, zise 
ea cu ochii înlăcrimaţi. 

El aprobă din cap, neputând să vorbească un 
moment. Apoi zise: 

— Ştiu... dar e greu. Stau aici şi mă întreb, cum o 
să fie pentru ea să crească fără tată? 

Ellie se uită în altă parte şoptind: 

— Sper că asta nu va fi pentru totdeauna. 

— Vrei să spui că, soţul tău... lartă-mă că-mi bag 
nasul, dar, dacă e atât de dornic să fie tată, de ce nu e 
aici acum? 

Se ghicea furia în vocea lui Tony. 

Zâmbetul dispăru de pe faţă ei frumoasă, 
puternică, pe care se vedea o luptă între instinctul de 
a-şi proteja copilul... şi sentimentul ei de obligaţie faţă 
de Tony. 

Ellie se uită la el direct, cu ochii limpezi, albaştri, 
gravi şi gânditori. 

— Ştii vorba aceea din bătrâni. Dacă te-ai ars cu 
supa, suflă şi-n iaurt. Paul are nevoie de timp ca să se 
familiarizeze cu ideea că Alisa e aici definitiv. Oftă şi 
luă ceaşca de cafea. Nu vreau să spun că nu avem 
nişte dificultăţi în faţa noastră. Am fost despărțiți atâta 
timp, iar un copil nu va vindeca totul în mod magic. 
Dar ne străduim. 

Tony nu ştia ce să spună. Se trezi că se gândeşte 
cât de greu era, fie şi în cele mai bune condiţii, când 
taberele sunt în echilibru perfect, ca perechile să 
rămână împreună. 

De parcă i-ar fi citit gândurile, Ellie întrebă 
tatonând: 

— Ai mai vorbit cu Skyler în ultima vreme? 

— Stă cumva ascunsă, răspunse cu sinceritate 
Tony, deşi era mai mult decât atât. 

Adevărul era că nu răspundea la telefoanele lui. 

— Nu e uşor, continuă el, să te pui din nou pe 
picioare după o naştere. 

Îşi menținea vocea calmă, dar era mai îngrijorat 
decât voia să recunoască. 

— Crede-mă că nu e. Apoi, dornică să schimbe 

subiectul zise: Venind vorba de sănătate, sunt 
preocupată de sănătatea lui Jimmy. El zice că se simte 
bine, dar analizele sunt proaste. De câte ori îl chem să 
vină să vadă copila, găseşte o scuză. 

Tony se strădui să nu-şi acopere faţa ca să-şi 
ascundă ochii de privirea cercetătoare a lui Ellie; dar 
nu suporta să privească nici în viitor. 

— Dolan? Tony ridică din umeri. L-am obligat s-o 
lase pe femeia care îi face curăţenie să stea câteva ore 
în plus pe săptămână ca să aibă grijă de el, e o femeie 
cumsecade, a crescut singură şase copii şi consideră 
că soarele răsare şi apune cu Dolan. El e bine. 

Ellie nu trebuia să ştie cât de rău îi mergea lui 
Dolan, pentru că Dolan nu voia asta. 

— Cel puţin nu-i merge mai rău, zise ea tulburată. 

— E mai rezistent decât pare. 

Ea se uită fix la el. 

— Dar tu, cum rezişti tu? 

— Mă descurc. 

Pe dinafară cel puţin, era adevărat. 

După o nouă tăcere neplăcută, Tony se uită la 
ceas. 

— lisuse, ai văzut ce oră e? Trebuie să plec. Ce-ar 
fi să mă uit la copilă şi să-mi văd de drum? 

Îl durea pieptul şi o uscăciune se instalase în ochii 
lui, ca seceta dinaintea unei furtuni. 

Era mai mult decât putea suporta, ca fiica lui 
micuță să stea în camera de alături, la distanţă de o 
lume întreagă faţă de el. 

Ellie se ridică şi îl conduse prin hol spre un 
dormitor mare, luminat de soarele care apunea. Nu era 
o cameră încărcată, ca ale nepoatelor lui, unde totul 
era în roz şi cu volane. El remarcă pereţii desenaţi cu 
nori şi stele, afişe înrămate din filmul Vrăjitoru/ din Oz, 

un singur ursuleţ pe un raft emailat, plin de cărţile pe 
care Ellie i le va citi cândva fiicei lui. Când Tony păşi 
fără zgomot spre leagăn, mâinile i se strânseră pumni. 

Fiica lui stătea ghemuită pe o parte, sub o 
păturică moale, roz, cu obrăjorii ei mici şi grăsuţi ca şi 
luna de pe perete de lângă leagănul ei, şi avea gura 
uşor deschisă de parcă i-ar fi trimis o sărutare. AP, 
lisuse! Tony, uitându-se în jos la ea, simţi podeaua 
mişcându-se sub el şi genunchii începură să-i cedeze. 
Un moment, camera deveni cenuşie ca şi cerul din 
New Jersey. 

Avea părul lui, într-adevăr. Un smoc mare, negru, 
care se ridica în formă de creastă în creştetul capului. 
Avea ochii închişi, aşa că nu putea vedea ce culoare 
aveau. Chiar forma nasului, modul hotărât cum îşi 
ţinea pumnul sub bărbie îl făcu să se gândească la 
sora sa, Gina. Tony simţi că i se taie respiraţia. 

Îşi tinu capul în jos, ca Ellie să nu vadă lacrimile 
din ochii lui. Dar când, în cele din urmă, îşi aruncă 
privirea în direcţia ei, văzu că ea nu mai stătea în uşă. 
Simţi un val de recunoştinţă, ştiind cât de mult trebuie 
să o fi costat ca să-i dea chiar şi aceste câteva 
momente pentru a rămâne singur cu fiica lui. 

Tony atinse cu degetul arătător obrazul fetiţei 
mângâind-o atât de uşor, încât fu surprins că 
reacţionează.  Ridică încet păturica, zâmbind la 
picioarele ei lungi, picioare comandate parcă pentru 
călărie. 

Trase din nou păturica în jurul umerilor ei şi se 
întoarse, închizând ochii o clipă. N-ar fi trebuit să vină, 
ar fi trebuit să asculte sfatul lui Skyler de la început şi 
să plece. 

Tony reuşi cumva să ajungă la uşă şi apoi în hol, 
unde o găsi pe Ellie sprijinită de perete, cu braţele 

strânse la piept. Ea se îndreptă uitându-se la el, apoi 
se uită discret în altă parte. 

Înainte să ştie ce face, Tony băgă mâna sub 
gulerul cămâăşii şi trase de lanţul medalionului cu 
Sfântul Mihail. Îl scoase şi îl ridică deasupra capului, cu 
aripile lui desfăcute, părând că era gata să-şi ia zborul. 
ÎI tinu un moment în pumn, memorându-i forma, 
gândindu-se la toate gloanţele de care îl apărase 
sfântul. Îl abandonase doar o dată. Chiar dacă puterea 
medalionului era o pură superstiție, pentru el avea o 
valoare mai mare decât orice pe lume. 

| se puse un nod în gât, cam de mărimea 
medalionului pe care îl punea acum în mâna lui Ellie. 

— Pentru ea, zise cu o voce joasă, tandră. Pentru 
fiica mea. 


În drum spre casă, Tony nu se putu opri să nu se 
gândească la Skyler. Doamne, prin ce mai trecea ea. A 
fost greu pentru el să plece de lângă copilul lor. Pentru 
Skyler, care o purtase pe fiica lor în pântecele ei timp 
de nouă luni, trebuie să fi fost ucigător. 

N-ar trebui să fie singură, se gândi el cu o 
siguranţă clară ca şi semnul din faţă care indica ieşirea 
la şoseaua interstate 84. Trebuie să fie cu cineva care 
ştie exact ce simte ea. 

Apucând spre ieşire, Tony se opri la o benzinărie 
unde găsi un telefon public. Formă numărul lui Skyler 
şi, în timp ce suna, el se rugă ca, de data asta, să 
ridice, să nu răspundă automatul. 

— Alo? răspunse vesel Skyler, surprinzându-l de 
era să scape receptorul. Tonul vocii ei era... aproape 
vesel. Ca şi când nimic nu s-ar fi întâmplat. 

Tony se simţi cam prost. Ce naiba aştepta, o 
domnişoară disperată? O femeie gata să se sinucidă? 

Asta nu era Skyler, nici pe departe. În noaptea aceea, 
la spital, când a plâns în braţele lui, nu fusese ea 
însăşi. Tocmai născuse, ce naiba! Dar acum, probabil 
că rezolvase totul în mintea ei. O să-l urască pentru că 
stârneşte totul din nou. 

— Eu sunt, Tony. 

Vorbea cu voce calmă, prietenească, sperând că 
ea nu va ghici că inima lui aleargă cu o sută de 
kilometri pe minut. 

— Am sunat să ştiu ce mai faci. 

— Fac bine. 

— Atunci de ce n-ai răspuns la celelalte apeluri ale 
mele? 

încerca să-şi ascundă acuzaţia, dar aceasta era 
prezentă; îngropată ca un cui ruginit în pământul 
moale. 

Urmă o pauză, apoi cu o nuanţă de gheaţă, ea 
răspunse: 

— Am fost ocupată. 

Prea ocupată ca să ridici un afurisit de telefon? voi 
el să-i reproşeze! Dar spuse: 

— De... ei, oricum probabil că nu m-ai fi găsit. 
Săptămâna trecută şi cea dinainte am lucrat în ture 
duble. A fost scandal mare în Harlem. 

— În Harlem? 

Nu era o expresie de interes, ci doar un vag ecou. 

El îşi drese glasul. 

— Uite, motivul telefonului este că mă întrebam 
dacă simţi nevoia de companie. Asta dacă nu eşti prea 
ocupată, adăugă el fără să vrea. 

Ea tăcu atât de mult, încât el se întrebă dacă mai 
era la aparat. Simţi că începe să se enerveze. In fond, 
erau împreună în treaba asta, ea credea oare că pe el 
nu-l doare? 

În cele din urmă, cu o silă care îl tăie până la 
sânge, ea zise: 

— Nu fac nimic special acum. 

— Sunt acolo în cincisprezece minute, spuse el 
închizând înainte ca ea să nu poată protesta. 

Pe drum, Tony simţi că îngrijorarea creşte. Era 
oare atât de bine cum spunea? Era oare posibil ca 
femeia aceea veselă, cu care tocmai vorbise să fie 
aceeaşi cu cea care plânsese atât de amar în braţele 
lui în noaptea în care născuse? Poate... dar instinctul 
lui de poliţist, sensibil la necazuri, îşi aprindea 
luminiţele de avertizare. Un moment mai devreme, 
Skyler îi amintise de momentul când a trebuit să 
anunţe o femeie din Brownsville că fiul ei a fost victima 
unui schimb de focuri între bande rivale. Femeia a 
primit vestea cu calm, îl invitase chiar la o cafea. 
Câteva zile mai târziu, a aflat că, după aceea, s-a 
prăbuşit şi a fost dusă la Bellevue pentru terapie 
psihologică. 

Tony apăsă mai tare pe acceleraţie. 

Câteva minute mai târziu, urca pe o alee 
întortocheată, cu arbori pe ambele părţi. Apoi apăru 
căsuţa lui Skyler, flancată de cedri. Fumul ieşea pe coş 
şi, când ajunse în faţă observă că lemnele de lângă 
intrare se împuţinaseră. În prima zi liberă pe care o 
avea va veni şi va tăia nişte crengi moarte pe care le 
văzuse pe drum. Asta presupunând că ea va fi de 
acord. 

Când urcă treptele de la intrare, Tony văzu o 
mişcare la uşa glisantă de sticlă din dreapta lui. Nu o 
vedea pe ea, era doar o siluetă ceţoasă, dar simţea că 
Skyler îl pândea. Firele de păr de pe ceafă i se ridicară. 
Când, în cele din urmă, ea deschise uşa, îi trebui tot 
antrenamentul de poliţist ca să n-o prindă în braţe. 

Era atât de slabă, încât blugii şi cămaşa mare 
atârnau patetic pe ea. Şi cearcănele acelea vinete de 
sub ochi... Tony se simţea de parcă urmărea ridicându- 
se cortina la una dintre acele opere tragice care îi 
plăceau atât lui Skyler. Pentru că cineva care arăta aşa 
şi vorbea aşa cum vorbise ea la telefon, trebuia să fie 
ori o actriţă foarte bună, ori în pragul unei crize 
nervoase. 

— Tony... bună. Intră. 

Zâmbetul de bun venit şi îmbrăţişarea fugitivă nu 
făcură nimic ca să-i uşureze preocuparea. Observând-o 
de aproape cum mergea înaintea lui în camera mare 
de zi şi faptul că era în picioarele goale, în ciuda 
podelei de piatră care trebuia să fie rece ca gheaţa, el 
îşi dădu seama că tot ceea ce crezuse că era calm, era 
în realitate altceva. Ea era pur şi simplu... pe altă 
lume. 

Ajungând la cămin, unde ardeau doar câţiva 
cărbuni într-o grămadă de cenuşă, ea se întoarse şi 
zise: 

— Tocmai voiam să încălzesc o conservă de supă. 
Vrei şi tu? 

Supă? Doamnă, arăţi de parcă ti-ar trebui o 
transfuzie. 

Dar Tony avea grijă să-şi păstreze aparențele faţă 
de ea. Cu o voce relaxată, zise: 

— Ce-ai zice să te scot la cină, mai bine? 

— Cel mai apropiat restaurant e la o jumătate de 
oră cu maşina de-aici, argumentă ea neatentă. Şi apoi, 
nu am dispoziţie pentru asta. 

Supa se pare că fu uitată; ea se lăsă pe un fotoliu 
de piele uzat care arăta de parcă fusese târât vreo 
douăzeci de kilometri pe un drum de pământ. Tony nu 
putuse să înţeleagă lucrul ăsta. Dacă familia ei avea 

aşa de mulţi bani, de ce Skyler nu înlocuia toate 
lucrurile astea vechi, jerpelite? 

Nu numai atât, dar ea nu-şi dădea seama că aici 
era frig ca la Polul Sud? 

Fără să ceară permisiunea, Tony se duse la cămin 
şi luă câteva lemne din coş, aruncându-le în cenuşă. Se 
ridicară scântei, ca un vârtej în formă de con, apoi 
apărură flăcările. Mirosul dulce de fum de lemn ajunse 
până la el şi simţi că se relaxează, când căldura începu 
să pătrundă în cameră. 

Se întoarse şi o văzu pe Skyler uitându-se fix la 
foc, cu o expresie goală, sticloasă, care era şi mai 
înspăimântătoare decât cearcănele de sub ochii ei. Se 
terminase timpul de jocuri de societate, îşi dădu seama 
Tony cu o tresărire. 

— Arăţi îngrozitor, îi spuse el. Când ai mâncat 
ultima oară? 

Ea ieşi din transă, uitându-se încruntată, şi 
deschise gura ca să-i răspundă. Apoi, cu un oftat 
adânc, clătină din cap. 

— Nu prea am avut poftă de mâncare în ultima 
vreme, zise ea. 

— Asta se vede. Întrebarea e ce facem? 

De data asta, el nu-şi putu reţine furia din voce. 

— Ce facem? Noi? 

Fu rândul ei să manifeste o slabă indignare. 

— De când e treaba ta să ai grijă de mine? 

— De când nu faci tu singură lucrul ăsta. 

lisuse, ea credea că lui nu-i păsa de ce i s-a 
întâmplat ei? În aceste câteva săptămâni, când îi 
ignorase apelurile telefonice şi mesajele lăsate pe 
automat, se gândise ea oare un moment că ar putea fi 
îngrijorat? 

Te iubesc, la naiba! ar fi vrut el să urle. Cu asta nu 

te poți descurca nici tu. 

Înainte să poată spune un lucru pe care să-l 
regrete, Tony se duse la bucătărie unde găsi un 
frigider aproape gol şi dulapuri în care fluiera vântul. 

Găsi nişte sărăţele şi o cutie cu supă de ciuperci, 
pe care o încălzi cu puţin lapte rămas în frigider. 
Aranjând mâncarea pe o tavă, se gândi de câte ori 
făcuse asta pentru mama lui, când era atât de obosită 
şi de nenorocită, încât nu putea nici măcar să coboare 
din pat. El pregătea cina pentru fraţii şi surorile lui, 
apoi îi ducea mamei o farfurie cu supă şi o urmărea 
cum o mănâncă încet, de parcă i-ar fi făcut o favoare. 

Urmărind-o acum pe Skyler făcând acelaşi lucru, 
Tony se hotărî că nu va pleca până când nu se asigură 
că ea se putea îngriji singură. Şi, cunoscând-o cât de 
încăpăţânată putea fi, nu se aştepta ca treaba să fie 
uşoară. 

Totuşi, Skyler îl surprinse cu un zâmbet la fel de 
real ca şi culoarea care îi apărea în obraji. Punând 
farfuria goală pe masa cam şchioapă de lângă 
canapea, ea îi zise: 

— Mulţumesc. Mă simt mai bine. Cred că aveam 
nevoie de ceva în stomac. 

— Arăţi de parcă ai avea nevoie de ceva şi pe 
oase. Cât ai pierdut în greutate? 

Ea ridică din umeri. 

— Tot ce ştiu este că aveam mult mai mult ultima 
oară când m-am cântărit. Uluitor, nu, ce diferenţă e 
când nu mai porţi un bebeluş în tine! 

Tony, văzând cum zâmbetul ei se sfărâmă şi ochii 
i se umplu de lacrimi, fu străpuns în inimă. Se duse la 
ea, o ridică de pe canapea şi o trase blând spre el. 
Simţi că îi cade capul pe umărul lui şi pieptul i se mişcă 
scoțând un oftat prelung. 

— E-n regulă, murmură el în părul ei cald, 
nespălat. Dă-ţi drumul! 

Braţele ei se ridicară încet şi el simţi presiunea 
palmelor ei pe omoplaţi, nu ca şi când l-ar fi ţinut, ci 
parcă pentru a se întări împotriva a ceea ce îi provoca 
atâta durere. El o strânse mai tare şi auzi un sunet atât 
de slab, încât putea veni de afară, de unde vântul 
gemea printre copaci. 

Geamătul se întări şi, în sfârşit, deveni un vaiet 
aspru. 

— Oh, Tony... e mai rău decât am crezut, hohoti 
ea. Cu mult mai rău. 

— Ştiu... Ştiu... o linişti el. 

Ea se retrase, cu ochii arzând spre el. 

— Tu nu ştii. Nu poţi să ştii. Tu nu ai purtat-o în 
tine. N-ai născut-o. Nu tu ai fost cel care a... dat-o. 

Un nou hohot de plâns izbucni ca un torent. Când 
îşi trase din nou respiraţia spuse gâtuit: 

— Eu... eu umblu toată ziua prin casă de parc-aş fi 
so... somnambulă. Am crezut că am să mă descurc cu 
asta... dar se... se pare că nu sunt în stare... 

Îşi pierdu din nou controlul, prăbuşindu-se peste 
el. El o prinse şi simţi că ea îl apucase de cămaşă, ca o 
persoană care alunecă de pe o stâncă şi caută să se 
prindă de ceva. 

Nu se putea gândi la cuvinte care să o 
reconforteze, aşa că îi oferi trupul lui, ţinând-o şi 
legănând-o, mângâind-o pe cap. O lăsă să plângă, 
ştiind că are nevoie de asta mai mult decât de 
mâncare sau de somn. 

În sfârşit, o voce înăbuşită veni din partea udă a 
cămâşii lui, unde era apăsată faţa ei. 

— Tony! 

El aşteptă. 

— Mă tot gândesc că am făcut o greşeală teribilă, 
zise ea în şoaptă. Poate ar fi trebuit... să încerc să mă 
gândesc mai mult la ce-ar fi fost bine pentru mine, nu 
doar pentru copil. n 

El înghiţi în sec, negăsind cuvinte de răspuns. In 
cele din urmă, el spuse lucrul pe care îşi închipuia că 
avea nevoie să-l audă: 

— Am făcut ce trebuia. Nu te învinovăţi. 

— Crezi? Înălţă capul şi ochii ei miraţi păreau că-l 
străpung. Eu nu sunt aşa de sigură. 

— Simţi aşa acum, dar peste o lună, două... 

— Nu! Nu-i aşa! ţipă ea. Peste un an, peste zece 
ani! N-o să mă simt altfel. Ah, Tony, ce-am făcut? Ce- 
am făcut, pentru Dumnezeu? 

Cu o graţie neobişnuită, ca un fular subţire căzut 
la picioarele lui, ea se lăsă în genunchi pe covorul din 
faţa căminului, ţinându-şi capul în jos. Cu braţele 
strânse la piept, se legăna înainte şi înapoi, scoțând 
mici ţipete stranii. 

Tony îşi dădu seama că simţea o durere 
înţepătoare în gât şi mai era ceva... un sentiment atât 
de necunoscut, încât aproape că nu-l recunoscu la 
început. Neajutorare. Se simţea atât de afurisit de 
neajutorat. 

— Skyler? 

Se ghemui în faţa ei pe covorul cu urme de arsuri, 
punând mâna pe ceafa ei dezgolită. 

Brusc, ea înălţă capul şi se uită direct la el, cu 
buzele despărțite, tremurătoare. Fără un sunet, cu 
ochii deschişi, conştienţi, ridică obrazul ca să fie 
sărutată. El îşi aduse gura pe a ei şi îi simţi inspiraţia 
care aproape îi luă aerul. Se cutremură şi simţi ceva ce 
fusese ţinut departe prea mult timp, iar acum se 
elibera. Se lăsă jos, în timp ce ea se agăța, îl săruta, îi 

muşca buza de parcă dorea, chiar avea nevoie, să intre 
în carnea lui, să se piardă total. Tony ştia că trebuia să 
se oprească. Nu era momentul, iar motivul era 
nepotrivit. Dar, în acelaşi timp, ştia că, dacă va încerca 
să se oprească sau să o oprească, ar fi la fel de inutil 
ca şi cum ai chema înapoi glonţul tras dintr-un 
revolver. Căldura îl cuprinse cu o serie de mici explozii. 
Apoi, brusc, el fu cel care o săruta nebuneşte pe ea, 
obrajii, gâtul, vena care pulsa acolo. li prinse o mână, o 
aduse la gură şi îşi trecu încet limba pe palma ei. Simţi 
că o trece un fior. 

Tony trase de nasturii cămăşii ei, gâfâind când 
simţi pielea ei goală sub degetele lui, coastele, sânii. 
Ea gemu şi îşi desfăcu genunchii, iar el îşi aminti când 
făcuseră dragoste prima dată. 

Işi băgă mâna în pantalonii ei de blugi şi o găsi 
umedă, iar de data asta ea se împingea în mâna lui, 
mişcându-se într-un ritm aproape disperat. 

Mânat de o nevoie mai puternică decât simţise 
vreodată, Tony o împinse cu blândeţe pe spate, iar 
lumina focului dansa pe sânii ei palizi. Remarcă 
rotunjimea lor, venele vizibile sub piele, nu erau sânii 
unei fete, ci ai unei femei care născuse de curând. 
Simţi durerea ridicându-se în el... dar asta îl făcu să o 
dorească şi mai mult. 

O urmări cum iese din pantaloni, leşinând aproape 
de excitație la vederea picioarelor ei lungi, eliberându- 
se şi deschizându-se în faţa lui. El îşi scoase repede 
pantalonii şi cămaşa şi se lăsă deasupra ei. 

— Nu... nu în mine, gâfâi ea. 

— Nu te îngrijora, şopti el la tâmpla ei. 

Era atât de excitat, încât îi trebui tot controlul ca 
să se reţină. 

Ea se legăna lângă el şi el simţi trupul ei 

feciorelnic devenit mai moale, mai rotunjit. Amândoi se 
mişcau în tandem şi, cumva, i se părea drept aşa. El 
simţi că-şi pierde controlul, ea se arcui şi scoase un 
țipăt. El gemu şi o strânse fără să se mai gândească 
sau să-i pese că îi face vreun rău. Se lipi de ea, 
strigând: 

— Skyler, ah, Doamne, Skyler! 

Cu un tremur convulsiv, ea îşi înfăşură braţele şi 
picioarele în jurul lui, îngropându-şi faţa în gâtul lui. 
începu din nou să plângă. El simţea obrajii ei umezi 
unindu-i cumva. 

— O vreau înapoi, şopti ea cu hotărâre. Tony, 
dacă nu o pot avea, o să mor. Nu-mi pasă ce trebuie 
făcut. Am făcut o greşeală groaznică. Te rog, ajută-mă 
s-o capăt înapoi. 

Tony se gândi la Ellie, cum îi zâmbise când i-a pus 
în mână medalionul cu Sfântul Mihail. Era zâmbetul 
unei mame tigroaică; ea nu avea nevoie de un amărât 
de medalion care s-o apere de rău pe copila ei. 

lisuse! Skyler avea vreo idee despre asta? 

Relaxează-te, îşi spuse el. Nu gândeşti limpede. 

Dar ceva îi spunea lui Tony că lucrul ăsta era 
serios. Skyler ar putea regreta seara asta, poate l-ar 
regreta pe el, dar nu-şi putea schimba părerea de a 
vrea înapoi copila lor. 

Simţi o senzaţie arzătoare care se înălța în el... o 
senzaţie curioasă, fierbinte-rece, care era puţin la sud 
de spaimă şi puţin la nord de speranţă. 

El crezuse că tot ce-a fost mai rău fusese depăşit, 
dar se părea că partea cea mai grea abia începe. 


Capitolul 13 


În restul săptămânii a plouat mereu, cerul era 

cenuşiu, spectrul vremii trecând de la ploaie măruntă 
la potop şi nu arăta să se îndrepte până vineri după- 
amiază. La patru treizeci, Ellie conducea un pacient 
care ieşea din apartamentul ei, Adam Burchard, unul 
dintre bărbaţii din grupul SIDA, când observă ce linişte 
se făcuse deodată. Ticăitul ploii în geam, ca de 
ceasornic, încetase în sfârşit. Şi nu se auzea niciun 
zgomot de la Alisa, adormită în leagănul ei dincolo de 
hol, indiferentă faţă de schimbările vremii... faţă de 
braţele care o ridicau atunci când plângea, de pieptul 
cald lângă care se lipea când primea biberonul. 
Dulcea, dulcea ei Alisa, care făcea ca şi o zi ploioasă să 
pară frumoasă. 

Ellie punea ceainicul să facă un ceai şi îşi dădu 
seama că era fericită. Stând în bucătăria ei mică, se 
uita în spate, spre o grădină cu zid îmbrăcat cu viţă, 
unde o rază de soare îşi făcuse drum printre nori ca să 
lumineze florile. Se sprijini de peretele acoperit cu vase 
de cupru agăţate şi de reclame ale unor companii 
alimentare care dispăruseră demult şi zâmbi în sinea 
ei. Trecuse atât de mult timp de când nu mai simţise 
ceva apropiat de fericire încât cu greu recunoştea 
sentimentul acesta. 

Dacă Paul ar fi şi el aici, să o împărtăşească 
împreună cu mine. Dacă ar fi din nou acasă, să 
locuiască aici, în loc să treacă o dată sau de două ori 
pe săptămână... 

Dacă atunci când Paul se uita la Alisa ar putea 
vedea pe faţa lui tandreţea neprefăcută pe care o 
văzuse pe faţa lui Tony! Paul ridicase atâtea ziduri, 
încât ea nu era sigură dacă va fi capabilă să le dărâme. 
Marţi seară, îl urmărise când o luase pe Alisa ca să-i 
examineze o iritaţie pe braţ care o îngrijora pe Ellie. Ce 
o izbise atunci era blândeţea mâinilor lui, în contrast cu 

expresia distantă, tulburată, pe care o avea. 

Momentul de fericire pe care îl simţise cu un 
moment mai devreme dispăru la fel de repede ca şi 
scurta strălucire a soarelui, înghițită din nou de nori. 
Cu Alisa, care acum îi măsura zilele, Ellie simţea 
fiecare moment care trecea la fel de acut ca un furt. 
De câte ori Paul se îndrepta spre uşă, ea voia să-l 
apuce de revere şi să-i strige în faţă că de ceea ce se 
lipsea nu va mai regăsi niciodată. 

Ca să nu mai spună cât de mult îi lipsea ei. 
Trecuse mai bine de un an şi încă nu fusese nicio zi în 
care să nu-l dorească. Abia ieri auzise la radio un solo 
cu favoritul lor Stan Getz şi începuse să-l strige pe 
Paul, înainte să-şi dea seama că el nu era acolo. 

Miercurea trecută se întâlnise cu o veche prietenă 
a lor, Betsy Wiggins, într-un magazin. Betsy a fost 
surprinsă auzind că ea şi Paul erau despărțiți... şi încă 
mai surprinsă când Ellie izbucni în plâns, în raionul de 
alimente congelate. Ştia că dacă în seara asta Paul va 
intra pe uşă, ea va face astfel încât, de data asta, să 
fie definitiv. 

De ce? se întrebă ea. De ce o ceaşcă se revarsă... 
şi o alta s-a golit? 

Sună telefonul, tocmai când punea un pliculeţ de 
ceai într-o cană cu apă aburindă. 

Ellie se duse repede să răspundă, fără să mai 
aştepte să pornească robotul. Se temea că sunetul o 
va trezi pe Alisa şi, martor e Dumnezeu, voia să 
folosească acele momente ca să-şi pună picioarele pe 
canapea şi să-şi savureze ceaiul. Dar când întinse 
mâna spre telefonul de pe perete, se gândi la Paul. 

Dă Doamne să fie el. Fă să se fi gândit că are 
nevoie de mine prea mult ca să mai lase vreodată să 
se interpună ceva între noi, chiar şi un copil pe care l- 

am putea pierde. 

Dar când Ellie ridică telefonul, vocea de la capătul 
firului nu era a lui Paul. Era o expiraţie, urmată de o 
şoaptă alarmantă, ca ţipătul de ajutor scos de un copil. 

— Ellie... eu sunt, Skyler. 

Ellie simţi brusc o greutate în stomac. 

— Skyler, ce s-a întâmplat? 

Tăcere, punctată doar de sunetul disperat, greoi, 
al respirației lui Skyler. 

Pipăind în spatele ei, Ellie găsi scaunul de la bar 
aproape de ea şi se ridică pe el. Inima i se zbătea în 
coşul pieptului, dar făcu un efort să vorbească liniştit. 

— Skyler, eşti bolnavă? Ai nevoie de un doctor? 

O respiraţie iute, apoi auzi: 

— Nu, nu-i asta! Apoi, vorbele curseră grăbite: 
Eu... mă rog... sunt o epavă. Nu pot mânca. Dorm tot 
timpul, dar nu mă trezesc odihnită. N-am crezut că va 
fi aşa. N-am avut nicio idee... 

Primul gând de panică al lui Ellie fu că asta nu se 
poate întâmpla, nu din nou, nu ei. Apoi îşi aminti cum 
se simţise ea imediat după naştere, schimbările bruşte 
de stare de spirit, plânsul după accese de euforie. 

Skyler trecea probabil prin acelaşi iad, îşi spuse în 
sinea ei. Doar că, în cazul ei, era mai rău, că nu avea 
nimic în schimb. 

Dacă o manevrez cum trebuie, se va linişti, îşi zise 
Ellie, luptându-se să-şi păstreze calmul. 

— Cunosc o parte din stările prin care treci, îi 
spuse Ellie cu blândeţe. După ce fiica mea... după ce 
mi-a fost luată, am crezut că n-o să mai pot continua 
să trăiesc. 

— Alisa nu mi-a fost luată, eu am dat-o. 

— Pentru motive bine întemeiate. 

— Nu, am greşit. 

Siguranţa fermă din vocea lui Skyler trimise o 
răceală pe şira spinării lui Ellie. 

Doar ani de experienţă de a-şi controla emoţiile o 
salvară pe Ellie să nu urle la telefon: „E prea târziu, mă 
auzi? Prea târziu! E a mea acum. E a mea”. 

În schimb, îşi înfăşură cordonul telefonului în jurul 
degetelor. 

— Inţeleg că simţi în felul ăsta, şi, sincer, nu pot 
să spun că va dispărea... dar se va uşura cu trecerea 
timpului. 

Se forţă să vorbească plat, aşa cum vorbise 
înainte cu câteva minute cu Adam Burchard, care 
şezuse în camera ei de zi şi plânsese cincizeci de 
minute pentru faptul de neînlăturat că era pe moarte. 

— Skyler, cred într-adevăr că ar trebui să consulţi 
pe cineva. Cunosc o femeie, o prietenă a mea, care... 

— N-am nevoie de un psihiatru! ţipă Skyler. Apoi, 
într-o şoaptă rugătoare: Ellie, ştiu că o iubeşti. Şi 
probabil că o să mă urăşti din cauza asta, dar... dar am 
greşit că am renunţat la ea, o... o vreau înapoi. 

Ellie se uită la mâna ei, care se albise sub brăţara 
de fire telefonice strâns înfăşurate. Simti înţepături în 
degete, care îi aminteau de focurile de artificii de la 4 
iulie. Dar în ea nu era foc. Îi era doar frig. 

— Mi-e teamă că e prea târziu pentru asta. 

Vocea plată, nazală, care ieşi din frigul adânc din 
ea, nu era a ei, ci aparţinea lui Ellie Porter din 
Euphrates, Minnesota, care-şi lăsase inocenţa undeva 
pe drumurile prăfuite ale autobuzului care o adusese la 
New York... o fată care, în timpul unei singure nopţi de 
iarnă, învățase ce înseamnă să pierzi un copil. 

Nu va lăsa niciodată să se întâmple din nou lucrul 
ăsta. Dacă putea face ceva. 

— Ai luat hotărârea asta tu singură, continuă Ellie, 

furia luând locul simpatiei. Nu eu te-am căutat. Tu ai 
venit la mine. lar eu nu te-am rugat niciodată, nu am 
intervenit. Am fost sinceră în legătură cu situaţia mea. 
Dar acum ea mea. E fetiţa mea. 

— Eu am născut-o! ţipă Skyler. Am purtat-o în 
mine nouă luni. Crezi că o hârtie poate schimba lucrul 
asta? 

Ellie înţelese imediat că greşise punând-o pe 
Skyler în defensivă. 

— Putem vorbi despre asta când nu eşti atât de 
necăjită? Tu alegi timpul şi locul. Eu am să fiu acolo. 

Ellie simţi că vocea îi tremura şi vorbea cum ar 
vorbi cu una dintre colegele ei. 

— Nu văd la ce ar folosi, spuse Skyler înţepat. Eu 
m-am hotărât. 

— Dacă e aşa, chiar dacă ne întâlnim, nu se va 
schimba nimic. Ce ai de pierdut? 

— Opreşte-te! strigă Skyler aproape isterică. Ştiu 
ce încerci să faci... dar n-o să meargă. Mă auzi? N-o să 
meargă! 

— Skyler, ascultă-mă... 

— Nu! Nu vreau să ascult! 

Pe Ellie o cuprinse o criză de tremurat, atât de 
profundă, încât îşi simţea muşchii picioarelor 
strângându-i-se şi trebui să apese receptorul la ureche 
ca să nu-l scape. Cu o voce răguşită, joasă, ca o 
şoaptă, ea întrebă: 

— Ce vrei de la mine? 

Urmă o pauză, apoi: 

— Ah, Ellie... îmi pare atât de rău. Totul e din vina 
mea. Doamne, îmi pare atât de rău... 

Skyler se întrerupse, vocea ei dizolvându-se într- 
un plâns disperat. 

Ellie aşteptă până ce groaznicele sunete de la 

capătul celălalt se mai liniştiră. Când începu în cele din 
urmă să vorbească, avea o voce gravă, mortal de 
calmă, ca a unui cioclu. 

— Iţi pare rău? Nu ştii ce înseamnă să-ţi pară rău. 
Spre deosebire de tine, eu n-am avut niciodată luxul să 
ştiu ce s-a întâmplat cu fetiţa mea... dacă era în 
siguranţă... sau măcar vie... dacă s-a dus la oameni 
cumsecade care o vor iubi. Nu trece o zi să nu mă 
gândesc la ea şi sper că e bine şi fericită. Cel puţin tu 
ştii că Alisa va fi iubită. Ştii... 

Ellie fu întreruptă de un plâns ţipător din camera 
copilului, în partea opusă a holului. Alisa se trezise din 
somn. 

Ellie se îngrozi. Voi să pună mâna pe receptor, ca 
Skyler să n-o audă plângând, dar se simţea prea slabă 
ca să se mişte. 

— Te rog, imploră ea, fără să mai încerce să fie 
raţională, fără demnitate. Nu face asta. Lasă să mai 
treacă timp, câteva zile măcar. Mai gândeşte-te... 

— Crede-mă, nu m-am gândit la nimic altceva în 
cele patru săptămâni şi jumătate. N-are rost. Mai rău, 
simt că o înşel pe ea. Ştiu, ştiu ce-o să spui, că 
motivele pentru care am vrut s-o dau de la început 
sunt în continuare valabile. Dar parcă eram altă 
persoană când am luat hotărârea aceea. Acum totul s- 
a schimbat. Sunt mamă. Nu pot schimba asta, cum nu 
pot schimba felul în care mă simt. 

Inspiră adânc, apoi veniră vorbele de care Ellie se 
temuse cel mai mult: 

— Dacă te împotriveşti, o să faci doar ca situaţia 
să devină rea pentru noi toţi. 

Dincolo, Alisa începu să plângă serios. 

— Trebuie să plec acum, spuse Ellie şi închise 
telefonul. 

Un minut întreg rămase îngheţată pe scăunel. 
Deşi dorea să răspundă plânsului bebeluşului ei, nu-şi 
amintea cum trebuie să-şi mişte braţele şi picioarele; 
codul era complet amestecat în capul ei. O singură 
imagine clară era în mintea ei, un coşuleţ gol, rătăcit în 
colţul unei camere de zi. 

Încet, Ellie se ridică simțind cum începe să-i 
pulseze, capul, iar muşchii picioarelor reveneau la 
viaţă cu mici înţepături. Totuşi, când se îndreptă în 
direcţia ţipetelor fetiţei ei, se simţi curios de uşoară. O 
voce maniacal de veselă, pe care nu o recunoştea ca 
fiind a ei, strigă: 

— Vine mami! l-auzi... parcă se sfârşeşte lumea. 

În cameră, o scoase pe Alisa din leagănul ei şi o 
urcă pe umăr, sărutând locul unde bucle umede erau 
lipite de cap. Ellie simţi că trupul fetiţei se relaxează şi 
nu mai dădea din pumnişori. 

— Taci acum, sunt aici. E mai bine acum, nu-i aşa? 
Totul o să fie în regulă... 

Ceva se rupse în Ellie, eliberând un plâns atât de 
îngrijorat, încât se curbă. Se dădu înapoi ca să se 
echilibreze şi simţi că fetiţa tresare surprinsă, ţipetele 
ei devenind din nou urlete. 

Strângând-o pe Alisa la piept în timp ce se legăna 
încoace şi încolo, Ellie făcu legământ că, de data asta, 
oricine ar încerca să-i ia copila va trebui să o omoare 
mai întâi pe ea. 

Dar nu putea duce singură lupta asta. Şi nu era 
decât o singură persoană care îi putea da ajutorul de 
care avea nevoie. 

Când Alisa plânse până adormi din nou, Ellie o 
puse înapoi în leagănul ei şi ieşi din cameră în vârful 
picioarelor. De data asta, când se duse în camera de zi 
şi ridică receptorul, mâna ei era sigură. 

— Secţia prematuri, răspunse o voce tremurată la 
capătul celălalt. 

Ellie o recunoscu imediat pe Martha Healey. 

— Martha, sunt Ellie. Paul e pe-acolo? 

Ea încerca să pară cât mai naturală şi nu că era în 
pragul unei crize nervoase. 

— E la vizita de seară, spuse distrată Martha. 

Ellie o vedea în minte pe micuța soră şefă, care o 
făcea întotdeauna să se gândească la Judy Garland din 
filmele acelea vechi, cu Mickey Rooney. 

— Pot să-i transmit mesajul, adăugă ea. Ei, dar am 
uitat să te felicit, ştii ce nebunie este pe-aici. Cum 
merge? Bebeluşul e bine? 

— E... e frumoasă. 

Ellie se trezi că zâmbeşte, incredibil. 

— Ei, eşti binecuvântată, are zece degete la mâini 
Şi la picioare şi e sănătoasă. 

Urmă o tăcere jenantă şi Ellie aproape că o putea 
auzi pe Martha gândind la ce trebuie să fie subiect de 
bârfă la Deacon: Totuşi, ceva nu e în regulă cu tine şi 
Paul. 

Ellie inspiră puţin ca să nu ameţească şi zise: 

— Mulţumesc. Spune-i doar că am sunat, bine? 


Vizita de seară la Deacon nu se deosebea de 
activităţile unei unităţi de triaj într-o zonă de război. 
Paul conducea o duzină de rezidenţi tracasaţi şi 
nedormiţi, prin reţeaua de incubatoare, monitoare, 
dulapuri cu medicamente şi cabluri electrice necesare 
funcţionării aparaturii. În centrul atenţiei tuturor 
acestora erau vreo douăzeci de vieţi fragile, în pericol 
permanent, îngrijite de cele patru infirmiere, care se 
mişcau de colo-colo. Niciodată, nici un singur moment, 
cei prezenţi nu uitau că un pacient putea muri într-o 

clipă. Moartea era duşmanul principal, linia de front pe 
care încercau mereu să o împingă înainte, chiar şi 
atunci când era o bătălie pierdută. 

— Dorfmeyer, de ce nu ne prezinţi bebeluşul 
Ortiz? 

Paul era cocoţat pe unul dintre cele şase birouri, 
puse unul lângă altul, şi care formau sediul 
infirmierelor. Se uită la tânărul blond care stătea pe 
coate, concentrat asupra foii de observaţie prinsă de 
un dosar pe care-l ţinea în mână. 

Pe halatul de laborator al lui Cal Dorfmeyer era o 
pată de cerneală care colora buzunarul de la piept 
unde băgase un toc fără capac. Dar ceilalţi cinci 
rezidenţi, care studiau foile lor de observaţii, n-ar fi 
observat asta; lor nu le-ar fi păsat nici dacă ar fi purtat 
o piele de gorilă. Aici conta doar îndemânarea şi 
viteza. 

Tânărul îşi ridică privirea, înroşindu-se de parcă ar 
fi fost prins neatent, ceea ce Paul ştia că nu era cazul. 
Era un băiat foarte deştept. Înainte de a fi recrutat la 
Cornell, Cal Dorfmeyer absolvise summa cum laude la 
Harvard, la doar optsprezece ani. 

Dregându-şi glasul, Dorfmeyer îşi regăsi vocea şi 
recită din memorie: 

— Ziua 17... greutate nouă sute de grame... 
Medicamente? Să mă gândesc. Ampicilină patruzeci de 
miligrame la douăsprezece ore. Cefotaxome la fel. In 
ultimele două zile a avut mai multe bradicardii, dar 
analizele au arătat că nu a avut o hemoragie 
intraventriculară. 

— Ai recomanda continuarea tratamentului? 
întrebă Paul. 

Dorfmeyer nu ezită. 

— Aş mai face nişte analize cu ultrasunete. Şi cred 

că ar trebui să-i mărim alimentaţia. Încă un ce de 
Similac... 

Înainte de a putea continua, se auzi scandal în 
coridor şi, brusc, prin uşile duble ale secţiei, apăru 
silueta slabă, cu pielea gălbuie, a unei adolescente, cu 
ochi uriaşi, limpezi, ca într-un tablou de Keane, şi cu 
ţinuta unui cocoş bătăios. 

— Nesuferitele alea zic că nu-mi pot vedea copilul! 
Am dreptul să-mi văd bebeluşul! strigă fata cu vocea 
aspră a cuiva prea drogat ca să-şi dea seama că strigă. 

— Eh... mama lui Ortiz. O luăm de la-nceput, îl 
auzi Paul mormăind pe Ken Silver. 

Chiar şi Silver, la un metru optzeci, cu muşchi 
solizi, arăta nervos. 

Paul avusese de-a face de-a lungul anilor cu 
mame care se drogau, dar niciuna nu era atât de 
dificilă cum era Concepcion Ortiz, „Cireşica” în urmă cu 
două săptămâni, copilul ei, care abia respira, fusese 
adus în grabă la Langdon, prematur cu opt săptămâni 
ca rezultat al obiceiului ei cu drogurile. Cireşica Ortiz 
făcuse tot posibilul ca viaţa la Deacon să le fie un 
adevărat iad. Centrul furiei ei era o ordonanţă 
judecătorească ce nu-i dădea voie să-şi vadă fiul şi 
căreia nu-i dădea o atenţie mai mare decât unei 
amenzi de parcare neregulamentară. In lupta ei de a 
trece de infirmiere, folosea orice tactică, de la ţipete şi 
crize de isterie până la lacrimi. O dată, încercase chiar 
să-i mituiască pentru a intra în secţie, oferindu-se să 
aibă relaţii sexuale cu un rezident. 

Cu coada ochiului, Paul o zări pe Martha Healey 
îndreptându-se spre ea cu mâinile în şolduri, cu aerul 
sever al unui general care îşi conduce trupele la luptă. 

Martha era minunată în situaţii de criză... dar 
tactul nu era punctul ei forte. 

El se ridică şi se duse repede spre locul unde 
adolescenta gata să respingă ghiuleaua de tun 
feminină în salopetă roşietică ce se îndrepta spre ea. 
Cu o fracțiune de secundă înainte ca Martha să se 
poată repezi la ea, Paul păşi în faţa fetei. 

— Domnişoară Ortiz, mi-e teamă că va trebui să 
aştepţi afară, îi spuse el cu un calm politicos, care 
masca o vână de oţel subţire şi ascuţită ca un scalpel. 

— Cine crezi că eşti ca să-mi spui ce să fac? Mare 
doctor, crezi că eşti mare rahat! Acolo-i copilul meu! 

Cireşica arătă cu capul înainte, iar cu mâinile 
gesticula în aer. 

— Trebuia să te gândeşti la asta când erai 
însărcinată şi luai droguri, sări Martha ocolindu-l pe 
Paul, ca s-o apuce pe fată de braţ. 

Efortul Marthei de a scoate fata afară a fost 
răsplătit cu răsucirea braţului ei, aproape să i-l scoată 
din umăr. Scăpând de sora şefă care se dădu înapoi, 
lovindu-se de chiuveta de inox unde se spălau, Cireşica 
veni spre Paul ca un geniu al răului eliberat din sticlă. 

Ochii ei erau înnebuniţi, mâinile deveniseră 
gheare. Paul era mai înalt decât ea cu vreo douăzeci 
de centimetri, dar şi aşa abia reuşi s-o reţină. Apucând- 
o de încheieturile mâinilor, el strânse până ce ea se 
schimonosi. 

— Domnişoară Ortiz, va trebui să aştepţi afară, 
repetă el cu acelaşi calm de oţel. 

Singura diferenţă acum era apăsarea pe care o 
exercita asupra încheieturilor mâinilor ei cu oase 
subţiri ca nişte beţişoare. El adaugă cu gravitate: 

— Fiul dumitale e foarte bolnav. Poate avea un 
stop cardiac în fiecare clipă. Înţelegi ce înseamnă asta? 

Simti că slăbeşte în strânsoarea lui. 

— Vrei să spui că poate să moară? 

— Asta este exact ce spuneam. Şi ştiu că n-ai vrea 
asta. 

— Nu, hârâi ea, lingându-şi buzele albe, crăpate. 

— Ştiu că-ţi iubeşti fiul, dar intervenţiile dumitale 
îi fac doar rău. Dacă vrei într-adevăr să-l ajuţi, lasă-ne 
să ne continuăm activitatea. 

Lacrimile apărură în ochii limpezi ai fetei. Gemu. 

— Vreau doar să-l văd. Asta-i tot. Sunt mama lui. 

Paul avu brusc o inspiraţie. 

— Martha, strigă el, mai avem aparatul ăla 
Polaroid pe undeva pe-aici? 

Se întoarse spre micuța infirmieră, care era la doi 
metri distanţă, lângă chiuvetă, cu un aer dezaprobator. 
După ce se uită urât la el câteva secunde, ea plecă, şi, 
puţin mai târziu, se întoarse ţinând aparatul de 
fotografiat la distanţă, ca pe o cutie cu gunoi toxic. 

Paul îl luă şi se duse la incubatorul lui Ortiz, unde 
luă o fotografie Polaroid a micuţei creaturi, greu de 
recunoscut ca fiind bebeluş. Imaginea care apăru pe 
cartonul tare arăta mai curând ca a unei veveriţe 
anesteziate decât a unei fiinţe umane. Dar când îi dădu 
fotografia, Cireşica Ortiz se uită la ea ca la un îngeraş 
al lui Rafael. 

Paul o urmări pe Martha conducând-o cu un surâs 
sardonic pe tânăra femeie, acum docilă, prin uşile 
duble. Nu se putea abţine să nu o admire într-un fel pe 
Cireşica Ortiz. Cel puţin, a avut curajul să lupte pentru 
ceea ce era alei. 

Ce-ar fi să facă şi el la fel pentru căsătoria lui? Să 
lupte pentru ea în loc să o disece până o omoară. Totul 
era diferit acum, când copila (el încă avea dificultăţi să- 
i spună pe nume) a intrat în ecuaţie. Puteau fi, în 
sfârşit, o familie, aşa cum plănuiseră întotdeauna. 
Atunci, ce-l oprea? 

Paul nu era sigur. Poate că era prea al naibii de 
cinic, prea obosit. Nu era pregătit să aibă încredere că 
Alisa era acolo şi că va rămâne. Şi chiar dacă 
adopţiunea se realizează fără probleme, o bucată de 
hârtie nu va şterge în mod magic tot timpul pe care el 
şi Ellie l-au petrecut despărțiți. Asta nu era, deşi 
adesea ar fi dorit să fie, un film de la TV la sfârşitul 
căruia cei doi cad unul în braţele celuilalt. 

Nu? Asta-ţi spune capul tău, amice? Ce-ar fi să-ți 
mai asculti şi inima aşa ca o schimbare? In timp ce stai 
în spate, prea speriat ca să rişti, s-ar putea să pierzi cel 
mai măreț lucru care ţi s-a întâmplat vreodată. 

Paul, închizându-şi mintea în faţa acestor gânduri, 
îşi încheie vizita şi se duse în camera alăturată cu Brad 
Elcock, ortopedul pediatru al spitalului Langdon ca să 
revadă radiografia unui copil născut la termen, cu 
luxaţie de şold. Când termină cu Brad, era aproape 
nouă şi îşi dădu seama că nu mâncase nimic în afară 
de un covrig pe care-l consumase în goană pe la ora 
prânzului. 

Era gata să se ducă să ia ceva la bufet, când 
Martha veni în fugă după el, arătând vinovată. 

— Paul, am uitat să-ţi spun... soţia ta a sunat 
acum câteva ore, îl informă ea. Cu toată tevatura, mi-a 
ieşit din minte. 

Brusc, deveni încordat. 

— A zis ce vrea? 

— A lăsat doar un mesaj să o suni. 

Ochii Marthei puneau întrebări fără cuvinte. El ştia 
că speculaţiile despre căsătoria lui erau în floare la 
Deacon. Dar Martha, căsătorită, cu doi copii la şcoala 
elementară, era prea circumspectă ca să se amestece. 

Un an, se gândi el. Trecuse mai mult de un an de 
când o părăsise pe Ellie. Un an în care adunase 

resentimente şi acuzaţii, şi, da, se gândise să o ia pe 
căi separate. Timp în care iarba proverbială nu numai 
că le crescuse sub picioare, dar aproape că îi înecase. 

Şi totuşi, mai des decât ar fi vrut să recunoască, 
Paul se trezea în mijlocul nopţii în dormitorul lui din 
apartamentul mobilat subinchiriat între Strada 32 şi 
First Avenue, fiindu-i încă atât de dor de ea, încât făcea 
tot ce putea ca să nu-şi arunce pe el o haină de ploaie 
şi să alerge jos şi să sară într-un taxi. 

Îi lipsea mirosul ei pe pernă alături de al lui. Îi 
lipseau nopţile cu fum, gin şi apă tonică şi jazz de la 
Vanguard şi Blue Note. li lipsea modul cum îl saluta 
dimineaţa rostogolindu-se în pat şi punând un picior 
peste piciorul lui... şi felul cum îşi dădea capul pe 
spate, râzând de câte ori spunea ceva ce o amuza. li 
lipseau chiar şi chiloţii ei care se uscau pe uşa de la 
duş şi ceştile goale de ceai pe care le lăsa mereu în jur. 

Mai mult decât toate, îi lipsea să ştie că, la 
sfârşitul zilei, va fi acolo, în acel loc liniştit al dragostei 
numit „acasă”. 

— Mulţumesc, îi spuse el Marthei, mai scurt decât 
intenţionase. 

Dar, înainte ca Paul să poată ajunge la cel mai 
apropiat telefon, zări o figură familiară trecând prin 
uşile batante ale secţiei, o femeie subţire, cu păr neted 
de culoarea mierii şi un zâmbet la fel de luminos ca 
lămpile fluorescente de deasupra capului. In braţe 
avea un ghemotoc înfăşurat într-o păturică croşetată, 
din care se vedea un smoc de păr roşcat. Paul se simţi 
deodată mai uşor, mai liber. 

— Serena! o strigă el. 

Se grăbi spre ea, simțind optimismul nebunesc pe 
care îl avea ca tânăr rezident, înainte de a se instala 
dezamăgirea. Trecuse ceva timp de la ultima vizită a 

Serenei Blankenship, cel puţin câteva luni. Dar, de câte 
ori o vedea cu Theo, Paul îşi amintea ceea ce uita 
frecvent aici: că voia Domnului nu e în mod necesar 
imuabilă. 

Serena îi zâmbi larg şi dădu deoparte pătura de 
pe un bebeluş adormit, de mărimea unuia de şase luni. 

— l-am sărbătorit ieri prima aniversare. N-ar fi fost 
aici, dacă nu erai dumneata. 

Vorbea încet, ca să nu-l trezească pe Theo. Băgă 
mâna în geanta ei mare de pe umăr, scoase un 
pacheţel înfăşurat în staniol şi i-l dădu. 

— Ştiu că nu e mare lucru, dar cel mai mic gest pe 
care îl pot face e să-ţi aduc o porţie din tortul lui. 

Lui Paul i se strânse beregata, mângâie obrazul 
plinuţ al lui Theo, moale ca o petală de trandafir. 
Copilul se mişcă şi o pereche de ochi albaştri se 
deschiseră, uitându-se cu interes la faţa lui Paul. 

— Haideţi, voi doi, să găsim un loc liniştit unde să- 
mi pot mânca în pace tortul. Nu în fiecare zi 
sărbătoresc o aniversare pe care niciunul dintre noi nu 
credea că o vom apuca vreodată. 

În sala de odihnă, cu aglomeraţia de fişe puse la 
păstrare şi cu echipamentele medicale aşezate la 
pereţi, Paul o ajută pe Serena să-l aranjeze pe Theo pe 
canapea, unde el adormi imediat din nou. Paul nu putu 
să nu observe ironia scenei. De câte ori nu o găsise pe 
Serena ghemuită, adormită pe aceeaşi canapea? 

Privirile li se întâlniră şi ea îi mai dădu o doză din 
zâmbetul ei radios. 

— Arăţi bine, îi zise el. 

De fapt, nici nu-i venea să creadă cât de bine 
arăta, ochii ei albaştri străluceau, iar obrajii, cândva 
palizi, erau rozalii, colorați. 

— Mulţumesc... şi dumneata la fel, răspunse ea, 


377 


prea repede, lăsând ochii în jos. 

Paul ştia că nu era adevărat. Abia săptămâna 
trecută, intrând în magazinul Gap din vecinătate, 
constatase că i se potrivea aceeaşi măsură de blugi pe 
care o purtase în liceu. Dar atunci era un slăbănog de 
cincizeci de kilograme. 

— Cum e cu controalele lui Theo? Totul e normal? 
întrebă Paul. 

— Destul de bine... în afară de astm, despre care 
ştii şi dumneata. 

— Dar cu târâtul, cum e... se târăşte deja? 

— Doctorul Weiss spune că e la capătul de jos al 
curbei de dezvoltare pentru vârsta lui... dar nu e nimic 
îngrijorător. 

El o bătu pe braţ. 

— Are dreptate. Acordă-i timp. Un început lent nu 
înseamnă că nu-i ajunge din urmă pe ceilalţi. 

Serena îl răsplăti cu un zâmbet. 

— Să-i ajungă din urmă? Ar trebui să vezi... cum 
flirtează cu fiecare vânzător şi casieră de la 
supermagazin. In privinţa farmecului, este deja cu 
kilometri înaintea bărbaţilor maturi. 

— Cum rămâne cu tatăl lui, ce rol are el în toate 
astea? întrebă Paul, apoi imediat ar fi dorit să-şi fi ţinut 
gura. Nu era treaba lui. 

Serena îşi cobori privirea şi frământă un colţ de 
păturică albastră care îi căzuse pe genunchiul unui 
picior excepţional de frumos. 

— Divorțul s-a încheiat luna trecută, răspunse ea. 
Ca să spun adevărul, a fost o mare uşurare. Don nu era 
prea interesat să avem copii. Într-un fel, va fi mai uşor 
să-l cresc pe Theo singură decât ar fi fost cu Don în 
preajmă. Nu te îngrijora, o să ne descurcăm bine. 

— Nu se ştie niciodată, s-ar putea să întâlneşti pe 

cineva care să devină un tată vitreg grozav, zise Paul, 
puţin prea călduros. 

Serena roşi. Apoi, de parcă avea nevoie de ceva 
care să o distragă, luă pacheţelul din mâna lui, el şi 
uitase că-l avea, şi îl desfăcu repede. 

— E o prăjitură cu morcovi, îi spuse ea. Am făcut-o 
eu. Theo a avut, până la urmă, mai multă prăjitură în 
păr decât în gură, dar în general a fost grozav. 

Paul rupse o bucată cu degetele, dându-şi seama 
că era mult mai flămând decât îşi dăduse seama. 

— E prăjitura mea favorită... de unde ai ştiut? 

Ea zâmbi. 

— Am avut noroc la ghicit. 

În mintea lui, Paul vedea fotografiile ce fuseseră 
lipite pe incubatorul lui Theo. Casa cu grădină; un 
câine mare auriu pe cărarea din faţă, perechea demnă 
mai în vârstă, părinţii Serenei, stând cu braţele unul în 
jurul celuilalt, toastând cu şampanie, după cum i se 
spusese, a patruzecea aniversare a căsătoriei lor. 

De câte ori şi-o imagina pe Serena în această 
ambianţă, Paul îşi amintea de poveştile pe care i le 
citea mama sa când era copil, poveşti cu prințese din 
castele îndepărtate şi cu vrăji care cereau serviciile 
unor prinți curajoşi. Se gândi ce frumos ar fi dacă ar fi 
transportat, ca prin minune, într-un regat departe de 
locul plin de ghimpi al căsătoriei lui, să se trezească 
într-un pat fără amintiri bune sau rele, cuibărit lângă o 
femeie cu care să nu împartă altă istorie decât cea în 
care el a avut rolul ucigaşului balaurului. 

— Vrei să iei cina cu mine? 

Vorbele ieşiră înainte ca el să-şi dea seama că 
vorbeşte. 

Serena îl privi speriată şi culoarea obrajilor ei se 
făcu mai roşie. 

— Tocmai mă duceam jos la bufet să mănânc 
ceva, dar sunt câteva restaurante în apropiere, unde 
un bebeluş n-ar fi o problemă, continuă el repede, 
simțindu-se ca un bărbat care se aruncă neatent într- 
un lac, înainte de a-i măsura adâncimea. 

Serena îl privi cu o expresie uşor mirată. 

— Paul, mă scoţi în oraş la o întâlnire? 

Oare? Ei da, bănuia că aşa era. Pe undeva, în 
timp, el nu o mai văzuse pe Serena ca pe mama unui 
pacient care are nevoie de reconfortare... şi începuse 
să se gândească la ea ca la o femeie care putea să-i 
ofere  reconfortare lui. O femeie cu adevărat 
atrăgătoare. 

Acum, pisica ieşise din sac. Cu un zâmbet jenat, el 
mărturisi: 

— Ultima oară când m-am simţit atât de 
emoţionat că scot o femeie în oraş la întâlnire era pe 
vremea când Nixon era preşedinte. 

— Sper că nu faci vreo paralelă, glumi ea. 

— Eşti mult mai drăguță decât Nixon, îi zise el. 

— Pun pariu că spui asta tuturor fetelor. 

— Numai celor care mă hrănesc cu prăjitură. 

Zâmbetul ei strălucea aproape ameţitor. Apoi, la 
fel de brusc, dispăru. Ea îl privi cu sobrietate, dungi 
uşoare formându-i-se între sprâncene şi în colţurile 
gurii. 

— Paul, mi-ar plăcea foarte mult să iau ceva cu 
tine, dar... Se opri, apoi zise: Nu cred că ar fi o idee 
bună. Eşti căsătorit. 

— De fapt, suntem despărțiți. 

Paul se simţi ca un trădător, de parcă o înjunghia 
pe Ellie pe la spate. 

Serena se gândi la asta un moment, înainte să 
răspundă: 

— Uite ce e, eu nu te cunosc prea bine, spuse ea 
cu blândeţe. Dar ştiu un lucru, nu eşti o persoană care 
abandonează repede. Dacă ai ceva, orice, pentru care 
merită să lupţi, o să vă descurcaţi până la urmă. Eu n- 
aş fi aici acum, şi nici Theo, dacă ai fi o altfel de 
persoană. 

— Îmi acorzi mult prea mult credit, spuse el 
recunoscător pentru ocazia de a muta conversaţia 
înapoi, pe un teren mai familiar. De Theo trebuie să ai 
grijă. Peste câţiva ani, o să fie teroarea cartierului. 

Ea îşi dădu ochii peste cap. 

— Mie-mi spui! Deja se bagă în tot ce poate apuca 
şezând. Zilele trecute l-am prins băgând un biscuit în 
casetofon. 

Mai vorbiră câteva momente, apoi Serena se 
ridică  netezindu-şi fusta. Theo mai dormea încă, 
ghemuit pe o parte. Ţinea un deget în gură şi îl sugea 
mulţumit. Ea se uită la el un moment, în tăcere, înainte 
de a-l ridica pe umăr. 

Paul o ajută cu geanta, apoi o conduse la 
ascensor. Ea întinse mâna să apese pe buton, când el 
i-o luă şi o apăsă între mâinile lui. 

— Mulţumesc, zise el cu blândeţe. 

Uitându-se la faţa ei drăguță, blândă, se întrebă 
dacă nu va regreta că pierduse şansa de a o cunoaşte 
mai bine... dar, în acelaşi timp, era sigur că ea îl 
salvase de a face un lucru care putea fi o eroare fatală. 

— La revedere, Paul. 

Ea se ridică pe vârfuri să-l sărute pe obraz şi el 
simţi mirosul slab al unui parfum floral. 

Urmărind-o cum se urcă în ascensor, Paul fu 
cuprins de o hotărâre bruscă. Se întoarse repede prin 
hol la Deacon, spre telefon, cu dorinţa urgentă de a 
răspunde la apel. 

Ellie umbla de colo-colo de o jumătate de oră, de 
când Paul o sunase să sugereze o cină târzie cu 
mâncare chinezească luată acasă. Ea nu-i spusese la 
telefon despre Skyler, păstra conversaţia asta pentru 
momentul când va putea să se uite în faţa lui şi să ştie 
că era gata să fie în braţele lui. 

În acelaşi timp, ea se avertiză: Nu acţiona prea 
disperat... Asta o să-l facă doar să dea înapoi. | se va 
părea că tocmai acum ai descoperit că ai nevoie de el, 
când de fapt avuseşi nevoie de el tot timpul şi fuseseşi 
şi prea al naibii de încăpățânată ca să-l laşi să ştie cât 
de mult. 

Dar când se auziră bătăi în uşă şi deschise 
văzându-l pe Paul stând acolo în paltonul bleumarin, 
zâmbind la ea, Ellie nu-şi mai aduse aminte de nicio 
vorbă din discursul ei repetat cu grijă. Pur şi simplu, îi 
zburase din cap. Stătea acolo, sorbindu-l din ochi, 
lacrimi de recunoştinţă umplându-i ochii ca un balsam 
după orele zdrobitoare de plâns care urmaseră după 
telefonul lui Skyler. 

— Bună, zise ea. 

În ciuda apei reci cu care se spălase pe faţă, şi-o 
simţea umflată şi fierbinte. O să ştie el oare că a 
plâns? 

Salutând-o cu o sărutare pe obraz, el zise: 

— Arâţi obosită, eşti sigură că ai putere pentru 
asta? Putem să ne vedem în altă seară, dacă vrei să te 
culci devreme. 

— Mâncarea chinezească acasă nu e chiar ca un 
dineu la Cra/yle, râse ea scurt. Intră, aşază-te. Am să 
aranjez... toate sunt pe-aici, pe undeva. 

— Stai liniştită, spuse el. Ştiu eu pe unde sunt 
toate... cel puţin unde erau când am căutat ultima 

oară. 

Îşi scoase paltonul şi se duse la bucătărie, unde 
începu să caute în sertar. 

Ellie se opri să se uite la el, umplându-se de un 
sentiment de împlinire, de cămin, văzându-l cum 
stătea aplecat peste sertar, cu părul care avea nevoie 
de o tunsoare, căzut peste frunte, cu ochelarii cu ramă 
de metal alunecaţi pe nasul prea lung. Arăta şi el 
obosit, dar obrajii îi erau înroşiţi de frig şi aducea cu el 
un aer de vitalitate binevenită, minunată. 

— Paul... 

Vocea ei ieşi ca o şoaptă. 

— Pe aici pe undeva, nu-i aşa? mormăi el fără să 
se întoarcă. Apoi se opri şi se răsuci încet, cu faţa spre 
ea: Ellie, ce este? Ce nu merge? 

Expresia lui înregistra durerea pe care ea o simţea 
în acel moment... durere pe care nu o mai putea 
ascunde. 

— Ah, Paul, se întâmplă din nou. Fetiţa... 

Cuvintele fură înăbuşite de plânsul care se ridică 
în ea. 

El înţelese imediat despre ce era vorba. Ellie îl 
văzu că se încordează puţin şi ea simţi imediat o 
panică, temându-se că el se va retrage, lăsând-o să se 
descurce singură cu asta. 

Dar Paul nu o abandonă. El veni spre ea şi o luă în 
braţe. Ea simţi nasturii lui de la cămaşă apăsând ca 
nişte cercuri reci coşul pieptului ei. Mirosea a lână 
umedă şi a săpun amestecat cu iod, iar dedesubt, mai 
slab, mirosul specific al lui Paul însuşi, mirosul pe care 
îl asocia acum doar cu hainele şi puloverele care mai 
atârnau încă în dulap. Ellie avu un sentiment aproape 
copleşitor de uşurare, amestecat cu o dorinţă atât de 
acută, încât credea că ar putea muri din cauza asta. 

— Tu crezi în Karma? zise ea într-un rever şifonat. 

— Doar în cea bună, murmură el. 

— Poate că ai avut dreptate... poate că nu a fost 
în cărţi, pentru noi. Pentru mine. 

Mâinile ei se strânseră pumni pe care îi apăsa pe 
spatele lui, luptându-se cu lacrimile. 

— Dar, la naiba, Paul, nu vorbim despre un copil 
teoretic, Alisa este... este... copilul meu. Bebeluşul 
meu. 

— Ştiu. 

Zău? se întrebă ea. 

— Nu o dau, declară ea cu hotărâre. Dacă nu o pot 
convinge pe Skyler să renunţe, mă lupt cu ea în 
justiţie. 

Faţa lui Paul era gravă şi, când se retrase, văzu că 
lentilele ochelarilor erau umede şi parţial îi ascundeau 
ochii. Lacrimi? se întrebă ea. Oare lui Paul îi păsa mai 
mult de copilă decât lăsa să se vadă? 

Se gândi la ultima dată când venise în vizită, cât 
de tandru o ţinuse pe Alisa şi cum zâmbise când ea îl 
răsplătise cu un zâmbet. Văzându-l cu ea, Ellie îşi 
imaginase un viitor nu prea îndepărtat când ei trei se 
vor plimba prin parc, cu fiica lor între ei, cu o mânuţă 
în câte o mână a lor. 

Simti o înţepătură în inimă. 

Ellie cercetă faţa lui Paul. Ca mamă singură, i-ar fi 
greu să convingă un judecător că ar fi în interesul 
Alisei să-i acorde ei custodia. Intreaga ei viaţă 
depindea de răspunsul lui la întrebare. Intregul lor 
viitor. 

— Vrei să mă ajuţi? întrebă ea liniştit. 

Paul clătină din cap şi privirea lui o umplu de 
groază. 

— Ellie, răspunse el, ştiu cât de mult doreşti asta, 

dar trebuie să înţelegi un lucru: nu ai niciun argument 
legal pe care să te bazezi. Am văzut cum s-a întâmplat, 
am avut un copil pe care a vrut să-l adopte o pereche 
cumsecade, credincioasă, iar tribunalul a acordat 
custodie mamei adolescente, deşi ea nu avea mijloace 
să-şi întreţină fiul altfel decât prin asistenţă socială. 

Asta e cu totul altceva, vru să strige Ellie. 

Dar cum era altceva? Pentru că ea o cunoştea şi o 
iubea deja pe Alisa? Fapt era că Skyler, în afară de 
faptul că era inteligentă şi capabilă, avea părinţi cu 
resurse financiare la care o absolventă de liceu nici nu 
putea visa. 

Ellie ştia că Paul avea dreptate dar, în acelaşi 
timp, voia să-l lovească. 

— Vrei să zici că n-o să mă ajuţi? 

Făcu un pas înapoi, ochii i se îngustară, un fior 
rece trecându-i pe şira spinării. 

Paul se uită fix la ea un moment, înainte de a 
vorbi. Apoi, cu o voce îngrijorată, spuse: 

— Ellie, în ciuda tuturor lucrurilor care au 
intervenit între noi şi a timpului pe care l-am petrecut 
separați, un lucru nu s-a schimbat: eu te iubesc. Am să 
continui probabil să te iubesc, chiar dacă te vei lupta 
veşnic cu morile de vânt. 

Ellie îşi reţinu zâmbetul care îi tremura în colţurile 
gurii. Nu-şi putea permite să se piardă în fericirea care 
i se aduna în gât. Încă nu. 

— Ah, moara asta de vânt, Paul, nu e chiar atât de 
mare. Tot ce-ţi cer este să te muţi înapoi aici... măcar 
până după audiere, dacă va fi vreuna. După aceea, ei, 
după aceea vom vedea, băânuiesc. 

— Chiar dacă fac asta, ştii că nu există garanţie că 
vom câştiga. 

— Aproape nicio şansă e mai bine decât niciuna, îi 

aminti ea. Şi poate că Skyler va simţi altfel dacă va 
vedea că suntem împreună. O familie. 

— Tu chiar crezi că se va întâmpla asta? îşi ridică 
el sceptic o sprânceană. 

Ellie se gândi un moment. 

— Nu, dacă seamănă întrucâtva cu mine, şi cred 
că seamănă... Nu. 

— E încăpăţânată, da? 

Îi zâmbi cu zâmbetul lui strâmb. 

— Încă n-ai văzut nimic, zise luându-l de braţ. Hai 
să vorbim, în timp ce mâncăm. Am aranjat-o pe Alisa 
pentru noapte. 

Ellie, ocupată să ia farfurii din bufetul de deasupra 
chiuvetei, se răsuci atât de brusc, încât aproape că se 
ciocni de el. 

— Ah, Paul! exclamă ea lăsând farfuria pe masă 
cu zgomot şi înfăşurându-şi braţele în jurul lui: Paul, te 
iubesc atât de mult! 

El îşi îngropă faţa lângă gâtul ei. Ea simţea cum 
respiraţia lui îi trece prin păr, iar ramă ochelarilor ce-i 
atingea pielea părea un lucru delicios de răcoros şi de 
minunat. Trupul lui lung, apăsat pe al ei, bătăile 
puternice şi iuți ale inimii lui o umpleau de încredere. 
Stai, încerca ea să-i transmită. Nu mă părăsi de data 
asta. 

Ea simţi că el se cutremură, de parcă adâncimea 
dorinţei ei era prea puternică pentru el. 

— Am să fac tot ce pot, oftă el. Nu pentru că cred 
că va ajuta. Ci pentru că eşti soţia mea şi te iubesc. 
Slavă Domnului că am rostit asta, dar, dacă ai vrea să 
mă urc pe muntele Everest pentru tine, probabil că aş 
face-o. 

Un val de uşurare trecu peste ea, aproape 
clătinând-o, deşi spuse cu precauţie: 

— Ai putea să cazi. 

— Pe de altă parte, s-ar putea să nu cad. 

Ea se trase înapoi, uitându-se la el cu o măsură 
egală de speranţă şi de teamă. 

— Şi dacă reuşim să ajungem până sus, în vârf? 
întrebă el. Ce se întâmplă atunci? 

— Atunci o să fim în vârful lumii. Zâmbi şi clătină 
din cap. Dar nu te baza pe asta. lisuse sfinte, nu te 
baza pe asta. 


Capitolul 14 


Când înaintă pe aleea lungă spre Orchard Hill, în 
maşina ei Datsun, Skyler fu uşor surprinsă de explozia 
de verdeață care avusese loc în timp ce ea stătuse 
închisă în casă. În câmpurile care treceau pe lângă ea, 
de ambele părţi ale drumului, iarba de primăvară 
acoperea locurile lăsate goale de iarnă. Tufele şi 
gardurile vii aveau coroane de un verde mai deschis, 
iar ramurile copacilor frunze noi. Era mijlocul lui mai, 
iar pomii cu prune sălbatice trecuseră deja de înflorire, 
pământul de sub ei fiind acoperit de petale. 

Când a trecut aprilie? se întrebă ea. Luna aprilie şi 
jumătatea lui mai păreau că au trecut ca un vis, de 
genul celor după care te scoli cu un cap plin cu vată. 
Trecuseră două săptămâni de când vorbise cu Ellie, o 
confruntare care o umpluse de remuşcări, dar nu 
făcuse nimic ca să-i slăbească dorul. Nu, numai dor, o 
boală. 

Nu era genul de boală care să o ţină la pat, sau 
măcar să o împiedice să-şi vadă de treburi, să-şi 
pregătească micul dejun, să facă antrenament cu 
Cancelar, chiar să-şi reia slujba la clinica veterinară. 

Dar viaţa trebuia să fie mai mult decât o trecere 

prin momentele ei. De aceea se afla aici, nu-i aşa? 
Ajunsese la lucrul ăsta: avea nevoie de ajutor. 

Skyler rememora în gând întâlnirea ei cu Verna 
Campbell, avocata de familie pe care o alesese. 

— Nimic nu e beton, bineînțeles, o atenţionase 
femeia mai vârstnică. Depinde mult de judecător şi de 
prejudecățile lui specifice. Dar precedentele sunt 
copleşitor în favoarea ta. Aş vrea să completez o 
cerere de custodie temporară, până când ştiu 
rezultatul audierii. Probabil că nu o s-o obţii, dar putem 
încerca. 

Doar că Verna Campbell, care era cunoscută a fi 
printre cei mai buni, nu era ieftină. 

Skyler făcuse tot ce putuse ea singură ca să 
adune cei douăzeci de mii de dolari ceruţi de avocata 
ei, dar era imposibil. Fără permisiunea mamei sale, ca 
executor, nu putea ataca suma depusă în contul ei. 
Nici măcar căsuţa de la Gipsy Trail nu era total a ei, 
până la vârsta de douăzeci şi cinci de ani. 

După toate necazurile pe care le produsese, nu-i 
plăcea că trebuia să apeleze la părinţii ei. Dar, pe de 
altă parte, ce le cerea, de fapt? Nimic din ce va fi al ei, 
până la urmă. Nu era ca şi când le-ar fi cerut un 
împrumut. 

Atunci, de ce eşti atât de îngrijorată? Când o să-i 
spui pentru ce ai nevoie de bani, o să se bucure să 
sune la bancă. Singurul lucru important pentru mama 
este să-şi aibă înapoi nepoata... 

Dar dacă nu avea motive să fie îngrijorată, de ce îi 
bătea inima tare şi avea un ghem în stomac? 

Tremură şi dădu drumul caloriferului din maşină. 
Dar, indiferent de căldura din interior şi de cât de 
călduros era îmbrăcată, tot îi era frig. Se gândi la un 
vers din Emilly Dickinson: „Şi zero grade în oase”. 

Zero, ce ai când scazi unu din unu. 

O durere îi trecu prin pântece, aproape o crampă, 
ca acelea pe care le avusese la naştere. li reveni în 
memorie o greutate umedă, caldă, pe pântecele ei, un 
cap mic, negru, căutând orbeşte sânul ei. 

Mâinile lui Skyler se strânseră pe volan. Doamne, 
ah, Doamne, cum de am lăsat să se întâmple aşa? 
Cum am putut să-i dau drumul să plece? 

Lui Skyler îi părea rău de durerea pe care i-o 
provoca lui Ellie. Nimic din toate astea nu erau din vina 
lui Ellie, nimic dintre cele pe care le cunoscuse Skyler 
nu meritau mai mult să fie mamă. Dar, deşi Skyler 
agonizase pentru nenorocirea lui Ellie, învârtindu-se în 
pat noapte după noapte, nicio compasiune nu o putea 
reţine de pe drumul pe care pornise de a-şi cere înapoi 
copilul. 

Şi, curios, dar singura persoană care ştia exact ce 
simte ea era Ellie. 

Sunt sigură că ştie prea bine totul. Asta-i 
problema. După toate prin câte a trecut, chiar crezi în 
mod onest că nu va căuta orice oprelişte ca să nu se 
mai întâmple din nou? 

— Poate să încerce tot ce vrea, dar n-o să-i ajute 
la nimic, spuse Skyler cu voce tare, în tăcerea 
supraîncărcată a maşinii Datsun. 

Eşti atât de sigură? ciripi o voce raţională în 
mintea ei. 

Nu, nu era. Nu sută la sută. Nimeni nu ţinuse un 
revolver la tâmpla ei când semnase hârtia aia, cedând 
drepturile ei de părinte, iar judecătorul va lua asta în 
consideraţie. lar Ellie... ah, Doamne, Ellie se va lupta 
cu ghearele şi cu dinţii. S-ar putea să devină urât. Ar 
putea dura luni de zile. lar, între timp, Ellie o va urmări 
pe Alisa văzând cum îi iese primul dinte şi cum învaţă 

să se ridice în picioare. Ellie va aduna fotografii pentru 
albumul ei şi o va arăta cu mândrie pe Alisa prietenelor 
ei. 

Skyler ştia că va trebui să acţioneze repede şi 
hotărâtor, înainte ca Alisa să se ataşeze şi mai mult de 
Ellie. 

Până mai ieri, lui Skyler nu i-ar fi trecut prin gând 
că mama ei ar putea refuza să o ajute. Dar, când a 
sunat-o ca să o întrebe dacă poate să treacă azi pe la 
ea, mama a simţit imediat că se întâmpla ceva. Când 
obişnuia Skyler să ceară voie, mai ales într-o duminică? 

— Ah, draga mea... desigur, se bucurase mama ei. 
A trecut prea mult timp. Şi nu exagerez dacă-ţi spun că 
tatăl tău şi cu mine am fost bolnavi de îngrijorare în 
legătură cu tine. 

Ea părea supărată, dar nu o certase pe Skyler că 
nu sunase la telefon şi nu-i vizitase mai curând. Apoi 
ea spuse: 

— Ce este, Sky? Nu-mi poţi spune ce nu merge, 
Sky? 

Skyler, luptându-se cu lacrimile, inspirase adânc şi 
mărturisise: 

— Mamă, am făcut o greşeală că am renunţat la 
Alisa. Mă străduiesc să o iau înapoi. 

Urmă o tăcere lungă. 

— Mamă, n-ai auzit? 

— Te-am auzit. 

Dar reacţia ei nu a fost deloc cea la care se 
aştepta Skyler. Vocea mamei sunase atât de straniu... 
nu era încântată, aşa cum anticipase Skyler. 

Acum, venind cu maşina să o vadă pe mama ei, 
Skyler nu se putea descotorosi de reacţia lui Kate. De 
unde provenea dezamăgirea pe care o simţise în tonul 
mamei? Era oare mama ei dezgustată de ea pentru că 

luase o decizie care îi târâse pe toţi prin flăcările 
iadului... şi făcea acum acelaşi lucru în sens invers? 

Nu semăna cu mama ei, ea nu te judeca niciun 
pic. Totuşi, în timp ce urca dealul, Skyler nu se putea 
opri să nu fie îngrijorată şi zăpăcită. 

Oare nu mama ei pledase ca ea să nu dea copilul, 
chiar de la început? Nu numai atât, ea fusese acolo, 
chiar în cameră, când se născuse Alisa... şi lacrimile 
care îi curgeau pe faţă nu fuseseră doar lacrimi de 
bucurie. 

Se întâmplă ceva, ceva ce nu-mi spune: să fie 
vorba de necazuri intre ea şi tata? Skyler ştia că şi cele 
mai fericite căsnicii se destramă uneori, când banii 
devin o problemă. Poate că situaţia firmei tatălui ei era 
într-o situaţie mult mai proastă decât îşi imaginase 
ea... 
Vederea vechiului grajd de piatră, apărut în 
câmpul vizual de după verdeață, o ajută să se relaxeze 
puţin. 

Skyler îşi aminti de primul ei ponei, de mâinile 
mamei în jurul taliei ei, mâini ferme şi puternice, 
ridicând-o în şa. 

In minte, vedea faţa mamei ridicată spre ea, ca o 
margaretă în căutarea soarelui, cu zâmbetul iubitor şi 
încurajator. 

N-o să mă abandoneze acum, îşi zise Skyler în 
sinea ei. 

Când ajunse pe creasta dealului, casa o salută, 
albă şi strălucitoare în soare, cu streşinile vii de 
rândunele în mişcare. Rondurile de flori erau ca nişte 
bijuterii. lar flori roşii se revărsau din perechea de urne 
de bronz din secolul al optsprezecelea, marea 
„găselniţă” a mamei, care o emoţionase atât, care 
stăteau de ambele părţi ale aleii de piatră din faţa 

intrării principale. 

Când parcă maşina şi ieşi afară, Skyler îşi imagină 
că vede casa cu ochii unei persoane care vine în vizită 
aici pentru prima dată. Un bărbat, neobişnuit cu luxul, 
ar putea fi puţin intimidat de o asemenea bogăţie 
vizibilă. 

Ei, nu chiar intimidat, nu şi-l putea închipui pe 
Tony simțindu-se astfel faţă de cineva sau ceva. Uimit, 
poate, în felul în care cineva, perfect mulţumit cu sine, 
s-ar simţi oprind la marginea drumului ca să se uite la 
o privelişte spectaculară, înainte de a pleca mai 
departe în drumul lui. 

Desigur, gusturile lui Tony nu ar fi preocupat-o 
decât dacă ar fi fost vorba despre două adevăruri de 
neevitat: că el era tatăl copilului ei... şi că ea era 
îndrăgostită de el, fără speranţă. 

Amintirea nopţii pe care o petrecuseră amândoi în 
căsuţa ei îi apăru în minte ca şi umbrele flăcărilor care 
dansaseră pe perete, când făcuseră o dragoste 
nebună, dulce, dătătoare de viaţă. Işi amintea de 
căldura focului şi cum i se păruse că vine din interiorul 
ei. Şi cum, după aceea, Tony se dusese la baie, 
întorcându-se cu un prosop cald, umed, pe care îl 
folosise să-i şteargă lacrimile şi trupul. Apoi, o ridicase 
cu tandreţe şi o dusese în pat, unde se întinsese alături 
de ea, ţinând-o în braţe, doar ţinând-o, până când ea 
începu să creadă că poate lumea nu se sfârşise încă. 

Dar orice magie folosise el în noaptea aceea ca s- 
o facă să-şi revină, ea nu-şi închipuia că aceasta era 
destul de puternică pentru ca să ţină toate nopţile şi 
zilele pe care le avea în faţă. Nu era doar problema că 
erau atât de deosebiți: era şi Alisa. Era faptul că ştia că 
ei n-ar fi fost împreună, dacă Skyler nu ar fi rămas 
însărcinată. Curtea care şi-au făcut-o n-a fost cu vin şi 

râsete şi vehemenţă... ci marcată de amărăciune şi 
durere împărtăşită. Ce fel de viaţă se poate edifica pe 
aşa ceva? 

Nu te gândi la Tony, se avertiză ea. Alisa e pe 
primul plan. Mergând pe cărarea de piatră, doar 
gândul că gestul ei părea teatral pentru oricine ar 
urmări-o de la fereastră o opri pe Skyler să-şi pună 
palmele la tâmple, aşa cum văzuse într-o sută de filme. 

O găsi pe mama ei în camera mică de lângă 
bucătărie, care fusese cândva spălătorie, înainte ca 
maşina de spălat şi uscătorul să fi fost duse la demisol. 
Acum, chiuveta mare de fier era plină de plante de 
interior suferinde, iar masa de lucru, îmbrăcată în 
faianţă, era aglomerată cu ghivece şi răsaduri. Kate, 
purtând un şorţ mare de măcelar peste pantalonii de 
catifea şi o cămaşă în carouri, era aplecată peste un 
vas de ceramică în care planta un asparagus. 

Se uită la Skyler, când aceasta intră, încruntarea 
ei de concentrare transformându-se într-un zâmbet 
larg. 

— Bună, draga mea. E deja ora prânzului? Vai, 
uită-te la mine, plină de murdărie şi nici nu m-am 
gândit ce o să mâncăm... Skyler, ce s-a întâmplat? Oh, 
draga mea... 

Skyler se simţea acum ruşinată, pentru că stătea 
acolo ca un copil de zece ani, cu ochii lăcrimând, ca 
una dintre plantele mamei, proaspăt udate. Dar se 
părea că nu se putea împotrivi. De câte ori era cu 
adevărat necăjită, dacă o vedea pe mama ei, aceasta 
avea efectul unui buton pe care se apăsa şi care îi 
aducea lacrimi în ochi, amintindu-i că mama avea 
întotdeauna o cale de a face ca totul să fie mai bine. 

Skyler acceptă şerveţelul de hârtie pe care Kate i-l 
băgă în mână, suflându-şi nasul şi simțindu-se 

reconfortată de mirosul pământului de flori şi ai serei, 
pe care ea îl asocie cu ideea de „acasă”. 

— Jur că n-am vrut să fac asta, izbucni ea 
clătinând din cap dezgustată. N-am venit aici ca să-ţi 
plâng pe umăr. 

— Ei, pentru Dumnezeu, de ce nu? Nu pentru asta 
sunt făcute mamele? 

Kate râse scurt şi o bătu uşor pe obraz. 

— E mai mult decât atât, mamă. Am nevoie de 
ajutorul tău. 

Kate puse jos foarfecă folosită să separe 
rădăcinile încâlcite. Spălându-şi mâinile şi ştergându-le 
de şorţ, se întoarse şi puse un braţ pe umerii fiicei ei. 

— Hai să stăm şi să mâncăm ceva. Putem discuta 
la masă. 

Skyler observă ridurile fine din jurul ochilor mamei 
ei; era o linie adâncă între sprâncene, de care nu-şi 
amintea s-o fi văzut ultima oară când fusese în vizită, 
doar în urmă cu câteva săptămâni. Părul lui Kate, care 
fusese castaniu cu puţin cenuşiu prin el, era acum 
aproape tot cenuşiu. Părea că se sprijină mai greu pe 
baston, în timp ce mergea de la fosta spălătorie la 
bucătăria mare, luminoasă, de lângă ea. 

Nu arată întotdeauna, dar asta a lovit-o rău, se 
gândi Skyler, în timp ce privea cum mâna ei ia un vas 
de cupru de pe raftul circular din jurul locului de 
măcelărit carnea. Pe urma acelui gând, veni: Totul e 
din vina mea. 

Cuprinsă de vinovăţie, Skyler se lăsa pe un scaun, 
la masa rotundă pentru micul dejun. Reieşi că Vera 
făcuse sandvişuri şi o supă de sparanghel în seara 
trecută, pe care mama o încălzea acum. Masa fusese 
pusă şi în mijloc era un vas cu irişi proaspăt tăiaţi. Kate 
apăru la masă câteva minute mai târziu, cu două boluri 

aburinde care miroseau delicios. Skyler, care de 
săptămâni nu putuse mânca, se simţi brusc flămândă. 

— Nana obişnuia să spună că orice este 
întotdeauna mai rău pe stomacul gol, zise Kate cu un 
zâmbet, aşezându-se în scaunul din faţa lui Skyler. 

— Bunicile cred întotdeauna că mâncarea e un 
răspuns la toate. 

— Dar mamele? Şi Kate ridică o sprânceană. 

— Mamele le citează întotdeauna pe mamele lor. 

Brusc, pe Skyler o trăsni posibilitatea reală ca ea 
să nu aibă niciodată ocazia să-şi cunoască prima 
născută, că ar putea să nu stea niciodată cu Alisa la 
masa din bucătărie, aşa cum stătea ea cu mama ei 
acum. S-ar putea ca ea şi Alisa să nu glumească 
niciodată sau să nu-şi dea ochii peste cap la auzul unor 
vorbe vechi din familie. 

Reacţionând imediat la aerul ei speriat, Kate se 
întinse peste masă şi îi acoperi mâna. 

— Ah, draga mea, nu ştiu ce să spun ca să te 
alin... Totul trebuie să fie atât de confuz pentru tine. 

— Nu mai sunt confuză, îi zise Skyler. Sunt pur şi 
simplu nefericită. 

— Nu e uşor să pierzi un copil, ştiu asta. 

Ochii ei străluciră un moment. 

— Nu e vorba despre faptul că o pierd pe Alisa, ci 
de faptul că vreau s-o iau înapoi. Skyler inspiră adânc. 
Am consultat o avocată. 

Kate se lăsă pe spătar, cu un aer zăpăcit. 

— O avocată! Doamne, nu e cam... exagerat? 

Skyler se simţi enervată de faptul că mama ei nu- 
şi dădea seama de urgenţa situaţiei. 

— Ce pot face altceva? întrebă ea. Doar Ellie n-o 
să mi-o dea, pur şi simplu, înapoi. Am vorbit cu ea şi... 
s-a întâmplat exact aşa cum mă aşteptam. Şi ştii ceva? 

Nu o învinovăţesc. Şi eu aş face la fel în locul ei. 

Kate era tăcută şi se uita pe fereastră. In cele din 
urmă, se întoarse spre Skyler şi, cu o voce neobişnuită, 
plată, spuse: 

— Nici eu n-o învinovăţesc. 

Skyler se uită fix la mama ei. Mama era doar de 
acord cu ea... dar, dintr-un motiv oarecare, Skyler se 
simţi uşor iritată. De ce nu se repezea mama să spună 
cât de dornică era să-şi capete înapoi nepoata? 

Poate că se teme să-i crească speranța, raţionă o 
voce în mintea lui Skyler. Poate că nu are încredere că 
n-o să dai înapoi. Trebuie să-i arăţi că vorbeşti serios. 

— Mamă, am nevoie de ajutorul tău, zise ea. 

— Ce fel de ajutor? întrebă Kate încordându-se 
uşor. 

— Nu e ce crezi tu... N-am de gând să vă târâi, pe 
tine şi pe tata, în ceva murdar. Se grăbi să explice: Ştiu 
că voi doi aveţi problemele voastre. 

Era tot ce putea recunoaşte despre faptul că ştia 
cât de îngrijoraţi erau în legătură cu finanţele lor. 

Kate îi aruncă o privire îndurerată. 

— Ah, draga mea... nu voi fi niciodată atât de 
prinsă de propriile mele probleme ca să nu fiu aici 
pentru tine. 

Skyler inspiră adânc. 

— Tot ce am nevoie acum este o sumă de bani 
suficientă ca să-i pot plăti avocatei angajarea. 
Douăzeci şi cinci de mii de dolari. Apoi adăugă repede: 
Nu-ţi cer un împrumut, dar o scrisoare prin care eşti de 
acord să-i retragi din contul meu. 

Kate clipi, de parcă i s-ar fi cerut să servească o 
porţie de brânză de pe lună. Întrebă cu blândeţe: 

— Nu e îngrozitor de brusc? Am vorbit despre asta 
abia ieri. 

Skyler simţi că îi îngheaţă sângele. De ce acţiona 
mama ei în felul ăsta? 

Cu o voce amorţită de şoc, Skyler observă cu 
tristeţe: 

— Am crezut că ai să fii încântată. 

— În alte condiţii, aş fi fost, spuse Kate defensiv. 
Dar, of, draga mea, totul s-a complicat atât! Draga 
mea, ştii oare în ce te bagi? 

— Vrei să spui ce e atât de deosebit faţă de atunci 
când am rămas însărcinată în mod stupid? sări ea. 

Aerul rănit care apăru pe faţa mamei ei o făcu 
imediat să-şi regrete ieşirea. În acelaşi timp, Skyler 
avea senzaţia îngrozitoare, neliniştitoare, că mama ei 
amâna. De ce? Ce putea spera mama să obţină 
făcând-o să renunţe? 

— Nu e drept şi tu ştii asta! exclamă Kate. N-am 
făcut, tatăl tău şi cu mine, tot ce am putut ca să te 
convingem să nu dai copilul? Şi când n-ai vrut să ne 
asculţi, nu ţi-am respectat noi dorinţele? Aşa că să nu 
îndrăzneşti acum să stai acolo şi să te uiţi la mine de 
parcă te-am  dezmoştenit. Dacă cineva a fost 
dezamăgit, atunci aceia suntem noi, tatăl tău şi cu 
mine. 

Furia lui Kate fusese îndreptată atât de rar spre 
ea, încât Skyler aproape nu o recunoscu. Acum, 
văzând carnea încordată, albă, din jurul gurii lui Kate şi 
felul băţos în care se ţinea, Skyler simţi că i se 
încreţeşte pielea. 

Faptul că ştia că mama ei avea dreptate făcea 
situaţia şi mai rea. Lui Skyler îi fu ruşine de felul în care 
se purtase. Cu un oftat, zise: _ 

— Mamă, ştiu că trebuia să te ascult. Incercam să 
fiu raţională, să mă gândesc ce va fi cel mai bine 
pentru copil. Nu credeam că am tot ce e nevoie ca să 

dai unui copil ceea ce merită. Dar cine are? Uită-te la 
sacrificiile pe care le-ai făcut tu pentru mine. 

Ochii lui Kate se umplură de lacrimi şi se relaxă 
vizibil. 

— Ah, draga mea, n-am regretat niciun minut. Aş 
fi făcut orice pentru tine. Dacă ai şti... 

Îşi muşcă buza, iar o singură lacrimă îi alunecă pe 
obraz şi căzu formând o pată întunecată pe faţa de 
masă ţesută. 

— Ştiu, spuse Skyler. De aceea nu ţi-aş fi cerut 
ajutorul acum, dacă ar fi implicat să faci vreun 
sacrificiu. Am să scriu eu însămi scrisoarea, dacă vrei. 
Am nevoie doar de semnătura ta. 

Mama apucă marginea mesei cu un aer curios, 
îndepărtat. 

— E prea târziu, zise ea cu o voce mică, gâtuită. 

— Prea târziu? repetă Skyler nesigură că auzise 
bine. 

Cu un oftat foarte tulburat, Kate duse mâna la 
bărbie. 

— Îmi pare rău. 

De data asta, răspunsul ei nu lăsa loc de îndoială; 
Skyler o simţi în măruntaie, ascuţit, ca un cuţit care se 
ridica pe şira spinării. Cu acel ton blând, dar implacabil, 
Kate zise: 

— Aş vrea să te ajut, dar nu ar fi drept. N-ar fi 
corect faţă de... de ea. 

Skyler se lăsă pe spătar, prea uluită pentru a 
reacţiona. În cele din urmă, căscă gura: 

— Ellie? În toate astea e vorba de Ellie? Nici măcar 
nu o cunoşti! 

— Ştiu ce trebuie să simtă, spuse Kate. Tu eşti 
tânără. O să mai ai alţi copii. Dar asta e ultima ei şansă 
ca să fie mamă. 

Skyler simţi că i se scurge sângele din obraz, 
uitându-se la femeia care stătea în faţa ei... mama pe 
care o iubise şi se bazase pe ea fusese înlocuită de o 
persoană complet străină. 

Kate rămase perfect nemişcată. Îşi imagina că, 
dacă ar face şi cea mai mică mişcare, măcar cu un 
deget, s-ar sfărâma ca un cristal foarte vechi şi foarte 
fin. Era tot ce putea face împotriva valului de emoţii 
care se sfărâmau în ea. 

îngrijorarea ei se adâncea din cauza feţei albe, 
şocate, a lui Skyler. 

Oare am spus cu adevărat asta? 

Vorbele, pur şi simplu... i-au scăpat. Nu le 
plănuise şi ar fi fost uluită dacă cineva i-ar fi sugerat că 
ar putea reacţiona astfel. 

Aproape că i se rupsese inima în ziua aceea, în 
spital, văzând-o pe fiica nou-născută a lui Skyler 
legănată în braţele lui Ellie. Şi nu trecuse nicio zi de 
atunci, în care să nu simtă o înţepătură de pierdere, 
gândindu-se la nepoata ei. Umbla prin casă sau făcea o 
treabă obişnuită la magazin şi simţea lovitura. In 
aceste cazuri, trebuia să se oprească şi să-şi tragă 
suflul, o mână ducându-se la gât şi una la stomac, ca 
pentru a se feri de o lovitură. 

Ar fi mutat cerul şi pământul ca s-o ajute pe 
Skyler să-şi recâştige fiica. Ar fi vândut Orchard Hill ca 
să-i dea lui Skyler bani din buzunarul ei. Doar un singur 
lucru nu şi-ar fi sacrificat: conştiinţa. 

| se dăduse o a doua şansă şi nu trebuia să o 
piardă. Ea nu mai credea nici măcar că doar soarta le 
adusese împreună, pe ea şi pe Ellie. Poate dacă ar fi 
fost mai religioasă, ar fi spus că era voia lui Dumnezeu. 
Şi poate că aşa era. Tot ce ştia sigur era ce trebuia să 
facă, era clar, ca un deget care i-ar arăta calea pe care 

trebuie să o ia ca să ispăşească. 

Ochi pentru ochi, dinte pentru dinte. 

Un copil pentru un copil. 

Cu un efort suprem, Kate se forță să vorbească. 
Trebuia să încerce să o ajute pe fiica ei să înţeleagă, 
chiar dacă Skyler nu putea şti toată povestea. 

— Draga mea... dacă mi-ai fi cerut ajutorul chiar 
cu trei luni în urmă, aş fi stat lângă tine chiar în faţa 
unei armate invadatoare, spuse ea cu voce slabă. Dar 
acum, e prea târziu. Alisa e fetiţa ei. Nu pot... Înghiţi în 
sec, adăugând blând: Ar fi... ca şi când aş omori-o pe 
femeia aia. 

Skyler clătină din cap, o şuviţă din părul ei pal 
agăţându-i-se de colţul gurii, care era umed. Ochii pe 
care îi îndreptă spre Kate erau cei ai unei martire dintr- 
o pictură din Renaştere, parcă emanau o lumină 
curioasă, translucidă. Dar Kate nu vedea doar 
suferinţă. Aerul de pe faţa fiicei ei era un aer de 
profundă trădare. 

— Cum rămâne cu propria ta fiică? Asta mă 
omoară pe mine. Nu-ţi pasă? 

Kate voia să-şi acopere ochii, să-i ferească de 
lumina aceea torturantă din ochii fiicei ei. Ah, draga 
mea, dacă ai şti! În condiţii normale, ar fi mutat cerul şi 
pământul ca s-o ajute pe Skyler în orice mod posibil. 
Refuzându-i rugămintea, îşi înfigea ei însăşi o ţeapă în 
inimă, o agonie la fel de mare, cu siguranţă, ca aceea 
pe care o suferea Skyler acum. Dar nu putea face 
asta... pur şi simplu, nu putea. 

Va fi şi Will cu care va trebui să aibă de-a face, 
mai târziu, îşi dădu ea seama. El va fi furios când va 
auzi că a refuzat s-o ajute pe Skyler. Şi, de două ori 
mai mult, pentru că refuzase să scrie un cec, aşa cum 
ar fi făcut în mod natural. 

— Îmi pare rău, îi zise ea lui Skyler, închizând ochii 
şi apăsându-şi atât de tare palmele, încât îşi simţi 
muşchii braţelor vibrând. Aş face orice mi-ai cere... în 
afară de asta. Oricât de mult aş vrea, nu pot. Nu mă 
aştept să înţelegi. Doar nu uita că te iubesc. Te-am 
iubit din primul moment în care te-am ţinut în braţe. 
Dacă cineva ar fi încercat să mi te ia atunci, eu... 
deschise ochii şi se uită direct la Skyler. Eu aş fi murit. 

— Cunosc sentimentul. 

Vocea lui Skyler era plată şi rece. 

— Draga mea, ştiu că e greu şi nu aş fi pretins că 
o să treci peste asta într-o bună zi. Sunt unele lucruri 
de care nu scăpăm niciodată. Dar pot să-ţi promit că 
viaţa va continua. 

Skyler se uită la ea, alb. 

— Tocmai de asta mă tem. 

— O să fie mai bine, îi spuse Kate, simțindu-se ca 
un trişor, ca un vânzător de minciuni, pentru că făcuse 
o asemenea promisiune. 

— Aici ai dreptate, spuse Skyler cu amărăciune. 
Dar nu pentru că plănuiesc să stau şi să-mi ling rănile. 
Am să obţin banii de undeva. Indiferent ce trebuie să 
fac. 

Kate îşi duse o mână la gură. 

— Aş dori să nu vorbeşti aşa, spuse ea. 

— La ce te aşteptai? Că doar pentru că tu nu vrei 
să mă ajuţi, eu am să renunţ? 

— Nu... presupun că nu. 

Kate înclină din cap. Asta trebuia să recunoască: 
nimeni nu a putut s-o acuze pe fiica ei că este o laşă. 

— Aş vrea doar... aş dori ca tu să nu te arunci cu 
capul înainte în anumite lucruri, fără să te gândeşti 
bine. 

— Cât timp ţi-a trebuit ţie şi tatii ca să vă hotărâți 

să mă adoptați? o provocă Skyler. 

— Mai puţin de o secundă. 

Işi aminti, de asemeni, îngrijorarea când a 
descoperit adevărul despre copil. 

lar acum, groaznica datorie pe care o avea 
ajunsese la scadenţă. 

— Dacă mă iubeşti atât de mult, de ce nu mă 
ajuţi? Nu discutăm aici despre un principiu moral. Ci de 
copilul meu. De nepoata ta. Vocea i se ridică şi se 
sparse. Nu se poate să-mi întorci, pur şi simplu, 
spatele, eşti mama mea! 

— Şi voi fi întotdeauna, îi aminti repede Kate. 

— Nu, zise Skyler tremurând, iar expresia ei rănită 
îi străpunse inima lui Kate, ca un glonţ. Eu nu ştiu cine 
este mama mea... dar tu nu eşti aceea. 

Kate urmări distrusă cum fiica ei se ridică în 
picioare, se opri un moment, apoi se întoarse şi se 
depărtă. Kate ar fi vrut să ia vorbele înapoi, pe ale ei 
ca şi pe ale lui Skyler; ar fi vrut să spună, să facă ceva, 
orice, care să închidă teribila prăpastie care se 
deschisese între ele. Toată viaţa lui Skyler, ea se 
temuse că o va pierde... iar acum lucrul ăsta se 
întâmpla, în sfârşit. 

lar de data asta, Kate nu putea face nimic ca să o 
oprească. 


Plecând cu maşina de la Orchard Hill, Skyler nu se 
gândea încotro se îndreaptă, până când se trezi că o 
lua pe drumul care ducea la ferma Stony Creek. 
Câteva minute mai târziu, ea parca în locul cu pietriş 
de lângă grajd şi ieşea din maşină pe picioare, 
clătinându-se ca niciodată de când începuse să 
călărească prima oară. Era după-amiaza târziu; iar 
soarele arunca umbre lungi de sub gardurile padocului. 

Aici, ploile de primăvară şi copitele cailor care păşteau 
transformaseră câmpul în noroi până la gleznă. Dar 
observă că ringul de antrenament fusese acoperit 
proaspăt cu rumeguş; Duncan avusese grijă de asta. In 
depărtare, ea zări silueta lui slabă, impozantă, din faţa 
hambarului care deservea Stony Creek, ghidând un 
camion cu fân. 

Dar acum nu avea nevoie de Duncan, îşi dădu 
seama Skyler, ci de Mickey. Prietena ei îl antrena pe 
noul cal al doamnei Endicott, Victory Lap, pentru 
concursul de la Harsdale, în West Palm Beach, luna 
viitoare, şi se afla aici cel puţin patru ore pe zi, lucrând 
cu el pe teren plat şi făcând sărituri. 

Când Skyler trecu prin grajd şi pe sub arcul mare 
care ducea spre ringul interior de antrenament, 
Mickey, călare pe un cal castaniu de rasă pură, veni 
imediat la gard. Uitându-se bine la faţa umflată de 
lacrimi a lui Skyler, se lăsă jos din şa. 

— lisuse... cine a murit? Mickey deschise portiţa. 

— Mă gândesc că, poate, am fost eu aia, îi 
răspunse Skyler. 

— Atunci se presupune că eu trebuie ori să-ţi dau 
palme ori un pahar cu whisky şi să spun „E pentru 
binele tău” - nu pot decide care din două. 

Mickey râse din gât, dar asta nu ascundea 
presupunerea ei. 

— Nu ştii nici pe jumătate. 

Mickey ridică din umeri. 

— Sunt sigură că o să-mi spui când o să fii 
pregătită. 

Skyler îi mulţumi în gând lui Mickey că nu o 
presează. Când Skyler se uită la cămaşa cu guler 
desfăcut, pătată de transpiraţie, a prieteniei ei, la 
pantalonii ei mânjiţi de noroi, la banda adezivă care îi 

ţinea părul strâns la spate, înţelese că a venit la 
persoana potrivită, una care nu o va înăbuşi cu 
simpatia. 

Skyler avea nevoie nu atât de un umăr pe care să 
plângă, cât şi o doză serioasă de bun-simţ şi de nişte 
sfaturi dure? 

— Hai, ajută-mă să duc bruta asta la locul ei şi 
poţi să-mi spui despre ce-i vorba. 

Ajunseră la spaţiul de înapoiere a cailor, chiar la 
intrarea în grajd. Mickey îl prinse pe Victory de 
legăturile de la perete. 

După ce îl frecţionă cu un prosop vechi, îi controlă 
copitele, apoi îi perie burta. Câteva momente mai 
târziu, cu frâul pe un umăr şi cu şaua sub braţ, Skyler îl 
duse pe Victory în boxa lui. În timp ce inhala mirosurile 
familiare de fân, rumeguş şi balegă şi ascultă caii care 
bocăneau în boxele lor, simţi că i se mai uşurează 
durerea. Il auzea pe Duncan strigând pe-afară, într-un 
padoc. Unul dintre băieţii de la grajd, un tânăr cu păr 
negru de care nu-şi amintea să-l fi văzut înainte, îi 
aruncă în trecere un zâmbet timid. 

Skyler o găsi pe Mickey la uşile duble care dădeau 
spre partea de est a fermei. Stony Creek, dincolo de 
care era ringul de antrenament din exterior. Ea stătea 
uitându-se afară, cu coatele pe genunchiul drept, 
călcâiul sprijinindu-se pe banca de lemn unde şezuseră 
amândouă străduindu-se să-şi tragă cizmele. Afară, 
nişte nori ce păreau să fi apărut de niciunde se 
scuturau dând drumul unui torent de ploaie care 
curgea gârlă de pe streaşină. 

Skyler se lăsă pe bancă şi o privi pe Mickey 
aprinzându-şi o ţigară. Mickey nu spunea nimic, 
uitându-se afară la ploaie. Pisoiul grajdului sări în poala 
lui Skyler şi începu să toarcă, în timp ce ea îl mângâia. 

Mickey îi oferi o ţigară din pachetul mototolit 
îndesat în buzunarul cămăşii. Skyler luă una, deşi nu 
fuma. Pentru vremurile trecute, gândi ea. 

— E greu, nu? întrebă în cele din urmă Mickey. Ti- 
am spus eu că nu e glumă să fii mamă. 

— Că multe mai ştii tu despre asta! 

Skyler se  prefăcu a-i arunca o privire 
dispreţuitoare, apoi continuă să studieze fumul care se 
ridica din vârful strălucitor al ţigării. 

— Da, ai dreptate, eu aş fi probabil o nenorocire, 
fu de acord Mickey. Vrei s-o faci, nu-i aşa? Ai de gând 
cu adevărat să te lupţi? 

Skyler îi mărturisise, de îndată ce îşi dăduse 
seama ce are de făcut... dar nici Mickey nu ştia cât de 
hotărâtă era. 

— Trebuie. 

— lisuse! Skyler, dă-mi voie să-ţi spun un lucru: tu 
ştii cum să storci lucrurile. Vreau să spun, lucrurile 
importante. Dar trebuie să-ţi recunosc un merit: Când 
vrei ceva, te dăruieşti cu totul. 

Mickey ştie, gândi Skyler. Apoi zise: 

— După părerea mamei, e un blestem şi o 
binecuvântare în acelaşi timp. 

Trase un fum din ţigara care avea gust de balegă 
uscată. 

— Să înţeleg de-aici că ai vorbit cu ea despre 
bani? 

— Tocmai vin de-acasă. 

— Şi? 

Skyler inspiră adânc. 

— Nu vrea s-o facă. Nu vrea să scrie afurisita de 
scrisoare către bancă. 

— Nu-mi vine să cred. 

Nu multe puteau s-o şocheze pe Mickey, dar ideea 

că acea Kate, pe care Mickey o idolatriza, putea face 
un asemenea lucru, era ameţitoare. 

— Eşti sigură? Vreau să spun, poate ai înţeles-o 
greşit? 

— Sunt sigură. 

Dar nici pentru Skyler nu era pe deplin înţeles. Tot 
repeta mereu scena în gând, sperând că greşise, că 
mama ei nu refuzase de fapt să o ajute. Dar nu, mama 
fusese foarte clară. Nu se putea ca Skyler s-o fi înţeles 
greşit. 

Realitatea situaţiei o izbi pe Skyler şi ea se sprijini 
cu spatele de perete, strângând pisoiul la piept. O 
durea inima, iar în stomac avea o gaură care nu se 
putea umple cu nimic. Simţea de parcă nu şi-ar fi 
pierdut doar bebeluşul, ci şi pe mama ei. 

Brusc, o cuprinse dorul de Tony, de senzaţia solidă 
a braţelor lui în jurul ei, de bătaia puternică a inimii lui 
alături de a ei... pentru faptul că era un om obişnuit, de 
care avea nevoie acum, în viaţa ei extraordinar de 
aiurită. 

— Nu a fost de vină numai mama, eu... eu am 
spuse lucruri pe care n-ar fi trebuit să le rostesc, 
recunoscu Skyler, amintirea vorbelor ei furioase fiind 
ca o otravă pe care o înghiţise şi căreia abia acum 
începea să-i simtă efectul. Dar m-am simţit atât de... 
trădată. Mickey, cum a putut ea? 

— Trebuie să-ţi fi dat vreo explicaţie. 

— Eu cred că totul este legat cumva de faptul că 
ea m-a adoptat pe mine. Se identifică cu Ellie. Totuşi, 
nu înţeleg. În plus, nu ştiu ce am să mă fac, dar am 
nevoie de banii ăştia. 

— Dar tatăl tău? El o să-ţi dea, nu-i aşa? 

— Sigur că ar face-o, într-un minut. 

Se opri, nefiind sigură cât de mult voia ca Mickey 

să ştie despre dificultăţile financiare ale tatălui ei, deşi 
ştia că familia lui Mickey avea şi ea destule. 

— Dar nu vreau nimic de la ei, continuă ea. Vreau 
să fac asta eu singură, cu banii mei. 

— Aş dori să nu fiu atât de strâmtorată. Ţi i-aş 
împrumuta eu. 

— Ştiu că ai face-o, oftă Skyler. 

Mickey o privi direct. 

— Ai putea să-i ceri lui Tony. Pun pariu că ar găsi 
o cale să facă rost de bani. 

— Las-o baltă, sări Skyler. 

Asta era un subiect pe care nu voia să-l continue, 
mai ales cu Mickey, care nu putea înţelege de ce, dacă 
era atât de nebună după tipul ăsta, nu făcea amor cu 
el. 

— În regulă, şterge asta, zise Mickey ridicând din 
umeri. Alte idei? 

— Aş putea jefui o bancă. 

— Prea riscant. În plus, nu cred că se acordă 
custodie unor oameni condamnaţi la închisoare. 

Făcu o pauză, trăgând un ultim fum din ţigară, 
înainte de a o stinge de tocul cizmei, într-o mică 
explozie de scântei. 

— Ascultă, am o idee mai bună. Ai putea să vii cu 
mine la West Palm Beach. Concursul Hartsdale e peste 
patru săptămâni. Mai ai timp să te antrenezi, dacă pui 
osul serios. 

Skyler se uită la ea, speriată. 

— Trebuie să-ţi fi ieşit din minţi, Mickey, au trecut 
luni de zile de când l-am trecut pe Cancelar peste un 
obstacol. A stat toată iarna. N-o să poată să fie gata 
până atunci. 

— Marele premiu e de treizeci de mii de dolari, 
spuse Mickey, lăsând vorbele să atârne în aer. 

— Ar putea fi şi un milion şi tot n-aş avea şansă 
să-l câştig. 

Mickey ridică din umeri. 

— Ei, dacă asta e atitudinea pe care vrei s-o iei, 
probabil că ai dreptate. 

— Ştiu că am dreptate. 

— În cazul ăsta, uită că am amintit de asta. 

— Duncan ar face o criză. N-am nici măcar bani de 
taxă de participare. Eu... 

— Am crezut că subiectul e închis. Mickey îi 
aruncă o privire piezişă. 

— Este. 

Skyler îşi dădu seama cât de aproape era să cadă 
în capcana lui Mickey şi închise gura. 

— Mai vrei o ţigară? 

Mickey îi oferi pachetul. 

— Nu, mulţumesc. 

Skyler rămase tăcută, inima ei începând să bată 
repede gândindu-se ce ar trebui să facă pentru a fi în 
formă la o competiţie de clasă mondială, ca Hartsdale. 
Mai mult decât zile obositoare din zori până seara; mai 
mult decât Duncan care să ţipe la ea să repete, din 
nou şi din nou; mai mult decât putea să dea Cancelar 
în forma cea mai bună. Va fi nevoie de un lucru care 
lipsise din performanţa ei de până acum, dorinţa de a 
câştiga, care venea de undeva, mai din adânc decât 
dintr-un simplu spirit de competiţie. 

— Duncan va trebui să fie de acord cu asta, îi 
spuse Skyler. N-aş putea reuşi fără el. 

— A, sigur. Dar îl ştii pe Dunc. Cel mai mult îi 
place provocarea. 

— Cancelar va trebui refăcut. Muşchii picioarelor 
lui nu sunt cum erau acum un an. 

— O să-şi revină repede. Doar e campion. 

— Şi uită-te la mine, sunt în forma cea mai 
proastă în care am fost vreodată. E o nebunie fie şi să 
mă gândesc că pot face asta. Poate până în vară aş fi 
gata, dar o lună, Mickey? 

— Cât de curând ai nevoie de bani. 

— leri. 

— Şi? 

— Nici măcar nu e vorba să câştig concursul, ar fi 
o minune dacă m-aş califica. 

— Şi atunci, ce te opreşte măcar să încerci? 

Skyler se gândi un moment, apoi întrebă: 

— Pot să stau cu tine la West Palm? După ce adun 
taxa de participare şi plătesc transportul lui Cancelar, 
voi fi falită. 

Ochii căprui ai lui Mickey se îngustară. 

— N-ai avut nevoie de mine ca să te conving, nu-i 
aşa? Ai ştiut, din momentul în care am adus vorba, că 
ai să participi. 

— Am de ales, oare? 

Skyler urmări cotoiul sărind din poala ei şi 
pierzându-se în umbră. Un telefon suna în birou. Ploaia 
aproape se oprise. 

Pentru prima dată în ultimele zile, săptămâni 
chiar, ea se simţea eliberată de neajutorarea care o 
cuprinsese în fiecare dimineaţă la sculare şi se ţinuse 
de ea ca o ceaţă până cădea seara în pat. 

„... Şi vaca sări peste lună”. 

Îi veni în minte versul din poezia din copilărie şi, în 
ciuda bătăilor slabe, speriate ale inimii, Skyler se trezi 
că zâmbeşte. Oare putea să reuşească? Dumnezeu ştia 
că avea, de data asta, un motiv pentru care să merite 
să lupte. Pentru Alisa, ar sări şi peste lună, pe spinarea 
unei vaci... sau ar cădea încercând. 

Mickey avusese dreptate, într-o privinţă. Duncan 

era gata s-o facă. 

Oricât era el de morocănos, de nemulţumit şi de 
pretenţios; oricât cicălea şi protesta, nu putea rezista 
chemării la arme, la refacerea unor muşchi de la 
picioare, transformați în gelatină. Zi de zi, uneori câte 
opt ore în şir, Skyler lucra cu el în ring. Pe vreme bună, 
se antrenau afară. Când ploua, foloseau ringul interior. 
Tot timpul, Duncan era neobosit. 

— Capul sus! De câte ori ţi-am zis să ţii bărbia 
sus! răcnea el, cum nu mai făcuse de când ea avea 
zece ani. Şi zâmbeşte, la naiba, trebuie să arate ca şi 
când te amuză. Ca şi când peste un obstacol de doi 
metri e o bucată de prăjitură. 

Skyler îşi luase o lună de concediu de la clinică, 
pentru a se antrena tot timpul şi se târa acasă în 
fiecare seară, epuizată. Nasul ei era ars de soare, se 
coji, apoi se arse din nou. Apărură pistrui pe obrajii 
care fuseseră pali ca gheaţa. Adesea se trezea dintr-un 
somn adânc, ca după somnifere, simțind că i se 
încordează picioarele, iar degetele de la mâini i se 
strângeau cu degetul mare în sus, ca în jurul frâului. 

După două săptămâni, începu să vadă o 
deosebire. Părţile trupului ei, care fuseseră moi, 
deveniseră din nou netede şi dure. Urletele de dezgust 
ale lui Duncan deveniră ordine scurte, însoţite uneori 
de o aprobare din cap, când reuşea un lucru. 
Obstacolele pe care le construia deveneau tot mai 
înalte şi mai dificile. lar la sfârşitul zilei, nu mai cădea 
din şa pe nişte picioare ca de burete. 

Obraznic ca un copil rămas nesupravegheat prea 
mult timp, Cancelar se răsucise la început, arătându-şi 
nemulţumirea când ea îl disciplina şi refuzând să facă 
sărituri peste care plutise fără efort în urmă cu un an. 
Dar, după un început nervos, se potoli şi părea chiar 

că-i place. Mickey avusese dreptate şi în privinţa asta. 
Cancelar era un campion. lar cailor campioni le 
plăceau ocaziile în care să arate ce ştiu. 

La sfârşitul celei de a treia săptămâni, Cancelar 
avu o uşoară şchiopătare şi Skyler petrecu nişte zile 
neliniştite la grajd, punându-i comprese reci şi 
cataplasme. Când doctorul Novick a zis că nu e vorba 
de un tendon întins, ea se relaxă puţin. Totuşi, calul nu 
putu fi călărit câteva zile... iar asta era în sine o sursă 
de panică. Dar dacă va fi aşa şi când va trebui să plece 
la Hartsdale? Nu va putea să-l înscrie. Şi toată munca 
ei dură va fi irosită. 

Din fericire, piciorul lui Cancelar se făcu sănătos 
până luni. Cu un oftat uriaş de uşurare, Skyler îl 
cocoloşi totuşi, până când îi deveni clar, ca şi lui 
Duncan, că nu va ajunge nicăieri aşa. 

La sfatul veterinarului, ea începu să-şi împartă 
antrenamentul între Cancelar şi un cal german de cinci 
ani, numit Trofeu de argint, în care Duncan îşi punea 
mari speranţe. 

Trofeu de argint nu era atât de obişnuit cu fiecare 
mişcare a ei cum era Cancelar, dar era dornic şi 
puternic. El se dovedi a fi mai mult decât un înlocuitor; 
o făcu pe Skyler să nu fie legată de un singur animal. O 
ţinea întotdeauna atentă să caute mijloace subtile 
pentru a-i îmbunătăţi performanţa. 

În întreaga lună chinuitoare, ceea ce la început 
păruse un blestem se dovedi a fi o binecuvântare şi 
fiind atât de obosită la sfârşitul fiecărei zile încât nici 
nu mai vedea bine, asta o împiedica pe Skyler să se 
gândească prea mult la mama ei. Avea chiar şi o scuză 
ca să nu răspundă apelurilor telefonice ale lui Kate; nu 
era acasă aproape niciodată. 

Skyler se gândea doar la copila ei. Fiecare muşchi 

pe care îşi punea gheaţă, fiecare bubă nouă pe fund, 
de la şa, o aducea cu un pas mic aproape de telul ei. 
Nu o deranjau orele lungi în ring. Acceptă cu 
bunăvoință observaţiile lui Duncan şi mofturile lui 
Cancelar. Pentru că toate astea o făceau mai 
puternică, mai pregătită pentru a primi nu doar 
provocarea ce îi stătea în faţă ci şi una dincolo de ea: 
să o obţină înapoi pe Alisa. 

Îşi permitea să se concentreze numai la asta. 
Refuza chiar să-l lase pe Tony s-o viziteze. Ah, da, de 
mai multe ori decât putea număra, mai ales la 
turnirurile dureroase cu Duncan, Skyler nu voia nimic 
mai mult decât prezenţa plăcută a lui Tony... mâna lui 
aspră pe umărul ei... metoda lui directă faţă de toate, 
împletită cu micul lui zâmbet sardonic, care părea că 
apare mereu în colţurile gurii lui. Dar, de fiecare dată 
când ridica telefonul să-l cheme, se forţa să-l pună 
înapoi. Prezenţa lui nu va face decât să-i distragă 
atenţia, oricât dorea să-l vadă; ea trebuia să rămână 
fermă până după Hartsdale. 

Hartsdale! Brusc, ceea ce fusese ceva în 
depărtare era acum la orizont. Cele două zile înainte 
de a zbura la West Palm Beach Skyler le petrecu 
târguindu-se cu şoferul camionului de cai care urma 
să-l transporte pe Cancelar, apoi îndatorându-se şi mai 
mult cu Master Card şi Visa, ca să adune cei două mii 
de dolari, taxa de participare. Când se urcă în avion joi 
dimineaţă, stomacul ei era numai noduri. 

Abia când avionul ateriză la West Palm Beach, 
două ore şi jumătate mai târziu, Skyler simţi că 
încordarea aceea începu să se transforme în emotie 
reală. 

Ea încă se îndoia că avea vreo şansă să pună un 
bulgăre de zăpadă în iad. Cu tot antrenamentul ei 

brutal nu era într-o formă chiar atât de bună, ca a unor 
călăreţi ca Mickey, care participau tot anul la 
competiţii. Dar, la naiba, nu va lăsa nimic şi pe nimeni 
s-o oprească acum. Nu mai era vorba doar de bani. 

Fie că va câştiga, fie că nu trebuia să participe la 
această competiţie, chiar şi pentru a-şi dovedi ei înseşi 
că nu abandonează. Pentru că, dacă nu dădea totul 
aici, cum va putea trece peste obstacolele care se 
întindeau dincolo de Hartsdale? 


Capitolul 15 


Un stârc mare, alb, se învârtea deasupra capului, 
apoi, cu o întoarcere care făcu să pară că are soarele 
care răsărea pe o aripă, se lăsă jos şi ateriză pe 
marginea obstacolului cu apă, care forma centrul 
parcursului pentru premiul cel mare de la Hartsdale. 

Skyler, mergând cu Mickey pe parcurs, se opri la 
vreo zece metri de pasăre, care o privea cu suspiciune 
de sus, de parcă spunea: „Nu-ţi face iluzia că o să te 
plasezi bine în acest concurs: N-ai zis nicio rugăciune”. 
Bun sfat, se gândi ea. Era duminică şi concursul urma 
după două ore. Departe de a avea încredere că se va 
califica, deşi se plasase bine în preliminarii, Skyler era 
sigură că va eşua. După părerea ei, cele două zile care 
trecuseră nu fuseseră mai mult decât un şir de şanse 
spectaculare. 

Skyler se uită în jur la ambianța aproape 
buclucaşă. Un cer albastru, fără nori, ca într-o carte 
poştală, o făcea să uite cât de umedă era clima. Pe 
întregul teren iarba proaspăt udată strălucea ca un 
oraş fabulos, un oraş populat de egrete şi stârci şi 
înconjurat de tufe uriaşe de hibiscus. Spre nord, pe o 
ridicătură, la mai puţin de o jumătate de kilometru de 

arena în aer liber, se ridicau grajdurile din Hartsdale, în 
stil Noua Anglie, formând perimetrul exterior al 
oraşului de corturi, grajduri improvizate şi trailere 
pentru cai, care se înălţau între acestea şi terenul de 
expoziţie. Un fuior subţire de fum se ridica din cuptorul 
portabil al potcovarului. 

Uitându-se la fumul care dispărea în implacabilul 
cer albastru, Skyler nu se putea abţine să nu simtă că 
şansele ei de succes nu erau mai solide decât fumul 
acela. La preliminarii, abia reuşise să ia locul nouă, 
mult după Mickey care era pe al cincilea, deşi se 
clasase înaintea multora mai experimentați ca ea. La 
începutul săptămânii, sărise curat la şase bare, dar 
fusese eliminată când Cancelar a refuzat ultimul 
obstacol. Totuşi testul real va fi Premiul cel mare din 
dimineaţa asta. Va concura împotriva celor mai buni 
dintre cei buni şi s-ar putea ca nici măcar norocul să nu 
fie suficient ca să reuşească. 

Într-un efort de a evita orice greşeală, se 
alăturase lui Mickey şi unei duzini de călăreţi şi 
antrenori preocupaţi să studieze parcursul. Acesta se 
întindea pe o jumătate de acru. 

Mergând încet pe solul de nisip şi cu fâşii de 
cauciuc, ea şi Mickey măsurau câţi paşi aveau nevoie 
caii lor înaintea fiecărui obstacol. Atingeau bârnele, 
mergând în jurul dublelor şi triplelor, căutând cel mai 
bun unghi de abordare. Îngenunchind ca să testeze 
moliciunea marginilor cauciucate ale obstacolului cu 
apă, Skyler simţi că i se strânge stomacul. Nu luase 
încă micul dejun şi acum se întreba în panică dacă va 
reuşi să înghită ceva. 

Nu se simţise niciodată atât de nervoasă înaintea 
unui eveniment, avea palpitaţii, gura uscată, palmele 
transpirate. Dar, oricum, niciodată nu depinsese atât 

de mult de concurs. 

— Nu vreau să fac o glumă, dar acesta e 
Waterloo-ul tău, spuse Mickey, arătând spre 
dreptunghiul de apă strălucitor, cu un gard de şaizeci 
de centimetri în faţă. Doar dacă nu cumva Cancelar a 
luat lecţii de înot la Crucea Roşie, de care eu nu ştiu. 

— N-o să-l refuze. Mă asigur eu de asta, răspunse 
Skyler cu o voce dură, pe care aproape că nu şi-o 
recunoscu. 

îndreptându-se, îşi aranjă şapca de baseball sub 
care îşi înghesuise părul ca să nu i se lipească de ceafa 
umedă. 

O ameţeală îi urcă în spirală în creştetul capului şi 
ea rămase nemişcată, așteptând să-i treacă. 

Mickey, în cămaşa roşie şi pantaloni de călărie 
crem, cu o pată de iarbă pe un genunchi, se întoarse 
cu faţa spre Skyler, cu o mână deasupra ochilor, ca să 
Şi-i apere de soarele strălucitor. 

— Ei, uite, ai ajuns atât de departe, ai o şansă 
bună... 

— ...Să nu ajung până la sfârşit. Am să cad în 
fund, iar Cancelar o să păţească ceva la un muşchi sau 
la un tendon. 

Skyler înşiră toate necazurile care erau obişnuite 
la competiţii cu parcursuri atât de dificile ca acela de la 
Hartsdale. Ce nu spusese cu glas tare, pentru că era 
prea îngrozitor chiar să se gândească la asta era: ş; 
dacă nu câştig premiul ăsta, există o singură cale prin 
care aş putea aduna suma de care am nevoie, în 
numerar şi rapid, să-l vând pe Cancelar. Ideea îi 
trecuse prin minte în urmă cu câteva săptămâni, 
atunci când începuse să se antreneze cu Duncan. Calul 
ei valora cel puţin cincizeci de mii, poate şi mai mult, 
dacă putea găsi un cumpărător dornic în scurt timp. Şi, 

oricât îl iubea pe Cancelar, dacă nu putea găsi banii în 
alt mod, va fi obligată să facă tot ceea ce fusese de 
neconceput. 

O durea totuşi, de parcă un ferăstrău cu dinţi 
tociţi, ruginiţi, i-ar fi tăiat măruntaiele. Pierduse atât de 
mult în timp atât de scurt. Nu suporta gândul să-l 
piardă şi pe Cancelar. 

Un bărbat puternic îi distrase atenţia lui Skyler de 
la gândurile ei. Venea spre ea un câine collie pe care îl 
recunoscu a fi al grăjdarului lui Beezie Patton. Câinele 
avea urechile ciulite şi ochii spre stârcul care părea că 
nu se grăbeşte s-o întindă. Abia când câinele ajunse 
aproape, pasărea îşi desfăcu aripile şi îşi luă zborul. 

Câinele se opri şi o porni spre Skyler, care se lăsă 
jos şi îl scărpină la urechi. 

— N-are importanţă, Ralphie, îl consolă ea. Ţine 
minte, fiecare câine are ziua lui. 

Satisfăcut, câinele îi linse mâna şi plecă să 
miroasă un portocal în ghiveci. 

— Îmi place să văd că nu ţi-ai pierdut înclinația 
pentru animale, spuse Mickey uitându-se în jos la 
Skyler, schiţând un zâmbet. Ai primit vreun răspuns de 
la universitate în legătură cu amânarea pentru anul 
viitor? 

— Încă nu, dar m-am străduit să-i conving. Cred 
că or să fie de acord. 

— Bănuiesc că în momentul ăsta ai probleme mai 
mari. 

— Ai ghicit. 

Îşi păstră tonul normal, ca prietena ei să nu ştie că 
se simţea în panică. 

— Te deranjează dacă te întreb ce loc ocupă Tony 
în toate astea? 

judecând după acea după-amiază îndepărtată, 

când Tony îi luase sub aripa lui pe nepotul şi nepoata 
ei şi le arătase grajdul, omul nu putea face încă un rău, 
conform regulilor lui Mickey. 

— Încă nu ştiu, răspunse cu sinceritate Skyler. El... 
el e într-o situaţie dificilă. În fond, a fost ideea lui să 
mă pună în legătură cu Ellie, de la început. Şi am 
învăţat un lucru despre Tony, odată ce a făcut o 
promisiune, nu-şi retrage cuvântul. 

— Asta ar fi un lucru bun, dacă voi doi aţi trăi 
împreună, remarcă Mickey. 

Skyler se uită urât la prietena ei. 

— Nu e nimic nostim, spuse ea. 

— Nici n-a fost în intenţia mea aşa ceva. 

— Oh, bun, asta-i tot ce-mi lipseşte acum. Un 
prieten care să locuiască cu mine, peste toate 
celelalte. 

— Nu spun că asta ţi-ar rezolva problemele. Eşti 
perfect capabilă să ţi le rezolvi pe ale tale. Dar el ţi-ar 
putea face bine la starea proastă de spirit pe care ai 
avut-o în ultima vreme. 

Îi aruncă lui Skyler o privire cercetătoare. 

— Tu ştii motivul acestui lucru. 

Dorul după copilul ei nu numai că-i dădea o stare 
de spirit proastă, dar în unele zile avea pur şi simplu 
impresia că va înnebuni. 

Amândouă terminară de umblat pe parcurs şi se 
îndreptară, pe lângă stadion, spre tabăra în gen 
țigănesc de pe o suprafaţă intensă, cu iarbă. 
Potcovarul, cu pieptul gol, în pantaloni speciali care nu 
se aprind, îşi aşezase atelierul, cu o sobă cu propan, 
lângă maşina lui, Ranger Rover, şi stătea aplecat peste 
nicovală, lovind cu ciocanul o potcoavă. Peste 
zgomotul  generatoarelor, Skyler auzea călăreţi şi 
îngrijitori de cai, strigându-se unul pe altul, schimbând 

insulte nostime şi sfaturi de ultim moment. 

Bărbaţi şi femei, în cămăşi cu mâneci scurte, 
stăteau pe cutii şi pe unde puteau, curăţindu-şi 
cizmele. 

Skyler şi Mickey, deşi locuiau într-un motel, mai 
jos, pe şosea, foloseau cortul doamnei Endicott, care 
era destul de mare ca să adăpostească o stea de 
muzică country cu orchestra respectivă. Dar, în 
momentul ăsta, Skyler nu se gândea la frigiderul 
încărcat cu şampanie şi sifon. Tot ce dorea era un duş 
şi un pahar cu apă, ca să-şi înlăture uscăciunea din 
gură. 

După aceea, se va gândi la Premiul cel mare care 
avea loc peste o oră. Dar nu se gândea că îl poate 
pierde, ci la ce-ar însemna dacă l-ar câştiga. 

— Tu du-te... Vreau să-l controlez pe Victory, îi 
spuse Mickey, când ajunseră la cort. 

leri, calul şchiopăta după cele şase bare şi, cu 
toate că veterinarul spusese că nu e nimic serios, 
Mickey nu lua nimic ca de la sine înţeles. Cu voce 
slabă, pentru eventualitatea că bătrâna doamnă era 
prin apropiere, ea adăugă: 

— Dacă umflătura n-a scăzut, n-am de gând să-l 
călăresc, orice-ar spune ea. 

Când privirile li se întâlniră, ironia situaţiei aduse 
un zâmbet slab pe buzele lui Skyler. Atinse mâneca lui 
Mickey, ştiind că pentru prima, şi poate pentru ultima 
oară, situaţia lor se inversase. Ea zise: 

— Tu îţi poţi permite. 

Mickey îi zâmbi, apoi plecă ţinând un braţ în sus. 

Uşa cortului era întredeschisă şi Skyler auzi pe 
cineva umblând înăuntru. Să fie doamna Endicott? Sau 
cine va din anturajul ei? Bătrâna doamnă văduvă a 
unui soţ care dăduse lovitura în comerţul internaţional 

cu diamante era bănuită că este mai bogată decât 
regina Elisabeta a Angliei şi că are probabil tot atâţia 
linguşitori şi curteni. Skyler băgă cu precauţie capul 
înăuntru, înainte de a intra. 

Dar bărbatul solid, în blugi decoloraţi şi cizme 
uzate de cowboy, aşezat pe canapeaua de piele, nu 
era un om în căutare de sponsori. 

— Tony! strigă ea când intră, speriată, lăsând să 
se trântească în urma ei uşa de aluminiu şi sticlă. 

Când se ridică, el părea că umple tot spaţiul. Ce 
făcea oare aici? Mai curând, cum ajunsese aici? 

Apoi, îşi dădu seama: Tony trebuie să fi zburat 
până aici doar ca s-o vadă pe ea. 

Skyler simţi cum o cuprinde o bucurie curioasă, 
vinovată. În ultimele patru săptămâni, îi fusese dor de 
el mai mult decât crezuse că e posibil. Chiar dacă 
aduna toate motivele pentru care ei nu puteau fi 
împreună şi toate obstacolele pe care le vor întâmpina, 
ea nu putea să nu-şi amintească senzaţia braţelor lui în 
jurul ei... O mână se ridică acum spre ea cu un gest 
care era pe jumătate un salut şi pe jumătate o ridicare 
din umăr, gest care preceda întotdeauna primul lor 
sărut. 

— Eram prin apropiere, spuse el surâzând. 

— Pe naiba! 

Dar Skyler nu-şi putu opri râsul care izbucni din 
ea. 

— În regulă. Am vacanţă. 

— Ce vacanţă ţi-ai mai ales! 

Ea se trânti pe fotoliul din faţa lui, scoţându-şi 
cizmele. 

— Puteai să mă anunti, ştii. 

— Pentru ce? Mi-ai fi spus să nu vin. 

— Ai dreptate. Aşa ar fi fost. 

— Da? Ei, bătrânul sergent Salvatore e mai 
obişnuit să dea ordine, decât să primească. Oricum, 
iată-mă. Unul dintre grăjdari mi-a zis că aş putea să te 
găsesc aici. O doamnă în vârstă, simpatică, a zis că e 
în regulă dacă aştept înăuntru. 

— Doamna Endicott... ăsta-i taburetul ei, explică 
Skyler. Mickey călăreşte unul dintre caii ei la Marele 
premiu. 

Tony ridică din umeri. 

— Bănuiesc că nu credea că sunt tipul care s-o 
jefuiască. 

— Eşti poliţist. 

— Asta sunt. 

— Trebuie să fac un duş, anunţă brusc Skyler, 
ridicându-se. Era transpirată şi, chiar şi în şort, îi era 
cald şi se simţea lipicioasă. 

— Am să aştept. 

— Am să fiu ocupată după aceea, îi zise ea. Cursa 
începe peste o oră. 

— Ştii, mi-am cumpărat un bilet. 

Se lăsă din nou pe canapea punându-şi cizmele pe 
măsuţa din faţa lui. 

— Tu vezi-ţi de treabă, adăugă el. Am să mai fiu 
aici când se termină totul. 

Skyler simţi căldura lui, ochii lui care puneau 
întrebări la care prefera să nu răspundă. Se abţinu să 
nu fugă în camera de alături. 

— Tony, n-am nevoie de compania nimănui în 
momentul ăsta. Le-am cerut şi părinţilor mei să nu 
vină. Nu e un moment bun. 

— Puteai să-mi spui, zise el cu voce dură şi cu 
ochii fixaţi asupra ei. Cel puţin, puteai să-mi spui că 
aveai nevoie de bani. 

Schimbarea bruscă a stării lui de spirit avu efectul 

unui nor care trece în dreptul soarelui, întunecându-i 
pielea măslinie şi aruncând o umbră pe ochii lui negri, 
care o făcu pe Skyler să se gândească la o privire spre 
o ţeavă de revolver care se putea descărca în orice 
moment. 

— Cine ţi-a spus? întrebă el. 

— Mickey. Dar nu da vina pe ea. Practic, am 
obligat-o. 

Totuşi, ea simţi o înţepătură de supărare la adresa 
lui Mickey. 

— Bine, şi ce era dacă ţi-aş fi spus? Ce puteai 
face? Presupunând că voiai să mă ajuţi, de unde luai 
atâţia bani? 

— Problema este că n-ai întrebat, zise el bătând 
cu piciorul în covor de se clătină podeaua de metal a 
trailerului. Ţi-ai închipuit că sunt tipul care trăieşte de 
la o leafă la alta. Nu mi-ai acordat nici măcar şansa de 
a te îndoi. 

— Tony, n-am nevoie de asta tocmai acum. 

Vocea ei se frânse şi îşi apăsă mâna la tâmplă, 
care începuse să pulseze. 

Imediat, expresia lui se îmblânzi şi se ridică; 
înconjură măsuţa de cafea şi puse o mână pe umărul 
ei. Îi simţea palma dură în locul unde bluza nu-i 
acoperea umărul. Voia să se dea înapoi... dar în acelaşi 
timp voia ca el să o ia în braţe. Inima îi bătea tare în 
piept, plină de dorinţă. 

— Ei, ascultă, îmi pare rău, zise el. N-am venit tot 
drumul până aici ca să-ţi fac necazuri. Sincer. 

— Pentru ce ai venit? 

Ea îl privi direct, analizându-l în întregime; era un 
bărbat care considera că e treaba lui să aibă grijă de 
ea, fie că ei îi plăcea sau nu. 

— Pentru tine, răspunse el. Am venit pentru tine. 

El îşi puse braţele în jurul ei, ţinându-i capul lângă 
umărul lui. Când ea îşi îngropă faţa în cutele calde ale 
cămâşii lui şi simţi catarama curelei reci şi ascuţită prin 
materialul subţire al bluzei, Skyler îşi dădu seama de 
nevoia pe care o simţea pentru el şi durerea că, într-un 
fel, toate le mergeau pe dos... Au conceput un copil 
înainte de a concepe că se iubesc, au pierdut-o pe 
Alisa înainte de a-şi putea imagina că ar putea fi o 
familie. 

Dar chiar în timp ce o durea pentru ceea ce n-au 
avut şi pentru ceea ce probabil nu vor avea niciodată, 
ea se simţea mai aproape de Tony decât oricând 
înainte. Şi dacă el nu putea face promisiuni şi nici nu o 
putea proteja de bătălia cu Ellie care îi stătea în faţă, 
cel puţin ar fi putut avea o pereche de braţe puternice 
care să o reconforteze şi o inimă care să bată, sigură şi 
puternică, lângă a ei. 


Mai întâi au fost legendele. 

Beezie Patton, o nepoată a generalului George 
Patton, Michael Matz, lan Millar, Katie Monahan 
Prudent şi soţul ei Henri. Nume care, pentru Skyler, 
erau ca acele chipuri sculptate de pe muntele 
Rushmore. Dacă asta nu era destul de intimidant, mai 
existau o mână de talente noi, stelele care se ridicau în 
spectacolele de sărituri, ca Mickey, despre care se 
zvonea că va fi cu siguranţă în echipa olimpică a SUA, 
şi Bettina Lerner, o fată de optsprezece ani din 
Roanoke, care aproape că furase cupa anul trecut la La 
Quinta, California. 

Rămăseseră în total unsprezece, din treizeci şi doi 
care concurau pentru Premiul cel mare, după trei ture 
marcate de căzături, refuzuri şi dărâmări de obstacole. 
Lui Skyler, aşezată pe calul ei lângă ringul de încălzire, 

nu-i venea să creadă că reuşise să intre în panteon, iar 
acum starea ca de vis, care o dusese prin primele ture, 
se risipea. Era la fel de nervoasă ca şi Cancelar, pe 
care îl simţea tremurând sub ea. 

În locul de unde era, împreună cu alţi şase 
călăreţi, care stăteau pe loc sau îşi plimbau calul în 
cercuri strânse, se afla doar la vreo cincisprezece metri 
distanţă de stadion. Locul avea avantajul că era la 
jumătatea drumului între ringul de încălzire şi poarta 
intrării în arenă. De aici, Skyler putea auzi aplauzele 
punctate de vocea amplificată a celui care anunţa. Era 
atât de îngrijorată, încât era aproape paralizată. 

Totul e o greşeală, se gândi Skyler. /n orice clipă, 
s-ar putea să vină cineva la mine şi să-mi spună că s-a 
anunțat greşit scorul, iar eu nu m-am calificat, până la 
urmă. 

Cum inima îi bătea furios, închise ochii şi îşi aduse 
în minte talismanul ei norocos: imaginea feţei mici a 
Alisei şi felul în care mâna ei micuță s-a mişcat în aer, 
înainte de a apuca degetul mare al lui Skyler. 

Simţi pierderea ei ca o tăietură de scalpel. Pot 
face asta. Trebuie s-o fac. 

Mickey apăru ducându-l pe Victory de frâu şi 
începu să se lupte cu strânsul unei curele. 

— Afurisitule! zise ea lovind calul cu palma peste 
coaste şi uitându-se furioasă peste umăr. Unde-i 
nenorocitul ăla de îngrijitor? 

Skyler nu era surprinsă că acesta nu era de găsit, 
înainte de concurs, Mickey era ca o linie de înaltă 
tensiune căzută, nimeni nu îndrăznea să se apropie de 
ea. 

— Cred că-l văd ceva mai încolo, zise Skyler 
stătând spre un grup mic în jurul lui Diamant, 
hanovrianul Lisei MacTiernan. 

Marele cenuşiu încerca să dea înapoi, iar mai 
mulţi îngrijitori se luptau să-l ţină, iar Lisa înjura şi 
trăgea de frâu. 

Lucrurile sunt ca întotdeauna, gândi Skyler, 
simțind că se relaxează puţin. Nu era singura de aici 
care era nervoasă. Cu toţii erau puţin şifonaţi. 

Skyler îşi îndreptă din nou atenţia spre Mickey, 
care reuşise singură să strângă cureaua şi apoi urcase 
în şa dintr-o singură mişcare elegantă. Linia adâncă 
dintre sprâncenele ei negre dispăruse şi arborând 
obişnuitul ei zâmbet mândru, se aplecă înainte ca să 
bată cu palma gâtul calului. 

— Măcar nu şchiopătează, observă Mickey. 
Veterinarul zice că piciorul e bine. Trebuie doar să se 
odihnească. După asta, dacă eu am vreun vot, o să se 
odihnească în următoarele trei luni. 

— Nu-l duci la Toronto? întrebă Skyler. 

— Priscilla antrenează un cal nou, vestfalian. Ah, 
Doamne, Skyler, aşteaptă să-l vezi. E atât de minunat! 
Alb ca zăpada, ca o imagine a lui Milton, adăugă 
Mickey cu voce joasă, invocându-l pe legendarul săritor 
englez care câştigase premii de un milion de lire. 

Skyler se întrebă dacă Mickey se va îndrăgosti 
vreodată. Probabil că nu. Ea era măritată cu săriturile 
peste obstacole. 

Călăreţii se înşirau în afara stadionului, îngrijitorii 
controlau pentru ultima dată ajustarea curelelor. Neal 
Hatcher, îngrijitorul care îl însoţise pe Cancelar pe 
drum în trailerul lui pentru cai, apăru alături de Skyler 
ca să mai controleze totul încă o dată. În timp ce Neal 
trăgea de curele, ea aruncă o privire în arenă, prin 
pasajul acoperit care ducea la poarta interioară. O 
vedere parţială a gradenelor arăta dreptunghiuri 
albastre fluturând ca petalele în suflarea brizei, pentru 

că mii de spectatori îşi făceau vânt cu programele lor. 
În lojă, soarele se reflecta în camere de luat vederi şi 
binocluri. 

Skyler se gândi la Tony care era undeva acolo şi 
inima ei bătu repede, crescându-i pulsul la o sută pe 
minut. Brusc, se simţi îmbărbătată la gândul că el o va 
ovaţiona, chiar dacă ea nu ştia exact unde se află. 

Ca din depărtare, o auzi pe Mickey spunând: 

— Urează-mi noroc. 

Prietena ei era a doua la rând şi nu era prea 
bucuroasă de plasare. Lui Mickey îi plăcea să ştie cu ce 
se lupta, ce timp îi trebuia ca să învingă, asta o 
stimula. 

Pe Skyler o izbi ironia situaţiei, concura împotriva 
celei mai bune prietene a ei, pentru un premiu care va 
însemna diferenţa dintre moarte şi viaţă, dacă nu ad 
litteram, cel puţin la figurat. Deşi ele au discutat ce 
minunat ar fi dacă Skyler ar câştiga, nu s-a menţionat 
nimic despre ce se va întâmpla dacă Mickey va cuceri 
panglica albastră. Prietenia lor va supraviețui 
bineînţeles. Dar întrebarea în mintea lui Skyler era: 
Oare şi va fi? i 

Câteva minute mai târziu, sună clopoţelul. In 
stadion, Skyler vedea oamenii aplecându-se înainte, 
căldura şi lipsa brizei fiind date uitării. În lojile presei şi 
ale arbitrilor, cu dungile lor galbene şi roşii, se oprise 
conversaţia. 

Katie Monahan Prudent era prima, pe Silver 
Skates. Ca o experimentată ce era, Katie părea că 
stârneşte doar un tremur în aer când duce minunatul 
ei cal alb peste obstacole. Ritmul ei era egal, iar timpul 
a fost cu o idee peste treizeci de secunde. 

Mickey mai avea mult până să bată stilul elegant 
al lui Katie, dar se vedea clar din culoarea obrajilor ei şi 

după buzele strânse când intră în arenă, că nu-i păsa 
cum arăta. Singurul lucru care o interesa era viteza. 

Victory făcu pe nebunul de câteva ori, iar Mickey îl 
lăsă să se descarce puţin până când maestrul de 
ceremonii îşi făcu anunţul. 

— Al doilea concurent, Mickey Palladio, pe Victory, 
în vârstă de şapte ani, proprietatea Priscillei Endicott 
din ferma Sunnyhill, a avut în sezonul trecut o 
activitate impresionantă. 

Skyler o urmări pe prietena ei sărind peste primul 
obstacol. Se trezi că ţine cu Mickey şi, în acelaşi timp, 
dorea pe jumătate ca ea să dărâme un obstacol, să 
facă o greşeală, orice, care s-o împiedice să ia primul 
loc. 

Doamne, ce rapidă era! Spectatorii prinşi în 
tensiunea ridicată se aplecau înainte pe locurile lor. 
Soarele, aflat direct deasupra capului, făcea ca umbra 
scurtă a lui Mickey să alerge pe solul nisipos ca o apă 
neagră. Aplauze răzlețe se adunară într-un zgomot 
puternic... dar Mickey nu auzea nimic. Era ca un 
cavaler care se năpustea în luptă. 

Era în formă. 

Pentru prima dată în toţi anii de când erau 
prietene, Skyler se simţi cu adevărat geloasă pe 
prietena ei. 

Uite cum le lua pe toate, deşi se apleca atât pe 
gâtul calului, încât era o minune că nu cade cu capul 
înainte în nisip. Chiar şi obstacolul cu apă, pe care 
atâţia cai l-au refuzat, nu l-a deranjat pe Victory. 
Practic, a zburat, încă unul, un triplu, şi... 

— „au trecut peste, cal şi călăreț părând că 
atârnă în aer o fracțiune de secundă înainte să 
plonjeze în partea cealaltă, într-o mică furtună de nisip. 

Când Mickey îl duse în triumf pe Victory în jurul 

arenei, pe panou apărură cifrele: 28, 7 secunde. 
Mulțimea începu să ovaţioneze, apoi oamenii se 
ridicară în picioare, aplaudând şi făcând semne cu 
programele. 

Au mai urmat opt călăreţi. Cinci au avut doborâri 
de obstacole sau refuzuri, şi nimeni nu s-a apropiat de 
timpul lui Mickey, în afară de lan Millar pe Big Ben, 
care au făcut 28, 9 secunde. 

Apoi a venit rândul lui Skyler. 

Te rog, Doamne, fă odată să fiu eu în locul lui 
Mickey. 

Apropiindu-se de primul obstacol, îl roti pe 
Cancelar într-un cerc. Skyler îl simţea cât de încordat 
era, gata s-o ia razna. Îşi strânse picioarele în jurul lui, 
simțind că muşchii îi tremură. 

Sună clopotul. 

Îl strânse pe Cancelar... şi sări peste zid, simţindu- 
| cum se aruncă înainte şi atinge uşor marginea de sus 
cu piciorul din spate. Jine sus picioarele, Cancelar, îi 
comandă ea fără cuvinte, când se îndreptau spre 
obstacolul următor. 

Ca şi cum i-ar fi citit gândurile, Cancelar ţinu 
picioarele strânse la a doua săritură, genunchii 
atingându-i practic pieptul. Trecu, având câţiva 
centimetri în plus peste obstacol şi Skyler expiră mai 
mult ca un geamăt. 

Dar nu era de-ajuns să sară curat. Trebuia să fie 
iute, chiar mai iute. Trebuia să bată timpul lui Mickey. 

Erau în total şapte obstacole, unul mai dificil decât 
celălalt. Dar Cancelar nu încetinea deloc. Zbura de la 
unul la altul, fără acele mici pauze şi paşi greşiţi care 
ar fi însemnat să-şi iasă din ritm. Mai mult, se 
concentra. Ca un ceas de precizie, fiecare părticică a 
lui se mişca perfect sincronizat. 

Când castaniul ei zbură peste următorul obstacol, 
un gard cu balustradă, flancat cu flori, Skyler simţi cum 
fiecare muşchi din trup îl împinge înainte, mai repede, 
până când părea că zboară ca Pegas şi se înalţă direct 
spre soare. Ea era aplecată atât de tare înainte, încât 
simţea sărutul aspru al coamei lui pe obraz. 

Haide... doar încă două... poți s-o faci, băiete... 

Obstacolul cu apă se zărea în faţă. O clipă, îl simţi 
pe Cancelar încordat, muşchii lui săltând; apoi trecu 
peste porţiunea cu iarbă, iar pe pânza de apă de sub ei 
se văzu lucind imaginea lor. 

Skyler simţi că-i iese un oftat, când fură 
întâmpinați cu aplauze. 

Aproape am ajuns... aproape gata... 

Un ultim obstacol triplu, nu mai înalt de un metru 
şi jumătate. Dar nu era decât un pas şi jumătate până 
la primul element, un gard doar puţin mai mic decât 
cel de după el, dar nu era loc să capeţi avânt. Îl simţea 
pe Cancelar că începe să ocolească. Doamne, nu... nu 
acum... suntem atât de aproape. 

Skyler, cu inima în gât, cu tot trupul plin de 
adrenalină, îşi înfipse călcâiele în coastele lui. Hai, 
Cancelar, la naiba, trebuie... 

Brusc, ea deveni uşoară ca o pană, plutind 
deasupra, peste şa. Apoi, pământul dispăru din nou, 
soarele luminând-o în strălucirea lui orbitoare. 

Cancelar trecuse al doilea element şi se lansă 
peste al treilea şi ultimul. Skyler îşi dădea seama că 
vedea feţe care treceau, umbre plate, alungite, care 
alergau pe solul de sub ea. 

Bonc! 

Sunetul cunoscut al copitelor care lovesc lemn o 
scoase pe Skyler din euforia ei. În acea fracțiune de 
secundă, simţi, mai curând decât văzu, o bară de sus 

vibrând în lăcaşul ei. Inima aproape că i se opri. Ah. 

Doamne! 

Dar nu urmă bufnitura grea a unei bare căzute; 
erau doar aplauze sălbatice, care se spărgeau ca valul 
oceanului. Zări tabela, când trecu pe lângă ea, înainte 
de a fi orbită de flash-uri şi de soarele care se reflecta 
în zeci de camere de luat vederi şi de aparate de 
fotografiat. 

28, 6 secunde. O zecime de secundă mai repede 
decât Mickey. 

A învins! 

Dincolo de poartă, când Skyler cobori din şa pe 
picioarele care amenințau să se prăbuşească sub ea, 
nu avu timp să se îngrijoreze dacă prietena ei va fi 
geloasă, pentru că brusc apăru Mickey, care o 
îmbrăţişă strâns. 

— Ai reuşit, şopti ea în părul răvăşit care ieşea de 
sub casca lui Skyler, în ciuda fileului care trebuia să-l 
ţină la locul lui. Eram sigură că o să poţi, pur şi simplu 
ştiam. 

Apoi lui Skyler i se păru că toţi oamenii o băteau 
pe spate, o îmbrăţişau, voiau să o fotografieze. Cineva 
îi întinse un pahar cu ceva amar şi spumos, bere, îşi 
dădu seama abia după câteva înghiţituri. Capul îi 
plutea. Ţinea paharul ca şi Cancelar să-şi bage nasul în 
el şi râsete izbucniră în jurul ei, însoţite de o galaxie de 
flash-uri care explodau lăsând-o pe jumătate orbită, cu 
puncte negre care i se mişcau în faţă. 

Echipele de televiziune îşi făcură drum în jurul 
câştigătoarei şi Skyler încerca să vorbească logic când 
o femeie blondă o asaltă cu întrebări. De ce n-a 
participat la circuitul din sezonul trecut? Erau 
adevărate zvonurile că abandonase concursurile ca să 
facă un copil? Se va duce la alt concurs în West Palm 

Beach după asta? 

Skyler, întorcându-se cu faţa direct spre cameră, 
răspunse emfatic: 

— Nu. Atât. Mâine voi fi în drum spre casă. 

Exact atunci îl zări pe Tony, cu maioul roşu 
decolorat, cu cămaşa legată cu mânecile în talie, 
croindu-şi drum prin mulţime spre ea. Zâmbea şi ţinea 
în sus ceva ce arăta ca o sticlă de şampanie. Inima îi 
deveni uşoară... la fel de uşoară ca punga de aer din 
ţeasta ei care părea că o ridică de pe pământ, ca un 
balon cu heliu. 

— Pentru fetiţa mea, adăugă ea atât de încet, 
încât oricine ar fi privit, ar fi văzut doar că i se mişcă 
buzele ca într-o rugăciune. 


Era trecut mult de miezul nopţii şi Skyler nu mai 
încerca să adoarmă. În patul de lângă ea, Mickey 
sforăia, nepăsându-i nici de zgomotul aparatului vechi 
de aer condiţionat, nici de strălucirea firmei de neon a 
motelului care pătrundea prin draperia subţire de la 
fereastra care dădea spre parcare. 

Skyler se strecură din pat, moale şi lipicioasă, şi 
se duse la baie, unde îşi puse pantalonii şi o bluză 
curată de bumbac. leşind afară, unde temperatura era 
ca într-o baie călduţă, se simţi brutal de trează şi de 
emoţionată. 

O lună apoasă ieşi de după nori şi ea inspiră 
adânc închizând ochii şi oferind mulţumiri mute acelui 
Dumnezeu bun şi generos, căruia i se rugase la 
biserică, atunci când era mică... dar care în ultimii zece 
ani avusese un rol trecător. Acum, totuşi, după toate 
prin câte trecuse, lui Skyler îi era clar că a crede că 
mergi pe pământ singur şi îngrijorat e doar o iluzie... 
care uneori induce în eroare. 

Doamne, ştiu că n-am făcut întotdeauna ce 
trebuie. 

Am luat ce-am vrut, fără să mă gândesc prea mult 
la consecințe. Am intrat grăbită acolo unde ar fi trebuit 
să merg în vârful picioarelor. Te rog, Doamne, ajută- 
mă să trec prin următoarea bătălie, fără să provoc mai 
mult rău decât este absolut necesar. 

— Nu te mişca! 

Era vocea adâncă a unui bărbat. Skyler tresări şi 
se întoarse. 

Tony! Stătea la un metru depărtare. 

— Un ţânţar. Aşa... l-am prins. 

El făcu un pas înainte şi îi dădu o palmă uşoară pe 
braţul stâng, deasupra cotului. 

Skyler se uită la el. Se schimbase în pantaloni 
uşori, kaki, cu o cămaşă cu guler desfăcut, care 
strălucea albă pe lângă pielea lui arămie. 

Ea tremura, dar nu de frig. Ar fi trebuit să-i ceară 
lui Dumnezeu protecţie împotriva dorinţei care o 
cuprindea ca focul. Ştiind că era aproape gata să o 
îmbrăţişeze... că respirau acelaşi aer... că transparenţa 
care lucea pe fruntea lui şi pe buza de sus era 
provocată de aceeaşi căldură care o făcuse să iasă 
afară în noapte, neliniştită şi dornică, ah, Doamne, era 
destul ca s-o facă să se urce pe un munte şi să urle la 
lună. 

Mai devreme, fusese tentată să se furişeze în 
camera lui, dar rezistase dorinţei. Fiind cu Tony, era ca 
şi cum ar fi fost pe un vapor smuls din calea lui de o 
furtună. În privinţa Alisei da, avea nevoie de el... dar 
nu avea nevoie exact acum, de dorinţa puternică pe 
care el o stârnea în ea. 

— E târziu. De ce eşti treaz? întrebă ea. 

El ridică din umeri. 

— Aş putea să te întreb acelaşi lucru. Sunt doar la 
două uşi mai încolo. Te-am auzit ieşind. 

— N-am putut dormi, îi spuse ea. De fapt, mă 
gândeam să mă duc la grajduri. Să văd ce face 
Cancelar după atâtea emoţii. 

Suna exact ca o scuză pentru a pleca de lângă el. 
Tony nu reacţionă. Ea permise ochilor ei să se 
oprească asupra lui un moment, privindu-i braţele 
musculoase sub mânecile suflecate, muşchi care 
proveneau de la călăritul unui cal timp de opt ore pe zi, 
patru zile pe săptămână. Rezistă nevoii de a-şi trece 
un deget de-a lungul liniei puternice, curate, a 
maxilarului lui. Inima îi bătea mai repede şi se întoarse, 
înainte ca el să vadă efectul pe care-l avea asupra ei. 

— Te duc cu maşina, spuse el. 

De data asta, Skyler nu se opuse. Ţinându-şi 
braţele ca să nu se atingă de el, merse cu Tony prin 
parcarea acum aproape pustie, când majoritatea 
călăreţilor şi oamenilor lor plecaseră. Urcând în maşina 
lui închiriată, se întrebă dacă asta era o idee bună... şi 
decise că nu era. Absolut, nu. Dar, undeva, o rotiţă se 
pusese în mişcare, una asupra căreia se părea că nu 
avea control. O simţea în interiorul ei... învârtindu-se... 
învârtindu-se ca un lucru desprins de restul maşinăriei. 

El aşteptă până ajunseră la şoseaua care mergea 
spre sud şi apoi vorbi. 

— Ai fost grozavă azi, acolo, îi spuse el cu o voce 
joasă plină de admiraţie. Eu cunosc un călăreț când îl 
văd, dar asta a fost... a fost mai mult decât un călărit 
bun. A fost al naibii de grozav. 

— Mulţumesc din nou pentru şampanie, spuse ea 
cu un zâmbet strâmb. Dar de unde ai ştiut? S-ar fi 
putut să pierd. Tony ridică din umeri. 

— Am avut o presimţire. 

Ea mai spuse că sticla, nedesfăcută, era încă în 
odaia ei, că hotărâse să o păstreze pentru atunci când 
va sărbători ceva şi mai minunat decât locul întâi la 
Premiul cel mare de la Hartsfield. 

— Ai venit cam departe pentru o presimţire. 

El o privi cu coada ochiului, apoi se concentră din 
nou asupra drumului. Magazine şi staţii de benzină 
rămâneau în urmă pe ambele laturi. Intersecţia care 
ducea la grajduri era doar la vreo doi kilometri 
distanţă, dar lui Skyler călătoria lor îi păru că nu se mai 
termină; semăna prea mult cu prima dată, cu acea 
după-amiază când o condusese înapoi la apartamentul 
tatălui ei. Chiar şi cu aerul condiţionat care funcţiona la 
maximum, Skyler simţea că-i era cald şi aproape că nu 
putea să respire. 

Zece minute mai târziu, intrau pe o şosea cu două 
benzi şi, după încă câţiva kilometri, ajunseră la o alee 
cu pietriş. La capătul aleii, era un grajd care putea 
găzdui peste cincizeci de cai; de ambele laturi, erau o 
serie de construcţii, de la hambare de fân la case de 
fermă care fuseseră transformate în birouri. 

La ora asta, nu era nimeni prin preajmă. Chiar şi 
oamenii de la grajd dormeau; nicio lumină nu ardea la 
dormitorul lor. Grajdul, vopsit în roşu cu alb, era pustiu, 
în afara unei siluete înalte care apăru din umbră lângă 
intrare, când Skyler şi Tony coborâră din maşină. 

— Hei, oameni buni... cam târziu pentru vizite, nu- 
i aşa? 

Paznicul de noapte, cu părul alb, părea să aibă în 
jur de şaizeci de ani, iar faţa lui aspră arăta ca a unuia 
care îşi câştigă existenţa în aer liber. Părea prietenos, 
dar Skyler avu sentimentul că aceia care încalcă 
proprietatea nu vor fi invitaţi la o bere. Apropiindu-se 
de ea, bărbatul îşi şterse ochii ca să se uite mai bine la 

ea; apoi, un zâmbet mic, strâmb, de mirare, se 
răspândi pe faţa lui bătută de vânturi. 

— Ei, să fiu al naibii. Eşti fata care a câştigat 
trofeul cel mare! Domnişoară, dă-mi voie să-ţi strâng 
mâna. 

Skyler prinse mâna uscată ca pielea. 

— Vreau doar să-mi controlez calul, explică ea. 

Bătrânul îi mai strânse o dată mâna, apoi pe alui 
Tony, înainte de a deschide uşile duble, de la intrare. 

Un coridor destul de larg pentru mai mulţi cai 
ducea la un spaţiu cu podea de ciment, în care erau 
şiruri duble de boxe. În lumina slabă, Skyler şi Tony au 
găsit drumul spre boxa lui Cancelar. Ea îl strigă încet şi 
capul lui apăru imediat deasupra uşii albe, de parcă ar 
fi aşteptat-o. El necheză şi se întinse s-o miroasă. 

Ea îşi puse un braţ în jurul gâtului lui şi îşi lipi 
obrazul de al lui, până când el se dădu înapoi, 
protestând. 

— Da, ştiu, eşti mândru de tine, nu-i aşa? îl 
tachină ea, băgând mâna în buzunarul pantalonilor, 
după o bucăţică de zahăr pe care o purta întotdeauna 
cu ea. 

— O să-l răsfeţi, spuse Tony. 

— E deja atât de răsfăţat, că nu mai are 
importanţă. 

— Scotty e la fel, zâmbi Tony. Dă-i o bucăţică de 
zahăr şi el o să vrea toată cutia. 

— Şi unii oameni sunt la fel, zise ea râzând. 

— Cunosc şi eu câţiva. Pe de altă parte, sunt cei 
care se depărtează de ceva, chiar când ştiu că-i bine 
pentru ei. 

Skyler se răsuci încet ca să fie cu faţa spre el. 

— De ce am sentimentul că vorbeşti despre mine? 

El ridică din umeri. 

— Dacă pantoful se potriveşte... 

— Tony... 

— Nu spune nimic, o avertiză el, expresia lui 
devenind dură. Am auzit totul înainte, ţii minte? De la 
început, n-ai vrut ca eu să particip la asta. Era drumul 
tău, sau autostrada. lar pe drumul tău, nu era loc 
pentru un poliţist cu un tatuaj şi cu o diplomă de jurist 
care se prăfuieşte într-un sertar. 

— Asta nu e corect, îi spuse ea simțind brusc 
înţepătura fierbinte a lacrimilor. 

— lar acum văd că intenţionezi să creşti fetiţa în 
acelaşi fel, singură. 

Ea simţi furia ascunsă în tonul lui moale, ca un 
diamant nivelat în straturi de catifea neagră. 

— Asta dacă o obţii înapoi. 

— Ce vrei să spui? întrebă ea. 

— Încă nu s-a hotărât la tribunal, îi aminti el cu 
răceală. 

— Bineînţeles că am s-o capăt înapoi, sări ea. Sunt 
mama ei. 

— Crezi că e chiar aşa de simplu? Ţi se pare că 
totul este stabilit, că toate sistemele funcţionează. Ca 
atunci când ai aflat că eşti însărcinată. Şi atunci ai 
stabilit totul, ce e mai bine pentru copil. Acum, s-a 
schimbat totul şi, brusc, eu nu mai sunt ceva inutil. Te 
gândeşti că aş arăta bine la tribunal, dacă aş fi de 
partea ta, dacă aş arăta interes pentru copilul nostru. 
Dar, la naiba, Skyler, te-ai gândit vreodată că interesul 
meu poate fi rea/? Că s-ar putea să vreau să fiu efectiv 
în viaţa Alisei, chiar dacă aş fi fără tine, fără întreaga 
societate înaltă? 

Skyler, simțindu-se brusc nesigură pe picioare, se 
sprijini de stâlpul neted de lemn din spatele ei. g 

— Pot să înţeleg lucrurile aşa, îi zise ea băţos. Imi 

pare rău. 

— Îţi pare rău pentru ce? Îți pare rău că nu m-ai 
inclus şi pe mine în planul tău de maestru sau îţi pare 
rău că eu am fost cel care te-a lăsat însărcinată? 

El făcu un pas mai aproape şi ea putu să-i simtă 
respiraţia, fierbinte şi furioasă. Cu voce joasă, 
încordată, el adăugă: 

— Da, asta-i, nu-i aşa? Nu-s potrivit în viaţa ta, aşa 
cum nu poţi să bagi un ban englezesc într-un automat 
de parcare. 

Skyler inspiră, apăsându-şi pumnii în plex. O furie 
grea, tristă, îi urcă în gât. Să-l ia naiba. De ce a trebuit 
s-o învinovăţească de asta acum? 

— Trebuie să cad în genunchi şi să mă rog să mă 
ierţi? întrebă ea cu furie. Niciunul din noi n-ar fi aici, n- 
am fi avut această conversaţie, dacă cineva, de sus, n- 
ar fi tras o sfoară greşită sau aşa ceva. A fost un 
accident, o prostie, faptul că am rămas însărcinată. N- 
am considerat corect să încurc două vieţi în loc de una 
singură. 

Brusc epuizată, ea închise ochii şi oftă. 

— Uite ce-i, las-o baltă. Sunt prea obosită să 
argumentez. Hai să ne liniştim, înainte ca unul dintre 
noi să spună ceva ce o să regretăm cu adevărat. 

Ea se întoarse şi începu să meargă pe pasajul 
între cele două rânduri de boxe. 

— Skyler, aşteaptă! 

Îl simţi pe Tony că o apucă de braţ. Ea îşi eliberă 
braţul şi continuă să meargă. 

— La naiba, Skyler, vorbesc cu tine! 

Vocea lui tună în tăcerea ce domnea, provocând 
un cor de nechezături nervoase. 

Skyler continuă să meargă până ajunse la uşile 
închise ale camerei de efecte. Apoi, văzându-l pe Tony 

cu coada ochiului, cu furia adunată pe faţa lui 
frumoasă în timp ce acoperea distanţa dintre ei cu 
câţiva paşi mari, ea îngheţă. De data asta, el nu 
încercă să o apuce cu o furie de frustrare, el lovi zidul 
cu pumnul. 

Un certificat înrămat de la Departamentul 
Sănătăţii zbură din cui şi lovi podeaua de ciment, cu o 
explozie de sticlă spartă. Skyler simţi o durere 
fierbinte, ascuţită, în glezna stângă, ca şi când ar fi 
înţepat-o o albină exact sub marginea pantalonului. Se 
uită în jos, la cioburile lucitoare de la picioarele ei. 

Vag, îşi dădu seama că un lichid cald picura pe 
piciorul ei. Se aplecă şi îşi şterse glezna cu mâna. 
Degetele îi erau mânjite cu sânge. 

Skyler era prea surprinsă ca să fie supărată. Tony 
îi făcuse ei asta? Tony? g 

El arătă şi mai şocat decât se simțea ea. li zări 
doar faţa, devenită dură şi albă ca piatra, înainte ca el 
să se aşeze în genunchi ca să examineze tăietura. 

— lisuse sfinte, Skyler, n-am vrut... 

Skyler stătea pur şi simplu uitându-se prosteşte la 
el. În lumina slabă a becului galben de deasupra uşii, 
părul lui foarte creţ strălucea ca un coif antic. Simţi că 
el o susţine în timp ce-i ridica piciorul rănit şi brusc îşi 
aminti de ziua în care s-au întâlnit prima dată. Tony, 
stând într-un genunchi în faţa ei, în mijlocul 
bulevardului Fifth, punându-i pantoful regăsit ca un fel 
de Făt Frumos modern. Un basm, se gândi ea, în care 
prințesa rămâne însărcinată şi iadul se deschide. 

Skyler simţi că un râs isteric ameninţă să se 
elibereze şi trebui să-şi pună mâna la gură ca să-l 
oprească. 

Tony se ridică având un aer supărat şi o luă de 
mână. Deschizând camera de efecte, o conduse 

înăuntru. Cu mâna liberă, lovi peretele de lângă uşă. 
Se aprinse lumina, dezvăluind o cameră lungă, 
întreţinută curat, cu bănci şi cufere, iar pe pereţi erau 
agăţate şei. Un şir de dulăpioare metalice erau lângă 
peretele îndepărtat. Tony o îndrumă pe Skyler spre 
una dintre bănci, unde erau împăturite pleduri de şa 
proaspăt spălate. 

— Stai, ordonă el. 

Skyler făcu ce i se spuse. Ameţită, îl urmări pe 
Tony scoţându-i sandaua. Tăietura era mai adâncă 
decât crezuse ea. Jumătate din picior era acoperit cu 
sânge. Dar, în starea ei de transă, nu părea să-i pese. 

Fără să ezite, Tony îşi scoase cămaşa albă şi o 
folosi ca să şteargă sângele de pe piciorul ei. Ea voia 
să protesteze, să-i spună că petele n-or să iasă 
niciodată, dar constată că nu putea vorbi. Se uită mută 
în jos la el, la transpiraţia lucioasă de pe spatele şi 
umerii lui, la mărgelele de umezeală ce străluceau ca 
nişte diamante sfărâmate pe părul lui negru de pe 
piept. 

— Te doare? întrebă el. 

— Nimic ce nu se poate rezolva cu un bandaj. 

Urmărindu-l cum se ridică în căutarea unui 
dulăpior de prim-ajutor, spuse cu un râs tremurat: 

— Uite ce e, nu sunt o demoazelă în primejdie, pe 
care Dumnezeu te-a trimis să o cauţi. 

El se întoarse spre ea şi ochii negri care se fixară 
asupra ei nu mai erau îngrijoraţi. 

— Nu cedezi niciun centimetru, nu-i aşa? 

Vocea lui era moale de furie. 

— Nu-mi pot permite... mai ales acum. N-am 
nevoie să fiu salvată. Tot ce vreau de la tine este un 
sprijin. 

— Ellie o să se lupte cu tine, îi atrase el atenţia. 

Voi două semănaţi mult mai mult decât vă daţi seama! 

— Doamne, crezi că nu ştiu cât de mult 
semănăm? Oftă. Aşa a început totul. În clipa în care ne- 
am întâlnit, am avut amândouă sentimentul că ne 
cunoaştem de undeva... numai că eu... 

Scutură din cap ca să se limpezească de ameţeala 
care o cuprindea. 

— Îmi ceri să aleg de care parte sunt, zise Tony, 
ochii lui nepărăsindu-i faţa. 

— E şi fiica ta. 

— lisuse, crezi că eu nu ştiu asta? 

Apoi se duse spre ea şi o ridică în picioare. 

Brusc, el o sărută, cu acea inspiraţie scurtă care îi 
transmise o dorinţă în tot corpul. Şi îl sărută şi ea, 
gustându-i gura, muşcându-i uşor buza de jos. Il auzi 
gemând, îşi apăsă spre el braţele goale şi încercă să se 
relaxeze şi apoi se încordă din nou. 

— Opreşte-te! strigă o voce în capul ei. 

Dar ea nu se putea opri. Era paralizată de căldura 
care se răspândea în ea ca un lichid auriu, preţios... la 
fel de neajutorată ca şi când ar fi fost călare pe spatele 
gol al unui cal nărăvaş în goană. 

Ea îşi plimbă, vârful limbii pe gâtul lui care avea 
un gust delicios, sărat. Îi linse mărul lui Adam şi îl simţi 
tremurând. Pielea sub maxilar o zgâria din cauza 
bărbii. Ea îl muşcă uşor... ici... colo... 

— Skyler, ah, lisuse. 

El trase nebuneşte de bluza ei, apoi palmele lui 
alunecară pe spatele ei gol şi degetele lui se jucară pe 
şira spinării ei. Ea simţi o fierbinţeală în pântece care 
trimitea picături de foc... mai jos... spre coapse... în 
genunchi. Într-un fel de stupoare, ea văzu cum aruncă 
de pe bancă pe podea grămada de pleduri. 

Când Skyler se lăsă pe materialul moale, mirosul 

slab de cal, care sfidează orice săpun de spălătorie, se 
ridică în jurul ei, pământesc şi reconfortant. Nu-i mai 
păsa că nu era bine să-l excite pe Tony, că nu trebuia 
să-şi permită să-l iubească mai mult decât îl iubea 
deja. Tot ce ştia, singurul gând de care era capabil 
creierul ei era că îl dorea, nu mai putea după el... şi să- 
şi interzică asta ar fi fost ca şi când ar fi refuzat 
mâncarea când eşti mort de foame sau o băutură când 
mori de sete. 

— Skyler... Skyler... 

El îi murmura numele mereu, silabisindu-l. 

Doamne, mâinile alea. Palmele, calde şi aspre, 
degetele care o frământau, mişcându-se în cercuri pe 
spatele ei, spre coşul pieptului, ca să-i prindă sânii. Din 
nou inspiraţia aceea scurtă, când se aplecă să-i sărute, 
mai întâi un sfârc, apoi al doilea, făcând-o să se 
arcuiască gemând. Cu blândeţe, el îi trecu pantalonii 
peste şolduri, cu grijă faţă de piciorul rănit, care nu mai 
sângera, dar era sensibil. 

Tony se depărtă ca să-şi descheie cureaua şi băgă 
o mână în buzunarul de la spate şi scoase un pacheţel 
pătrat, învelit în folie. 

— De data asta, am venit pregătit, spuse el. 

—  Afurisitule, ai ştiut! zise ea, dar nu era 
înţepătură în vorbele ei. 

— Ştiu ce simţi, asta ştiu. 

Se uită cu gravitate la ea, ochii lui căutându-i pe 
ai ei. 

— Atunci, pune.-l, şopti ea. 

— Eşti sigură? 

— Sigur că sunt sigură. Doar dacă nu vrei să mă 
laşi din nou însărcinată. 

— Nicio şansă... până nu ştiu ce înseamnă să fii 
tată pentru copilul pe care l-am făcut deja, murmură el 

la urechea ei. 

Skyler tresări. Dar, în momentul următor, când el 
o pătrunse, nu mai ştia decât de valul brusc de plăcere 
pe care i-o producea el. Îşi strânse picioarele în jurul 
lui, aducându-l cât mai aproape de ea. 

Tony prinse ritmul ei şi acum se mişcau amândoi 
într-o armonie nebunească. 

Ea se agăţă de el. Apoi se simţi măturată... luată 
de un râu negru, dulce, care o ducea într-un loc unde 
nimic nu mai contează decât asta. Ajunse la apogeu ca 
niciodată, muşcându-i umărul ca să nu tipe. 

Tony o urmă, cu un strigăt răguşit, care îi 
declanşă ei un al doilea apogeu, mai puţin intens dar, 
în mod curios, mai satisfăcător. 

După aceea, rămaseră nemişcaţi. Skyler îşi dădu 
încet seama de ambianţă şi îşi aminti că paznicul de 
noapte poate da peste ei în orice moment. Se mişcă de 
sub el şi îşi strânse genunchii aşezându-se. 

Doamne, dacă ar fi fost surprinşi? Ce poveste! 
Skyler Sutton, câştigătoarea Marelui premiu, prinsă 
făcând dragoste pe podea, în grajd! 

Se îmbrăcară în tăcere şi apoi Tony găsi cutia de 
prim-ajutor. Cu îndemânare, îi curăţă şi îi bandajă 
tăietura, apoi o ajută să-şi pună sandaua. 

Afară, mergând pe aleea de pietriş în întuneric, 
Tony nu puse un braţ în jurul ei şi nici nu încercă să o 
ţină de mână. Skyler se simţea uşurată şi, în acelaşi 
timp, în mod curios dezamăgită. 

Merseră mai mult de doi kilometri pe bulevardul 
întunecat, mărginit de palmieri, înainte ca ea să 
vorbească. 

— Tony! spuse cu blândeţe. Doar atât, numele 
lui... ca o mângâiere. 

— Ce-i? răspunse el. 

Ea deschise gura să vorbească, apoi se răzgândi. 

— N-are importanţă. 

El nu o presă. Nici măcar nu se uită la ea; doar o 
dată aruncă o privire în direcţia ei, când se uită la 
circulaţie înainte de a coti la stânga. 

După un timp, Skyler se aventură: 

— Nu mă aştept să decizi ceva chiar acum. Vreau 
să spun, în legătură cu... de partea cui eşti. 

— In ce mă priveşte, există o singură parte, îi 
spuse el, tot fără să o privească. lar asta e acolo unde 
am să decid că e mai bine pentru fiica noastră. 

El tăcu din nou. Skyler tremură şi se trezi 
întrebându-se dacă nu cumva îl subestimase iar pe 
Tony. Tony se consultă cu el însuşi. Expresia de modă 
veche i se potrivea. Nu se grăbea să ia o hotărâre în 
nicio privinţă. 

Va trebui, pur şi simplu, să aibă răbdare, se gândi 
ea. Pentru că, dacă învățase ceva din toată situaţia, 
era să-şi înfrângă impulsurile. Oare nu impulsul o 
adusese în primul rând în toată treaba asta? 

Poate. Dar Skyler nu-şi putea îndepărta 
sentimentul că, în ce-l priveşte pe Tony, acţionase 
chiar de la început o forţă cu mult mai mare decât se 
aşteptase vreunul dintre ei. O forţă care, şi acum, îi 
mâna cu o furie ce le scăpa de sub control. 


Capitolul 16 


Kate se uita la articolul din ziar fără să-l citească. 
Stătea în bucătărie, luminată de soarele dimineţii care 
pătrundea prin uşile de sticlă deschise formând o 
tapiserie de frunze pe podea şi pe bufetele de cireş. 
Numărul din 14 iunie al ziarului Northfield Register era 
desfăcut pe masa rotundă în faţa ei, iar o ceaşcă de 

cafea se răcise lângă cotul ei. Stătea nemişcată, dar, 
chiar şi aşa, cuvintele se mişcau în faţa ei ca nişte 
sunete. Era acolo fotografia fiicei ei lângă cal, cu un 
zâmbet larg şi luminos ca şi trofeul pe care-l ţinea în 
braţe. Explicaţia era: „O localnică obţine premiul cel 
mare la concursul Hartsdale Clasic”. 

O senzaţie de greață se instală în stomacul lui 
Kate. S-a lămurit deci. O să aibă bani pentru avocata 
aia. 

Totuşi, oricare ar fi consecinţele şi oricât de mult o 
durea că fusese exclusă, Kate se bucura de victoria 
fiicei ei. Ar fi atât de uşor să ridice telefonul şi să-i 
spună lui Skyler ce mândră era! Şi cum îi ţinuse 
pumnii... deşi ştia ce va însemna în cazul când va 
câştiga. 

În acelaşi timp, Kate ar fi vrut să-i smulgă lui 
Skyler victoria. Pentru că ceea ce părea a fi un triumf 
va duce în cele din urmă la durere. Ochii lui Kate se 
umplură de lacrimi, deşi îşi spunea că era o oră prea 
matinală ca să înceapă cu plânsul; nu era nici măcar 
opt. Mai avea de trecut toată ziua şi trebuia să-l 
pregătească pe Will pentru plecarea la serviciu. 

Will. Era gata să-i plângă pe umăr, ieri seară, când 
a aflat, prin Duncan, despre triumful lui Skyler. Dar se 
reţinuse. În mare parte, din mândrie. Mândrie 
amestecată cu invidie. Pentru că, deşi Skyler ignorase 
telefoanele ei în ultimele săptămâni, Kate ştia că fiica 
lor fusese în legătură cu WIII, pe care îl suna la birou. 
Nu-i spusese oare Will foarte liniştitor: „Ei Kate... vezi? 
Ea nu se depărtează de noi”. Noi? El nu vedea oare? 
Era chiar atât de orb la durerea pe care i-o provoca 
fiica lor, care era şi în legătură cu Ellie? 

— Bună dimineaţa, Kate. 

Kate se uită în sus când Will intră în bucătărie, 

arătând imposibil de proaspăt şi odihnit în costumul lui 
gri, uşor, de vară. El mai pusese ceva din greutatea pe 
care o pierduse în iarnă şi faţa nu-i mai era trasă. 

Avea toate motivele să arate viguros. 
Documentele privind cel mai lucrativ parteneriat 
limitat, pentru care transpirase Will, o clădire pentru 
birouri pe Strada 59 est, fuseseră încheiate, iar acum 
aştepta doar să se usuce cerneala. Deşi departe de a fi 
scăpat firma de datorii, contractul acela era dureros de 
necesar. Şi, mai important decât orice, vor putea plăti 
datoria pentru Orchard Hill. 

Chiar şi aşa, ochii lui Will nu-şi pierduseră aerul 
trist şi ea putea vedea încă acele mici contractări albe 
în jurul gurii lui. Ce o izbi mai mult era părul lui, des ca 
întotdeauna, dar alb, la fel de alb şi de argintiu ca 
linguriţa sprijinită de farfurioara ceştii ei de cafea. li 
dădea aerul unui bărbat distins, mai în vârstă... Totuşi, 
un bărbat mai în vârstă. 

Încordarea sub care fusese, atât cu afacerea cât şi 
cu Skyler, şi-a lăsat urmele. Şi, cunoscându-l pe Will, 
cunoscându-i obsesia de a obţine controlul asupra 
oricăror situaţii pe care el le poate controla, ea nu era 
deloc surprinsă; îndurerată, da, dar nu surprinsă, 
văzând că-i aruncă o privire rece. El o învinovăţea 
pentru refuzul ei de a o ajuta pe fiica lor. Dar deşi au 
schimbat cuvinte încordate în legătură cu asta, el nu 
îndrăznea să-şi verse furia asupra ei, subiectul era 
mult prea încărcat. El nu voia să i se amintească ce-i 
datorau lui Ellie; adică în sinea lui, probabil că-şi dădea 
deja seama de asta; altfel, de ce s-ar fi străduit atât să 
evite măcar menţionarea ei? 

— Este cafea în cafetieră, spuse Kate. Vrei să-ţi 
pregătesc ceva pentru micul dejun? 

Sub masă, Belinda pufăia în somn. 

— Nu te deranja, am să iau ceva în drum spre 
birou, răspunse el, oprindu-se să se uite peste umărul 
ei, în timp ce se îndrepta spre aparatul de cafea. Il 
simţi că rămâne nemişcat în spatele ei... şi înţelese că 
el zărise fotografia lui Skyler în ziar. 

— E minunat, nu-i aşa? întrebă ea, vorbele ei 
sunând cu falsă veselie, ca nişte note scoase pe un 
pian dezacordat. 

Ea putea simţi tăcerea grea a lui Will în spatele ei 
în timp ce se uita la articol. În cele din urmă, cu o voce 
plină de reproş, el zise: 

— Ar fi trebuit să fim acolo, Kate. 

Kate simţi că i se încordează ceafa, de parcă o 
briză rece ar fi pătruns pe uşile deschise dinspre 
grădina însorită. 

— Nu ne-a chemat, îi aminti ea cu blândeţe. 

— La ce te aşteptai, la invitaţie scrisă? l-ai arătat 
clar că nu suntem în spatele ei. Şi ştii că Skyler n-a fost 
niciodată omul care să cerşească. 

Kate oftă, întorcându-se să se uite la el. 

— Will, am mai vorbit despre asta. 

Ochii lui străluciră. 

— Dacă vrei să zici că am discutat, nu 
argumentez. Dar dacă crezi că eu sunt oarecum 
satisfăcut de situaţie, greşeşti. 

— Nici eu nu sunt satisfăcută, îl informă ea, 
tremurând de o furie apărută nu se ştie de unde. Dacă 
situaţia ar fi diferită... aş vinde tot ce posed ca să-i 
plătesc eu însămi cheltuielile de judecată. 

Will nu răspunse... iar motivul tăcerii lui o făcu şi 
mai furioasă. El dădea înapoi, nu pentru că era prea 
politicos ca să se certe cu ea, ci pentru că nu voia să o 
împingă să deschidă cutia Pandorei. 

Cu inima grea, Kate îl privi pe soţul ei cum ridică 

vasul de cafea de pe reşou. Umerii lui erau ţepeni... 
Cum de a fost posibil ca, în toţi anii aceştia, în care au 
trăit sub acelaşi acoperiş, ea să nu fi observat că, 
atunci când era furios, gâtul părea că-i iese din guler, 
ca un câine care trage de lesă? 

— Cafeaua e rece, se pronunţă el. 

— Probabil că am închis reşoul din greşeală. Pune- 
o treizeci de secunde la microunde, îl sfătui ea 
indiferentă. 

— Am să iau o ceaşcă la birou, replică el, cu voce 
liniştită. 

În mod normal, ea s-ar fi oferit să-i facă o cafea 
proaspătă dar, în dimineaţa asta, ea nu se mişcă de pe 
scaun. Era mai mult decât nepăsare ceea ce o ţinea pe 
scaun. Ah, de ce, de ce trebuia să fie aşa? De ce nu 
putea ea să fie ca alte mame, mame care dormeau 
somnul mulţumit al celor drepţi, care nu veneau la 
masă la micul dejun cu gura uscată şi cu inima bătând 
tare, prea înţepenită ca să meargă dintr-un capăt în 
altul al bucătăriei? 

N-are importanță ce-i cu tine... gândeşte-te prin 
ce trebuie să treacă Ellie acum. Kate nu-şi putea decât 
imagina ce trebuia să simtă femeia aia, ştiind că fetiţa 
îi putea fi luată în orice moment. 

La fel cum fusese şi cu prima ei fiică, copila pe 
care ea şi Will au ţinut-o departe de ei toţi în anii 
aceştia. 

Kate ştia că vor trece luni până se va decide ceva. 
Va trebui să se depună motiuni, să se adune depoziţii, 
să se fixeze o dată a procesului. Dar se ruga că atunci 
când va veni ziua, să fie gata pentru rezultat, oricare 
ar fi fost el. 

Se ruga şi pentru fiica ei... şi, da, pentru Ellie. 

Era ultima şedinţă de grup a lui Jimmy Dolan. 

Aşezată în fotoliul ei din sala de şedinţă se uita la 
Jimmy care era, din august, într-un cărucior cu rotile. 
Era acum mijlocul lui septembrie şi el era aproape 
terminat, ochii îi erau căzuţi în fundul capului, iar 
pielea îi era ca papirusul, întinsă pe trupul scheletic. 
Singurul lucru pe care nu-l pierduse era spiritul. Jimmy 
deschise vioi şedinţa grupului, anunțând vesel că 
aceasta va fi performanţă sa de adio. 

— Vă rog, nu bisaţi, zâmbi el, faţa lui fiind o 
umbră aceea ce fusese în urmă cu două luni. 

— Nu te îngrijora, omule... o să păstrăm ovaţiile în 
picioare pentru funeralii. 

Armand Ruiz, cu pieptul gol într-o haină de 
bumbac cu mânecile descusute, era la fel de sfidător 
ca întotdeauna... deşi avea un tub portabil care îi 
introducea oxigen în plămâni printr-o supapă pusă în 
nas. 

Gluma lui fu primită cu o rundă de râsete. În 
această cameră, umorul macabru era mai curând o 
regulă decât o excepţie. Majoritatea bărbaţilor îşi 
mărturisiseră, într-un moment sau altul, uşurarea că 
nu trebuiau să meargă pe vârfuri sau să vorbească în 
şoaptă. Se părea că râsul în faţa morţii avea un efect 
înviorător. 

Ellie se uita la această echipă eterogenă, pe care 
ajunsese să o cunoască şi să aibă grijă de ea... iar în 
cazul celor absenţi, să-i jelească. După cele opt 
săptămâni de concediu pe care şi le luase ca să stea 
cu Alisa, lăsând grupul în mâinile capabile ale unui 
coleg, Grant Van Doren, şi-a reluat conducerea în iulie, 
luna cea mai călduroasă a anului, când prezenţa 
fusese foarte scăzută. Şi iată, era deja toamnă. Afară 
începeau să cadă frunzele, iar în această cameră, 

subiectul în discuţie era sfârşitul. 

Ziua de mâine va aduce oare un alt sfârşit? se 
întrebă ea. Audierea pentru custodie era fixată pentru 
ora nouă fix, la tribunalul din Strada Centrală. După 
trei luni de completări, moţiuni, evaluări ale unor 
activităţi sociale şi audieri preliminare, venise în sfârşit 
ziua... 

Era ca şi coşmarul ei, cel pe care îl avea din când 
în când în ultimii douăzeci şi trei de ani. Visul era 
întotdeauna acelaşi. În el, ea urmărea pe cineva pe o 
serie de străzi aglomerate de pietoni... un bărbat care 
ţinea un copil. Singurul lucru care se schimba de la o 
dată la alta era identitatea copilului. Uneori era 
Bethanne... uneori doar un copil fără faţă. Dar, în 
ultimele luni, copilul pe care-l putea vedea peste 
umărul bărbatului-umbră, era Alisa. 

O panică liniştită cobori asupra lui Ellie. Va sta ea 
oare vreodată în sală la o piesă, într-o şcoală, 
aplaudând performanţa copilei ei? Va aprinde oare 
şaisprezece lumânărele pe un tort de aniversare? Işi va 
urmări oare fiica mergând în biserică în rochie de 
mireasă? 

înţelegerea ca tot ce va pierde dacă Alisa îi va fi 
luată, făcu să simtă o durere ascuţită între coaste. Dar 
încă nu fusese decis nimic, îşi aminti ea repede. Exista 
o şansă, deşi una minimă, ca judecătorul să opteze în 
favoarea ei. Şi îl avea pe Paul de partea ei. 

Da, Paul. Se gândi cum se întorsese el, intrând din 
nou în viaţa ei, la fel de uşor, de parcă n-ar fi plecat 
niciodată. Desigur, au fost câteva stânjeneli la început, 
un sentiment de rănire, care persista şi îi trădase de 
ambele părţi. Dar aceste asperităţi fuseseră netezite 
de mâna blândă, atentă, a dragostei lor unul pentru 
celălalt. 

Ellie zâmbi în sinea ei, amintindu-şi de prima lui 
seară acasă, când Paul venise, în cele din urmă, în pat. 
Ce delicios fusese... braţele lui în jurul ei, trupurile lor 
mişcându-se în ritmuri familiare, ca o melodie veche, 
îndrăgită. Dorinţa lor atât de intensă îi lăsase fără suflu 
şi scăldaţi în transpiratie. 

— Paul, şoptise ea după aceea cu voce sufocată. 
Ah, Paul. 

El îi ţinea capul ghemuit lângă umărul lui. 

— Niciodată nu se va mai repeta, murmurase el. 
Nu-mi pasă ce se întâmplă. N-o să mă mai despart 
niciodată de tine. 

Acum, în lumina rece a camerei de şedinţă, Ellie 
se lupta să se agate de acel sentiment cald, minunat, 
de siguranţă pe care îl simţise în braţele lui Paul. Dar 
acest sentiment dispărea... dispărea ca zâmbetul de 
pe faţa lui Jimmy. Gândul la Alisa îi invadă calmul cu o 
urgenţă grea, dureroasă. 

Alisa, ah, Doamne! 

Mâine, se linişti ea. Nu trebuie să te gândeşti la 
asta până mâine. 

— Dacă veni vorba de funeraliile mele, sunteţi 
invitaţi cu toţii. Râsul subţire a lui Jimmy îi străpunse 
gândurile. Dau o mare petrecere după aceea, am 
plănuit-o în întregime. Şampanie şi caviar. Nimeni n-o 
să spună că Jimmy Dolan n-a plecat în stil mare. 

Nimeni nu trebuie să întrebe când vor fi 
funeraliile, era clar, după felul cum arăta Jimmy şi după 
respiraţia lui grea, că nu va trece mult timp. Faptul că 
părăsea grupul spunea totul. Lupta pe care o dusese 
atât de bine era aproape de sfârşit... pur şi simplu, nu 
va mai avea putere. 

— Şi cine, mă rog, va fi gazda acestei 
extravaganţe? întrebă Erik  Sandertrom, arătând 

aproape ca o parodie de profesor, cu părul pieptănat 
într-o parte şi cu o cravată roşie pe elastic. Prietenul 
tău, Tony, presupun. Dar şampanie şi caviar? Nu va 
găsi el oare că e cam macabru?... Ca un fel de 
sărbătorire? 

— Hei, dar de ce să nu fie sărbătorire? cârâi 
Jimmy. Voi o să fiţi cei rămaşi, nu eu. Când cortina o să 
cadă pe bătrânul Jimmy, puteţi pune pariu pe orice că, 
oriunde voi fi, voi dansa. 

— Faci să pară uşor să dai ortul popii, zise Daniel 
Blaylock. 

Jimmy, cufundat în scaunul cu rotile, zâmbi 
făcând-o pe Ellie să se gândească la o stea de cinema 
îmbătrânită care ţine sus rămăşiţele unui costum 
glorios. 

— Ca o bucată de prăjitură, zise el. Partea mai 
grea, omule, este să trăieşti. 

Sigur, el era speriat, se gândi Ellie. Dar făcea faţă 
în stilul lui propriu, inimitabil... la fel cum va trebui ea 
să facă faţă, orice s-ar întâmpla, mâine, când va intra 
în tribunal. Cât de mult ştia oare Jimmy despre situaţia 
ei... cât de mult îi spusese oare Tony? Presupuse că, 
de fapt, nu avea importanţă. Dar asta o făcu să se 
întrebe în legătură cu Tony. Unde se afla el în toate 
astea? Va apărea oare la tribunal mâine, ca martor, 
sau ca spectator... sau deloc? Se părea că nimeni nu 
ştia, nici măcar Skyler însăşi, după câte spunea 
avocatul ei. 

— Eu voi fi îngropat într-un Mercedes SL 100, 
spuse Adam Burchard cu un surâs. Pe piatra de 
mormânt o să scrie: „Cadavru la bord”. 

Ellie îşi fixă privirea asupra lui Adam, cu hainele 
de două mii de dolari şi ceas de aur Rolex, şi care se 
înarma cu speranţa că bogăţiile materiale l-ar putea 


450 


proteja de ceea ce îl aştepta. 

— La ce bun să râdem, întrebă Erik, dacă nu mai e 
nimeni care să audă? _ 

— Dar Dumnezeu? Inţeleg că are un simţ al 
umorului destul de dezvoltat, comentă Nicky. 

— Nu ştiu ce o să faceţi voi... dar când eu o să mă 
duc, singurul lucru de care-mi pasă este ca Robert să 
capete jumătate din ce am eu. Nu-i prea mult, dar 
bătrânul meu nu merită totul. 

În ochii negri ai lui Armando apăru o lucire dură 
când îşi duse braţele la piept. 

— Asta e o idee bună, zise Ellie. Ce faceţi atunci 
când dorinţele familiei voastre nu sunt în concordanţă 
cu ale partenerului? 

— Ştiţi vechea zicătoare: „Sângele apă nu se 
face”, spuse Erik cu vocea lui cea mai sardonică. 

Ellie se întreba în fundul minţii dacă într-adevăr 
sângele nu se preface în apă. După alte câteva 
momente de discuţii aprinse, ea se uită la ceas şi văzu 
că era timpul să se oprească. Brusc, ca şi bărbaţii 
aşezaţi în jurul ei, ea deveni acut conştientă cât de 
limitat era timpul omului pe pământ... şi cât de crudă 
era noaptea care urma. 

Mâine, îşi spuse ea. Dacă pot rezista până mâine. 

Se ridicase pe jumătate din fotoliu când, 
întâmplător, se uită în jos şi văzu semnele roşii, 
furioase, unde unghiile îi intraseră în palme. Şi doar cu 
un efort deosebit fu în stare să-şi reţină plânsul care i 
se aduna în gâtlej, când se aplecă şi cuprinse în braţe, 
uşor, trupul fragil al lui Jimmy Dolan. 


După faţada grandioasă, cu coloane, şi holul cu 
marmură de mărimea unui amfiteatru, pe unde intrase, 
sala de tribunal sărăcăcioasă de la etajul patru din 

Strada Centrală 55, cu podeaua de lemn roasă şi 
pereţii pătaţi, o făcu pe Ellie să se gândească la timpul 
când avusese o întâlnire la Wa/dorf Astoria şi intrase 
din greşeală în altă sală de şedinţe. Totul nu părea 
cum trebuie. Era ora nouă dimineaţa, iar soarele, 
filtrându-se leneş prin geamul îngust orientat spre est, 
nu era deocamdată decât o promisiune îndepărtată. Se 
aşeză la o masă de stejar care nu mai fusese lustruită 
de pe vremea când Eisenhower era preşedinte şi îşi 
fixă privirea pe o pictură murală deteriorată şi 
decolorată de deasupra mesei judecătorului, o imagine 
neoclasică a balanței justiţiei, reprezentând două femei 
în robe greceşti, aplecate în cele două părţi ale unei 
balante de alamă. 

Justiţie? Dreptate? Ce dreptate va fi aici pentru 
mine? 

Lângă ea, Paul se mişcă. Îi simţi mâna pe cot. 

— Tremuri, şopti el. Vrei haina mea? 

— Mulţumesc, nu mi-e frig... sunt doar al naibii de 
nervoasă. 

Se întinse şi îi strânse mâna cu mâna ei uşor 
transpirată. 

În dreapta, stătea avocatul ei, Leon Kessler, cu 
coama lui de păr roşcat-cenuşiu, îmbrăcat într-un 
costum mototolit şi o cravată care plutea în valuri 
peste valea pântecelui mare. Se încruntă în timp ce 
umbla prin servieta lui deschisă. 

Ellie îşi permise să se uite rapid peste şirul dublu 
de bănci din spatele ei şi se simţi uşurată văzând că 
erau ocupate de nu mai mult de o duzină de martori. 
Ea recunoscu persoana de la asistenţă socială, o 
negresă plăcută, tânără, care îi vizitase acasă pe Paul 
şi pe ea, şi pe psihiatrul numit de tribunal, un bărbat 
cu faţa de cocă, în cabinetul căruia petrecuse câteva 


452 


ore neplăcute. 

Făcu un semn din cap către Georgina, care arăta 
artificial de respectabilă, într-un costum bej elegant... 
şi fu bucuroasă văzând că Martha Healey fusese 
capabilă să-şi schimbe tura şi să vină să depună 
mărturie cu privire la caracterul lui Paul. 

Zărindu-l pe Tony, care stătea în spate, o trecu un 
fior de alarmă prin corp. În haine sport, cu cravată, 
arăta jenat şi nelalocul lui... dar, mai mult decât atât el 
îi evita intenţionat privirea. Un semn rău? Ellie simţi o 
uşoară greață în stomac. Dacă Tony s-ar hotărî, în 
ultimul moment, să depună mărturie în favoarea ei... 

Ai să fii norocoasă dacă el o să stea deoparte în 
toată treaba asta, se amestecă o voce rațională. 
Pentru că, dacă Tony îşi alătură forțele lui Skyler, dacă 
se ridică la bară şi se obligă să joace un rol important 
în creşterea fiicei lui, atunci judecătorul va avea şi mai 
puține motive să acorde custodia unei femei de peste 
patruzeci de ani cu o profesie şi cu o căsătorie uite-o- 
nu e, nu-i aşa? 

Ellie îşi strânse coatele, îndreptându-şi privirea 
spre masa reclamantului, ocupată de Skyler şi de 
avocata ei ce arăta ca o matroană. Skyler era imaginea 
inocenţei tinereşti. Într-o fustă dreaptă şi o bluză albă, 
simplă, cu părul ei blond strâns la ceafă cu o agrafă 
mare de baga, arăta exact ceea ce era, o tânără 
femeie bine crescută, cu bani din străbuni. 

Ellie simţi un curios vai de afecţiune. Ce 
neobişnuit, se gândi ea. Ar trebui să am resentimente 
față de ea... dar cumva n-am. 

Era ceva la Skyler Sutton... ceva ce nu putea 
defini, care nu avea nicio legătură cu Alisa... 

Skyler o surprinse uitându-se la ea. Obraijii i se 
colorară şi îşi lăsă ochii în jos, de parcă s-ar fi ruşinat. 


453 


Totuşi, gura ei fermă, aproape sfidătoare, nu se 
schimbă. Ellie simţi că se încordează când Skyler se 
aplecă să-i vorbească avocatei, care dădu din cap şi 
notă ceva pe carnetul galben din faţa ei. 

Verna Campbell, în costumul ei sever bleumarin, o 
făcu pe Ellie să se gândească la acele femei de vârstă 
mijlocie care mobilizează vecinii în comitetele de pază 
contra delictelor, vârfuri de lance în adunarea de 
fonduri pentru cauze feministe şi pentru salvarea de la 
demolare a unor construcţii vechi. Era solidă fără să fie 
grasă, iar şuviţele cenuşii din părul ei negru, strâns, 
arătau de parcă ar fi fost făcute cu pensula. Singura 
concesie făcută feminităţii era un şirag de perle care 
se mişca pe pieptul ei mare. Arăta nu numai că era 
serioasă în treaba asta, ci şi că ea şi numai ea o putea 
conduce cum trebuie. 

Pe bancă, exact în spatele Vernei şi al lui Skyler, 
stătea un bărbat distins, de vârstă mijlocie, într-un 
costum făcut evident la comandă, pe care Ellie îl 
recunoscu: era tatăl lui Skyler. Părul lui des, argintiu şi 
mustaţa bine tunsă îi dădeau aerul unei stele de 
cinema care îmbătrâneşte, dar se ţine bine, iar din 
felul cum stătea, se vedea că era obişnuit să comande. 
Chiar în timp ce vorbea cu tânăra femeie din dreapta 
lui, prietena băieţoasă a lui Skyler, cea care acţionase 
ca instructoarea ei la travaliu, ochii lui se mişcau prin 
sala tribunalului, ca ai unui general care îşi plănuieşte 
manevra următoare. 

Dar unde era soţia lui? Ellie nu-şi putea imagina 
decât că aceasta era disperat de bolnavă şi nu putuse 
să participe la audierea de azi. Doar dacă... doar dacă 
nu e îngrijorată pentru că ştie că n-au nicio şansă. 

Ellie, ţinându-şi coatele strânse lângă coşul 
pieptului, vorbi cu o voce destul de joasă cu avocatul 

aşezat în partea centrală, ca să nu se audă. 

— Ah, Paul, sunt atât de speriată, nu ştiu dacă pot 
face treaba asta. 

— O persoană pe care am cunoscut-o cândva 
zicea că ştie bine să se lupte cu morile de vânt, îi 
zâmbi el încurajator. Doar nu te gândeşti să dai înapoi, 
acum? 

Ellie nu răspunse. Era doar atât de recunoscătoare 
pentru prezenţa lui: Asta, în sine, era un fel de triumf, 
nu-i aşa? 

— Ridicaţi-vă... onorabilul judecător Benson, 
prezidează... spuse aprodul, un bărbat slab, în jur de 
şaizeci de ani, cu un abdomen revărsat peste curea ca 
un sac. 

Ellie se ridică ţeapănă în picioare. Urmărindu-l pe 
judecătorul în robă neagră urcându-se pe estradă, 
simţi o uşoară dezamăgire. Ce putea să ştie acest 
bărbat dispeptic, cu cele două şuviţe de păr lipite 
peste un creştet chel, despre dragostea unei mame 
pentru copilul ei? Arăta ca un funcţionar de bancă aflat 
aproape de sfârşitul unei zile de lucru în care nimic nu 
mersese bine. Cu oboseală, citi datele din dosar, apoi 
făcu un gest spre masa reclamantului. 

Verna Campbell se ridică de pe scaun ca un vapor 
care taie un val. 

— Domnule judecător, începu ea cu o voce rece 
care suna autoritar. În numele petiţionarei, intenţionez 
să demonstrez că clienta mea, când a luat hotărârea 
să dea copilul încă nenăscut ca să fie adoptat, era în 
stres. E tânără şi necăsătorită şi a crezut că acţionează 
în interesul copilului ei. Vreau să subliniez că atunci nu 
a considerat necesar să se consulte cu un avocat. 

Avocata se opri să respire adânc, ceea ce făcu ca 
nările să i se umfle dramatic. 

— Clienta mea, care de atunci şi-a schimbat 
sentimentele, este gata să-şi asume deplina 
răspundere pentru fetiţă. Are un venit lunar dintr-o 
sumă depusă de familie în contul ei, aşa încât nu este 
lipsită de mijloace. Cred că pot de asemeni demonstra, 
spre satisfacția dumneavoastră, sinceritatea «i. 
Domnule judecător, Skyler Sutton este mama naturală 
a acestei fetițe... şi merită să fie recunoscută ca atare. 

Mamă naturală! Vorbele acestea, alese special 
pentru efectul lor, îi sunau lui Ellie în urechi. Ea voia să 
strige că şi ea era mama naturală a cuiva... dar că o 
iubea pe Alisa nu mai puţin decât şi-ar fi iubit copilul 
carne şi sânge din ea. 

Judecătorul Benson avea un aer acru, nerăbdător, 
pe care Ellie nu-l găsea deosebit de liniştitor, deşi era 
îndreptat spre avocata lui Skyler. 

— Înainte de a începe, doamnă avocată, aş vrea 
să vă atrag atenţia că din depoziţiile din faţa mea, se 
pare că nu duc lipsă de martori privind caracterul... de 
ambele părţi, adăugă el aruncând o privire tăioasă 
spre masa unde stătea Ellie. Sunt sigur că ambele părţi 
pot aduce oricâţi prieteni şi membri de familie care să 
depună mărturie pentru caracterul de argint al acestor 
două doamne, dar vă atenţionez dinainte că îmi pierd 
răbdarea dacă se sare peste cal. 

— Am să ţin minte, domnule judecător, răspunse 
Verna cu respect. 

Judecătorul îşi fixă privirea apoasă asupra lui 
Leon. 

— Domnule avocat, vrei să faci acum o declaraţie 
de deschidere? 

Leon se ridică în picioare. Era un bărbat cât un 
urs, al cărui aspect neglijent o făcu pe Ellie să tresară 
în interior. Dar Leon era ca un avocat de ţară; ea 

bănuia că îşi cultiva aspectul ca să-i păcălească pe 
oameni. Până să-şi dea seama cât de deştept este, era 
prea târziu. 

— Domnule judecător, mă bucur că aţi ridicat 
această chestiune. Sunt perfect de acord, zise Leon 
punându-şi mâinile pe pântecele lui mare şi zâmbind 
cu bunăvoință. Caracterul clientei mele vorbeşte 
desigur de la sine... şi nu avem intenţia să-l denigrăm 
pe al petiţionarei. Nu pun la îndoială niciun moment 
sinceritatea domnişoarei Sutton şi faptul că acţiunea ei 
iniţială a provenit din naivitate rău îndrumată, mai 
curând decât dintr-o intenţie răuvoitoare. Principala 
noastră preocupare aici este interesul copilului. 

Se opri, apoi continuă cu o voce mai profundă: 

— Nu fac apologia nimănui spunând că e clar ce 
are de oferit clienta mea. Atât ea cât şi soţul ei sunt 
oameni cu profesii, având împreună un venit mai mult 
decât potrivit. Au suferit ca lov în eforturile lor de a 
adopta un copil, iar fetiţa asta, apărând când a 
apărut... ei... a fost ca o minune din cer. Şi să nu uităm 
că domnişoara Sutton a fost cea care a venit prima 
dată la doctoriţa Nightingale. Căuta părinţi dornici, 
respectabili, care să crească bebeluşul ei şi, cu toate 
că în acel moment doctoriţa Nightingale şi soţul ei erau 
despărțiți, domnişoara Sutton era dispusă să treacă 
peste asta. O greşeală? Noi credem că domnişoara 
Sutton a acţionat cum trebuie şi tribunalul ar trebui să- 
i susţină decizia. 

Leon, zâmbind în continuare, se aşeză pe scaunul 
solid de lemn, cu un oftat satisfăcut. Ellie simţi că o 
parte a încordării o părăsi. Dar ar fi o greşeală să 
devină prea încrezătoare. Distracţia abia începea. 
Chiar şi acum, o vedea pe Verna Campbell punându-și 
pe nas ochelarii de citit cu jumătate de ramă şi 

consultându-şi notițele. 

— Domnule judecător, aş vrea să chem martora 
Michaela Palladio, spuse ea, uitându-se la el peste 
ochelari. 

Prietena lui Skyler se ridică şi veni în faţă. Părul ei 
negru, ondulat, şi ochii cu pleoapele grele, chiar şi 
eşarfa roşie pe care o purta drapată peste gulerul 
bluzei o făcură pe Ellie să se gândească la o ţigancă 
interogată de polițistul local. 

— Spune-mi Mickey... toată lumea îmi spune aşa, 
zise ea cu vocea din gât a unei femei mult mai în 
vârstă, când se aşeză pe scaunul din boxa martorilor. 

— Mickey, cum ai descrie relaţia ta cu Skyler 
Sutton? întrebă Verna, ridicându-se de pe scaun şi 
sprijinindu-se de masă. 

— E prietena mea cea mai bună, răspunse Mickey 
simplu. 

— De cât timp vă cunoaşteţi? 

Mickey zâmbi. 

— De la vârsta de trei ani. Eram singurii copii de la 
şcoala de călărie care mai purtau chiloţi de plastic. 

— Ai afirma că e demnă de încredere şi 
responsabilă? 

— Absolut. Vreau să spun că ar trebui să vedeţi 
cum are grijă de calul ei. Ea s-a priceput întotdeauna la 
animale. Ele au încredere în ea. Din cauza asta, o să fie 
un bun veterinar. 

— A fi bun cu animalele este un lucru... dar un 
copil este cu totul altceva, remarcă avocata, ridicând o 
sprânceană. Ce te face să crezi că Skyler ar 
corespunde rigorilor creşterii unui copil? 

— Ah! exclamă Mickey, surprinsă că ar putea 
exista o asemenea întrebare. Pur şi simplu ar 
corespunde, asta-i tot. Când îşi propune să realizeze 

ceva, nu se întâmplă niciodată să dea înapoi. 

Ea îşi dădu seama de greşeală imediat, de fapt, 
gândi Ellie, Skyler nu şi-a renegat cea mai mare 
promisiune dintre toate? Şi aruncă pe furiş o privire 
spre Skyler. Adăugă ferm: 

— E cea mai bună prietenă pe care o poate avea 
cineva vreodată. 

Ellie simţi că tremura în interior. Niciun discurs 
memorat n-ar fi avut un asemenea efect ca această 
mărturie de suflet a acestei tinere femei care, era clar, 
nu suferea de crize emoţionale. Exact atunci, lui Ellie îi 
veni în gând altceva... un gând întunecat care apăru 
de nicăieri. Doamne sfinte, dar dacă e adevărat... dacă 
Alisa aparține de fapt mamei ei adevărate? Skyler o 
născuse pe Alisa. În ciuda oricărui instinct, inima lui 
Ellie era alături de ea. Simţi o transpiraţie uşoară şi se 
uită cu îngrijorare la Leon care se ridică să o 
interogheze şi el pe Mickey, apropiindu-se de boxă cu 
mersul lui greoi. 

Se opri la vreo doi metri de boxa martorilor şi îşi 
drese glasul. 

— Domnişoară Palladio, ai afirma că prietena 
dumitale Skyler a dus o viaţă privilegiată? 

— Dacă vrei să spui că a trăit într-o casă frumoasă 
şi că a mers la şcoli bune, atunci da... dar dacă 
sugerezi că e răsfăţată, ei bine, nu e. 

Ochii lui Mickey aruncau săgeți de indignare. 

— Răsfăţată? repetă el zâmbind. N-aş fi mers atât 
de departe, încât să sugerez asta. Mă întrebam doar 
dacă domnişoara Sutton, având în vedere stilul de 
viaţă confortabil pe care-l descrii, înţelege clar 
sacrificiile pe care va trebui să le facă. Aşa cum a 
arătat atât de bine doamna Campbell, un copil nu e un 
cal. Nu te poţi mulţumi să-i iei un îngrijitor în timp ce tu 

te distrezi. 

— Obiecţie, domnule judecător, sări Verna. Nu-mi 
place sugestia că dorinţele sufleteşti ale clientei mele 
sunt un fel de... capricii. 

Judecătorul Benson se aplecă înainte şi zise: 

— Domnule Kessler, dacă ai de dovedit ceva, treci 
la subiect. 

Leon făcu un gest vag cu mâna, că a luat 
cunoştinţă, înainte de a-şi fixa din nou ochii căprui 
asupra lui Mickey. 

— Deci, am stabilit că domnişoara Sutton nu e 
răsfăţată. Dar ai descrie-o ca sofisticată? Ca o 
persoană care nu se lasă îmbrobodită de primul comis- 
voiajor onctuos care apare? 

— AŞ spune că da, răspunse Mickey. 

— Ar fi corect să spunem că e o tânără cu mintea 
limpede, capabilă să ia o decizie inteligentă? 

— Da, ar fi. 

— Atunci, crezi că decizia ei de a o alege pe 
doctorita Nightingale ca să-i crească fiica a fost 
inteligentă şi informata? 

— Eu... a... da. 

— Nu crezi poate că era puţin... cum să-i spunem? 
Naivă? 

— Nu, nu cred. 

— Atunci, ai fi de acord că a făcut o alegere bună? 

— Aşa se părea... atunci. 

— Şi acum? 

— Despre asta nu pot comenta. 

— Aşa? [i-a schimbat ceva părerea despre 
doctorita Nightingale? 

— Asta nu are nicio legătură cu ea. 

— Prietena dumitale şi-a schimbat pur şi simplu 
părerea? 

— Da. 

— Dar cum rămâne cu doctoriţa Nightingale? Era 
de presupus că o să accepte, pur şi simplu? 

Ellie simţea că-i bate tare inima în piept, când o 
văzu pe Mickey lăsând ochii în jos. Prin vâjâitul înăbuşit 
al sângelui în urechi, o auzi pe tânăra femeie spunând 
cu ezitare: 

— N-a... n-a fost nimic atât de... atât de calculat. 
Skyler nu se poate opune sentimentelor ei. 

— Sunt sigur că nici doctorita Nightingale nu 
poate, răspunse liniştit Leon. Mulţumesc, domnişoară 
Palladio, asta-i tot. 

Ellie nu putu să nu observe mica încruntare care 
apăru între sprâncenele Vernei Campbell. Un punct 
pentru Leon, se gândi ea, cu o mică speranţă pentru 
ea. 

O văzu pe Skyler uitându-se peste umăr şi 
cercetând cu îngrijorare fundul sălii, până prinse 
privirea lui Tony. Ea o ţinu câteva secunde, de parcă îi 
semnaliza ceva în tăcere. Dar Tony privea doar la ea 
fix, nepăsător, cu ochii lui negri, luminoşi, şi de 
neînțeles. 

Până acum, el reuşise să se ţină clar în afara 
întregii afaceri urâte, refuzând să fie de partea cuiva. 
Dar dacă se hotăra să-şi unească forţele cu Skyler? O 
iubea pe fiica lui, Ellie ştia asta foarte bine, avea ca 
dovadă medalionul cu Sfântul Mihail. Ar avea mai mult 
de câştigat dacă ar depune mărturie în favoarea lui 
Skyler decât dacă ar păstra tăcerea. Şi, indiferent dacă 
Skyler şi Tony trăiau împreună sau nu, în cazul când 
Skyler obţine custodia, el va avea şansa să joace un rol 
activ în creşterea Alisei. 

Ce anume îl oprea? se întreba Ellie. Oare 
loialitatea faţă de ea? Sau ştia el ceva despre Skyler ce 

nu ştia nimeni altcineva? 

Mai urmară trei martori în privinţa caracterului. 
Profesorul de călărie al lui Skyler a cărui atitudine 
milităroasă nu-i ascundea jena. O colegă de cameră de 
la Princeton. O fostă profesoară. Adică nimeni care să 
aibă mai mult de spus decât că Skyler e o persoană 
minunată, capabilă, cumsecade. 

Dar tot nu apăruse mama lui Skyler. Ce anume o 
reţinea? Şi ce era cu tatăl lui Skyler? El nu fusese 
chemat să depună mărturie. Mai era vreun alt motiv în 
afara celui vizibil, că el ar fi prea înclinat în favoarea ei 
ca să ofere ceva apropiat de o părere fără 
prejudecată? 

Ea îi atrase atenţia lui Leon şi scrise un singur 
cuvânt pe carnetul lui galben: „Tata?” Avocatul ei 
răspunse ridicând o sprânceană şi clătinând din cap. 

Leon era oare îngrijorat sau ea îşi imagina doar? 
Ellie fu cuprinsă de o dorinţă puternică de a fugi din 
sala tribunalului şi de a alerga acasă la Alisa, pe care o 
lăsase cu femeia jamaicană, doamna Shaw. Ar putea 
fugi cu Alisa într-o ţară străină unde să nu le găsească 
nimeni... 

Ah! Şi cu Paul cum rămâne... l-ai lăsa şi pe el aici? 
Si cabinetul tău? 

Nu intra în panică, îşi zise în sinea ei. Peste puţin 
timp, Leon o să-şi cheme martorii lui. Georgina şi Paul 
vor depune mărturie. Apoi vor veni depoziţiile 
specialiştilor, activista socială şi psihiatrul. In după 
amiaza asta, sau mâine dimineaţă cel mai târziu, se va 
termina totul. Dar şi aşa, ar putea trece zile, chiar 
săptămâni, până când judecătorul să dea verdictul. 

Ellie aproape că se convinsese că putea respira 
când Verna Campbell sări în picioare. 

— Domnule judecător, acum aş vrea s-o chem pe 

Skyler Sutton în boxa martorilor. 


Skyler îşi auzi numele rostit cu glas tare, dar trecu 
o secundă sau două până se simţi capabilă să 
răspundă. Era de parcă eul ei real era închis în scoica 
rece, lustruită, pe care o prezentase lumii, ca acele 
păpuşi ruseşti, pe care bunica i le dăduse când era 
mică, fiecare intrând în următoarea, până ajungi la 
ultima, micuță cât un deget de copil. 

Ea se ridică şi se duse la boxă, conştientă că ţinea 
capul sus şi braţele libere în părţi. Aerul zumzăia în 
jurul ei. O să fie bine, îşi spuse ea. Nu i-a spus oare 
Verna, din nou şi din nou că totul e în favoarea ei? 

Verna recunoscuse că ar putea arăta rău în faţa 
judecătorului faptul că mama ei, Kate, nu era acolo. În 
cazurile în care mamele biologice erau tinere şi 
necăsătorite, explicase ea, e de ajutor dacă bunicii îşi 
arată sprijinul. Pe de altă parte, Skyler nu mai era un 
copil. Locuia singură de peste un an şi avea venitul ei 
propriu, plus un început de carieră. 

Verna nu luase în considerare însă felul cum se va 
simţi Skyler când va intra în sala tribunalului şi va 
vedea locul gol de lângă tatăl ei, unde ar fi trebuit să 
fie mama ei. 

Asta o izbi pe Skyler din nou, când se aşeză în 
boxa martorilor şi întâlni privirea apologetică a tatălui 
ei. De ce, mamă, de ce? Ea încă nu înţelegea. Dacă ti- 
ai iubi copila, ai lupta pentru ea. 

Mickey îi făcu un gest cu degetul mare în sus şi 
Skyler simţi un val de recunoştinţă. Doamne, ce s-ar 
face fără Mickey? 

Skyler simţea ochii lui Tony aţintiţi asupra ei, dar 
refuză să se uite spre el. Ea era bucuroasă că el era 
aici... dar, într-un fel, prezenţa lui o făcea şi mai 

nervoasă. Îşi simţea acut inima bătând prea repede şi 
transpiraţia care se formase între sâni. 

— Skyler, îţi iubeşti fiica? tăie Verna direct în 
carne vie. 

— Din toată inima. 

— lartă-mă, Skyler, dar unii dintre noi ar putea 
avea greutăţi să înţeleagă cum o mamă care pretinde 
că-şi iubeşte copilul poate să renunţe la el. Ai putea să 
ne lămureşti? 

Au repetat asta cu grijă în biroul Vernei... dar 
acum, când momentul în care se afla în colimator 
venise, Skyler simţi că i se strânge stomacul de panică. 
O mână zbură spre obraz, înainte ca ea să-şi 
amintească şi să o forţeze să revină în poală. 

— In acel moment, credeam că fac ceea ce 
trebuie. 

— Ce trebuie pentru cine? 

— Pentru copilul meu. 

— Decizia nu avea nicio legătură cu ce ar fi mai 
bine pentru tine? 

— Într-un fel, da, recunoscu ea. Plănuisem să mă 
duc din nou la studii şi nu ştiam cum puteam îmbina 
învăţătura cu îngrijirea unui copil. 

Repetaseră şi asta. Verna considera că va arăta 
mai bine dacă va recunoaşte asta ea însăşi decât să fie 
descrisă ca egoistă şi fără sentimente de către 
avocatul lui Ellie. 

— Şi acum? 

— Tot mi-ar plăcea să mă duc să învăţ, darnue 
nevoie să o fac imediat. lar când o voi face, aş putea 
să iau mai puţine cursuri, pentru a fi cât mai mult cu 
putinţă cu Alisa. 

Skyler simţi privirea lui Ellie asupra ei şi nu 
îndrăznea să se uite în direcţia ei cum n-ar fi îndrăznit 

să sară în faţa unei maşini în viteză. 

lartă-mă, pledă ea în gând. N-am vrut niciodată 
să-ți fac vreun rău. 

Verna se aşeză direct în faţa boxei martorilor, 
blocând-o strategic pe Ellie din câmpul vizual al lui 
Skyler. Când vorbi, tonul ei era blând, dar ferm, ca 
vocea unui părinte indulgent. 

— Să vedem dacă am înţeles bine. Din diverse 
motive, decizi să dai spre adoptare copilul tău... apoi, 
faci brusc o întoarcere de o sută optzeci de grade şi 
decizi că o vrei înapoi. Skyler, vrei, te rog, să ne spui 
ce anume a determinat această bruscă schimbare? 

Skyler inspiră uşor şi zise: 

— Sincer? Nu ştiam la ce renunţam. 

Vorbele puteau fi repetate, dar nu şi emoția cu 
care erau încărcate... sau lacrimile care îi umpleau 
acum ochii. 

— De îndată ce am văzut-o, mi-am dat seama. Dar 
am avut un travaliu îndelungat... eram obosită şi... şi 
roţile erau deja în mişcare. Abia câteva săptămâni mai 
târziu am înţeles de-a binelea. 

— Ce-ai înţeles, Skyler? 

Verna făcu un pas curios, delicat, înainte. 

— Că am să mor dacă nu voi putea fi cu ea. 

O singură lacrimă alunecă pe obrazul lui Skyler şi 
căzu de pe bărbia ei. Îi atinse încheietura mâinii, ca şi 
ceara fierbinte dintr-o lumânare aplecată, iar camera 
se topi în faţa ei. 

— Mulţumesc, Skyler, spuse Verna cu blândeţe. 
Asta-i tot. 

Dar nu se terminase, Skyler ştia. Era acum rândul 
lui Leon Kessler să o interogheze şi, cu toate că se 
pregătise şi pentru asta, pentru toate întrebările şi 
insinuările cu care avea probabil să o bombardeze, 

simţi o transpiraţie rece. 

Verna o sfătuise să dea răspunsuri simple şi 
directe, dar nimic nu era simplu şi direct la acest 
bărbat mare, şifonat, care venea spre ea. Ochii lui 
cafenii străluceau de veselie şi obrajii lui roşietici 
formau două măciulii lucioase. 

— Domnişoară Sutton, începu el bine dispus. 
Poate că numai eu sunt de vină, dar am o oarece 
greutate să înţeleg un lucru. Ai avut această 
remarcabilă schimbare de sentimente... deşi în tot 
cursul sarcinii nu i-ai arătat clientei mele că te-ai putea 
răzgândi. Cum îţi explici asta? 

— În majoritatea timpului mi-am blocat pur şi 
simplu sentimentele, îi zise ea. Era mai uşor să fii... 
amorţită. 

— Îţi blochezi adesea sentimentele? 

— O spui de parcă... 

Prinse o privire de avertizare de la Verna şi se 
opri. Apoi spuse: 

— Nu de regulă. 

— Dar în cazul ăsta, n-ai simţit nimic. Nu, scuză- 
mă, te-ai simţit, amorţită. Domnişoară Sutton, cu câte 
perechi ai discutat, înainte de a lăsa-o pe clienta mea 
să-ţi adopte copilul? 

— Cu şase, îi spuse ea. 

— Şi totuşi, ai ales-o pe doctoriţa Nightingale, deşi 
ea ţi-a mărturisit că avea probleme matrimoniale la 
vremea aceea. 

— Am... am avut sentimente bune faţă de ea. 

— Deşi situaţia ei era departe de a fi ideală? 

— Da. 

— Care sunt sentimentele dumitale acum faţă de 
doctoriţa Nightingale? 

Skyler ezită, apoi spuse: 

— Sunt sigură că ar fi o mamă foarte bună, dar nu 
asta-i problema. 

— Care-i problema? 

— Problema este că, îşi muşcă ea buza, eu sunt 
mama Alisei. Mama ei reală. 

— Înţeleg, aprobă el din cap. Dar tatăl ei? El are 
vreun rol în toate astea? 

— Tony şi cu mine... nu suntem... atunci nu 
eram... Legătura noastră nu e ce credeţi. 

Skyler îşi simţi faţa încordată şi umflată şi îşi 
dădea seama cum trebuie să pară şi proastă, şi 
uşuratică, înclinată să se culce cu bărbaţi pe care abia 
îi cunoaşte. 

— Eu nu cred nimic, domnişoară Sutton, răspunse 
el moale. De ce nu ne lămureşti dumneata despre 
natura relațiilor dumitale cu tatăl fetiţei? Tony 
Salvatore, e corect? 

— Suntem doar... 

Skyler se opri; mintea i se învârtea. Ce era Tony 
pentru ea? Amant? Prieten? Protector? Niciuna dintre 
toate astea. 

— Prieteni, spuse ea în cele din urmă, simțindu-se 
cumva ca o trădătoare. 

— Care a fost reacţia lui când i-ai spus că eşti 
însărcinată? 

Se gândi un moment. 

— A fost preocupat... voia să mă ajute. 

— Când a apărut subiectul adopţiunii, nu domnul 
Salvatore a  recomandat-o inițial pe  doctoriţa 
Nightingale? 

— Da. 

— Şi nu a aranjat domnul Salvatore să te întâlneşti 
cu clienta mea? 

— Da. 

— Domnul Salvatore a fost în consecinţă de acord 
să-şi cedeze drepturile de părinte? 

— Da. 

Avocatul veni mai aproape, atât de aproape, încât 
ea îi putea vedea firele de păr din nări. 

— Domnul Salvatore pare să-şi ia în serios 
obligaţiile. Aceasta să fie cauza că nu depune azi 
mărturie în favoarea dumitale? 

— Domnule judecător, clienta mea nu poate vorbi 
în numele domnului Salvatore, protestă Verna. 

Skyler aruncă o privire spre Tony, care stătea cu 
faţa ca de piatră în fundul sălii. Era oare furios? 
Negând în mod public dragostea lor unul pentru 
celălalt, reuşise ea oare să-l îndepărteze definitiv? 

| se făcu rău la această perspectivă. 

— Corect... corect, acceptă Leon lăsându-se pe 
călcâie şi ducându-şi mâinile la spate. Încă o întrebare, 
domnişoară Sutton. Părinţii dumitale sunt prezenţi azi 
aici în sala de tribunal? 

— Tatăl meu stă acolo, spuse ea arătând spre 
rândul din faţă. 

— Dar mama? 

— Ea... n-a putut să vină. 

Transpiraţia îi cuprinse spatele şi coşul pieptului. 

— Pot să întreb de ce? 

— Eu... Skyler voia să urle că nu era treaba lui, 
dar asta era probabil exact ce dorea el. Ea continuă 
slab: Aş prefera să nu vorbesc în numele ei. 

— Mi se pare curios, comentă avocatul, de parcă 
se gândea la misterele universului, ca doi oameni care 
s-ar părea că au mari emoţii în treaba asta, au decis să 
nu depună mărturie în favoarea dumitale. Dumitale nu 
ţi se pare curios lucrul ăsta, domnişoară Sutton? 

— Domnule judecător! strigă Verna cu o voce 

dezgustată. 

Judecătorul începu să spună ceva ce Skyler nu 
putea auzi; era de parcă un perete de sticlă îl 
despărţea de restul sălii, un perete prin care, nici 
sforţându-se, ea nu putea prinde decât câte un cuvânt 
din două. 

— Ai depăşit... domnule Kessler... retrage... 

Câteva momente mai târziu, uşile grele duble din 
spate s-au deschis şi o femeie elegantă, de vârstă 
mijlocie, cu păr castaniu amestecat cu fire argintii, 
aranjat în coafură paj, începu să înainteze pe culoarul 
dintre cele două şiruri de bănci. 

Skyler simţi cum cedează ceva în pieptul ei, ca 
pământul moale care se sfărâmă după o ploaie mare. 

Mama ei arăta mai palidă şi trasă, într-un costum 
Chanel în pătrăţele, şi părea că se sprijină mai greu pe 
baston. Dar, în ciuda durerilor vizibile pe care le avea, 
expresia ei era liniştită. 

Skyler simţi o mare uşurare şi şopti încet: 

— Mamă! 


Kate ar fi dat orice să nu fie aici. 

Dar, în cele din urmă, nimic n-ar fi putut-o ţine 
departe. _ 

încercase, desigur. Îşi spusese că, dacă ar putea 
pur şi simplu să stea ocupată, n-ar trebui să se 
gândească la ce se întâmpla la distanţă de kilometri, 
într-un tribunal din oraşul New York. Se dusese la 
magazin, unde sosise un transport din oraşul Kansas, o 
bibliotecă Biedermeier. Dar, de îndată ce scosese 
primul cui din lada de lemn, o voce clară îi răsună în 
cap. 

Skyler are nevoie de tine. 

Îşi dădea seama că nu are importanţă dacă fiica ei 

ar dori-o sau nu acolo. Mintea lui Kate avea loc pentru 
un singur gând: Eu sunt mama ei. 

Ştiuse că Will nu va putea sta departe... dar când 
îl văzu simţi o înţepătură de consternare. Pentru cei din 
afară va apărea ca întotdeauna, că Will era puternic pe 
când ea nu era. Oamenii vor şopti că ea a trebuit să se 
târască până aici, că doar de dragul aparenţelor, 
sărmana, delicata Kate se forţase să facă faţă 
dificultății. Dar greşeau. Ea era puternică, destul de 
puternică să facă faţă adevărului. 

Am făcut prea multe compromisuri de-a lungul 
anilor, se gândi ea când se aşeză greoi alături de soţul 
ei, aproape fără să privească în direcţia lui. 

Gata. Orice ar ieşi din asta, Kate nu va mai 
rămâne tăcută alături de Will. El putea să se ascundă 
de adevăr cât voia... dar asta însemna oare că trebuia 
să meargă şi ea alături de el? 

Kate îşi fixă privirea spre Skyler, care arăta 
zbuciumată când cobori din boxa martorilor. Fiica ei îi 
întoarse privirea, cu un aer uşor întrebător, de parcă 
aştepta un semnal oarecare sau un gest din partea ei. 
Cu o subtilă clătinare din cap, Kate o lăsă să înţeleagă 
că nu venise aici să depună mărturie. Singurul ei motiv 
de a veni era să-şi arate sprijinul pentru fiica ei. 

Singura persoană din sala de tribunal la care Kate 
nu reuşea să se uite era Ellie. Când Ellie fu chemată în 
boxa martorilor, Kate ţinu ochii în jos, fixându-i asupra 
bastonului ei, proptit de banca de lângă ea. 

Să-ţi fie ruşine, o certă o voce din cap, forţând-o 
să-şi ridice privirea. 

În timp ce mergea spre boxa matorilor, Ellie părea 
calmă. Mergea cu pas hotărât, cu capul sus, cu umerii 
înapoi purta un costum în carouri, având pe rever doar 
o broşă de argint de Paloma Picasso. Erau prea multe 

în joc ca să-și permită să dezvăluie panica pe care 
probabil o simţea acum, se gândi Kate. 

Dintre toate emoţiile pe care femeia asta i le-a 
provocat lui Kate în ultimele două decenii, niciuna nu 
fusese mai puternică decât admiraţia pe care o simţea 
acum, privind-o pe Ellie făcând faţă sălii de tribunal, cu 
toată graţia şi demnitatea unei regine. 

— Doctore Nightingale, mai ai şi alţi copii? tună 
bărbatul mare, neîngrijit, avocatul lui Ellie, aplecându- 
se înainte cu degetele pe piept. 

Ellie se foi pe scaun şi îşi drese glasul înainte de a 
vorbi. Chiar şi aşa, vocea ei era joasă şi uşor răguşită 
când răspunse: 

— Da... o fiică, Bethanne. Dar n-am cum să ştiu 
dacă mai este în viaţă. 

În sala de tribunal se lăsă o linişte groasă ca 
bruma. 

Kate simţi o durere fierbinte în piept. Ah, Doamne, 
cum putea ea suporta să stea aici şi să asculte asta? li 
aruncă o privire pe furiş lui Will, cu coada ochiului, 
minunându-se de lipsa lui de expresie. De parcă Ellie 
ar fi fost complet străină... o persoană nici pe departe 
legată de el. Pentru prima dată în cei treizeci de ani de 
căsătorie ai lor, Kate ar fi vrut să-l lovească. 

— Ştiu că trebuie să fie dureros pentru dumneata, 
doctor Nightingale, dar ai putea să ne spui ce s-a 
întâmplat cu fiica dumitale? întrebă cu blândeţe 
avocatul lui Ellie. 

— Avea doar patru luni... Locuiam cu sora mea. 
Lucram noaptea şi Nadine avea grijă de Bethanne. Într- 
o noapte, am venit acasă - şi închise ochii strâns un 
moment - ea dispăruse. Fusese răpită. De prietenul 
surorii mele. Poliţia l-a căutat, dar n-a dat de nicio 
urmă... 

Avocatul ei aşteptă, în timp ce ea se lupta să se 
stăpânească. Apoi zise: 

— Şi în toţi aceşti ani n-aţi aflat nimic despre ea? 

— Nu. 

— Domnule Kessler, întrerupse judecătorul, sunt 
sigur că vorbesc în numele tuturor celor aici de faţă 
spunând că doctoriţa Nightingale merită toată simpatia 
noastră, dar ce legătură are, dacă are vreuna, cu acest 
caz? 

— Domnule judecător, începu avocatul greoi, 
clienta mea este o femeie care ştie ce înseamnă să 
pierzi un copil. Ea nu a intrat cu uşurinţă în această 
situaţie. Ea nu dorea să adopte copilul domnişoarei 
Sutton datorită vreunui ultim moment de panică în 
legătură cu trecerea timpului ei biologic. Motivele ei 
erau pure şi provin dintr-o viaţă de dorinţă: să fie 
mamă însemnă totul pentru ea. 

Kate nu putea face altceva decât să rămână 
ţintuită pe scaunul ei. Îşi simţea ochii fierbinţi şi uscați 
şi pe limbă avea un gust acru, leşios. 

Avocatul îşi întoarse privirea din nou spre Ellie. 

— Doctore Nightingale, înţeleg că aţi avut o 
oarecare încordare în căsnicie. Puteţi să ne spuneţi 
ceva despre asta? 

— Am să încerc, zise schiţând un zâmbet. Atunci 
când Skyler m-a abordat prima dată, soţul meu şi cu 
mine eram despărțiți. Ne iubim foarte mult... dar, da, 
eram într-o situaţie de încordare. Am încercat mulţi ani 
să avem un copil al nostru, iar când asta nu s-a 
întâmplat am căutat să adoptăm unul. 

— Aţi făcut mai mult decât să căutaţi, bănuiesc? 

— A, da. Am fost foarte aproape, de două ori, dar 
în ambele cazuri mamele s-au răzgândit. Făcu o pauză. 
Soţul meu este directorul secţiei de reanimare a 

prematurilor de la Spitalul de copii Langdon. El se 
ocupă de viaţă şi moarte în fiecare zi, cu copii pentru 
care nu există niciodată garanţia că vor scăpa. Totul 
devenise... prea mult pentru el, cred. Am avut amândoi 
nevoie de o pauză. 

— Şi cum ai descrie acum căsnicia dumitale? 

Cu o privire spre soţul ei, care stătea cu mâinile 
strânse pe masa din faţa lui, Ellie zise cu voce clară: 

— Suntem împreună în toate. 

— Mulţumesc. 

Kessler făcu semn către avocata lui Skyler. 

Kate se trezi că se încordează, când Verna 
Campbell, cu pantofii ei cu tocuri joase, se ridică de pe 
scaun şi se apropie de boxă. Privirea pe care Verna o 
îndreptă spre Ellie o făcu pe Kate să se gândească la 
singura dată din viaţa ei când fusese dată afară dintr-o 
slujbă. Avea şaisprezece ani, încercând să lucreze în 
vacanţa de Crăciun într-o secţie la magazinul lui Macy, 
iar şeful ei, care a mustrat-o pe Kate în faţa tuturor - 
pentru că dăduse greşit restul, avea un zâmbet exact 
ca al Vernei, un zâmbet care putea tăia sticla. 

— Sunt încântată să aud că dumneata şi soţul 
dumitale v-aţi rezolvat dificultăţile, spuse fără emoție. 
Când v-aţi împăcat, mai precis? 

— În urmă cu vreo două luni, îi spuse Ellie 
intenţionat vag. 

— Asta a fost înainte sau după ce clienta mea te-a 
informat că şi-a schimbat sentimentele? 

Ellie ezită o clipă, apoi zise: 

— Cred că după aceea, nu-mi amintesc exact. 

O minciună, se gândi Kate, dar una justificată. 

Verna, surprinzător, lăsă să treacă asta. Apoi, ca 
un lup care îşi încercuieşte victima înainte să o atace, 
ea întrebă moale: 

— Doamnă doctor Nightingale... câţi ani aveai 
când copila dumitale, Bethanne, a fost presupus 
răpită? 

— Optsprezece, răspunse Ellie părând supărată. ŞI 
nu s-a aflat nimic precis în legătură cu răpirea ei. 

— Mmm. Ai spus că sora dumitale avea grijă de ea 
atunci? 

— Domnule judecător... Kessler începu să 
obiecteze, dar fu redus la tăcere de o mişcare cu mâna 
a judecătorului. 

— Domnule Kessler, dumneata ai deschis această 
linie de întrebări, spuse judecătorul răstit. Este corect 
să i se permită doamnei Campbell să continue în 
această privinţă. 

Cu o expresie îndurerată, bărbatul mătăhălos se 
aşeză din nou pe scaunul lui. 

— Lucrai la Teatrul Loew's State de pe Broadway, 
colţ cu Strada 45... la bilete? 

Trebuie să recunosc, se gândi Kate, se vede că 
femeia a studiat cazul. 

— Corect. 

— Sora dumitale lucra atunci? 

Ellie ezită înainte să răspundă. 

— În general... da. 

— Doctore Nightingale, cum Dumnezeu vă 
descurcaţi toate trei doar cu salariul dumitale? 

— Nu era uşor, zâmbi ea trist. 

Verna lăsă tăcerea care urmă să crească, să 
capete forţă, apoi, cu o voce liniştită, de moarte, 
întrebă: 

— Ştiai că sora dumitale îşi - cum să mă exprim? - 
îşi vindea favorurile? 

Ellie se albi şi clipi des. Apoi, îndreptându-şi 
spatele răspunse: 

— Da, ştiam că sora mea avea... bărbaţi. Dar nu 
tot timpul şi... şi ţinea secret... 

— Vrei să spui că, locuind în acel mic apartament, 
nu erai deranjată de bărbaţi străini, care intrau şi 
ieşeau la orice oră? 

— Nu era aşa. Oricum, după cum am explicat, nu 
simţeam că am de ales. Eram foarte tânără şi părinţii 
mi-au spus clar că nu eram binevenită acasă. 

— Doctore Nightingale, nu te-a preocupat deloc 
efectul pe care stilul de viaţă al surorii dumitale l-ar 
putea avea asupra copilului? 

— Bineînţeles, sări Ellie. Strângeam fiecare bănuţ 
cât puteam ca să am locul meu. 

— Dar, între timp, te duceai la lucru în fiecare 
seară şi îţi lăsai bebeluşul de patru luni în grija unei 
prostituate? 

— Era sora mea. 

Faţa lui Ellie se făcuse ca de cretă şi tremura 
vizibil. 

— Doamnă doctor Nightingale, conform 
rapoartelor poliţiei, bărbatul pe care-l descrii ca fiind 
prietenul surorii dumitale era în realitate peştele ei. 
Ştiai asta? 

— Eu... la început, nu. Dar mai târziu, am aflat. 

— Ai spus la poliţie că o bătuse pe sora dumitale 
de mai multe ori. 

— Da. 

— Deci, era şi violent. 

— Eu... n-am fost de faţă niciodată. Dar... 

Vocea lui Ellie, atât de grijuliu modulată, devenise 
plată. Pentru prima dată, Kate zări, prin comportarea 
profesională cucerită din greu, adolescenta îngrozită 
care fusese Ellie. 

In mintea ei, Kate îşi imagină cum s-au petrecut 

lucrurile cu tânăra Ellie. O vedea coborând din autobuz 
la Port Authority, cu un bebeluş în braţe, cu ochii 
obosiţi de o zi şi o noapte de călătorie. Copilul probabil 
că se agita, Ellie probabil încerca să-l liniştească şi, în 
acelaşi timp, se uita în jur, luptându-se să se 
dumirească. 

Ellie se uită pe spatele unui plic mototolit. Ştia că 
asta-i adresa surorii ei, dar habar nu avea unde este. E 
ora două noaptea, şi ea n-a dormit de câteva zile. E 
speriată. Totul o intimidează în locul ăsta vast, 
aglomerat. Ar putea lua metroul, ştia asta, dar auzise 
prea multe poveşti despre femei jefuite şi violate. lar 
de un taxi nici nu poate fi vorba, e mult mai scump 
decât îşi poate permite. În cele din urmă, vede o hartă 
pe perete şi îşi dă seama că locuinţa surorii einue 
departe. Se apropia iarna şi ea trebuia să care copilul 
şi o valiză grea, dar o să se descurce. Dacă a ajuns 
până aici, nu-i aşa? Cumva s-a descurcat, 
întotdeauna... 

Kate fu smulsă din visarea ei de un plâns aspru. O 
urmări pe Ellie plângând deschis acum, îngropându-şi 
faţa în mâini. 

— Nu! 

Trecu o fracțiune de secundă până când Kate să-şi 
dea seama că ţipătul venise de la ea. 

Era în picioare, deşi nu-şi dădea seama când se 
ridicase. Un uruit o lovea în urechi, ca nişte valuri 
îndepărtate. O văzu pe Ellie ridicând o faţă albă, uluită, 
spre ea. Toată lumea din sala tribunalului se uita la ea 
acum. 

Apoi se întâmplă un lucru uimitor. Era de parcă, în 
sfârşit, Kate deschisese uşa pe care o ţinuse închisă 
toţi aceşti ani, dar în locul dulapului lui Barbă Albastră, 
găsise ceva minunat: un sentiment de uşurare şi 

libertate, cum nu mai simţise de când era fată tânără, 
călărind ca vântul pe spatele calului ei. 

Cu o voce fermă, clară, pe care cu greu o 
recunoştea ca fiind a ei, ea strigă: 

— Ellie n-a făcut nimic rău. Eu sunt cea vinovată. 
Soţul meu şi cu mine. Pentru că, vedeţi, Skyler nu e cu 
adevărat fata noastră. E a lui Ellie. 


Capitolul 17 


Cândva, în cursul unei vizite în California, cu nişte 
ani în urmă, Ellie a avut experienţa unui cutremur. La 
început, nu i s-a părut mare lucru, doar un uruit care 
putea să fie un metrou care trece pe dedesubt, dar şi-a 
amintit că la Monterey nu există metrou. Deodată, 
fereasta mare a căsuţei pe care ea şi Paul o 
închiriaseră a început să tremure cu un sunet de 
clănţănit din dinţi, iar când s-a uitat afară, în faţă, a 
văzut ceva ce a făcut să i se chircească stomacul: 
trotuarul de cărămidă se mişca... se ondula ca 
spinarea unui şarpe uriaş îngropat pe jumătate sub 
iarbă. 

Ea căzuse pe scaunul de la fereastră atât de 
brusc, de parcă i s-ar fi aplicat o lovitură de karate la 
genunchi. Universul îşi luase liber, toate regulile 
fuseseră suspendate, nelăsându-i nimic de care să se 
ţină, niciun loc care să fie nemişcat şi sigur. 

Cutremurul a durat vreo zece secunde doar, dar i- 
a lăsat o impresie de neşters. În acel moment trecător, 
a învăţat lecţia cea mai înspăimântătoare a vieţii: nu 
există lucruri de neclintit. Pentru că dacă şi pământul 
solid se poate transforma în faţa ochilor tăi într-un 
dragon care se frământă, atunci nimic, absolut nimic 
nu poate fi considerat ca de neclintit. 

Ellie se simţea acum ca şi atunci... doar că 
mişcarea seismică declanşată de vorbele lui Kate nu se 
putea vedea. Undeva, în interiorul ei, un murmur uşor 
se ridica la un uruit. Capul îi plutea la kilometri 
deasupra trupului. 

— Doamne! gâfâi ea. 

Galeria spectatorilor din şirurile de bănci de lemn, 
populate cu feţe şocate, deveni cenuşie şi difuză, ca o 
scenă văzută prin geamul din spate al unei maşini care 
se îndreaptă spre un tunel. Un moment, crezu că va 
leşina. 

Apoi trecu prin tunel, camera deschizându-se din 
nou largă... şi partea din creierul ei care se 
deconectase reveni la locul ei. Ellie se apucă de 
marginea boxei martorilor, folosind-o ca să se ridice în 
picioare. Simţi că i se răsuceşte dureros glezna, când 
cobori treapta şi avu o uşoară surpriză constatând că, 
de fapt, nu era suspendată în aer. 

Asta nu e ceva real, se gândi ea. 

Atunci, de ce lovea judecătorul cu ciocanul... şi de 
ce arătau toţi de parcă s-ar fi transformat în stâlpi de 
sare? Chiar şi Kate arăta al naibii de şocată, de parcă 
nu i-ar fi venit să creadă vorbele care îi ieşiseră din 
gură. Ea înconjură balustrada înaltă care separa 
galeria de restul sălii tribunalului, mergând spre Ellie, 
cu ochii ca două găuri arse pe o foaie de hârtie albă. 

Spunea oare adevărul? se întrebă Ellie. Wu. 
Imposibil. Ar fi ştiut. 

Apoi, adevărul o lovi cu forţa unui ciocan. Totul se 
potrivea. Vârsta lui Skyler. Faptul că era adoptată. Şi, 
uită-te la ea. Ellie îşi permise să se uite fix la tânăra 
femeie aşezată la masa petiţionarului, cu faţa lipsită de 
culoare, dar şi aşa... da, ah, da... Doamne, asta era... 

Cum a putut să nu-şi dea seama? 

Ellie simţi o mână prinzându-i cotul, sprijinind-o în 
timp ce ea cădea mai jos, spre podea, cu fiecare pas. 
Se răsuci cu o mişcare lentă şi îl găsi pe Paul alături de 
ea, cu ochii lui cenușii în spatele lentilelor ochelarilor 
fixaţi asupra ei, cu o neîncredere uluită. 

Gurile se deschiseră şi se închiseră. Leon avea 
faţa roşie ca o felie de carne de vită. Avocata aia 
îngrozitoare parcă avea părul electrocutat. Voci 
băâzâiau şi mormăiau în urechile ei. 

— Pot să vorbesc cu tine... singură? O voce clară 
răzbătu până la ea. 

Ellie clipi şi văzu faţa îngrijorată a lui Kate, faţa ei 
perfect ovală, cu trăsături frumoase, rafinate. Lacrimile 
stăteau în ochii ei căprui ca picăturile de ploaie după o 
secetă îndelungată. 

Cumva, Ellie o urmă. Kate se opri doar o dată, 
când ajunse la scaunul unde stătea Skyler, ţinându-se 
de gât, în confuzie, uluită. Lăsându-şi bastonul sprijinit 
de masă, Kate duse mâinile la obrajii fără sânge ai lui 
Skyler şi le ţinu acolo un moment, de parcă ar fi spus: 
Te iubesc şi am să-ți explic totul, de îndată ce vei fi 
pregătită să asculti. 

Skyler ridică faţa care nu înţelegea, spre ochii 
mamei ei, iar Kate îi murmură cava prea repede ca 
Ellie să poată auzi; apoi Kate îşi reluă bastonul şi se 
îndreptă spre culoarul din mijloc, aruncând o privire 
dispreţuitoare spre soţul ei, care tot mai stătea uluit. 

Coridorul din afara sălii de tribunal mirosea a 
ţigări de la fumătorii adunaţi lângă un perete, ca nişte 
transfugi, dar Ellie aproape că nu observă când se 
aşeză pe o bancă alături de Kate. Urmă un moment de 
tăcere jenantă, apoi Kate atinse încheietura mâinii lui 
Ellie... o atingere uşoară şi rece, ca un curent de la o 
fereastră deschisă. 

Ellie îşi regăsi vocea, în cele din urmă. 

— De cât timp ştii? 

— De mult, îi răspunse Kate. Nu chiar de la 
început... dar am pus cap la cap frânturile, destul de 
repede. Erai în toate ziarele. lar eu, eu am intuit, pur şi 
simplu. Dumnezeu să mă ajute, ştiam. Se opri şi duse 
un deget la tâmplă, ochii ei luminoşi nepărăsind faţa 
lui Ellie. La început, am fost prea şocată ca să fac ceva; 
m-am gândit să sun la poliţie. Dar, de fiecare dată 
când mă duceam să o iau... copila mea, copila ta, se 
corectă ea cu un efort care o costa, îmi spuneam: 
„Doar încă o zi. Poate să aştepte până mâine. Să fie a 
mea până atunci”. Şi aşa a continuat... Zilele treceau 
mereu... iar eu găseam mereu scuze. Apoi, a început 
să spună „mama” şi i-a ieşit primul dinte. Şi, brusc, a 
început să se ridice, ţinându-se de orice putea apuca. 
Nu... nu ştiu când am început să recunosc în sinea mea 
că nu voi face apelul acela telefonic. Presupun că o 
parte din mine aştepta să o ia cineva. Dar apoi, într-o 
bună zi, mi-am dat seama că asta nu se va întâmpla... 

— Soţul tău, el ştia? întrebă Ellie gâtuit. 

— Ah, da. Dar vezi, cu Will era altfel. El era... 
este... incapabil să recunoască un lucru deja hotărât. 
În mintea lui, nu acceptă. Zâmbi dureros. Uneori 
doresc să fii fost şi eu ca el. 

Ellie se lupta să aşeze totul în minte, dar era prea 
mult deodată, ca şi când ai face un joc de puzzle în 
întuneric. Apoi bucăţica pe care o căuta orbecăind 
apăru la locul ei. 

Încet, întrebă: 

— În ziua aceea, la spital, când ne-am întâlnit 
prima dată, ai ştiut cine eram? 

Kate închise ochii şi aprobă din cap. 

— Toţi anii aceştia! zise Kate acoperindu-şi faţa. 


480 


Ştiu că nu pot să-ţi cer să mă ierţi. 

Vocea lui Kate, mică şi îndurerată, pătrunse prin 
întunericul din mintea lui Ellie. 

— Ceea ce am făcut eu, continuă Kate, ceea ce 
am făcut noi, Will şi cu mine... a fost o crimă... n-a fost 
doar de neiertat. 

Ellie îşi înălţă capul şi se minună cu blândeţe. 

— Am ştiut că nu e moartă. Am simţit cumva. Ah, 
Doamne, Bethanne. Tot timpul ăsta... 

Apoi îi veni în minte: Dacă Skyler era fiica ei, asta 
însemna... 

— Eu sunt bunica Alisei! 

Scoase forţat cuvintele, deşi i se părea că nu are 
aer în plămâni. 

Din nou, Kate aprobă din cap. 

— Vezi de ce nu puteam fi de partea nimănui, nu-i 
aşa? La început, când ea mi-a spus că dumneata vei fi 
cea care îi va adopta copilul... ei, îţi imaginezi... 

Ochii strălucitori ai lui Kate o priveau pe Ellie 
aproape cu teamă. Cu o şoaptă răguşită, o întrebă: 

— Crezi în soartă? 

Ellie se gândi un moment şi zise: 

— Dacă înainte nu credeam, acum cred. 

— Pentru că asta nu poate fi doar o coincidenţă, 
continuă grăbită Kate. Când mi-am dat seama... Când 
am înţeles că o forţă, numeşte-o Dumnezeu, dacă vrei, 
se află în spatele acestei situaţii... atunci a fost ca şi 
când aş fi avut o a doua şansă, nu vezi? Nu puteam da 
înapoi ce luasem, dar, în cele din urmă, aici exista 
şansa ca ţie să ţi se dea înapoi măcar o parte. 

— Carne din carnea mea... 

In cele din urmă, înţelegea. 

— Când Skyler mi-a spus că s-a răzgândit... Voiam 
s-o ajut, e fiica mea şi era vorba despre nepoata mea. 

Dar eu... pur şi simplu nu puteam. Dar nu puteam nici 
să fiu contra ei. Aşa că am decis să stau departe. 

— Ce te-a făcut să te răzgândeşti? 

— Nu sunt sigură, zise Kate puţin mirată. Apoi 
continuă: Pe drum, încoace, îmi tot spuneam că am să 
stau şi am să-mi ţin gura. Dar acum îmi dau seama că 
nu puteam să tac, indiferent de consecinţe. Trebuia să 
spun adevărul, pentru că muream dacă n-o făceam. 

Ellie stătea şi se uita fix la femeia de lângă ea, 
cutremurată. Îşi aminti că trecuseră luni, sau poate 
doar săptămâni, de la ziua când îşi dăduse seama 
pentru prima dată că era posibil ca bebeluşul ei să nu 
mai fie regăsit niciodată, că s-ar putea să n-o mai vadă 
vreodată pe Bethanne. Să nu-i mai cunoască mirosul 
dulce de lapte... să nu-i mai simtă gura micuță sugând 
la sânul ei. Tremura atât de tare, că trebuise să se 
târască în pat, cu genunchii strânşi la piept, sub 
pătură, legănându-se, gemând şi plângând. 

— Tot timpul ăsta, ah, Doamne! 

Ellie se strânse acum cu braţele într-un efort 
zadarnic de a nu mai tremura. Brusc, simţi furie, un val 
de furie albă, fierbinte, îndreptată spre Kate. Strigă: 

— Ştii ce înseamnă? Nu, desigur, nu ştii. Ai avut 
luxul de a te simţi doar vinovată, în timp ce eu... 

| se strânse gâtul şi, în cele din urmă, putu avea 
încredere în ea să vorbească; era o voce pură, de 
Euphrates, vocea mamei ei, aspră, neiertătoare, 
răsunând a garduri cu sârmă ghimpată şi a curte 
năpădită de buruieni marcate de camionete 
abandonate. 

— Eu eram o femeie moartă care umblă. Mâncam 
şi dormeam, mergeam la lucru, apoi la şcoală. Dar nu 
eram vie. Nici măcar nu simţeam. Mă durea prea mult 
dacă simţeam, lisuse! Copila mea. Era copila mea. 

Ellie începu să plângă, fără să încerce să-şi 
acopere ochii sau să-şi şteargă nasul, în timp ce Kate 
stătea acolo, arătând de parcă ar fi vrut să plângă, dar 
nu îndrăznea. Ea nu merita să capete alinare, nici 
măcar în lacrimi. 

Cu o voce goală, frântă, Kate spuse: 

— Imi dau seama că nu pot spune nimic care să 
schimbe ce s-a întâmplat. Dar acum, când lui Skyler i 
s-a spus adevărul, nu cred că va fi capabilă să mă 
ierte, pe mine sau pe tatăl ei. Dacă asta îţi este o 
consolare... 

Ellie se ridică în picioare atât de repede, încât 
podeaua scârțâi sub picioarele ei şi aproape că-şi 
pierdu echilibrul. Se îndreptă şi se gândi la Bethanne. 
Brusc, trecutul nu mai avu importanţă... nici Kate... sau 
ce se putea întâmpla după aceea. Un val de înţelegere 
pură o mătură, lăsând să strălucească o singură scoică 
strălucitoare în nisipul conştienţei sale: fiica ei era în 
camera de alături, dincolo de uşile astea. 

— Trebuie să plec, spuse Ellie cu urgenţa cuiva 
care fuge să prindă un tren sau un autobuz pe care îl 
poate pierde dacă nu se grăbeşte. 

— Te rog... începu Kate să spună. 

Ignorând-o, Ellie se răsuci şi plecă trecând prin 
uşile duble, în camera tribunalului. 

Primul lucru pe care îl zări era imaginea celor doi 
avocaţi stând împreună în faţa mesei judecătorului. 
Aşezat mai sus decât ei, judecătorul se uita uluit, de 
parcă nu-i venea să creadă că asta se întâmpla în 
şedinţa lui. 

La câţiva paşi de masa pârâtului, Paul, în picioare, 
vorbea cu Georgina. Se uită spre ea şi din ochii lui 
strălucea dragostea, ca raza unui far pe marea în 
furtună, care o ajută pe Ellie să continue să păşească. 

Ea continuă să meargă, punând un picior în faţa 
celuilalt, până când ajunse faţă-n faţă cu tânăra 
femeie, care se apropia de ea, nesigură. 

Skyler se opri, la câţiva paşi de Ellie. 

— E adevărat? întrebă ea. 

Groaza din vocea ei era ca un cuţit înfipt în inima 
lui Ellie. 

Nu vrea să mă recunoască. Gândul bubui în capul 
lui Ellie. 

— Bethanne! 

Începu să plângă din nou, folosindu-şi mâneca să- 
şi şteargă lacrimile. 

— N-am crezut că am să te mai văd vreodată, 
adăugă Ellie. 

Faţa lui Skyler dispăru, apoi apăru din nou, cu 
pete roşii, furioase. 

— Nu cred nimic din toate astea! ţipă ea. Tu nu 
poţi să fii mama mea. 

— Sunt la fel de şocată ca şi tine, crede-mă, spuse 
blând Ellie. Dar e adevărat. Totul se potriveşte. 

— Nu... Nu... 

Skyler clătina din cap cu violenţă. 

— Skyler, ascultă-mă, zise Ellie vorbind încet, deşi 
simţea că vrea să ţipe. Numele tău adevărat este 
Bethanne. Mi-ai fost răpită, când aveai patru luni. Abia 
începeau să-ţi iasă dinţii. Şi... ah, Doamne, e atât de 
greu... Te-am iubit atât de mult. Când nu te-am putut 
găsi... a fost ca şi când s-ar fi sfârşit lumea. 

— E o nebunie, protestă Skyler, vocea «i 
ridicându-se aproape isterică. Inventezi asta ca să mi-o 
poţi lua pe Alisa. Mama mea - îi aruncă o privire lui 
Kate - greşeşte. Te-a confundat cu altcineva. Mama 
mea adevărată m-a părăsit. 

Ellie se dădu înapoi, de parcă ar fi primit o 

lovitură. 

— N-aş fi făcut niciodată aşa ceva. Ah, Doamne... 
nu-ţi poţi închipui ce au însemnat pentru mine toţi anii 
ăştia. Mă întrebam unde eşti... dacă aveau grijă de tine 
oameni care te iubeau... 

Faţa albă a lui Skyler se ridică spre ea. 

— Tot ce ştiu e ce mi s-a spus. 

Vocea ei era rece... ca şi privirea pe care i-o 
aruncă lui Kate care tocmai trecea prin uşile duble 
ţinându-şi braţele în jurul ei. 

— Orice ţi s-a spus... a fost o minciună. Dacă aş fi 
ştiut unde să te găsesc, nimic pe lume nu m-ar fi oprit 
să te iau înapoi. Nimic. 

Ellie făcu un salt înainte. O apucă pe Skyler de 
umeri şi o trase, băţoasă şi nedornică, în braţele ei 
care au suferit, goale, mult prea mult timp... braţe prin 
care circula acum şocul recunoaşterii, real şi iute ca un 
râu. 

Cu un țipăt înăbuşit, Skyler îşi lăsă capul pe 
umărul lui Ellie. Doar un moment. O singură prețioasă 
bătaie de inimă. 

Apoi, se eliberă şi plecă, lăsând capul în jos. Ellie 
voi să fugă după ea... dar ştia că nu trebuie. Rămase 
pe loc, urmărind cu îngrijorare neajutorată cum Skyler 
trece pe lângă Kate şi îşi face drum prin uşi. 

Tony fu cel care o opri. leşit de nu se ştie unde, o 
apucă pe Skyler de încheieturile mâinilor şi o întoarse 
cu faţa spre el. O lăsă să se lupte până când ea se 
prăbuşi pe el, plângând în hohote, apoi o ţinu cum voia 
Ellie să o ţină, cu tandreţe care alina, fără să ceară 
ceva în schimb. El îi mângâia capul, murmurând ceva 
la urechea lui Skyler care o făcu să mişte capul 
afirmativ, lângă umărul lui. Păru că se relaxează puţin 
atunci şi permise braţelor ei să se agaţe de spatele lui, 

mâinile sprijinindu-se pe omoplaţii lui laţi. 

Ellie văzu că fiica ei era iubită de bărbatul acesta. 
O mică binecuvântare în haosul ăsta, dar pentru care 
ea era recunoscătoare. Dacă ea nu putea să o 
liniştească pe Skyler, măcar era cineva care putea. 

Ellie simţi că genunchii i se înmoaie puţin şi, în 
acel moment, Paul apăru alături de ea şi îi trecu braţul 
în jurul taliei. Toată viaţa trebuise să fie tare, iar acum 
i se părea luxul cel mai incredibil din lume, să poată 
pur şi simplu să permită capului ei să se scufunde în 
umărul lui Paul. 

Nu trebuie să mă dezintegrez, îşi spuse ea. Fiica ei 
era o străină pentru ea şi dorea cu disperare să o 
cunoască. Trebuia doar să fie răbdătoare. Când timpul 
va fi potrivit, Bethanne va veni la ea. Da, Bethanne... 
nu tânăra femeie căreia toată lumea îi spunea Skyler. 

Totuşi, Ellie nu voia nimic mai mult, în acest 
moment, decât să se ducă la copila ei, la fiica pe care 
o dorise, după care suferise. 

Dar nu putea. Incă nu. 

Aşteaptă până va fi gata pentru tine, îşi zise ea. 
Aşteaptă. 


Capitolul 18 


Skyler se agăța de Tony, apăsarea fermă a 
braţelor şi a trupului lui fiind singurul lucru pe care se 
putea sprijini într-un loc unde totul se întorsese cu 
susul în jos. 

— Draga mea, ascultă-mă, o să fie în regulă, îi 
murmură el la ureche. Sunt aici... sunt aici, atâta timp 
cât ai nevoie de mine. 

Dar vorbele lui Tony erau înecate de zgomotul 
propriilor ei gânduri. M-au minţit! Mama şi tata... m-au 

lăsat să mă gândesc că am fost abandonată. Cum au 
putut face aşa ceva propriei lor fiice? 

Ei, nu mai era a lor. Şi se pare că nu fusese 
niciodată. 

Doar Tony i se părea real, familiar. 7e iubesc, voia 
ea să spună. Dar cine era ea? Skyler Sutton, sau... 

. Sau persoana aia numită Bethanne? Cineva pe 
care nu o cunoaşte. Doamne... ah, Doamne! 

— Skyler, ah, draga mea, te rog lasă-mă să-ți 
explic... 

Vraja rea care părea să fi fost aruncată asupra ei 
fu sfărâmată de vocea mamei ei. Skyler se smulse din 
siguranţa braţelor lui Tony şi se răsuci. 

Kate stătea la câţiva paşi mai departe, cu mâinile 
pe baston, cu un aer pe care Skyler nu-l mai văzuse 
niciodată. Era aerul disperat al unei femei agăţată de o 
stâncă doar cu unghiile. lIncapabilă să suporte 
intensitatea arzătoare a acestei priviri, Skyler se uită în 
altă parte, dincolo de Kate, la tatăl ei, aşezat pe bancă, 
având faţa îngropată în mâini. 

Uluită de trădarea părinţilor ei, Skyler îşi readuse 
privirea din nou la mama ei, care nu mişcase niciun 
muşchi, nici măcar ca să şteargă lacrima care îşi făcea 
drum în jos, pe un obraz. 

— M-ai minţit. Tot timpul ai ştiut că n-am fost 
abandonată. 

Vocea ei, deşi moale, era de gheaţă. 

— La început, nu. Când te-am adus acasă, am 
ştiut doar ce ni s-a spus. Abia când am văzut în ziare 
că tu... că mama ta... Kate se opri ca să inspire greu. 
Ah, Sky, ştiu că nimic nu ne poate scuza, pe tata şi pe 
mine, că nu am spus adevărul, odată ce am adunat doi 
Şi cu doi... dar noi... noi pur şi simplu nu puteam 
suporta gândul să te pierdem. Crede-mă, eu... 

— De ce te-aş crede? explodă Skyler. Chiar când 
am avut nevoie te ţine ca s-o iau pe Alisa înapoi, m-ai 
minţit. Când m-ai refuzat, ai spus că era din cauza lui 
Ellie, dar nu asta era de fapt. Tu şi tata... 

Îşi puse mâinile pe faţă, ca să se apere de privirea 
îngrijorată a lui Kate, de lumina ei arzătoare. 

— Ah, draga mea... pe tine voiam să te protejăm. 

Skyler lăsă capul în jos. 

— Numeşti asta să mă protejezi pe mine, să-mi 
arunci asta în faţa tuturor? De ce n-ai chemat ziarul 
Times să publice povestea în numărul viitor, dacă tot 
suntem aici? 

Râse amar. 

Orice urmă de culoare dispăru de pe faţa lui Kate. 

— Îmi pare rău... n-am intenţionat ca tu să 
descoperi adevărul, în felul ăsta. Îmi pare mai rău 
decât e posibil să ştii. Pentru tot. Dar, indiferent ce-ai 
putea crede, despre mine, trebuie să crezi un lucru: te 
iubesc. Te-am iubit întotdeauna... şi o să te iubesc 
întotdeauna. Eu sunt mama ta. 

Doar că, de fapt, Kate nu era mama ei. Ellie era. 

Brusc, Skyler se simţi prinsă în cursă, de parcă era 
într-un ascensor oprit între etaje. Nimeni nu o auzea 
ţipând. Şi, în curând, nu va mai avea aer. 

— Trebuie să ies de-aici, spuse ea cu glas tare, 
către nimeni anume. 

Dar înainte ca să ajungă prea departe, Verna veni 
după ea. Verna o apucă de braţ şi o trase într-o parte. 

— Judecătorul ne acordă o amânare, nici el nu a 
mai întâlnit aşa ceva. Avem răgaz până poimâine, apoi 
vrea să ne vadă pe toţi în biroul lui. Vineri dimineaţă, 
devreme. 

Deşi vorbea calm, Verna era zguduită, trăgea de 
perle, fără să-şi dea seama că-şi iritase pielea de pe 

gât. 

— Vineri, repetă Skyler ca un ecou. 

Simţi mâna fermă a avocatei ei ținând-o strâns de 
braț. 

— Du-te acasă, întinde-te... adună-te. S-ar putea 
să trebuiască să fac şi eu la fel. Am crezut că am văzut 
toate felurile posibile de situaţii, familii încurcate... dar 
asta e una ca din cărţi. 

Mickey veni la Skyler când Verna plecă repede în 
altă direcţie. 

— Dacă ai nevoie de mine pentru ceva... sunt aici, 
murmură ea. 

Dar Mickey arăta şi ea atât de uluită, încât Skyler, 
îmbrăţişându-şi prietena, nu ştia cine liniştea pe cine. 

— Ah, Mickey, nimic din toate astea n-are niciun 
sens, spuse ea într-o şoaptă înăbuşită. Simt că, dacă 
nu ies de-aici, fac explozie. Trebuie să fiu singură 
puţin... doar să mă gândesc. 

Dar când Skyler părăsi tribunalul, îşi dădu seama 
că nu era singură. Tony apăru lângă ea când mergea 
pe coridor spre ascensor. Nu vorbeau, iar el nu încercă 
să o atingă. Paşii lor păcăneau în armonie când 
traversară rotonda de marmură şi ieşiră prin uşile de 
sticlă şi metal de la intrare. 

Aerul de toamnă de afară era ca o apă răcoroasă, 
dulce. Skyler tremura, dorind să-şi fi amintit să-şi ia o 
jachetă. Dorea o mulţime de lucruri în momentul ăsta, 
dar cel mai mult din toate dorea să nu-i fi fost 
satisfăcută dorinţa ei de-o viaţă de a-şi cunoaşte 
mama. Vechiul proverb chinezesc îi veni în minte: Fii 
atent ce-ţi doreşti... S-ar putea să capeţi. 

— Hai să mergem undeva unde putem sta de 
vorbă, spuse Tony întorcându-se spre ea, în capul 
treptelor late de marmură care duceau jos la trotuar. 

Ea începu să protesteze. 

— Tony, nu cred că pot... 

El o apucă de mână, uitându-se lung şi dur în ochii 
ei. 

— Ai încredere în mine, zise el. 

Skyler reuşi să zâmbească slab. 

— Am de ales? 

— Nu, dacă îţi pasă ce se întâmplă cu copila 
aceasta. Ea nu ştia ce voia el să înţeleagă prin asta, 
dar, oricum, aprobă din cap. In orice caz, se simţea 
prea obosită ca să argumenteze. Abia după ce au 
străbătut o jumătate de bloc pe Strada Centrală şi 
dădură colţul spre Worth, ea întrebă: 

— Încotro mergem? 

— În China Town, îi zise el. Cunosc eu acolo un loc 
unde n-o să ne întâlnim cu niciun cunoscut. 

Singurul loc unde Skyler voia să fie acum era 
acasă; dar cabana ei era la o oră de drum cu maşina şi, 
brusc, perspectiva de a se pierde în cu totul altă lume 
părea foarte atrăgătoare. Ba, mai mult, spre 
surprinderea ei, Skyler îşi dădu seama că-i era foame. 

Dar, cu toate că a fost un drum de mai puţin de 
cinci minute pe jos, Skyler, slăbită de şoc, aproape că 
se clătină când au ajuns pe strada Mott. Brusc, se trezi 
într-o înghesuială de pietoni, majoritatea asiatici, vocile 
lor amestecându-se într-o bolboroseală fără înţeles, 
ţipătoare. Tony o trase din calea unui cărucior cu 
marfă împins de un bărbat cu un şorţ alb, murdar, apoi 
o conduse în jurul unei tarabe cu produse care se 
întindeau pe trotuar ca un fel de fantastic corn al 
abundenței. El se opri înaintea unei faţade atât de 
îngustă şi de ştearsă încât, dacă ai clipi, ai trece fără s- 
o vezi. În fereastra aburită era o listă veche de bucate, 
în mare parte în chineză. Tony deschise uşa, iar ea îl 

urmă înăuntru. 

Localul era plin, fiecare scaun părea ocupat de o 
mulţime de asiatici care luau prânzul. Dar proprietarul, 
un chinez bătrân, uscat, îl recunoscu pe Tony şi 
imediat un separeu gol, în fund, se materializă din aer. 
Skyler se aşeză recunoscătoare pe bancheta roasă. 

— Fac aici nişte găluşti grozave, cu creveţi. 

Ea aprobă doar din cap. 

— Vrei să vorbeşti despre treaba asta? întrebă el. 

Skyler râse, un râs amar care îi zgârie gâtlejul. 

— Ce-i de spus aici? Se pare că am o familie nouă. 
Trebuie doar să înţeleg unde-i locul meu. 

— Eşti într-o încurcătură afurisită, într-adevăr, fu 
el de acord amabil. 

Asta era un lucru care îi plăcea lui Tony, 
evenimente care ar fi şocat pe oricine nu-l 
descumpăneau; el le lua în piept. Asta poate avea 
legătură cu faptul că era poliţist. Patrulând pe străzi el 
vedea mai multe lucruri neobişnuite într-o zi cât 
majoritatea oamenilor într-o viaţă. 

— Totuşi, într-un fel are sens, spuse ea 
gânditoare, conştientă acum că un lucru solid capătă 
formă în ceața mişcătoare din mintea ei. Sentimentul 
acela pe care îl aveam faţă de Ellie, chiar de la început, 
de parcă... de parcă ne-am fi cunoscut una pe alta mai 
demult. Era aproape fantastic. Dacă aş crede în 
asemenea lucruri aş zice că nimic din toate astea n-au 
fost accidentale. 

— Poate că nu... dar n-ai să ajungi nicăieri astfel. 
Problema reală este ce ai de gând să faci, zise Tony 
devenind grav. După cum văd eu lucrurile, ai două 
posibilităţi de ales, o informă el, ţinând sus arătătorul 
şi degetul mijlociu de la mâna dreaptă. Unu, să laşi 
decizia în seama judecătorului. Poate el este din ăia cu 

inima slabă şi îşi închipuie că Ellie merită o vacanţă 
după tot rahatul prin care a trecut. Sau poate că 
decide că cel mai bine este să aştepte până se 
risipeşte fumul şi, între timp, o încredinţează pe Alisa 
unor părinţi temporari. 

Skyler se cutremură. Ar putea judecătorul să facă 
asta? Părea improbabil, dar în această chestiune orice 
absolut ar fi părut posibil. 

Cu coada ochiului, ea îl văzu pe chelner 
apropiindu-se de masa lor. Tony îi făcu semn să plece. 

— Care e a doua posibilitate a mea? întrebă ea, 
tremurul vocii ei crescând. 

Tony se lăsă pe spătar, privind-o cu pleoapele pe 
jumătate lăsate. 

— Am putea încerca să rezolvăm problema noi 
înşine. 

Ea îl privi fix. 

— Noi? 

— Da... tu şi cu mine. Stând în sala aia de tribunal, 
am luat o decizie a mea proprie. Şi uite care este: nu 
mai stau pe locul din spate. 

— Ce... ce anume ai în gând? se bâlbâi ea. 

— Vreau ca noi să fim o familie. 

Vocea lui dură, plată, implacabilă, nu corespundea 
vorbelor şi, un moment, Skyler nu fu sigură că a auzit 
corect. 

Apoi, sensul îi pătrunse în minte şi fu lovită de un 
trăsnet care trecu prin ea, încărcând-o cu o fierbinţeală 
albă, electrică, atât de minunată, încât era aproape 
dureroasă. Ameţi şi trebui să se apuce de marginea de 
crom a mesei ca aceasta să nu alunece de lângă ea. 

În cele din urmă, reuşi să spună: 

— Tony, mă ceri în căsătorie? 

— Cam aşa se pare, nu crezi? 

El ridică din umeri, dar se vedea că sentimentele 
lui nu sunt întâmplătoare. 

Skyler îşi frecă tâmplele. Capul i se învârtea. 

— Nu ştiu ce să spun, îi zise ea. 

— Ai putea să spui da. 

Un colţ al gurii i se ridică. 

— ŞI, ce dacă? Crezi că judecătorul va fi 
impresionat pentru că am făcut două greşeli în loc de 
una singură? Ai făcut să pară că e la fel de uşor ca şi 
cum aş sări pe spatele calului tău şi aş pleca împreună 
cu tine călare, la apusul soarelui... Dar, Tony, dacă ne 
căsătorim, asta ar fi mai curând o problemă decât o 
soluţie. 

— Problemă? Rahat! În caz că n-ai ştiut până 
acum, ei bine, îţi dau o veste, te iubesc. Să nu mă 
întrebi de ce. Crede-mă. Până acum, nu-mi era prea 
clar, ca şi ţie de altfel. 

El se aplecă aproape, atât de aproape, încât îi 
putea simţi respiraţia gurii ei, caldă ca o sărutare. 

— Dacă nu simţi acelaşi lucru pentru mine, spune. 
N-o să-mi vezi nici spatele, atât de repede o să plec. 
Spune-o doar. Spune că nu vrei să încerci: tu, eu şi 
copilul nostru. 

Skyler lăsă capul în jos, ţinându-l între palme. Ce 
era de spus aici, că nu-l iubeşte? Asta ar fi o minciună. 
Pe de altă parte, ar însemna să spună adevărul, dacă 
ar afirma că pot fi soţ şi soţie? Erau atât de deosebiti, 
vieţile lor erau atât de separate ca doi sateliți aflaţi pe 
orbite, care, întâmplător, s-au întâlnit. 

— Eu doar... eu... eu nu pot gândi cum trebuie, 
murmură ea. 

— Ai avut dreptate într-un singur sens. Nu e vorba 
numai de noi, îi zise Tony cu voce fermă. Dacă fugi de 
asta, ai putea să o pierzi şi pe Alisa. Hotărăşte-te, 

Skyler. Fă faţă situaţiei. 

Skyler ridică brusc capul şi simţi că i se răsuceşte 
ceva în coşul pieptului. 

— Cum pot? Nici nu mai ştiu cine sunt. Sunt 
cineva care se numeşte Bethanne. Nici măcar părinţii 
mei nu sunt cine credeam eu. Nimic în viaţa mea nu se 
mai înţelege acum, dar un lucru ştiu: nu mă pot 
căsători cu tine. 

Tony tăcu un moment, în timp ce în jurul lor 
beţişoarele se loveau surd în boluri, însoţite de un cor 
de voci chinezeşti care se înălţau şi coborau într-un 
ritm neîncetat. 

În cele din urmă, cu o voce joasă, de hai-să- 
trecem-la-treabă, el întrebă: 

— Vrei să spui că nu putem acum, sau niciodată? 

Ea voia să întindă mâna, să se apuce de ceva 
solid. 

În nebunia mişcătoare, de vârtej a ultimei ore şi 
jumătate, singurul lucru care îi era clar era ce simţea 
pentru Tony. Îl iubea. Nebuneşte. Sincer. Cu pasiune. ÎI 
dorea în patul ei... La masa ei... la duş... pe cal, 
galopând pe aleile din spatele căsuţei ei. 

Dar ea ştia că să doreşti ceva nu era acelaşi lucru 
cu a-l avea. Şi uneori, chiar dacă ai ceea ce vrei, nu 
iese aşa cum ţi-ai fi imaginat că va fi. De exemplu, ea 
şi Ellie. De când se putea ţine minte, Skyler avusese 
fantezii despre o întâlnire cu mama ei adevărată, dar 
nici într-un milion de ani nu şi-ar fi imaginat să se 
întâmple aşa. 

Ea privi spre Tony peste masă, plină de o 
îndurerare atât de mare, încât, pe moment, îi eclipsa 
orice alte gânduri. 

— Tot ce pot promite, îi zise ea, este că nu va 
trebui să ai un loc în spate în privinţa Alisei. Are nevoie 

de un tată. Am greşit că nu am văzut asta mai înainte. 

— Vrei să spui că o s-o văd la fiecare al doilea 
sfârşit de săptămână şi în prima zi după Crăciun, ceva 
în genul ăsta? 

— Eu... încă nu m-am gândit la toate. 

— Nici nu trebuie, spuse el plat. Eu văd zilnic aşa 
ceva, taţi singuri cu copiii lor la McDonald, în parcuri, la 
grădina zoologică. Tipii ăştia au toţi aceeaşi expresie, 
un aer care zice: „Ne distrăm, copii?” Clătină din cap 
dispreţuitor. Nu asta vreau pentru fiica noastră. 

Skyler se încordă. 

— Tony, vreau să te întreb ceva. Dacă eu nu aş fi 
rămas însărcinată, ai putea spune sincer că ai fi stat 
aici cerându-mă în căsătorie? 

El se uită la ea gânditor, în tăcere, înainte de a 
răspunde. 

— Poate că nu, dar aşa merge viaţa, nu-i aşa? Nu 
reuşim întotdeauna să mergem cu faţa înainte... De 
multe ori mergem cumva cu spatele. Nu contează ca 
totul să fie la locul lui, ci cum reuşeşti să pui bucăţelele 
la locul lor. 

Ascultându-l, ea simţi înţelepciunea din vorbele 
lui. Dar va trece mult timp până când ea va reuşi să 
adune toate bucăţelele vieţii ei. Dar şi aşa, era o 
bucăţică strălucitoare şi pură, deşi destul de tăioasă ca 
să facă să curgă sânge, pe care putea să o ţină în 
mână, pe când altele zăceau răspândite la picioarele 
ei. 

Ochii i se umplură de lacrimi. 

— Te iubesc, zise ea. 

— Atunci, căsătoreşte-te cu mine. 

— Nu pot... 

— Pentru că sunt poliţist? 

— Da şi nu, îi zise ea cu sinceritate. Nu vreau să fii 

altceva decât ceea ce eşti. Dar priveşte lucrurile în 
faţă, chiar şi familia ta m-a urât. 

El se uită la ea mirat. 

— De unde ai căpătat o asemenea idee? Carla nu 
mai tace, vorbeşte mereu de tine. Tot mereu îmi cere 
să te invit la cină. Ceilalţi? Ridică el din umeri. Au viaţa 
lor cu care se luptă. Nu-i preocupă viaţa mea. 

— Tu nici n-ai cunoscut familia mea, îi aminti ea, 
adăugând cu amărăciune: Deşi nu prea mai ştiu cine 
face parte din ea. 

— Asta pentru că ţi-e ruşine să mă prezinţi? 

O fixă cu privirea lui rece de poliţist... cea care, în 
mod garantat, face ca martorul cel mai dur să se 
foiască. Probabil că ea ezitase o clipă prea mult, pentru 
că, în momentul următor, el îşi întoarse privirea şi 
spuse: 

— N-are importanţă. Uită că te-am întrebat. 

— Tony... Nu e vorba aici de familia mea aiurită, e 
vorba despre mine. 

— Oare nu despre asta a fost vorba întotdeauna? 
Despre tine? 

Vocea lui era dură când îşi răspunse singur la 
întrebare. 

Skyler se dădu înapoi de parcă ar fi fost pălmuită. 

— Nu pot face nimic în legătură cu ce simt, aşa 
cum tu nu poţi fi decât cine eşti. 

— Deosebirea e că eu sunt dispus să accept asta. 

— Îmi pare rău, Tony. 

Dumnezeu să o ajute, el nu va şti niciodată cât de 
rău îi pare. O durea chiar şi să se uite la el, ştiind că nu 
vor împărtăşi niciodată ceea ce ea visase atât de des. 
În cazul când el va rămâne în viaţa ei doar din cauza 
Alisei, ea va avea întotdeauna sentimentul că era ca 
un obiect preţios care se mişca dincolo de posibilitatea 


496 


ei de a-l apuca. 

— N-am să te mai cer niciodată în căsătorie, îi 
spuse el. 

— N-o să mă aştept s-o faci. 

Skyler se uită în jos la suprafaţa cenuşie 
marmorată a mesei, cuprinsă de o sfârşeală mai 
profundă decât orice simţise vreodată. După un minut 
ea înălţă capul obosită şi întrebă: 

— Te deranjează dacă sărim peste masa de 
prânz? Nu-mi mai este foame. 

Ridicând din umeri, Tony fu împăciuitor. 

Când ieşiră afară, Skyler dorea cu disperare ca el 
s-o ţină de mână. În ciuda oricărei raţiuni, ea ar fi vrut 
să retragă totul, fiecare vorbă pe care i-o spusese. Într- 
un univers paralel, ei erau căsătoriţi. Un soţ, o soţie şi 
un copil. O familie. 

Dar Tony păstra distanţa, mergând destul de 
departe de ea, astfel încât nici coatele să nu li se 
atingă. 

Skyler trecu pe lângă ferestre aburite în care şiruri 
de rațe curățate atârnau ca nişte morți. Ea abia dacă 
observa cum trece pe lângă tarabele de pe trotuar cu 
mărfurile lor ieftine, fulare, curele şi şepci de 
baseball... sau pe lângă magazinele pentru turişti cu 
statuete sculptate şi jachete chinezeşti brodate. Printre 
toate astea, un singur gând ieşea la iveală ca o rază de 
soare. 

Trebuie şi greşesc... pentru Alisa. Ea e singura 
familie adevărată pe care o am. 


Capitolul 19 


Interfonul sună exact când Ellie o culcă de noapte 
pe copila ei. 

Ştia că nu era Paul, el îşi reluase obiceiul de a 
avea cheie şi, oricum, nu-l aştepta să vină acasă de la 
spital decât cel puţin peste o oră, două. Trase păturica 
peste Alisa şi se grăbi să răspundă. 

Fără să ştie de ce, inima îi bătea tare şi repede şi 
avea un gust acru în gât. Ultimele două zile o 
epuizaseră. De la scena suprarealistă de la tribunal, 
din dimineaţa de ieri, nu putuse să doarmă mai mult 
de o oră şi mânca doar atât cât să nu moară de foame. 

Singurul lucru constant, în fiecare minut al fiecărei 
zile, era rugăciunea pe care o tot repeta în gând: Te 
rog Doamne, adu-o la mine... Fă să vină să mă 
cunoască... 

Pentru că, de acum încolo, totul depindea de 
Skyler (ce straniu să se gândească la ea cu numele 
ăsta). Instinctiv, Ellie ştia că trebuie să aştepte ca fiica 
ei să vină la ea, în felul ei şi la timpul potrivit... şi că 
orice presiune o va îndepărta şi mai mult. Dar ea 
avusese răbdare douăzeci şi trei de ani şi i se părea 
incorect, inuman, să trebuiască să mai aştepte măcar 
o zi. Dar dacă Skyler nu va veni niciodată? Din cauza 
Alisei, ea ar putea decide că e prea dureros... sau, pur 
şi simplu, prea târziu... sau... 

Ți-aş mulțumi dacă ţi-ai aminti că Dumnezeu nu e 
surd. Erau vorbele mamei ei pe care aceasta i le 
amintea atât de des când era mică, încât se 
întipăriseră pentru totdeauna în mintea ei. lar acum 
Ellie vedea înţelepciunea acestora. 

Oare nu-i ascultase El rugăciunea în legătură cu 
Paul? 

lar acum se părea că Dumnezeu era gata să-i 
răspundă pentru a doua oară la rugăciuni. Pentru că 
vocea care se auzi la interfon era a lui Skyler. 

— Ellie, pot să vin sus? Trebuie să stăm de vorbă. 

Apăsând pe butonul pentru uşa exterioară, Ellie 
simţi o uşoară bucurie. Bebeluşul ei, copila pierdută, a 
venit înapoi la ea, în cele din urmă. 

Dar, în mai puţin de un minut, când Skyler apăru 
la uşa ei din faţă cu o expresie plată, aproape 
bosumflată, Ellie simţi că i se risipeşte speranţa. 

— Pot să intru? întrebă Skyler cu o voce 
politicoasă, rece. 

— Desigur, zise Ellie deschizând larg uşa. Ai venit 
într-un moment potrivit. Tocmai am culcat-o pe Alisa. 

Ochii lui Skyler se luminară, dar ea nu comentă. 

— Speram să ai un minut să stăm de vorbă. 

Un moment? După toți anii aceştia? 

Lui Ellie îi venea să urle, să plângă, să-şi ţină fiica 
atât de strâns, încât să-i pipăie coastele, în schimb, se 
forţă, pur şi simplu, s-o conducă pe Skyler în camera 
de zi şi să-i ofere un loc pe canapea. Apoi se duse în 
bucătărie să toarne câte un pahar de Chablis rece din 
frigider. Ce anume voia Skyler? Ellie era îngrijorată în 
timp ce ducea paharele în camera de zi şi le punea pe 
măsuţa de cafea. 

Chiar şi aşa, ea nu putea să nu se minuneze cât 
de frumoasă era fiica ei. Ce subţire şi puternică şi cu 
trăsături fine! Nu voia nimic mai mult în acel moment 
decât să o strângă în braţe pe Skyler şi să-i spună cât 
de mult îi simţise lipsa în toţi anii aceştia. 

O urmări pe fiica ei întinzând mâna după paharul 
ei cu vin, prea repede, aproape răsturnându-l. Dar 
apoi, Skyler îl prinse, ducându-l la buze cu o privire 
îngrijorată în direcţia lui Ellie. 

— lartă-mă... sunt cam nervoasă, spuse ea, apoi 
făcu o pauză. De fapt e puţin spus. Adevărul este că, 
pe drum încoace eram gata să mă întorc. De asta nu 
am telefonat înainte, am vrut să-mi las-o ieşire în caz 

că mă răzgândesc. De asemeni, adăugă ea ruşinată, 
cred că o parte din mine spera că n-o să fii acasă. 

— Sunt bucuroasă că ai venit, răspunse Ellie, cu 
sinceritate. 

Ce calmă pare! Cât de civilizată! Dar Ellie 
tremura; se aşeză într-un fotoliu în faţa fiicei ei. 

— E atât de nefiresc totul, zise Skyler, punând jos 
paharul şi privind la Ellie. Noi două vorbim de parcă am 
fi nişte prietene oarecare, care nu s-au văzut un timp. 
De fapt, nu ştiu cum să mă comport altfel. 

Ea îi oferi o jumătate de zâmbet care o împunse în 
inimă pe Ellie, căci semăna atât de mult cu al lui Jesse! 
De-a lungul anilor, ea se gândise la tatăl lui Skyler doar 
de câteva ori, iar când o făcea, era doar cu dispreţ. 
Acum, se trezi că-şi aminteşte cu oarecare nostalgie 
cât de drăguţ şi de vesel era uneori. 

— Mă întreb ce sfat ar da Ann Landers în cazul 
nostru, spuse Ellie în glumă. 

— A, probabil ceva în genul „lartă şi uită”. 

Ellie ştia că ea se referea la Kate, dar şi aşa simţi 
o înţepătură de vinovăţie. Dorea să-i explice: N-ar fi 
trebuit să te las cu Nadine... dar atunci, am simţit că n- 
am de ales. Chiar dacă ai crescut urându-mă, eu nu am 
încetat să te iubesc sau să te vreau înapoi. 

Stăteam ascultând  scârțâitul paşilor în 
apartamentul de deasupra şi toc-toc-tocul ritmic al 
unui porumbel care ciugulea la fereastra dinspre curte. 
Afară, vântul suflând printre frunzele muribunde ale 
copacilor făceau un zgomot ca apa curgătoare. 

În cele din urmă Skyler inspiră adânc şi zise: 

— Cred că n-are rost să batem câmpii. Motivul 
venirii mele în seara asta a fost să o văd pe Alisa. Şi să 
aflu dacă tu şi cu mine... dacă putem să ajungem la o 
soluţie, zise ea cu ochii înlăcrimaţi. 

— La ce te-ai gândit? întrebă lent Ellie. 

De când aflase că Skyler era fiica ei, toată fiinţa ei 
dorise ca ele două să fie din nou unite într-un fel 
oarecare, unul care să o includă şi pe Alisa. Nu ştia ce 
putea însemna asta; în mod intenţionat nu se gândise 
atât de departe. lar acum, văzând faţa pătată a lui 
Skyler, ştia de ce: exista pericolul, ca întotdeauna, ca 
speranţele ei să fie prea mari. 

Dar chiar în timp ce se gândea la tot ce era în joc, 
la toate felurile în care Skyler putea să-i frângă inima, 
Ellie simţea o dorinţă fierbinte de a se duce la fiica ei, 
ca să-i dea doar ceea ce o mamă poate da: dragoste 
absolută, necondiționată. 

— Speram... Skyler se opri, faţa ei roşind. Ah, nu 
ştiu. Cred că ai toate răspunsurile. Dumnezeu ştie că n- 
am nicio idee. Trebuie încă să mă obişnuiesc cu ideea 
că tu eşti mama mea. 

Mama. Vorba asta de pe buzele lui Skyler 
declanşă o reacţie mai puternică decât orice 
mărturisire. Ellie îşi pierdu brusc respiraţia; îşi duse 
palmele la sân, de parcă făcea un legământ. Şi, cu o 
voce blândă, îi spuse lui Skyler povestea... fără să se 
oprească, până ajunse la sfârşit.  Ciugulitul 
porumbelului de la fereastră lăsă locul unei ploi blânde, 
şoptite. 

— Am fost atât de sigură că am să te găsesc! 
Chiar după ce toţi ceilalţi au abandonat orice speranţă, 
încheie ea. A devenit o obsesie. De fiecare dată când 
vedeam o fetiţă în jurul vârstei tale, cu părul blond şi 
ochi albaştri, mă întrebam dacă era a mea. Nu ştiu 
când nu am mai căutat... cam în vremea când te-am 
întâlnit pe tine prima dată, presupun. S-ar fi putut să 
văd de atunci, de la spital... dar nu mă... Kate... ea m-a 
împiedicat să văd... Ştii, pur şi simplu, nu-mi puteam 

imagina ca altcineva să te iubească aşa de mult ca 
mine. 

Faţa lui Skyler deveni dură. 

— Ea a ştiut tot timpul. Asta-i partea pe care nu 
pot s-o iert. Mama şi tata, amândoi au ştiut. 

Nu era rolul lui Ellie să o apere pe Kate. Nici măcar 
un sfânt nu se putea aştepta ca ea să întoarcă celălalt 
obraz. Dar spuse: 

— Da, au ştiut. 

— Acum înţeleg... ce trebuie să fi simţit. E ce simt 
eu în legătură cu Alisa, în fiecare minut al zilei, îi spuse 
Skyler. Pur şi simplu, nu ştiu dacă eu pot... ei... dacă 
un anumit lucru o să îndrepte toţi anii pe care i-am 
pierdut, tu şi cu mine. 

— Nu trebuie să îndreptăm nimic. Putem începe. 
de-aici, zâmbi Ellie cu un zâmbet dulce, trist. 

Skyler se lăsă pe pernele canapelei, ţinând în 
mână paharul cu vin. Pete roşii apărură pe obrajii ei 
palizi, iar Ellie văzu că i se face pielea de găină pe 
braţe sub bluza cu mâneci scurte. 

— Vorbeşte-mi despre tatăl meu, zise Skyler. Cum 
arăta? 

Ellie ridică uşor din umeri. 

— Ultima oară am auzit că s-a pensionat din 
armată şi că locuieşte la Minneapolis. Dar, după cum 
cred că ai înţeles deja, noi nu ţinem legătura. N-am 
auzit să aibă copii. 

— Dar părinţii tăi, mai trăiesc? 

Ellie aprobă din cap, cu grija de a menţine o 
expresie pe cât se poate de neutră. 

— Ei trăiesc şi acum în oraşul în care am crescut, 
la vreo oră distanţă de Minneapolis, spuse ea. Dar dacă 
te gândeşti să le scrii sau să le telefonezi, să nu te 
aştepţi la prea mult. Îi interesează foarte puţin de 

mine, aşa că nu cred că se vor emoţiona de vreun copil 
al meu. Când i-am spus că sunt însărcinată, mama m-a 
alungat din casă. 

Privirea lui Skyler deveni tulbure şi depărtată, de 
parcă îşi amintea reacţia foarte diferită a lui Kate faţă 
de propria ei sarcină. 

— Înţeleg că nu ţi-a fost prea uşor, remarcă ea cu 
blândeţe. 

— Nu, fu de acord Ellie. Dar de un lucru nu mi-a 
părut rău niciodată, că te-am avut pe tine, zise ea cu 
lacrimi în ochi. Chiar după ce mi-ai fost luată, când ar fi 
fost cu mult mai uşor să uit, pur şi simplu, n-am dorit 
niciodată să nu te fi născut. 

Skyler se uită fix la ea şi Ellie simţi din nou 
atracţia inexorabilă a legăturii pe care o simţise prima 
oară în ziua aceea când băuseră cafeaua în acel bar. 
Dar era îngrozită că, dacă se va manifesta prea 
puternic, o va speria pe fiica ei şi o va îndepărta. Stătu 
un minut acolo, neajutorată. 

Apoi, ştiu ce are de făcut. Ridicându-se tăcută de 
pe fotoliu, se duse prin hol în camera copilului, unde o 
găsi pe Alisa adormită, pe burtă, scoțând mici sunete 
de parcă visa despre pericolele care puteau să-i stea în 
faţă. Ellie o luă blând şi o aduse în camera de zi. 
Mirosul de pudră de talc impregna pielea Alisei. Ellie fu 
cuprinsă de un val orbitor de dragoste. 

Şi de teamă. La ce se expunea oare? Dacă Skyler, 
uitându-se la fiica ei, decidea că nu o poate împărţi cu 
ea, în final? 

Dar Skyler, care se ridicase ca să vadă mai bine, 
nu se repezi înainte să-i ia copila din braţe. Ea stătea 
nemişcată, o expresie de încântare apărând pe faţa ei 
frumoasă, chinuită. 

Ellie zise blând: 

— Uite. De ce nu o iei în braţe? 

În momentul în care braţele lui Skyler se îndoiră în 
jurul ei, Alisa se trezi tresărind şi deschise ochii. Ellie 
se încordă, aşteptându-se ca faţa copilei să se 
înroşească şi să se strâmbe. Dar Alisa nu plânse; 
stătea doar aşa, ochii ei albaştri cercetând faţa lui 
Skyler. 

— E atât de frumoasă, şopti Skyler plină de 
admiraţie. 

— Exact ca şi mama ei. 

Atunci, Skyler înălţă capul şi cele două femei 
schimbară o privire care nu avea nevoie să fie 
explicată. 

— Mulţumesc, spuse Skyler cu ochii strălucind. 

— Cu mult timp în urmă, mi-am făcut o 
promisiune, mărturisi Ellie. Mi-am spus că, dacă te 
găsesc vreodată, am să mă asigur să nu mai cunoşti 
niciodată sentimentul de a fi ruptă de familia ta. 

Skyler tăcu un timp ce păru o eternitate, dar când 
vorbi, în cele din urmă, vocea ei era puternică şi clară. 

— Venind încoace, în seara asta, nu eram sigură 
ce speram să realizez... dar acum am o idee destul de 
bună. 

Făcu o pauză, încruntându-se puţin, apoi inspiră 
adânc. 

— Vreau să o avem amândouă pe Alisa. Vreau să 
crească şi să ne cunoască pe amândouă. 

Ellie se luptă să absoarbă cuvintele lui Skyler care 
păreau că alunecă pe suprafaţa minţii ei. Parcă inima 
încetase să-i mai bată. Parcă nu sesiza minunatul dar 
care i se făcea. 

Apoi, inima ei zbură şi ea se gândi: Wu o pot ierta 
niciodată pe Kate... dar pot să-i fiu recunoscătoare 
pentru că mi-a dat înapoi o fiică ințeleaptă şi frumoasă, 

bună şi puternică. 

Un moment, îşi permise să o studieze deschis pe 
admirabila tânără femeie care devenise fiica ei, înainte 
de a-şi pleca ochii la bebeluşul cuibărit în braţele lui 
Skyler, privelişte care îi aduse o bucurie atât de 
neaşteptată, încât părea că o strânge de gât. 

— Regele Solomon, îşi aminti Ellie cu un zâmbet 
mic. El a mizat pe faptul că mama adevărată se va 
retrage, înainte de a lăsa ca fiul ei să fie rupt în două. 
Se opri şi îşi şterse ochii. Şi eu m-aş retrage, dacă m-aş 
gândi că se va întâmpla aşa ceva. Eu nu vreau 
jumătate... vă vreau pe amândouă. 

Alisa începu atunci să plângă şi Skyler ridică fetiţa 
la umărul ei, de parcă asta ar fi făcut tot timpul. Totuşi, 
când se uită peste capul Alisei cu puful mătăsos care 
stătea ridicat ca o blană de pisicuţă, îi adresă lui Ellie 
un zâmbet tremurat. 

— Sunt atâtea pe care nu le ştiu, spuse ea, cuo 
uşoară nervozitate în glas. N-am îngrijit niciodată un 
copil. 

— Nu te îngrijora... o să te descurci, o asigură 
Ellie. 

Ea se ridică şi se duse la fiica ei, simțind că se 
formează în jurul lor un cerc luminos, mama, fiica, 
nepoata. Un întreg mai mare decât suma părţilor lui. 

lar Ellie, care, în momentele ei cele mai 
întunecate, n-ar fi crezut că soarele poate răsări într-o 
zi ca asta, simţi că se mişcă ceva în inima ei, despre 
care crezuse că murise demult. Un sentiment atât de 
nefamiliar, încât nu putea să-l definească. Apoi, veni 
recunoaşterea... şi zâmbi puţin la gândul că un 
concept atât de simplu a putut să-i fie atât de străin. 

Se gândi: Sunt binecuvântată. 

Vineri dimineaţă la ora nouă s-au întâlnit toţi în 
biroul judecătorului: Skyler şi avocata ei, Leon Kessler 
şi Ellie însoţită de Paul, în ale cărui braţe lungi era 
cuibărită Alisa, proaspăt îmbăiată şi pudrată cu talc, 
îmbrăcată într-o rochiţă înflorată. 

Adunarea a fost o simplă formalitate, întrucât 
aranjamentele de custodie fuseseră stabilite de Ellie şi 
Skyler dinainte. Doar amănuntele trebuiau lămurite. 
Ellie şi Paul o vor avea pe Alisa de luni până joi, iar 
Skyler restul săptămânii. În privinţa sărbătorilor, Ellie şi 
Skyler plănuiau să fie împreună de Crăciun şi de Paşte, 
iar asta însemna că Alisa le va avea pe amândouă. 

Skyler avea să-şi amâne şcoala cu încă un an. 
Între timp, avea de gând să-şi lase cabana şi să se 
mute în oraş. Tatăl ei îşi scosese apartamentul lui la 
vânzare, dar Skyler putea sta acolo până avea să fie 
vândut. Ea nu era prea bucuroasă de acest 
aranjament, relaţiile cu părinţii ei erau cel puţin 
încordate; de fapt, singurul cu care vorbise era tatăl ei, 
care o sunase ca să insiste să folosească 
apartamentul. Skyler a fost de acord de nevoie, dar 
numai până avea să găsească o locuinţă în partea de 
vest, aproape de Ellie şi Paul. 

Ellie şi Skyler au căzut de acord ca orice hotărâre 
majoră care o implica pe Alisa să fie luată în comun. lar 
dacă nu se înțelegeau între ele, o a treia persoană 
decisă mutual avea să fie chemată să medieze. 

Singurul semn de întrebare rămânea Tony. 

Dar când judecătorul întrebă despre rolul în 
creşterea Alisei, Skyler spuse doar cu un aer îndurerat: 

— Ar vrea să fie implicat, cât se poate. 

Ellie nu o presa, dar era tulburată. li plăcea şi mai 
puţin faptul că Skyler părea că se închide în ea ori de 
câte ori se rostea numele lui Tony, de parcă se 

introvertea fizic. La un moment dat, arăta de parcă era 
gata să plângă. 

Care să fie povestea cu ei doi? se întreba Ellie. 

Ea presupunea că, până la urmă, va şti. Intre 
timp, singurul lucru pe care-l ştia sigur... lucru care o 
scosese din biroul judecătorului Benson pe un covor de 
aer... era că, într-un fel sau altul şi oricât de neortodox, 
va avea în sfârşit familia la care visase dintotdeauna. 


Capitolul 20 


Tony se gândi că, de la ora patru este tura cea 
mai lungă din istorie, când stai de pază în spital. 

Aşezat lângă pat în camera lui Doherty, de la 
Spitalul St. Vincent, încercă să se concentreze la 
revista pe care o frunzărea, un număr vechi din Field 
and Stream pe care-l luase din sala de aşteptate. Deşi 
era abia unsprezece, el se lupta să-şi ţină ochii 
deschişi. Se uită la Doherty, cel cu părul ca nisipul, 
adormit, cu un gips la mână; tipul solid căzuse de pe 
cal în dimineaţa aceea şi ajunsese pe masa de operaţie 
cu un cot sfărâmat şi câteva coaste rupte. Tony văzu 
înţelepciunea din regula departamentului că un poliţist 
rănit în timpul serviciului trebuie pus sub pază 
douăzeci şi patru de ore, cât e în spital... dar, în cazul 
ăsta, şansa ca un făptaş care îl ura să vină după 
Doherty era tot atât de mare ca şi aceea ca Elvis să 
reînvie din morţi. Singurul pericol pentru tipul cu faţa 
pistruiată, era să dărâme zidurile cu sforăitul lui. 

Desigur, Tony putea să trimită pe vreunul dintre 
poliţiştii lui, dar întrucât o jumătate din efectivul lui 
erau bolnavi de gripă, n-ar fi avut cine să stea de pază. 
Aşa că el rămăsese aici, gândindu-se la Skyler. 

Toată săptămâna dorise să o sune. Era dornic să 

vadă fetiţa, să poată să o ţină în braţe fără să simtă că 
i se făcea o favoare. Deja, el privea în viitorul nu prea 
îndepărtat, la ziua în care fetiţa lui îl va vedea intrând 
şi va veni în fugă spre el, cu un zâmbet larg pe faţă. 

În acelaşi timp, nu ştia dacă era deja pregătit să o 
vadă pe Skyler. Nu se putea gândi la ea, fără să simtă 
că i se frâng măruntaiele. Nu se putea uita la ea fără 
să o dorească, în pat şi oriunde în altă parte. Işi 
închipuia fotografia ei din portvizit, alături de cea a 
fiicei lui, pe care o purta acum. Era imaginea ei în 
oglinda dulapului de medicamente, uitându-se peste 
umărul lui, dimineaţa, în timp ce el se bărbierea. 

Nu, mai bine să mai aştepte o săptămână sau 
două, până se mai aşază lucrurile. De ce să se oblige la 
această supărare? Ca să ajungă la un ulcer, aşa cum 
pretindă acum că are Lou Crawley? Tony îşi permise să 
zâmbească, amintindu-şi cum, în cele din urmă, îi 
aranjase fundul lui Crawley, repartizându-i bruta aia 
mare şi neagră, calul Rockey. După câteva săptămâni, 
timp în care fusese tot mereu aruncat din şa, Crawley 
a cerut oficial să fie transferat înapoi la vechiul lui post. 

Tony dori să poată rezolva la fel de uşor 
sentimentele lui faţă de Skyler. Îl durea gândul că nu 
va avea o viaţă cu ea şi cu fetiţa lor. Era atât de 
dureros, încât uneori nu putea dormi noaptea... chiar şi 
după opt ore călare pe timp de ploaie. 

— Sergent! Te caută cineva la telefon, o femeie 
care spune că e vorba de ceva important. 

Tony întoarse capul spre infirmiera subţire, o 
negresă, care stătea în lumina artificială strălucitoare 
ce pătrundea prin uşa parţial deschisă. 

El aprobă din cap şi voi să ia telefonul de lângă 
pat, dar îşi aminti că, la ora asta, apelurile rămâneau la 
centrală. Va trebui să vorbească din camera 

infirmierelor, dincolo de hol. Tony se ridică greoi de pe 
scaun, simțind că e uşor amorţit de atâta stat într-un 
singur loc. 

Apoi îşi dădu seama. Skyler! Ea trebuia să fie. 
Tony, cu inima bătând în mare viteză, se grăbi să iasă 
din cameră şi să traverseze holul. Dar, când apăsă 
butonul telefonului, vocea care îl salută nu era a lui 
Skyler. 

— Tony, ah, slavă Domnului că te găsesc. 

Era Ellie şi suna de parcă plânsese. 

— Menajera lui Jimmy a încercat să te găsească 
mai devreme şi n-a reuşit, aşa că m-a sunat pe mine. 
M-am dus cât am putut mai repede, dar... Se opri şi 
inspiră. Tony, îmi pare rău... s-a dus. 

Tony simţi că vorbele ei îl lovesc. Do/an mort? 
Dumnezeu ştie că se aştepta la asta... ba, într-un fel, 
se ruga pentru asta. Dar, auzind şi dându-şi seama că 
nu va mai trece pe la prietenul lui în drum spre 
serviciu, mâine dimineaţă, cu un covrig proaspăt şi o 
ceaşcă de cafea din aceea care îi plăcea atât lui 
Dolan... lisuse, pur şi simplu nu i se părea... 

— Tony? 

Vocea lui Ellie se filtra prin vâjăitul din capul lui. 

— Vin imediat, îi spuse el. Făcu un apel rapid la 
sediu să-i ordone lui Grabinsky, ofiţerul de serviciu, să 
găsească pe cineva care să preia paza, şi alergă la 
ascensor. Inima bătea ca un ciocan în pieptul lui, în 
timp ce tot apăsa pe buton. Nu era niciun motiv să se 
grăbească, absolut niciun motiv, dar, brusc, i se păru 
urgent să ajungă la Dolan să... dea socoteală. 

Să dea socoteală? De unde luase el oare expresia 
asta? Dintr-o carte probabil, nimeni dintre cei din jurul 
lui nu vorbeau aşa, poate doar Skyler. Dar se potrivea. 
Dolan contase, fir-ar să fie. 

Tony ajunsese gâfâind la jumătatea parcării, când 
ceva îl izbi din nou. N-am să-/ mai văd niciodată. Simţi 
o presiune adunându-se la baza nasului, lacrimi pentru 
care nu era pregătit, lacrimi afurisite, de care nu avea 
nevoie. 

— La naiba! 

Tony lovi cu palma capota unei maşini, cu destulă 
forţă ca să simtă o durere ascuţită în încheietura 
mâinii. 

Dădu drumul unui hohot de plâns. Nu mai avea cu 
cine să schimbe poveşti despre vechiul cartier... nu vor 
mai fi seri la taverna O'Reilly, unde se bea bere. 

Nu va mai trebui să-l asiste cum moare pe cel mai 
bun prieten al lui, centimetru cu centimetru, până n-a 
mai rămas nimic în el de ce să se agate. 


În următoarele două zile, Tony reuşi să sune la 
toate numerele din carnetul de adrese al lui Dolan, 
majoritatea dansatori, precum şi câţiva oameni din 
vechiul cartier, cu care Dolan rămăsese în legătură. 
După câteva încercări, Tony reuşi să-l găsească pe 
fratele mai mic al lui Dolan, Chuckie, singurul din toată 
familia aia împuţită care nu-l abandonase pe Dolan. 
Mai rămânea doar grupul de terapie, dar Ellie spusese 
că are grijă ea să-i informeze. 

Joi, când îi salută pe toţi la uşa studioului de balet 
împodobit cu flori, de pe Strada 19 vest, Tony simţea 
că prietenul lui reuşise cumva să obţină ce voia, să dea 
o petrecere în locul unui serviciu funerar religios. Totul 
fusese aranjat dinainte de Dolan însuşi, ultima lui 
dorinţă fiind să-l pomenească, nu cu un coşciug şi cu 
lacrimi, ci cu şampanie şi râsete şi amintiri frumoase. 
Prietenii lui veniră în jur la spaţiul cu pereţi de oglinzi, 
aranjat cu mese de cocktail, fiecare cu un aranjament 


510 


de frezii şi gura-leului. Chelnerii se învârteau cu tăvi de 
argint pline cu pahare de şampanie şi sandvişuri 
micuţe. Dar ce l-a uimit cel mai mult pe Tony a fost cât 
de repede s-au schimbat figurile sumbre în expresii de 
uşurare şi, da, chiar recunoştinţă. 

Instinctul fără greş al lui Dolan de a şti cum să 
facă pe plac unei mulţimi nu murise odată cu el, se 
gândi admirativ Tony. Se uită la fotografiile mărite de 
pe pereţi, ideea lui proprie, cu Dolan în apogeul 
carierei lui, arătând de parcă reuşise să sfideze însăşi 
gravitația. 

Hei, prietene, o să-mi lipseşti. Tony ridică o bere 
imaginară pentru prietenul lui, şi zâmbi propriei lui 
imagini din peretele de oglinzi din faţa lui. 

Câţiva dintre bărbaţii din grupul de terapie au 
venit la el şi s-au recomandat. Un tip înalt, subţire, pe 
nume Erik Sandstrom, care predase la Fordham. Un 
tânăr portorican, poreclit Mondo, cu un fular roşu legat 
pe frunte. Un tip de pe Wall Street, în costum în dungi, 
care ridică un pumn de solidaritate cu fotografiile ce-l 
arătau pe Dolan pe scenă şi se înclină în faţa unei 
fotografii cu spectatori în picioare, la State Theatre. 

Un număr de dansatori din vechea trupă a lui 
Dolan, bărbaţi subţiri, musculoşi, şi femei ca trestiile 
care păreau că alunecă pe roţi invizibile s-au adunat 
lângă pian, în colţ, unde fratele lui Dolan interpretă o 
frumoasă melodie din Să faci pe cineva fericit. Chuckie, 
mare şi solid pe cât fusese de micuţ Dolan, purta o 
cămaşă în carouri, cu mânecile suflecate şi o caschetă 
de baseball, pe care Tony o recunoscu ca fiind a lui 
Dolan. Chuckie zâmbea şi lacrimile îi curgeau din ochi 
în timp ce lovea clapele. 

Surorile lui Tony, Carla şi Gina, apărură când 
Chuckie începu melodia Să vină clovnii. Carla îl sărută 

pe Tony pe obraz, fără să arate ca la înmormântare, în 
pantaloni strâmţi şi un pulover lung, cu un desen cu 
ursuleţul panda. În copilărie, ea se tot ţinea după el şi 
Dolan ca un căţel rătăcit... dar, îi aminti ea lui Tony, 
Dolan nu o gonise niciodată. Apoi veni Ellie, purtând o 
rochie roşie. Îl strânse uşor pe Tony în braţe. 

— Atât de des îmi intră pe sub piele câte unul 
dintre ei, îi zise ea. Jimmy era un om aparte. O să-mi 
lipsească. 

Tony simţi că i se strânge gâtlejul şi înşfăcă două 
pahare cu şampanie de pe o tavă în trecere pe lângă 
ei. Ridicându-l pe al lui într-un toast, spuse: 

— Pentru Dolan. Prietene, dacă nu eşti pe locul din 
faţă în Cer, Biserica Catolică îţi rămâne datoare. 

— Crezi în Dumnezeu? întrebă Ellie. 

— Sigur că da... de Crăciun şi de Paşti şi în unele 
duminici, depinde de starea mea de spirit. Dar tu? 

Ellie dădu ochii peste cap. 

— Când eram copil, mi s-a băgat pe gât atâta 
religie, încât n-am mai vrut să văd interiorul unei 
biserici cât voi trăi. Dar, în ultima vreme, am început 
să mă gândesc că Dumnezeu este doar victima unei 
proaste prezentări. 

Ştiind că ea se referea la Skyler şi la cât se simţea 
ea de binecuvântată, Tony simţi o gheară în piept. Se 
uită afară pe fereastra dinspre nord, privind în 
depărtare. 

— Tony, te simţi bine? 

Tony zâmbi şi clătină din cap. 

— De vină trebuie să fie şampania, spuse el. Nu 
sunt obişnuit cu ea. Eu sunt tipul cu bere Budweiser... 
întreab-o pe fiica dumitale. 

Ellie se uită mirată la el. 

— Tu şi Skyler sunteţi...? Se opri şi adăugă blând: 

Ştiu că nu e treaba mea, dar nu mă pot abţine să nu fiu 
preocupată. 

— Vrei să spui, dacă suntem împreună? Da, 
mormăi el, ca Martini şi Rossi, nu poţi să ne desparţi. 
Făcu un gest spre paharul ei gol: Mai vrei unul? 

Ea negă din cap. 

— Mulţumesc, dar nu pot sta. Doamna Shaw are 
grijă de copil şi are oră la dentist. 

Ellie îl privi un moment cu gravitate şi zise: 

— Tony, mai e un singur lucru. În mod normal, eu 
nu dau sfaturi, nici măcar pacienţilor mei. Meseria mea 
este să-i ajut pe oameni să-şi găsească singur soluţiile. 
Dar cu tine am să fac o excepţie. 

Ochii ei îl făcură să se gândească la ai lui Dolan, la 
strălucirea lor care aproape te orbea, ca şi când te-ai fi 
uitat direct în soare. 

— Tony, dacă e a ta, nu o lăsa să plece. Du-te 
după ea. l-am văzut expresia feţei când vorbeşte 
despre tine. Dar e tânără. Nu ştie că viaţa nu e o hartă 
pe care ţi-o desenezi singur. Uneori, trebuie să te duci 
încotro te ia. 

Tony ridică din umeri. 

— Poate că ea are dreptate. Poate că suntem 
chiar prea diferiţi. 

— Tu chiar crezi asta? 

— Că suntem diferiţi? Sigur. Apoi, gândindu-se un 
moment, adăugă: Dar asta nu ne-a oprit, până acum. 

— Atunci, nu lăsa să te oprească nici acum. 

Ellie îi susţinu privirea un moment, apoi plecă. 

Tony mai rămase acolo până când oaspeţii 
începură să se împrăştie. Dar câţiva arătau că au plâns 
şi Tony voia să-i scuture, deşi se simţea şi el înclinat să 
plângă. Aproape că îl putea auzi pe Dolan certându-l cu 
nota aceea dispreţuitoare în ton: „Hei, omule, trăieşte 

viaţa”. 

Jimmy Dolan cu siguranţă că n-ar fi stat să aştepte 
ca persoana pe care o iubea să apară la uşa lui, se 
gândi Tony. 

Atunci, tu ce aştepţi? De când stai tu pe fund când 
ai putea ieşi să faci ceva? 

De când nu mă mai simt în stare să gândesc că 
pot rezolva fiecare afurisit de lucru care nu merge 
bine, îşi răspunse Tony în gând. 

În noaptea asta, lucra de la miezul nopţii până la 
şapte... şi, brusc, nu mai putu aştepta să nu se urce pe 
calul lui şi să călărească în noapte, pe acolo pe unde 
putea merge pe străzi şi cu ochii legaţi şi unde toate 
porcăriile cu care va avea de-a face nu vor avea nicio 
legătură cu el. Atunci nu va trebui să se gândească la 
Skyler. Nu va trebui să se gândească la altceva decât 
să-şi facă meseria. 

Dar, la ora unu noaptea, nu chemarea datoriei îl 
făcu pe Tony să-şi ţină calul în faţa unei clădiri din 
Central Park vest, clădirea în care el şi Skyler făcuseră 
dragoste prima dată. 

Descălecă la rigolă şi îl duse pe Scotty pe trotuar. 
Portarul, un tânăr cu mărul lui Adam de mărimea unui 
mâner de sertar, se uita cu gura căscată la el când 
leagă frâul calului de un stâlp de aluminiu care 
susţinea acoperişul intrării. Dar, când Tony ceru să 
sune la apartamentul lui Skyler, tânărul acţionă rapid, 
de parcă ar fi primit un picior în fund. 

— Dacă e acasă, roag-o să vină în hol, îi spuse el. 

Skyler dormea probabil, se gândi el. O s-o 
trezească... şi o să fie şi mai puţin bucuroasă că 
trebuie să coboare aici. Dar Tony nu-l putea lăsa pe 
bătrânul Scotty să stea prea mult pe trotuar, absolut 
singur. 

Totuşi, când Skyler ieşi din ascensor câteva 
momente mai târziu, cu faţa somnoroasă, cu un 
fulgarin aruncat peste cămaşa de noapte, îi venea să 
se pălmuiască. Arăta îngrijorată. Şi de ce n-ar fi fost? 
Probabil credea că era vreo situaţie urgentă, de a venit 
aici în toiul nopţii. 

— Tony, ce este, s-a întâmplat ceva rău? 

Îl luă de braţ şi îl trase spre o pereche de fotolii 
antice de lângă o consolă de marmură. 

— Am simţit doar nevoia să te văd, îi zise el. 

— La unu şi jumătate noaptea? Eşti nebun? 

Se dădu un pas înapoi şi se uită la el cu o expresie 
care oscila între neîncredere şi furie. 

Părul îi era în dezordine şi pleoapele lăsate. 
Mirosul de pudră de talc ajunse până la el. Deşi ştia că, 
în noaptea asta, fiica lor era cu Ellie, Tony îşi formă în 
minte o imagine a lui Skyler în pat, cu Alisa adormită în 
scobitura braţului ei. Inima i se opri în piept. 

— Da, s-ar putea spune şi asta, zise el cu o voce 
atât de joasă, încât era aproape o şoaptă. Sunt atât de 
nebun, că nu mă pot opri să mă gândesc la tine. 

— Tony, pentru Dumnezeu, dar... 

EI îi prinse uşor încheietura mâinii. 

— Da? Ei, îmi pare rău dacă te-am trezit. Dar 
fiindcă tot suntem la subiectul ăsta, dă-mi voie să te 
întreb: câte nopţi ai stat trează în ultima vreme, 
uitându-te în tavan, chiar când eşti atât de afurisit de 
obosită de nu vezi bine în faţa ochilor? Te trezeşti la 
patru dimineaţa, simţindu-te de parcă cineva a parcat 
o maşină Land Rover pe pieptul tău şi motorul mai 
funcţionează încă? Ei, am veşti pentru tine: dacă lucrul 
cel mai rău care ţi se întâmplă ţie este să fii scoasă din 
pat la unu şi jumătate noaptea de un tip care nu mai 
poate trăi o oră fără să te vadă, socoteşte-te 

norocoasă. 

Skyler era trează de-a binelea acum. 

— Trebuie s-o luăm iar de la început? întrebă ea 
cu o voce joasă, tristă. Ce vrei de la mine? 

Era ca rugămintea cuiva care se lasă în voia 
milosteniei unui atacator. 

Un moment, Tony era gata să dea înapoi. Las-o 
baltă, îşi spuse în sinea lui. Uită, pur şi simplu, toată 
treaba asta afurisită. 

Dar ceva în el nu voia să cedeze. 

— Vreau să fii deschisă cu mine, îi zise el. Dacă nu 
mă înţelegi, spune-o şi o să fie ultima dată când vom 
avea această conversaţie. 

— Ţi-am spus deja, eu... 

— Da, mi-ai spus că mă iubeşti. Dar ce naiba 
înseamnă asta? Sunt tot felul de iubiri, Skyler. E aia pe 
care o simţi după două beri, când eşti excitat şi se 
întâmplă să apară cineva exact la momentul potrivit. 
Dar asta nu e acelaşi lucru cu o pereche de bătrâni 
care se ţin de mână în parc, pe o bancă. Sau cu un tip 
care călăreşte la miezul nopţii în jurul lui Central Park 
şi nu se poate gândi la altceva decât la femeia care 
doarme în clădirea de pe stradă. 

— Ah, Tony... 

Ochii lui Skyler se umplură de lacrimi. 

— Pur şi simplu, tu nu eşti în stare să vezi, nu-i 
aşa? Cât de bine ar putea fi! Eşti prea ocupată să te 
uiţi la toate lucrurile negative. 

— Ei, unul dintre noi trebuie s-o facă, spuse ea, o 
notă de nerăbdare infiltrându-se în vocea ei. Uită-te la 
părinţii mei, ei au totul în comun şi abia de-şi vorbesc 
unul altuia. Şi Paul şi Ellie se iubesc unul pe celălalt, 
dar erau gata să divorţeze. 

— Noi nu suntem ei. Noi suntem noi. 

— Da, fu ea de acord cu blândete. 

Făcu câţiva paşi mici, târşiţi, înapoi, papucii ei 
scoțând sunete şoptite pe podeaua de ceramică. 

— Ascultă, continuă ea, cred că n-ar trebui să ne 
vedem un timp. Am să vorbesc cu Ellie... am să aranjez 
cu ea s-o poţi vedea pe Alisa la ea. Deocamdată. S-ar 
putea să fie mai bine aşa. Noapte bună, Tony. 

Cu un mic plâns înăbuşit, ea fugi. 

Uitându-se la uşile ascensorului care se închideau 
în urma ei, Tony se simţi ca ultima persoană la bordul 
unui vapor care se poate scufunda în orice moment. 

Intr-o clipă, ştiu ce are de făcut. Ducându-se la 
portar, îl luă de un nasture pe tinerelul din spatele 
biroului. 

— Ştii ceva despre cai? îl întrebă el. 

Portarul, care arăta de şaptesprezece ani, dădu 
negativ din cap. 

— Tot ce ştiu e să mă feresc de ei, spuse, vizibil 
speriat de perspectiva ca Tony să-i spună să aibă grijă 
de Scotty. 

Abandonează ideea asta, se gândi Tony. Trebuia 
să găsească alt plan. Nu putea să rişte ca Scotty să se 
repeadă la tânăr, iar stâlpul de aluminiu nu ţine niciun 
dog german care are de gând s-o şteargă, darmite un 
cal de cinci sute de kilograme intrat în panică. 

— Clădirea asta are şi un ascensor de marfă? 
întrebă el ieşind afară şi dezlegându-l pe Scotty. 

Portarul aprobă din cap. 

— Prin hol şi la dreapta. Dar aveţi nevoie de cheie, 
spuse el fără să facă vreun gest să-l ajute. 

Tony zâmbi în sinea lui: puştiul văzuse prea multe 
filme cu poliţişti. Nu va scoate cheia până nu va auzi 
cuvântul magic. Bucuros să-l satisfacă, Tony îi arătă 
insigna şi imitându-l cât putea de bine pe detectivul 

Sipowicz din serialul NYPD Blue, lătră: 

— Probleme de poliţie. 

Nu era chiar curată treaba, dar de ce să nu-i facă 
tânărului o plăcere? 

Efectul fu instantaneu. 

Câteva momente mai târziu, Tony îl împingea pe 
Scotty într-un ascensor de serviciu destul de mare ca 
să cuprindă o garsonieră. Dar chiar aşa îl simţi pe 
Scotty puţin speriat când se închiseră uşile. El strânse 
frâul, liniştindu-şi calul cu o voce blândă. 

Ascensorul urcă scârţâind un timp ce păru o 
veşnicie. Tony simţi că transpiră. /isuse, puteai să 
descoperi tratamentul pentru difterie în timpul cât îi 
trebuia acestei lăzi vechi să urce douăsprezece etaje. 

După o eternitate uşile se deschiseră. O femeie 
bătrână, care ducea în braţe un sac de gunoi, era în 
drum spre ghenă. Era probabil una dintre bufniţele de 
noapte care se apucă de curăţenie când nu pot să 
doarmă; se uită la Scotty şi scoase un țipăt. 

Ducând calul afară din ascensor, în coridorul de 
serviciu, Tony o salută cu două degete în sus, zâmbind 
şi gândindu-se la povestea pe care o va spune ea 
nepoților despre întâlnirea asta. 

— Treburi de poliţie, îi explică el. 

Copitele lui Scotty bocăneau pe podeaua de 
ciment. Dar uşile care dădeau spre un culoar, care 
după cum bănuia Tony, erau de la bucătăriile 
apartamentelor, la ora asta pustie, au rămas închise. 

Când bătu la uşa apartamentului lui Skyler, trecu 
un moment întreg până când ea răspunse. 

Stând în uşa deschisă, ochii ei uimiţi se mişcau de 
la Tony la cal, apoi din nou la Tony. În cele din urmă, 
reuşi să spună: 

— Ţi-ai pierdut minţile complet? 

Îşi scosese haina de ploaie şi, în lumina care 
strălucea în spatele ei, el putea vedea prin materialul 
subţire al cămăşii de noapte doar conturul trupului ei, 
dar era de ajuns ca să i se înmoaie genunchii. 

— Hai să ne exprimăm aşa. N-am venit în urma 
unui apel la 911, răspunse el. 

— ÎI chem pe administrator, ameninţă ea 
înroşindu-se la faţă. Sunt sigură că asta este ilegal. 

— Uiţi că sunt poliţist. 

— Eşti... eşti... se bâlbâi ea. 

Înainte ca ea să poată scoate o vorbă, el agăţă 
frâul de clanţa uşii şi o luă pe Skyler în braţe. Ea îi 
rezistă, dar numai pentru o clipă, apoi cedă, conturul 
pe care-l zărise doar cu un moment mai înainte 
devenind o formă solidă, care se apăsa caldă pe el, 
înfierbântându-l. 

Sărutând-o, simţindu-i gura moale sub gura lui, 
Tony îşi dădu vag seama că bătrâna doamnă din 
capătul coridorului se uita la ei. 

Brusc, Skyler se depărtă de el şi izbucni în lacrimi. 

— E-n regulă, murmură ţinând-o lângă el. Totul o 
să iasă bine. 

— Ce te face aşa de sigur? hohoti ea plângând. 

— Noi o să facem să fie bine. Îi atinse obrazul 
umed, sperând să înveselească atmosfera. Hei, nu mă 
inviţi înăuntru? 

Ea se uită la el fără să zâmbească. 

— Ai uitat ce s-a întâmplat ultima oară când te-am 
invitat? 

Tony nu ezită înainte de a răspunde cu blândeţe: 

— Ce s-a întâmplat a fost că am făcut un copil, o 
fetiţă frumoasă. 

Skyler cântări răspunsul un moment, punându-şi o 
şuviţă de păr după ureche. Apoi, apăru zâmbetul pe 

care el îl aştepta... străbătând printre lacrimi radios ca 
un curcubeu după o ploaie. 

— Se pare că avem obiceiul să punem căruţa 
înaintea cailor, nu-i aşa? râse ea. 

Tony se uită la Scotty şi zâmbi. 

— Eu nu văd nicio căruţă. 

Ochii ei se îngustară. 

— Ce vrea să însemne asta? 

— Că e timpul ca tu şi cu mine să ne căsătorim. 

Ea oftă. 

— Ah, Tony... n-ai obosit să mă tot ceri în 
căsătorie? 

— Speram cumva să fie invers, că am să te 
obosesc şi o să spui da. 

— Chiar aşa? 

— Ce pot să spun? Eu nu sunt tipul care renunţă 
uşor. 

— Nici eu, îi zise ea. 

Stătură tăcuți, unul în fața celuilalt în prag, în timp 
ce Scotty fornăia nerăbdător. Brațele lui Skyler erau 
încrucişate la piept şi, undeva în bucătăria curată, 
modernă, ticăi un ceas. 

Tony inspiră repede. 

— Şi... intru sau ce fac? 

Skyler ezită destul de mult ca inima lui, care bătea 
tare, să intre în viteză maximă. Apoi, încă zâmbind, ea 
deschise uşa destul de larg ca să lase înăuntru un cal... 
şi poate şi un prost de poliţist care ştia să aprecieze un 
lucru bun când îl vedea. 


Capitolul 21 


Kate îşi frecă nasul cu încheietura mâinii. Vaporii o 
deranjau cel mai mult când curăța mobila, în cazul ăsta 

o măsuţă Pembroke pe care o găsise la o licitaţie în 
Maine. Soluţia de curăţat făcea să-i lăcrimeze ochii şi 
să i se inflameze sinusurile şi îi făcuse deja câteva 
găuri în mănuşile de cauciuc. O rodea şi faptul că ştia 
că Leonard ar fi făcut treaba asta în locul ei cu plăcere 
şi că ea trebuie să fie nebună de legat că nu l-a lăsat. 

Asta este oare ideea ta despre o cămaşă din păr 
de cal? se certă în sinea ei. Chiar îţi imaginezi că, dacă 
te flagelezi, asta o va aduce pe Skyler înapoi? 

Prostii! Ea făcea doar ce trebuia făcut. Leonard se 
plânsese în ultima vreme de artrita lui şi ea nu voia să- 
| supraîncarce. Adevărat e că putea găsi pe altcineva 
să facă treaba. Asta ar fi putut-o face Miranda. În 
mintea ei, Kate o putea vedea pe prietena ei, cu 
receptorul în mână formând numere de telefon cu o 
unghie elegantă dată cu oja. Dar dacă altcineva făcea 
asta, se gândi Kate, ea nu ar fi avut o scuză să scape 
de o seară singură cu Will... 

Se lăsă pe vine şi se uită la progresele făcute. 
Masa fusese într-adevăr o găselniţă şi o luase ieftin. 
Atunci, de ce nu era mai bucuroasă? În trecut, ar fi fost 
încântată. 

Pentru că, se gândi ea, pentru că e greu să fii 
încântată atunci când simţi că tu eşti cea căreia i s-a 
luat tot la ce țineai mai mult. 

Dispăruseră straturile noroase de minciuni şi 
negări. Dispărând teama că drumul ei se va încrucişa, 
într-o bună zi, cu al lui Ellie, cel mai groaznic coşmar al 
ei se realizase şi ea a supravieţuit. A dispărut şi 
resentimentul pe care îl avusese faţă de Will în aceste 
ultime luni. El era la fel ca mulţi bărbaţi pe care îi 
cunoscuse, stâncă şi foarfecă, atunci când era vorba 
de munca lui; hârtie când era vorba de o criză în 
familie. 

Şi-l imagină pe Will aşa cum îl lăsase în urmă cu o 
oră, aşezat în fotoliul lui favorit din camera de zi mică, 
cu servieta în faţă, aplecat asupra documentelor celui 
mai nou proiect, o dezvoltare de multe milioane de 
dolari, a unui teren de paisprezece acri situat la malul 
apei, care promitea sfârşitul crizei financiare a firmei. 
Will ar fi trebuit să fie emoţionat, dar păruse distrat, 
ochii lui privind într-un punct îndepărtat, dincolo de ea. 

— Mă duc la magazin să lucrez ceva, îi spusese 
ea. Dacă ţi se face foame, e ceva în cuptor. Poţi încălzi 
la microunde. 

El clipise, uitându-se la ea de parcă era o străină. 

— A, sigur. E bine. 

Apoi, parcă îşi amintise că erau căsătoriţi şi că era 
de aşteptat ca oamenii căsătoriţi să ia masa împreună, 
întrebase: 

— N-o să fii acasă la cină? 

— Probabil că nu. 

Kate simţi o înţepătură uşoară care putea fi 
plictiseală, dar îşi dădu seama că se simte tristă mai 
mult decât orice altceva. 

Încă îl mai iubea pe Will, sau cel puţin aşa credea. 
Istoria lor era complicată şi adâncă, înrădăcinată în 
dragostea lor împărtăşită faţă de fiica lor şi în viaţa pe 
care şi-au făcut-o. Dar, în timp ce dragostea ei a fost 
cândva necesară, uneori disperată, acum era tandră, 
aproape maternă. În ultima vreme, se gândea la Will 
ca la un copil bolnav care avea nevoie de îngrijirea ei. 

— Ei, atunci... am plecat, spusese ea cu falsă 
vioiciune. Sună-mă dacă... 

Se opri să pronunţe ceva ce nu era nevoie să 
spună. 

Sună-mă dacă ai veşti de la Skyler. Nu mă lăsa să 
mai petrec un moment mai mult decât trebuie, 

măcinându-mi inima şi întrebându-mă dacă ne va ierta 
vreodată. 

Will, spre lauda lui, a înţeles că nu se referea la 
nevoia lui de a şti câte minute să ţină mâncarea la 
microunde sau la posibilitatea ca vreuna dintre 
prietenele ei să sune. Ea ştia că şi el suferea. 

Şi venise aici, să stea în genunchi pe o cârpă 
pătată, în camera mică de lucru de lângă magazin, 
inhalând vapori ce pot produce cancer şi care fac găuri 
în ozon. 

Viata merge înainte, îşi spuse Kate în sinea ei. 
Doar că nu e la fel ca mai înainte. 

Va trebui, pur şi simplu, să se obişnuiască. Va 
trebui să se înveţe să nu smulgă telefonul de fiecare 
dată când sună, gândindu-se că era fiica ei. Va trebui 
să se oprească să se mai uite în albume de fotografii 
pline cu imagini ale lui Skyler. Skyler la cinci ani pe 
noul ei ponei. Skyler la concursul de la Hampton, cu 
prima ei panglică albastră. Skyler cu togă, la absolvire, 
la Princeton. 

Ah, Doamne, o să se înveţe ea vreodată să 
suporte asta? Să ştie că are o fiică şi o nepoată 
undeva... dar să nu poată să le vadă? Niciunul dintre 
telefoanele ei către Skyler n-au primit niciun răspuns, 
iar singura dată când ajunsese la ea, fiica ei fusese 
îndepărtată şi rece. 

Ellie a rezistat, îşi aminti ea caustic. /ar acum, 
descoperi exact ce-a simțit. Ai căpătat ceea ce meriti. 

Dar trebuia să doară chiar atât de tare? Trebuia 
oare să ducă povara pretutindeni unde se ducea, ca pe 
o pietricică ascuţită într-un pantof? Nu trebuie să i se 
acorde credit pentru binele pe care l-a făcut, pentru 
dragostea cinstită care a condus-o? 

Într-o criză de disperare, Kate îşi smulse mănuşile 

şi le aruncă pe raftul de la perete, dar, când încercă să 
se ridice, o durere o săgetă prin şold, atât de 
puternică, încât, o secundă, se clătină pe picioare 
crezând că va leşina. Puncte colorate i se mişcau în 
faţa ochilor, iar camera părea că se contractă de parcă 
o vedea prin gaura cheii. Se clătină, apoi se sprijini de 
o mobilă. 

Camera îşi recăpătă încet proporţiile, dar vederea 
îi rămase neclară. Kate îşi duse mâinile la faţă şi o găsi 
umedă. La naiba. Îşi promisese, jurase, fără lacrimi. Să 
plângă era atât de... nedemn. Şi atât de inutil. Asta nu 
avea s-o aducă pe Skyler înapoi. Nu avea să schimbe 
nimic cu plânsul. 

Kate se îndreptă cu grijă spre masa de lucru, unde 
era bastonul ei. Se va odihni puţin, apoi se va duce 
acasă. 

Sunetul ascuţit al clopoţelului de la uşă o sperie 
pe Kate, făcând-o să sară în sus şi să-şi ia bastonul. 
Cine putea fi la ora asta? Era prea târziu pentru o 
livrare. 

Distanţa până la uşa din faţă i se păru brusc 
enormă, iar magazinul un labirint cu forme 
amenințătoare, luminate pe jumătate, cu colţuri 
ascuţite şi picioare cu gheare care o amenințau. Prin 
ovalul de sticlă al uşii, zărea o siluetă subţire într-o 
haină de ploaie cu cordon, pe jumătate ascunsă în 
umbră. 

Inima lui Kate tresări. Ar fi recunoscut-o pe Skyler 
oriunde, doar din felul cum stătea, cu greutatea lăsată 
pe un picior şi un umăr ceva mai jos decât celălalt. 

Ignorând durerea, Kate alergă ultimii paşi până la 
uşă şi deschise zăvorul vechi, lovind cu podul palmei. 

— Skyler! 

Trebui să se lupte ca bucuria ei să nu se reverse. 

Skyler păşi cu grijă înăuntru, aplecându-se să o 
sărute uşor pe Kate pe obraz. Era un sărut politicos, 
nimic mai mult. Kate stătea în fata fiicei ei, dornică să 
o îmbrăţişeze, dar reţinându-se în mod conştient. 

Trecuseră două luni de când vorbiseră ultima 
oară, iar primăvara nu mai era decât o amintire. 
Trandafirii ei începeau să înflorească, în livadă 
începeau să se formeze fructele mici, bile tari, verzi. 

lapa favorită a lui Duncan, Tilly, trebuia să fete. 

Kate îşi amintea că Skyler, când trebuia să se 
nască un mânz, alerga acasă de la autobuzul şcolii, 
nerăbdătoare, cu ghiozdanul săltând pe şold, cu părul 
zburând în jurul capului ca nişte panglici. Ah, ce n-ar 
da să mai aibă de trăit anii aceia... fiica ei să fie din 
nou sub acoperişul ei, fericită că este adorată de ea! 

Kate se uită la ceas, mirată să vadă că era 
aproape ora nouă. Nu-şi dăduse seama că era atât de 
târziu. Timpul era un lucru căruia nu-i dădea mare 
importanţă, în ultima vreme. 

— Vrei un ceai? o întrebă ea pe Skyler. 

Skyler aprobă din cap şi zise: 

— Un ceai ar fi bun. 

Kate o conduse în spatele magazinului, în colţul 
din spatele biroului ei, unde ţinea un ceainic electric 
deasupra unui bufet cu două sertare pline cu cutii cu 
ceai. Umplu ceainicul cu apă din frigiderul de lângă el, 
fiind mulţumită că avea ceva care să o ţină ocupată. 

Skyler, de parcă nu voia să se simtă prea 
confortabil, se cocoţă pe braţul unui fotoliu, urmărind-o 
pe mama ei cu expresia răbdătoare a cuiva care vrea 
să câştige timp până când se liniştesc lucrurile. 

În cele din urmă, neputând să se mai reţină o 
secundă, Kate zise: 

— Sunt atât de bucuroasă că eşti aici! N-ai idee 

cât de mult mi-ai lipsit. 

Skyler rămase tăcută, cu o expresie gravă. 

Kate, cu ochii în lacrimi, spuse singurul lucru care 
mai rămăsese de zis: 

— Pot doar să încerc să-mi imaginez ce trebuie să 
gândeşti despre mine. Dar, crede-mă, nu există nimic 
ce ai avea împotriva mea de care să nu mă fi 
învinovăţit eu însămi deja. Şi partea cu adevărat 
groaznică este că nu am scuză. Nu există niciun mod 
ca să mă răscumpăr faţă de tine... sau de Ellie. 
Singurul lucru pe care-l pot face este că-mi pare rău; ar 
fi trebuit să-ţi spun cu ani în urmă. 

Skyler continua să se uite la ea cu răceală. 

— De ce mi-ai mărturisit? Puteai să continui să 
păstrezi secretul. 

Kate se întrebase din nou şi din nou acelaşi lucru. 
Şi răspunsul tot nu-l găsea. 

— E adevărat că, ani de zile, nu mi-a fost teamă 
de ce s-ar întâmpla dacă aş mărturisi... dar bănuiesc 
că, în cele din urmă, m-am temut şi mai mult de ce se 
va întâmpla dacă n-aş face-o. 

— Cu Ellie? 

Şoldul dureros al lui Kate o obligă să se aşeze pe 
fotoliul de la biroul ei. 

— Cu mine, răspunse ea. N-aş fi putut trăi cu mine 
însămi nicio secundă în plus, dacă o lăsam pe Ellie să 
iasă din sala tribunalului fără să ştie. 

— Dar tata, el simţea la fel? 

Kate tăcu. Ea nu se va scuza în numele lui Will. 
Dar văzu, după expresia lui Skyler, că nu era necesar. 
Skyler, deşi îl iubea pe tatăl ei, îi cunoştea clar măsura. 

Poate învăţ ceva de la ea, se gândi Kate. Pot 
învăța să-l văd pe Will cu ochii larg deschişi şi să-l 
iubesc, în ciuda defectelor lui. 

Ceainicul începu să fluiere şi ea se ridică în 
picioare ca să toarne apă fiartă în două ceşti. Întoarsă 
cu spatele, întrebă cu uşurinţă forţată. 

— Ce face Alisa? Trebuie să fie atât de mare 
acum. Bebeluşii cresc repede. 

Îi dădu lui Skyler o ceaşcă aburindă. 

Faţa lui Skyler se lumină. 

— Incepe acum să se ridice în patru labe. E atât 
de nostimă să o priveşti, i se înroşeşte faţa de parcă ar 
face flotări. 

— În curând o să înceapă să se târască. 

— incearcă deja. Doar că, în majoritatea timpului, 
se răsuceşte pe burtă. Tony a poreclit-o Şopi, de la 
şopârlă. Ar trebui s-o vezi. 

Mi-ar plăcea foarte mult, se gândi Kate. 

— Tu şi Tony...? începu ea să întrebe, apoi se opri. 
Auzise de la Will că ea şi Tony s-au logodit, dar se jenă 
să aducă vorba. Ca fiica ei să se mărite fără să o 
includă pe Kate în vreun fel părea incredibil. 

— N-am fixat încă o dată, se eschivă Skyler. 

Sau spui doar aşa ca să nu trebuiască să mă inviti 
la nuntă? se întrebă Kate într-o agonie a disperării. 

— Ah, da, spuse ea. Cred că e minunat. 

— Zău? Skyler vorbea de parcă mai avea unele 
îndoieli despre căsătorie. 

— Desigur. 

— Nu mă dezaprobi. 

— De ce aş face-o? 

— Păi, ştii... 

— Pentru că nu e unul dintre noi? Kate clătină din 
cap. Ah, Skyler, îmi pare rău dacă te-am crescut să 
gândeşti astfel. Crede-mă, n-a fost intenţionat. Ce 
contează cel mai mult este dragostea şi respectul. 
Desigur, este întotdeauna mai uşor când soţii şi soțiile 

au o bază asemănătoare, dar asta nu este o formulă a 
fericirii. Dacă îl iubeşti pe bărbatul ăsta şi el te iubeşte 
pe tine, atunci puteţi face lucrurile să meargă. 

Skyler oftă. 

— N-o să fie uşor. 

— Nicio căsătorie nu este. Kate făcu o pauză, apoi 
adăugă cu blândeţe, cu dorinţă: Tatăl tău şi cu mine 
aproape nu ne-am certat niciodată, n-a fost nevoie. 
Eram de acord aproape în toate. Dar cred că ar fi fost 
mai bine dacă ne-am fi certat. Lucrurile nu ar fi 
stagnat. Am fi învăţat poate să fim mai sinceri unul cu 
celălalt. 

— Vrei să spui, în legătură cu Ellie? 

— Cu Ellie... şi cu altele. 

Kate încercă să soarbă din ceai, dar mâna îi 
tremura şi o parte din lichidul fierbinte i se vărsă pe 
mână, arzând-o. Ea puse jos cana şi duse dosul mâinii 
la obraz, luptându-se să nu dea drumul lacrimilor care 
erau gata să izbucnească în ochii ei. 

— Mamă... 

Vocea lui Skyler o făcu pe Kate să se ridice brusc 
şi să-şi îndrepte umerii. Ridică bărbia de parcă ar fi 
ţinut un pahar plin să nu se verse. Kate aşteptă, fără 
să vorbească. 

În cele din urmă, inspirând adânc, Skyler continuă: 

— Nu ştiu dacă am să fiu vreodată în stare să te 
iert, dar lucrul curios este... că înţeleg. Dacă aş fi fost 
în locul tău, dacă ar fi fost Alisa... nu mă îndoiesc în 
mintea mea că aş fi făcut exact ce ai făcut tu. 

— Facem lucruri îngrozitoare, în numele dragostei. 

Kate clipi şi o lacrimă îi alunecă pe obraz. 

— Pot să-mi imaginez şi lucruri mai rele, spuse 
Skyler încet. Să nu fi fost iubită, să nu fi crescut ştiind 
că am o mamă pe care pot să mă bazez întotdeauna... 

ăsta ar fi fost lucrul cel mai rău care mi s-ar fi putut 
întâmpla. 

Kate nu îndrăznea să se mişte, să respire, ca să 
nu risipească vraja. Stătea, pur şi simplu, şi se uita 
uimită la copilul împrumutat pe care l-a crescut şi iubit 
ca pe al ei propriu. Tu îi aparții lui Ellie, se gândi ea, 
dar ai şi ceva din mine. Pentru că te-am iubit din toată 
inima. 

Kate riscă o uşoară inspiraţie. 

— Tu şi Tony trebuie să veniţi acasă la cină, 
săptămâna viitoare, spuse ea, adăugând cu precauţie: 
Mi-ar plăcea să-i pot cunoaşte pe el... şi pe Alisa. 

— Joi ar fi bine... o s-o am eu în seara aia, spuse 
Skyler  lăsându-şi ochii în jos cu o timiditate 
necaracteristică. Apoi, ea rosti cuvintele pe care Kate 
nu putuse să le pretindă: Ştiu, e şi nepoata ta. 

Kate îşi sorbi ceaiul, care era încă fierbinte. Puse 
cana pe birou, în faţa ei, şi, cu o voce moale şi 
strangulată, aproape o şoaptă, răspunse: 

— Nu m-am gândit la ea în alt fel. 

— Ştiu, mamă. 

Kate se lumină. 

— Chiar se târăşte? Ah, abia aştept s-o văd. Am să 
mă asigur să am film în aparat. 

— AŞ dori doar să fiu la fel de relaxată cu ea cum 
ai fost tu cu mine, spuse Skyler cu un râs nervos. Dar, 
chiar când îmi smulg părul întrebându-mă ce să fac 
mai departe, nu pot trece peste ea. E curios cum 
acţionează treaba asta. Cât de uşor e să-ţi iubeşti 
copilul... chiar dacă ţi se pare că nu ştii ce faci. 

— Dragostea este un lucru pentru care nu ai 
nevoie de practică, zise Kate zâmbind slab. 

O lumină îngrijorată apăru în ochii albaştri ai lui 
Skyler. 

— Dar dacă îţi iubeşti copilul din toată inima... şi 
totuşi nu de ajuns? 

Kate îşi luă ceaşca de pe biroul plin de hârtii pe 
care nu avusese timp să le sorteze şi din cauza cărora 
Miranda va face o criză, dacă nu vor fi lichidate până la 
întoarcerea ei. Îşi gustă ceaiul care avea în sfârşit 
temperatura potrivită. Nici prea fierbinte, nici prea 
rece, ca şi lacrima care i se plimba în jos pe obraz şi se 
opri puţin pe maxilar, înainte de a-i pica în poală. 

— Niciodată nu e destul, spuse Kate cu o 
înţelepciune câştigată din greu. Oricât de mult ai vrea, 
nu poţi îndrepta orice rău sau să rezolvi orice îl răneşte 
pe copilul tău. Tu nu poţi să-i dai tot ceea ce speri să 
aibă într-o bună zi. 

Zâmbi... un zâmbet de tandreţe perfectă, 
îmbibată cu acea durere sufletească pe care numai o 
mamă o poate cunoaşte, ca un aliaj între un metal 
preţios şi oţel. 

— Vezi, continuă ea, secretul este să încerci. 


Sfârşit 

Lui Elli, o adolescentă, care se se luptă din greu cu viata, îi 
este răpit copilul. 

Douăzeci şi cinci de ani mai bal cînd ea este căsătorită 
cu un bărbat respectat, vechea ei durere şi dorință duc la un 
apogeu exploziv, care implică vieţile mai multor oameni... 


„O poveste incitantă, care vă va ține cu sufletul la gură.“ 
USA Topay 

